
PREFAŢĂ LA EDIŢIA A PATRA 


Ediţia de faţă — a patra în cinci ani dela apariţia volumului —- 
cuprinde, faţă de cele precedente, o serie întreagă de adăogiri, 
determinate de cercetările întreprinse şi de monografiile apărute 
între timp. Cuprinde, deasemenea, căteva modificări de detaliu. 

Mulţumesc şi cu acest prilej specialiştilor şi marelui public 
pentru prețuirea arătată prin recenzii și prin însemnatul număr 
de cititori. 


București, Septemorie 1942. 


CONSTANTIN C. GIURESCU 

PREFAŢĂ 


Vglumul de faţă urma să ducă povestirea trecutului nostru până 
“___ la-sfârşitul domniei lui Constantin Brâncoveanu (1714). Din cauza 
desvoltării date părţii privind vechile instituţii şi vechea cultură, a 
trebuit să renunţ însă la veacul al XVII-lea, oprind expunerea la 
moartea lui Mihai Viteazul, pentru Țara Românească, la aceea a 
lui Ieremia Movilă, pentru Moldova. Alifel, cu toată condensarea 
pe care mi-am impus-o, proporțiile volumului de faţă ar fi întrecut 
cu mult pe cele obişnuite în asemenea lucrări. Şi așa, el a ajuns la 
aproape opt sute de pagine, de aceea, am socotit că e preferabil 
să-l împart în două părţi. Numerotaţia este însă în continuare, iar 
indicele la sfârşit, astfel încât consultarea şi citarea lui se poate 
face cu ușurință. 

Am căutai, cum era şi firesc, să insist asupra figurilor celor 
trei străluciți luptători pentru creştinătate, pe care i-a dat în răs- 
timpul acesta, neamul nostru: Iancu de Huniedoara, Ştefan cel Mare 
și Mihai Viteazul. Am căutat, de asemenea, să fac o parte căt mai 
largă Ardealului: în afară de cele trei capitole ce-i sunt consacrate 
exclusiv, el ocupă un loc apreciabil şi în expunerea vechilor insti- 
tuţii și a vechii noastre culturi. Singur îmi sau deamă de lacunele 
pe care le are, mai ales în ce privește formele de organizare, expunerea 
mea asupra stărilor de peste munţi; sper însă că se va ţine seamă: 
de faptul că e cea dintâi operă de sinteză concepută în felul acesta. 

O parte însemnată din ilustrațiile ce însoțesc volumul de faţă, 
mi-a fost pusă la dispoziţie, în mod grațios, de următoarele insti- 
tuţii şi persoane: Academia Română, Secţia Stampelor (fig. 26, 
73, 77, 86—88, 153—156, 159, 163, 174, 176); Ministerul Afacerilor 
Străine, Serviciul Presei și Propagandei (fig. 9, 11, 12, 15, 27, 28, 
31, 834, 4143, 45, 47, 48, 52, 54, 58, 65, 66, 68, 71, 72, 80, 
82—85, 94, 103—105, 107—I111, 113—116, 123, 124, 126—129, 
133, 140, 147, 148, 157, 158, 160, 161, 164, 165, 173); Comisia. 

Monumentelor Istorice (fig. 5, 13, 16, 17, 20, 23—25, 29, 30, 
38, 40, 46, 53, 67, 89, 90, 112, 120, 125, 130—132, 134—139, 
141-—146, 162, 170, 175); Muzeul de Artă religioasă (fig. 35—37, 
36, 169, 171); Muzeul Militar (fig. 63); Muzeul Municipiului 
București (fig. 1, 75, 76, 81, 150—152, 166—168); Muzeul 
Regional Oltean, din Craiova (fig. 172); Muzeul Naţional din 
Budapesta (fig. 8); profesor unversitar Al. Tzigara-Samurcaș, 
Directorul Fundaţiei Regele Carol I (fig. 69); profesor C. Moisil, 
Directorul General al Arhivelor Statului (fig. 6, 7, 59—62, 61, 
91, 92); profesor Gr. Avakian (fig. 95—102, 106, 117—119). 
Acestea din urmă, înfățișând Jragmente de ceramică şi un fragment 
de za, descoperite toate în săpăturile dela Cetatea-Albă, precum şi 
o vedere a cetăţii de acolo, sunt inedite, ele însoțesc rapoariele ofi- 
ciale prezentate de prof. Gr. Avakian Muzeului Militar din Bucu- 
reşti, asupra săpăturilor efectuate la Cetatea- Albă, în campaniile din 
1930 şi 1931. Rog pe conducătorii tuturor instituţiilor de mai sus, 
pe colaboratorii acestora, precum şi persounele amintite, să pri- 
mească încă odată călduroasele mele mulţumiri. 

Schiţele de hărţi reprezentând campania din 1467 (fig. 14), 
campania din 1498 (fig. 18), lupta dela Jilişte (fig. 57), lupta 
dela Șelimbăr (fig. 78), precum şi drumul urmat de oastea lui Mihai 
Viteazul în 1599, până la Sibiiu şi apoi, în 1600, până la Suceava 
(în harta nr. 4), sunt reproduse din lucrarea d-lui General Radu 
Rosetti, Essais sur Part militaire des Roumains, Bucureşti, 1935; 
schiţele privind lupta dela Călugăreni (fig. 74), din aceea a d-lui 
General Al. Anastasiu, Bătălia dela Călugăreni, 1595, ed. 2-a, Bucu- 
reşti, 1928. Harta judeţului Săcueni am luat-o din lucrarea d-rei 
Ecaterina Zaharescu, Vechiul judeţ al Saacului în lumina istorică 
şi antropogeografică, în Bul. Soc. Geogr., î. XII (1922), iar chipul 
lui Iancu de Huniedoara, din lucrarea d-lui Const. Karadja, Despre 
ediţiile din 1488 ale cronicei lui Iohannes de Thurocz, în Mem. 
Secţ. Ist. Acad. Rom. t. XVI (1934). 

D. Constant Grecescu, asistent universitar, şi d-l profesor Mihai 
Sânzianu au alcătuit indicele acestei lăcrări, iar d. profesor D. Bodin 
a citit odată întreaga corectură. Le exprim la câte şi trei deosebitele 
mele mulţumiri. 

București, 23 Aprilie 1937. 

CONSTANTIN C. GIURESCU 

URMAȘII LUI MIRCEA CEL BĂTRÂN PÂNĂ LA 
VLAD ŢEPEŞ 


Vlad Dracul « mult vestit prin vite- 

jie şi înţelepciune s. 
(Walerand de Wavrin, partici- 
pant la campania din 1445). 


După moartea lui Mircea cel Bătrân, urmează o epocă de scă- 
dere în istoria "Ţării Românești. Este epoca luptelor pentru tron, 
cu tot şiragul nenorocirilor şi umilințelor care se leagă de o ase- 
menea ispravă; este epoca desbinării în partide potrivnice, bucu- 
roase pentru reuşita planurilor lor, de ajutorul, ce trebue apoi 
plătit aşa de scump, al străinului. Tocmai în vremea când, strânși 
dinspre miazăzi de puterea în plină expansiune a Turcilor, ar 
îi trebuit să facem front cu toate forţele noastre în această direcţie, 
tocmai atunci survin luptele între urmaşii marelui Mircea, așa 
zișii Drăculeșii, după numele lui Vlad Dracul, şi între Dănești, 
urmaşii lui Dan lI. Ar fi însă o greşeală să se creadă că membrii 
uneia din aceste două ramuri s'au luptat exclusiv cu membrii celei- 
lalte: în realitate, s'au luptat între ei și membrii aceleiaşi familii. 
Fiind Țara Românească vecină cu Turcii şi cu Ungurii, e uşor 
de bănuit că pretendenţii la tron au apelat când la unii, când 
la ceilalți. Dar ar fi o nouă greșeală să se creadă că alăturarea 
la unul din acești puternici vecini însemna o atitudine perma- 
nent ostilă celuilalt. Indată ce împrejurările se schimbau, foştii 
duşmani deveneau aliaţi şi viceversa. De altiel chiar dacă, în 
fundul sufletului lor, unii dintre urmașii lui Mircea —de pildă 
Alexandru Aldea — ar fi fost constant de partea creştinilor şi ar 
îi voit să facă o politică consecventă în acest sens, erau împie- 
decaţi de faptul, determinant, al vecinătăţii, pe întreaga linie a 
Dunării, cu Turcii. In câteva ceasuri, cetele prădalnice de pe 

țărmul drept și, în două puncte — Giurgiu şi Turnu —și de pe 
eel stâng, se puteau arunca asupra ţării, deslănţuind prăpădul 
Insuși Mircea trebuise, în cele din urmă, să recunoască această 
fatalitate a așezării noastre; cu atât mai mult aveau s'o facă 
urmașii. Dintre aceștia, Vlad Dracul ocupă un loc mai însemnat; 
ceilalţi n'au cine ştie ce importanţă, de aceea nici nu vom insista 
asupra stăpânirii lor. 

Mihail ], fiul lui Mircea cel Bătrân, fusese asociat la domnie 
de tată-său; îl găsim în această situaţie în 1413, poate că o avea 
chiar din 1409. In primul an de stăpânire e liniște; în 1419 însă, 
ca o consecinţă a luptelor dintre Turci şi Unguri, Mihail pierde 
cetatea Severinului, ocupată de aceştia din urmă (după 28 Octom- 
vrie). Curând după aceea, pe la începutul anului 1420, se ridică 
împotriva lui un pretendent, anume Dan al II-lea, fiul lui Dan I; 
rivalii erau așa dar veri primari. Dan avea legături cu Turcii, 
cunoştea şi pe Bizantini, care-i puseseră la dispoziţie o corabie 
spre a se întoarce în ţară. O primă luptă între Mihail și Dan e 
defavorabilă acestuia din urmă. O a doua luptă însă, în care a 
avut şi ajutor turcesc, îi aduce biruinţa. Mihail cere acum sprijin 
dela Sigismund, regele Ungariei, acesta îi trimite într'adevăr un 
corp de oaste, pe la sfârșitul lunii August. In noua luptă, foarte 
crâncenă, care urmează, Dan învinge pentru a doua oară. Mihail 
cade pe câmpul de bătălie, aceeași soartă a avut şi comandantul 
corpului de ajutor. unguresc, banul Ștefan de Losoncz. Dintre 
documentele emise de Mihail, merită să fie menţionat acela din 
1418 prin care el acordă « oaspeţilor », adică Sașilor din Cisnădie 
(Heltau) « și oamenilor lor anume Românii », dreptul de a-și paşte 
turmele lor «în munţii noştri». A avut doi fii, pe Radu şi pe 
Mihail: niciunul n'a ajuns să domnească. 

Turcii cari însoţiseră pe Dan, drept răzbunare pentru ajutorul 
dat de Unguri lui Mihail, trec în Ardeal și pradă în regiunea Oră- 
ştiei precum şi în Banat, în părţile Lugojului; un alt corp de 
oaste atacă Cetatea Albă, în Moldova, fără succes însă. 

Dan al II-lea își începe așa dar domnia în 1420; ea va dura, 
cu mai multe întreruperi însă, până în 1431. Prima întrerupere 
e în 1421, când constatăm pe tronul Ţării Românești pe un alt 
fiu al lui Mircea cel Bătrân, anume pe Radu zis Praznaglava 
(« chelul »). Acesta vine cu ajutorul Turcilor pe care, se vede, îi 

nemulțumise Dan. La 17 Mai 1421, Radu întăreşte Brașovenilor 
privilegiul lor de comerţ; alte documente emise de acest voevod 
poartă data 1 lunie şi 21 Noemvrie 1421. In anul următor însă, 
Dan izbutește, cu ajutor unguresc, să-și reia tronul. Il vedem, 
întărind, la rândul lui, Braşovenilor acelaşi privilegiu, la 23 Oc- 
tomvrie 1422. Impreună cu generalul Pippo Spano, Florentin de 
origină, dar în serviciul lui Sigismund al Ungariei, Dan atacă 
cetatea Silistrei şi bate pe 'Lurci. Probabil cu acest prilej, s'au 
reluat și cetăţile de pe ţărmul stâng, Giurgiul şi Turnul. O ase- 
menea ofensivă însă nu putea rămâne fără răspuns din partea 
Turcilor. De aceea sultanul hotări să ajute pe Radu Praznaglava 
spre a-și recâștiga tronul. Intr'adevăr, la începutul lui 1423, acesta 
trece Dunărea cu o puternică armată, este însă bătut de către 
Dan (26 Fevruarie 1423). Urmează un nou atac al lui Radu, se 
pare încununat de succes, pentru ca în toamna aceluiaşi an Dan 
să se reîntoarcă, bine înţeles tot cu ajutor unguresc, și să-şi 
reia tronul. Biruinţa e insă de scurtă durată, deoarece în anul 
următor (1424) Radu e din nou domn, cu sprijinul unei armate 
turcești. Şi de data aceasta, Sigismund trimite ajutor proteja- 
tului său; Dan este însă cumplit bătut şi abia scapă cu vieaţă 
trebuind să se refugieze în Ardeal. Cu treizeci de ani mai înainte 
şi Mircea cel Bătrân trebuise să se retragă peste munţi, la Brașov, 
dar ce deosebire de situaţie! In timp ce Mircea discuta dela egal 
la egal cu regele Ungariei, Dan este un vasal, căruia Sigismund 
îi acordase ca o favoare dreptul a avea monetărie sau haraghie 
proprie. «Căci s'a îndurat domnul meu craiul asupra domniei 
mele —spune Dan într'o confirmare din 1424 a privilegiului co- 
mercial braşovenesc — şi m'a primit drept slugă credincioasă a sa 
şi mi-a dăruit haraghie de bani ca să fie și în ţara domniei mele, 
precum este în ţara lui ». Reinstalat în toamnă cu ajutor ungu- 
resc, Dan întăreşte Braşovenilor la 10 Noemvrie privilegiul lor 
comercial. In cursul celor doi ani următori, au loc iarăşi ciocniri 
cu Turcii. La începutul lui 1427, în lanuarie, Dan e izgonit din 
nou de către rivalul său. De data aceasta, Sigismund se hotărăşte 
«să pornească în persoană» în ajutorul voevodului muntean; 
expediţia se termină în chip fericit, deoarece Radu e izgonit 
— pentru totdeauna —iar Dan reinstalat în domnie (primăvara 
anului 1427). Giurgiu este reluat; se face chiar și o tentativă 

împotriva Silistrei. Nici ultimii ani ai stăpânirii lui Dan nu sunt 
însă-ani de linişte. Dacă nu mai are de luptat pentru menţinerea 
sau recâştigarea tronului, în schimb însă face câteva expediţii în 
afara hotarelor. 

In 1428, el însoţeşte pe Sigismund în campania împotriva 
Turcilor şi e înfrânt, alături de suzeranul său, în lupta dela Golubac, 
(citeşte: Golubaţ) în Serbia (3 lunie 1428). Rezultatul este că 
Țara Românească trebue să plătească Sultanului «tributul întreg » 
(integrum censum) —nu se spune cât anume —şi «oile»: se știa, 
se vede, numărul. Despotul sârb George Brancovici, pe lângă făgă- 
duiala unui tribut de 50.000 de galbeni, va da, mai târziu, şi pe 
fiică-sa Mara, în haremul lui Murad. In anul următor, 1429, înainte 
de luna Iunie, Dan întreprinde un atac împotriva Chiliei pe care n'o 
poate lua însă; la întoarcere armata îi este bătută de Alexandru cel 
Bun. Un al doilea atac, în 1430, înainte de 11 Noemvrie, n'are 
mai mult succes: Chilia rămâne Moldovenilor (vezi și vol. I, p. 
507). Pe lângă faptul că nu putuse relua această veche posesiune 
a Basarabilor, Dan nu are nici Severinul (vezi fig. 1), unde Sigis- 
mund repetând experienţa lui Bela al IV-lea cu Ioaniţii, aşează 
de data aceasta, pe Cavalerii Teutoni (1429). Aceştia mai ocupă 
şi cetăţile Orşova, Mehadia, Almăşul, Sân Petru, Gureni, Iladia, 
Crașova, etc.; li se mai dă pe deasupra și monetăriile din Sibiu 
și Braşov, precum și ocnele din Ardeal. Cu toate acestea, Teu- 
tonii n'au corespuns aşteptărilor, ca și Ioaniţii altădată; în 1435, 
ei părăsesc regiunea, lăsând ca lupta împotriva Tureilor să fie 
purtată de un Român, om al locului, de Iancu de Huniedoara. 

Nici cetatea dela Bran, unde Mircea și Mihail îşi ţinuseră va- 
meşii şi ostașii lor, n'a putut fi păstrată de Dan; în 1427 ea e luată 
în stăpânire de Sigismund şi rămâne de aici încolo statornică a 
Ungurilor. 

Alexandru Aldea. Ultimul document dela Dan este din 30 Ia- 
nuarie 1431, când el confirmă Braşovenilor privilegiul comercial eli- 
berat lor de Mircea cel Bătrân. Ce s'a mai petrecut după aceea, nu 
se ştie sigur, constatăm numai că în vara aceluiaşi an, domn în Țara 
Românească era Alexandru-Aldea; acesta venise cu ajutor dela 
Alexandru cel Bun, domnul Moldovei. Se pare că Dan a fost 
nevoit, să se retragă peste Dunăre. Schimbarea are loc înainte 
de 14 Iunie 1431; la această dată, Aldea scrie autorităţilor din 

Fig. 1. — Hrisov dela Dan al II-lea, scris în Argeș, Dechemvrie 1; 
anul lipseşte. (Muzeul Municipiului București). 

Ardeal și Ungaria, rugându-le să dea ajutor la prinderea unui 
fugar din Țara Românească. Faptul că Aldea luase domnia numai 
cu ajutor moldovean, fără ca să se adreseze Turcilor, apoi apro- 
pierea care survenise în ultimul timp între Alexandru cel Bun 
şi Sigismund al Ungariei, ceea ce însemna constituirea unui grup 
important și solidar de forţe creştine, făcură pe Sultanul Murad 
să ordone în vara anului 1431 o expediţie împotriva Ţărilor Româ- 
nești. Aldea ar fi vrut să reziste: dovadă sunt scrisorile succesive 
şi aproape disperate pe care le trimite Braşovenilor. Intr'una din 
ele le spune: «Așa să știți că Turcii au năpădit la Dunăre prin 
toate vadurile și vin impotriva ţării să prade şi să jefuiască; și 
grăbiţi-vă cât mai iute, ziua şi noaptea, să-mi veniţi în ajutor; 
căci dacă nouă ne va fi rău, vouă are să vă fie și mai rău. Și cât 
puteţi, grăbiţi-vă; câtă oaste puteţi ridica în grabă, să vie, iar 
câtă nu este gata, o veţi trimite în urmă. Să sosească iute. Altfel 
să nu faceţi... ». Intr'altă scrisoare, le spune: «Dacă e să mă 
ajutaţi, veniţi mai iute, căci Turcii sunt pe drum de Sâmbătă; 
și grăbiţi-vă la drum, căci hrana vă va veni și mai pe urmă. lar 
dacă nu vreţi să veniţi, spuneţi-mi, ca să ştiu ce să fac». Bra- 
șovenii trimiseră într'adevăr un corp de oaste; sosiră și patru 
steaguri de Moldoveni dela Alexandru cel Bun care avu el însuşi 
o ciocnire victorioasă, cu Turcii, la 22 Iunie; Aldea nu-i putu 
respinge însă, nici nu-i putu împiedeca să prade. Mai mult chiar: 
fu nevoit să recunoască suzeranitatea Sultanului, să plătească 
tribut şi să dea —lucru nemai întâmplat până atunci —un 
număr de vreo 20 de fii de boieri ca ostateci. In schimb, eliberă 
ca la 3.000 de robi ce fuseseră luaţi de Turci. Anunţând acest 
ultim fapt Sibienilor cari îi scoseseră «vorbe rele» că s'a dat de 
partea Turcilor, Aldea se justifică: « Eu şi de m'am dus la Turci, 
m'am dus pentru nevoia mea și am făcut pace ţării, câtă a rămas, 
și vouă tuturor ». Cu sufletul însă, el e pentru creștini: « Noi slujim 
domnului craiu şi sfintei coroane și să dea Dumnezeu să se apropie 
domnul crai (sub înţeles: cu armata!) să stăm dinaintea lui...». 
De aceea, atunci când în 1432, Sultanul trimite o armată împo- 
triva Ungariei, vizând Ardealul, expediţie la care e şi el obligat 
să ia parte, Aldea previne totuși pe comandanții unguri, le dă 
indicațiuni asupra mărimii și calităţii armatei turceşti, ba mai 
mult, îi anunţă că, în momentul în care va sosi armata ungară, 

şi odată cu ea și pretendentul ture Celebi, el va părăsi pe Sultan 
şi va face chiar ca o parte din oastea acestuia să treacă alături 
de pretendentul amintit. « De multe ori m'au înșelat Turcii pe 
mine —scrie cu năduf Aldea —acuma vreau să le fac şi eu tot 
aşa; pe Dumnezeul meu, că nu va rămânea nici sămânță de ei». 
Planul voevodului muntean n'a reușit însă; Turcii au intrat în 
Ardeal şi au pustiit cumplit Țara Bârsei, iar Celebi a rămas mai 
departe pretendent la scaunul Sultanilor. Aldea a trebuit să se 
resemneze să asculte până la sfârşitul domniei sale de Turci. Când 
anume cade acest sfârşit nu se poate stabili cu precizie. Ultimul 
său document intern poartă data de 25 lunie 1436. La începutul lui 
Septemvrie același an are apoi loc expediţia lui Vlad Dracul care-i 
era frate. Ajutat de o armată ungurească și având şi o sumă de 
partizani printre boieri, acesta trece munţii şi se ciocneşte cu 
Aldea și cu Turcii. Nu știm care a fost rezultatul luptei; un 
document contemporan — din 17 Noemvrie — vorbeşte numai de 
« mulțimea nenumărată » de robi pe care au luat-o Turcii. Un 
fapt însă e sigur: la inceputul anului 1437, domn în Țara Româ- 
nească era Vlad Dracul; la 20 Ianuarie el confirmă, din Târgo- 
vişte, niște moşii iar la 8 Aprilie întărește Brașovenilor vechiul 
lor privilegiu de comerţ. 

Dacă n'a fost o personalitate politică și militară, Aldea a 
arătat în schimb, în scurta lui domnie, o atenţie deosebită bise- 
ricii. La 17 Noemvrie 1432, el dăruia mănăstirii Dealului două 
sate, Alexenii şi Răzvadul, scutindu-le de toate dăjdiile şi sluj- 
bele. Peste puţin timp, la 15 Ianuarie 1432, dăruia Coziei satul 
Goleştii, scutindu-l de asemenea, de dări și slujbe, iar la 25 Iunie 
1434, întărea, printr'un hrisov solemn, toate posesiunile acestei 
mănăstiri. Alte două hrisoave privesc mănăstirile Bolintinul şi Sf. 
Niculae din Bucureşti (numită mai târziu Mihai Vodă!). Cea dintâi 
e scutită de vinăriciu; pentru cea de a doua nu știm ce s'a hotărit, 
documentul păstrându-se numai sub forma unui regest incomplet. 
Și Muntele Athos a beneficiat de milosteniile lui Aldea: astfel, mă- 
năstirea Zografu a primit, la 9 Fevruarie 1433, un ajutor anual de 
3.000 de aspri, spre veşnica pomenire a domnului şi a părintelui său 
Mircea, iar mănăstirea Xeropotam, în aceeași zi, o sumă identică. 

Dintre boierii săi, trebue menţionat Albul, a cărui putere și 
influență era așa de mare încât în scrisorile trimise de —preten- 

dentul pe atunci — Vlad Dracul, el e trecut pe același plan cu 
Aldea. « Duceţi aramă lui Aldea și lui Albul», reproșează Vlad 
Braşovenilor, apoi «l-au dat pe mâna lui Aldea și lui Albul» şi 
« am vrut să răscumpăr pe sluga mea dela Aldea şi dela Albul », scrie 
el acelorași. Acest boier, ocupând dregătoria de mare vornic, e citat 
întotdeauna în îruntea listei de martori din hrisoavele domnești. 

Vlad Dracul, fiul lui Mircea cel Bătrân, a luat domnia la sfâr- 
şitul anului 1436 sau începutul lui 1437. Incă din 1430, aștepta 
el în Ardeal prilejul nemerit ca să ocupe, cu ajutorul lui Sigis- 
mund, tronul părintesc. La 8 Fevruarie 1434, îl găsim la Nurnberg, 
pe lângă protectorul său; el se intitulează chiar, într'un document 
latinesc dat în această zi, « lo Vlad, cu mila lui Dumnezeu, domn 
al Valahiei Transalpine şi duce al Amlaşului şi Făgărașului ». 
Sigismund îi recunoscuse această calitate și îi dăduse și insemnele, 
într'un grad înalt, ale ordinului Draconului. Dela acest ordin cred 
unii istorici că i-ar veni numele de Dracul; alţii îl atribue însă 
cruzimii sale, cruzime pe care a moșştenit-o Vlad Ţepeş. 

Ca răspuns la ajutorul dat de Sigismund, Turcii intră în ţară, 
în toamna lui 1436 și o pustiese cumplit. În primăvara anului 
următor, în Aprilie, Vlad Dracul domnea ; se punea însă şi pentru 
el aceeași problemă care se pusese şi pentru Alexandru Aldea; 
sau să recunoască suzeranitatea turcească sau să expuie țara unor 
continue prădăciuni. Ca şi predecesorul său şi așteptând vremuri 
mai bune care să-i îngădue politica ce se potrivea cu aspiraţiile 
sale, Vlad a optat pentru prima soluţie: s'a închinat 'Turcilor. 
Cronicarul bizantin Dukas povesteşte că domnul muntean a 
venit, însoţit de 300 de persoane, la Brusa, unde se afla Sultanul, 
i s'a supus şi a făgăduit drum liber prin ţara sa trupelor turcești 
care se vor îndrepta împotriva Ungariei. Sultanul, foarte bucuros, 
ar fi îmbrățișat pe domn, l-ar fi oprit la masă şi l-ar fi dăruit 
bogat, pe el şi pe însoțitori. 

Alte izvoare afirmă că Vlad ar fi fost prins în expediţia din 
1436, închis la Galipoli şi că, după aceasta, a urmat închinarea. 
Oricum s'ar fi petrecut faptele — noi dăm mai multă crezare pove- 
stirii lui Dukas, coroborate de o scrisoare raguzană din 3 Iulie 
1437 —un lucru e sigur: voevodul muntean însoţeşte pe Turci 
în Ardeal, în expediţia lor din 1438. Au fost prădate atunci valea 
Mureşului, Mediaşul, Sighişoara, suburbiile Braşovului, Sebeşul. 

In timpul asediului acestui din urmă oraș, Vlad, care, în fundul 
sufletului său, ţinea totuși cu creștinii — și evenimentele din anii 
următori vor dovedi-o —a sfătuit pe cetăţeni să se predea, de- 
oarece el va face ca fruntașii să fie duşi în Țara Românească, de 
unde se vor putea reintoarce acasă, iar sărăcimea în Turcia, de 
unde iarăşi va putea reveni. Aşa s'a şi întâmplat. Sibiul şi Cetatea 
de Baltă au îost şi ele asediate, dar au putut rezista. Armata turcă 
s'a întors nestingherită prin pasul Branului, încărcată de prăzi; 
Sultanul se temea totuși ca Vlad să nu fie înţeles cu Ungurii. 
In anii următori, situaţia a rămas neschimbată, voevodul mun- 
tean păstrând aceeași atitudine față de Turci, a căror suzera- 
nitate o recunoștea, ca şi faţă de creştini, cu cari păstra raporturi 
de bună vecinătate. In primăvara anului 1442, Sultanul trimite 
împotriva Ungurilor o armată de vreo 16.000 ostași, sub comanda 
lui Mezed beg; aceasta trece prin Țara Românească, pătrunde 
în Ardeal şi începe să prade. O primă ciocnire la Sântimbru, în 
ziua de 18 Martie, cu trupele ardelene conduse de Iancu de 
Huniedoara, e favorabilă Turcilor; cea de a doua însă, la 23 
Martie, se termină printr'un adevărat dezastru pentru aceştia din 
urmă; însuşi Mezed şi fiul său cad pe câmpul de luptă. 

Intre timp, Sultanul ale cărui bănueli se mențineau, chemase 
pe Vlad la Poartă. Voevodul, cu tot sfatul contrar al boerilor, se 
dusese la Adrianopol şi fusese închis, aceeași soartă având-o şi 
cei doi fii ai săi, Vlad şi Radu. In ţară rămăsese un alt fiu, mai 
tânăr, anume Mircea. După victoria împotriva Turcilor, Iancu 
a trecut în Țara Românească, a prins pe nevârstnicul Mircea și 
l-a decapitat, iar tronul a fost ocupat de « Basarab, fiul răposa- 
tului Dan Vodă » (Basarab, filius condam Daan wayvode), după 
cum ne spune un document ulterior, din 17 Aprilie 1443. 

Pentru restabilirea situaţiei, vine, în toamna aceluiaşi an, 1442, 
o puternică armată turcească —izvoarele dau cifra de 80.000 de 
ostași —sub comanda beglerbegului Rumeliei Șehabeddin. Un de- 
tașament, trimis înainte în Ardeal, e distrus la Poarta de Fier, 
vestita trecătoare spre Banat. Grosul armatei e atacat, lângă râul 
Ialomiţa de Iancu, în zorii zilei de 2 Septemvrie, într'o Duminecă, 
şi după o luptă care a ţinut până seara, sfărâmat. O pradă uriașe 
— între altele și vreo 5.000 de cai şi cămile —a căzut în mâinile 
învingătorilor. Sultanul a fost aşa de afectat de înfrângere —ne-o 

spune un document contemporan — încât îmbrăcat în negru, trei 
zile n'a vrut să mănânce și să bea nimic. Aceste succese conse- 
cutive produc mare impresie în toată lumea creştină şi determină 
şi schimbarea atitudinei politice a lui Vlad Dracul. Nu cunoaştem 
împrejurările în care voevodul muntean, întors din închisoarea 
turcească, şi-a reluat tronul. La 9 Ianuarie 1443 domnea încă 
Basarab; dar tot în acest an Vlad era din nou în scaun și 
trecea hotărit de partea creştinilor, participând la marea expe- 
diţie care a dus armata condusă de lancu de Huniedoara și 
de tânărul rege Vladislav până dincolo de Sofia, în inima 
Balcanilor (vezi şi mai jos, p. 40). De asemenea, Vlad Dracul 
a participat şi la cruciata din toamna anului următor, 1444, cru- 
ciată care cuprindea pe Unguri, pe Poloni, o îlotă burgundă, 
echipată la Veneţia şi câteva corăbii trimise de Papă şi care s'a 
isprăvit printr'un mare dezastru la Varna. Armata creștină a 
trecut Dunărea la 20 Septemvrie, a ocupat Cladova și apoi Vidinul. 
Aci s'a alăturat Vlad cu 7.000 de ostași. Orașul Nicopoli, nu şi 
şi cetatea, a căzut și el, a urmat apoi Şumla și, la 9 Noemvrie, 
aliaţii erau la Varna. A doua zi, a avut loc lupta. Cu toată vitejia 
lui Iancu de Huniedoara, creştinii au fost învinși ; regele Vladislav, 
în loc să urmeze planul lui Iancu, s'a aventurat —ca și cavalerii 
francezi odinioară la Nicopole —în mijlocul armatei turceşti și 
a fost ucis. De aici apoi s'a născut panica şi retragerea dezor- 
donată. Vlad Dracul şi ostașii lui au călăuzit pe fugari spre Du- 
năre; la 20 Noemvrie (1444) Iancu era îndărăt la Orşova, unde 
dădea un document pentru mănăstirile Tismana și Vodița. In 
anul următor a avut loc expediţia pe Dunăre a îlotei burgunde 
care, neputând opri, înainte de lupta dela Varna, trecerea armatei 
turcești din Asia Mică în Tracia, peste Bosfor, căuta acum să 
descopere pe regele Vladislav despre care se auzise că arfitrăind 
încă, şi mai mult chiar, să determine o nouă expediţie creştină. 
După ce făcu o scurtă escală la Mangalia (« Panguala »), îlota 
ajunse la Chilia şi apoi la Brăila. Vlad Dracul cu armata lui se 
alătură de îndată; Iancu făgădui că va îi în Septemvrie la Nico- 
pole. Silistra şi Turnu n'au putut îi cucerite, Turtucaia însă și 
Giurgiu au căzut în mâinile creștinilor. La Rahova, sub protecţia 
flotei, armata munteană şi aceea a lui Iancu, sosit între timp, 
a trecut pe ţărmul drept al Dunării spre a da lupta cu Turcii. 

Aceştia însă se retrăseseră în interiorul ţării, şi aliaţii, cari n'a- 
veau provizii suficiente, nu-i urmăriră. Expediția se încheie 
deci; flota se reîntoarse la Constantinopol; singurul rezultat po- 
zitiv fu recâștigarea Giurgiului despre care Vlad, scriind Brașo- 
venilor să-i trimită cele necesare unei fortificări temeinice, spunea 
că este «tăria și a voastră și a noastră şi a tuturor creştinilor». 
Evenimentele care au loc la sfârșitul anului următor — 1446 — 
arată că, ulterior expediției de pe Dunăre, s'a produs ruperea 
raporturilor dintre Vlad Dracul și Iancu de Huniedoara. Cauzele 
acestei rupturi nu ne sunt bine cunoscute; va fi fost, poate, do- 
rinţa celui de al doilea de a avea pe scaunul Țării Româneşti, 
un voevod complet înfeodat lui și Vlad nu era omul corespun- 
zător? Să fi făcut voevodul muntean pace cu Turcii, recunoscân- 
du-le din nou suzeranitatea şi predându-le o parte din cei două- 
sprezece mii de Bulgari cari se refugiaseră la el în timpul expe- 
diţiei de pe Dunăre? Sigur nu știm; se poate însă să fi fost și 
una şi cealaltă. Cert este numai că în Dechemvrie, armata ungu- 
rească, în frunte cu Iancu, şi aducând pe pretendentul Dan, fiul 
lui Dan al II-lea, intra în ţară. Vlad fu prins și decapitat «la 
satul Bălteni», după cum aflăm dintr'un document ulterior. E 
vorba, probabil, de Băltenii din Ilfov. 

Dintre hrisoavele pe care le dă Vlad Dracul mănăstirilor, 
relevăm pe acela din 1436—7 (6945) al mănăstirii Sărăcinești 
(Vâlcea), căreia i se confirmă moșia pe care era situată. Aceasta 
înseamnă că lăcașul data, după toate probabilitățile, din vremea 
lui Mircea cel Bătrân. ” 

Vlad Dracul a fost căsătorit cu sora lui Iliaș Voevod al Mol- 
dovei, deci fiica lui Alexandru cel Bun; numele ei nu-l cunoaștem ; 
în călugărie, după moartea soţului, s'a numit Euprazia. A avut 
mai mulți fii: pe Vlad, viitorul Vlad Țepeș, pe Radu, căruia i 
s'a zis «cel Frumos», pe un alt Vlad, supranumit și « Călugărul », 
acesta din urmă însă era nelegitim. Câteşi trei au domnit în Țara 
Românească. Un alt fiu a fost ucis la Bălteni, odată cu tată-său, iar 
Mircea pierise mai înainte, în 1442. Tot Mircea s'a numit și un fiu 
natural al lui Vlad Dracul, avut, se pare, cu o brăileancă; îl întâl- 
nim în 1481, ocupând pentru un moment scaunul Țării Româneşti. 

Vlad Dracul, deşi n'a fost o personalitate excepţională, ca 
părintele său, Mircea cel Bătrân, a avut totuşi însușiri care i-au 

atras stima şi prețuirea contemporanilor. Walerand de Wavrin, 
participant la expediţia de pe Dunăre, din 1445, spune despre el 
că era «mult vestit prin vitejie şi înţelepciune»: (« moult fam 
de vaillance et de sagesse »). Aceleaşi calificative le găsim mai 
târziu la cronicarul oficial unguresc Bonfinius. lar despre armata 
lui Vlad, șambelanul împăratului bizantin spune că reprezintă 
peste 15.000 de călăreţi «dintre cei mai redutabili soldaţi cari 
sunt pe lume». 

Dan al III-lea şi Vladislav al II-lea. Dan al III-lea, venit pe 
tron cu ajutorul lui Iancu de Huniedoara, a avut o domnie scurtă, 
nici măcar un an. Intr'adevăr, în 1447, constatăm în locul lui pe 
Vladislav al J1I-lea care era fiul lui Dan al II-lea, deci nepot al lui 
Dan 1. În ce împrejurări s'a produs schimbarea din 1447 nu se ştie. 
E probabil însă că Dan al III-lea a fost înlăturat, ca unul ce 
venise cu sprijin unguresc, de Turci cari au așezat în locul lui 
pe Vladislav. Intr'adevăr, constatăm pe acesta în bune raporturi 
cu Sultanul. In 1448, la 31 Octomvrie, el scria Braşovenilor că 
a venit la dânsul «fratele » naipul adică guvernatorul civil din 
Nicopole, care i-a povestit cum a decurs lupta dela Kossovo între: 
Turci şi Unguri și cum lancu de Huniedoara a fost învins; nu 
se știe chiar dacă mai trăiește. Această luptă, în care armata 
creştină spera să răzbune dezastrul dela Varma, a avut loc în 
zilele de 17—19 Octomvrie 1448, în aceeaşi câmpie în care fusese 
învins, pe vremea lui Mircea cel Bătrân, cneazul Lazăr al Sârbilor. 
Nici de data aceasta soarta armelor nu favoriză pe creştini. 
Sultanul Murat repurtă o victorie strălucită. Și ca şi cum atâta 
n'ar fi fost de ajuns, Iancu, în retragere, fu prins şi închis de 
despotul Serbiei, Gheorghe Brancovici, dela care trebui să se 
răscumpere. 

Vladislav, domnul Țării Româneşti, fusese el oare invitat să 
ia parte sau să-şi trimită contingentul său în armata creştină? 
Cert este că n'a făcut nici una nici cealaltă. Aşa s'ar explica de 
ce Iancu, în 1452, după 23 Aprilie, îi retrage posesiunile ardelene 
adică Făgărașul și Amlașul. Ni s'a păstrat scrisoarea — nedatată — 
prin care Vladislav protestează împotriva acestui lucru: « Cât m'am 
jurat eu —spune domnul —cu părintele meu lonăş voevodul, el 
tot n'a ţinut seamă de asta, nici slujba mea nu i-a fost dragă; 
căci nu-i ajunge gubernatoria Ţării Ungurești, ci trimite să-mi 

răpească ocina mea adevărată și ţărișoara mea Făgărașul şi 
Amlașul şi umblă cu gând rău asupra mea. Dar dacă şi-a călcat el 
făgăduinţa și jurămintele ce a făcut cu mine şi dacă a călcat 
peste slujba mea, Dumnezeu să se răzbune asupra celui ce nu a 
păzit dreptatea. lar domnia mea, cu toată nevoia mea, nu voi 
părăsi ce este al meu odată cu capul... ». Deocamdată, Vladislav 
recurge la represalii, oprind mărfuri de ale  Braşovenilor și 
făcându-le pagube, mai ales că ei adăposteau și boieri pribegi, 
cum era, de pildă, Cernica din Făgăraș care fugise și cu nişte 
turme de ale voevodului. Urmează tratative, se ajunge chiar 
la o înţelegere; aşa cel puţin ni se spune în scrisoarea din 15 
Noemvrie 1455 adresată de lancu de Huniedoara Brașovenilor. 
Vladislav, văzând însă că nu i se restitue posesiunile ardelene, se 
hotărăşte să pășească pe faţă la ofensivă şi în consecinţă atacă atât, 
cetatea Făgăraşului, pe care n'o poate lua, cât şi mai multe sate 
săsești, dintre care unele sunt arse. Acest fapt provoacă reacţiunea 
lui Iancu de Huniedoara. EI dă lui Vlad (viitorul Vlad Ţepeş) care 
stătea în Ardeal așteptând momentul prielnic spre a înlătura pe 
Vladislav, un corp de oaste. Expediția a avut loc după 6 Aprilie, 
când Ladislau regele Ungariei porunceşte Sibienilor să lupte 
împotriva domnului muntean care prădase și arsese mai multe 
sate săsești. La 15 Aprilie e ultimul hrisov cunoscut al lui 
Vladislav; la 3 Iulie, constatăm că Ţepeş ocupase tronul 
şi urma să protejeze pe Braşoveni impotriva unui eventual 
atac turcesc. E posibil ca în timpul războiului, Vladislav să fi 
căzut; cronica afirmă că ar fi murit de sabie în mijlocul «Târ- 
şorului >, mormântul lui se găseşte nu în ctitoria sa dela Snagov, 
unde în (1453 zideşte o biserică a cărei uşă de lemn, admirabil 
sculptată, s'a păstrat până în zilele noastre (vezi fig. 2), ci la 
mănăstirea Dealului; mai târziu, în vremea lui Neagoe Basarab, 
fraţii Craioveşti îi aşeză aci o lespede, pe care însă data morţii, 
20 August 1455 (6963), este greșită. —La muntele Athos, Vla- 
dislav a dat un hrisov, în 1450, mănăstirii Cutlumuz şi a făcut 
un dar de 10.000 de aspri chiliei Sf. Ilie. 

din Rev. Ist. Arh. Fil., XVI). 

V. șinr.1și 3. 

III. Vlad Dracul: ?. ILIE MINEA, Vlad Dracul și vremea sa, lași, 1928, 
219 p. in 80. (Extras din Cercet. Ist., IV). 

V. și p.&3, nr.3. 

IV. Vladislav al II-lea: 8. N. IORGA, Notele vol. XV din colecţia Hur- 
muzaki (Acte şi scrisori din arhivele ardelene Bistriţa, Brașov, Sibiiu), Partea |, 
1358—1600, București, 1911, LXXVIII + 775 p. in 8; 9. I. MINEA, Din 
trecutul stăpânirii româneşti asupra Ardealului. Pierderea Amlașului și 
Făgărașului, București, 1914, 79 p. in 80. (Extras din Conv. Lit., XLVIII); 
10. ST. NICOLAESCU, Lămurirea unei enigme istorice. Vladislav Voevod şi 
Doamna Neacșa, 1488, București, 1935, 8 p. in 8. 

« Ştefan Voevod prinse pe fratele său 
lliaş Voevod şi-l orbi şi domni singur 
5 ani, până ce-i tăie capul Roman 
Voevod, fiul lui Iliaş Voevod... Bog- 
dan Voevod... domni doi ani şi-i tăie 
capul Petru Voevod, numit Aron, la 
Răuseni ». 

(Letopiseţul zis dela Putna) 


In Moldova, după moartea lui Alexandru cel Bun, constatăm 
aceeași stare nenorocită ca şi în Țara Româneaseă după Mircea cel 
Bătrân. Fiii, legitimi şi nelegitimi, se luptă pentru moştenirea 
părintească ; în dorinţa lor de a ocupa scaunul domnesc, fac apel 
la străini și li se închină, câteodată chiar la mai mulţi în acelaşi 
timp. Luptele interne strică ţara, împiedecă negoţul: sărăcia se 
adaugă umilinței. Cei douăzeci și cinci de ani cari despart sfârşitul 
lui Alexandru de începutul domniei lui Ștefan, sunt fără îndoială, 
printre cei mai răi din întreaga istorie a Moldovei. I-am fi putut 
evita, ca și anii corespunzători din Muntenia, numai dacă am 
fi avut şi noi, cum au avut alte popoare, un sistem precis şi riguros 
de succesiune la tron, dacă am fi recunoscut de pildă, dreptul de 
primogenitură, din tată în fiu. Din nefericire însă, nu numai că 
n'am avut un asemenea sistem, dar n'am mărginit dreptul de 
succesiune nici măcar la fii celui care domnea. Fraţii, nepoții, 
verii acestuia puteau și ei să aspire la domnie, din moment ce 
erau «sămânță de domn ». Mai mult chiar, se recunoşteau aceleaşi 
drepturi şi fiilor nelegitimi care-şi puteau dovedi înalta lor origine. 
Lesne de înţeles ce a urmat dintr'un astfel de sistem: s'a deschis 
drum tuturor ambițiilor și tuturor compromisurilor. O mare 
parte din forţele vii ale neamului nostru s'au irosit în luptele 

nenorocite pentru domnie; aceste lupte ne-au făcut mai mult 
rău decât toţi duşmanii externi laolaltă. De aceea, nu se va 
putea niciodată prețui prea mult sistemul actual care prevede 
o modalitate precisă şi riguroasă în ce priveşte succesiunea la tron. 

Iliaș voevod, fiul cel mai mare al lui Alexandru, fusese asociat 
la domnie de către tată-său. Primul document pe care-l cunoaștem 
astăzi dela el poartă data 4 Ianuarie 1432; cel de al doilea e din 
13 lanuarie (vezi şi fig. 3 și 4). Iliaş a continuat, alături de Lituani 
şi de Cavalerii Teutoni, războiul împotriva Polonilor (vezi vol. ], p. 
508). In urma luptei dela Kopostrzin (30 Noemvrie 1432), unde tru- 
pele aliaţilor au fost bătute, a socotit însă că e preferabil să ajungă 
la o înţelegere cu Vladislav Iagello, revenind deci la politica tradi- 
ţională a predecesorilor săi. In consecinţă, la 3 Iunie 1433, —re- 





Fig. 3. — Monetă de argint dela 


Iliaş Voevod, fiul lui Alexandru Tie. 4. — Monetă dela Iliaș Voevod, 
cel Bun. (Colecţia Academiei fiul lui Alexandru cel Bun. (Colecţia 
Române). Academiei Române). 


dacțiunea slavă poartă data de 5 Iunie, —se încheie la Suceava 
un act prin care domnul, împreună cu fiii şi cu fratele său, promite 
să fie credincios regelui polon şi să-l ajute « contra tuturor dușma- 
nilor », neexceptând pe nimenea. Acelaşi angajament iau și boierii 
lui Iliaș. Indată după aceasta, începe lupta pentru domnie. Cum 
s'a produs conflictul nu știm precis, dar bănuim. Ştefan, pe care 
izvoarele îl arată a fi fost îndrăzneţ și hotărit, în orice caz superior 
fratelui său, era desigur nemulțumit de situația subalternă pe 
care o avea. Va îi început deci uneltirile printre boieri spre a-și 
asigura partizani. De care lucru aflând Iliaș, a reacţionat cu vio- 
lenţă. A prins pe mama lui: Ștefan — erau frați numai de tată — 
şi a pus s'0 ucidă prin înnecare ; aceeaşi soartă îl aștepta şi pe Ştefan 
însuși, dacă n'ar fi izbutit să scape cu fuga în Ţara Românească. 
Aci, el își întocmi o oaste, desigur cu ajutorul lui Aldea, și întor- 
cându-se în Moldova, birui, în lupta dela «Loloni» ($ acacnn) 

pe frate-său şi luă domnia (toamna lui 1433, înainte de 3 Noem- 
vrie). Iliaș trebui să se retragă în Polonia cu al cărui rege era 
de altfel și înrudit — soţia sa, Marinca, fiind soră cu soţia lui Vla- 
dislav Iagello. Ştefan care ştia că Iliaș nu se va resemna, se grăbi 
să trimită o solie în Polonia spre a asigura pe rege de întreaga sa 
credință. Ni s'a păstrat răspunsul lui Vladislav: primeşte credinţa 
noului domn, trece cu vederea pagubele și prădăciunile făcute de 
tatăl acestuia Alexandru, în timpul războiului din urmă și recu- 
noaşte stăpânirea asupra cetăților Țeţina și Hmielovul. Hotarul 
între Polonia și Moldova va fi format de râul Colacin, apoi de o. 
linie convenţională «drept peste câmpia Bolohovului» până la 
Nistru, mai sus de satul Potoc, care sat rămâne Moldovei, şi în 
sfârșit de Nistru însuși până la vărsarea lui în mare. «lar ţara 
Pocuţiei precum de demult a fost supusă nouă... aşa și rămâne»; 
satul Vascouţii însă va aparţine lui Ștefan voevod. «lar prin 
codrul "Țării Moldovei cum au umblat hotarele de demult, tot 
aşa vor umbla şi acuma şi în vecii vecilor». Pe temeiul acestui 
răspuns, prestă Ştefan, la 13 Ianuarie 1434, în Suceava, jurământul 
de credinţă lui Vladislav Iagello şi făgădui să vie și personal să se 
închine. El renunţa prin urmare la Ţara Pocuţiei, obținea în schimb 
asigurarea că Iliaș nu va fi ajutat. Intr'adevăr, trecând peste 
legăturile de rudenie, Vladislav dădu acestuia din urmă un domi- 
ciliu forţat în cetatea Sieradz. După moartea bătrânului rege 
(31 Mai 1434), când tronul fu ocupat de nevârstnicul Vladislav al 
III-lea, Iliaș socoti că poate să calce dispoziţia ce se luase faţă de 
el și să-și încerce norocul. Strânse deci un corp de oaste şi năvăli în 
Moldova, în vara anului 1435. Luptele cu Ştefan —cronicile vechi 
menţionează trei: la Dărmăneşti, la Podagra, la Pipereşti — 
au avut loc după 8 Mai —când Iliaș era încă la Sieradz şi 
înainte de 26 August, când cei doi fraţi se împăcaseră. Deşi 
Ştefan biruise în câte şi trele ciocniri, totuși, dându-și seama, 
se vede, că lucrul nu e încheiat, că va trebui să continue războiul 
şi că până la urmă s'ar putea să-l și piardă, dacă Iliaș va îi sprijinit 
de Poloni, ajunse la o înţelegere cu îrate-său. Hotăriră anume ca 
să domnească amândoi în același timp, fiecare într'o parte a ţării. 
Iliaș luă partea de miazănoapte, cu Suceava și Iașii, iar Ştefan 
pe cea de miazăzi, cu Chilia și Cetatea Albă. Linia de despărţire 
trecea pe la Nord de Vaslui care rămânea lui Ştefan. Moldova se 

împărți deci în două, ca și o moşie oarecare; fiecare domn avu 
cancelaria lui, dregătorii lui, veniturile lui (vezi şi fig. 5). Brașovenii, 
dorind în 1437 o nouă întărire a privilegiului lor comercial, tre- 
buiră să se adreseze amândurora şi obţinură într'adevăr două hri- 
soave: unul, la 23 Aprilie, dela Ştefan, altul la 29 Aprilie, dela frate- 
său. Indată după împăcare, Iliaș făcu un nou jurământ de credință 
regelui Vladislav (1 Septemvrie). In cursul aceluiaș an însă, el dădu 
un act şi lui Sigismund al Ungariei «părintele » său, făgăduind 
să aibă aceiași dușmani și aceiași 
prieteni. Excepţie face numai Craiul 
Poloniei: «Impotriva lui... nu vom 
sta niciodată ». 

In anul următor, în Septemvrie, 
Iliaș veni în persoană la Liov să 
presteze jurământul de credință Fig. 5. — Monetă de argint din 

. ERIE) .. timpul domniei comune a lui 
regelui Poloniei. La 18 ale lunii, Iliaș şi Ştefan. (Colecţia 
avu loc solemnitatea; a doua zi se Academiei Române). 
redactă documentul oficial consta- 
tând faptul, iar peste alte patru zile, domnul dădu un nou act 
prin care făgăduia drept despăgubire pentru prada şi paguba 
făcută de- tată-său Alexandru, să întoarcă lui Vladislav «Țara 
Șepenițului pe care Țara Moldovei a avut-o dela Coroană, cu 
cetăţile ... anume Hotinul, Țeţina şi Hmielovul și cu toate ţinu- 
turile, locurile, satele ». Făgăduiala n'a fost ţinută, dovadă că în 
1444 cetăţile se aflau încă în mâinile soţiei lui Iliaș; nu-i mai puţin 
adevărat însă că această renunțare e unul din gesturile care apasă 
mai mult memoria nevolnicului fiu al lui Alexandru cel Bun. Şi 
doar îrate-său Ştefan lămurise chestiunea, obţinând, numai cu 
un an mai înainte, recunoașterea, fără niciun fel de rezerve, 
din partea Polonilor, a stăpânirii asupra acestor trei cetăţi. 
O întărire a jurământului dela Liov are loc în 1439, la 8 
Septemvrie, printr'un act dat în Suceava. La 25 ale aceleiași 
luni dădea şi Ştefan un act asemănător, numai că tonul e deosebit. 
In timp ce fratele său mai mare vorbește numai de obliga- 
țiile ce are el față de regele Poloniei, fără reciprocitate, Ștetan 
specifică lămurit că «Măria Sa Craiul ne va apăra şi va sta pe 
lângă noi, împotriva oricărui dușman al nostru, neexceptând 
pe nimeni şi nici soldaţi din Coroana Crăiei împotriva noastră 

nu va trimite duşmanilor noștri ». Se vede imediat că e altă fire, 
mai dârză, mai mândră. 

Domnia comună a celor doi frați a durat până la sfârșitul 
anului 1442. Ultimul document intern care-i menţionează îm- 
preună este din 8 Septemvrie 1442. Incepând dela 21 Septemvrie 
şi în tot cursul anului 1443, documentele (17 la număr) sunt date 
numai de Ștefan voevod. Ce devenise între timp Iliaș despre care 
cronica ne spune că a fost orbit de frate-său? Se pot face două 
ipoteze: sau Ştefan, profitând de un concurs de împrejurări favo- 
rabile și vrând să răzbune moartea mamei sale, l-a prins şi l-a 
orbit acum, în Septemvrie 1442, iar nu la 29 Mai 1444 cum spune 
letopiseţul zis dela Bistriţa, sau —a doua ipoteză —l-a obligat 
prin puterea armelor să se retragă spre miazănoapte în cetăţile 
făgăduite Polonilor şi numai după aceea, la o nouă încercare a lui 
Iliaş de a căpăta domnia, l-a prins şi i-a scos ochii. In sprijinul 
primei ipoteze —pe care o preferim — vine faptul că la 28 Fe- 
vruarie 1444, Marinca, doamna lui Iliaș, care e arătat totuşi ca 
fiind în viaţă, încredinţează ea, și nu soțul ei, cum ar fi fost normal 
cetăţile Hotin, Țeţina şi Hmielov lui loan, castelanul de Czyszow 
şi lui Petru Odrowaă (se citeşte: Odrovanj), palatinul de Liov, 
pentru ca aceștia să intervină pe lângă rege ca să le pună la dis- 
poziție « moșiile ce se cuvin aici în regatul Poloniei domnului 
Ilie și nouă şi copiilor noştri ». Oricum s'ar fi petrecut faptele, un 
lucru e sigur și anume că, cel mai târziu în Mai 1444, Ştefan s'a 
răzbunat, în chipul acesta crud. asupra fratelui său și că a deter- 
minat astfel o nouă crimă a cărei victimă avea să fie el însuși. 
Intr'adevăr, unul din fiii lui Iliaş, anume Roman, îl va ucide în 
anul 1447. 

După înlăturarea lui Iliaș, Ştefan n'a avut totuși liniște. Im- 
potriva lui s'a ridicat un alt frate, Petru, pe care-l găsim cu titlul 
de «voevod » în lista de martori a hrisovului din 6 Martie 1443 
şi în cele următoare. Era, probabil, asociat la domnie. Nemulțumit 
însă cu situaţia pe care o avea, acest Petru se gândește să înlăture 
cu armele pe frate-său. Vine deci cu ajutor unguresc —la 26 Apri- 
lie 1444, se afla în orașul Roman de unde întărește mănăstirii 
Probata patru sălașe de ţigani — şi poartă războiu cu Ştefan, ajun- 
gând însă, în cele din urmă, tot la un condominium. Impăcarea se 
produsese înainte de 28 Mai, când Ştefan scrie Brașovenilor, pe 

cari îi prigonise în timpul conflictului, să vie fără teamă în Mol- 
dova; cine a avut să sufere, va primi despăgubiri. La 18 Iunie, 
cei doi îraţi domneau împreună, Petru însă având o situaţie subal- 
ternă, deoarece hrisoavele se emit în numele lui Ștefan. La sfârşit, 
în lista de martori e menţionată și «credinţa iubitului meu frate 
Petru voevod ». Tot impreună îi constatăm la 5 Aprilie 1445; în 
hrisovul următor însă, din 15 Iulie, Petru nu mai este pomenit şi 
nici nu va mai apărea până la sfârşitul domniei lui Ştefan. Probabil 
că izbucnise iarăș un conflict între cei doi frați — domniile duble 
n'au reuşit niciodată până la urmă la noi — şi Petru părăsise ţara. 
Pentru a nu fi expusș la vreo neplăcere din partea urmașilor lui Iliaș, 
Ştefan reinnoeşte în 1445, la 26 Noemvrie, în faţa unei numeroase 
solii polone care sosise în acest scop la Siret, jurământul de credinţă 
față de regele Vladislav. Cu câteva luni mai înainte, la 25 lunie, 
făcuse o înţelegere şi cu marele cneaz Cazimir al Lituaniei, făgă- 
duindu-şi unul altuia prietenie și ajutor, în caz de nevoie. Toate 
aceste măsuri însă nu putură împiedeca pe fiul lui Iliaş, pe Roman, 
ca să pregătească o expediţie de răzbunare împotriva celui ce-i 
orbise părintele. Cu ajutorul nobililor poloni dela hotar, în special 
cu acela al lui Ditrih Buczacki (se citește: Buceaţchi), starostele 
Podoliei şi castelanul Cameniţei, el pătrunse în Moldova, şi biruind 
în luptă pe Ştefan, îl prinse și-i tăie capul (13 Iulie 1447). Trupul 
celui ucis îu dus şi înmormântat în mănăstirea Neamţului unde se 
vede şi astăzi piatra funerară așezată de Ştefan cel Mare (vezi fig. 6). 

In timpul domniei comune a lui Iliaș și Ştefan, prădară Tătarii 
țara Moldovei în două rânduri: odată în 1439 « Noemvrie în 28», 
când au ajuns «până la Botoşani»; a doua oară în (1440, 
Dechemvrie în 12 » când «au ars Vasluiul şi Bârladul »: așa citim 
în letopiseţul zis dela Bistriţa. 

Vreo biserică sau mănăstire nu se ştie să fi ridicat aceşti doi 
în ai lui Alexandru cel Bun. În schimb, au făcut danii şi au dat. 
întăriri mănăstirilor existente. Iliaş a arătat o grijă deosebită 
mănăstirii Neamţului; Ștefan şi-a împărţit atenţia între mănăsti- 
rile Moldoviţa, Pobrata şi Neamţul. Semnificativ e faptul că 
marea majoritate a hrisoavelor (16 din 20) pe care le dă acesta 
din urmă lăcaşurilor sfinte sunt din anii cari au urmat orbirii 
lui Iliaș: vinovatul a căutat, se vede, în felul acesta, să-și răs- 
cumpere grozava crimă. 

, Lliaş s'a căsătorit, la 23 Octomvrie 1425, cu Marinca, fiica 
nobilului Andrei Oligmondovici și soră cu Sonca sau Sofia, regina 
Poloniei, soţia lui Vladislav Iagello. Copii, au avut pe Roman şi 
pe Alexăndrel care au domnit amândoi în Moldova, şi pe 
domnița Anastasia. Ştefan a îost căsătorit cu doamna Maria şi 
a avut —potrivit pomelnicului dela Bistriţa —doi copii: un 
băiat, Alexandru și o fată, Alezandria. 





Fig. 6. — Piatra de mormânt a lui Ștefan voevod, fiul lui Alexandru cel Bun, 
la mănăstirea Neamţ. 


Petru al II-lea și Roman al II-lea. «Ciubăr» Vodă. După 
moartea lui Ştefan, domnia Moldovei îu împărţită între cei doi 
învingători: Roman, fiul lui Iliaș, şi Petru, fostul asociat la dom- 
nie, în 1443—4445, al celui ucis. Primul stăpâneşte în ţara de jos; 
el trimite, la 4 August 1447, din Bacău, o scrisoare Braşovenilor, 
anunțându-i că «ne-a ajutat Dumnezeu şi am dobândit ocina 
noastră adevărată ». Să vie deci cu mărfurile «căci ţara noastră 
vă este deschisă ». Cel de al doilea are ţara de sus și stă în Su- 
ceava. Din acest oraş, dă el hrisovul din 22 August 1447, întă- 
rind mănăstirii Neamțului mai multe sate; probabil tot din 

Suceava e și celălalt hrisov al Neamţului, cu data 15 Septemvrie, 
acelaş ans 

Dar, în curând, se repetă vechea poveste: Moldova pu putea 
cuprinde doi domni deodată. Incepe deci lupta între ei. La început, 
se pare că Roman a avut superioritatea: la 18 Fevruarie 1448 
el era la Suceava, dăruind slugei sale credincioase «pan Petrea, 
fiul lui Toma », satul « Storojineţ, pe Siret, mai sus de Rubcea». 
Câteva zile numai după aceea, la 23 Fevruarie, îl găsim însă ca 
pribeag la Kolomea, aproape de hotarul Moldovei; trebuise să 
fugă — şi repede —în faţa lui Petru. Acesta venise cu ajutor dela 
cumnatu-său, lancu de Huniedoara, pe a cărui bătrână soră 
— trecuse de 50 ani —o luase în căsătorie, numai spre a-și asi- 
gura sprijinul de care avea nevoie. Roman n'a mai izbutit să 
reia domnia, cu tot ajutorul lui Buczacki, care îl însoţise și prima 
dată, în 1447 și căruia pribeagul îi dăruia acum șapte sate în Mol- 
dova cea stăpânită de altcineva. El moare la 2 Iulie 1448, otrăvit 
de boieri, lăsând în locul lui ca pretendent, pe îratele mai mic 
Alexăndrel, căruia i se mai zicea, după moda leșească, și Olehno. 

Petru, rămas singur domn, stăpâneşte Moldova în cursul 
anului 1448 (vezi fig. 7). Ultimul document intern, cunoscut 
astăzi dela el, este din 10 Octomvrie. La începutul anului următor 
constatăm însă că scaunul e ocupat de Alexăndrel. Polonii se 
temeau ca Moldova să nu ajungă, prin Petru, complet înfeodată 
politicii ungare. Intr'adevăr, acesta cedase cumnatului său Iancu 
de Huniedoara cetatea Chiliei şi-i urma în totul directivele. De 
aceea, ei se hotărăsc să ajute pe fratele lui Roman, pe Alexăn- 
drel. Petru, simțind intenţiile Polonilor, încercă să le dejoace. 
El face pe Iancu de Huniedoara să scrie regelui Cazimir, la 2 
August 1448, în sensul ca acesta să recunoască deocamdată pe 
Petru ca domn al Moldovei şi să nu facă vreo expediţie împotriva 
lui. Mai mult chiar, la 22 August, prestează, împreună cu boierii 
săi, jurământ de credinţă regelui polon, și-i făgăduește să vie 
să se închine şi personal. Dar toate aceste gesturi nu risipesc neîn- 
crederea Polonilor şi nu-i abat dela hotărîrea luată de a ajuta pe 
Alexăndrel. Nu ştim cum s'a desfășurat conflictul, dacă a fost 
vreo luptă; constatăm numai că la 21 Fevruarie 1449, tronul era 
ocupat de tânărul fiu al lui Iliaș. Petru trebuise să se retragă și 
de aici înainte nu-l mai vedem jucând vreun rol; cronica lui 

Fig. 7. — Hrisov dela Petru al II-lea, cu data 6956 (1448), Septemvrie 11, 
prin care întăreşte Brașovenilor privilegiul comercial peJcare-l aveau dela 
Alexandru cel Bun. 

Grigore Ureche şi Simion Dascălul ne spune laconic că «au 
domnit un an şi au murit». 

Se pare că între sfârşitul domniei lui Petru și începutul ace- 
leia a lui Alexăndrel, deci în toamna lui 1448 sau în primele luni 
ale iernii, a stăpânit în Moldova un «Ciubăr Vodă» (urBzpn 
uoetoaa). Letopiseţele vechi îi dau două luni de domnie, nu 
ne spun însă în ce legătură de rudenie era acest voevod cu pre- 
decesorii săi. Unii istorici din vremea noastră au văzut în «Ciu- 
băr » numele generalului ungur Csupor care ar fi comandat 
corpul de oaste trimis de Iancu de Huniedoara lui Petru: alţii 
îl socotesc — greșit, credem noi —tot una cu numele postelnicului 
Ciope din 1451. Domnia însăși cât și numele lui Ciubăr Vodă 
constitue încă o problemă pentru istoriografia românească. 

Bogdan al II-lea. Alexăndrel ţine scaunul până în toamna lui 1449. 
Fiind foarte tânăr, conducerea treburilor o avea de fapt mamă-sa, 
Marinca, şi pârcălabul de Hotin, Manoil. Ultimul document din 
această domnie are data 27 August: Alexăndrel acordă boierului loan 
Armenciocul scutire de dări pentru casa din Suceava și de vamă 
pentru orice cumpărătură a sa. Peste o lună și jumătate, tânărul 
domn trebuia să părăsească ţara. Impotriva lui se ridicase un alt 
fiu — nelegitim — al lui Alexandru cel Bun, anume Bogdan. Acesta 
izbutise să-și strângă o oaste, căpătase ajutor şi dela Iancu de 
Huniedoara și venea acum să ocupe tronul. Lupta a avut loc la 
Tămășeni, pe Siret, spre miazănoapte de târgul Romanului, în 
ziua de 12 Octomvrie 1449. Boierii lui Alexăndrel au rezistat 
cu îndârjire; o sumă dintre ei —aşa, de pildă Oancea logofătul 
şi Costea Andronic —au căzut, făcându-și datoria; în cele din 
urmă, însă au trebuit să se retragă şi au trecut, împreună cu dom- 
nul lor, îndărăt în Polonia, de unde veniseră cu vreun an înainte. 
Bogdan intră în Suceava și Mitropolitul îl unse domn al Mol- 
dovei. Stăpânirea lui a durat doi ani de zile, până în Octomvrie 
1451 când a fost ucis de Petru Aron, în sat la Răuseni. 

Indată ce ocupă tronul, Bogdan caută să evite o întoarcere 
a lui Alexăndrel. De aceea încheie, la 2 Dechemvrie 1449, o înţe- 
legere cu Ditrih Buczacki starostele Podoliei și castelanul Came- 
niţei, pentru ca acesta să intervie pe lângă Regele Cazimir și sfet- 
nicii poloni în vederea îndepărtării dela graniţă a fostului domn 
şi a mamei sale. De asemenea, să-l încunoştinţeze pe Bogdan 

de primejdia ce l-ar ameninţa «ori dela cine şi din orice parte». 
lar la nevoie, dacă ar trebui să părăsească ţara, să-l primească, 
pe el și pe boierii lui și să-i dea adăpost. Pentru toate aceste ser- 
vicii, îi va da lui Buczacki în dar «în fiecare an câte 400 de zloți 
turceşti și câte zece vase de vin de Malvazia şi câte zece bucăţi 
de camhă și cinci de cufterie și câte cinci de pânză ». Dar cu toată 
această înțelegere, Bogdan își dă seamă că Polonii vor continua 
să sprijine pe Alexăndrel şi vor încerca să-l readucă pe tronul 
Moldovei. De aceea se îndreaptă —cum era natural —spre acela 
care-l ajutase și până acum, spre acela la care recurgeau de altfel 
toţi cei dușmăniţi de Poloni, adică spre Iancu de Huniedoara. 

La 11 Fevruarie 1450, printr'un act emis în «târgul de jos», 
adică al Romanului, Bogdan declară că-l consideră pe acesta 
ca «părinte » al său şi-i făgădueşte sprijin şi ajutor, cu oștile și 
cu sfatul, în orice împrejurare. In schimb «iubitul nostru părinte 
să ne ocrotească sub mâna sa şi să ne apere de orice duşmani ai 
noștri ». La sfârșitul actului, acolo unde se înşiră martorii, găsim 
îndată după domn «credinţa iubitului meu fiu, Ștefan Voevod»: 
e cea dintâi menţiune despre acela care va deveni Ștefan cel Mare. 

O înnoire a actului din 11 Fevruarie are loc la 5 Iulie (vezi 
îig.8); Bogdan adaogă: «Şi de asemenea noi să nu avem nicidecum 
să dobândim cu sabia Chilia, fără voia părintelui nostru », adică 
a lui lancu. Această reînnoire, la un interval atât de scurt, fusese 
determinată de sigur, şi de faptul că Alexăndrel începuse încă din 
Martie, preparativele de campanie. În August, armata lui, alcă- 
tuită din «gloate mari» de Moldoveni și din două «polcuri» de 
Poloni, comandate de Buczacki — cel cu înţelegerea — şi de 
Koniecpolski (se citește: Conieţpolschi), era dincoace de Nistru. 
Bogdan se retrăsese cu ai lui în codrii Vasluiului şi evita să 
dea lupta, «socotind —cum spune cronica —să-i bage» pe Leşi 
«la strâmtoare și zăbovind, să-i flămânzească ». Aşa s'a și întâm- 
plat. Lângă satul Crasna, drumul intra într'o pădure întinsă, 
obliga deci oastea duşmană să se înşirue, neputându-se desfăşura 
într'o formaţie de luptă. Aci i-a așteptat Bogdan pe Poloni și 
i-a atacat în ziua de 6 Septemvrie 1450. « Deci când au fost la 
mijlocul pădurii, făcut-au năvală oastea lui Bogdan Vodă la carele 
Leşilor, ci apărându-se Leșii, abia au scăpat cu multă pagubă şi 
peire. Deci vrând să intre şi ceilaltă oaste leșască, atuncea s'au 

ivit toată oastea lui Bogdan Vodă, cu multe steaguri și buciume 
şi fără călărime, multă pedestrime. Văzând acestea Leșii, s'au 
tocmit, de războiu şi au băgat în mijloc pe Alexandru Vodă... 
Și s'au bătut mai nainte de apusul soarelui până au înoptat, perind 
de amândouă părţile, până au năvălit şi gloatele de pedestri, 





Fig. 8. — Hrisov dela Bogdan al II-lea, cu data 6958 (1450), lulie 5, 
prin care făgăduește credință şi prietenie lui Iancu de Huniedoara. 


carii au făcut la strâmtoare mare moarte în Leşi, tăind cu coasele 
vinele cailor; unde hatmanii leșeşti, vrând să îmbărbăteze pre ai 
săi, şi-au pus şi ei capetele, ales Piotru Odrivoz şi Nicolae Porava 
și Buciaţskii ». Infrângerea ar fi fost totală, dacă nu le-ar fi venit 
în ajutor Leșilor un corp de Moldoveni de ai lui Alexăndrel, în 
îrunte cu pârcălabul de Hotin; aceștia, contraatacând, îndăguiră 
restului armatei polone să se retragă. Bogdan nu-i urmări, mul- 
țumindu-se cu izbânda câştigată. E foarte probabil că la această 

luptă dela Crasna —o anticipare a luptei din Codrul Cosminului — 
să fi participat şi tânărul Ștefan care avea în acel moment între 
15 şi 20 de ani. Biruitorul ar fi putut să aibă o domnie rodnică 
şi îndelungată: dovedise vitejie şi, judecând după fiul său, de sigur 
că avea şi alte însuşiri. Din nenorocire însă, Bogdan —ca şi Vlad 
Ţepeş —căzu victima unui atac produs pe neașteptate. Intr'o 
noapte din Octomvrie 1451, pe când domnul se aila la un ospăț 
in satul Răuseni, apăru deodată o ceată de călăreţi, în frunte 
cu un frate al său, Petru, căruia i se mai zicea şi Aron. Neavând 
putinţa unei împotriviri, Bogdan fu prins şi decapitat. Letopi- 
sețele vechi dau ca dată a morţii Vineri 16 Octomvrie «în zori 
de zi»; ea este însă greșită, deoarece ni s'a păstrat un document. 
al celui ucis, din 17 Octomvrie; pe de altă parte, în 1451, 16 Oc- 
tomvrie a căzut într'o Sâmbătă, nu Vineri, Bogdan a fost înmor- 
mântat, se pare, chiar în sat, la Răuseni; soţia sa, Doamna Maria 
şi tânărul Ştefan trebuiră să ia calea pribegiei. 

Petru Aron n'a putut însă să se bucure de tronul căpătat 
printr'un asasinat odios. Alexăndrel, care pândea din Polonia 
prilejul de a relua domnia, îl găsi acum. Boierii trecură de partea 
lui şi astfel ucigașul lui Bogdan trebui să plece. La 24 Fevruarie 
1452, noul voevod întărea mănăstirii Bistriţa stăpânirea asupra 
Botnei cu ezerele ei şi cu vechiul hotar, scutind-o de orice dări- 
Domnia tea dintâi arătase lui Alexăndrel ce însemna să aibă 
împotrivă-i pe lancu de Huniedoara; de aceea, se grăbi acum 
să-l câştige de partea lui, încheind, la 16 Fevruarie 1453, un act 
prin care-l recunoștea —imitând pe Bogdan —ca «părinte» al 
său. Il va asculta și-l va ajuta, în toate, iar pe nepoata lui Iancu 
o va lua în căsătorie «să-mi fie Doamnă până la moartea mea». 
In schimb, acesta îl va « milui » şi-l va apăra «de toţi dușmanii. . - 
în toate părțile... ca oricare părinte pe fiul său». Faţă de un 
asemenea gest, Polonii se puteau supăra; Alexăndrel se grăbi să-i 
liniştească, scriind, la 23 Septemvrie 1453, regelui Cazimir, că va 
veni să i se închine într'unul din orașele dela graniţă, la Sneatin 
sau la Camenița, sau chiar şi mai departe, la Kolomea şi că-i va 
păstra credinţă deplină, ca şi înaintașii săi. Să-l apere însă Craiul 
împotriva duşmanilor, să-l «miluiască » și să-l «ocrotească ». 

Supus la toată lumea, bietul Alexăndrel nu izbuti totuşi să 
inlăture primejdia. La 1 lanuarie 1454, el dăruia mănăstirii Neam- 

ului o parte din braniştea domnească dela Bohotin; la 25 August 
însă, stăpânea în locul lui, Petru Aron. Cum s'a produs schim- 
barea, nu știm precis, după cum nu știm nici în ce împrejurări, 
Alexăndrel a izbutit, între 8 Dechemvrie 1454 şi 3 Fevruarie 1455, 
să îndepărteze din nou pe rivalul său și să reia —pentru a treia 
şi ultima oară — domnia. Cert este numai atât că avem documente 
interne dela Petru — și numai dela el — în intervalul 25 August — 
8 Dechemvrie 1454, iar dela Alexăndrel, şi iarăşi numai dela el 
în intervalul 3 Fevruarie —12 Mai 1455. O domnie comună a 
acestor doi, în intervalul 1451—4455, cum au admis unii istorici 
ai noștri, nu ni se pare cu putinţă. Hrisoavele interne nu coincid 
niciodată în acest interval, ci alternează, fiind sau ale unuia, sau 
ale celuilalt. In Mai 1455, Petru Aron veni din nou cu oaste impo- 
triva lui Alexăndrel; lupta avu loc, în ziua de 25, «la Movile», 
şi se termină prin înfrângerea acestuia din urmă ; silit să se retragă 
la Cetatea Albă, tânărul fiu al lui Iliaș îşi isprăvi acolo peste trei 
luni, la 26 August după cât se pare, scurta şi sbuciumata sa vieaţă. 
Ucigaşul lui Bogdan apucă din nou scaunul domnesc și, umilin- 
du-se încă și mai mult decât Alexăndrel, îl păstră doi ani de zile, 
până în Aprilie 1457. 

În luna în care se dădea lupta dela Movile, în Mai 1455, avea 
loc un episod interesant pe ţărmul de miazănoapte al Mării Negre. 
Un grup de 14 Moldoveni din castelul Lerici, la gura Niprului, 
acolo unde mai târziu va fi cetatea Oceakov, se înţeleg cu un 
alt grup, aproape de patru ori mai numeros, venit din Cetatea 
Albă sub pretextul pescuitului, şi pun mâna prin surprindere, pe 
castel, care aparţinea fraţilor genovezi Senarega. Încercările ace- 
stora din urmă de a relua, pe cale diplomatică, fosta lor pose- 
siune, nu reuşesc: Lerici rămâne în stăpânirea Moldovei sub Petru 
Aron și, se pare, şi după aceea. Un document din 1465, Mai 18, 
arată că fraţii Senarega făceau noi reclamaţiuni, fără succes însă. 

Frământările ce au avut loc în Moldova după moartea lui 
Ștefan, n'au favorizat ridicarea de noi lăcașuri bisericeşti. 
Nu cunoaştem nicio ctitorie dela Roman, Petru, Bogdan și 
Alexăndrel, aceştia mulţumindu-se să facă doar danii mănă- 
stirilor întemeiate de înaintaşii lor. Cele mai numeroase sunt 
acelea ale lui Alexăndrel care a și domnit de altfel mai mult; 
dela el avem câte patru hrisoave pentru mănăstirile Neamţul, 

Moldoviţa și Pobrata și câte unul pentru mănăstirile Bistriţa, 
Horodnic, a lui laţeo şi pentru Mitropolia Sucevei. Bogdan şi 
Petru au făcut danii mănăstirilor Neamţul şi Moldoviţa; cel din 
urmă dă două hrisoave şi mănăstirii Probata. 

Pentru a îndepărta primejdia din partea Polonilor, pentru a-i 
împiedeca să sprijine pe vreun pretendent la tronul pe care-l 
dobândise în felul arătat, Petru Aron se hotărăşte să li se închine. 
La 1 Octomvrie 1455, el se întâlneşte la Hotin cu dregătorii re- 
gelui Cazimir și dă un act prin care făgădueșşte «să slujească 
credincios » acestuia «până la moarte » şi să-l ajute cu oastea la 
nevoie. In acelaşi timp, dăruiește soţiei lui Iliaș, Doamnei Marinca 
— după cum am arătat, ea era rudă cu Craiul —târgul Siretului, 
cu vama, cu morile și cu toate veniturile, apoi Olhovăţul cu morile, 
cu 'Tătarii, cu loviștele și iarăşi cu toate veniturile. In schimb, 
Petru va avea cetatea Hotinului care până acum fusese în stă- 
pânirea Marincăi, deci a Polonilor. Acest act este confirmat într'o 
formă solemnă, la 29 Iunie 1456, la Suceava. Se fac precizări: 
corpul de oaste pe care va trebui să-l trimită Petru, în cazul 
unei expediţii împotriva Pruşilor sau altora, va fi de «400 de 
călăreţi cu sulițe... şi cu armuri». Dacă nu se face expediţie, 
atunci Craiul va primi, sub formă de ajutor, 400 de boi. Pe 
lângă apanajul hotărît Marincăi, domnul Moldovei va înzestra 
şi pe fiica acesteia, pe domnița Anastasia. Se vor extrăda 
fiii lui Sidachmet, fostul han tătăresc, cari se refugiaseră sau 
vroiau să se refugieze în Moldova. Deci o sumă de obligaţii pre- 
cise, cea din urmă de-a-dreptul jignitoare; în schimb, când e 
vorba de avantagii, nimic desluşit. Chestia Hotinului şi a Ţeţinei 
se amână până la întâlnirea cu Regele Cazimir care va hotări 
atunci ce e de făcut. Cât despre Chilia, o aluzie vagă, de caracter 
general: dacă «unele pământuri sau moşii din ţinuturile Mol- 
dovei ... au fost înstrăinate, trebue şi voim să le dobândim din 
nou ». Cu ce va contribui regele la aceasta, nu se spune. Numai 
pentru hanul Sidachmet se precizează că regele nu-l va «trimite » 
adică extrăda, fără sfatul şi voinţa lui Petru şi a dregătorilor 
lui: o uşoară atenuare a călcării dreptului de azil la care consim- 
ţise nevolnicul domn. 

Din partea Polonilor, după atâtea concesii, Petru se putea 
socoti asigurat. In ce priveşte pe Turci, el se grăbise să li se în- 

chine încă din Septemvrie 1455. Cu puţin mai înainte, Mohamed 
al II-lea cucerise Constantinopolul (1453); puterea turcească era 
în plină și continuă expansiune. Spre sfârşitul toamnei, în 1455, 
soseşte în Moldova trimisul Sultanului, cerând un haraciu anual 
de două mii de zloți ungurești. Era pentru întâia dată când se 
făcea o asemenea cerere. Un alt domn ar fi respins-o; Petru însă, 
care n'avea în el nimic eroic, hotărăşte să se plece. Trimite deci 
răspuns lui Mohamed că va expedia prin Mihail logofătul, suma 
cerută. Caracteristic e actul pe care domnul şi întreg sfatul boie- 
resc îl dau acestuia din urmă, spre a nu fi acuzat vreodată că a 
făcut închinarea la Turci din proprie iniţiativă. Se vede imediat 
teama și neputinţa. «Nu suntem în stare... să ne apărăm nici- 
decum —spune Petru Aron —pentrucă nu avem nicio putere şi 
niciun sprijin de nicăieri... Pentru aceea ne-am sfătuit cu toţii 
împreună ... să ne plecăm capul acestui păgân... să găsim și să 
le dăm. .. aceşti două mii de zloți ungurești, ca să ne fie pace... 
să nu piară ţara noastră». 

Țara n'ar fi pierit; ostaşi erau destui şi dovediseră vitejie, 
nu era însă conducătorul care trebuia. Când el se va ivi, un an 
numai după aceasta, Moldova se va ridica toată, ca un singur 
om, și va arăta întregii creştinătăţi puterea ei. Acelaşi a fost poporul, 
aceleași posibilitățile lui, și sub Petru Aron, ca și sub Ștefan cel 
Mare; a trebuit să vie însă puternica personalitate a acestuia din 
urmă pentru ca să facă suma virtuţilor. Căci în fiecare dintre 
oameni sunt laolaltă şi binele şi răul şi puterea şi teama și vir- 
tutea şi viciul; iar în aceasta stă meritul marilor personalităţi, 
a marilor cârmuitori de noroade că ştiu să facă apel la partea 
nobilă a ființei omeneşti, la sentimentele de abnegaţie, de altruism, 
de curaj, de dreptate, spre a obţine, prin ele, realizări epocale. 

« Atletul cel mai puternic al lui 
Hristos ». 
(Scrisoarea din 1456 a Papei 
Calist al III-lea). 


Românii din Ardeal n'au avut parte de o desvoltare liberă, în 
forme proprii, naţionale, ca dincoace de Carpaţi. Statul in cu- 
prinsul căruia au trăit a fost un stat străin, cu o biserică domi- 
nantă străină, cu o pătură conducătoare străină. Cine voia să ia 
parte la viaţa de stat, să intre în pătura conducătoare, fatal 
trebuia să se asimileze ei. In aceasta a constat tragedia elemen- 
tului românesc din Ardeal. El a dat, în decursul vremurilor, 
elemente superioare, de o valoare deosebită, atât în domeniul 
politic, cât şi în cel militar şi religios. Aceste elemente însă 
au fost pierdute pentru neamul nostru, ele s'au integrat în 
viața de stat maghiară. Odată mai mult se dovedeşte ce covâr- 
şitoare însemnătate are pentru popor faptul de a-şi fi putut 
crea o formă de stat proprie. Căci numai ea poate asigura o 
desvoltare liberă, o manifestare completă a însușirilor etnice 
caracteristice. 

Cazul cel mai tipic în ce priveşte procesul de asimilare al ele- 
mentelor superioare românești din Ardeal îl formează familia 
Corvineştilor. Ea a dat statului ungar pe cel mai mare general 
al lui, Iancu de Huniedoara (vezi fig. 9), pe unul din cei mai stră- 
luciţi regi, Mateiaș, și pe un ilustru arhiepiscop și diplomat: Ni- 
colae Olahul. 

Asupra originii acestei familii nu poate încăpea niciun fel de 
îndoială: ea este românească, dintr'o regiune specific românească: 
Huniedoara şi dintr'un mediu iarăși specific românesc: acei păzi- 
iori ai graniţei cari, din Banat până în Maramureș, s'au recrutat 
în primul rând din neamul nostru. Tatăl lui Iancu se numea Voicu; 

el era, la rândul său, fiul lui Şerb («Voyk îilii Serbe »). In 1409, 
Regele Sigismund, drept răsplată pentru «strălucitele sale me- 
rite » (« praeclaris meritis »), dovedite în diferite împrejurări ca 





Ti. 9. — Xilografie adică gravură în lemn înfățișând pe Iancu de iluniedoara. 
(După ediția din 1488 a cronicei lui Ioan de Thurocz). 


«oștean al Curţii » (aulae miles), îi dăruește domeniul regal al 
Huniedoarei (« possessionem nostram Regalem Hunyadvar voca- 
tam »), cu toate locurile sale de arătură, fânețele, pășunile, pădurile, 

Fig. 10. — Diploma scrisă în limba latină, prin care regele Sigismund al Ungariei dăruește în 1409 lui Voicu, tatăl 
lui Iancu de Huniedoara, fraţilor săi Mogoş, Radul şi un al doilea Radul şi lui Iancu însuşi 
domeniul regal al Hunjedoarei. 

Fig. 11. — Interior al Castelului dela Huniedoara. 

apele, heleşteele, după vechile şi adevăratele hotare (vezi fig. 10 
şi 11). Donaţia nu se face însă numai lui Voicu, ci și fraţilor săi buni, 


iuti 





Fig, 49. — Catedrala catolică din Alba-lLulia, în care se află mormântul 
lui Jancu de Huniedoara şi acela al fratelui său. 


Mogoş şi Radul, fratelui său după tată, iarăşi Radul, şi fiului său 
Joan care nu e altul decât vestitul Iancu de Huniedoara. Acesta 

din urmă a mai avut un frate care a purtat tot numele de Ioan 
şi care a murit în 1442, fiind înmormântat în catedrala catolică 
din Alba-lulia (vezi fig. 12). 

lancu s'a născut, după toate probabilitățile, în 1386, în anul 
când Mircea începea să domnească în Ţara Românească. Data o 
deducem pe temeiul unei scrisori din 1448 în care, comunicând 
Papei Nicolae al V-lea, că pleacă la războiu împotriva Turcilor 
şi cerându-i ajutorul, el îi spune că numără «peste șasezeci de 
ani» («jam supra sexaginta numeramus annos»). Pe de altă 
parte, cercetătorii unguri afirmă că în 1409 avea 23 de ani şi că 
a intrat atunci împreună cu tatăl său în serviciul voevodului Tran- 
silvaniei, Nicolae Csăk. Prin urmare, data nașterii ar fi 1386, în 
orișice caz, ea nu poate trece de 1388. Am insistat asupra acestui 
fapt, deoarece în istoriografia noastră există părerea că lancu ar 
fi murit «încă tânăr», pe când în realitate el a închis ochii în 
vârstă de 70 de ani sau, în cazul când admitem că termenul «peste » 
din scrisoarea adresată Papei, înseamnă numai câteva luni, 68 
de ani. 

In 1431 —32, îl întâlnim în solda episcopului de Zagreb, coman- 
dând o trupă de 12 călăreţi. Apoi pleacă în Italia unde serveşte 
doi ani de zile lui Filip, ducele Milanului, desăvârşindu-și în ace- 
laşi timp cunoștințele tehnice militare. Reîntors în ţară, îl găsim 
în 1435, pe el şi pe frate-său loan, primind din partea regelui 
Sigismund, orașul şi districtul Comiat din Banat, ca zălog pentru 
suma de 1.500 de florini de aur pe care o dăduse cu împrumut 
tezaurului. In 1437, Iancu, tot împreună cu frate-său, se obligă 
a servi cu un detașament de 50 de «lănci » timp de trei luni (Oct. — 
Dec.); solda acestora, în sumă de 1.250 florini de aur, o va plăti 
tot el; în schimb Sigismund îi zălogeşte din nou districtul Comiat. 
In 1438, Iancu e ban de Severin; în 1439, constatăm că noul 
rege Albert datoreşte celor doi fraţi 2.757 de florini, cheltueli 
făcute de ei cu apărarea cetăților Severin, Gureni, Orşova şi 
Mehadia. Drept garanţie primesc, de data aceasta, patru târguri 
şi o jumătate de sat din comitatul Bodrog. In acelaşi an, 
Iancu și cu frate-său se obligă a întreţine un detaşament de 
200 de călăreţi timp de trei luni, pentru suma de 6.000 de 
florini. Fiindcă regele nu le-a putut număra decât 2.000, pentru 
rest le zălogește districtul /cus din comitatul Timișoarei, împreună 

cu târgul Marginea. In 1440, cei doi fraţi primesc o donaţie 
importantă: comunele Şoimuş, Bârsău, Nevoieşi și Burueni din 
comitatul Huniedoarei precum şi domeniul Boșar din Banat cu 
toate satele şi veniturile lui, drept răsplată pentru vitejia ară- 
tată de Ioan cel Tânăr în lupta cu Turcii, în Muntenia, când 
el a fost rănit de moarte, precum și pentru apărarea cetăților 
Severin, Orșova, Mehadia, Gureni. In 1441, o nouă donaţie 
numai lui lancu, anume târgul Dobra din comitatul Huniedoarei, 
care până atunci ţinuse de castelanii din Deva. In acest an, Iancu 
e voevod al Transilvaniei şi comite de Timişoara. Cea mai înaltă 
treaptă a ierarhiei civile şi militare o atinge el însă în 1446, când 
în urma morţii Regelui Vladislav, întâmplată la Varna, prelaţii, 
baronii şi nobilii îl aleg în ziua de 5 lunie guvernator al Ungariei 
(« Regni Hungariae Gubernator generalis »). Deţine această dem- 
nitate până în 1452 când își dă demisia din cauza intrigilor ace- 
loraşi nobili. Regele Ladislau Postumul, apreciind însă marile ser- 
vicii pe care le adusese statului, îi dărueşte în 1453, orașul şi dis- 
trictul Bistriţei, cu douăzeci de sate, precum și demnitatea de 
comite perpetuu al Bistriţei. In acelaşi timp, hotărăşte ca în stema 
acestui mare ostaș, pe lângă emblema de până atunci: corbul cu 
inelul în cioc (de aci numele de Corvin!), să fie reprezentat pe 
viitor și un leu în picioare, de culoare roşie pe câmp alb, ţinând 
o coroană de aur: simbol al vitejiei lui Iancu și al serviciilor pe care 
le-a adus el dinastiei şi statului. In 1453, i se întărește posesiunea 
cetăților Gurghiu şi Deva, —de ultima ţineau 55 de sate —și a 
districtelor românești: Sudia, Mănăstur, Boșar şi Jupan din 
Banat; în acelaşi an, el poartă titlul de «căpitan suprem» al 
armatei ungurești. Şi într'adevăr, nimenea nu putea fi mai indicat 
a comanda armata care trebuia să înfrunte pe cuceritorul Con- 
stantinopolului, pe Mohamet al II-lea. 

Luptele cu Turcii. De altfel, de două decenii, Iancu nu făcea 
decât să poarte războiu contra Turcilor. Luase parte la lupta dela 
Semendria din 1437; la luptele dela Dunăre, din 1441, cu pașa 
Isak, în jurul Belgradului. Se ciocnise cu Mezed pașa la Sântimbru 
(18 Martie 1442) și repurtase peste câteva zile (23 Martie) o stră- 
lucită biruinţă asupra lui. In toamna aceluiaşi an, distrusese la 
Poarta de fier un detaşament turcesc, comandat de beglerbegul 
Runeliei Şehabeddin şi sfărâmase, pe Ialomiţa, grosul armatei 

dușmane, luându-i o pradă uriaşă (2 Septemvrie). Încurajat de 
aceste succese, întreprinsese marea expediţie din 1443 care a dus 
armatele creștine până dincolo de Sofia, în inima Balcanilor. In 
cursul ei, avusese mai multe biruinţe, luând mii de prizonieri şi o 
sumă de steaguri. O menţiune deosebită merită, în această expediţie, 
luptele din jurul Nişului (1—3 Noemvrie) precum şi cele dela 
trecătoarea Kunoviţa, în timpul retragerii, între Sofia şi Niş 
(5 Ianuarie 1444). Din nefericire, a doua mare expediţie, din 
toamna anului 1444, care trebuia să ducă la izgonirea Turcilor 
din Europa și la ocuparea Constantinopolului, se isprăvi în chip 
tragic, în vecinătatea oraşului Varna. Din cauza unei imprudenţe 
a regelui Vladislav care plăti cu viaţa faptul de a nu îi ţinut seamă 
de sfatul lui Iancu şi cu tot eroismul arătat de acesta din urmă, 
Turcii repurtară o victorie hotăritoare. Nici în 1445, cu prilejul 
expediției pe Dunăre (vezi mai sus, p. 10), nu se putu ajunge la 
un rezultat general apreciabil. Peste trei ani, în 1448, avu loe 
o nouă campanie care duse armatele lui Iancu până la Kossovopolje 
(Câmpia Mierlei), aproape de izvoarele Moravei. Aci se reedită 
lupta din 1389 și cu acelaşi rezultat: după o primă fază, în care 
balanţa victoriei părea să se încline spre ei, creştinii fură învinşi 
şi obligaţi să se retragă; 17.000 rămaseră pe câmpul de 
luptă. Și ca şi cum n'ar fi fost de ajuns atâta, la întoarcere, 
Iancu fu prins de către Gheorghe Brancovici, despotul Serbiei, 
şi închis în cetatea Semendriei, de unde i se dete drumul în De- 
chemvrie, după ce, mai întâi, iscălise condiţiile, grele, de eliberare. 
Brancovici plăti însă această îndrăzneală a sa, deoarece Iancu 
îi confiscă întinsele proprietăţi pe care le avea în Ungaria și între- 
prinse chiar, în 1450, o expediţie de pedepsire. In cele din urmă, 
se ajunse la o înţelegere, în 1451; nepoata lui Brancovici, Elisabeta, 
fiica lui Ulrich de Cilly, trebuia să devină peste doi ani, soţia lui 
Mateiaş, fiul lui Iancu; în cazul când nu se va respecta această 
înţelegere, atunci toate proprietăţile pe care le are despotul în 
comitatele Bereg, Sătmar, Bihor, Zarand şi în Banat vor intra 
în stăpânirea lui Iancu şi a fiilor săi. In 1454 —un an după că- 
derea Constantinopolului —are loc o nouă campanie în Serbia, 
împotriva 'Turcilor; se cucereşte cetatea Krusevac (se citeşte: 
Crușevaţ) ; printre miile de prizonieri luaţi, se află însuşi coman- 
dantul, Firuz beg. Ultimul războiu pe care l-a purtat Iancu de 

Huniedoara cu Turcii a fost la Belgrad, în 1456. Stăpânirea acestei 
cetăți însemna, de fapt, drum liber spre șesul din faţă; nu de- 
geaba i se spunea doar «cheia regatului Ungariei » (clavis regni 
Hungariae), aşa după cum Chilia şi Cetatea Albă erau «cheile» 
Moldovei. De aceea Mohamed al Il-lea se hotări să o cuprindă. 
In fruntea unei armate uriașe — unele izvoare vorbesc de 200.000 
de oameni, 300 de tunuri şi 200 de vase —el sosi la începutul 
lunei lulie în fața cetăţii. Iancu, la rândul său, luase măsurile 
cuvenite de apărare. Intărise garnizoana Belgradului şi o pusese 
sub comanda cumnatului său Mihail Szilăgyi, o aprovizionase cu 
cele necesare — muniții şi alimente — şi concentrase o flotă de 200 
de vase la Petrovaradin. Asediul începu în ziua de 5; în ziua de 
14, avu loc lupta navală dela Salankemen în care Turcii fură învinşi ; 
îndată după aceea sosi la Belgrad și Iancu, a cărui armată cuprindea 
şi un corp de cruciați, organizat de călugărul loan de Capistrano. 
Asaltul general se produse în după amiaza zilei de 21 Iulie. Turcii 
reușesc în cele din urmă să pătrundă în oraş; cetatea însă rezistând 
cu îndârjire, un contra atac viguros îi sileşte să se retragă. A doua 
zi, are loc o nouă luptă la marginea orașului. Izbiţi în plin de artileria 
lui lancu la care se adăogaseră şi câteva piese luate dela dușman, 
atacați cu furie de cavalerie precum şi de cruciații lui Capistrano, 
Turcii sunt cuprinși de panică şi se retrag în desordine. O pradă 
uriaşe rămâne în mâinile biruitorilor. Vestea că Belgradul nu 
putuse îi luat și că Mohamed al II-lea, cuceritorul Constantino- 
polului, a trebuit să fugă, rănit, produse o extraordinară bucurie 
în toată Europa. Papa trimise o scrisoare entusiastă, numind pe 
Iancu «atletul cel mai puternic —unic —al lui Christos ». Indată 
însă după vestea cea bună, sosi alta, dureroasă: a morţii celui ce 
făurise victoria. Armatele turceşti aduseseră cu ele şi molima 
grozavă a ciumei. Incărcat de ani, obosit de războaie, viteazul nu 
putu rezista boalei şi la 11 August 1456, închise ochii la Zemun, 
în faţa Belgradului eliberat. L'au plâns cu lacrimi fierbinţi tovarășii 
de luptă; i-au dus apoi trupul şi l-au îngropat, așa cum dorise, 
în biserica din Alba-lulia, alături de îratele său. In epitaful scris 
de loan de Capistrano, călugărul-ostaș, citim: «a căzut coroana 
regatului; s'a stins lumina lumei). 

Nu e de mirare că această uriaşe personalitate a avut o mare 
influenţă asupra ţărilor de dincoace de Carpaţi. Timp de aproape 

cincisprezece ani, atât Muntenia cât şi Moldova au stat sub directa 
lui înrâurire. Vlad Dracul a plătit cu viaţa faptul că și-l făcuse 
duşman; Dan al III-lea şi Vlad Ţepeş au ocupat tronul cu aju- 
torul lui. Petru al II-lea, în Moldova, i-a fost cumnat; Bogdan, 
tatăl lui Ștefan cel Mare şi Alexăndrel îl considerau ca pe «părin- 
tele » lor. Stăpânind Severinul şi Chilia, dispunând, ca «guver- 
nator al regatului » de marile resurse ale statului unguresc, fiind 
şi conducătorul luptei împotriva Turcilor, era natural ca influenţa 
lui să se exercite asupra unei arii aşa de întinse. După Mircea 
cel Bătrân, Iancu de Huniedoara a fost a doua personalitate de 
caracter european, pe care a dat-o neamul nostru; Ștefan cel Mare 
va fi a treia. 

Ladislau şi Mateiaș Corvinul. Căsătorit cu Elisabeta de Szilâgyi, 
Iancu a avut doi copii: pe Ladislau născut în 1432 şi pe Mateiaș, 
născut la 23 Fevruarie 1443, în casa lui Jacob Mâhifi din Cluj. 
Cel dintâi este, în 1453, ban al Croaţiei și Dalmației, In 1456, 
apără alături de unchiul său, Belgradul; având însușirile părin- 
telui el, era destinat unui viitor strălucit; căzu însă victimă urei 
şi invidiei magnaţilor cari nu puteau admite un nou Huniade. Re- 
gele, slăbănog, fu ușor convins că Ladislau ar umbla după coroană; 
încuviinţă prin urmare ca cei doi copii ai lui Iancu să fie omoriţi. 
Chemaţi la curte sub un motiv mincinos, Ladislau fu arestat şi 
după un simulacru de judecată, condamnat la moarte. În seara 
zilei de 16 Martie 1457, călăul îi tăia, după a patra lovitură, capul. 
Mulțimea, aflând de nelegiuirea petrecută, se mişcă, ceea ce făcu 
pe rege să fugă la Praha, luând cu el şi pe Mateiaş. Curând după 
aceea muri, otrăvit susţin unii, mai probabil însă de ciuma care 
bântuia pe atunci în Boemia (23 Noemvrie 1457). Pentru tronul 
vacant erau mai mulţi candidaţi: regele Poloniei, Cazimir, cum- 
natul răposatului, Impăratul Frederic, de asemenea rudă şi având 
în păstrarea sa şi coroana regală, apoi doi nobili, anume palatinul 
Ladislau Garay şi Nicolae Ujlaky. Cumnatul lui Iancu, Mihail 
Szilâgyi, hotări însă să prezinte candidatura nepotului său Mateiaș 
şi, în consecinţă, în fruntea unei armate de 20.000 de oameni, 
veni la Buda unde trebuia să fie ales noul rege. După oarecare. 
discuţie, voinţa soldaţilor —era de altfel şi a unei mari părţi a 
poporului —se impuse: partidele lui Garay şi Ujlaky consimţiră 
şi ele să fie ales rege Mateiaş (1458). Acesta —în vârstă de numai 

15 ani —se afla la Praha, în paza regentului Podjebrad: spre 
a-şi recăpăta libertatea trebui să făgăduiască păzitorului său că-i 
va da 60.000 de ducați și că-i va lua în căsătorie pe fiică-sa, bolnă- 
vicioasa Caterina, ceea ce se și îndeplini. 

Mateiaş, unul din cei mai străluciți regi ai Ungariei, sub raportul 
cultural cel mai strălucit chiar, a domnit până în 1490. A fost 
contemporanul lui Ștefan cel Mare şi a simţit la Baia puterea 
Moldovei. După aceea a trăit însă în bune raporturi cu fostul său 
adversar: dovadă Ciceiul și Cetatea de Baltă pe care i le-a dăruit 
(vezi mai departe, p. 75). Raporturile lui cu Vlad Țepeș le înfă- 
țișăm la domnia acestuia din urmă. Din măsurile sale admini- 
strative vom aminti la capitolul despre starea socială a Românilor 
din Ardeal numai ce ne priveşte pe noi. Celelalte fapte ale sale, 
luptele pe care le-a purtat prin alte părţi, sprijinul pe care l-a 
acordat literaţilor şi artiștilor vremei sale, precum şi politica sa 
internă ies din cadrul istoriei Românilor, nu-și au locul deci în 
expunerea de faţă. 

«Se speriaseră întru atâia muljimile 
(Turcilor) încât se socotea fericiti cet 
ce putea trece dincolo, în Anatolia ». 

(Mărturie contemporană). 


Felul în care a fost privit Vlad Țepeș de istoricii vremurilor 
noastre a provocat discuţii. Unii au văzut într'insul un erou, 
luptând pentru independenţa ţării sale şi pentru creştinătate, un 
apărător al celor slabi și săraci, alţii au afirmat că suntem în faţa 
unui caz patologic, a unui om bolnav care chinuia şi ucidea dintr'o 
plăcere sadică. De partea cui este dreptatea, cine a văzut exact? 
Vlad "Ţepeş a fost întradevăr un voevod crud, care-şi justifică 
pe deplin porecla; schingiuirile și execuțiile pe care le-a ordonat 
însă, nu erau pornite dintr'un capriciu, ci aveau întotdeauna o 
rațiune şi anume, foarte adesea, o rațiune de stat. Ele serveau 
drept exemplu: pentru pretendenţii la tron care ar fi vrut să 
turbure ordinea instituită şi pentru susținătorii lor, apoi pentru 
făcătorii de rele, atât de numeroși în urma necontenitelor lupte 
interne, în sfârşit chiar pentru dușmanii din afară care simțeau 
astfel că e în ţară o voinţă puternică. Să nu uităm dealtfel că 
în întreaga Europă, exista în vremea aceea o atmosferă de cruzime, 
că Vlad Ţepeş, n'a întrecut în privința aceasta pe atâţi alți mo- 
narhi ai veacurilor XV şi XVI. Sub raportul politic, a păstrat 
linia de conduită a tatălui său, fiind de partea creştinilor, dar 
neezitând, atunci când nu putea face altminteri, să se înţeleagă şi 
cu Turcii. Aceasta a fost de altfel politica a foarte mulţi dintre 
domnii noştri; însuși marele Ştefan a aplicat-o și nu i se poate 
face o vină; fiindcă, și pentru el şi pentru ceilalți, gândul de căpe- 
tenie a fost păstrarea fiinţei statului ameninţat de atâtea primejdii 
şi aceasta justifică orice modificare a politicei externe. 

Relaţiile cu Ardealul. Ocupând tronul cu ajutorul unguresc, 
Vlad Ţepeş dă Brașovenilor, în toamna aceluiași an (6 Septemvrie 
1456) un act, prin care recunoscând sprijinul ce a avut, le făgă- 
duieşte că-i va apăra împotriva Turcilor cu toate puterile sale, 
ei, la rândul lor, fiind obligaţi să-l adăpostească în cazul când va 
fi nevoit să se retragă din ţară. Brașovenii vor putea de asemenea 
continua nestingheriţi negoţul lor, dincoace de munţi. Scurtă 
vreme după aceasta, peste trei luni numai, constatăm însă o 
modificare în atitudinea oficialităţii ungurești și a Saşilor faţă de 
“Ţepeş. Ladislau Huniade scrie Braşovenilor, la 17 Dechemvrie, să 
ajute pe pretendentul muntean « Dan voevod». Pe de altă parte, 
un al doilea pretendent, Vlad Călugărul, e adăpostit în ţara Am- 
lașului, ceea ce aduce protestul categoric al lui Ţepeş care amin- 
teşte Saşilor, la 14 Fevruarie 1457, că deci nu din partea lui s'a 
început vrăjmășia şi le cere să izgonească din Amlaş pe acel care 
uneltește împotriva lui. Se vede că protestul lui Țepeș, însoţit 
şi de unele represalii pe care le aminteşte o scrisoare a regelui 
Mateiaș din 3 Martie 1458, a avut pentru moment efect, deoarece 
în cursul anului 1458, constatăm raporturi normale. Astfel la 25 
Mai, Țepeș cere Braşovenilor niște meșteri, iar la 13 lunie le re- 
comandă pe un trimis al său. La începutul anului următor găsim 
însă în Ardeal lângă Sighişoara, pe un al treilea pretendent, pe 
« Basarab Voevod »; acest continuu sprijin acordat de Saşi tu- 
turor celor care-i vânau tronul, era de ajuns ca să justifice sânge- 
roasele represalii ale lui Ţepeş. Patruzeci şi unu de negustori 
braşoveni, aflaţi în Țara Românească, sunt traşi în ţeapă; alţi 
trei sute, între cari mulţi tineri, cari serveau și ca informatori 
ai Saşilor, sunt arşi de vii. In același timp e atacat ţinutul Si- 
biului; câteva sate —între ele se pare Noul Săsesc, Hosmanul 
şi Bendoriul —sunt arse şi prădate. Un alt corp de oaste năvă- 
lește în ţara Bârsei; Braşovul e atacat, suburbiile şi biserica Sf. 
Vartolomeiu cad pradă focului. Toate acestea au avut loc în 
primele luni ale anului 1459, înainte de 2 Aprilie. Negustorii 
munteni cari se aflau în mod obişnuit în Braşov n'au suferit 
nimic, deoarece Vlad Țepeș avusese grijă să-i cheme în taină mai 
dinainte îndărăt în ţară. In urma acestor fapte, Dan pretendentul 
având se pare şi sprijinul Brașovenilor, trece cu un corp de oaste 
dincoace, peste munţi, ca să-și încerce norocul (Martie 1460). 

In lupta care are loc însă, el este învins şi făcut prizonier. Țepeș 
dă poruncă să i se sape groapa, îi face de viu slujba înmormântării 
și apoi îi taie capul: pildă şi pentru ceilalţi pretendenți cari râv- 
neau tronul. Apoi fiindcă Dan venise și cu sprijinul Românilor 
din Făgăraş şi Amlaș, trimite impotriva acestor ţinuturi o oaste 
care le jefuește și le arde cumplit (August 1460). Unele sate, ca 
de pildă Șercaia și Mica, au fost nimicite în intregime încât, doi 
ani după aceia, trebuiau să fie colonizate din nou. Amlaşul a fost 
luat la 24 August; sătenii, în frunte cu popa, au suferit pedeapsa 
pe care o aplica obişnuit voevodul: tragerea în ţeapă. Brașove- 
nilor nu le-a făcut nimic, se pare, de data aceasta; mai mult chiar, 
le-a trimis, la 26 Iulie, o scrisoare, invitându-i să stea liniştii, 
deoarece el tot ce are de socotit, e numai cu ţinutul Făgărașului, 
« posesiunea noastră ». 

Luptele cu Turcii. După ce iși consolidează în felul acesta 
stăpânirea, decapitând pe unul din pretendenți și îngrozind pe 
ceilalți și eventualii lor susținători, Țepeș pășeşte impotriva Tur- 
cilor. Tributul în bani, nu-l mai plătise de trei ani de zile, cu 
atât mai puţin se gândise să dea copiii care i se cereau pentru 
corpul de ieniceri. Sultanul Mohamed al II-lea, cuceritorul Con- 
stantinopolului, cunoscând se vede ce putea domnul muntean, 
voi mai întâi să-l înlăture prin vicleșug, nu prin forţa armelor. 
Ii trimise deci vorbă printr'un grec, Catavolinos, să vie la Giurgiu, 
pentru ca, de comun acord cu demnitarii turci, să reguleze o che- 
stie de hotar. "Țepeș veni, aducând, spre a amăgi la rându-i pe 
dușman, tributul şi chiar un număr de cincizeci de copii; avea 
însă, în același timp, pregătită și o oaste care, la semnul voevo- 
dului, înconjură pe neașteptate detașamentul otoman, luând pri- 
zonier și pe comandantul lui, pe Hamza, begul de Nicopol, îm- 
preună cu grecul Catavolinos. Prinşii fură duși la Târgoviște şi 
acolo in marginea orașului, se ridică pentru fiecare soldat ture 
câte o ţeapă, aceea a lui Hamza și ceilaltă a Grecului,, fiind mai 
înalte. Giurgiu căzu în mâna lui Țepeș, malul drept al Dunării, 
dela guri și până la Zimnicea, fu ars şi prădat; un alt comandant 
turc, Mehmed-Pașa; scăpă cu fuga. Intr'o scrisoare pe care o 
trimite, la (1 lanuarie 1462, lui Mateiaș, regele Ungariei, Ţepeş, 
povestind această campanie, arată că au fost ucişi 23.809 oameni 
— precizia cifrei se explică prin aceea că se strângeau cu grijă 

oapetele tăiate — «afară de 884 cari au fost arși în casele lor și 
ale căror capete n'au putut îi înfățișate». In total deci 24.693 
de dușmani. Cât erau de îngroziţi Turcii, se vede și din impreju- 
rarea că înșiși locuitorii Constantinopolului se pregăteau să pă- 
răsească orașul, temându-se că Țepeș ar putea ajunge până acolo. 
« Se speriaseră întru atâta mulțimile (Turcilor) —spune o măr- 
turie contemporană —încât se socotea fericit cel ce putea trece 
dincolo, în Anatolia ». 

Evident, o asemenea îndrăzneață provocare nu putea rămâne 
fără răspuns din partea lui Mohamed al II-lea. In primăvara 
anului 1462, o armată însemnată —cronicarul grec Halcocondil 
dă cifra, mult exagerată însă, de 250.000 — porni spre Dunăre. 
Faţă de puhoiul turcesc, Țepeș nu avea decât oastea de ţară, 
călăreţi în cea mai mare parte, vreo zece mii de oameni în totul. 
O luptă pe câmp deschis nu era deci cu putință. Trecerea pe 
țărmul stâng s'a făcut în dreptul Nicopolei, ai noștri neputând-o 
împiedica. Urmară apoi o serie de ciocniri, în locuri alese de Ţepeş, 
unde mulţimea 'Turcilor n'avea cum să se desfăşoare —tactica 
clasică a domnilor noștri —și unde repeziciunea de mișcări, în- 
drăzneala și vitejia voevodului pricinuiră dușmanului pagube 
însemnate. Intr'o noapte, Ţepeş atacă însuși tabăra turcească, 
vrând să pătrundă până la cortul Sultanului spre a-l ucide. Aju- 
taţi de întuneric și de zăpăceala produsă de o asemenea extra- 
ordinară tentativă, ai noştri măcelăriră un număr considerabil 
de Turci —un participant, ienicerul de origină sârbă Constantin 
Mihailovici, dă cifra iarăși mult exagerată de 100.000 —și se 
retraseră fără mari pierderi. O hotărire pe calea armelor era vădit 
că nu se va putea obţine. Mai ales că oastea sultanului ducea lipsă 
de alimente —se făcuse pustiul în faţa năvălitorilor, după me- 
toda străveche —şi pe deasupra se ivise și ciuma. Pe de altă 
parte, nici flota trimisă să cucerească cetatea Chiliei — unde era 
garnizoană pusă de lancu de Huniedoara —nu putuse isprăvi 
nimic și fusese nevoită să se retragă. Aşa încât, campania sar 
îi terminat lamentabil dacă Sultanul n'ar fi găsit în persoana lui 
Radu cel Frumos — porecla şi-o căpătase în haremul împărătesc — 
omul care-i trebuia. Acest frate bun al lui Vlad "Ţepeş se grăbi să 
făgăduiască supunere şi tribut; el izbuti să atragă de partea lui 
o sumă dintre boieri, mai ales după ce pusese mâna pe locul — 

pare-se mănăstirea Snagovul —unde aceştia își adăpostiseră fa- 
miliile şi averea. Mohamed îl învesti deci ca domn al Ţării Ro- 
mânești şi trecu îndărăt Dunărea. Vlad, părăsit de cei mai mulţi 
dintre ai săi, cărora le convenea, se vede, un domn șters, fără 
personalitate, trebui să se retragă peste munţi, în Ardeal, aștep- 
tând acolo sprijinul lui Mateiaş (August 1462). Acesta porni în- 
tr'adevăr o armată spre a-l restabili pe tron; o intrigă însă a 
dușmanilor lui Ţepeş, probabil a Sașilor din Brașov care nu puteau 
uita represaliile din 1459, zădărnici totul. I se prezentară lui 
Mateiaș trei scrisori, ca din partea voevodului, dintre care una 
adresată lui Mohamed al II-lea, prin care el se ruga de iertare şi 
făgăduia să-i înlesnească Sultanului cucerirea Ardealului, după 
care ar putea uşor urma supunerea întregei Ungarii. Aceste scri- 
sori noi le considerăm ca un fals, asemenea falsului care se va 
produce mai târziu, spre a se justifica asasinarea lui Mihai Vi- 
teazul. Nu era nicio rațiune ca Țepeș să scrie un asemenea text, 
după toate cele ce se întâmplaseră; apoi localitatea de unde au 
fost trimise scrisorile « Rothel » nu există. Destul însă că Mateiaș 
le-a dat crezare, a întrerupt expediţia și a pus pe Vlad la închi- 
soare, în Buda, unde a stat mai bine de zece ani. Abia în 
1476 el își va putea reocupa, pentru foarte scurt timp însă, 
tronul. 

Unii istorici ai vremurilor noastre — Xenopol în special — fac 
mare caz de «nerecunoștinţa » lui Ştefan cel Mare care a atacat 

în lunie 1462 —cetatea Chiliei, pe când Ţepeş, cu al cărui 
ajutor ocupase tronul Moldovei, trebuia să înfrunte armata Sul- 
tanului. Cred că Ştefan nu putea face altfel. Să fi lăsat pe Turci 
să ocupe Chilia, portul atât de însemnat prin care se făcea o bună 
parte a comerțului moldovenesc, cetatea care domina toată Țara 
de jos, ar fi însemnat ca din capul locului să renunţe la inde- 
pendența sa militară și economică. De aceea, când a aflat de 
expediția Turcilor și de flota care se îndrepta spre gurile Dunării, 
a trebuit s'o ia înainte și să asedieze cetatea, care de fapt era 
în mâna Ungurilor, nu a lui Ţepeş. Interese superioare de stat 
i-au impus așa dar lui Ştefan atitudinea pe care a luat-o. lar dacă 
e vorba de ales între aceste interese şi un sentiment de recu- 
noştință personală, îndoială nu poate încăpea: primele trebuie 
să biruie. 

Tig. 13. — Vlad Ţepeş. 

Vlad Ţepeş a fost căsătorit cu o catolică, rudă a lui Mateiaș 
Corvinul; a avut mai mulţi fii; unul dintre ei, Mihnea, zis cel 
Rău, a domnit în Tara Românească între 1508—1510, după 
Radu cel Mare; un altul, Vlad, e constatat ca pretendent la tron, 
în 1495, pe timpul lui Vlad Călugărul; despre un al treilea ne 
vorbeşte naraţiunea rusească în care se povestesc «cruzimile» 
lui Ţepeş. Atât de mult au impresionat pe contemporani execu- 
ţiile, justificate de altfel, după cum am văzut, ale acestui voevod, 
încât s'au tipărit —în acea vreme de începuturi şi de scumpete 
a tiparului — mai multe broşuri asupra lor. Una a apărut la Augs- 
burg, alta la Strassburg, o a treia la Bamberg; alte două la Niirn- 
berg; cea mai veche n'are indicat locul și data apariţiei; câte și 
şase sunt în nemțește. Multe din faptele pe care le relatează aceste 
cărțulii par a fi adevărate; altele au mai fost înflorite, cum se 
întâmplă de obiceiu. Narațiunea rusească de care am amintit. 
mai sus, alcătuită probabil pe la 1482—41484, s'a bucurat de o 
largă răspândire; ea se află într'o sumă de manuscrise. 

In afară de daniile făcute mănăstirilor Rossikon și a lui Fi- 
loteiu dela Muntele Athos — documentele au amândouă data 
12 Iunie 1457 — Vlad Ţepeş a ridicat o biserică în Târgşor; in- 
scripția descoperită după războiu, dă ca an al zidirii 1464; tot 
lui i se datoreşte, foarte probabil, și mănăstirea Comana, pe care 
o înzestrează în 1462 cu moşia Călugăreni. Tradiţia îi atribue și 
biseriva mănăstirii Snagov, unde ar fi fost înmormântat. Sub 
lespedea care, se spunea, ar acoperi rămășițele pământeşti ale 
acestui viteaz voevod, nu s'a găsit însă un mormânt domnesc, 
ci o simplă groapă preistorică cu ceramică şi oseminte de cal. 
Pe de altă parte, ştim că mănăstirea e mult mai veche, ea existând 
de pe vreme lui Mircea cel Bătrân (vezi vol. I, ediţia 4-a, p. 486). 

Dar dacă nu cunoaștem în mod sigur mormântul lui "Țepeș, 
în schimb ni s'a păstrat un frumos portret al lui, aflător actual- 
mente la castelul din Ambras (Tirol). Voevodul are faţa smeadă, 
ochii mari cu sprâncene bine arcuite, nasul subţire, bărbia ascu- 
ţită. Poartă plete lungi, revărsate pe umeri, şi mustață. Pe cap 
o căciuliță, împodobită în partea inferioară, de jur-împrejur, cu 
şiruri de mărgăritare şi având în faţă un surguciu, bătut în pietre 
preţioase (vezi fig. 13). Alte patru portrete, dintre care două mai puţin 
reuşite, se află în broşurile care i-au dus faima în toată Europa. 

« Bărbat glorios şi victorios. care 
ai biruit pe toți regii vecini... Om 
fericit, căruia soarta i-a hărăzit cu 
multă dărnicie toate darurile. Căci pe 
când altora le-a dat numai unele în- 
suşiri şi anume unora prudență îm- 
preunată cu şiretenie, altora virtuți 
eroice şi spirit de dreptate, altora biru- 
ruință contra dușmanului, numai ție 
ți le-a hărăzit la un loc pe toate. 
Tu eşti drept, prevăzător, isteţ, biruitor 
contra tuturor dușmanilor. Nu în zadar 
eşti socotit printre eroii secolului no- 
stru ». 

(Cronicarul polon Miechowski). 


D omnia lui Ștefan cel Mare —de aproape o jumătate de veac 
— este cel mai frumos timp din istoria Moldovei. Niciodată ţara 
n'a fost mai întinsă, mai bogată şi mai respectată; niciodată 
faima domnului ei n'a străbătut atât de departe, deopotrivă în 
apusul creștin ca şi în răsăritul necredincios, provocând admiraţia 
prietenilor şi respectul dușmanilor; niciodată nu s'au ridicat spre 
slava celui de sus, atât de multe lăcașuri şi într'o formă atât de 
desăvârșită. Intocmai cum Grecii cei vechi au avut epoca lui 
Pericle —acel maximum de strălucire politică şi artistică —noi 
am avut epoca lui Ştefan cel Mare. Depăşind hotarele Moldovei, 
ea a fost şi va rămâne reprezentativă pentru intreg neamul no- 
stru care şi-a găsit în acest credincios, glorios și gospodar voevod 
cea mai înaltă întrupare a sa. 

Evident, n'a fost numai lumină în cei patruzeci şi şapte de ani de 
domnie. Inceputul a cerut unele concesiuni, a impus unele renunţări. 
Până să-și asigure tronul, cel atât de râvnit de atâţia, Ștefan a 
trebuit să accepte unele situaţii care nu se potriveau mândriei sale. 
Şi chiar mai târziu, n'au lipsit ceasuri de amărăciune şi de durere. 
Făcând însă suma, privind rezultatele, nu se poate să nu rămâi 
adânc impresionat de frumuseţea şi puterea acestei strălucite domnii. 

La începutul lui Aprilie 1457, întra în Moldova pe valea Si- 
retului, Ștefan, feciorul lui Bogdan cel ucis la Răuseri. Avea cu el 


o oaste de vreo 6.000 
de oameni, parte Mun- 
teni, parte Moldoveni 
din ţara de jos, de 
unde după tradiţie, ar 
fi fost de fel însuși nea- 
mul lui Ștefan. Petru 
Aron, ucigașul lui 
Bogdan, n'avu timp 
să se pregătească; de 
altfel, o parte dintre 
boieri îl şi urâseră şi 
erau bucuroși de dom- 
nie nouă. Cu oastea pe 
care o putu strânge în 
pripă, încercă el deci 
în zadar să oprească 
înaintarea tânărului 
care venea să ia moș- 
tenirea părintelui său 
şi să-i răzbune moar- 
tea ; in lupta dela Dol- 
jeşti, pe Siret, la 12 
Aprilie și în cea urmă- 
toare dela Orbic, în 
ţinutul Neamţului, 
la 14 Aprilie — Joia 
Mare —armata lui 
Ștefan învinse, iar 
Petru Aron fu silit să 
ia calea pribegiei, în 
Polonia. La locul ce 
se chiamă Direptate, 





Fig. 44. — Chipul lui Ştefan cel Mare după o miniatură 

a Evangheliarului dela Homor, făcută de eromonahul 

Nicodim (1473). Pare a îi portretul cel mai veridic ah 
marelui domn. 


pe Siret, ţara aclamă pe biruitor ca domn al Moldovei, iar mitro- 
politul Teoctist îl unse cu mirul sfinţit. Suceava primi cu bucurie 
pe fiul lui Bogdan (vezi fig. 14 şi 15). 

Fig. 15. — Chipul lui Ştefan cel Mare pe tabloul ctitoricesc al bisericii dela Pătrăuți. 

Consolidarea domniei. Tronul câștigat cu sabia trebuia însă 
întărit. Intr'adevăr, biruinţa împotriva lui Petru Aron nu rezolvase 
definitiv situaţia. Ucigaşul tatălui său se putea oricând întoarce 
cu ajutor dela Poloni; Ștefan, spre a împiedeca o asemenea even- 
tualitate, trebui să încheie, la 4 Aprilie 1459, un act cu trimișii 
regelui polon Cazimir, recunoscând suzeranitatea acestuia şi lă- 
sându-i stăpânirea asupra Hotinului. In schimb, Polonii se an- 
gajau să nu permită lui Petru Aron să se apropie de hotarele 
Moldovei. 

Ca o dovadă a sentimentelor sale de amiciţie, Ștefan con- 
firmă în anul următor — data exactă e 3 Iulie 1460 — privilegiul 
comercial pe care îl aveau dela predecesorii săi negustorii din 
Lw6w pentru comerţul cu Moldova. Din partea Polonilor prin 
urmare, primejdia era îndepărtată. Petru Aron își dădu seama 
că nu va mai fi ajutat, de aceea, trecu în Ardeal, așezându-se 
probabil în ţinutul Secuilor. Spre a înlătura și de aici pe duş- 
manul său, şi spre a face să înţeleagă pe cei care-l adăposteau 
că săvârşeau o mare greșeală, atacă Ștefan în Iunie 1461 pe Secui, 
îi jefui şi se întoarse cu multă pradă, dar fără să fi putut pune 
mâna pe Petru Aron. Acesta se afla în anul următor la curtea 
voevodului Transilvaniei, iar după aceea, la curtea regelui Mateiaş 
care voia să-l aibă la îndemână spre a putea impresiona mai ușor 
pe Ștefan și a-l sili să-i recunoască astfel autoritatea. Domnul 
Moldovei nu se lăsă însă intimidat; reînnoi legăturile cu Polonii, 
iscălind la 2 Martie 1462 atât el cât şi boierii în frunte cu mitro- 
politul Teoctist, câte un act prin care făgăduiau, după pilda pre- 
decesorilor, credinţă regelui Cazimir, și se pregăti să dea Ungu- 
rilor o nouă lovitură. De data aceasta însă, el nu se mai îndreptă 
împotriva Secuilor, ci împotriva cetăţii Chilia. Această «poartă» 
a Moldovei era în mâna Ungurilor încă din vremea lui Petru al 
II-lea care le-o cedase drept mulţumită că Iancu de Huniedoara 
îl ajutase să ocupe tronul. Prin cucerirea acestei cetăţi, Ştefan 
urmărea nu numai un scop politic —o lovitură dată protecto- 
rilor lui Petru Aron —dar mai ales unul militar şi unul econo- 
mic. Intr'adevăr Chilia era, împreună cu Cetatea Albă, care se 
găseşte chiar dela început în stăpânirea Domnului Moldovei, cea 
mai bună apărare împotriva Turcilor; ea reprezenta în acelaşi 
timp şi un antrepozit comercial de prima mână, unde se con- 

centrau deopotrivă măriuri polone, ungurești, românești şi răsă- 
ritene. Vama ce se lua pentru aceste mărfuri ar fi constituit un 
izvor important de venit al vistieriei moldovene. E uşor de înţeles 
deci pentru ce Ştefan s'a îndreptat împotriva cetăţii dela Dunăre. 

Unii istorici au văzut în acest gest o lipsă de recunoştinţă a 
domnului Moldovei îaţă de fostul său protector, Vlad "Țepeș, cu 
al cărui ajutor ocupase tronul, mai ales că în momentul când 
oştile lui Ștefan asediau Chilia, domnul muntean era atacat de 
armata mult mai numeroasă a lui Mohamet al Il-lea şi silit să 
se retragă în Ardeal. Se uită însă faptul, — esenţial —că Chilia 
nu aparţinea în acel moment Muntenilor, ci Ungurilor, că prin 
urmare Ștefan nu lovea în acela care-i făcuse odată bine. Dar 
chiar dacă ar fi fost așa, încă fapta lui Ștefan era scuzabilă, deoa- 
rece între sentimentele sale personale şi interesul superior de Stat, 
interes care cerea, din multiple raţiuni, dobândirea Chiliei, tre- 
buia să prevaleze acesta din urmă (vezi mai sus, p. 48). Cetatea 
fiind bine apărată, atacul n'a izbutit însă. Ștefan însuși îu rănit 
la glesnă, rană care nu sa mai închis până la sfârșitul vieţii, şi 
trebui să ridice asediul. Era numai o amânare, deoarece peste 
trei ani de zile, în 1465, domnul Moldovei tot va cuceri Chilia. 

Intre timp, el reia dela Poloni cetatea Hotinului. Imprejură- 
rile în care s'a produs această completare a hotarului Moldovei 
spre miazănoapte, nu ne sunt bine cunoscute. Știm numai atât, 
că ea trebuie să îi avut loc înainte de 28 Aprilie 1464, când găsim 
pe boierul Goian, fost mai înainte mare dvornic, ca pârcălab de 
Hotin. Politica lui Ștefan faţă de Poloni se dovedea deci fructuoasă. 

Având experiența primei încercări, Ștefan întrebuinţă la al 
doilea atac asupra Chiliei altă metodă. Expediția, pregătită din 
vreme, s'a făcut în toiul iernii, cu o mare repeziciune: în 8 zile 
—ne spun izvoarele — domnul a ajuns din Suceava în faţa zidu- 
rilor cetății dunărene, astfel încât garnizoana n'a mai avut timp 
să primească întăriri, pe de altă parte, au fost câştigaţi și unii 
dintre locuitorii oraşului. Aşa s'a făcut că la 23 Ianuarie 1465 
—la miezul nopţii: detaliu caracteristic — armata moldoveană a 
putut pătrunde în oraș și că fortăreața însăși în care izbutise 
să se retragă unul din cei doi comandanţi — celălalt fusese prins 
la o nuntă unde petrecea —a căzut după un asediu de numai o zi. 
Sâmbătă 25 Ianuarie, steagul Moldovei flutura deasupra zidurilor. 

Lupta dela Baia. Legătura cu regele Poloniei Cazimir pe de o 
parte, atacul împotriva Secuilor din 1461 și cucerirea Chiliei pe 
de altă parte, şi mai ales amestecul domnului Moldovei în răs- 
coala pe care au făcut-o Ardelenii împotriva regelui Mateiaș, con- 
stituiau motive serioase pentru acesta din urmă de a întreprinde 
o expediţie împotriva lui Ştefan. Se mai adăogau de sigur și in- 
stigaţiile lui Petru Aron şi ale unui alt pretendent, Berindei, pe 
care regele Ungariei l-a și luat cu el spre a-l așeza ca domn la 
Suceava. Mai întâi, Mateiaș a potolit răscoala Ardelenilor (Sep- 
temvrie 1467), apoi a pornit împotriva lui Ştefan. La 11 Noem- 
vrie, armata ungară, numărând 40.000 de ostași, era la Brașov; 
de aci, ea se îndreptă spre pasul Oituzului spre a trece în Moldova. 
Ştefan întărise trecătoarea, așa încât Mateiaş n'a putut răzbi 
prin munţi decât cu lupte, «cu focul și cu sabia», cum spune 
cronicarul Bonfinius. La 19 Noemvrie, târgul Trotuşului era 
ocupat şi ars; după aceea armata ungară porni pe valea Siretului 
în sus, prădând şi ucigând totul în calea sa. Nu se cruța — afirmă 
cronicarul polon Dlugosz — «nici vârsta, nici condiţia socială, 
nici sexul ». Ştefan însuși, în scrisoarea pe care o trimite imediat 
după luptă, la 1 Ianuarie, regelui polon, spune că Ungurii cau 
înaintat, prădând ţara, nimicind şi arzând cu cruzime, prefăcând 
în cenuşe orașele și satele, ucigând copii şi necinstind bisericile 
şi săvârșind multe nelegiuiri pe care nu se cuvine nu numai a le 
spune, dar nici a le gândi şi pe care nu le-au făptuit niciodată 
nici. păgânii Turci sau Tătari ». 

Rând pe rând au fost ocupate, Bacăul, Romanul, unde Mateiaş 
rămase dela 29 Noemvrie până la 7 Dechemvrie, şi Baia. Ştefan, 
care până acum se abţinuse să dea lupta, mărginindu-se numai la 
ciocniri cu detașamentele trimise după provizii —după obiceiul 
pământului se făcuse pustiul în fața năvălitorului —socoti că 
sosise momentul atacului. Intr'adevăr dela Baia până la Su- 
ceava nu mai era distanță mare și a lăsa pe Mateiaș să intre în 
capitala ţării şi să proclame ca domn pe Berindei, ar fi însemnat, 
cu firea lesne schimbătoare a boierilor, o serioasă primejdie. De 
aceea, Ştefan hotări să izbească pe Unguri. In seara zilei de 15: 
Dechemvrie 1467, cei 12.000 de ostași moldoveni atacară târgul, 
după ce mai întâi îi dăduseră foc din toate părţile. Lupta a avut 
un caracter extrem de violent și a ţinut toată noaptea. Pe la. 

orele 5 dimineaţa, Ungurii, răzbiţi, au început să îugă. Regele 
Mateiaș, rănit în spate, lângă şira spinării, de o săgeată cu trei 
vârfuri, a trebuit să fie purtat pe targă îndărăt. Şi dacă vornicul 
moldovean Isaia ar fi atacat acolo unde îi poruncise Ștefan, regele 
ungur ar fi căzut prizonier. Aşa, el a putut ajunge, cu sfărâmătu- 
rile armatei sale, în munţi și trece în Ardeal (vezi fig. 16). 

- Prada căzută în mâinile 
biruitorilor a fost considera- 
bilă: «Şi carele şi corturile şi 
diferite bombarde, mașini şi 
tunuri mari şi mici —spune 
Ștefan în scrisoarea amintită 
— pe toate le-am luat aducând 
laudă lui Dumnezeu». Tru- 
purile Ungurilor căzuţi —șapte 
mii la număr — au fost strânse 
într'o movilă mare. «Şi pe 
lângă aceştia —adaogă dom- 
nul — mai sunt mulţi ale căror 
leşuri n'au fost adunate». 
Punând la socoteală şi pe robi, 
rezultă că din armata făloasă 
care coborise pe la Oituz, o 
mare parte nu sa mai întors 









Legenda | îndărăt. «Şi i-au dat Dur- 
veni! AINS A 
> Unguri nezeu în mâinile lui Ștefan 





şi ale oștirii sale şi foarte mulţi 
Fig. 16. — Drumul urmat de regele Mateiaş fură tăiaţi, ai alţii pci în în 
Corvinul in campania din Moldova (1467). Casele ce se aflau pe ulițele 

târgului. Însuşi Craiul Mateiaș 
fu săgetat și cu rușine se întoarse în ţara sa pe o altă cale, strâmtă 
şi nepătrunsă ». Aşa povesteşte letopiseţul zis dela Putna, înfrân- 
gerea dela Baia. Iar cronicarul polon Dlugosz o califică drept 
«uriaş dezastru » («clade ingenti »). 

Ștefan a socotit însă că atâta nu era de ajuns. Și de aceea a 
trecut — după letopiseţul zis dela Bistriţa «în același an», deci 
în 1468, căci pare puţin probabil ca faptul să îi avut loc în ulti- 
mele zile ale anului 1467 (lupta dela Baia s'a dat la 15 Dechem- 


*pi*_ Granita 

vrie |), după cronicarul polon Dlugosz însă în Iunie 1469 — «ca 
o furtună » în Ardeal, a făcut mari prădăciuni şi s'a întors nesu- 
părat îndărăt. Indată după această «expediţie de pedeapsă», 
găseşte Ştefan prilejul să plătească și lui Petru Aron pentru tică- 
loasa faptă dela Răuseni. Ii trimite anume o scrisoare ca din 
partea boierilor nemulţumiţi, poftindu-l să vie să ia domnia; pri- 
beagul cade în cursă —lesne crede omul ce doreşte! —și vine 
la locul de întâlnire, unde bine înţeles, îl aşteptau oamenii lui 
Ştefan. Călăul domnesc desăvârși restul. Fiul răzbunase crâncena 
moarte a tatălui şi în acelaşi timp asigurase statornicia tronului 
Moldovei. Eliberat de această continuă grijă, asigurat din partea 
Polonilor şi știind bine că Mateiaş nu va îndrăzni să repete un 
atac care avusese drept sfârşit Baia, Ştefan putu în sfârșit, după 
doisprezece ani de domnie, să pășească la îndeplinirea gândului 
celui mare al vieţii lui, lupta împotriva necredincioşilor, scoa- 
terea Moldovei din situaţia de tributară a Turcilor. 

Inceputul conțlictului cu Turcii. Luptele cu Muntenii. Intr'ade- 
văr, şi acest fapt se cunoaşte mai puţin. Ștefan a trebuit în prima 
parte a domniei sale să plătească tribut lui Mohamet al II-lea, 
cuceritorul Constantinopolului. Am văzut mai înainte că înce- 
putul îl făcuse Petru Aron în 1455, când trimisese pe Mihail logo- 
fătul cu 2.000 de galbeni. Ștefan nu putea face altfel. A refuza 
tributul, ar fi însemnat să aibă din capul locului dușmănia celei 
mai puternice forțe militare şi politice din vremea aceea, a Turciei 
lui Mohamet al II-lea. A trebuit deci să-și serieze scopurile, în 
ordinea urgenţei. Cel dintâi era consolidarea tronului și acestui 
scop şi-a subordonat el toate acţiunile în prima parte a domniei. 
„Așa se explică și tratatul cu Polonii din 1459, cu renunţarea mo- 
mentană la Hotin, așa se explică şi politica sa faţă de Unguri, 
protectorii lui Petru Aron. În momentul însă când, prin moartea 
acestuia din urmă, a dispărut compeţitorul principal şi deci tronul 
a fost asigurat, Ștefan s'a putut gândi şi la o politică de rezistenţă 
față de Turei. 

O asemenea politică însă, comporta mari primejdii. Cine în- 
drăznea s'o facă, trebuia să-şi ia toate măsurile, toate precau- 
ţiunile. Intr'adevăr, Turcii puteau ameninţa Moldova nu numai 
direct, dar şi indirect, prin cei cari ascultau de dânşii și anume, 
pe de o parte prin Munteni, care erau cu totul în mâna lor (gar- 

nizoana turcească din Giurgiu putea ajunge în câteva ceasuri la 
Bucureşti !), pe de altă parte prin Tătarii din Crimeia. O luptă 
impotriva Turcilor, însemna implicit o luptă cu aceşti — de voie, 
de nevoie —aliaţi ai lor. 

Cel dintâi lucru care se impunea era, prin urmare, scoaterea 
Munteniei din sfera de influență turcească, asigurarea, printr'un 
domn devotat lui Ștefan, că armata acestei ţări nu se mai 
aliază armatei Sultanului. Așa dar, îndepărtarea din scaun a lui 
Radu cel Frumos, sluga prea plecată a Turcilor. Este ceea ce va 
urmări Ștefan timp de patru ani de zile din 1470 până în 1474. 

Conflictul începe prin prădarea și arderea Brăilei, cel mai 
însemnat port muntean, a Cetăţii de Floci și a Ialomiţei, de către 
armatele moldovene (27 Fevruarie 1470 şi zilele următoare). Radu 
n'a putut replica direct în acelaşi an, dar a determinat, se pare 
prin plângerile sale la Turci, năvălirea Tătarilor care, spre sfâr- 
şitul verii, trec Nistrul şi încep să prade. Ştefan, prevenit, iși pre- 
gătise insă oastea şi a putut răspunde după cum se cuvenea. La 
20 August, la dumbrava dela Lipinţi, aproape de Nistru, năvăli- 
torii au suferit o înfrângere totală. Mulţi dintre Tătari au fost 
uciși în luptă, alții s'au înecat în Nistru, o mare parte, împreună 
cu însuși fiul Hanului, au căzut prizonieri. Bine înţeles, robii 
moldoveni au fost eliberaţi și toată prada — vite, haine, lucruri — 
întoarsă celor păgubiți. Dlugosz, cronicarul polon, povesteşte că 
Hanul ar fi trimis la Ștefan o solie de 100 de Tătari să ceară în- 
dărăt cu ameninţări, pe fiul său. Domnul Moldovei, «bărbat cu 
suflet mare », cum îl numește cronicarul amintit, nu numai că 
nu s'a speriat, dar a poruncit ca, în faţa solilor chiar, să fie tăiat 
în patru bucăţi acel fiu al Hanului, apoi a tras în ţeapă pe nouă- 
zeci și nouă dintre soli, iar pe al o sutălea l-a trimis îndărăt, cu 
nasul tăiat, la stăpânul său, să-i spuie ceea ce a văzut. Procedeul 
lui Ștefan era singurul indicat faţă de aceşti năvălitori pe care 
numai asprimea îi putea impresiona. 

In anul următor, 1471, Radu cel Frumos, cu o puternică ar- 
mată, gândi să se răzbune pentru arderea Brăilei. Năvăli deci în 
Țara de Jos, dar nu putu înainta mult, deoarece la Soci, în ju- 
dețul Bacău, îl ieși înainte, cu oastea pregătită, Ştefan. Lupta a 
avut loc în ziua de 7 Martie, într'o Joi. «.,. Și-au biruit Ştefan 
Voevod... — povestește letopiseţul dela Bistriţa —și au omorit, 

mare mulţime dintre ei. Și toate steagurile lui au fost luate, chiar 
marele schiptru al lui Radu a îost luat; și mulţi viteji au fost 
prinşi atunci, cari mai apoi fură tăiaţi; lăsat-au în viaţă numai 
pe doi boieri mari, pe Mircea comisul și pe Stan logofătul». In 
acest timp, Tătarii ca să se răzbune şi ei, năvăliră din nou în 
partea de miazănoapte a ţării şi ajunseră, prădând şi arzând, 
până la Târgul Siret. Ştefan era departe, nu-i putu deci împiedeca. 
Două dintre izvoarele care relatează bătălia dela Soci și anume 
Cronica în limba germană, descoperită nu de mult la Miinchen 
şi Cronica moldo-polonă, afirmă chiar că ea s'ar fi dat in Țara 
Românească. După primul izvor, Socii ar fi fost «un târg» («bey 
einem Margt genand dy Schotz»), iar Ştefan ar fi adus în Mol- 
dova 17.000 de ţigani robi: o cifră enormă. Ori unde ar îi situată 
localitatea, cert este că biruinţa a rămas de partea domnului 
Moldovei. 

Această biruinţă nu rezolva însă problema; atâta vreme cât 
Radu își păstra scaunul, incursiuni ca aceea dela Soci puteau să 
se repete oricând. Nici faţă de Turci —după cum am spus —nu 
se putea încerca o politică de rezistenţă, cu un asemenea vecin 
infeodat completamente lor. Prin urmare, Ștefan se hotărăşte să 
treacă la actul esenţial, înlocuirea lui Radu printr'un protejat 
al său care să-i servească drept avanpost faţă de Turci. Cel ales 
era un fiu al lui Dan al II-lea, anume Basarab cel Bătrân, zis şi 
Laiotă. Momentul expediției este în toamna anului 1473. La 8 
Noemvrie, Ștefan împarte steaguri armatei sale, la Milcov, şi 
pornește împotriva lui Radu. Lupta s'a dat la locul numit Cursul 
Apei, în judeţul Râmnicul-Sărat, şi a durat trei zile, de Joi 18 
Noemvrie până Sâmbătă 20 Noemvrie, isprăvindu-se prin retra- 
gerea precipitată a domnului muntean. Nici în cetatea sa de scaun, 
Bucureşti, Radu n'a putut rezista şi a trebuit să fugă, lăsând 
tot ce avea, familie, averi, steaguri, în mâinile învingătorului. 
« In 24 ale aceleiaşi luni, — povesteşte letopiseţul dela Bistriţa — 
intr'o Miercuri, luă Ştefan Voevod cetatea și intră într'insa și 
luă pe Doamna lui Radul Voevod şi pe fiica lui, unica lui fiică, 
şi toate comorile lui şi toate hainele lui și toate steagurile lui; 
și petrecu acolo trei zile în veselie... ». 

O încercare a Turcilor, în ziua de 28 Noemvrie, de a restabili 
situaţia, se termină catastrofal: toată armata lor —vreo 13.000 

de oameni —fu nimicită; 2.300 de prizonieri pieriră traşi în 
țeapă. 

Laiotă n'a fost în stare însă să păstreze scaunul. El trebui 
să fugă în faţa lui Radu care se întorsese —o lună numai după 
aceea —cu ajutor dela Sultan. Cei 17.000 de Turci care goniseră. 
pe protejatul lui Ștefan, intrară, drept pedeapsă, în Moldova, își 
aşezară, la 31 Dcehemvrie tabăra, la Bârlad, prădară și pustiiră 
ţinuturile din jur și apoi se retraseră, fără ca să se menţioneze 
vreo luptă cu oastea moldoveană. In primăvară însă, Laiotă, 
evident tot cu ajutorul lui Ștefan, era iarăși domn în Ţara Ro- 
mânească, iar despre Radu aflăm că a trebuit să se retragă în 
Ardeal în ţinutul Făgărașului, unde se crede că a şi murit, în 
cursul aceluiaşi an. Prin urmare, se părea că politica domnului 
moldovean biruise. Se părea numai, deoarece Laiotă s'a dovedit 
a nu corespunde nici pe departe speranţelor lui Ștefan. Intr'a- 
devăr, după câteva luni, îl găsim trecut de partea Turcilor. « M'am 
dus la Turci, la marele împărat —scrie el Braşovenilor la 26 
lunie —și mi-am făcut pace şi bine m'am nevoit și pentru binele 
vostru. Deci să vă pară bine şi vouă...». 

Braşovenilor poate, lui Ştefan însă nu-i părea bine în niciun 
caz. Trădarea lui Laiotă —explicabilă când ţinem seama, cum 
arătam şi mai sus, de distanţa ce separa Giurgiul turcesc de ca- 
pitala ţării — însemna anularea tuturor eforturilor de până atunci. 
Insemna reînceperea experienţei cu altă persoană și cu teama în 
acelaşi timp de a ajunge la o concluzie identică. Un altul ar fi 
renunțat; Ştefan însă nu. El se hotări să dea sprijinul său unui 
alt pretendent, anume Basarab cel Tânăr, zis şi Țepeluș, care 
petrecuse multă vreme ca pribeag prin Transilvania și era spri- 
jinit de Unguri. Acesta pătrunde în Ţara Românească, trecând 
munții, în timp ce Ştefan înaintează dinspre răsărit. Soarta ar- 
melor nu l-a favorizat însă pe Ţepeluş; el e bătut de către Laiotă, 
la 5 Octomvrie 1474 și silit să se întoarcă în Ardeal. Ștefan însă 
dimpotrivă, după ce cucerește mai întâi, în prima zi a lui Octom- 
vrie, cetatea Teleajenului și o arde, înfrânge și pe Laiotă, la 20 
Octomvrie. 

Lupta dela Vaslui. Tocmai în vremea aceasta, se pregătea să 
intre însă în Muntenia o mare armată turcă, în frunte cu Soliman 
Hadâmbul, care avea poruncă straşnică dela Sultan să supuie 

pe Ştefan şi să aducă Moldova din nou sub ascultarea Porții. 
Mohamet al II-lea avea într'adevăr motive puternice să se teamă 
de acţiunea lui Ştefan. Acesta, odată tronul consolidat, nu numai 
că refuzase să mai plătească tributul, dar prin campaniile sale 
repetate în Țara Românească, arăta că vrea să scoată și această 
țară de sub jugul turcesc. Apoi, nu se putea uita nici faptul că 
domnul Moldovei cucerise Chilia, această cetate pe care Mohamet 
al II-lea ar fi vrut-o pentru sine. Indrăzneţul ghiaur trebuia pe- 
depsit. De aceea, se trimise poruncă pașei Soliman Hadâmbul 
care se afla în Albania, în scopul de a cuceri cetatea Scutari, să 
lase totul la o parte și să se îndrepte «fără întârziere contra Dom- 
nului Moldovei ». In August 1474, Soliman era la Sofia; după ce 
își strânse toată oastea şi făcu pregătirile necesare, porni înspre 
Dunăre. Abia la sfârșitul lui Dechemvrie sau în primele zile ale 
lui Ianuarie 1475, pătrunse în Moldova. Era o campanie neo- 
bișnuită, deoarece Turcii nu purtau răzbiou, în părţile noastre, 
iarna. Singur acest fapt arată însemnătatta pe care o dădea Mo- 
hamet al II-lea acţiunii împotriva lui Ştefan şi nevoia de a isprăvi 
cât mai repede cu cel ce îndrăznise a înfrunta pe cuceritorul Con- 
stantinopolului. Armata lui Soliman număra 120.000 de oameni, 
în care intra şi corpul muntean al lui Laiotă. Faţă de această 
mulțime, Ștefan nu avea decât cel mult 40.000 de ostași, dintre 
cari 5.000 de Secui. Un izvor aminteşte și de un detașament de 
1.800 de Unguri, probabil dintre aceia care luptaseră alături de 
Țepeluş în Muntenia. 

După obiceiul cel vechiu, Ștefan a poruncit să se facă pustiul 
în faţa dușmanului. Locuitorii satelor de pe drumul pe care înainta 
Soliman și-au părăsit locuinţele, ascunzând vite, grâne, nutreţ, 
tot ce aveau. «Ce nu s'a putut ascunde, a trebuit să [ie ars, fiecare 
și-a ars propria sa casă », spune un izvor contemporan. În curând 
foametea a început să se simtă în armata turcească. Pe de altă 
parte, Ştefan a căutat un loc potrivit de luptă care să nu per- 
mită desfăşurarea tuturor forţelor lui Soliman, mult superioare 
ca număr, și în acelaşi timp să favorizeze mişcările proprii. Un 
asemenea loc era în faţa orașului Vaslui, la confluența Racovei 
cu râul Bârlad. Terenul mlăștinos, mărginit de păduri, corespun- 
dea de minune intenţiilor lui Ștefan. Aci s'a și dat lupta. In ziua 
de 10 Ianuarie 1475, într'o Marţi, se lăsase o negură deasă, care 

favoriza în gradul cel mai înalt atacul pentru cei care ştiau locu- 
rile, şi, dimpotrivă, încurca pe străinii necunoscători. Profiţând 
de acest fapt, Ştefan a început lupta. Un detașament, în care in- 
trau şi Secuii, a atacat frontul armatei turcești, în timp ce un 
al doilea a atacat prin flanc. In momentul horătitor, când în 
urma pierderilor suferite de primul detaşament, ai noştri erau 
în primejdie, Ştefan s'a aruncat el însuşi în mijlocul bătăliei — 
cum va face la Călugăreni Mihai Viteazul —și a determinat re- 
tragerea Turcilor. Totdeodată s'a produs printr'un al treilea de- 
taşament, şi un atac din spate, care a transformat retragerea lui 
Soliman în panică. 

Urmărirea a durat aproape patru zile, «de Marţi până Vineri 
noaptea », «pe un mare noroi». Unii dintre fugari «s'au înnecat 
în apa Siretului », alţii în Dunăre; pe mulţi i-au luat prizonieri. 
«Şi au biruit atunci Ştefan Voevod — povesteşte letopiseţul dela 
Bistriţa — şi au căzut atunci nenumărată mulţime de oameni și 
mulți și fără de număr au fost prinşi de vii, cari mai apoi au fost 
tăiaţi; numai pe unul îl lăsară viu, pe fiul lui Sac-bașa; și stea- 
gurile lor împreună cu schiptrele cele mari au fost luate, mai mult 
de 40 de schiptre... iar Ştefan se întoarse cu oștenii săi ca un 
biruitor în scaunul său din Suceava». 

Rareori s'a văzut o înfrângere mai completă. Inşiși cronicarii 
turci recunosc faptul. «A fost un grozav măcel — mărturisește 
Seadedin —și puţin a lipsit ca să nu fie cu toţii tăiaţi în bucăţi, 
şi numai cu mare greutate Soliman Pașa și-a scăpat vieaţa prin 
fugă ». «A făcut acolo mulţi martiri —spune Nesri —și foarte 
mulţi au rămas prizonieri ». lar o rudă a Sultanului conchide: 
« Niciodată armatele turcești n'au suferit un dezastru atât de 
mare ». Cronicarul polon Dlugosz nu e mai puţin categoric: « Foarte 
puţini Turci şi-au putut găsi mântuirea prin fugă —spune el — 
căci chiar și aceia cari au fugit şi au ajuns până la Dunăre, au fost 
sau ucişi acolo de Moldoveni, cari aveau cai mai iuți, sau au fost 
înnecaţi de valuri. Aproape pe toţi prizonierii turci, afară de cei 
mai de frunte, i-a tras în ţeapă. Cadavrele celor uciși le-a ars, 
iar câteva grămezi cu oasele lor se văd până astăzi și sunt măr- 
turia eternă a unei victorii atât de însemnate... Toată oastea 
lui s'a îmbogăţit foarte tare din prada luată dela Turci: aur, ar- 
gint, purpură, cai şi alte obiecte preţioase ». Impresionante sunt 

apoi accentele pe care le găseşte Dlugosz pentru a lăuda pe Ştefan: 
«O, bărbat demn de admirat —exclamă el —întru nimic in- 
ferior ducilor eroici, pe cari atât îi admirăm, care cel dintâi dintre 
principii lumii a repurtat în zilele noastre o victorie atât de stră- 
lucită în contra Turcilor. După părerea mea, el este cel mai vrednic 
să i se încredințeze conducerea și stăpânirea lumii şi mai ales 
funcțiunea de comandant şi conducător contra Turcilor, cu 
sfatul comun, înţelegerea şi hotărirea creştinilor, pe când ceilalţi 
regi şi principi creştini trândăvesc în lene, în destătări și lupte 
civile ». 

Dlugosz vedea limpede: Ştefan era, în momentul acela, sin- 
gurul care putea duce cu succes lupta împotriva necredincioșilor. 
Avea toate însușirile necesare unui mare comandant: știa să în- 
tocmească un bun plan de războiu şi să-l ducă cu tenacitate la 
îndeplinire. Ştia să impună jertfe alor săi, plătind el cel dintâi 
cu persoana lui, avea autoritate şi prestigiu. Era singurul care ar 
fi putut duce la izbândă o cruciată pentru gonirea Turcilor din 
Europa şi cucerirea Constantinopolului. Din nefericire, suveranii 
creştini n'au înțeles-o. S'au mărginit să laude pe Domnul Mol- 
dovei pentru marea lui faptă şi și-au văzut mai departe de micile 
lor treburi. Nici chiar vecinul său direct interesat, regele Poloniei, 
care avea de altfel şi obligaţii precise, potrivit actului din 1462, 
n'a dat lui Ștefan ajutorul necesar, ajutor pe care biruitorul dela 
Vaslui, prevăzând ceea ce avea să urmeze, l-a cerut a doua zi 
după victorie. Intr'adevăr, se putea lesne presupune că Mohamet 
al II-lea nu era să lase nerăzbunată înfrângerea şi că avea să 
vie cu toată puterea împotrivă cutezătorului. Ștefan a înțeles-o 
din primul moment şi de aceea a şi trimis, la 25 Ianuarie 1457, 
o scrisoare-circulară către toţi monarhii creștini din Eurpoa, prin 
care, aducându-le la cunoștință biruința sa, le cerea în același 
timp să se ridice cu toţii împotriva dușmanului comun. Pentru 
frumuseţea şi însemnătatea ei —noi credem că însuși Voevodul 
a dictat-o — reproducem această scrisoare, care ar trebui să figu- 
reze la locul de cinste în toate cărţile de cetire şi de istorie ale tine- 
retului nostru: «Prea luminaţilor, prea puternicilor și aleşilor 
domni a toată creștinătatea, cărora această scrisoare a noastră 
va îi arătată sau de cari ea va fi auzită. Noi Ştefan Voevod, din 
mila lui Dumnezeu, domn al Țării Moldovei, mă închin cu prietenie 

vouă tuturor cărora vă scriu și vă doresc tot binele şi vă 
spun domniilor voastre că necredinciosul împărat al Turcilor a 
fost de multă vreme şi este încă pierzătorul întregii creştinătăţi, 
şi în fiece zi se gândește cum ar putea să supue și să nimicească 
toată creștinătatea. De aceea facem cunoscut domiilor voastre 
că pe la Boboteaza trecută, mai sus numitul Turc a trimes în ţara 
noastră și împotriva noastră o mare oștire în număr de 120.000 
de oameni, al cărei căpitan de frunte era Soliman pașa begler- 
begul; împreună cu acesta se aflau toţi curtenii susnumitului 
Turc și toate popoarele din Romania și Domnul Țării Munteneşti 
cu toată puterea lui și Assan-beg și Ali-beg și Schender-beg şi 
Grana-beg și Oșu-beg şi Valtival-beg şi Serefaga-beg, domnul din 
Sofia, şi Cusenra-beg și Piri-beg, fiul lui Isac-paşa, cu toată pu- 
terea lui de ieniceri. Aceşti mai sus numiţi erau toţi căpitanii 
cei mari, cu oștile lor. Auzind și văzând noi acestea, am luat 
sabia în mână şi cu ajutorul Domnului Dumnezeului nostru atot 
puternic, am mers împotriva dușmanilor creștinătății, i-am biruit 
şi i-am călcat în picioare, şi pe toţi i-am trecut sub ascuţișul să- 
biei noastre; pentru care lucru lăudat să fie Domnul Dumnezeul 
nostru. Auzind despre aceasta, păgânul împărat al Turcilor își 
puse în gând să-și răzbune și să vie, în luna lui Mai, cu capul 
său și cu toată puterea sa împotriva noastră și să supue ţara 
noastră, care e poarta creştinătăţii şi pe care Dumnezeu a 
ferit-o până acum. Dar dacă această poartă, care e ţara noastră, 
va îi pierdută — Dumnezeu să ne ferească de așa ceva — atunci 
toată creștinătatea va fi în mare primejdie. De aceea, ne rugăm 
de domniile voastre să ne trimeţi pe căpitanii voştri într'ajutor 
împotriva duşmanilor creştinătăţii, până mai este vreme, fiindcă 
Turcul are acum mulţi protivnici și din toate părţile are de 
lucru cu oameni ce-i stau împotrivă cu sabia în mână. lar noi, 
din partea noastră, făgăduim, pe credinţa noastră creștinească 
ŞI cu jurământul domniei noastre, că vom sta în picioare şi ne vom 
lupta până la moarte pentru legea creșştinească, noi cu capul 
nostru. Așa trebue să faceţi și voi, pe mare și pe uscat, după ce 
cu ajutorul lui Dumnezeu cel atot puternic, noi i-am tăiat mâna 
dreaptă. Deci fiţi gata fără întârziere. Dată în Suceava, în ziua 
de Sfântul Pavel, luna Ianuarie în 25, anul Domnului 1475. Ştefan 
voevod, domnul ţării Moldovei ». 

Puterile creştine ale Europei s'au bucurat aflând de victoria 
dela Vaslui. Papa Sixt al IV-lea scrie lui Ștefan: « Faptele tale 
săvârșite... cu înţelepciune şi vitejie contra Turcilor infideli, 
inamicii comuni, au adus atâta celebritate numelui tău, încât 
ești în gura tuturor şi ești în unanimitate foarte mult lăudat». 
Venețienii îi trimit și ei cuvinte frumoase de felicitare, dar numai 
atât. Ajutor efectiv, în ostași sau bani, Ştefan n'a primit. 

Regele Cazimir al Poloniei a avut de-a-dreptul o atitudine 
vinovată: din scrisorile și soliile schimbate între el și Sultan, în 
primăvara lui 1476, reiese că a fost o înţelegere între cei doi mo- 
narhi, că s'a stabilit o «prietenie frăţească » între ei, evident cu 
sacrificarea de către Cazimir a lui Ştefan. Nu e de mirare deci 
dacă acesta, cunoscând starea de spirit a regelui polon și informat 
de planurile ce se pregăteau, s'a îndreptat spre Mateiaş al Un- 
gariei și i-a solicitat în mod formal ajutor. Trecuseră aproape opt 
ani dela lupta dela Baia: amintirile nu mai erau așa de vii; pe 
de altă parte Petru Aron dispăruse, în sfârșit, Secuii și chiar un 
detașament de Unguri dăduseră ajutor în lupta dela Vaslui. Te- 
renul era pregătit aşa dar. La 12 Iulie 1475, în Iaşi, unde aștepta 
desfășurarea evenimentelor, iscălește Ştefan actul prin care fă- 
găduește, întocmai ca și predecesorii săi, credinţă regelui și co- 
roanei ungare și se obligă să dea ajutor împotriva Turcilor şi a 
oricărui duşman, «afară de regele Poloniei, cu care predecesorii 
săi au avut întotdeauna pace». La rândul său, Mateiaș, prin 
actul dat în Buda la 15 August, își ia angajamentul să-i dea ajutor 
împotriva dușmanilor şi de va fi nevoie, adăpost, împreună cu 
familia și boierii săi. E un moment important în politica externă 
a Moldovei, în relaţiile dintre cele două ţării. 

Campania lui Mohamet al II-lea. Lupta dela Războieni. Ștefan, 
evident, n'ar fi consimţit să recunoască autoritatea celui înfrânt 
la Baia, dacă n'ar fi fost constrâns de împrejurări. El vedea însă 
cum se apropie furtuna și, trecând peste orice consideraţie per- 
sonală, voia să-și pună ţara în situația cea mai bună de a se apăra. 
Cu o lună mai înainte, la 6 lunie, căzuse în mâna Turcilor puter- 
nica cetate genoveză din Crimeia, Caffa ; toți Moldovenii, în număr 
de 160, care se aflau acolo, fuseseră decapitaţi de către cuceritori. 
Era un indiciu de ceea ce va însemna războiul contra lui Ștefan. 
Acest războiu n'a avut loc însă în vara anului 1475, după căderea 

Catiei, așa cum se așteptau toţi şi cel dintâi însuși Ștefan ; pricina 
e că Sultanul se îmbolnăvise de gută şi nu mai putea conduce 
operaţiunile ; pe de altă parte, comandantul flotei turcești consta- 
tase că cetăţile Chilia și Cetatea Albă erau bine întărite și apă- 
rate, așa încât nu ar fi putut fi cuprinse uşor. De aceea, campania 
a fost amânată pentru anul următor. Intre timp, în Dechemvrie 
1475, Turcii ocupă şi cetatea Mangopului, unde stăpânea cum- 
natul lui Ştefan, anume Alexandru, fratele Mariei de Mangop. 
Cercul cuceririlor turceşti în jurul Moldovei se strângea din ce 
în ce. În primăvara anului 1476, la 13 Mai, Sultanul însuși porni 
din Adrianopol, cu 150.000 de soldaţi, hotărit să termine cu în- 
drăzneţul care sfărâmase oastea lui Soliman. In Muntenia, urma 
să se adaoge armata lui Laiotă, de 12.000 de oameni, iar dinspre 
răsărit trebuiau să atace 'Tătarii. Soarta lui Ştefan părea pece- 
tluită. Mohamet al II-lea aducea chiar cu sine pe un pretendent, 
pe Alexandru, care se dădea drept frate cu Ştefan şi care urma 
să fie înscăunat la Suceava. După aceea, ar fi urmat asediul și 
cucerirea celor două cetăţi, Chilia și Cetatea Albă; în felul acesta, 
Moldova trebuia să ajungă cu totul sub stăpânirea turcească. Planul 
lui Mohamet părea bine întocmit, numai că el nu s'a realizat. 

Ștefan, a cărui oaste nu trecea de 40.000, trimisese cuvânt 
grabnic lui Mateiaș, regele Ungariei, să-i vină în ajutor. Acesta 
însă, preocupat de pregătirile nunţii cu Beatrice, fiica lui Ferdi- 
nand de Sicilia, a întârziat, aşa încât armata pe care a trimis-o 
spre Moldova, comandată de Ștefan Bâthory, a ajuns la Breţc, 
aproape de pasul Oituzului, după ce campania se terminase, după 
ce Sultanul trecuse îndărăt Dunărea. 

Prin urmare, în ceasul cel greu, Ștefan a fost singur, cu desă- 
vârșire singur. Nici măcar cu oastea sa întreagă. Intr'adevăr, 
Tătarii, după ordinul primit, trecuseră Nistrul şi începuseră să 
prade. Răzeșii au cerut atunci voie să se ducă să-și apere casele, 
ceea ce domnul a trebuit să îngăduie. Tătarii, ce e drept, au fost 
bătuţi, eliberându-se ca la cinci mii de robi; dar cei care-i bătuseră 
n'au mai putut ajunge la timp, ca să ia parte la lupta dela Răz- 
boieni. Aci Ștefan a luptat numai cu boierii și curtenii săi. «lo 
con la mia corte », spune mai târziu Domnul prin glasul ambasa- 
dorului său Țamblac, relatând Senatului venețian felul cum s'a 
dat lupta. 

Pe la sfârşitul lui Iunie, Sultanul trecând neimpiedecat Du- 
nărea, a ajuns în Moldova şi a început să înainteze pe valea Sire- 
tului. Totul în cale era ars, după ordinul lui Ștefan. « Pretutin- 
deni —povestește Angiolello, un însoțitor al lui Mohamet, — se 
ridica un praf din tăciuni care umplea aerul şi ori de câte ori 
ajungeam în cuartire, eram cu toţii negri pe faţă şi pe haine; 
chiar și caii sufereau, deoarece praful le intra prin nări». Bine 
înţeles, provizii şi nutreţ nu se găseau de loc, iar detașamentele 
trimise în locuri mai depărtate să le caute erau necontenit atacate 
şi bătute. Totuşi armata turcească înainta și, având ca ţintă 
Suceava, ajunsese în ţinutul Neamţului. Ștefan se hotări să pri- 
mească lupta. În câmp deschis, nici vorbă nu putea fi de o împo- 
trivire. De aceea, el alege, nu departe de Cetatea Neamţului, o 
poziţie bine întărită dela natură. Era un platou împădurit, spre 
răsărit de Pârâul Alb sau Valea Albă, pe care Ştefan îl transformă 
întrun adevărat fort; un însoțitor al Sultanului spune că Mol- 
dovenii dispuneau de «foarte multe tunuri mai mari și mai mici », 
iar cronicarul turc Seadedin afirmă că spre a ajunge la acel fort 
trebuia trecut «un șanț, foarte adânc, în dosul căruia erau mără- 
cini ... şi bune baterii cu ostaşi armaţi ». Toate măsurile fuseseră 
prin urmare luate; disproporţia de forțe însă era zdrobitoare. 
După mărturia adversarilor care aveau tot interesul să exagereze 
citra celor învinși, Ștefan a avut «circa 20.000 de oameni ». Totuși, 
el a fost cel care a atacat primul, în după amiaza zilei de 26 lulie, 
izbutind, la un moment dat, să respingă avangarda condusă de 
Soliman, înfrântul dela Vaslui; cum însă forțele turcești se tot 
adăogau, Moldovenii au trebuit-să se retragă în interiorul fortului. 
A urmat apoi atacul Turcilor, condus de însuşi Mohamet; după 
o rezistenţă crâncenă, în care ai noștri au fost literalmente stri- 
viţi — «stropşiţi » cum spune cronica —de mulțimea dușmanilor, 
aceștia pătrunseră în fort, puseră mâna pe tunuri şi pe care şi 
siliră pe Ștefan să se retragă. Mulţi dintre boierii şi curtenii Mol- 
dovei au pierit atunci, apărând ţara şi pe Domn. Pomelnicul 
dela Bistriţa înşiră, într'un aliniat special, pe «panii» adică 
marii boieri care «au murit în războiu cu Turcii». Ei sunt: 
«Toma stolnicul, Petre Mărgelat, Sima Hrană, Duma uşarul, 
Șteful Corui, Petru Iachimovici, Roman Coșuleanul, Stanciul 
Neamişul, Cârstea Braevici, Sârbul, Petre lezereanul, Ivan 

Ciocârlie, Jurj Tudor». «Și biruiră... afurisiţii de Turci —măr- 
turisește letopiseţul dela Bistriţa —şi căzură acolo vitejii cei 
buni şi tineri şi oastea cea bună şi vitează şi chiar feciorii hu- 
sari se înnecară... și mare scârbă au fost atunci în ţara Mol- 
dovei şi în toate ţările și domniile de prin-prejur». lar pisania 
bisericii ridicate de Ștefan în amintirea luptei, spune: « Scu- 
latu-s'a puternicul Mahmet, împăratul turcesc, cu toate ale 
sale răsăritene puteri, încă și Basarab Voevod cel numit Laiotă 
venit-a cu dânsul cu toată ţara sa cea basarabească; au venit 
ca să jefuiască şi să ia Țara Moldovei şi au ajuns până aci, la locul 
numit Pârâul Alb ; şi noi Ștefan Voevod şi cu fiul nostru Alexandru 
ieşit-am înaintea lor aici şi am făcut cu dânşii mare război în luna 
lui Iulie în 26 zile; şi cu voia lui Dumnezeu îură biruiţi creştinii 
de către păgâni şi căzu acolo mare mulţime din ostașii moldoveni ». 

După biruinţă, sultanul se îndreptă spre Suceava. Oraşul fu 
ars, dar cetatea, bine întărită şi apărată cu vitejie —se pare de 
Șendrea, cumnatul lui Ștefan —a rezistat. Nici Hotinul, unde era 
staroste Vlaicul, unchiul lui Ștefan, nici Neamţul, apărat de 
Arbure, n'au putut fi luate. Cât despre Chilia și Cetatea Albă, 
se pare că Turcii nici n'au mai îndrăznit un asediu, deoarece pu- 
ternica flotă pregătită în acest scop a fost distrusă de o furtună 
pe Marea Neagră. Prin urmare, nici una din cetăţile însemnate 
ale Moldovei nu putuseră fi cucerite. Pe de altă parte, în armata 
turcească —slăbită de nemâncare —izbucnise ciuma. Se auzea 
apoi că Ungurii fac pregătiri şi că armata lor se apropie de hota- 
rele Moldovei. Sultanul, fără să fi realizat unul măcar din sco- 
purile ce-și fixase, adică înlăturarea lui Ștefan, supunerea ţării 
și anexarea Chiliei şi Cetăţii Albe, fu nevoit să dea semnalul re- 
tragerii. Care retragere a semănat mai mult cu o fugă, deoarece 
distanța până la Dunăre a fost parcursă în trei zile, iar o sumă 
de tunuri au fost abandonate, după cum ne arată o mărturie 
contemporană. 

Noi lupte cu Muntenii și cu Tureii. Pierderea Chiliei și Cetăţii 
Albe. După retragerea armatei turceşti, Ştefan pe de o parte, 
oastea ungară care ajunsese prea târziu spre a se mai lupta cu 
Mohamed, pe de alta, intrară în Muntenia şi izgoniră pe Laiotă, 
punând în locul lui pe Vlad Țepeș (16 Noemvrie 1476). Dar această 
nouă stare de lucruri nu dură. Peste o lună numai, Laiotă se 

întoarse cu ajutor turcesc, surprinse pe "Țepeș fără oaste strânsă, 
şi-l ucise; garda personală de 200 de oameni, lăsată de Ștefan, 
avu mai toată —numai 10 au scăpat —aceeaşi soartă. Nici în- 
cercarea următoare, din 1477, cu Ţepeluş, n'are mai mult succes; 
și acest protejat repetă —sub ameninţarea garnizoanei din Giur- 
giu —gestul lui Laiotă şi trece de partea Turcilor. El îi însoțește 
chiar cu o armată de 5.000 de oameni în expediţia din Ardeal şi 
suferă împreună cu ei grozava înfrângere de pe Câmpul Pânei 
(13 Octomvrie 1479). 

Cu toate repetatele desamăgiri, Ștefan continuă încercările de 
a aduce Țara Românească în sfera sa de influenţă. O scrisoare a 
reginei Beatrice, soţia lui Mateiaș Corvin, vorbeşte de expediţia 
pe care a făcut-o domnul Moldovei, împreună cu Ardelenii, pe la 
1 lunie 1480, împotriva lui Ţepeluş. Acesta ar fi fost bătut şi 
alungat peste Dunăre, iar două cetăţi turcești de pe linia îluviului 
asediate şi cucerite ; știrea nu e confirmată însă de analele noastre. 
Sigur e numai că la începutul anului 1481, 'Țepeluş domnea și avea 
întregul sprijin al Turcilor. De aceea Ștefan se gândea să-l înlo- 
cuiască şi în acest scop adăpostea la sine pe un pretendent Mircea 
pe care îl recomandă în mod special, într'o proclamație adresată 
tuturor locuitorilor din judeţele Brăila, Râmnic şi Buzău. Pentru 
a împiedeca planul domnului Moldovei, Țepeluş, împreună cu o 
armată turcească comandată de Ali-beg și Skender-beg, năvă- 
lește în Moldova şi o pradă până la « Lunca Mare ». Ștefan porneşte 
îndată împotriva năvălitorilor, care între timp începuseră să se 
retragă, îi ajunge la Râmnic şi-i zdrobeşte (8 lulie 1481). «Şi au 
biruit iarăș Ștefan voevod — povesteşte letopiseţul dela Bistriţa — 
... ȘI mare şi nenumărată mulțime de oameni fu bătută cu totul 
şi toate steagurile lor fură luate și nici unul nu le rămase şi toţi 
vitejii şi boierii căzură atunci; și-și vor aduce aminte de acea 
luptă şi de acea moarte până la sfârşitul lumei ». Din pradă, Ștefan 
a trimis vreo treizeci de steaguri și lui Mateiaş, regele Ungariei, 
care la rândul său a trimis câteva din ele Papei. In locul lui Ţe- 
peluş, fu aşezat domn în Țara Românească Vlad Călugărul, fiul 
lui Vlad Dracul. A urmat încă o revenire a lui Țepeluș, sprijinit 
de boierii Craioveşti, din Oltenia, și poate şi cu ajutor turcesc; 
ea a durat însă numai câteva luni. In Aprilie 1482, Vlad era din 
nou în scaun; Ţepeluș care se refugiase în Oltenia, fusese ucis 

la satul Glogova de boierii mehedinţeni. Se părea prin urmare că, 
în sfârşit, se realiza gândul lui Ştefan, de a-și avea omul său în 
Țara Românească. Realitatea a arătat însă tocmai contrarul; 
chiar dela început, Vlad a trebuit să se plece Turcilor şi aşa a 
rămas până la sfârșitul domniei, în 1495. Nu numai că n'a putut 
servi planurile fostului său protector, dar el a contribuit ca să i 
se dea lui Ștefan cea mai mare lovitură, prin participarea sa la 
campania din 1484 care a adus Turcilor Chilia şi Cetatea Albă. 
Era clar prin urmare: orice încercare s'ar fi făcut de a se aduce 
Țara Românească în sfera de influenţă a Moldovei, ea era sortită, 
mai curând sau mai târziu, insuccesului, din pricina amenințării 
continue pe care o reprezenta pentru domnul din București gar- 
nizoana turcească din Giurgiu şi din celelalte cetăţi dunărene. 
Zece ani încercase Ştefan, cu o admirabilă tenacitate, să-şi im- 
pună voinţa; împrejurările însă erau mai puternice; de aceea, 
după experiența cu Vlad Călugărul, el n'a mai perseverat. S'a 
mulțumit cu întărirea graniţei sale spre Muntenia, prin ocuparea 
cetății Crăciuna, fapt care a avut loc la sfârşitul domniei lui Ţe- 
peluș (10 Martie 1482) şi a renunţat să mai intervie în treburile 
de peste Milcov. 

De altiel, situaţia generală nu era de natură să încurajeze pe 
Ștefan a continua lupta împotriva Turcilor. Polonii am văzut 
cum se purtaseră în 1476; Venețienii fac pace în 1479; Ungaria 
la rândul ei, prinsă de lupta cu împăratul Frederic al Austriei, 
încheie cu Baiazid un tratat de neagresiune în 1483, pe timp de 
5 ani. Prin urmare, în faţa uriaşei puteri turcești, în plină expan- 
siune, Moldova rămânea singură. Era de prevăzut că Sultanul se 
va folosi de această conjunctură spre a încerca realizarea vechiului 
plan: cucerirea celor două cetăţi, Chilia şi Cetatea Albă. Intr'a- 
devăr, așa s'a şi întâmplat. In vara anului 1494, Baiazid, în fruntea 
unei puternice armate porni spre Moldova. După trecerea Du- 
nării, pe la Isaccea (27 Iunie), se adăogară și forțele lui Vlad Că- 
lugărul şi ale Tătarilor și toate împreună începură, în ziua de 
6 Iulie, asediul Chiliei. După o rezistență de 8 zile, puternica ce- 
tate — «cheie şi poartă pentru toată ţara Moldovei şi Ungariei 
şi a ţării dela Dunăre » cum o numeşte însuși Sultanul —capitulă; 
Ștefan n'avusese timp să sosească dela Suceava, iar armata pe 
care o trimetea în ajutor Mateiaș, n'ajunsese — mergând încet 

ca de obiceiu —nici la Oradea măcar! După căderea Chiliei, fu 
asediată Cetatea Albă ; aci rezistenţa a durat şi mai puţin: numai 
două zile, deşi, după însăși mărturia Turcilor, fortificațiile ar fi 
putut susţine prin importanţa lor, şi un asediu de treizeci de ani. 
Explicarea acestei repezi capitulări —știm cât rezistaseră cetă- 
țile Moldovei în 1476 —nu se poate găsi decât în descurajarea 
ce va fi cuprins pe locuitori şi garnizoana, văzând mulţimea 
nenumărată a asediatorilor; se poate să fi fost şi vreun act de 
trădare. 

Oricum s'ar explica, cert este că pierderea acestor două cetăţi 
a însemnat cea mai mare lovitură care i se putea da lui Ștefan. 
Lovitură politică şi militară în primul rând: cu garnizoanele tur- 
ceşti din Chilia și Cetatea Albă în coastă, putând deci oricând să 
prade ţara, era limpede că Moldova avea să fie ţinută sub o veș- 
nică ameninţare, că domnul trebuia să renunţe la politica sa de 
până acum şi să recunoască autoritatea Sultanului. Lovitură eco- 
nomică în acelaș timp, deoarece prin pierderea celor două mari 
antrepozite comerciale, veniturile Moldovei aveau să se micşoreze 
simţitor: visteria nu va mai lua vămile dela negustorii care im- 
portau şi exportau mărfurile lor prin aceste două «porţi» ale 
Răsăritului. Se poate spune că odată cu căderea Chiliei şi a Ce- 
tăţii Albe, începe o nouă fază în domnia lui Ștefan şi chiar o nouă 
epocă în istoria Moldovei. Turcii se aşează pe pământul ţării — 
aşa cum făcuseră mai înainte dincoace de Milcov —şi vor rămâne 
aci mai mult de trei veacuri, făcând să se simtă din ce în ce mai 
tare stăpânirea lor. ă 

Noile relaţii eu Polonii şi cu Ungurii. Este lesne de înțeles 
că Ștefan nu s'a putut împăca la început cu gândul că a pierdut 
pentru totdeauna cele două cetăţi. El a încercat —susţine cro- 
nicarul turc Seadedin —să recucerească prin surprindere Cetatea 
Albă, trimițând acolo un corp de oaste care a fost însă respins 
de garnizoana ce prinsese de veste. A căutat atunci sprijin la 
vecini. Mateiaș s'a mulţumit însă să protesteze numai pe lângă 
Baiazid împotriva încălcării tratatului care prevedea pace timp 
de cinci ani, până în 1488, iar când acesta i-a replicat că zisa pace 
nu cuprinde şi Moldova —cancelarul ungur care a și fost pedepsit 
de aceea, uitase într'adevăr să specifice faptul —s'a grăbit să 
încheie un nou acord, cuprinzând de data aceasta şi Moldova, dar 

fără cele două cetăţi. Ceea ce însemna recunoașterea formală a 
faptului împlinit, dar în acelaş timp și călcarea obligaţiilor pe 
care Mateiaș le avea faţă de Ştefan. Nu-i nicio mirare prin urmare 
că, acesta, desamăgit de atitudinea regelui ungar, s'a întors din 
nou spre Poloni, crezând că măcar ei, ca unii ce erau direct inte- 
resaţi — și sub raportul politic şi sub cel economic —la stăpâ- 
nirea celor două porturi, aveau să-i dea ajutorul necesar recuceririi 
lor. Dorinţa puternică de a se vedea din nou stăpân pe Chilia și 
Cetatea Albă, l-a făcut pe Ştefan să-și calce pe inimă și să accepte 
a presta personal omagiu regelui Cazimir. Evitase, sub diferite 
pretexte, timp de un sfert de veac, să facă acest lucru; acuma, 
împrejurările îl sileau. La 15 Septemvrie 1485, domnul Moldovei, 
însoţit de boierii săi, veni la Kolomea, unde aștepta regele și i 
se închină, făgăduind credinţă. In schimb, Cazimir se obligă, 
prin actul iscălit în aceeași zi, să apere cu toate puterile sale Mol- 
dova «în ... graniţele sale vechi; așa după cum erau în vechime 
.... din toate părţile ». Ceea ce însemna, cu alte cuvinte, să recu- 
cerească Chilia şi Cetatea Albă. Totdeodată, se angaja că nu în- 
cheie nicio pace care ar privi Moldova și graniţele ei, «fără știrea 
Domnului Ştefan ». Dacă aceste făgădueli ar fi fost ţinute, ele 
ar fi constituit o compensație pentru umilirea pe care şi-o impusese 
Ștefan (scena închinării avusese loc în văzul tuturora; aşa dorise 
fălosul Cazimir!). Din nefericire însă, odată vanitatea satisfăcută, 
regele polon a uitat să-și onoreze angajamentul. Şi în loc de o 
armată puternică, aşa cum cerea un asediu al celor două cetăţi, 
i-a dat lui Ştefan numai un corp de 3.000 de ostași. Poate că nu 
i-ar fi dat nici pe aceștia, dacă n'ar fi intrat, tocmai în timpul 
ceremoniei dela Kolomea, Turcii în Moldova, prădând şi arzând 
ţara, până la Suceava inclusiv. Năvălitorii s'au retras, e adevărat, 
repede în faţa armatei lui Ştefan care a înaintat până aproape de 
Chilia, la Cărlăbuga. Aci a avut loc lupta (16 Noemvrie 1485) și 
Turcii au fost învinși. Chilia însă n'a putut fi luată. 

In anul următor, spre a împiedeca un atac împotriva cetăților, 
Sultanul trimise un corp de oaste, comandat de Bali-beg și având 
cu el și pe un pretendent anume Petre Hronot sau Hroet, să năvă- 
lească în Moldova și să cuprindă Suceava. Ștefan le ieși înainte 
la Scheia, în judeţul Roman, şi în ziua de 6 Martie, după o luptă 
aprigă, în care domnul era să piardă nu numai biruinţa, dar chiar 

și viața —căzuse după cal şi a fost scăpat de boierul Purice —a 
izbutit să-i respingă, prinzând şi pe Hronot care a plătit, bine 
înțeles, cu capul, îndrăzneala sa. Aceste repetate atacuri — deși 
neîncununate de succes — dovedeau însă un lucru: că Moldova, 
dacă nu se înțelegea cu Turcii, nu avea să mai aibă liniște. Cetă- 
ţile nu putuseră fi luate prin forța armelor. Prin tratative diplo- 
matice, așa cum a încercat Cazimir, având şi sprijinul Veneţienilor, 
cu atât mai puţin. De altfel, regele Poloniei, văzând că încercările 
sale sunt zadarnice, s'a grăbit şi el să încheie pace cu Sultanul, 
pe timp de doi ani, începând dela 21 Martie 1489. Chilia și Cetatea 
Albă erau sacrificate, iar făgăduelile dela Kolomea, uitate. Ştefan 
se umilise zadarnic și nu era om să n'o plătească. Apare prin 
urmare foarte explicabilă schimbarea atitudinii sale, modificarea 
politicei sale externe. Mateiaș, regele Ungariei, nu fusese mul- 
țumit de actul dela Kolomea și căuta prilejul să recâștige pe Ștefan. 
Acesta, la rândul său, desamăgit de atitudinea Polonilor, de lipsa 
lor de energie, de neîndeplinirea obligaţiilor luate în 1485, dorea 
o apropiere de Unguri. Ea este fapt îndeplinit în vara anului 
1489, prin urmare îndată după încheierea tratatului de pace dintre 
Poloni și Turci. După toate probabilitățile, acum are loc şi cedarea 
către Ştefan a celor două cetăţi din Ardeal, Ciceiul cu 60 de sate 
dimprejur, în ţinutul Someşului şi Cetatea de Baltă, pe Târnava 
Mică. Ele îi sunt date ca o compensație pentru pierderea Chiliei 
și Cetăţii Albe; în același timp, ele constitue şi o garanție că 
domnul Moldovei va păstra legături strânse cu coroana ungară. 
Socoteala lui Mateiaș s'a dovedit justă: până la sfârșitul vieţii 
sale, Ștefan a trăit în cele mai bune raporturi cu Ungurii. 

A doua modificare a politicei sale externe, de cea mai mare 
importanţă, este reluarea raporturilor cu Turcii. După douăzeci 
de ani de lupte, în care răstimp avusese repetate prilejuri să apre- 
cieze pe de o parte puterea în plină desvoltare a acestora, pe de 
altă parte, dezbinarea, lipsa de sinceritate și de energie a monar- 
hilor creştini din vecinătate, Ştefan trebui să ajungă la concluzia 
că a duce mai departe, singur, politica de rezistență faţă de Turci, 
însemna a-şi expune ţara la cele mai mari primejdii, a o pierde 
chiar. Cu garnizoanele din Chilia şi Cetatea Albă în coastă, Mol- 
dova era sortită unor prădăciuni periodice, pustiitoare. Inceputul 
se făcuse doar și el era concludent; pe când se dusese la Kolomea, 

Ștefan primi veste că Turcii înaintaseră prădând până la Suceava 
şi că dăduseră foc orașului. Prin urmare, concluzia, oricât ar fi 
fost ea de dureroasă, se impunea: restabilirea raporturilor cu Sul- 
tanul. De altfel însuşi Ştefan o prevăzuse, încă din 1478, așa dar 
cu mult înainte de căderea Chiliei și Cetăţii Albe. In acest an, 
solul trimis după ajutor la Veneţia, spunea Dogelui, în numele 
domnului Moldovei, următoarele: «Și dacă Dumnezeu va vrea 
ca eu să nu fiu ajutat, se vor întâmpla două lucruri: ori se va 
pierde această ţară, ori voi fi silit de necesitate să mă supun păgă- 
nilor ». Doisprezece ani mai târziu, Ştefan era obligat s'o facă, 
tocmai pentru a evita prima eventualitate. In 1492, se constată 
că Moldova plătea tribut Sultanului; o ştire mai târzie, din 1503, 
arată că acest tribut se urca la suma de 4.000 de ducați, în timp 
ce Ţara Românească plătea de două ori mai mult, adică 8.000. 

Războiul cu Polonii. Lupta din Codrul Cosminului. Problema 
Pocuţiei. Asigurat din partea Ungurilor și a Turcilor şi dorind, 
desigur, să dea şi o replică pentru Kolomea, Ştefan intră în vara 
anului 1490 în Pocuția, asupra căreia avea drepturi moștenite 
dela înaintașii săi, Petru al Muşatei şi Alexandru cel Bun. Ocupă 
ţinutul, pune ostașii săi în cetăţi și se intoarce, cu robi şi cu multă 
pradă, îndărăt. Cazimir, prins de problema succesiunii la tronul 
Ungariei (Mateiaş murise în 1490!), unde ar fi vrut să vadă rege 
pe fiul său loan-Albert, nu poate întreprinde o expediţie militară 
împotriva lui Ștefan. Moartea sa, survenită puţin după aceea, la 
7 lunie 1492, lasă deci problema Pocuţiei deschisă. 

Ea creează în acelaș timp, o nouă situaţie în răsăritul Europei. 
Unul din fii lui Cazimir, Vladislav, era rege al Boemiei și după 
moartea lui Mateiaş, ajunge și rege al Ungariei. Un alt fiu, Joan- 
Albert, ia moștenirea părintelui, Polonia. Un al treilea, Alezandru, 
era mare duce al Lituaniei. Rămânea cel de al patrulea fiu, Si- 
gismund, care mavea o ţară de cârmuit, ci primea numai o pensie 
anuală dela fratele său regele Poloniei. Acesta din urmă, îndemnat 
şi de fostul său preceptor, italianul Callimah Buonaccorsi, ar îi 
vrut să-i dea Moldova; s'ar fi constituit astfel în răsăritul Eu- 
ropei un bloc impresionant de state conduse de aceeaşi familie, 
putând prin urmare acţiona unitar împotriva Turcilor și eventual 
a altor dușmani. Pentru realizarea acestui plan îndrăzneţ, trebuia 
însă scos Ştefan din scaun. Joan-Albert își dădea, se vede, seama 

că lucrul nu va putea fi realizat cu uşurinţă, de aceea a ţinut 
gândul său ascuns. In consfătuirea dela Leutschau (primăvara 
anului 1494) la care au participat toţi fiii lui Cazimir, s'a hotărit 
ca Ștefan să fie obligat a recunoaşte suzeranitatea regelui Ioan- 
Albert; dacă ar refuza s'o facă, atunci ei, fraţii lageloni, «să-l 
alunge cu puterea și cu armele din ţară şi să așeze în locul său 
în Moldova, pe... Sigismund, care ar apăra cu mai multă aten- 
ţiune ţărmul Dunării în contra Turcilor barbari ». E probabil ca 
Ștefan să fi aflat ceva de această hotărire — deși ea se luase în 
mod secret, la discuţie neparticipând decât fiii lui Cazimir —sau 
cel puţin s'o fi bănuit. Aşa se explică atitudinea sa prudentă 
faţă de planul de recucerire a celor două cetăţi, trâmbiţat pretu- 
tindeni de loan-Albert. Intr'adevăr, regele polon voia să ascundă 
sub acest pretezt, eliberarea Chiliei şi Cetăţii Albe, adevăratele 
sale intenţiuni faţă de domnul Moldovei. Când solii lui loan- 
Albert, în 1497, vin să-i anunţe lui Ştefan expediţia împotriva 
Turcilor şi-i cer să participe și el, primesc răspunsul —semnifi- 
cativ —că armatele moldovene se vor alătura celor polone numa: 
când acestea vor fi ajuns înaintea cetăților amintite. In ce priveşte 
aprovizionarea, ea va fi asigurată. Prin urmare, Ştefan bănuia 
planurile vecinului dela miazănoapte. 

După minuţioase pregătiri şi după ce unii dintre sfetnici — 
simțind adevăratul scop al expediției —sfătuiseră în zadar pe 
rege să renunţe la planul său, armata polonă ia drumul spre Mol- 
dova. La 9 August 1497, ea se apropia de Nistru. Ștefan îi trimite 
în întâmpinare o solie în frunte cu vistiernicul Isac; loan-Albert 
o primeşte bine şi la rândul său vestește din nou pe Domnul Mol- 
dovei, tot printr'o solie, că merge să cucerească cele două cetăţi. 
Direcţia pe care o luase armata polonă nu corespundea însă cu 
această intenţie; ea arăta mai degrabă că punctul vizat era Su- 
ceava. Ceea ce determină pe Ştefan să trimeată o a doua solie, 
alcătuită din logofătul Tăut şi vistiernicul Isac, cu scopul de a 
aÎla exact ce dorea regele. Acesta, încetând acum cu prefăcătoria 
—trecuse Nistrul şi ajunsese la Coţmani —arestează pe solii 
moldoveni şi-i trimite la Lwow, la închisoare. Intenţia lui loan- 
Albert apărea deci limpede. 

Ca răspuns, Ștefan vesteşte pe Turci şi pe Ardeleni şi le cere 
ajutor. In același timp, îşi concentrează oastea la Roman, după 

ce mai întâi lăsase o garnizoană puternică în Suceava (vezi fig. 
17). Armata moldovenească număra cu totul vreo 40.000 de ostași, 
în timp ce Polonii aveau vreo 100.000. La 28 August, aceștia 
erau la Prut, la 24 Septemvrie ajunseseră în faţa Sucevei. Peste 

Fig. 17. — Campania Polonilor în Moldova în 1497. 


două zile, începe asediul; cetatea e bombardată cu tunuri grele, 
dintre care două de o mărime deosebită. Pagubele însă nu sunt 
însemnate. «Cetatea... se apăra cu vitejie —spune cronicarul 
polon Wapowski; —zidul care se dărâma în timpul zilei, era 
reparat peste noapte de ostașii din garnizoană. Odată s'a făcut 
în zid o mare spărtură, pe care Moldovenii au reparat-o cu lemne 


www.dacoromanica.ro 


RĂZBOIUL CU POLONII. LUPTA DIN CODRUL COSMINULUI i i+) 





tari de stejar, cu pâmănt şi cu alte materiale, căci și ei aveau 
tunuri şi... multe instrumente de război». In acelaşi timp, 
detașamentele trimise de asediatori după alimente — fiindcă, po- 
trivit obiceiului, ţăranii ascunseseră grânele și furajul —erau ne- 
contenit atacate şi distruse de ostașii lui Ştefan care închisese 
pruntr'un puternic corp de cavalerie și drumul spre Polonia. Așa 
încât, în curând, armata lui Albert începu să sufere de foame și 
ajunse într'o situaţie din cele mai critice, prinsă între cetate şi 
oștile lui Ştefan care strângeau din ce în ce mai mult cercul în 
jurul asediatorilor. “Turcii trimiseseră un ajutor de 2.000 de oa- 
meni; Radu cel Mare, domnul muntean, adăogase și el contin- 
gentul său; voevodul Ardealului, Bartholomeu Drâgtty, căruia 
ai noștri îi mai spuneau și Birtoc, sosise, prin pasul Oituzului, cu 
12.000 de soldaţi. Ștefan putea prin urmare să dea lovitura de- 
cisivă. Dacă n'a făcut-o, aceasta se datoreşte lui Drăgtty care, 
în urma instrucţiunilor ce primise dela regele Ungariei, Vladislav 
al Il-lea, fratele lui Ioan-Albert, intervine pe lângă domnul Mol- 
dovei să facă pace. «Și l-au rugat Birtoc pe Ștefan Voevod pentru 
pace — povestește letopiseţul lui Azarie —și Domnul Ștefan .. - 
abia i-au făcut voia... ». Polonii trebuiau să se întoarcă însă 
pe același drum, pe care veniseră, nu prin altă parte «pe unde 
era ţara întreagă ». Dar aceasta însemna, de fapt, imposibilitatea 
pentru Poloni de a se aproviziona, deoarece ei ridicaseră, la ve- 
nire, ceea ce se mai putuse găsi în drumul lor. Prin urmare, loan- 
Albert a trebuit să ia altă cale şi anume aceea care trecea prin 
orașul Siret, prin marele codru al Cosminului şi răspundea la 
Cernăuţi. La 19 Octomvrie (asediul Sucevei încetase cu trei zile 
mai înainte, la 16) armata polonă, demoralizată, pornește îndărăt 
pe drumul arătat. Ştefan care bănuise că Albert nu va respecta 
condiția cu privire la itinerariu, are acum prilejul să plătească 
pentru toate pagubele recente și pentru umilinţa, mai veche, 
dela Kolomea. El porneşte în grabă cu oștile sale după Poloni 
şi-i ajunge «în marginea făgetului dela Cosmin», unde-şi așe- 
zaseră tabăra. Domnul pune să se ocupe ieşirea din codru dinspre 
miazănoapte, așeză apoi ostaşi ai săi chiar în codru, poruncin- 
du-le să taie copacii pe ambele laturi ale drumului, lăsându-i numai 
înținaţi și, în momentul când armata polonă se angajase mai 
toată în pădure —26 Octomvrie 1497, într'o Joi, —el atacă 

puternic ariergarda. În acelaşi timp, pedeştraşii prăvălesc asupra 
șirurilor de călăreţi poloni cari nu se puteau mișca uşor din cauza 
locului strâmt —ca odinioară Ungurii la Posada —copacii în- 
ţinaţi şi provoacă o desordine cumplită. Oastea regelui Ioan- 
Albert a fost prinsă ca într'o capcană și strivită. « Fost-au atunci 
mare moarte între Leşi din partea armelor moldovene —pove- 
stește letopiseţul dela Bistriţa —şi toate schiptrele crăieşti au 
fost luate şi mulţi boieri şi voevozi mari de ai Leşilor au căzut 
acolo și mulţi ostaşi . .. şi toate puştile cele mari cu care bătuseră 
cetatea Sucevei au fost prinse atunci şi multe altele mici și mai 
Mici, pe care nu este cu putinţă a le înşira». Regele Ioan-Albert 
izbuti cu mare greutate să-şi facă drum și ajunse, urmărit și 
atacat necontenit de Moldoveni, la Cernăuţi. Intre timp, venea 
dinspre Sniatyn în ajutorul Polonilor, un detaşament de călăreţi 
mazuri. Ștefan aflând de aceasta, trimite înaintea lor pe vornicul 
Boldur cu o parte din oaste. Lupta a avut loc la satul Lenţeşti, 
în ziua de 29 Octomvrie, într'o Duminecă şi «cu mila lui Dum- 
nezeu şi cu norocul Domnului Ștefan Voevod —-cum spune leto- 
piseţul dela Bistriţa — biruiră iar Moldovenii. « Fost-au şi acolo 
multă moarte în ziua aceea printre Leși... şi căzut-au și acolo 
multă oaste leşească ». Insuşi cronicarul polon Wapowski recu- 
noaște că Mazurii «înconjurați în cele din urmă din toate părţile, 
luptându-se în modul cel mai vitejesc, au fost uciși până la unul». 
In sfârșit, chiar la Cernăuţi, a mai avut loc o luptă în urma căreia 
loan-Albert «au fugit cu puţini ostaşi și de abia au scăpat», 
cum povesteşte letopiseţul dela Bistriţa. Din numeroasa şi fal- 
nica armată care intrase în August în Moldova, s'au întors numai 
câteva frânturi. Cea mai mare parte a nobilimii ce însoţise pe 
rege, a «şleathei >, cum se spune în limba polonă, a rămas pe 
diferitele câmpuri de bătălie și mai ales în Codrul Cosminului. 
Insăşi izvoarele lor mărturisesc « dezastrul ». Acest cuvânt chiar 
e întrebuințat de cronicarul polon Cromer. lar medicul Regelui 
loan-Albert spune: «Și mare şi nemăsurată jale a fost în Polonia 
din cauza unei atât de nenorocite întâmplări ». Vecinii Polonilor 
au rămas, pe drept cuvânt, impresionați de înfrângerea lui loan- 
Albert. Astfel cronicarul prusian Nacker relatează: « Oastea re- 
gelui a suferit o catastrofă; cea mai mare parte au fost omoriți 
şi prinşi şi toate carele, cu tot ce aveau în ele, au fost pierdute. 

Iar în « Analele Rutene » găsim: «Şi i-a bătut fără milă şi i-a fu- 
gărit până la graniţă, bătându-i şi ucizându-i. Şi atât de mare 
a fost nenorocirea Polonilor, încât abia unul din zece sa întors 
cu Craiul, care s'a şi îmbolnăvit din această cauză». 

Prada luată de Moldoveni a fost uriaşă. In afară de steaguri, 
tunuri și ceea ce aveau cei prinși sau ucişi asupra lor, un izvor 
prusian vorbeşte şi de «6.000 de care acoperite » care au căzut 
toate în mâna ostașilor lui Ștefan. Cronica lui Grigore Ureche și 
Simion Dascălul adaogă că «nici acei puţinei Leși ce ieşiseră din 
codru » n'ar fi scăpat, «de nu s'ar îi încurcat ai noștri în carele 
crăieşti și boierești, de le-a indelungat vremea de au fugit». În 
ce privește pe prizonieri, tradiția, consemnată de Neculce în «O 
seamă de cuvinte », spune că Ştefan ar fi poruncit să fie puşi să 
are mai multe locuri întinse pe care le-a semănat apoi cu ghindă 
şi aşa au crescut «dumbrăvi pentru pomenire ca să nu se mai 
acolisească (să se lege!) de Moldova: Dumbrava Roșie la Botoşani, 
şi Dumbrava Roşie la Cotnar şi Dumbrava Roşie mai gios de Ro- 
man ». Unii se îndoiesc de veracitatea acestei tradiţii, noi socotim 
însă, că nimic nu ne împiedecă s'o admitem. Detaliile pe care ni 
le dă Neculce asupra tratamentului la care erau supuși acei pri- 
zonieri nu par deloc a fi inventate. 

Ștefan nu s'a socotit însă răzbunat numai cu distrugerea ar- 
matei lui Ioan-Albert, ci la năvălirea, prin nimic justificată, a 
acestuia, a ţinut să răspundă şi el tot printr'o năvălire. Pe dea- 
supra, a asmuţit împotriva lor şi pe Turci. In Mai 1498, aceștia 
năvălesc, sub comanda lui Bali-beg, comandantul Silistrei, în 
Polonia și o pradă cumplit. Puțin după aceea —la 22 Iunie, 
spune letopiseţul dela Bistriţa —intră și Ștefan pe urma lor. 
Cetățile Trembowla, Buczacz şi Podhajec, au fost luate și arse şi 
tot ţinutul până la Lwow —după alte izvoare, chiar până la apa 
Wisloka, dincolo de Przemysl — prădat (vezi fig. 18). O sută de 
mii de robi ar fi căzut atunci în mâinile Moldovenilor; pe o parte 
din ei, Ștefan i-a aşezat în judeţele din spre miazănoapte «din 
care pricină —arată letopișeţul lui Grigore Ureche şi Simion 
Dascălul —şi până astăzi trăieşte limba rusească în Moldova»; 
pe alţii i-ar îi vândut Tureilor. 

Şi ca și cum n'ar fi fost de ajuns atâta, Tătarii năvălesc şi 
ei în cursul lunii Iulie şi se întorc de asemenea cu o pradă bogată. 

Fig. 18. — Expediția de pedeapsă a lui Ştefan cel Mare în Polonia. Linia neagră cu săgeți arată drumul urmaţ de armata moldoveană. 

Țara lui loan-Albert plătea cu vârf și îndesat nesocotinţa regelui 
său de a fi provocat pe Ştefan care era, în momentul acela, figura 
reprezentativă din orientul creștin şi dispunea, după cum se 
vede, de multe mijloace pentru a răzbuna nedreptatea ce i se 
făcuse. Aceste năvăliri repetate obligă pe loan-Albert să încheie 
pace cu Domnul Moldovei. Condiţiile păcii constitue cel mai 
mare succes diplomatic al lui Ştefan. Mai întâi orice pretenţie 
de suzeranitate, mai mult, orice aluzie chiar, e înlăturată. Părţile 
sunt deplin egale; ceea ce se prevede pentru una din ele, se pre- 
vede și pentru cealaltă. Toate «ofensele, pagubele și nedreptă- 
țile » se uită; de acum înainte va fi «de amândouă părţile... 
linişte şi pace veşnică >. Cei doi monarhi sunt datori să se ajute 
reciproc «cu sabia şi cu sfatul şi... cu toată puterea...», îm- 
potriva tuturor vrăjmașilor. Dacă loan-Albert şi fratele său Vla- 
dislav, regele Ungariei, vor porni în persoană împotriva Turcilor 
— locul de trecere peste Dunăre al celui dintâi este prevăzut, 
precis: pe la Obluciţa — atunci va merge și Ștefan; în caz când 
va fi împiedeeat, va trimite «pe fiul său Bogdan sau pe altcineva » 
cu toate puterile sale. Domnul Moldovei se angajează să comunice 
celor doi regi orice știre despre o eventuală năvală a Turcilor şi 
să nu dea acestora «nici sfat... nici ajutor»; dacă însă va fi 
totuși obligat s'o facă, atunci aceasta să nu se considere ca o 
călcare a tratatului. Clauza din urmă lăsa, de fapt, lui Ștefan 
putinţa de a acţiona cum va crede în cazul unui răzbiou dintre 
Turci și cei doi regi iageloni. Că aceștia au trebuit să primească 
o asemenea clauză, arată mai bine decât orice altă consideraţie, 
poziția eminentă pe care se afla Ștefan atât față de Poloni cât 
și față de Unguri. Aceştia își dădeau în sfârșit seama că peste 
domnul Moldovei nu se mai putea trece, mai mult chiar, că aveau 
neapărată nevoie de el şi că, de aceea, trebuiau să convie la anu- 
mite concesii. Ștefan n'a avut însă nevoie să facă uz de clauza 
amintită mai sus. Dimpotrivă —în legătură cu noua ligă ce se 
formase împotriva Turcilor, ligă în care intra, între alţii şi Vla- 
dislav, regele Ungariei —a încercat în 1500 să rupă legăturile cu 
Poarta, refuzând tributul și trimițând chiar pe Boldur vornicul 
să dea foc Chiliei și Cetăţii Albe. Și cu un an mai înainte, în Fe- 
vruarie 1499, atacase el o oaste turcească ce se întorcea din Po- 
lonia unde fusese după pradă. Moldovenii, îmbrăcaţi în haine 

leșeşti, au lovit pe Turci între Nistru şi Prut, în regiunea Hotin- 
Boian și au ucis pe mulţi din ei. Dar, în genere, campania creștinilor 
n'a avut succesul dorit. Vladislav a încheiat pace cu Turcii la 20 
August 1503; Moldova și Țara Românească au fost cuprinse şi ele 
în tratat; se prevedea anume că tnbutul lor nu va fi sporit: Ștefan 
plătea 4.000 de ducați, iar Radu de două ori mai mult, adică 8.000. 

Tratatul s'a încheiat în forma lui definitivă, la Hârlău, în 
ziua de 12 Iulie 1499. EI nu cuprindea nimic cu privire la Pocuția; 
această chestiune, după mărturisirea însăşi a lui Ştefan, fusese 
lăsată la o parte spre a fi soluționată ulterior. Se știe că Moldova 
avea drepturi vechi, dela Petru al Muşatei şi Alexandru cel Bun, 
asupra acestui teritoriu; Ştefan ocupase chiar o parte a lui în 
1490; avuseseră loc, înainte de expediţia lui loan-Albert din 1497, 
şi unele ciocniri ; urma deci ca acum să se ia o hotărire. Din actele 
vremii rezultă că trebuia să se adune o comisie mixtă — Mol- 
doveni, Poloni şi Unguri —care să decidă. Moartea regelui polon 
(17 Iunie 1501) produse însă o amânare. La cel de al doilea termen 

29 Septemvrie 1502 — delegaţii poloni nu veniră, făcând pe 
aceia ai Moldovei și pe cei trimişi de Vladislav regele Ungariei, 
să aştepte degeaba mai bine de cinci săptămâni. In consecinţă, 
Ştefan ocupă întreg ţinutul, punându-și pârcălabii în cetăţi și 
vameșii în oraşe şi târguri. Pocuția «e ţara mea —spune el so- 
lului polon care se prezentase mai pe urmă pentru a scuza lipsa 
delegaților —căci se ţine de Moldova din vremuri depărtate și 
am asupra ei drept sigur». Şi «acum vreau s'o păstrez —adaogă 
Ștefan —cu preţul pierderii capului meu ». Nici la cel de al treilea 
termen, fixat în urma stăruinţelor regelui Ungariei, în ziua de 
2 Noemvrie 1503, Polonii nu se înfăţişează la locul hotărit ; Ştefan 
era prin urmare în dreptul său să considere chestia închisă. De 
fapt, Pocuția şi rămâne sub stăpânirea dregătorilor Moldovei, 
iar încercările Polonilor de a o relua cu armele nu izbutesc, cu toată 
afirmaţia contrară a lui Wapowski. Abia sub Bogdan, fiul lui 
Ștefan, ea va fi înapoiată, și atunci de bună voie. 

Viaţa economică. Tratatul de comerţ pe care-l încheiase Ale- 
xandru cel Bun cu Liovul (vezi vol. 1 al acestei lucrări, ed. IV, 
p. 521), tratat ce fusese confirmat de fiii săi Ştefan şi Petru Aron, 
a fost reînoit și de Ştefan cel Mare. La 3 lulie 1460, pârgarii din 
Liov, veniți special pentru aceasta la Suceava, capătă actul 

întărit cu pecete domnească, prin care li se confirmă vechile pri- 
vilegii, pentru orice fel de comerț —import, export, transit —cu 
Moldova. Vămile sunt în genere, aceleaşi. Li se face chiar un 
avantaj şi anume: li se iartă « vama tătărească » pe care trebuiau 
s'o plătească la Cetatea Albă cei ce treceau mărfuri peste Nistru. 
Liovenii «nu vor da niciun ban, nici măcar pentru o miie de mărci, 
fie că i-ar aștepta ori nu acolo însuși fiul ţarului tătăresc ». La 
trecerea Prutului, la Cernăuţi, se precizează că suma de 4 groși 
pentru un car «nemţesc sau armenesc », se va plăti «numai când 
carele vor trece pe poduri umblătoare; când apa va fi îngheţată 
sau când carele vor trece prin vaduri, atunci nu vor da niciun 
ban la trecătoare ». Se precizează de asemenea ce se înțelege prin 
« mărunţișurile » pentru care se plăteşte în Suceava o vamă de 
trei groși de grivnă. Pe lângă șăpci, nădragi, săbii ungurești și 
paloşe care erau menţionate și în privilegiul dela Alexandru cel 
Bun, aîlăm că sub această denumire generică se mai înţelegea și 
«pânza litvană », cea zisă «de Krosno » —un orășel în Galiţia, — 
cea nemţească, catifeaua, postavul tăiat, harsul —o stofă de 
lână, —apoi obiecte de fier şi de cositor: fiare de plug, cuțite, 
coase, seceri, talere, ţevi, în sfârșit «brânele ferecate », şofranul 
«şi alte lucruri mărunte ». In ce priveşte punctele de vamă, se 
mai adogă, între Prut şi Nistru, «Lăpuşna» —târg în ţinutul 
cu același nume; —pentru postavurile care vor trece în Țara 
Românească se va plăti vamă nu numai la Suceava, trei groși 
de grivnă, şi la Bacău —cum sta scris în vechiul privilegiu, dar 
şi la Roman, la Adjud şi «la Putna » — dacă drumul era pe valea 
Siretului —sau la Vaslui, la Bârlad, la Tecuci —dacă veneau 
pe valea Bârladului, şi anume « de car câte doi zloți ». Şi la Bacău 
vor plăti tot atât, în timp ce pe vremea lui Alexandru, dădeau 
doi groşi de grivnă. 

Doi ani şi jumătate numai după ce le eliberase acest privilegiu 
comercial, şi anume în 1463, la 25 Ianuarie, Ştefan dă un salv- 
conduct «burgmistrului şi tuturor domnilor și sfetnicilor de 
îrunte şi tuturor neguţătorilor din orașul Liovului, mari şi mici», 
pentru ca «să fie volnici şi slobozi... să vie la noi, în ţara noastră, 
cu toate negoaţele și măriurile lor, să cumpere și să vânză fără 
nicio zăbavă sau pagubă ». Vamă vor plăti «după privilegiul ce 
le-am scris şi le-am dat». Explicaţia acestui nou act cuprinzând 

asigurarea domnului «pe cinstea şi pe credinţa noastră crești- 
nească, fără înșelăciuni și fără nicio viclenie», că va respecta 
dispoziţiile zisului privilegiu, pare a fi în legătură cu recâștigarea 
Hotinului de către Ştefan, fapt care turburase, se vede, raportu- 
rile dintre cele două ţări. Negustorii din Liov voiau o nouă ga- 
ranţie și Ştefan le-a dat-o. 

Aceeaşi continuitate se observă şi în raporturile comerciale cu 
Braşovul. Chiar din primele luni ale domniei, din Octomvrie — 
Noemvrie 1457, avem un act prin care Ștefan anunţă pe negu- 
storii de acolo că a hotărit să le trimeată după sărbătoarea Sfintei 
Ecaterina (25 Noemvrie) o scrisoare, invitându-i să vie cu măr- 
furi în ţara sa. Dacă totuşi și după aceasta le va fi teamă, atunci 
le va da o scrisoare deschisă, întărită cu pecete, spre a putea 
vinde şi cumpăra oriunde, în târgurile şi satele Moldovei. Nimeni 
nu va îndrăzni să-i supere, fiindcă sar expune să-și piardă capul. 
Se vede că Brașovenii au avut totuşi oarecare îndoieli; de aceea, 
Ştefan le reînoieşte, la 13 Martie 1458, în formă solemnă, ca mar- 
tori figurând toţi marii boieri în frunte cu mitropolitul 'Teoc- 
tist, privilegiul cel vechiu pe care-l obţinuseră dela Alexandru 
cel Bun şi care nu ni s'a păstrat. Braşovenii «sunt volnici şi slo- 
bozi să umble prin toată ţara... şi prin cetăţi şi prin târguri, 
ca să-și vânză marfa lor: și postavuri şi pânză şi bobou şi orice 
ar avea». Pânza şi boboul se vor vinde «cu cotul»; postavul 
cu bucata. Pentru o bucată de postav de Louvain, vor plăti vamă 
18 groşi; dacă e «de Colonia», 12 groși; «de Buda» 8 groși, iar 
«de Cehia » numai 4 groși. Pot cumpăra în ţară și boi şi vaci 
« şi tot ce au mai cumpărat pe vremea moșului nostru Alexandru »; 
trecând peste munţi, in Ardeal, vor plăti de fiecare bou câte 2 
groşi. Dacă sar întâmpla ca printre vitele cumpărate să se gă- 
sească şi unele de furat, lucrul fiind dovedit «cu oameni buni» 
şi dacă Braşovenii nu vor putea să aducă chezaşi, atunci ei vor 
pierde acele vite, fără ca să mai fie şi globiţi adică să plătească 
amendă, nici «măcar un groș». Judecăţile vor avea loc în faţa 
domnului. « Nimeni altcineva în ţara noastră —spune Ştefan —- 
nici boier, nici vornic, nici şoltuz să nu îndrăznească a-i judeca; 
altiel, va păţi mare pedeapsă şi urgie». 

Deşi acest privilegiu e categoric, negustorii din Braşov cer, 
peste patrusprezece ani, în 1472, —o nouă asigurare. Nu știm 

în mod precis cărei cauze se datoreşte cererea lor; poate să îi fost 
teama, poate dorinţa de a avea în scris garanţia —care se află 
într'adevăr în acest document —că nu vor fi obligaţi să vândă măr- 
furile lor domnului la preţuri arbitrare, fixate de acesta, ci numai prin 
bună învoială. Fapt este însă că la 3 Ianuarie, Ștefan le dă un act prin 
care garantează: 1) libertatea deplină a negoţului în tot cuprinsul 
ţării sale, şi prin târguri şi prin oraşe; 2) interzicerea confiscărilor; 
3) siguranţa întoarcerii în oraşul lor. Trei ani mai târziu, şi anume 
la 10 Iulie 1475, urmează un act similar pentru toţi negustorii din 
Ungaria, nu numai cei din Braşov; ei sunt slobozi să facă negoţ în 
Moldova «fie pe vreme de pace, fie pe vreme de răzmiriţă». 
„Mai avem încă o serie de documente din vremea aceasta, pri- 
vind relaţiile comerciale cu Braşovul. In mai multe rânduri ni 
se vorbeşte de cumpărături făcute acolo. La 18 Fevruarie 1476, 
prin urmare la începutul anului în care a fost lupta dela Războieni, 
Ştefan scrie șoltuzului din Brașov să dea voie lui Mihai meşterul 
de a se întoarce în Moldova cu săbiile şi armele cumpărate acolo 
« căci avem nevoie de ele... să ne fie împotriva păgânilor». La 
17 lunie 1482, o nouă cumpărătură: de data aceasta e vorba însă 
de ulei și de postav, în valoare de 25 de florini ungurești; Ştefan 
xoagă pe Braşoveni să nu-i ia vamă. Spre sfârşitul domniei, în 
anii 1500—41503, găsim o cerere similară: să nu se ia vamă spă- 
tarului Totrușan care se dusese acolo, din porunca domnului, să 
cumpere arme, funii și scări de şea. 

Al doilea centru săsesc din Ardeal care avea legături comer- 
ciale cu Moldova era Bistriţa. Nu știm ca Ștefan să fi dat negu- 
storilor de aci vreun privilegiu în felul celui acordat Braşovenilor. 
Cert este însă că schimbul de mărfuri a urmat neîntrerupt şi în 
spre părţile acestea; ne-o spune de altfel și privilegiul Liovenilor, 
din 1460 care amintește de postavul ce se exporta «la Bistriţa 
și în Țara Ungurească ». Ni s'a păstrat o scrisoare din 7 Martie 
1481, dela Ştefan, care roagă pe şoltuzul și pârgarii acestui oraș 
să-i trimeată pe un argintar Antonie, refugiat din Moldova în 
timpul prădăciunilor turcești, deoarece are să-i dea ceva de lucru. 
II va plăti așa încât să rămâie mulţumit și-i va da voie să se în- 
toarcă îndărăt când va voi. 

Pentru nevoile comerţului şi ale vieţii economice în genere şi 
în acelaşi timp şi ca un semn de suveranitate, a bătut Ștefan cel 

Mare bani. Ei sunt de argint; au 13 milimetri în diametru; pe 
avers, între două cercuri de perle și ocolind stema ţării, capul de 
bour, stă scris: ţ MONETA MOLDAV; pe revers, de asemenea 
între două cercuri de perle și ocolind o cruce cu şase braţe, citim: 
STEHANUS VOIEV (vezi fig. 19). In afară de aceștia, a bătut 
şi bani mai mici —10 mm. diametru — 
tot de argint și fără inscripţii (anepigrafi: 
vezi fig. 20). 

Viaţa, religioasă. Mitropoliţi şi episcopi. 
ia, PR Moti ra TI Biserica Moldovei şi-a păstrat, sub Ştefan 
dela Ştefan cel Mare. (Colecția Cel Mare, organizarea care se constată în 

Anadespiai, Bonn prima jumătate a veacului al XV-lea. 

Mitropolia era la Suceava; în afară de 
aceasta, mai existau două episcopii, una la Roman, cealaltă la 
Rădăuţi. 

Cel care a uns ca domn la Direptate pe fiul lui Bogdan a fost 
Mitropolitul Teoctist. Era, se pare, de neam însemnat, poate rudă 
cu familia domnitoare, ca și predecesorul său Josif. Așa s'ar ex- 
plica rolul important pe care-l are, în viaţa 
politică a Moldovei, timp de un sfert de 
veac, acest ierarh. Era şi un bun cărturar: 
ni s'a păstrat tetraevanghelul scris de el şi zi, eu “tei 
dăruit mănăstirii Neamţului «pentru rugă- de argint, anepierată 
ciunea sa şi a celor ce vor citi pe el și vor irimia nr 
asculta cu osârdie ». Teoctist figurează adesea Române.) 
în fruntea martorilor din hrisoave, mai ales 
în acelea privind mănăstirile, precum și în unele acte de caracter 
politic. In 1462, el jură împreună cu ceilalţi demnitari bisericești 
şi laici ai Moldovei că va păstra credinţă regelui Cazimir al Polo- 
niei, cum făcuse, printr'un act deosebit, şi Ștefan. Teoctist a 
păstorit Moldova până în anul 1477, luna lui Noemvrie în 18. 
A fost înmormântat în mănăstirea Putna. li urmează în scaun 
Gheorghe, care îusese mai înainte în mănăstirea Neamţului. A avut 
una din cele mai lungi păstoriri din câte cunoaşte biserica Mol- 
dovei: până în anul 1511, sub Bogdan, fiul lui Ștefan. 

Ca episcop de Roman, găsim întâi pe Tarasie. El e menţionat 
pentru prima oară într'un document din 12 Septemvrie 1464, 
unde domnul îl numește: « episcopul nostru chir Tarasie din Târgul 

de jos ». Ultima oară e pomenit în hrisovul din 14 Octomvrie 1473; 
aci el are titlul de: «episcop al Mitropoliei de jos», ceea ce nu 
trebue însă interpretat în sensul că ar fi avut un rang erarhic 
egal cu mitropolitul din Suceava. Fiind numai episcop, el era 
inferior acestuia; faţă de episcopul de Rădăuţi însă, deşi aveau 
ambii acelaşi grad erarhic, trecea înainte: această ordine se pă- 
strează şi în documentele cancelariei domnești. După Tarasie, 
urmează ca episcop de Roman, Vasile, un ierarh învăţat care a 
redactat un tratat despre deosebirile dintre catolicism și ortodo- 
xism. E menţionat în actele vremii între anii 1488 (4 Aprilie) şi 
1499 (12 Iulie). Are ca urmaș pe Teoctist, fost egumen la Neamţ; 
acesta apare pentru întâia oară în actul din 17 Noemvrie 1502, 
privitor la mănăstirea Putnei, şi poartă, ca și Tarasie, titlul de 
«episcop al mitropoliei de jos din târgul Romanului ». 

La Rădăuţi găsim un singur episcop, pe Ioanichie care dease- 
menea are o păstorie foarte lungă. Cea dintâi menţiune e în docu- 
mentul din 25 Aprilie 1472, unde e trecut după Tarasie, episcopul. 
de Roman; cea din urmă în 26 August 1503 când Ștefan con- 
firmă acestei episcopii « ocina ei dreaptă » anume satele Rădăuţii 
cu morile şi Coţmanul mare cu cele nouă cătune care-i fuseseră 
dăruite de «strămoșii » săi. 

Ctitoriile lui Ştefan. Niciunul dintre domnii Moldovei n'a 
înălțat atâtea lăcașuri de rugăciune ca Ștefan. Tradiţia spune 
că după fiecare luptă el ridica o biserică sau o mănăstire şi ea se 
confirmă aproape întocmai prin mărturiile documentare. Așa de 
numeroase sunt ctitoriile lui Ștefan, unele zidite din temelii, altele 
numai reparate sau adăogite, încât poporul a ajuns să-i atribue 
acestui drept credincios voevod orice lăcaş mai vechiu, despre care 
nu se mai știe de când datează. « Atletul lui Hristos », luptătorul 
neînfricat împotriva Turcilor şi Tătarilor, a dovedit şi pe această 
cale, prin ctitorii, cât de puternică era credinţa sa. 

Mănăstirile care pomenesc de ctitor pe Ştefan pot fi împărţite 
în trei categorii. In prima categorie intră acelea care se datoresc 
exclusiv marelui domn. Astfel sunt mănăstirile Putna şi Volovăţul. 
A doua categorie cuprinde mănăstirile existente de mai înainte 
sau din timpul domniei lui, la care Ştefan a făcut biserici nouă 
sau diferite îmbunătăţiri. In această categorie intră Neamţul, Bi- 
strița, Voroneţul, Tazlăul, Dobrovăţul şi, în afara hotarelor ţării, 

Fig. 21. — Mânăstirea Putna, ctitoria lui Ştefan cel Mare. 

mănăstirea Zografu dela Sfântul Munte. In sfârşit, a treia cate- 
gorie priveşte mănăstirile cărora Ștefan le-a făcut numai danii, 
dându-le sate, vii, ţigani şi mertice anuale de sare, vin, ceară, etc. 

Construcţia Putnei a început în vara anului 1466 (4 Iunie, 
după unele izvoare, 10 sau 20 Iulie după altele) și a ţinut trei ani 
încheiaţi (vezi fig. 21). La 3 Septemvrie 1469 avu loc sfinţirea, 
în prezenţa domnului şi a marilor boieri, slujba fiind făcută de 
mitropolitul ţării Teoctist, de episcopul de Roman Tarasie şi de 
62 de preoți şi diaconi. Stareţ fu numit Ioasaf, arhimandritul. 
Putna avea să fie, potrivit hotăririi lui Ştefan, locul său de veșnică 
odihnă. Daniile pe care le-a primit această mănăstire dela înaltul 
său ctitor sunt foarte numeroase., Documentul din 6 Fevruarie 
1503, care cuprinde întărirea tuturor donațiilor anterioare ne 
face să vedem imensa avuţie de care dispunea Putna. Ea avea 
mai întâi 29 de sate dintre care 24 dăruite de Ştefan care le cum- 
părase dela diferiţi proprietari sau le avusese el personal și 5 dă- 
ruite de doi boieri; satele se aflau mai ales în partea de Nord a 
ţării, în ţinuturile Sucevii, Cernăuţilor şi Cârligăturii; apoi o se- 
lişte la gura Frumuşiţei şi o bucată de pământ la Prut; vii în 
dealul Hârlăului; o «branişte» întinsă, adică un loc rezervat 
pentru pescuit, vânat și făcut fân, în jurul mănăstirii; mai multe 
mori pe Siret, în apropiere de târgul Siretului; o prisacă la Co- 
marna ; câte o sută cincizeci de drobi de sare în fiecare an din ocna 
domnească dela Trotuș; toată dijma din ceară —« pietrele de 
ceară » cum se spunea atunci —din târgul Siretului; vama cea 
mică a Sucevii care se încasa la Jicov; scutire de vamă pentru 
peştele adus la mănăstire; apoi dajdea şi veniturile popilor din 
satele care ascultau de mănăstire; gloabele adică amenzile ce se 
vor percepe în aceleași sate; un număr de sălaşe de ţigani. Tra- 
diţia, consemnată de Ion Neculce în « O seamă de cuvinte», spune 
că la Volovăţ ar îi fost o biserică de lemn, ridicată de Bogdan 
întemeietorul. Ştefan pune să se zidească aci o mănăstire. Pisania 
ne arată că lucrul s'a început în anul 1500 şi s'a isprăvit în 1502, 
Septemvrie în 14. 

La Voronej unde a ridicat în 1488 Ştefan ctitoria sa (vezi fig. 
22), exista de mai înainte o mănăstire de lemn; pe la 1471 se 
constată un egumen Misail; tot aci spune tradiţia că ar fi trăit 
acel sihastru Daniil, căruia domnul, într'un ceas de cumpănă, 

Fig. 22, — Biserica dela Voroneţ ridicată de Ştefan cel Mare, în 1488. Pereţi exteriori sunt acoperiți de picturi; 
acoperişul e de şindrilă. 

i-ar fi cerut sfat şi ajutor. Incă înainte de a ridica biserica sa de 
zid, Ştefan a făcut mănăstirii dela Voroneţ o mică danie. Chiar 
în timpul când se ridica, în August 1488, el i-a dăruit apoi un sat, 
Ştilbicanii şi tot basinul pârâului Suha mare, cumpărate cu 160 
de zloți tătăreşti. Alte danii au urmat în 1489, când mănăstirea 
capătă satul Vlădenii de pe Siret şi cu morile de acolo, cumpărat 
iarăşi de domn, în 1490, când se adaogă o seliște Poiana, la gura 
Homorului, în 1497, când Ştefan îi dărueşte o prisacă în ţinutul 
Cârligăturii şi un loc aproape de acea prisacă și în 1499, mănăstirea 
sporindu-şi avutul de data aceasta cu încă un sat, Milcineştii, tot 
în ţinutul Cârligăturii, şi cu mai multe fălci de vie în dealul 
Hârlăului. 

La Dobrovăj existau spre sfârşitul domniei lui Ştefan două 
mănăstiri: una cu hramul Schimbării la- faţă, căreia domnul îi 
dăruieşte, la 26 Noemvrie 1499, trei sate pe pârâul Dobrovăţului; 
o a doua cu hramul Pogoririi Duhului Sfânt, care primeşte, la 6 
Octomvrie 1503, cinci sate, tot pe Dobrovăț, cumpărate de Ștefan 
cu 1.500 de zloți tătăreşti. Pentru aceasta de a doua mănăstire 
construeşte evalaviosul domn o nouă biserică, de zid; lucrarea 
a început la 27 Aprilie 1503 şi s'a terminat în 1504, așa dar chiar 
în anul morţii. 

La Bistriţa, vechea ctitorie a lui Alexandru cel Bun, Ştefan a 
adaos clopotniţa şi un paraclis «în numele sfântului martir lon 
cel Nou dela Cetatea Albă ». Construcţia a durat câteva luni; ea 
era gata la 13 Septemvrie 1498. 

Mănăstirea Tazlăului exista în 1481. In acest an, la | Fe- 
vruarie, Ştefan îi dărueşte satele Borileştii şi Drăgoteștii din 
Câmpul lui Dragoş. Cinsprezece ani mai târziu, în 1496, şi anume 
în ziua de 4 lulie începe, din porunca lui, construcţia unei noi 
biserici, de zid, care se termină la 8 Noemvrie 1497 (vezi fig. 23). 

O frumoasă biserică, de proporţii mai mari și având hramul 
Inălțării a ridicat Ștefan în vechea ctitorie a lui Petru al Muşatei, 
Neamţul. Construcţia era gata la 14 Noemvrie 1497, aşa dar după 
biruinţa din Cosrul Cosminului (vezi fig. 24). Mănăstirea Neam- 
ţului a primit și unele danii: astfel la 13 Iulie 1463, domnul o 
scuteşte de desetina pe care trebuiau s'o dea prisăcile ei din ho- 
tarul Zahornei, la Nistru, iar la 1 Aprilie 1470 îi acordă privilegiul 
de a nu plăti vamă pentru trei care de peşte; mai importantă e 

dania pe care o primește la 30 Septemvrie 1503: ea constă din 
satul Băicenii pe Siret şi cu morile din sus de Orzești şi din jos de 
Vornutariu, proprietatea personală a lui Ştefan, apoi satul Mogo- 
şeștii, tot pe Siret, cumpărat de domn cu 400 de zloți tătărești, 
o prisacă în braniştea domnească dela Bohotin şi un mertic anual 
de șase pietre de ceară din pietrele domnești dela Târgul Neam- 
ului. Pentru aceste danii, Ştefan cere egumenului și călugărilor, 





Fig. 23. — Pisania bisericii Tazlău. In ultimele două rânduri se vede data când sa 
început construcția: 7004 (1496) Iulie 4 şi data când ea s'a isprăvit: 7005 (1497) 
Noemvrie 8. 


«să ne cânte nouă și doamnei noastre Maria o liturghie la toate 
sfintele Duminici până ce vom fi în viaţă, iar după moartea noa- 
stră să ne cânte în fiecare Miercuri sara un parastas, iar Joia o 
liturghie până în veac, cât va sta această sfântă mănăstire». 

O deosebită grijă a arătat Ștefan mănăstirii Zografu din Sfântul 
Munte, făcându-i multe îmbunătăţiri: în 1474, a «întărit » adică a 
reparat bolniţa sau spitalul de acolo și i-a dat «pentru odihna 
sfânt răposaţilor părinţilor noștri şi pentru sănătatea noastră 

Fig. 24. — Pisania bisericii mari dela mănăstirea Neamţului zidită de Ştefan; în ultimul rând se citeşte data când s'a isprâvit 
construcția: a aka x3t... MEA HOtMg Ai («în anul 7005 (1497)... juna Noemvrje 14»), 

şi a copiilor noştri » un mertic anual de 500 de aspri; în 1475 a 
construit un «turn de corăbii »; mai târziu, în 1495, a zidit.trape- 
zăria ; în sfârșit, în 1500—1501, a adus apă în mănăstire, făcând 
un canal, o cristelniță şi o fântână. Deosebit. de acestea, i-a acordat 
încă din primii ani ai domniei, din 1466, un mertic anual de 100 
de galbeni ungurești, ceea ce era o sumă importantă. In schimb, 
călugării trebuiau să respecte următorul așezământ, pe care-l re- 
produc în întregime, deoarece e caracteristic pentru grija şi mi- 
nuţiozitatea pe care o punea încă din tinereţe evlaviosul voevod 
în raporturile sale cu biserica: « Inainte de toate —spune Ștefan 
—să mă scrie pe domnia mea la sfânta proscomidie, după obiceiul 
sfinţilor părinţi și după așezământul sfintei biserici, și să scrie 
lângă domnia mea și pe doamna mea şi pe copiii noștri de Dum- 
nezeu dăruiți Alexandru și Elena; şi să stea la sfântul pomelnic 
cum este scris. Și iarăşi, până ce Dumnezeu atotţiitorul se va în- 
dura cu noi şi vom fi în viaţă... sfânta biserică să ne cânte Sâm- 
bătă seara paraclis şi Dumineca la prânz să se dea băutură, Marţea 
să ni se cânte sfânta liturghie, și la prânz să se dea băutură. Și să 
mă mai pomenească în fiecare zi la vecernie și la pavecerniță și la 
miezul nopţii și la utrenie şi la liturghie şi la sfânta proscomidie 
şi unde mai este obiceiul sfintei și dumnezeeșştii biserici, precum 
e învăţătura sfinţilor părinţi; iar în pomelnic să ne pomenească 
după așezământ. Acestea să ni se cânte până ce vom fi în viaţă. 
lar după trecerea anilor noştri şi după sfârșitul vieţii noastre, în 
anul întâi să ni se facă și să ni se cânte sfântul prohod, de către 
sobor; apoi slujbele de ziua a treia, a noua, a douăzecia şi a patru- 
zecia, de o jumătate de an și de un an. lar după trecerea unui an, 
să ni se cânte într'o zi din an, de către sobor, pentru mântuirea 
sufletului; seara parastas cu colivă şi băutură, iar dimineaţa 
sfânta liturghie cu colivă ; iar la prânz, băutură, spre mângâierea 
fraţilor. Aceasta să rămâie așa, câtă vreme va sta şi sfânta mă- 
năstire ». 

In cea de a treia categorie, a mănăstirilor care au primit numai 
danii, intră Moldoviţa, Pobrata şi Homorul. La 12 August 1457, 
aşa dar la câteva luni numai după suirea sa pe tron, Ştefan scu- 
teşte celei dintâi două case pe care le avea în Suceava de orice 
dări şi munci către domnie. O scutire similară capătă Moldoviţa 
şi la 31 August 1458 pentru statul ei Borhineştii ai cărui locuitori 

nu vor mai avea nicio îndatorire faţă de domnie; nici chiar la 
războiu nu vor merge, decât atunci când va merge Ștefan în per- 
soană. La 12 Martie 1488, o nouă donaţie: jumătate din satul 
Zwvorâşte, pe Siret, cu morile; în schimb călugării sunt obligaţi 
să-i facă slujbe în viaţă și pomeniri după moarte. Printr'o serie 
de acte deosebite, Moldoviţa capătă şi confirmarea vechilor ei 
proprietăţi. | 

La Pobraia a fost înmormântată mama lui Ştefan, doamna 
Maria-Oltea ; cu atât mai natural era deci ca să se bucure această 
mănăstire de mila domnească. Chiar însă dela începutul stăpâ- 
nirii sale —documentul e datat 16 Fevruarie 1459 — Pobrata 
capătă dela Ștefan dreptul ca locuitorii din satele ei Poiana şi 
Onicenii pe Jijia să nu fie judecaţi de judecătorii din Dorohoi, 
cum ar îi fost normal, ci numai de egumen sau de oamenii ace- 
stuia. De asemenea să nu facă podvoade, adică transporturi cu 
carele. La câteva luni după moartea doamnei Maria-Oltea (9 
Noemvrie 1465) şi anume în vara anului următor, mănăstirea pri- 
mește tocmai «pentru sufletul și mântuirea sfânt răposaţilor .. . 
moşul nostru bătrânul Alexandru Voevod... şi... tatăl nostru 
Bogdan Voevod şi... mama noastră Maria» confirmarea unui 
mertic anual bogat, de zece buţi de vin, două măji de peşte, una 
de morun şi alta de crap, o jumătate de piatră de ceară din Târgul 
Frumos și toate berbinţele —adică butoiașele —de miere ce se 
vor strânge din dijma satelor mănăstirești și a oamenilor ei dela 
Botna. 1 se întăreşte de asemenea iezerul dela gura Bâcului cu 
toate gârlele, o prisacă și dreptul de a-şi face două năvoade de 
peşte pe Nistru, în gura Bâcului. Primeşte apoi ca danie dela 
Ștefan pe unul din Tătarii domnești dela Neamţ, cu tot neamul 
lui. Câţiva ani după aceea, în 1474, mănăstirea obţine scutire de 
vamă atât pentru grâul şi mierea pe care egumenul le va trimite 
spre vânzare la Chilia cât și pentru peştele ce se va aduce de acolo, 
prin vadul dela Țuţora. Adăogăm că întocmai ca şi Moldoviței, 
i se confirmă și Pobratei, prin acte deosebite, vechile proprietăţi 
pe care le stăpânea din vremea lui Alexandru cel Bun sau mai 
de curând. 

Mănăstirea Homorului primeşte dela Ştefan, la 30 August 
1459, un mertic anual de cinci buţi de vin. Mai târziu, spre sfâr- 
șitul domniei, ea face un schin:b cu domnul care echivalează de 


Li 

fapt tot cu o danie; îi dă o selişte Poiana «la gura Homorului > — 
deci un loc unde fusese odată sat —și primește în schimb un sat 
în ființă Glodenii, cumpărat de Ştefan cu 150 de zloți tătărești. 
Ni s'au păstrat și actele prin care i se confirmă acestei mănăstiri 
celelalte posesiuni ale ei, şi anume mai multe sate, un munte, o 
prisacă, etc. Tot aşa ni s'a păstrat şi hrisovul prin care Ştefan 
întăreşte mănăstirii de călugărițe dela Horodnic cele două sate 
dăruite ei de Alexandru cel Bun și scutește pe locuitorii acestor 
sate de toate dările, muncile și de slujba ostăşească, ei având 
numai să păzească mănăstirea şi să lucreze. La 16 Martie 1490, 
această mănăstire de călugărițe Horodnic împreună cu un sat al ei, 
Balasineştii, pe Suceava, se închină de bună voie mănăstirii 
Putna. 

Mult mai numeroase decât mănăstirile, sunt bisericile ridicate 
de Ștefan. Ele se întâlnesc pe tot cuprinsul Moldovei, dela o mar- 
gine până la cealaltă a ţării. Merită să fie relevat faptul că aproape 
toate au fost construite în a doua jumătate a domniei, după luptele 
cele mari cu Turcii. Unele amintesc o biruinţă, altele vreun fapt 
însemnat din viaţa voevodului. 

La 13 Iunie 1487 începe zidirea bisericii dela Pătrăuți (vezi fig. 
25). In același an, între 8 Iunie şi 13 Noemvrie, ridică Ştefan şi bi- 
serica din Bădăuţi (azi Mileșăuţi), drept mulțămită pentru bi- 
ruinţa dela Râmnic împotriva lui Țepeluş. Ne-o spune lămurit 
pisania bisericii, scrisă, după obiceiul timpului, în limba slavă: 
«În anul 6989 (1481) luna Iulie 8, în ziua sfântului marelui mu- 
cenic Procopie, Io Ştefan Voevod, cu mila lui Dumnezeu Domn 
al Moldovei, fiul al lui Bogdan Voevod, împreună cu prea iubitul 
său fiu Alexandru, făcut-a războiu la Râmnic cu Basaraba cel 
Tânăr, Domnul Țării Româneşti, numit Țăpăluş. Și a ajutat 
Dumnezeu lui Ștefan Voevod şi a biruit pe Basaraba Voevod. Şi 
a fost aci prăpăd, un mare măcel printre Basarabi (Munteni!). 
Drept aceea, binevoit-a Ştefan Voevod cu buna sa hotărire și cu 
înţeleaptă prevedere şi a zidit acest hram în numele sfântului 
marelui mucenic Procopie în anul 6995 (1487). Şi s'a început în 
luna Iunie 8 şi s'a terminat în acelaşi an în luna Noemvrie 13». 
După biserica dela Bădăuţi urmează îndată aceea cu hramul 
Sf. Ilie, de lângă Suceava. Incepută la 1 Mai 1488, ea era iu la 
15 Octomvrie al aceluiaşi an (vezi fig. 26). 

Deşi nu se spune în pisanie, suntem însă în drept să credem 


Fig. 95. — Biserica dela Pătrăuți, ctitoria lui Ștefan cel Mare, 
începută în ziua de 13 Iunie 1487. 


că biserica din Vaslui, ridicată în 1490, aminteşte vestita biruinţă 


/ Ani 

împotriva lui Soliman Hadâmbul. Și această construcţie a durat 
numai câteva luni, dela 27 Aprilie până la 20 Septemvrie. Doi 





Fig. 26. — Biserica Sf. Ilie, lângă Suceava, restaurată. 


ani încheiaţi ţine în schimb zidirea bisericii Sfântul Nicolae din 
Iaşi. Incepută la 1 Iulie 1491, ea este gata în August 1493. Pisania 

ne arată că domnul a înălțat-o «pentru sufletele răposaţilor moşi 
şi părinți și fraţi și pentru sănătatea Domniei noastre și a copiilor 
noştri ». În acelaşi timp, și anume între 1 Mai şi 28 Octomvrie 1492, 
a fost ridicată biserica din Hârlău, cu hramul Sfântului Gheorghe. 

Tradiţia ne spune că Ştefan cel Mare s'ar fi născut și ar fi copi- 
lărit la Borzești, pe Trotuş. În sprijinul acestei tradiţii s'a adus 
şi argumentul că pisania bisericii zidite aci de gloriosul domn şi 
de fiul său Alexandru, între 9 Iulie 1493 și 12 Octomvrie 1494, 
spune că lăcașul a fost înălțat «pentru rugăciunea sa şi pentru 
pomenirea sfânt răposaţilor moșilor și părinţilor lor ». Trebue să 
observăm însă că o formulă aproape identică —chiar ceva mai 
completă, introducând şi pomenirea « fraţilor » —se găsește, după 
cum am arătat mai sus, şi în pisania bisericii Sf. Nicolae din Iași. 
Așa încât, argumentul nu are o valoare hotăritoare. Ceea ce nu 
înseamnă însă că trebue să respingem implicit tradiția despre 
locul nașterii lui Ştefan. 

In 1495 s'a ridicat biserica Si. Nicolae din Dorohoi; ea era 
gata la 15 Octomvrie. Tot atunci s'a construit şi biserica din 
Huşi «ce este pe Drislivăţ», având hramul Sfinţilor Apostoli 
Petru şi Pavel. Clădirea era terminată la 30 Noemvrie 1495. 

In amintirea crâncenei lupte dela Războeni, înălță Ştefan în 
anul 1496 —se împlineau tocmai 20 de ani de când ostașii mol- 
doveni căzuseră « stropşiţi » de mulțimea lui Mohamet al II-lea — 
şi anume chiar pe locul luptei, o biserică. Pisania arată pe scurt 
năvălirea Turcilor, ajutaţi de Laiotă Basarab și mărturiseşte în- 
frângerea: « Şi cu voia lui Dumnezeu fură biruiţi creștinii de către 
păgâni și căzură acolo mare mulţime din ostașii moldoveni... 
Pentru aceea —continuă pisania —a binevoit lo Ștefan Voe- 
vod... și a zidit acest hram în numele arhistratigului Mihail 
pentru rugăciunea sa şi a doamnei sale Maria și a fiilor săi Ale- 
xandru şi Bogdan şi pentru pomenirea şi pentru sufletul tuturor 
binecredincioșilor creştini cari au pierit aici. In anul 7004 (1496), 
iar al domniei sale anul al 40-lea curgător, luna Noemvrie 8». 

Construcţia bisericii din Piatra a durat un an şi patru luni, 
dela 15 Iulie 1497 şi până la 11 Noemvrie 1498. Ea are hramul 
Naşterii Sfântului loan Botezătorul. 

Ultima biserică ridicată de Ştefan este aceea dela Răuseni. 
«In anul 7011 (1503), Septemvrie 8 —glăsuiește pisania — lo 

Ştefan Voevod, din mila lui Dumnezeu, Domn al Țării Moldovei, 
a binevoit şi a început să clădească acest hram în numele Tăierii 
capului Sfântului şi slăvitului prooroc, înainte mergătorului și 
botezătorului Ioan, în acest loc, unde a fost tăiat capul tatălui său 
Bogdan Voevod. Şi pe Ştefan Voevod l-a ajuns moartea. Veşnica 
lui pomenire. Iară fiul său Bogdan Voevod a continuat ce fusese 
început de tatăl său şi a terminat acest hram în anul 7012 (1504), 
Septemvrie 18». 

Dacă pentru bisericile de mai sus ştim exact, graţie pisaniilor, 
data construirii, sunt, în schimb, altele care nu permit o atare 
precizare cronologică. Astfel e Biserica Albă din Baia, atribuită 
lui Ștefan, dar a cărei pisanie nu ni s'a păstrat (vezi fig. 27). La 
Râmnicul Sărat, în Ţara Românească, exista încă până în 1898, 
când a fost dărâmată —cei ce au făcut această neiertată greșeală, 
nedându-şi, se vede, seama de valoarea istorică a lăcașului —o 
biserică ridicată de Ștefan şi reparată pe vremea lui Brâncoveanu. 
Pisania, din 1704, păstrată încă din fericire, spune: « Această 
sfântă și dumnezeiască biserică, a căria iaste hramul sfânta... 
Paraschiva, fost-au făcută de Ştefan Vodă cel Bun dela Moldova. 
Și trecând mulţi ani s'au stricat. În zilele lui Ion Costandin Ba- 
sarab Brâncoveanu Voevod sau îndemnat vecinătatea și au 
ajutat cine cu ce s'au îndurat şi o au refăcut den ferestri în sus... ». 
Ştim sigur că Ștefan a ridicat o biserică în cetatea Chilia; tot lui 
i se datorește, după toate probabilitățile, şi biserica înaltă, de 
piatră, a mănăstirii dela Vad, pe Someş, în apropierea cetăţii 
Ciceiului. 

Tradițiile locale atribue marelui ctitor şi bisericile din: Scân- 
teia, în judeţul Vaslui; din Scheia, în judeţul Roman; din Flo- 
rești, (cu hramul Sf. Ilie), în judeţul Tutova; din Căpriana, în 
judeţul Lăpușna și din Cotnari. Dovezi documentare nu există 
însă în sprijinul acestor tradiţii. 

Pentru a completa lista lăcașurilor bisericeşti zidite în timpul 
lui Ştefan, trebue să adăogăm și pe acelea ale rudelor sale şi ale 
boierilor care i-au urmat pilda. Alexandru, fiul născut din căsă- 
toria cu Evdochia din Chiev, sau, dacă ne luăm după pomelnicul 
dela Bistriţa, fiul Marușcăi, o legătură din tinereţe a lui Ștefan, 
a ridicat în anul 1491 în Bacău, o biserică având hramul Ador- 
mirea Maicii Domnului. Șendrea, cumnatul lui Ștefan, a făcut 


www.dacoromanica.ro 


CTITORIILE LUI ŞTEFAN 


Fig. 27. — Biserica dela Baia, ctitoria lui Ştefan cel Mare. Data zidirii nu se cunoaşte 
precis; ea pare a nu fi însă mult posterioară bătăliei dela Baia (1467). 

Fig. 28, — Biserica dela Arburea. Pereţii exteriori sunţ acoperiți cu picturi; acoperişul e de şindilă. 

biserica din Dolhești pe 
Siret, unde a fost înmor- 
mântată. şi soţia sa Maria 
— sora domnului, moartă 
la 27 Martie 1486 —şi el 
însuși. Luca Arbure, pâr- 
călabul Sucevei, «fiul bă- 
trânului Arbure, pârcă- 
labul Neamţului », îşi făcu 
şi el biserică în satul său 
de baștină, Arburea, în 
ţinutul Sucevei ; începută 
la 2 Aprilie 1502, con- 
strucţia era gata în ace- 
laşi an, la 29 August 
(vezi fig. 28 și 31). In 
sfârșit, logofătul Tăut, 
care a slujit în această 
dregătorie pe Ștefan timp 
de douăzeci și nouă de 
ani, continuând şi sub 
urmașul său Bogdan, a 
zidit în 1499 o biserică 
în satul său Bălinești din 
judeţul Dorohoi. Aci a 
îost el înmormântat, în 
1541. 

Familia lui Ştefan. 
Ştefan a fost căsătorit 
de trei ori. Prima dată 
la 5 Iunie 1463 cu Evdo- 
chia —sau cum îi spune 
documentul pentru mă- 
năstirea Pobrata Ovdotia 
— din Chiev, sora enea- 
2ului Simion Olelkovici. 
Evdochia a murit în 
1467. Cinci ani după 





Fig. 29. — Piatra de mormânt a Mariei de Mangop, 
soția lui Ştefan cel Mare (Mânăstirea Putna). 

aceea, la 14 Septemvrie 1472, Ştefan se căsătorea cu Maria 
din Mangop, de neam împărătesc, înrudită cu foştii stăpânitori 


Fig. 30. — Chipul lui Alexandru, fiul lui Ştefan cel 
Mare, pe un patrghir dela mănăstirea Putna. Inscrip- 
ția in limba slavă: SlacăanApn ca Grija Boroa. 





ai Bizanțului. Familia 
ei cârmuia în momen- 
tul acela ţinutul Man- 
gop, în Crimeia. Nici 
această căsătorie n'a 
durat mult, Maria în- 
cetând din viață la 19 
Dechemvrie 1477. Mor- 
mântul ei se află la 
mănăstirea Putna (vezi 
fig. 29). A treia soţie 
a lui Ştefan a fost 
Maria, fiica lui Radu 
cel Frumos (vezi fig. 
33); copilă fiind, ea 
fusese surprinsă, îm- 
preună cu mama ei, în 
București, în 1473, de 
armatele moldovene şi 
trebuise să însoțească 
pe biruitorul părintelui 
său la laşi. Căsătoria 
a avut loc în cursul 
anului 1478, deoarece 
la 9 Martie 1479, este 
amintit pentru întâia 
dată întrun docu- 
ment ; Bogdan Vlad, 
primul dintre | copiii 
născuţi din], această 
căsătorie. Maria a su- 
pravieţuit lui Ștefan, 
anul morţii ei fiind 


15411. Este înmormântată la mănăstirea Putna. 
Din prima căsătorie Ştefan a avut pe Olena, amintită în 
hrisovul din 9 lulie 1466, al mănăstirii Pobrata, pe Petru sau 

Petraşcu, citat în câteva acte din anii 1471—1472 (moare la 21 
Noemvrie 1480), poate şi pe Alezandru (vezi fig. 30). Acesta din 
urmă a trăit până în 1496 (26 Iulie), s'a căsătorit în 1489 cu fiica 
lui Bartholomeu Drăgfiy de Belthewk, voevodul Ardealului, că- 
ruia cronicile noastre îi zic Birtoc şi a zidit biserica Adormirea 
Maicii Domnului din Bacău; a fost înmormântat la mănăstirea 
Bistriţa, lângă strămoşul al cărui nume îl purta. Olena s'a căsă- 
torit la Moscova, la 6 Ianuarie 1483, cu Ivan, fiul marelui 
cneaz Ivan al III-lea. A avut un fiu, pe Dimitrie, care trebuia să 
urmeze în scaun părintelui său, şi o fiică, Evdochia. După moartea 
soţului, întâmplată înainte de vreme, în 1490, Olena rămase 
singură, având de luptat cu multe intrigi și mai ales cu invidia 
soacrei sale, Sofia, care ar fi vrut ca tronul să revie fiului ei Vasile, 
iar nu nepotului Dimitrie. Deși acesta din urmă este recunoscut 
şi proclamat în mod solemn în catedrala Uspeniei din Moscova 
la 3 Septemvrie 1498 de către marele cneaz Ivan al III-lea, ca 
urmaș al său pe tron, totuşi în cele din urmă biruie intrigile So- 
fiei. In 1502, la 14 Aprilie, se anulează hotărirea anterioară, suc- 
cesor e proclamat Vasile, iar Dimitrie şi cu mama sa Olena sunt 
închişi într'o cetate. Dintr'o scrisoare din acest an, luna Sep- 
temvrie, aflăm că Ştefan întrebase în două rânduri pe hanul 
tătăresc din Crimeia de soarta a lor lui. « Răspunde-mi —scrie 
îndureratul şi bătrânul părinte —fi-vor în vieaţă fiică-mea şi 
nepotu-meu?... Răspunde-mi: Va fi despoiat marele cneaz pe 
nepotu-meu de marea cnejie a Moscovei şi va fi dat-o fiului său, 
marelui cneaz Vasile? ». La câteva luni după moartea lui Ștefan, 
şi-a sfârşit şi Olena zilele în cetatea în care fusese închisă (18 
Ianuarie 1505). Fiul său Dimitrie, eliberat pentru scurtă vreme 
de Ivan al III-lea, care, pe patul de moarte, îşi recunoscuse gre- 
şeala comisă faţă de nora şi nepotul său, n'a putut totuşi căpăta 
tronul. Vasile este cel care reușește să-l ocupe; Dimitrie, închis 
din nou, moare la 14 Fevruarie 1509. 

Din a doua căsătorie, Ştefan a avut pe Bogdan şi pe Iliaș, 
gemeni după cât se pare, pomeniți împreună, îndată după 
Alexandru și Petru, în actul din 3 Septemvrie 1473. Iliaș 
a murit în cea mai fragedă vârstă; nu-l mai găsim menţi- 
onat în niciun alt document. Bogdan i-a urmat în ziua de 


26 Iulie 1479. 

Din a treia căsătorie s'a născut Bogdan Vlad, urmașul la tron 
al lui Ştefan (vezi fig. 35). E pomenit pentru întâia dată în lista 
martorilor, în documentul din 9 Martie 1479. El însoțește pe 
tatăl său în lupta din Codrul Cosminului și ia parte la toate eve- 
nimentele mai importante ce au urmat până în 1504. 

Nu se poate preciza din ce căsătorie s'au născut două din 
fiicele lui Ștefan anume Maria şi Ana. Cea dintâi a murit în anul 
1518; ni s'a păstrat piatra ei de mormânt. Cea de a doua a încetat, 
din vieaţă încă din timpul domniei tatălui ei. Acesta dărueşte, 
la 23 Noemvrie 1499, mănăstirii Bistriţa, trei sate pe Siret și 
cinci fălci şi două fertale de vie la Hârlău «pentru mântuirea 
sufletelor sfânt-răposaţilor copii ai domniei mele, a lui Alexandru 
Voevod şi a fiicei noastre Ana». Egumenul și călugării îşi iau 
îndatorirea să facă o pomană pe an, într'aceeași zi, pentru amân- 
două aceste odrasle ale Domnului; de asemenea să le slujească 
o leturghie în fiecare săptămână, Sâmbăta. Prin urmare şi Ana 
a fost înmormântată tot la Bistriţa, ca şi Alexandru. 

Ştefan a avut şi doi fii naturali, doi «copii» cum se spunea 
în vremea aceea, anume pe Petru, numit și Rareș și pe Ștefan, 
căruia i s'a zis mai târziu, când a ajuns, ca și Rareş, la domnie, 
Lăcustă. Mama lui Petru se numea Maria și locuia în Hârlău; 
numele mamei lui Ştefan Lăcustă nu-l cunoaștem. 

Marii dregători ai lui Ştefan. In toate vremurile și în toate 
țările, rezultatele și strălucirea marilor domnii se explică nu numai 
prin personalitatea monarhului, dar și prin valoarea şi numărul 
sfetnicilor de seamă. Oricât de mari însușiri ar avea un monarh, 
dacă nu știe să-şi asigure și colaboratori pricepuţi şi devotați, 
care să-i dea sfat și sprijin —la nevoie —şi să-i execute hotă- 
ririle, el nu va putea da toată măsura sa. Domnia lui Ştefan e 
tocmai unul din cazurile care ilustrează mai bine această consta- 
tare. Marele nostru voevod a știut din capul locului să-și apro- 
pie pe boierii de frunte ai Moldovei, să-și asigure concursul com- 
petenţelor și caracterelor. Ocupând scaunul la Suceava, cu cre- 
dincioșii cari biruiseră la Doljești și Orbic, Ştefan n'a început 
prigonirea adversarilor cum se așteptau unii; dimpotrivă, a căutat 
să atragă la el pe cei cari ţinuseră până atunci cu Petru Aron, 
a făgăduit iertare și restituirea moșiilor celor cari se vor întoarce 
din pribegie şi vor recunoaște domnia cea nouă. Tactica s'a dovedit 

justă: unul câte unul, marii dregători cari însoţiseră în Polonia 
pe fostul domn s'au înapoiat la Suceava și au primit îndărăt 
nu numai averile, dar li s'au încredinţat şi dregătorii. Duma Brae- 
vici, Stanciul, Costea Danovici, Știbor, Lazea Pitic, care ţinuseră 
mai întâi cu Petru Aron, apar apoi în lista de martori a docu- 
mentelor lui Ștefan. La 5 Dechemvrie 1460, Duma Braevici e 
citat chiar în fruntea întregului divan și îşi păstrează acest loc 
eminent până în 1466, Septemvrie 15, dată după care nu-l mai 
întâlnim de loc; documentul următor, din 8 Dechemvrie, are în 
frunte pe Manoil; Duma probabil încetase din vieaţă între timp. 
Numai Mihail logofătul n'a vrut să se întoarcă; el rămâne în Po- 
Jonia, cu toate repetatele salv-conducte ce a primit şi cu toate 
asigurările că a fost iertat şi că i se vor restitui moșiile. 

O deosebită atenţie a dat Ştefan pârcălabilor sau comandan- 
ţilor de cetăţi. El încredinţează aceste posturi de mare răspundere 
rudelor sale şi celor mai însemnați dintre boieri. In lista de mar- 
tori a documentelor domnești, pârcălabii sunt trecuţi întot- 
deauna înaintea dregătorilor de curte, cu excepţia dvornicului 
care, în genere, îi precede. Vlaicul, unchiul domnului, e numit, 
chiar dela început (1457), pârcălab de Cetatea-Albă; în 1467 îl 
găsim ca pârcălab de Hotin pe care-l apără cu vitejie împotriva 
atacurilor lui Mohamed al II-lea, în 1476; după aceea, trece, în 
1481, la pârcălăbia Orheiului. Duma, fiul lui Vlaicul, văr deci 
cu Ștefan cel Mare, a fost mai întâi pârcălab sau staroste de Hotin, 
împreună cu tatăl său (unele cetăţi mai însemnate precum: Chilia, 
Cetatea-Albă, Hotinul, Neamţul, aveau câte doi pârcălabi!), apoi 
pârcălab de Cetatea-Albă, împreună cu Hărman, după aceea pâr- 
călab de Neamţ. Stanciul Ponici, unul dintre boierii cei mai în- 
semnaţi ai Moldovei, care ocupase dregătorii încă sub Iliaș, fiul 
lui Alexandru cel Bun, e pârcălab de Cetatea-Albă, alături de 
Vlaicul, în 1466. Bătrânul Arbure a fost pârcălab de Neamţ din 
1471 până în 1476, el a apărat cu vitejie cetatea împotriva ata- 
curilor turceşti, după Războieni (vezi fig. 31). Fiul său, Luca, a 
ocupat dregătoria de «portar la Suceava», ceea ce e tot una cu 
« pârcălabul » acestei cetăţi; rezistenţa lui îndărătnică a silit în 
1497 pe Regele Ioan-Albert al Poloniei să întrerupă asediul ce- 
tăţii şi să primească armistițiul a cărui nerespectare a dus apoi 
la dezastrul din Codrul Cosminului. Mai înainte de Luca Arbure, 

Fig. 31, — « Chivotull adică mormântul lui Arbure cel Bătrân, în biserica 
dela Arbkrea. Se vede influenţa stilului «gotic. In partea superioară, 
inscripția în limba slavă. 

a comandat în Suceava, Șendrea, cumnatul Domnului, eroul dela 
Râmnic. Şi în cetăţile celelalte, la Chilia, la Roman, la Crăciuna, 
Ştefan a numit pârcălabi dintre boieri cei mai de credinţă şi mai 
destoinici. Aşa se și explică rezistența pe care au opus-o în 1476 
lui Mohamed, rezistenţă care a fost una din pricinile ce au deter- 
minat retragerea Sultanului. 

La mulţi dintre dregătorii de curte, începând cu cel mai mare, 
logofătul, şi isprăvind cu cel mai mic, comisul, întâlnim o conti- 
nuitate impresionantă. Logofeţi mari, adică șefi ai cancelariei şi 
prim-miniştri, au fost numai trei timp de patruzeci și șapte de ani: 
Dobrul, care deţine această dregătorie până în 1468; Toma, din 
1468 până la sfârșitul anului 1474 sau începutul lui 1475 şi Tăutul, 
până la moartea lui Ștefan, păstrându-și slujba și sub urmaşul 
acestuia, sub Bogdan. Dintre marii vornici, Goian a ocupat această 
dregătorie şase ani de zile (1457-—1463), Bodea cinci ani (1471— 
1476), Hrană şease ani și jumătate, poate și mai mult (nu avem 
documente cu lista dregătorilor între Mai 1476 şi Fevruarie 1478!), 
Dragoş Boul timp de doisprezece ani (1479—1491) și Boldur tot 
atâta (1491—1502). Dintre marii vistiernici, însemnăm pe Juga: 
aproape douăzeci şi unu de ani a ţinut acesta socotelile Moldovei 
(1458——1479); succesorul său Chiracol a ocupat dregătoria vreo 
cinci ani, iar cel care a venit după dânsul, Boldur, viitorul dvornic, 
cam tot atâta. Sacâş a fost spătar din 1458 și până în 1469, iar 
Câlnău dela 1486 până în 1504, deci optsprezece ani. In sfârșit, 
Frunteş stolnicul şi-a păstrat neîntrerupt slujba din 1488 până 
la sfârşitul domniei. In asemenea condițiuni, cu dregători sta- 
bili, evident că administraţia ţării se făcea mai ușor și în con- 
diţii mai bune. 

De altfel, Ștefan a știut să răsplătească întotdeauna meritul 
şi devotamentul. Indeplinindu-şi slujba cu pricepere și credinţă, 
dregătorii erau înaintați treptat până la posturile cele mai înalte ;. 
această ascensiune ierarhică se poate observa în documente. In 
schimb era necruţător faţă de cei cari ar fi încercat să uneltească 
ceva împotrivă-i. Pentru vina aceasta a «vicleniei» au căzut 
de sigur la 16 Ianuarie 1471, în târg la Vaslui, capetele dvor- 
nicului Isaia, paharnicului Negrilă și stolnicului Alexa. Și doar 
Isaia era chiar cumnatul domnului, deoarece ţinea pe sora. 
acestuia, numită Sora. 

Spiritul de dreptate al lui Ştefan, faptul că răsplătea meritul 
și pedepsea vina, ne face să înţelegem şi mai bine devotamentul 
statornic pe care l-au arătat boierii —altădată atât de schim- 
bători — marelui lor Domn. Credinţa lor l-a însoţit în toate împre- 
jurările grele, în toate luptele, la Baia ca și la Vaslui, la Chilia 
ca şi la Cosmin. Pentru această credinţă au pierit la Războieni, 
striviți de mulţimea dușmanilor. Niciodată, în istoria ţărilor 
noastre nu s'a văzut un exemplu mai puternic de solidaritate 
între domn și boieri. E unul din elementele care explică tăria și 
rezultatele acestei domnii. 

Moartea lui Ştefan. Personalitatea lui. Rana pe care o căpă- 
tase Ştefan la picior cu prilejul primului asediu al Chiliei, în 1462, 
nu l-a împiedicat să poarte încă atâtea războaie şi să-şi cârmuiască 
țara timp de peste patru decenii. Nefiind îngrijită însă cum tre- 
buia, ea nu s'a mai închis până la sfârşitul vieţii. In 1475, Ştefan 
ceruse un medic la Veneţia; nu ştim dacă i s'a trimis vreunul 
Şi, în cazul acesta, cât a stat în Moldova. In 1502 se constată 
însă că venise la Suceava un doctor venețian, Matei Muriano. 
Ștefan suferea acuma şi de podagră sau gută. La 9 Dechemvrie 
1502, pleca o scrisoare către dogele Leonardo Loredano prin care 
acesta era rugat să permită veneţianului Dimitrie Purcivi a se 
întoarce cât mai repede în Moldova cu doctoriile prescrise pentru 
domn. Muriano însă moare în cursul anului 1503, înainte de 24 
lulie, când Ştefan trimite o nouă scrisoare dogelui Loredano, 
prin postelnicul Teodor, solicitând un alt medic. Aflăm cu acest 
prilej că din cauza podagrei domnul nu mai putea mișca mâinile 
Şi picioarele. In urma acestei scrisori, e trimis medicul Jeronim da 
Cesena; plecarea spre Moldova a avut loc la 2 Ianuarie 1504. 
Intre timp, boala se agravase. La 9 Noemvrie 1503, regele Vla- 
dislav al Ungariei scria dogelui: « Domnul Moldovei e chinuit de 
o boală lungă şi ajuns la grele bătrâneţe». Odată cu leronim, 
vine dela Buda şi un alt doctor Leonard de Massari. La Suceava 
se găseau deja un medic evreu, trimis de hanul tătăresc și un 
altul din Nuremberg, Ioan Klingensporn. Are loc un consult şi 
se hotărăște arderea rănilor dela picioare cu fierul roșu. Operația 
însă n'a slujit la nimica, marele voevod a fost chinuit degeaba. 
Dându-și seama că sfârșitul e aproape, Ştefan a ţinut să hotă- 
rască el însuși succesiunea la tron. Boierii se împărțiseră în două 

tabere: una susţinea 
pe Bogdan Vlad, pe 
care-l voia şi Ştefan 
şi care era agreat și 
de regele Ungariei; 
cealaltă ar fi vrut 
ca domn pe un alt 
fiu, se pare Ştefan, 
care se afla la curtea 
Sultanului. Pentru 
a curma orice dis- 
cuţie şi pentru a-și 
impune voinţa, bă- 
trânul voevod dădu 
poruncă să fie dus 
la locul unde se 
ţinea adunarea bo- 
ierilor și aci puse 
să se taie capetele 
şefilor celor două 
tabere. In urma 
acestui gest care 
arăta şi în ultimul 
moment ce putere 
stăpânise Moldova 
timp de o jumătate 
de veac, orice îm- 
potrivire  dispăru; 
Bogdan Vlad fu ales 
domn. Îndată după 
aceea, în ziua de 
Marţi 2 Iulie 1504, 
la ceasul al patrulea 
din zi, Ștefan închise 
ochii. Din vreme, 
voevodul-erou își 
pregătise mormân- 
tul, în mănăstirea 





Fig. 39. — Piatra de mormânt a lui Ştefan cel Mare, la 
mănăstirea Putna. 

Putna. Lespedea de marmoră care trebuia să-i acopere trupul, 
avea săpată gata inscripţia: « Bine cinstitorul Domn lo Ştefan 
Voevod, din mila lui Dumnezeu Domn al Țării Moldovei, fiul 
lui Bogdan Voevod, ctitorul şi ziditorul acestui sfânt lăcaș, 
carele aici zace și s'a mutat în veșnicele lăcașuri în anul 7... 
luna... şi a domnit ani 47, 3 luni» (vezi fig. 32). Data morţii 
care, evident, lipsea, n'a fost completată de urmași; se găseşte 
însă pe acoperământul de stofă al mormântului, făcut din po- 
runca lui Bogdan; inscripţia acestui acoperământ ne arată că 
«lo Ştefan Voevod... a domnit în ţara Moldovei 47 ani şi 
trei luni şi... s'a mutat la lăcașul cel veșnic în anul 70412, luna 
Iulie, ziua a doua, Marţi, în ceasul al patrulea din zi». Insoţit 
de boieri, de toată curtea și de mare mulțime de norod, care cu- 
noscuse că a pierdut pe cel mai bun apărător al ei, a fost purtat, 
trupul eroului spre mănăstirea unde şi astăzi odihnește. 
«Fost-au... Ştefan Vodă —spune Grigore Ureche —om nu 
mare de stat, mânios și de grab a vărsa sânge nevinovat; de 
multe ori la ospeţe omora fără judeţ. Amintrelea era om întreg 
la fire, neleneș şi lucrul său îl știa a-l acoperi, şi unde nu gândeai, 
acolo îl aflai. La lucru de războaie meșter, unde era nevoe, însuşi 
se vâra, ca văzându-l ai săi, să nu îndărăpteze, și pentru aceia rar 
războiu de nu biruia, şi unde-l biruia alţii, nu pierdea nădejdea, 
că ştiindu-se căzut jos, se ridica deasupra biruitorilor ». Portretul 
pe care-l face cronicarul nostru nu cuprinde nicio exagerare în 
ce privește însușirile; dimpotrivă, se poate spune că el nu redă 
încă destul de pregnant covârşitoarea personalitate a lui Ștefan. 
Contemporanii sunt unanimi în laudele lor; mulți îl prezintă ca 
pe cea mai mare figură a timpului. Am reprodus mai înainte (vezi 
p. 50 şi 63) cuvintele lui Miechowski şi ale lui Dlugosz, cei doi 
cronicari poloni. Un alt polon, Wapowski îl califică drept «stră- 
lucitul luptător, foarte vestit prin victoriile contra Turcilor » şi spune 
că «vitejia şi succesul lui Ștefan erau renumite la popoarele vecine 
pentru experienţa în chestiunile militare şi faptele celebre săvârşite 
contra Turcilor, Tătarilor şi Ungurilor ». Bonfinius, istoriograful 
regelui ungar Mateiaș, cel bătut la Baia, nu poate să nu recu- 
noască și el însușirile deosebite ale lui Ștefan: «Era însuflețit 
pentru lucruri frumoase şi mândre, pe lângă acestea activ şi straşnic 
la război ». Un italian contemporan mărturiseşte şi el: «Om foarte 

rafinat şi foarte fin în meșteșugul războiului ». lar medicul Matei 
Muriano care avusese prilejul să cunoască lucrurile la faţa locului, 
la Suceava, și să audă ce spunea curtea şi poporul despre Ștefan, 
scrie că acesta ceste un om foarte înţelept şi demn de mare laudă, 
foarte iubit de supuşi, căci e blând şi drept, foarte vigilent şi darnic ». 
Regele Sigismund al Poloniei, care fusese martor ocular al deza- 
strului din Codrul Cosminului, scriind în 1531 lui Petru Rareş, 
dă lui Ştefan titlul de «cel Mare» (« Stephanus ille magnus»). 
Cronicarul Macarie îl numește, în 1542, « Ştefan voevod cel viteaz ». 
Iar Grigore Ureche și Simion Dascălul, alcătuind, în veacul al 
XVII, Letopiseţul Țării Moldovei, pun în fruntea capitolului în 
care începe povestirea vieţii marelui domn următorul titlu: «De 
domnia lui Şiefan Vodă, ce-i zic cel bun, feciorul lui Bogdan Vodă, 
și de multe războae minunate ce au făcut ». 

Această unanimitate de elogii ne arată cât de puternică a fost 
personalitatea lui Ștefan, cât de mult a impresionat ea pe con- 
temporani și pe urmași. Și dușmanii au trebuit să recunoască 
marile sale însuşiri, să se încline în fața faptelor, care vorbesc mai 
limpede decât orice laude: pe temeiul acestor fapte care nu s'au 
limitat la un singur domeniu, ci au îmbrăţişat întreaga viață a 
poporului, în toate manifestările ei, socotim noi pe Ștefan cel 
mai mare dintre toţi domnii noștri. Mihai Viteazul a strălucit prin 
vitejia sa și prin reunirea —o clipă numai —a tuturor celor 
«de un sânge şi de o lege» sub aceeași cârmuire; Brâncoveanu 
şi-a câştigat o eternă glorie prin sprijinul ce a dat vieţii culturale, 
prin admirabila înflorire artistică din vremea lui; alți domni, ca 
Matei Basarab, au fost buni gospodari; nimeni însă ca Ştefan 
n'a izbutit să concentreze armonios în persoana sa însușiri atât 
de variate şi să realizeze opere atât de însemnate. Gloria lui va 
străluci veșnic în istoria patriei noastre. 

RADU CEL MARE 


Voevozii din acest răstimp au cu 
toții o factură subalternă, dominați 
fiind de uriaşa personalitate a lui 
Ştefan cel Mare și de teama pe care 
le-o inspirau Turcii. 


Printre domnii cari urmează pe tronul Țării Româneşti după 
Vlad Țepeș şi până la Radu cel Mare, nu găsim niciunul care să 
prezinte un interes deosebit. Au toţi o factură subalternă, domi- 
naţi fiind de uriașa personalitate a lui Ștefan cel Mare şi de teama 
pe care le-o inspirau Turcii. Degeaba încearcă, în atâtea rânduri, 
eroul Moldovei să facă din domnul Țării vecine, aşezat de el, un 
aliat şi un luptător pentru cauza creștinilor; îndată ce armatele 
care îl aduseseră pe tron se îndepărtau, voevodul din București, 
indiferent care: Basarab Laiotă, Ţepeluş sau Vlad Călugărul, 
trecea de partea Turcilor, numai ca să-și prelungească o stăpâ- 
nire fără strălucire şi fără glorie. 

Radu cel Frumos ia domnia, după cum am văzut, cu ajutorul 
lui Mohamed al II-lea. La 15 August 1462, vice-comitele Secuilor 
scria Braşovenilor şi castelanilor dela Bran să respecte pacea 
încheiată cu «ilustrul principe Radu, acum voevod al părţilor 
transalpine ». Prin urmare, la această dată el ocupase scaunul şi 
era recunoscut de Unguri. Nici cu aceştia din urmă, nici cu pro- 
tectorii săi Turcii, n'a avut vreun conflict. Trimitea tributul 
regulat la Poartă şi informa din când în când pe cei din Ardeal 
despre mișcările militare ale paşilor dela Dunăre. In schimb, a 
avut repetate conflicte cu Ștefan cel Mare, conflicte care s'au 
transformat în tot atâtea înfrângeri. Vrând să se răzbune pentru 
arderea Brăilei, a Flocilor şi a ținutului Ialomiţa, el întreprinde 

în 1471 o expediţie împotriva Moldovei. Rezultatul a fost deza- 
strul dela Soci (vezi mai sus, p. 60—61). Al doilea războiu cu 
Ștefan, în toamna anului 1473, a avut un sfârșit şi mai rău, de-a- 
dreptul catastrofal: Radu pierde tronul, iar familia îi este luată 
prizonieră ; în locul lui, învingătorul așează ca domn pe Basarab 
cel Bătrân, zis şi Laiotă ; acesta era fiul lui Dan al II-lea (24 Noem- 
vrie 1473). După o lună însă, Radu se întorcea cu ajutor dela 
Turci și gonea pe Laiotă (23 Dechemvrie), pentru ca în primăvara 
anului următor, acesta să revină, tot cu sprijinul lui Ștefan, și să 
îndepărteze, definitiv, pe rivalul său. Radu trecu munţii în Ar- 
deal şi se aşeză în ţinutul Făgărașului, așteptând momentul prielnic 
de a relua domnia. La Turci nu se mai putea duce, deoarece Laiotă 
se grăbise, îndată ce a ocupat tronul, să se închine acestora. 
« M'am dus la Turci, la marele împărat — scrie el Brașovenilor la 
26 lunie —şi mi-am făcut pace și bine și m'am nevoit și pentru 
binele vostru. Deci să vă pară bine şi vouă ». Pribeag în ţinutul 
Făgărașului, Radu se pare că a murit acolo în cursul anului 1474. 
Ni s'a păstrat rezumatul unei scrisori din acest an prin care re- 
gele Mateiaș îi cere să dea înapoi Brașovenilor satele Șercaia și 
Mica pe care le ocupase. Cele două posesiuni de peste munţi, 
Amlașul și Făgărașul, pe care Țepeș le stăpânise, fuseseră pier- 
dute odată cu înlăturarea acestuia de către Radu cel Frumos. 
In 1464, Făgăraşul era dat de Mateiaş lui loan Gereb de Vingard, 
iar Amlașul Sibienilor. Peste trei ani, se hotărt însă ca aceste 
posesiuni —la care se adăoga Rodna —să nu se mai dea nimănui, 
păstrându-se pentru viitorii pretendenți la tronul ţărilor româ- 
neşti. Totuşi, în 1469, atât Amlașul cât şi Făgărașul, intrau în 
stăpânirea « Universităţii » săsești, care obţine în 1472 o confir- 
mare a donaţiei. 

Cu Brașovenii și Sibienii, raporturile lui Radu cel Frumos au 
fost mai mult reci. Avem o serie de scrisori care se referă la greu- 
tăţile pe care le întâmpinau negustorii, şi de o parte şi de alta, 
şi la pribegii care-şi găseau adăpostul în cetăţile săsești. Intere- 
santă e scrisoarea din 8 Fevruarie 1470 prin care regele Mateiaş 
dă ordin să se interzică exportul de grâu, mei, ovăz şi orz spre 
Țara Românească, deoarece aceasta provoacă scumpete și chiar 
lipsă în Ardeal. Era foamete, se vede, în Muntenia; așa se explică 
importul de cereale care altfel, în mod obișnuit, nu se producea. 

Radu cel Frumos a fost căsătorit cu Maria; a avut o fiică 
tot Maria — « unica sa fiică », spune letopiseţul zis dela Bistriţa; 
ştim că ea a căzut în mâinile lui Ștefan cel Mare, după biruinţa 
dela Cursul Apei, şi a devenit apoi soţia învingătorului (vezi 
fig. 33). Mormântul lui Radu cel Frumos nu se cunoaște; pro- 
babil însă că el a fost la mănăstirea Zânganul (Ilfov), ctitoria 
acestui voevod. 

Basarab cel Bătrân, zis şi Laiotă, după ce izbutește să înlă- 
ture definitiv pe Radu (primăvara lui 1474), domneşte, cu o scurtă 
întrerupere, până în Noemvrie 1477. Deşi a fost înscăunat de 
Ștefan, totuşi a trecut îndată de partea Turcilor și împreună cu 
aceştia a venit în două rânduri împotriva celui ce-l ajutase: prima 
dată, în 1475, când a suferit, alături de Soliman Hadâmbul, de- 
zastrul dela Vaslui; a doua oară în 1476, când a ajutat lui Moha- 
med al II-lea să birue, la Războieni, pe viteazul domn al Moldovei. 

Incă din toamna anului 1474, Ștefan indignat de purtarea 
fostului său protejat, hotări să întreprindă o expediţie împotriva 
lui. La 10 Octomvrie, armata moldovenească cucerea Cetatea 
“Teleajenului, ai cărei pârcălabi pieriră; Laiotă nu putu fi însă 
înlocuit, cu toată expediţia simultană a Ungurilor cari aduceau 
cu ei pe pretendentul Basarab cel Tânăr, zis Ţepeluş, deoarece, 
între timp, sosise la Dunăre marea armată turcească a lui Soliman 
Hadâmbul. In 1476 însă, după retragerea lui Mohamed al II-lea 
a cărui victorie dela Războieni rămăsese fără urmări, se făcu o 
nouă expediţie contra lui Laiotă. Ștefan, de o parte, cu 15.000 
de ostaşi, comitele Ștefan Bâthory împreună cu Ţepeş de altă 
parte, intrară în Țara Românească şi sfărâmară pe omul Turcilor, 
cu tot ajutorul important pe care aceştia i-l dădură. La 8 Noem- 
vrie Târgoviştea era ocupată, la 16 cădeau Bucureştii. Laiotă 
fugi spre Dunăre, iar Ţepeş fu instalat domn. « Toţi boierii, afară 
de doi, cari şi ei în scurt vor veni», trecuseră de partea lui: așa 
ne informează o scrisoare din 11 Noemvrie a lui Băthory, scrisă 
«în apropierea Bucureştilor ». Din nefericire însă, noua domnie 
a lui Ţepeş a fost foarte scurtă; îndată după plecarea lui Ștefan, 
prin Dechemvwrie, Laiotă se înapoie, însoţit de Turci, surprinse 
pe Vlad şi, în lupta care avu loc, îl ucise (vezi şi mai sus p. 68). 
La 13 Fevruarie 1477, se ştia la Buda că Sibienii se înţeleseseră 
deja cu noul domn muntean în ce priveşte drumul liber al 

Fig. 33. — Chipul doamnei Maria, soţia lui Ştefan cel Mare, pe v stofă bisericească dela 
mănăstirea Putna (1500. August 20), 

negustorilor în Țara Românească. Braşovenilor, după ce mai întâi 
negociase cu ei, le scria Laiotă, la 9 August, să nu sufere în Fă- 
găraş pe un pretendent —e vorba se pare de Vlad Călugărul — 
care vrea să intre în ţară spre a jefui. Spre sfârşitul anului, în 
urma unei noi expediţii a lui Ştefan, Laiotă este înlocuit, de data 
aceasta definitiv, prin Basarab cel Tânăr şi silit să fugă, nu la 
Turci cum ne-am îi aşteptat, ci în Ardeal. La 28 Ianuarie 1478, 
voevodul Ardealului scria Braşovenilor să primească pe boierii 
munteni care-şi însoţiseră domnul în pribegie. După o nouă in- 
cursiune în Țara Românească, la începutul anului 1480 (inainte 
de 24 Fevruarie), incursiune în care izbutește să răpească visteria 
lui 'Țepeluş şi familia acestuia (bunica, soţia şi o soră vitregă) nu 
însă şi domnia, Laiotă moare ca pribeag în Ardeal, spre sfârşitul 
aceluiaşi an. La 22 Dechemvrie, Ştefan Băâthory scria Braşove- 
nilor să înroleze vreo sută de călăreţi dintre Românii «răposa- 
tului Basarab cel Bătrân» («condam Bozorab maioris»). 

Laiotă a fost căsătorit în două rânduri; a doua oară cu o 
fiică a boierului Sinadin al Căpitanului; numele ei nu e 
cunoscut. A avut o fiică pe care o închide pentru scurt timp 
Țepeluş, drept represalii fiindcă Laiotă îi răpise familia şi visteria 
(vezi mai sus). Nu se ştie locul unde a fost îngropat Basarab 
cel Bătrân. 

Basarab cel Tânăr zis şi Ţepeluş. Acest voevod se numește, 
într'o scrisoare adresată Braşovenilor, «fiul lui Basarab Voevod »; 
e vorba de Basarab, fiul lui Dan al II-lea; prin urmare Țepeluş 
era nepotul acestuia din urmă. | s'a zis Țepeluş fiindcă imita, 
în ce privește pedepsele, pe Vlad Țepeș. Imitaţia s'a oprit însă 
aici ; în celelalte, nu i-a semănat aprigului său predecesor. Instalat 
pe tronul Ţării Românești la sfârşitul anului 1477, Basarab cel 
Tânăr a trecut și el în curând de partea Turcilor. La 19 Iunie 
1478, negocia pacea dintre aceştia din urmă și Unguri, era deci 
în graţia Sultanului. De aceea, el şi e obligat să însoțeasă pe cei 
doi begi dunăreni, Ali şi Skender, în expediţia lor în Ardeal, 
expediție terminată dezastruos prin inirângerea dela Câmpul- 
Pânei, la 13 Octomvrie 1479. Pe când lipsea din ţară, sau 
îndată după aceea are loc incursiunea lui Laiotă care izbutește 
să puie mâna pe visteria şi familia lui Ţepeluş, dar nu poate 
ocupa şi tronul. 

Prin Ianuarie 1481, Basarab cel Tânăr e chemat la Constan- 
tinopol; la 14 Fevruarie era îndărăt, în ţară. Câteva luni după 
aceea, însoţeşte din nou pe Ali-beg și Skender-beg, cari atacau 
de data aceasta Moldova. Trupele turcești și muntene prădară 
Țara de jos «până sub Lunca cea Mare», așa ne spune un docu- 
ment contemporan din 15 Octomvrie 1481. Ștefan porni împo- 
triva năvălitorilor și, aceștia retrăgându-se, îi ajunse în judeţul 
Râmnicul-Sărat, —la «Râmnic», afirmă cronicile moldovene. 
Lupta s'a isprăvit printr'o înfrângere totală a Turcilor şi a lui 
Țepeluș, care fu nevoit să se retragă în Oltenia. Domnul Moldovei 
se gândise la un moment dat —și se pare că gândul a și avut 
un început de înfăptuire — să aşeze în locul lui Basarab cel Tânăr 
pe un fiu natural al lui Vlad Dracul, anume Mircea. Ni s'a păstrat 
dela acesta din urmă o scrisoare, adresată Braşovenilor, prin 
care-i vestește că şi-a dobândit «moşia părintească şi scaunul 
tatălui meu Vlad Voevod » şi le făgăduește că, în ce privește așe- 
zămintele de negoţ, va fi «ca și în zilele fratelui meu Radul 
Voevod și chiar mai bine». Pe acest Mircea însă, Munetnii nu-l 
voiau în ruptul capului; scrisorile —de o rară vehemenţă și gro- 
solănie — adresate lui Ștefan de locuitorii judeţului Brăila, Buzău 
şi Râmnic, sunt concludente. Pe de altă parte, Mircea intrase 
în legături şi cu Turcii —vechea poveste a pretendenţilor spri- 
jiniți de Ştefan —așa încât, el nu se putu menţine și trebui să 
se retragă în faţa lui Vlad Călugărul, acesta avea sprijinul atât 
al Domnului Moldovei cât şi al Ungurilor. Prin August — Sep- 
temvrie 1481, Vlad scria la rândul lui Braşovenilor, din Târgo- 
viște, că « Dumnezeu cel de sus mi-a ajutat cu voinţa lui împo- 
triva vrăjmașului şi l-am alungat ». De fapt, Țepeluș nu părăsise 
țara, el se găsea, după cum am spus, în Oltenia, aci, ajutat de 
fraţii Craiovești, probabil și de Turci, izbuti să strângă o nouă 
oaste și să alunge, înainte de 16 Noemvwrie, pe Vlad, îndărăt, în 
Ardeal. Ultimul document care se cunoaşte dela Țepeluş este din 
23 Martie 1482, dat în Gherghița; în fruntea divanului găsim pe 
doi dintre Craioveşti, pe Barbu și pe Pârvul, fiii lui Neagoe. Cu- 
rând după aceea, prin Aprilie, Vlad Călugărul ocupă iarăşi tronul. 
« Boierii mi s'au închinat —scrie el din nou Braşovenilor —şi 
Ali-beg îmi este cu bunătate; și a trimes Ali-beg la Poartă să-mi 
facă pace şi să-mi aducă steag...». Țepeluș fuge pentru a doua 

oară în Oltenia şi caută să se adăpostească la cumnatul său Stan- 
ciul dela Glogova, soţul surorii sale Anca; aci este însă omorit 
de boierii mehedinţeni. 

In timpul acestui sfârşit de domnie, la 10 Martie 1482, are 
loc și ocuparea cetăţii Crăciuna de către Ștefan cel Mare. Se pare 
că n'a fost luptă sau rezistenţă deosebită, atenţia lui Țepeluș 
fiind prinsă de preparativele pe care le făcea Vlad Călugărul. 

Basarab cel Tânăr a fost căsătorit cu doamna Maria; a avut 
un fiu, pe Danciu, care apare ca pretendent la tron între 1508— 
1510. Neagoe Basarab își spune și el, în inscripţia de pe un taler 
de argint dăruit mănăstirii Tismana, «fiu al lui Mlad Basarab 
Voevod ». Din cercetarea celorlalte izvoare, contemporane, se 
pare însă că Neagoe n'a fost fiu legitim, ci fiu natural; s'a sus- 
ţinut chiar, în ultimul timp, cu argumente impresionante, că în 
realitate, evlaviosul domn a fost fiul lui Pârvul Craiovescu, vel 
vornic, deci nepot banului Barbu Craiovescu, iar nu fiul lui Tepeluș. 

Nu se știe locul unde a fost înmormântat Basarab cel Tânăr. 
In 1633, într'un hrisov acordat mănăstirii Bistriţa, Matei Ba- 
sarab afirmă că în acest sfânt lăcaș a îngropat Barbu Craiovescu 
pe «tatăl moşilor Domniei mele lo Basarab Voevod». Admiţând 
că e vorba de Basarab cel Tânăr, constatăm că mormântul lui 
nu mai există azi la mănăstirea Bistriţa. 

Vlad Călugărul, fiul nelegitim sau natural al lui Vlad Dracul, 
s'a născut probabil, între 1430—1435. Imbrăcând de tânăr rasa, 
i S'a zis de către contemporani Călugărul; cu acest nume apare 
el adesea în scrisorile vremii. A stat mult timp în Ardeal, pân- 
dind prilejul de a pune mâna pe scaunul domnesc. Vlad Ţepeş se 
plângea de el Brașovenilor în 1457; abia peste douăzeci și cinci 
de ani izbuti pribeagul să-şi vadă visul împlinit. 

In ce priveşte relaţiile politice, Vlad Călugărul a fost supus 
în totul Turcilor. Deşi instalat cu ajutorul creştinilor, urmează 
totuși și el pilda predecesorilor; begii dela Dunăre erau mult 
mai aproape decât oastea lui Ștefan sau aceea a regelui ungur. 
Insoţeşte deci armata Sultanului Baiazid în 1484 şi asistă la că- 
derea Chiliei și Cetăţii-Albe; însoţeşte de asemenea pe Ali be- 
şlerbegul Rumeliei, în expediția de pradă din 1485, când, în 
lipsa lui Ștefan, dus la Kolomea, a fost arsă însăși Suceava (19 
Septemvrie). Câţiva ani mai târziu (1492), scriind Sultanului, 

Vlad Călugărul îl asigură de devotamentul şi supunerea sa. Şi 
într'adevăr, până la sfârșitul domniei, a păstrat aceeaşi atitudine. 
Cu Ardealul, raporturile au fost cordiale până la începutul 

anului 1493. Cu câteva luni mai înainte, la 23 Iunie, ginerele 
domnului, logofătul Staico, prevenea pe Braşoveni că s'ar putea 

să fie prădaţi de Ali, begul dela Nicopole. Iar la 30 Dechemvrie 
1492, voevodul însuși anunţa pe Sibieni de schimbările dela Du- 

năre și de intenţia Turcilor de a călca pacea, atacând Ardealul. 

Prin urmare, raporturile erau amicale. Incepând însă din pri- 
măvara următoare, tonul scrisorilor se schimbă. Voevodul e su- 
părat de toate relele pe care i le fac «hoţii» de castelani dela 

Bran. De aceea și închide drumurile prin munţi. Mai mult chiar, 

îngăduie unor cete de Turci să treacă prin ţară și să atace ţinutul 

Bârsei (15 Octomvrie); nu e exclus ca la această operaţiune să 

îi participat şi ostași munteni. Se va mai adăoga, în anul următor, 

şi un alt motiv de supărare: prezenţa pretendentului Mihnea, fiul 

lui Țepeș, în părţile Sibiului. Un emisar al acestuia aducând scri- 

sori boierilor e prins de Vlad Călugărul şi însemnat la nas (înainte 

de 1 Iulie). Un alt pretendent, Vlad, tot fiu de al lui Țepeș, apare 

în 1495 şi face mai multe incursiuni în Ţara Românească, fără 

vreun rezultat apreciabil însă. Chiar emisarul lui Mihnea se dădea, 

el însuși, drept fiu de domn, ceea ce a justificat pedeapsa primită. 

Despre un ultim pretendent, anume Vlad vornicul, fost dregător 
al lui 'Țepeluş, ne vorbeşte un document din 1502, dela Radu 

cel Mare, prin care se întăreşte mănăstirii Nucet (Cozia), între 
altele, satul Bădeștii. « Pentrucă acest sat fost-au bătrână şi 

dreaptă ocină a Vladului dvornic; iar Vladul dvornicul el au perit 
cu cumplită muncă de cătră răposatul părintele domniei mele 

Vladul Voevod Călugărul, pentrucă s'au rădicat domn peste 
capul lui; iar după aceea au căzut Vladul dvornicul supt mâna 
părintelui Domniei mele și i-au tăiat capul și au rămas bucatele 
domnești ... ». Nu se ştie precis când a avut loc această încer- 
care a lui Vlad dvornicul, se bănuește însă că la începutul dom- 

niei sau în primii ei ani, până în 1487. 

Sub raportul intern, merită să fie menţionată ridicarea a două 
lăcașuri bisericești: mănăstirea Glavaciocul şi schitul Babele, amân- 
două în judeţul Vlașca. De fapt, mănăstirea Glavaciocul exista 
încă din vremea lui Mircea cel Bătrân care îi dăruește satul 


www.dacoromanica.ro 


VLAD CĂLUGĂRUL 125 


Călugărenii de pe Neajlov şi jumătate din satul Călugărenii dela 
Teleorman. Vlad Călugărul a făcut însă biserica de zid ; construcţia 
sa isprăvit în 1496, pe când domnea fiul său, Radu cel Mare. 
Pisania cea veche nu ni s'a păstrat; cunoaştem însă două hri- 
coave din 16 Iunie 1493 şi 4 Septemvrie 1495 prin care Vlad Călu- 
gărul îi face diferite danii. Tot acest voevod îi dăruește în 1492 
un clopot. Schitul Babele, pe Neajlov, a fost întemeiat în 1493; 
astăzi el nu mai există. Pisania, copiată de Mitropolitul Neofit 
în 1774, arăta drept ctitori pe « Vladul Voevod şi fiii săi Radul 
şi Mircea Voevod», iar ca prim egumen pe Visarion. Milostenia 
domnului nu s'a revărsat însă numai asupra ctitoriilor sale; de 
ea s'au împărtășit bogat și alte mănăstiri din ţară și dela Sfântul 
Munte. Tismana are nu mai puţin de 8 hrisoave dela Vlad Că- 
lugărul, prin care i se întăresc posesiunile și i se dăruiesc altele 
noi. Vine apoi mănăstirea Govora, cu 5 hrisoave, Bistriţa, Cozia, 
Cotmeana, Snagovul, Râncăciovul și Sf. Arhangheli având numai 
câte unul. Datele întemeierii acestor ultime două mănăstiri nu se 
cunosc; ele par a fi pe la jumătatea secolului al XV-lea, dacă 
nu mai vechi. La Muntele Athos a dăruit: mănăstirii Sfântului 
Ilie zece mii de aspri, mănăstirii Sf. Pantelimon nouă mii de 
aspri, mănăstirii Sfânta Filofteia patru mii. 

Vlad Călugărul a fost căsătorit de două ori: prima dată, se 
pare, cu sora boierului Gherghina, pârcălabul de Poenari. Cunoa- 
ștem numele ei de călugărie, Samonida. A doua oară, cu Maria, 
care s'a călugărit și ea, numindu-se Euprazia. Printr'un docu- 
ment din 1 lunie 1520, Neagoe Vodă Basarab întăreşte mănă- 
stirii Snagov tot ce-i dăduse « monahia Eupraxia ce au fost muma 
lui Vlăduţă Vodă ». In afară de acesta din urmă, Vlad Călugărul 
a mai avut, cu prima sa soţie, următorii copii: pe Radul, cel mai 
mare, care a urmat tatălui său în domnie; pe Mircea, al cărui 
nume figurează în pisania schitului Babele; pe Vlad care a murit 
de tânăr, deoarece în 1488, întrun document din 4 Fevruarie, 
el e arătat ca «răposat»; pe Caplea, căsătorită întâia oară cu 
Staicu logofătul, apoi cu Bogdan vornicul. 

Vlad Călugărul a murit în toamna anului 1495. In « Socote- 
lile » orașului Sibiu se înseamnă, între 15 Septemvrie și 16 Oc- 
tomvrie, că s'a trimis un om la Buda în legătură cu «moartea 
voevodului transalpin » și un altul în Ţara Românească «pentru 

noul voevod». Prin urmare, documentul din Condica mănăstirii 
Tismana, din care rezultă că la 20 Aprilie 1496, Vlad Călugărul 
era încă în viaţă, are data greșită; în schimb e exactă indicaţia 
analelor sârbești care pun moartea voevodului +în anul 7004» 
(= 1495), dat fiind că luna e Septemvrie sau Octomvrie); Vlad 
Călugărul a fost înmormântat în mănăstirea Glavaciocul, al cărei 
ctitor era. In vremea lui Constantin Brâncoveanu, făcându-se 
restaurarea acestui lăcaș, s'a pus deasupra locului unde odihneau 
rămășițele pământești, o lespede care însă nu ni s'a păstrat. 

«A cârmuil țara Românilor spre 
deosebita mulțumire a supușilor... s. 
A Jost «bun, drept, înfelept». 

(Sultanul Baiazid al II-lea 
către Ieniceri, în 1511). 


Calificativul de «cel Mare» care s'a dat lui Radu, mai întâi 
de scriitorii cancelariei domnești şi de cronicari, apoi de istoricii 
vremurilor noastre, nu e determinat de cine ştie ce biruinţe sau 
fapte vitejeşti ; dimpotrivă, sub raportul politic şi militar, acest 
voevod n'a strălucit de loc; supus ascultător al Sultanului, mer- 
gând mai în fiecare an la Stambul spre a i se înfățișa și a-i aduce 
tributul, Radu a prestat, spre sfârșitul domniei și un jurământ 
de credință regelui Ungariei. S'a ferit prin urmare de dușmănia 
celor puternici şi a vrut, mai presus de orice, pacea. Era și un 
om bolnăvicios , podagra l-a făcut să sufere mult; în ultimii ani, 
îl duceau cu rădvanul din loc în loc. Insemnătatea lui Radu stă 
în activitatea de ordin bisericesc și cultural pe care a desfășurat-o; 
în organizarea pe care a dat-o ierarhiei muntene, în ctitoriile şi 
milosteniile sale, în introducerea tiparului. 

Asociat la domnie de către tată-său —un hrisov din anul 
1494 o dovedește — Radu a continuat politica de supunere faţă 
de Turci a acestuia. In 1503, trimisul venețian la Constantinopol, 
vorbind de tributul pe care-l plăteau ţările noastre —4.000 de 
ducați Moldova și 8.000 Muntenia, —spune că Radu «vine în 
fiecare an să sărute mâna Sultanului ». Erau departe timpurile 
lui Mircea cel Bătrân și Vlad Țepeș! Evident, în asemenea con- 
diţii, nu avem de înregistrat niciun războiu cu Turcii. Singura 
dată când aceștia trec Dunărea —în 1497 —o fac pentru a merge 
în Moldova să ajute pe Ştefan contra Polonilor. Dar supunerea 

completă a lui Radu, nu a împiedicat pe Baiazid al II-lea — poate 
chiar l-a îndemnat —să-i ceară și să obţină, în 1505, vadurile 
dela Dunăre cu vămile respective. Ba mai pretindea Sultanul 
încă și 4—5.000 de pribegi cari ar îi trecut la noi, păgubind astfel 
visteria turcească. A trebuit ca Domnul să se ducă iarăşi în per- 
soană la Constantinopol spre a regula aceste pretenţii. 

Cu Ungurii de asemenea, raporturile au fost bune. In August 
1497, o solie în frunte cu Albu vistierul, ducea la Buda regelui 
Vladislav asigurarea de pace, concordie și credinţă din partea lui 
Radu, obţinând, în schimb, îndepărtarea lui Mihnea, fiul lui 
Ţepeş, dela hotarele "Țării Româneşti precum și a oricăror alți 
pretendenți cari ar veni în Ardeal. Intr'adevăr, până în 1508, 
câteva luni înainte de moarte, Radu n'a fost tulburat în privinţa 
aceasta. O încercare pe care o face Mihnea, în Ianuarie 1508, de 
a-și asigura sprijinul Ardelenilor nu reușește, așa încât el e nevoit 
să recurgă la ajutorul Turcilor; aceştia, într'adevăr, după moartea 
lui Radu, îl înscăunează. O reînnoire a actului din 1497 are loc 
în 1507. E trimisă iarăși o solie numeroasă la Buda; ea înfă- 
ţişează regelui daruri bogate — între altele «cai de oaste înşeuaţi 
împărăteșşte . . ., săbii poleite cu aur și bătute cu pietre scumpe» 
— şi-l asigură din nou de credința domnului și de «pacea per- 
petuă » pe care vrea s'o păstreze. 

Aceeaşi asigurare de pace dă Radu —la 3 Dechemvrie 1507 — 
şi Sibienilor și tuturor Saşilor din Ardeal. li va apăra împotriva 
atacurilor dușmane ale Turcilor în primul rând, iar dacă cumva 
n'ar putea s'o facă, atunci îi va anunţa cel puţin din vreme spre 
a putea lua măsurile cuvenite. Dacă «ferească Dumnezeu », ar fi 
obligat să părăsească țara, atunci, la rândul lor, Saşii se obligă 
să-l primească, pe el, familia, bunurile și boierii săi, să-l găz- 
duiască și să-i îngădue apoi să plece unde va vrea. De asemenea, ei 
nu vor ajuta pe niciun vrăjmaș al domnului, nici nu-l vor primi 
sau îi vor da măcar «o bucăţică de pâne». Dregătorii lui' Radu, 
în frunte cu Gherghina, pârcălabul de Poenari, întăresc şi ei acest 
act şi jură «pe unul Dumnezeu care a făcut cerul și pământul, 
şi pe Fericita Fecioară Maria şi pe sfânta cruce », că-l vor respecta, 
așa cum se angajase și domnul. Ca urmare a acestui repetat act 
de credinţă, Regele Vladislav îi dăruește lui Radu, îratelui său 
Vlad și tuturor urmaşilor lor, domeniul Geoagiului, în Ardeal; el 

cuprinde, în afară de târgul cu acelaşi nume, nouăsprezece sate, 
ocupând întreaga vale a Borşei, dela izvoare până la vărsarea 
în Mureș, așa dar un teritoriu de circa 25 de kilometri lungime 
pe 15 lăţime. La 2 Fevruarie 1508, se dădea Capitolului din Alba- 
Julia ordinul de a introduce pe reprezentantul domnului muntean 
în posesiunea domeniului; lucrul se îndeplini la 14 Aprilie. 

Cu Moldovenii, câtă vreme a trăit marele Ștefan, raporturile 
au fost pașnice. După moartea acestuia, în timpul domniei lui 
Bogdan, a izbucnit însă un conflict. Pricina a stat în încercarea 
pe care a făcut-o un pretendent anume Roman, de a pune mâna 
pe tronul Moldovei, năvălind din spre Ţara Românească şi cu 
ceva ostaşi munteni. Probabil că el făgăduise lui Radu retroce- 
darea cetăţii Crăciuna, în caz de izbândă, Aşa s'ar explica pe 
de o parte, ştirea din cronica lui Radu Popescu, cum că Roman 
« cerșind oaste delă Radu Vodă, s'au dus de-au prădat toată Putna, 
Jocul Moldovei », pe de altă parte pasajul din cronica lui Ureche — 
Simion Dascălul, în care se spune că la încheierea păcii « hotarul 
pre unde au fost cel bătrân, au lăsat». 

Bogdan, văzând paguba făcută, îşi strânsese, la rândul lui, 
armata și «au întrat la locul ce să chiamă Rătezaţii, la Movila 
Căiatii, de aceea parte de Râmnic. .. şi au şezut cu oastea de ceia 
parte de Râmnic 10 zile de au prădat şi au ars dela Milcov până 
la Râmnic şi în jos pre de îmbe părţile, până la Siret ». Ciocnirea 
cu oastea lui Radu care venea și el spre hotar a fost însă evitată, 
mulțămită intervenţiei călugărului Maxim, din neamul despoţilor 
Serbiei. Acesta, trimis ca sol de Radu —care, bătrân şi bolnav, 
era bucuros să nu se bată —izbuti să convingă pe Bogdan să 
renunţe la campanie: «Și s'au rugat lui Bogdan Vodă să facă 
pace cu Radu Vodă pentrucă sunt creștini şi de o seminţie. Deci 
Bogdan Vodă, văzând atâta rugăminte dela acel călugăr, au făcut 
pace pentru voia lui și au trimis soli la Radu Vodă şi atunci Radu 
Vodă cu boierii săi au jurat pe Sfânta Evanghelie ca să fie pace 
neclintită ». Hotarele au rămas cele vechi, iar domnul muntean 
a întors «toată prada și arderea » câtă se făcuse «în Ţara Mol- 
«dovei, la ţinutul Putnii ». Acestea s'au petrecut în Octomvrie 1507. 

Organizarea bisericii muntene. Patriarhul Nifon. Dar dacă Radu 
n'a iubit războiul, în schimb însă a ţinut la cele dumnezeești. 
Biserica n'a avut mulţi apărători și sprijinitori ca el. Mai întâi 

a căutat să dea o nouă orânduială, mai temeinică, ierarhiei mun- 
tene. A făcut, în acest scop, apel la un patriarh de Constanti- 
nopol, cu numele Nifon, pe care Turcii îl îndepărtaseră din scaun, 
învinovăţindu-l că ar fi vrut să-şi însușească averea predeceso- 
rului său. L-a adus în ţară (anul 1504), l-a făcut păstorul ei su- 
fletesc şi i-a urmat planul de reorganizare bisericească. Reşedinţa 
mitropolitului, care până atunci fusese la Argeș, a fost fixată 
la Târgoviște, lângă scaunul domnesc. In Oltenia, era de mult, 
încă din vremea lui Vlaicu, o «mitropolie» deosebită, de fapt 
o episcopie (vezi şi vol. I, p. 412—413). Titularul ei stătuse, pe 
cât se pare, mai intâi la Severin, apoi, după căderea cetăţii în 
mâinile Ungurilor, prin mănăstirile oltene și la Râmnicul Vâlcei. 
Nifon hotărăște ca acest episcop să fie supus mitropolitului din 
Târgovişte. Apoi, fiindcă populaţia ţării se înmulţise, pentru o: 
mai bună priveghere, înființă o nouă episcopie în partea de ră- 
sărit, anume episcopia de Buzău, avându-și reședința în orașul 
cu același nume. Astfel, teritoriul muntean fu împărţit în trei 
eparhii, în loc de două câte fuseseră până atunci, iar raporturile 
ierarhice precizate. Cu toată situaţia eminentă pe care o avea, 
Nifon n'a rămas până la sfârşit în Țara Românească. Impotri- 
vindu-se unei căsătorii pe care o dorea Domnul —e vorba de 
căsătoria surorii sale Caplea cu Bogdan dvornicul, care se despăr- 
ţise în acest scop, de prima soţie —și, mergând chiar până în a 
mustra pe Radu pentru fapta sa, el fu nevoit să tragă conse- 
cinţele. Părăsi deci Târgoviştea — tradiţia spune că şi-ar fi scu- 
turat papucii ca să nu ia niciun fir de praf din pământul pe care 
se comisese o astfel de nelegiuire — și afurisind pe domn și norodul 
său, se retrase la Muntele Athos unde şi muri, curând după 
aceea, în 1508. 

Un alt titlu de merit al lui Radu, pe tărâmul bisericesc, este 
ctitoria sa dela Dealul. Mănăstirea exista încă din vremea lui 
Mircea cel Bătrân; acuma se făcu spelndida biserică, cea mai 
frumoasă din câte se înălțaseră până atunci pe pământul Ţării 
Românești. Materialul întrebuințat a fost de cea mai bună cali- 
tate: blocuri de piatră legate între ele cu scoabe de fier, şi mar- 
mură. Meșteri procepuţi —poate tot în frunte cu Manole, cel 
dela Curtea de Argeș, —săpară cu migală podoabele (vezi fig. 34) 
şi ridicară lăcașul care constitue o capo-d'operă a arhitecturii 

Fig. 34. — Biserica mănăstirii Dealului. O parte din fațadă. 

religioase muntene (vezi și cap. despre Artă). Şi alte mănăstiri 
cunoscură mila voevodului. Ni s'a păstrat astfel hrisovul — scris 
«în mănăstirea Glavaciocului » —prin care el dăruește Govorei 
o bucată de moșie lângă Poiana. Cu alt prilej ea capătă jumătate 
din satul Hinţa; împreună cu mama sa, voevodul îi dă apoi și 
satul Stoicenii, pe Olt, pentru care plătise 11.000 de aspri. Mă- 
năstirii Tismana îi întărește vama dela Genune, ceea ce în semna 
3 la sută din valoarea tuturor mărturiilor ce treceau pe acolo, 
nefiind scutite nici măcar acelea ale domniei. La Sfântul Munte, 
el dăruește mănăstirii Rossilon, în 1496, o sumă de 3.000 de aspri 
anual. Aceeași sumă o capătă în 1499—41500 o altă mănăstire; 
lăcașul cu hramul St. Pantelinom primește și el, la 21 Fevruarie 
1502, 4.000 de aspri. 

In Craina sârbească la Lopușnia, a ridicat evlaviosul domn 
muntean, împreună cu ruda sa «marele pârcălab jupan Gher- 
ghina » (keankn n[hp]khaash xSnann reprina), o biserică de piatră 
de proporţii modeste, dar îngrijit lucrată. Pisania dă data 7009 
adică 1501 sau — dacă luna a fost Septemvrie-Dechemvrie — 1500. 

Pe tărâmul cultural, Radu are de asemenea merit. El primi 
pe Macarie tipogratul, care lucrase mai înainte în Balcani, la 
mănăstirea Obod, lângă Cetinie, și-i comandă cea dintâi carte 
tipărită în ţara noastră, un Liturghier slavonesc. N'avu însă parte 
s'o vadă ieșind de sub teascuri, tiparul isprăvindu-se abia sub 
urmașul său Mihnea (vezi și mai jos, cap. despre Cultură). 

Radu a fost căsătorit cu doamna Cătălina; numele ei îl în- 
tâlnim atât în pomelnicul mănăstirii Govora, cât și în documen- 
tul din 1496 dat mănăstirii Rossikon din Sfântul Munte. Au avut 
trei băieţi: pe Vlad- Vintilă, pe Radu Paisie, pe Mircea (Ciobanul), 
care au domnit pe rând în Țara Românească, și două fete: pe 
Boba şi pe Crăâstina. Nelegitimi au fost Radu dela Afumaţi şi Bă- 
dica; şi aceştia au ocupat tronul. 

In Fevruarie 1508, boala de care suferea Radu se agravase. 
La 29 ale acestei luni, el scria Sibienilor în legătură cu medicul 
său Francisc; la 12 Martie, regele Vladislav al Ungariei informa 
pe Saşi că e îngrijat de boala grea a voevodului transalpin și le 
arăta ce măsuri trebuesc luate în caz de moarte. In cursul lunii 
Aprilie, după 23, dacă este să credem relaţia cronicei lui Grigore 
Ureche — Simion Dascălui, și n'avem motiv să n'o facem, sau 

înainte de 6, dacă ne luăm după o știre din Buda, Radu înce- 
tează din viaţă, jelit nu numai de ai săi, dar și de popor care avu- 
sese parte, mai bine de 12 ani, de linişte. Cârmuirea îusese bla- 
jină, fără ucideri, fără răsmerițe, judecăţile drepte. Prin firea sa 
blândă, prin aplecarea sa spre cele spirituale, voevodul ştiuse să-şi 
atragă stima tuturora. Când trei ani după aceea, în 1511, Ieni- 
cerii se revoltară impotriva lui Baiazid, aruncându-i vină că e 
prea pașnic și slab, ceea ce aduce pagubă şi lor și împărăției, 
Sultanul le dădu drept pildă tocmai pe Radu «care cu toate că 
era în cea mai mare slăbiciune a puterilor sale, s'a purtat cu cea 
mai mare deșteptăciune şi cu toate că şapte ani întregi a fost 
pus în rădvan și dus din loc în loc, totuși a cârmuit Ţara Ro- 
mânilor spre deosebita mulțumire a supușilor. Aceştia, cu toată 
firea lor schimbătoare, nestatornică, nu s'au înstrăinat, din cauza 
slăbiciunii şi a podagrei, de Domnul lor bun, drept, înţelept şi 
destul de potrivit pentru cârmuire prin superioritatea sufletului 
său ». Aceste aprecieri au fost înregistrate de un străin: isto- 
riograful Leunclavius, care a scris, în veacul al 16-lea, o istorie 
a Turcilor. El nu poate fi bănuit de părtinire pentru Radu; putem 
deci privi elogiul pe care îl reproduce ca pe o sentinţă a istoriei însăși. 

Radu cel Mare a fost îngropat la Dealul, în frumoasa sa cti- 
torie. « Vieaţa Patriarhului Nifon », ne spune că mormântul se 
afla «în tinda bisericii », iar Cronica lui Radu Popescu adaogă 
că era «cioplit în piatră » şi că voevodul «şi-l gătise singur ». 

«Şi singur Bogdan cu capul său 
au lovit cu sulița în poarta Liovului, 
care lucru şi astăzi se cunoaște semnul 
şi nici Leşii nu tăgăduesc de aceasta, 
ci încă ei mai tare mărturisesc că au 
fost adevărat așa ». 

(Letopiseţul 'Ţării Moldovei 
până la Aron Vodă). 


Cu un an înainte de moartea lui Ștefan, în 1503, doctorul 
Matei Muriano spunea despre Bogdan următoarele: «Fiul... 
calcă pe urmele tatălui; modest ca o fată și puternic, e amic al 
curajului și al oamenilor curagioşi. Are vreo 25 de ani». Intr'a- 
devăr, Bogdan a moştenit unele însuşiri ale genialului său părinte, 
n'a avut însă discernământul și simţul politic al acestuia, n'a 
ştiut nici să-şi fixeze scopuri care să merite sacrificiile impuse 
țării. Şi sub raportul fizicului, era mai prejos de tatăl său: în locul 
chipului luminos și impunător al acestuia, Bogdan, care pierduse 
în luptă sau în vreo altă împrejurare un ochiu, arăta lumii o faţă 
puţin atrăgătoare (vezi fig. 35). De aceea, cronicarul, povestindu-i 
faptele, îşi intitulează capitolul: « De domnia lui Bogdan Vodă 
cel orb şi grozav», calificativul ultim referindu-se la înfăţişare, 
nu la fire. 

Nu se isprăvise anul dela moartea lui Ștefan, că Bogdan se 
gândi să se căsătorească și trimise, în acest scop, în Iunie 1505, 
o solie la Alexandru, regele Poloniei, spre a-i cere pe sora sa Eli- 
sabeta de soție. Pentru a-și face atmosferă favorabilă, el restitui 
totdeodată Pocuția, cu cetățile: Kolomea, Tysmienica şi Czes- 
zybiesy. Craiul mulţumi pentru dar, în ce privește însă căsătoria, 
amână răspunsul. Mama Elisabetei se opunea, din pricina deose- 
birii de confesiune, iar Elisabeta însăși, din pricina înfățișerii 

Fig. 35. — Chipul lui Bogdan cel Chior după o ştofă bisericească dela 


mănăstirea Putna. 

pretendentului, care era, cum spune cronica: «grozav la faţă şi 
orb de un ochiu». Murind între timp mama Elisabetei, Bogdan 
trimise o a doua solie; de data aceasta, se ajunse la încheierea 
unui contract de căsătorie (17 Fevruarie 1506), care însă nu fu 
respectat de către Poloni. Ca răspuns, Bogdan intră cu oastea în 
Pocuția, ocupă cetăţile, și prădând ţinuturile înconjurătoare, 
se întoarse apoi neturburat îndărăt. Garnizoanele pe care le lă- 
sase în cetăţi erau însă prea slabe; ele fură biruite de oastea le- 
şească sosită după plecarea Moldovenilor şi silite să se retragă; 
urmărindu-le, Polonii ajunseră, prădând la rândul lor, până la 
Botoşani (Septemvrie — Octomvrie 1506). Nici după aceasta, 
Bogdan nu renunţă la planurile sale. In 1509 el trimise, la Roma, 
Papei luliu al II-lea, contractul de căsătorie din 1506, pentru ca 
şeful Bisericii să oblige pe noul rege polon, Sigismund, frate cu 
Alexandru și cu Elisabeta, să respecte cuvântul dat. Cu toată 
intervenţia Papei, nu se obţinu nici de data aceasta un rezultat 
pozitiv. Bogdan, exasperat —se vede că nu semăna lui tată- 
său —hotări să se răzbune. In lunie 1509, armata Moldovei 
trecea Nistrul şi ataca, fără succes însă, Camenița și Haliciul. 
Apoi — povesteşte cronica — «arzând şi prădând ţara au tras 
la Liov de au bătut târgul, de puţin nu l-au luat. Și singur 
Bogdan cu capul său a lovit cu sulița în poarta Liovului care 
lucru şi astăzi se cunoaște semnul și nici Leșşii nu tăgăduesc de 
aceasta, ci încă ei mai tare mărturisesc că au fost adevărat așa. 
Și au prădat imprejur pretutindenea și au ars Rohatinul, oraş mare 
şi vestit, și multă avuţie şi bunătate dintr'însul au luat. Luat-au 
din Rohatin și clopotul cel mare, ce-i la mitropolia din Suceava, 
şi mulţi oameni şi boieri au robit .... . şi cu mare izbândă s'au întors 
la scaunul său, la Suceava, fără de nicio sminteală, și robilor ce-i 
adusese din ţara leșească, le-au împărţit hotare în ţara sa». Po- 
lonii, greoi la strâns oastea, au sosit după ce Bogdan trecuse în- 
dărăt Nistrul Întârzierea, dintr'un punct de vedere, le-a folosit 
însă, deoarece domnul văzând că nu e urmărit, dăduse drumul 
ostagilor, la casele lor. Așa încât, atunci când și-a făcut apariţia 
armata Craiului, n'a avut cine-i sta înainte. Cernăuţii, Dorohoiul, 
Botoșanii și Ștefăneștii au fost arşi şi prădaţi; cavaleria uşoară 
a ajuns până la Cotnari. Se dăduse poruncă să fie ucişi —ca răz- 
bunare —nu numai bărbaţii, dar şi femeile, bătrânii, copiii şi 

turmele, «lucru care nu se obișnueşte », cum recunosc stingheriţi 
înșiși cronicarii poloni. O oaste mică moldovenească, strânsă în 
grabă, îu bătută la Nistru, în ziua de 4 Octomvrie 1509; Leșşii 
cari nu puteau uita Codrul Cosminului, se bucurară într'atâta de 
izbândă, încât făcură din această zi sărbătoare. Conflictul dura 
de cinci ani de zile; ambele părți erau obosite, aşa încât media- 
ţiunea oferită de regele Ungariei, Vladislav, fu primită. Pacea se 
încheie la 23 Ianuarie 1510 (exemplarul moldovenesc poartă 
data 7 Fevruarie), în următoarele condițiuni: Bogdan renunţa la 
căsătorie, lucrurile răpite de o parte și de alta se restituiau, în 
privinţa Pocuţiei avea să se supună hotăririi regelui ungar. De 
fapt, în ce priveşte ultimul punct, cu toate termenele repetate 
și cu toate convocările de comisii mixte, ungaro-polono-moldovene, 
nu s'a ajuns la o încheiere definitivă; și la moartea lui Bogdan, 
chestiunea stăpânirii Pocuţiei tot nu fusese soluționată. 

De abia se isprăvise războiul cu Polonii, când asupra Moldovei 
se abătu o altă nenorocire, anume războiul cu Tătarii. In anul 
1510, aceștia năvăliră, se pare, în două rânduri: odată, în Aprilie — 
Mai, altădată în August — Septemvrie. In prima năvălire, cetele 
sau ciambulurile tătărești au intrat pe neașteptate în ţară prin 
trei locuri și au prădat « dela Orhei până la Dorohoi și pre Prut 
în sus», făcând «multă... robie de oameni și de dobitoace». 
In cursul ciocnirilor cu băștinașii, conducătorul Tătarilor, Sul- 
tanul Beti Ghirei, fecior al hanului, a fost «săgetat foarte rău» 
din care apoi i s'a tras și moartea. A doua năvălire, la începutul 
toamnei, a avut un caracter și mai distrugător. Tătarii, în număr 
de vreo 60.000, se întorceau din Lituania unde prădaseră cumplit 
până la Wilna. Intrând în ţară, Bogdan n'a putut să li se împo- 
trivească, așa încât ei au ajuns până la lași pe care l-au ars, și 
„până la Ştefăneşti şi Dorohoi. Alte cete au prădat «în jos de Lă- 
pușna şi la Chigheciu ». O ciocnire cu o mică oaste moldovenească, 
de vreo 1.000 de oameni, comandată de boierul Corpaciu, le-a dat 
şi prilejul unei victorii, căzând dintre ai noștri 700, iar ceilalţi 
trebuind să se retragă. Năvălitorii au putut deci trece Nistrul 
îndărăt cu «pleanul» adică prada şi robii, pe care un cronicar 
polon îi evaluiază —se pare în mod exagerat —la 74.000 de 
suflete. Succesul avut în 1510, i-a îndemnat pe Tătari să repete 
operaţia în 1513. Pe la sfârșitul lunii August — cronica moldo- 

polonă dă și ziua: 22 — cetele lor pătrunseră din nou în Moldova 
şi arzând şi prădând, ajunseră iarăși până la lași. Nici de data 
aceasta, Bogdan nu putu să-i împiedice a ieși cu prada din ţară. 

În ce privește raporturile cu Ungurii, ele au fost pașnice. N'a 
purtat cu dânșii niciun războiu; în 1507 avu numai un proces 
pentru Cetatea de Baltă pe care o revendica Ecaterina Pongracz; 
neprezentându-se, domnul Moldovei fu condamnat să restitue 
zisa cetate, să plătească o amendă de 400 de florini și să piardă 
toate posesiunile din Transilvania. Sentința însă nu s'a aplicat, 
deoarece în 1509, Bogdan stăpânea Ciceiul; pârcălabul lui se 
numea Vlad. 

Cu "Țara Românească a avut un conflict în 1507, provocat de 
incursiunea unui pretendent Roman, care, ajutat de o seamă de 
ostași munteni, pătrunsese în Ţara de jos, făcând «multă pradă 
şi peire ». Ca să se răzbune, Bogdan trecu și el cu armata peste 
Milcov, în ţinutul Râmnicului; nu se ajunse însă la războiu, 
deoarece interveni, mulțumită călugărului Maxim, o împăcare 
între cei doi domni (vezi şi mai sus, p. 129). Tot din Ţara Ro- 
mânească veni, în 1514, un alt pretendent numit Ţrifăilă; el 
ajunse până aproape de Vaslui. Aci îl întâmpinară oștile domneşti, 
la 27 Fevruarie ; în lupta care avu loc, Trifăilă fu prins şi decapitat. 

S'a crezut multă vreme că, după sfatul lui Ştefan, Bogdan ar 
fi închinat, în 1513, ţara Turcilor, obligându-se să le plătească 
un tribut anual. Se cita chiar şi actul de închinare care ar fi fost 
distrus de către Sobieski, regele Poloniei, în 1686 şi care cuprindea 
o serie de clauze atât în ce priveşte drepturile Moldovei cât şi 
obligaţiile ei. In ultimul timp, s'a dovedit însă că așa zisul act de 
închinare n'a existat niciodată şi că Bogdan n'a inovat în ce 
privește raporturile cu Turcii; el le-a plătit tribut întocmai cum le 
plătise şi tată-său, la începutul și la sfârșitul domniei. In anul 
1508, acest tribut se ridica la cifra de 8.000 de ducați de aur: 
Ştefan în 1503, plătise numai 4.000. 

Neputând avea de soţie pe sora regelui polon, Bogdan «şi-au 
luat doamnă din ţară »: aşa ne spune.cronica şi faptul se adeve- 
reşte. Numele ei era Nastasia, a murit în 1512, la 14 Octom- 
vrie şi a fost îngropată în mănăstirea Dobrovăț, unde i se vede 
încă piatra de mormânt. A doua oară, Bogdan s'a căsătorit cu 
Ruxandra, fiica lui Mihnea cel Rău. Nunta a avut loc la 21 Iulie 

1513; regele Poloniei i-a trimis daruri: blăni de sobol şi de zibe- 
lină. Ștefăniță a fost fiu nelegitim; mama sa se numea Stana. La' 
moartea lui Bogdan, el avea unsprezece ani, se născuse deci în 
1506; alte izvoare dau vârsta de nouă ani. Potrivit pomelni- 
cului dela Bistriţa, ţot cu Stana a avut Bogdan încă şase 
copii, trei băieţi: Joan, Petraşcu şi Petru —mort la 20 Sep- 
temvrie 1527 —şi trei fete: Maria, Ana şi iar Ana. Stana a 
fost înmormântată la Rădăuţi; piatra de deasupra gropii, 
așezată de fiul ei Ștefăniță, poartă data 28 Ianuarie 1518. Un 
alt fiu al lui Bogdan, Jlie, apare într'un document din 21 De- 
chemvrie 1515, alături de Ştefan și Petru. La 10 Dechemvrie 
1516, sunt citați numai aceștia doi; Ihe murise deci între timp. 
Tot nelegitim a fost Alezandru Lăpuşneanu —cu o 4 Anastasia 
Doamna (flnacracin renxAa), moartă în 1558, Mai 2 — precum 
şi Alezandru Cornea, domnul de scurtă durată, de dinaintea celei 
de a doua domnii a lui Petru Rareş. 

Sub raportul ctitoriilor, Bogdan a isprăvit, la 8 Septemvrie 
1504, biserica dela fRăuseni, începută de tatăl său și a pornit, 
în 1514, construcţia bisericii mitropolitane din Suceava, cu hramul 
Sfântul Gheorghe (vezi fig. 36 şi 37). N'a putut s'o termine însă; 
în momentul morţii sale, întâmplate în Huși, la 20 Aprilie 1517, 
biserica era ridicată numai până la ferestre. A făcut și diferite 
danii mănăstirilor mai însemnate. Moldoviței, Putnei, mănăstirii 
dela Dobrovăț şi « mitropoliei » din Roman le-a dăruit câte 800 
de zloți tătăreşti; mănăstirii Voroneţ un sat anume Bucureştii, 
pe Moldova. 

Bogdan a fost îngropat la mănăstirea Putna. Inscripţia de pe 
piatra sa de mormânt are următorul cuprins: «Acest mormânt 
este al binecinstitorului domn Io Bogdan voevod, domnul ţării 
Moldovei, fiul lui Ştefan Voevod, ctitorul acestui sfânt lăcaş, 
carele s'a mutat la veșnicele lăcașuri în anul 7025 (1517), Aprilie 
20, la miezul nopţii ». 

Ştetăniță, nevârstnic fiind la moartea tatălui său, treburile 
ţării au fost purtate de divanul boieresc, în frunte cu Arbure, 
portarul de Suceava. Acesta socotea că interesele Moldovei 
reclamau o colaborare cu Polonii, de aceea încheie, în 1517, cu 
dânșii un tratat prin care cele două părţi se angajează să se ajute 
reciproc împotriva duşmanilor, să aibă aceiaşi adversari şi aceiași 

prieteni, să nu dea azil pretendenţilor la tron. In cazul când Ște- 
făniță ar îi silit să părăsească ţara, el să găsească adăpost în Po- 
lonia, iar în cazul când s'ar face o expediţie generală împotriva 
Turcilor, atunci să participe în persoană, cu întreaga oaste mol- 
dovenească. Nu e un tratat de recunoaștere a suzeranității polone, 
ci o convenţie între părţi egale; Moldova își păstrează situaţia 
pe care o dobândise în timpul lui Ștefan şi care fusese consacrată 





Fig. 36. — Pisania bisericii Sf. Gheorghe din Suceava, arătând că s'a inceput de către 
Bogdan voevod în anul 1514 şi s'a săvârşit de către Ştetăniţă în 1522. 


prin pacea din 1499. In anul următor, la începutul lunii August, 
Tătarii, în frunte cu Sultanul Albu, năvălesc în ţară; primiseră 
probabil ordin dela Turci cari erau nemulţumiţi de încheierea 
tratatului cu Polonia. Oastea lui Ștefăniță, comandată de vor- 
nicul Petrea Cărăbăţ, le ieși înainte, peste Prut. «Şi luând aju- 
toriu dela Dumnezeu —povesteşte cronica — Luni dimineaţa (9 
August 1518), în revărsatul zorilor, i-au lovit fără veste, când ei 
nicio grije nu avea și cu norocul lui Ştefan Vodă i-au răzbit, şi 

mulţi din Tătari au perit, mulţi în Prut s'au înecat și s'au fost 

înglodând în Ciuhru, şi pre mulţi i-au prins vii, așijderea şi pre 
doi mârzaci mari, anume Timiș și Bicaz, iar câţi au rămas, i-au 

gonit preste câmpi, tăindu-i și săgetânduii, până la Nistru. 
Acolo fiind obosiţi caii de fugă multă intrând în Nistru sau 
înecat, numai Sultanul cu puţini au scăpat, încă şi el rănit rău 
în cap, de sau întors cu multă pagubă și perire şi ruşine, și câţi 
au scăpat, aceia încă fără cai și fără arme». 

Legăturile cu Polonii erau bune şi la sfârşitul anului 1522. 
In Decemvrie acest an, boierul Luca Cârje —tot prin el se 
încheiase tratatul din 1517 —a rostit în faţa regelui şi con- 
silierilor lui un strălucit discurs, al cărui cuprins ni s'a pă- 
strat. Trimisul Moldovei atrage atenţia asupra primejdiei tot 
mai amenințătoare a Turcilor, arată felul dibaci în care Şte- 
făniţă a respins până acum cererile lor și insistă asupra nevoii 
de a se alcătui o ligă puternică împotriva acestor dușmani 
ai creștinătății. Misiunea lui Cârje a fost ultimul act politie 
făcut cu sfatul lui Arbure. Curând după aceasta, bătrânul boier 
cade în disgrație. Ștefăniță, jignit de faptul că regele Poloniei 
refuzase să-i dea în căsătorie pe o fiică a sa, se îndepărtează 
dela politica urmată în timpul minorităţii sale şi începe a sus- 
pecta pe aceia cari credeau că ea trebue continuată. Resenti- 
mentul domnului creşte când vede că unii dintre boieri, nemul- 
ţumiţi de firea sa autoritară şi violentă, pribegesc în Polonia. 
Când trece-peste Nistru, în Martie 1523, şi postelnicul Cosma 
Șarpe, fruntașul opoziţiei, atunci Ștefăniță învinuește de trădare 
pe Arbure, exponentul politicii polonofile deși, după cât se pare, 
acesta nu era vinovat. În Aprilie, capul bătrânului boier cădea 
sub securea călăului; nu mult după aceea, piereau în același fel 
şi feciorii săi, Toader şi Nichita. Aceste execuţii înspăimântară 
pe sfetnicii lui Ştefăniţă şi făcură pe o parte dintre ei să se răs- 
coale. Dar în lupta care avu loc, la 7 Septemvrie, oastea dom- 
nească birui; mulţi boieri —între alţii Costea pârcălabul, Ivașco 
logofătul, Sima vistiernicul —fură prinşi și plătiră cu capul în- 
drăzneala de a se fi ridicat împotriva stăpânului lor. Cei scăpaţi 
cu vieaţă, pribegiră în Ardeal, la Brașov și la Sighișoara, sau 
în Polonia. 

Dacă raporturile cu Polonii suferiră o modificare, acelea cu 
Ungurii rămaseră bune în tot timpul domniei. In 1519, voevodul 
Ardealului, pornind dela faptul că sub Bogdan, pârcălabul Ci- 
ceiului refuzase să se judece pentru satul Sânmărghita pe care-l 

revendica nemeşul loan Desewify, ba mai mult chiar, amenin- 
ţase pe acesta cu sabia, deschide proces. Ștefăniță, bine înţeles, 
nu se prezintă şi e condamnat, în lipsă, la amendă și —ca odi- 
nioară tată-său —la pierderea tuturor posesiunilor din Ardeal. 
Dar, tot ca odinioară, sentinţa nu se aplică. Insuși regele Ludovic 
al II-lea oprește executarea ei, sub motiv că neprezentarea dom- 
nului Moldovei la judecată se datorește numai necunoașterii le- 
gilor din Ungaria. Mai târziu, în 1525, când Turcii cari cuceriseră 
cu patru ani înainte Belgradul, amenințau tot mai mult regatul, 
același Ludovic acordă lui Ștefăniță un «subsidiu » de o mie de 
florini de aur, plătibili din censul datorit de orașul Bistriţa. Seri- 
soarea prin care domnul reclamă această sumă e datată: Bahlui 
(adică Hârlău!), 28 August. In sfârşit, la 8 Septemvrie 1526, 
Ștefăniță da solilor lui Ludovic un act omagial, făgăduind cre- 
dință. Cu 11 zile mai înainte avusese însă loc lupta dela Mohâcs, 
prin care regatul Ungariei era sfărămat. 

In anul 1524, la 11 Iunie, Ștefăniță surprinse la satul Tără- 
săuţi, pe Prut, o ceată de Turci cari se întorceau cu pradă din 
ţara leșească şi o sfărâmă aproape cu totul. « Din 4.000 de oameni 
puţini au hălăduit la locurile sale », spune cronica. Urmă un răs- 
timp de linişte, până la începutul anului 1526 când Ștefăniță între- 
prinse o expediţie împotriva Ţării Românești. Pricina a fost o nouă 
jignire —tot în legătură cu proiectele sale matrimoniale. Neagoe 
Vodă Basarab făgăduise tânărului domn al Moldovei să-i dea de 
soţie pe una din cele două fiice ale sale şi anume pe aceea pe care 
va voi s'o aleagă. Dar atunci când fu să se îndeplinească această 
făgăduială, Ștefăniță se văzu pus în faţa unui fapt împlinit: fiica 
cea mai mică —și cea mai frumoasă — devenise, cu foarte puţin 
timp înainte, soţia lui Radu dela Afumaţi, așa încât el nu mai 
avu putință să aleagă. Pentru a se răzbuna, intră Ștefăniță, la 
4 Fevruarie 1526, în Ţara Românească și prădă, fără vreo împo- 
trivire, până la Târgșor. După aceea se făcu totuși, în Iunie, nunta 
cu Stana, cea mai mare din fetele răposatului Neagoe. Curând 
după nuntă intră și Radu cu oastea lui în Moldova ca să-şi în- 
toarcă dela noul său cumnat paguba pe care acesta i-o făcuse în 
iarnă. La 4 Noemvrie se ştia la Sibiu că domnul muntean «s'a 
întors biruitor şi cu multă pradă din Moldova». Dar Ștefăniță 
nu era om să lase fără răspuns un asemenea gest. O nouă expe- 

diție avu loc, în cursul căreia oastea sa trecu «pe unde i-a plă- 
cut » —sunt cuvintele cronicarului Macarie. Intors în Moldova, 
Ștefăniță, care se îmbolnăvise între timp, muri îndată după aceea, 
la 14 Ianuarie, în cetatea Hotinului. Letopiseţul lui Grigore Ureche 
şi al lui Simion Dascălul a înregistrat şi o altă explicare a morţii 
atât de premature a voevodului, anume că «l-au otrăvit doam- 
nă-sa ». Lucrul nu e exclus, mai ales că şi dintr'o altă ştire rezultă 
că Stana era o fire aprigă. Jignirea pe care o suferise înainte de 
nuntă se vede că n'o putuse uita; se vor mai îi adăogat și unele 
îndemnuri din partea boierilor nemulţumiţi. După moartea so- 
ţului său, doamna veni îndărăt în Ţara Românească, unde mai 
trăi patru ani. A fost înmormântată la mănăstirea Curtea de 
Argeș; pe lespedea care-i acoperă groapa se citește următoarea 
inscripţie: « Răposat-au roaba lui Dumnezeu doamna Stana, fiica 
lui Ion Basarab voevod şi a doamnei lui Despina şi fostă doamnă 
lui lo Ștefan Voevod; iar la moarte a primit chip îngeresc şi s'a 
numit... monabhia Sofronia, în anul 7039 (= 1531), luna Fe- 
vruarie, 8 zile ». Ștefăniță a fost înmormântat nu în ctitoria sa 
din Suceava, în biserica Sf. Gheorghe isprăvită de el la 1522 
(vezi și mai sus, p. 139), ci în mănăstirea Putna, alături de tatăl 
şi bunicul său. «Acest Ștefan Vodă —iîși încheie cronica pove- 
stirea — întru tot semăna cu firea moşu-său lui Ștefan Vodă cel 
Bun, că la războaie îi mergea cu noroc, că tot izbândea și lucrul 
său îl știa purta, măcar că era tânăr de zile; amintrelea era om 
mânios şi pre lesne vărsa sânge». De pe urma lui a rămas un fiu 
nelegitim Joan, căruia istoricii i-au zis «cel Cumplit », dar care 
merită mai degrabă numele de «cel Viteaz». Tot din vremea lui, 
avem Și un lăcaș dumnezeesc, ridicat în 1519, de către postel- 
nicul Cozma Șarpe «la curtea sa din Șchiai» (judeţul Roman). 

Neagoe Vodă « toate sfintele biserici 
le hrânea şi multă milă pretutindenea 
da... Şi mai vârtos în Țara Munte- 
nească mari și minunate mânăstiri a 
făcut... Şi fu ctitor mare a toată 
Sfetagora ».... 

(Viaţa patriarhului Nifon, 
scriere contemporană). 


Mihnea «cel Rău ». La moartea lui Radu cel Mare erau doi 
pretendenți la tron: unul Danciul, fiul lui Basarab cel Tânăr, 
având sprijinul Ungurilor, şi celălalt Mihnea, pe care-l susțineau 
Turcii. Izbândi acesta din urmă. La 5 lunie 1508, el scria Sibie- 
nilor că toţi boierii sunt cu el și că a ocupat toate cetăţile ţării. 
Danciu rămase mai departe în Ardeal, făcând planuri de răz- 
bunare împotriva fericitului său rival. Cronica ţării îl dă pe Mihnea 
ca «feciorul Dracii armașul den Mănești »; pe de altă parte, în 
actele oficiale, el își zice fiu al lui Vlad Voevod (Ţepeş). Aceste 
două mărturii —în aparenţă contrarii —se pot împăca admi- 
țând că era —întocmai ca și Rareș, Lăpuşneanu, lancu Sasul și 
atâţia alții —fiu nelegitim al voevodului amintit. In cazul când 
informaţia cronicii e inexactă însă, atunci el rămâne fiu legitim, 
mama sa fiind acea rudă a lui lancu de Huniedoara pe care Ţepeş 
a luat-o de soție. Mihnea îşi datorește porecla de «cel rău» fap- 
tului că a tăiat o serie de boieri. La începutul domniei, a fost 
pace; după cum scrie el însuși Sibienilor, toţi trecuseră de partea 
lui; avea și sprijinul puternicei familii a Craioveștilor. Acest 
mândru neam de boieri olteni îşi are începutul ascensiunii cu 
Neagoe dela Craiova, în timpul lui Vladislav Voevod (1447—1456). 
Neagoe a avut patru feciori: pe Barbu, vel ban, în timpul lui 
Vlad Călugărul și Radu cel Mare, pe Pârvu, vel vornic, încă sub 

Basarab cel Tânăr (1482), pe Danciu, vel comis, începând din 
1489, apoi armaş și la urmă vel spătar şi pe Radu care a ocupat 
dregătoria de postelnic. Aceşti patru fraţi sunt ctitorii a o sumă 
de lăcașuri bisericești oltene; unul dintre ele, schitul Zdreala 
având un hrisov din 1520, dela Barbu banul, şi-a schimbat mai 
târziu numele în Roaba. Cea mai însemnată fundaţie a lor e însă 
mănăstirea Bistriţa, din judeţul Vâlcea; acesteia i-au dăruit ei 





Fig. 38. — Mănăstirea Bistriţa din judeţul Vâlcea, ctitoria boierilor Craioveşti. 


mai multe moșii, între altele, Brâncovenii şi Plăvicenii (vezi fig. 
38). Foarte bogaţi, deţinând funcțiunile cele mai însemnate, având 
o mare influenţă și multe legături în Oltenia, comandând prin 
Barbu, marele ban, armata acestei părţi din ţară, Craioveştii erau 
cea dintâi familie boierească şi un factor politic de primul ordin. 
Domnii care i-au câștigat de partea lor, şi-au avut stăpânirea 
asigurată ; cei care şi i-au făcut vrăjmași, au pierdut domnia și 
—într'un caz, acela al lui Vlăduţ —și vieaţa. Așa dar, la în- 
ceput Mihnea s'a bucurat de sprijinul Craioveștilor. De aceea 

el și dă, în 1508, două hrisoave ctitoriei lor dela Bistriţa. In 1509 
însă, se produce conflictul. Cauzele lui nu le cunoaştem precis; 
bănuim că ciocnirea între firea autoritară a domnului — moște- 
nire dela tată-său —şi pretenţiile celor 4 fraţi —învăţaţi să fie 
întotdeauna în frunte —a fost cea mai de seamă dintre ele. 
La 1 Ianuarie 1509, Braşovenii scriau Sibienilor despre omo- 
rirea câtorva boieri de către Mihnea şi despre unele cruzimi ale 
acestuia. O notiță pe un Mineiu aflător actualmente la Sofia, . 
aminteşte de asemenea de «anul 7017 (1509), când a ucis Mihnea 
Voevod pe boierii munteni ». Pe de altă parte, în « Viaţa patriar- 
hului Nifon », lucrare aproape contemporană, se spune că domnul 
pe unii dintre boieri i-a «muncit», adică i-a chinuit, pe alţii i-a 
omorit, iar « preoţilor de prin sate, tuturor le-a tăiat nasurile.. .. 
şi se ispitea și se sfătuia să ardă pe toţi egumenii dela toate mă- 
năstirile >. Lăsând la o parte exagerările ultime —explicabile 
prin faptul că Mihnea trecuse, se pare, la catolicism, favoriza în 
orice caz pe catolici —este evident că au avut loc execuțţiuni 
şi mutilări. Foarte probabil boierimea incepuse iar cu intrigile și 
comploturile: Danciul din Ardeal îşi făcuse —se vede —iar par- 
tizani. Văzând represiunea, Craioveştii se tem ca să nu le vină 
şi lor rândul, părăsesc deci pe domn și pribegesc peste Dunăre. 
«Iar Mihnea Vodă — povesteşte cronica —dacă pribegiră boierii, 
au trimis de le-au prădat casele; şi le-au sfărâmat până în pământ, 
și nu numai casele, ci şi bisericile şi mănăstirile lor, și slugile şi 
egumenii era slutiți de dânsul şi căzniţi ». 'Intr'adevăr, asupra 
ctitoriei Craioveștilor, Bistriţa, s'a tras cu tunul: până acolo 
mergea patima politică. Pribegii stăruiesc să fie îndepărtat Mihnea 
şi obţin sprijinul unuia din puternicii begi ai Turcilor, anume al 
lui Mehmet, fiul lui Ali-beg Mihaloglu. Neamul acesta al Miha- 
loglilor se va amesteca de aci înainte în mai multe rânduri în tre- 
burile muntenești; prin puterea şi legăturile pe care le avea, el 
formează un adevărat «pendant» păgân al Craioveştilor. Ar- 
mata pribegilor porneşte împotriva lui Mihnea; un detașament, 
condus de vătaful de vânători Neagoe —viitorul domn —sur- 
prinde la mănăstirea Cotmeana pe Mircea — feciorul şi asociatul 
la domnie al lui Mihnea; «și lovindu-l fără veste, noaptea, au 
scăpat numai el cu o slugă a lui, Stoican, pre o fereastră, iar oştile 
s'au răsipit ». Faptul s'a petrecut la începutul anului 1510, în cursul 

lunei Fevruarie. Mircea trece în Ardeal; tată-său îl precedase, 
stabilindu-se, împreună cu toţi ai săi, la Sibiu. Aci însă Mihnea 
cade victima unui asasinat. Danciul, rivalul nenorocos, împreună 
cu sârbul Dimitrie lacşici, a cărui soră era căsătorită cu un nepot 
al lui Radu cel Mare, și cu vistiernicul Albul, îl pândesc, în ziua 
de 12 Martie 1510, şi, pe când fostul domn se întorcea dela hbi- 
serică, îl ucid în plină stradă. Asasinii își primesc însă imediat 
pedeapsa, fiind omoriţi la rândul lor de către Mircea, fiul celui 
ucis, și de orăşenii revoltați de crima comisă. Trupul lui Mihnea 
a fost îngropat în biserica cea mare a Predicatorilor din Sibiu, 
sub o lespede de marmură cu inscripţie latinească. Soţia sa, doamna 
Voica, şi copiii —un document contemporan are: fiii (filios) 
deşi era şi o fică: Ruzandra, viitoarea soţie a lui Bogdan cel Chior 





Fig. 39. — Monetă de argint Fig. 40. — Monetă mică 

dela Vladislav cel Tânăr sau de argint, anepigrafă, dela 

Vlăduţ. (Colecţia Academiei Vlăduţ. (Colecţia Acade- 
Române). miei Române). 


—-mai stau în oraș până în August 1511 când se mută la Brașov. 
Mircea, fiul din prima căsătorie a lui Mihnea, —cu Smaranda — 
rămâne, ca pretendent, în Ardeal, apoi trece în Turcia. Insurat 
cu Despina el are, la rândul său, mai mulţi fii: pe Alexandru, 
viitorul domn al Țării Româneşti (1568—1577), pe Petru Șchiopul, 
domnul Moldovei, pe Miloș, pe Mircea, pe Vlad şi pe Mihnea, 
precum şi șase fiice. 

Vlad al V-lea cel Tânăr sau Vlăduţ ocupă tronul cu ajutorul 
lui Mehmet, begul dunărean şi cu sprijinul Craioveșştilor (vezi fig. 
39 şi 40). Are loc chiar un legământ, în faţa lui Mehmet, puter- 
nica familie boierească făgăduind domnului că-i va fi cu credinţă, 
iar acesta, la rândul său, obligându-se să nu facă niciun rău celor 
patru îraţi și neamului lor. Intr'adevăr, în 1510, Craioveștii sunt 
în fruntea divanului. Dar chiar în cursul acestui an, Pârvu Craio- 
vescu este înlocuit în dregătoria de mare dvornic prin Danciu, 
căruia-i urmează, în 1511, Bogdan, cumnatul domnului, soțul de 

al doilea al Caplei (vezi mai sus, p. 128). In tratatul pe care-l 
încheie Vlăduţ, la 17 August 1511, cu regele Ungariei, făgăduindu-i 
credinţă și ajutor la vreme de nevoie, Bogdan e cel dintâi dintre 
dregători, înaintea Craioveştilor. Aceştia continuă totuși a spri- 
jini pe Vlăduţ, alături de care sunt şi la 28 Noemvwrie. Credinţa 
lor o dovediseră şi pe câmpul de luptă, respingând în cursul ace- 
luiaşi an, la Gherghița, pe Mircea pietendentul, fiul lui Mihnea, 
venit cu oaste ungurească să ocupe tronul. După Noemvrie însă, 
“se produce conflictul dintre domn și Craioveşti. Aceștia, învăţaţi 
să ocupe intotdeauna primul loc, priveau cu ochi răi autoritatea 
de care se bucura Bogdan. Se adăugase apoi şi faptul că Vlăduţ 
începuse să bănuiască pe Neagoe, fiul —pare-se —al lui Pârvu 
Craiovescu, că ar umbla după domnie. Rezultatul a fost că pu- 
ternicii boieri au părăsit pe domn şi au trecut peste Dunăre, la 
Mehmet-beg, în faţa căruia avusese loc legământul. Armata tur- 
cească, împreună cu contingentul Craioveștilor porneşte asupra 
Bucureştilor. In marginea orașului, «la Văcărești », are loc lupta. 
Vlăduţ, învins şi făcut prizonier, este decapitat «supt un păr în 
Bucureşti », aşa ne spune cronica. Mormântul lui se află la mă- 
năstirea Dealului, inscripţia de pe lespedea care-i acoperă rămă- 
şiţele pământeşti ne arată că «în anul 7020 (1512), luna Ghenarie 
23, a răposat robul lui Dumnezeu Io Vlad Voevod, fratele lui Io 
Radul Voevod, fiul prea bunului și marelui lo Vlad Voevod; şi 
într'al 16-lea an al vârstei şezu pe scaunul domnesc și domni un 
an şi 9 luni și jumătate. Șia venit domn lo Basarab Voevod şi, 
fiind luptă, au tăiat capul lui Io Vlad Voevod în cetatea Bucureşti ». 

Vlăduţ a fost căsătorit cu doamna Anca. Au avut un fiu, pe 
Vlad Innecatul, care a domnit între 1530—1532 în Ţara Româ- 
nească. 

Neagoe Basarab. In privinţa originei lui Neagoe Basarab, isto- 
ricii noştri nu sunt de acord: în timp ce unii îl consideră ca fiu 
legitim al lui Basarab cel Tânăr (Țepeluş), cu o soră a Craiove- 
știlor, Neaga, alţii îl socotesc ca fiu nelegitim al acestuia, Neaga 
fiind nu sora, ci soția lui Pârvu Craiovescu; pe temeiul unui izvor 
contemporan, « Vieaţa patriarhului Nifon», s'a mers chiar mai 
departe, înlăturându-se cu totul paternitatea lui Ţepeluş; oricare 
ar fi adevărul, un fapt rămâne precis stabilit: Neagoe era înrudit 
de aproape cu Craioveștii, fiind nepot drept lui Barbu, banul 

Olteniei, lui Radu și lui Danciu. Cu ajutorul acestora şi a lui Mehmet, 
begul dunărean, ocupă el tronul, după decapitarea lui Vlăduţ. 

Domnia lui Neagoe nu se deosebește sub raportul militar şi 
politic; nu avem de înregistrat nici războaie, nici vreo activitate 
diplomatică deosebită. «Cu toţi vecinii au fost împăcat», spune 
cronica, omiţând să amintească însă că în prima parte a stăpâ- 
nirii au existat raporturi încordate cu Moldova. Bogdan cel Chior, 
urmaşul lui Ștefan, dădea sprijin cumnatului său Mircea, fiul lui 
Mihnea cel Rău, spre a ocupa tronul Ţării Românești. Ca răspuns 
Neagoe trimite în 1514 pe pretendentul 7rifăilă care este însă 
bătut și ucis aproape de Vaslui. Tot în Moldova se refugiaseră 
şi unii dintre boierii lui Vlăduţ, după moartea domnului lor. In 
1516, înainte de 27 Mai, încearcă un «domnişor » din Ardeal să 
apuce scaunul; Neagoe însă îl prinde şi-l înseamnă la nas. In 
aceeași vreme aştepta peste munţi şi Mircea —numit și Mileş — 
fiul lui Mihnea, un prilej ca să năvălească. Prilejul nu s'a ivit; 
de altfel Neagoe arată Brașovenilor, la 17 Martie 1517, că regele 
Ludovic al Ungariei l-a întărit în domnie și că, prin urmare, vor 
avea pe viitor aceiași prieteni şi aceiași dușmani. Adaogă apoi 
că el însuşi a jurat credinţă regelui și s'a obligat, dacă va putea, 
să respingă pe Turci, dacă nu, cel puţin să trimită vești despre 
mișcările acestora. Tot în timpul lui Neagoe, are loc şi o precizare 
a hotarului dintre Oltenia şi Ardeal. O comisie mixtă aşează din 
nou semnele începând dela Olt spre apus şi pe temeiul acestei 
lucrări se dă hrisovul din 9 Iulie 1520: e prima hotarnică păstrată 
astăzi cu privire la marginile ţării. Aceea mai veche, din timpul 
lui Mircea cel Bătrân, în care se arăta hotarul spre Moldova, s'a 
pierdut, sau n'a ieşit încă la iveală. 

Insemnătatea domniei lui Neagoe stă în fapte de ordin bise- 
ricesc. Sub acest voevod s'a clădit cea mai frumoasă dintre bise- 
ricile pământului românesc: biserica mănăstirii dela Curtea de 
Argeş. Elegant proporţionată, lucrată din materiale de cea mai 
bună calitate, împodobită bogat, ea a stârnit admiraţia contem- 
poranilor şi poate fi considerată, pe drept cuvânt, printre capo- 
d'operele arhitecturii din întreaga lume (vezi fig. 41). Ani de zile 
au lucrat meşterii, sub conducerea vestitului Manole, până au 
desăvârșit acest minunat lăcaș. Sfinţirea a avut loc la 17 August 
1517, în prezenţa patriarhului din Constantinopol, a mitropoli- 

tului şi episcopilor ţării, a patru mitropoliți din răsărit, a două- 
zeci de egumeni dela Muntele Athos, a tuturor egumenilor din 





Fig. 41. — Biserica episcopală din Curtea de Argeș, ctitoria lui Neagoe 
Basarab ; reconstruită de Regele Carol 1. 


tară şi a unui mare număr de preoţi. Descriind evenimentul, 
Gavril Protul adică cel dintâi dintre egumenii dela Athos, are 

despre noua clădire următoarele cuvinte entuziaste: « Și așa vom 
putea spune cu adevărat că nu este aşa mare şi sobornică ca 
Sionul, carele îi făcuse Solomon, nici ca Sfânta Sofia, care o făcu 
Justinian împăratul, iar cu frumuseţe este mai predeasupra decât 
acelea ». Peste mai bine de un veac și 'jumătate, un cronicar al 
Ţării Românești repetă judecata înaintaşului: «în scurte cuvinte, 
în lume nu să va afla alta ca aceasta; fericit cel ce au făcut-o, 
fericiţi cei ce au lucrat-o; vrednici sânt de laudă ». In afară de 
biserica mănăstirii dela Argeş, Neagoe a zidit şi biserica miiro- 
poliei din Târgovişte « mare şi frumoasă cu opt turle, şi tot rotunde,. 
cum se satură ochii tuturor de vederea ei». Lui i se datorește și 
schitul Ostrov din insula de pe Olt, în judeţul Argeş. A făcut apoi 
diferite îmbunătăţiri și adaose la mănăstirile Tismana și Cozia, 
a dăruit mănăstirii Comana moşia Tătărăști și a mai ridicat o 
a doua biserică în Târgoviște, cu hramul Sfântului Gheorghe. La 
Muntele Athos, mila voevodului s'a revărsat asupra mai tuturor: 
mănăstirilor. O atenţie deosebită a dat mănăstiriiCutlumuz, «lavra 
cea mare a Țării Românești », ctitoria strămoșului său Vladislav 
I, unde a zidit o nouă biserică, cu hramul Sf. Niculae, apoi o serie 
intreagă de ecarete, un adăpost pentru corăbii şi «o culă cu arme 
şi cu tunuri... de pază». La mănăstirea Sfântului Atanasie, a 
refăcut biserica ; la Iviron şi la Hilandar a adus apă pe « urloaie»: 
dela depărtare; la Pantocrator, la Vatoped, la Dionisiu, la Xero- 
potam şi la Sfântul Pavel a făcut diferite construcţii și îmbună- 
tăţiri. « Ce vom mai înmulţi cuvintele — sfârșește Gavril Protul — 
spuind de toate mănăstirile pe rând? Că toate mănăstirile din 
Sfânt Muntele Atonului le-a îmbogăţit cu toate trebuinţele.. - 
şi multe ziduri a făcut. Şi fu ctitor mare a toată Sfetagora ». La 
Constantinopol, a acoperit din nou tu plumb biserica Patriarhiei, 
a înnoit chiliile și a făcut, numeroase daruri; la Muntele Sinai şi 
la Jerusalim, de asemenea a dăruit bani şi odoare bisericeşti; la 
mănăstirea Meteore, în Tesalia, a sporit construcţiile şi «o a îm- 
bogăţit cu multe daruri». Peste tot, în întreg orientul creștin, 
Neagoe a ajutat lăcașurile dumnezeeşti, le-a înzestrat, le-a fixat 
« mertice » anuale în bani. Ni s'a păstrat astfel documentul prin 
care dăruește mănăstirii Hilandar dela Muntele Athos un ajutor 
de 7.000 de aspri, plătibil «în fiecare an, de Bobotează»; mănă- 
stirea Sf. Ilie de lângă Podgoriana, în Epir, capătă 300 lei anual; 

alte daruri a făcut mănăstirii Xenofon. Fără niciun fel de exage- 
rare, se poate spune că Neagoe a fost susținătorul întregei orto- 
doxii, din Carpaţi până în Siria şi dela Marea Ionică până în 
Egipt; numele voevo- 
dului român se pome- 
nea atunci în nenu- 
mărate mănăstiri, în 
Balcani, în Grecia, în 
Asia Mică. 

Pe timpul lui Radu 
cel Mare, Patriarhul 
Nifon fusese nevoit să 
părăsească ţara, din 
cauză că se opunea 
unei hotăriri domnești 
(vezi mai sus, p. 130). 
Neagoe, pe atunci 
tânăr boier, rămăsese 
adânc impresionat de 
această plecare şi de 
alfurisania pe care o 
aruncase cel plecat. 
Ajuns domn, el se 
gândi să repare greşea- 
la predecesorului său. 
Dar cum, între timp, 
Nifon murise, hotări 
să aducă cel puţin 
moaştele acestuia în 
țară. Cu deosebită 
pompă au fost primite 


Fig. 42. — Neagoe Basarab, doamna Despina și copiii ele de evlaviosul voe- 
lor, pe tabloul ctitoricesc al bisericii dela Curtea de 2 FA 
Argeș. Astăzi fresca se află la Muzeul de Artă religioasă nică ȘI așezate la ua, 

din Bucureşti. năstirea Dealului, dea- 


supra mormântului lui 
Radu. Se făcută rugăciuni și o minune arătă că iertarea se 
obținuse. Apoi moaştele fură trimise îndărăt, la mănăstirea 
Dionisiu din Sfântul Munte, așezate însă într'un chivot de argint 

aurit, împodobit cu pietre preţioase şi cu email, un dar prea 
frumos al lui Neagoe. 

Tot în timpul acestei domnii, logofătul HMarvat zideşte din 
temelie o mănăstire la gura Motrului şi o înzestrează cu venituri. 
Hrisovul de întărire poartă data 13 Ianuarie 1515. 

Sub raportul cultural, trebuie însemnată apariția Evanghelia- 
rului în limba slavă, ieșit de sub teascurile tipografiei muntene 
în 1512, în două ediţii: una pe hârtie obișnuită, alta de lux, pe 
pergament. E cea de a treia tipăritură din Ţara Românească; 
mai înainte apăruse, tot în limba slavă, un Liturghier, sub Mihnea 
(1508) şi un Octoih, sub Vlăduţ (1510). In ce privește «Invăţă- 
turile » lui Neagoe, învățături a căror paternitate s'a contestat 
în ultimul timp, vezi mai jos, la capitolul despre Cultură. 

Neagoe a fost căsătorit cu Elena, fiica —din flori —a despo- 
tului Iovan Brancovici din Serbia; ca fiică de despot i se dă în 
acte și în inscripţii titlul de Despina. Au avut mai mulţi copii, 
dintre cari unii au murit în fragedă vârstă. Tabloul ctitorilor, la 
biserica mănăstirii Curtea de Argeş, ne înfățișează trei băieţi: 
Teodosie, Petru şi Ioan și trei fete: Stana, Ruzandra și Anghe- 
lina (vezi fig. 42). Teodosie a urmat pentru scurtă vreme tatălui 
său la tron şi a murit la Constantinopol; Ruxandra a devenit 
soţia lui Radu dela Afumaţi, iar Stana, soţia lui Ștefăniță al 
Moldovei. 

Neagoe Basarab a murit în ziua de 15 Septemvrie 1521 
şi a fost înmormântat în biserica dela Argeș. Doamna Elena 
— în călugări€ i s'a zis monahia Platonida —a mai trăit trei- 
zeci și ceva de ani; răpusă de ciumă, la Sibiu, la 30 Ianuarie 1554, 
trupul i-a fost adus «după doi ani» în ţară spre a îiîngropat 
lângă acela a lui Neagoe. Alături, sunt mormintele a patru dintre 
copiii lor, anume: al lui Petru, al lui Ioan, al Anghelinei și al 
Stanei. 

«Să vă fie ştiute războaiele... pe 
care le-am făcut eu: cel dintâi războiu 
cu Agarenii, al doilea la Gubovi, al 
treilea la satul Ştefeni, lângă Neajlov, 
al patrulea lă Clejani, al cincilea la 
Ciocănești..., al nouăsprezecelea la 
satul Rucăr, al douăzecelea la Didrih ». 

(Inscripţia de pe piatra mormân- 
tală a lui Radu dela Afumaţi). 


Radu dela Afumaţi. Moartea lui Neagoe Basarab a fost sem- 
nalul unor lupte îndârjite pentru domnia Ţării Românești. Ur- 
mașul și fiul său, Teodosie, era nevârstnic și bolnăvicios; regența 
o aveau doamna Elena şi cumnatul ei, banul Preda Craiovescu, 
fiul lui Barbu. De această situaţie s'au folosit pretendenţii la 
tron. Pribegii din Moldova, împreună cu locuitorii din părţile 
Buzăului ridicară pe Dragomir Călugărul —ascendenţa lui n'o 
cunoaştem — și, punându-i numele de Vlad Voevod, porniră împo- 
triva lui Teodosie. Lupta s'a dat la Târgovişte, până a nu sosi 
Mehmet, begul dunărean care fusese chemat în ajutor. Biruinţa 
rămase de partea pretendentului; Preda căzu pe câmpul de bă- 
taie. Îndată însă își făcu apariţia şi Mehmet şi de data aceasta 
soarta armelor se schimbă. Invins şi făcut prizonier, Vlad Voevod 
îu trecut peste Dunăre; aci, în urma stăruinţii comisului Bădica, 
unchiul lui Teodosie, din neamul Craioveștilor, i se tăie capul. 
Buzoienii fură și ei prădaţi de armata turcească, pentru sprijinul 
pe care-l dăduseră celui ucis. Cu aceasta însă, lucrurile nu se li- 
niştiră. In lanuarie 1522, se ridică un nou pretendent, Radu, fiu 
nelegitim al lui Radu cel Mare. El își avea așezarea în satul 

Fig. 43. — Radu dela Afumaţi după tabloul 

ctitoricesc al Bisericii Episcopale din Curtea 

de Argeş. Astăzi fresca se află la Muzeul de 
Artă religioasă din Bucureşti. 


Afumaţii din Ilfov, de aceea 
i sa și zis Radu dela Afu- 
maţi (vezi fig. 43). Mehmet. 
veni din nou în ajutorul 
lui Teodosie şi se dădură o 
serie întreagă de lupte cu 
rezultat  schimbăcios. La 
Gubavi şi la Ştefeni pe 
Neajlov birui Radu — avem 
acte interne date de el în 
Fevruarie 1522 —la Clejani 
însă fu învins și, după alte 
câteva ciocniri, silit să 
treacă, în Aprilie, peste 
munţi, la Brașov. Mehmet 
ar fi trebuit acum, odată 
ordinea restabilită, să se 
retragă; el însă se gândi, 
în calitatea sa —reală sau 
atribuită —de descendent, 
din Basarabi, să păstreze 
pentru sine tronul. Trimise 
deci la Constantinopol pe 
slăbănogul Teodosie, și el 
își așeză «subași», adică 
subalterni, administratori 
«pen toate orașăle şi pen 
toate satele ». Primejdia era 
mare: țara putea deveni 
paşalâc turcesc, ca şi Bul- 
garia, Serbia şi Grecia. 
Cronica adaogă chiar că dela 
Constantinopol i se dăduse 
domnia, în urma unei cereri 
pe care o făcuse. Dacă 
planul lui Mehmet n'a iz- 
butit, aceasta se datorește 
perseverenţii şi vitejiei lui 

Radu dela Afumaţi. Strângându-și din nou oaste în Ardeal şi 
ajutat şi de voevodul Ioan Szapolyay, el cobori, în Iunie, în ţară 
şi înfrânse armata turcească la satul Grumazi, într'o luptă care a 
ţinut ziua întreagă. Urmărind pe cei bătuţi, ajunse până la Nico- 
pole şi Șiștov, unde avu de asemenea ciocniri. Peste o lună numai, 
în Iulie, Mehmet trecea însă iarăși pe ţărmul stâng şi, de data 
aceasta fiind victorios, obliga, pentru a doua oară, pe Radu să 
se retragă în Ardeal (August 1522). Acum se pare că a avut loc 
lupta dela Cetatea Poenarilor, cu «ţăranii ». Szapolyay interveni din 
nou, coborînd chiar el cu armata în Ţara Românească şi tronul 
fu redobânâit (Octomvrie). Urmează apoi câteva luni de linişte, 
până în Fevruarie 1523 când Radu trebui să se războiască iar cu 
Turcii, alături de care se aflau şi Craioveștii, în frunte cu comisul 
Bădica. Invins pentru moment, domnul se întoarce și izbuteşte să 
respingă pe vrăjmași: în Aprilie 1523 găsim acte interne de ale lui. 

Un lucru însă apărea evident, anume că domnia nu se putea 
păstra decât cu asentimentul Turcilor şi având concursul puter- 
nicei familii boierești de peste Olt. Radu se hotări deci să-și toc- 
mească mai întâi treburile la Poartă. Se începură tratative; ele 
păreau că vor avea un sfârşit fericit —la un moment dat suc- 
cesul fusese chiar anunţat la Braşov —când, în urma opoziţiei 
lui Mehmet, tronul fu dat unui al treilea, lui Vladislav, nepotul 
lui Vladislav al II-lea (1447—1456). Noul domn avu la început 
sprijinul Craioveştilor (lulie 1523); puţin timp însă după aceea, 
se ajunge la conflict. In Septemvrie, Pârvul banul nu mai e în 
divan; în Noemvrie, spre sfârșitul lunei, răsculații izbutesc să 
înlăture pe Vladislav și să așeze pe ruda lor, comisul Bădica. 
La 30 Noemvrie acesta era în scaun; la 19 Ianuarie 1524, 
scrie Brașovenilor, arătându-le împrejurările în care izbutise să 
ia domnia: Vladislav —spune el — «începând să omoare pe 
boierii de frunte şi bătrâni ai Ţării Românești », aceștia «prea 
bine au cunoscut că le este vrăjmaş tuturor şi că are de gând să 
le piarză capetele ». De aceea «ei n'au voit nicidecum să se lase... 
și primindu-mă pe mine să le fiu lor domn... m'am aşezat în 
scaunul părintelui meu ». Bădica era, într'adevăr, fiu nelegitim al 
lui Radu cel Mare şi văr primar cu Neagoe Basarab. Domnia lui 
însă a ţinut foarte puţin. Turcii se prefăcură că-l confirmă și 
trimiseră steagul, printr'un detașament de vreo 300 de oameni. 

Când Bădica le ieşi înainte, bucuros, ca să-i primească, ei îi tăiară 
capul; aceiași soartă avură şi boierii care-l întovărășeau (Ianuarie 
1524). Radu dela Afumaţi care tocmai pornise împotriva noului 
domn, se folosi de această împrejurare şi ocupă scaunul. Anun- 
țând Braşovenilor printr'o scrisoare cele petrecute, el adaogă: 
« lar Turcii de îndată ce au tăiat pe Bădica și pe boieri, s'au în- 
tors îndărăt la Giurgiu şi au trimis capul lui şi alte două capete la 
Poartă; iar trupul lui Bădica l-am luat domnia mea însumi și 
m'am dus domnia mea la mănăstirea Dealului și l-am îngropat 
acolo ». Vladislav însă nu înţelegea să renunţe la tronul pe care-l 
avusese. De aceea, ajutat de Turci și adăogându-se şi sprijinul 
Craioveștilor pe care şi-i apropiase din nou, pornește împotriva 
lui Radu. In Mai 1524, acesta stăpânea încă, în lunie, el trebue 
să se retragă în faţa adversarului său. Se vede insă că Vladislav 
nu putuse uita rolul jucat de Craioveşti în răscoala lui Bădica; 
de aceea, cu tot sprijinul pe care i-l dăduseră acum în urmă, el 
înlocuiește în dregătoria de mare ban pe Pârvu printr'un anume 
Tatul. Puternicii și ambiţioşii boieri de peste Olt nu acceptară 
însă o asemenea umilire și drept răspuns, trecură de partea lui 
Radu dela Afumaţi. Avându-i alături, acesta izbuti să înlăture 
pe Vladislav, prin lupta de la Didrih (Septemvrie 1524). Noile 
tratative cu Turcii fură încununate de succes. E adevărat că, 
pentru a ajunge aci, Radu trebui să se ducă el insuși la Poartă şi 
că avu și sprijinul preţios al sangeacului din Belgrad. La 1 Fe- 
vruarie (1525, reintors în ţară, domnul putea anunţa Brașove- 
nilor că-și întocmise treburile la Constantinopol. Era, în fond, 
o înfrângere pentru acela care timp de ani de zile luptase contra 
Turcilor. Experienţa îi arătase însă că nu se putea altfel; boierii 
— ne spune cronica — ajunseseră la aceiaşi concluzie: «fiind pu- 
ţini şi ţara mică... nu vor putea să să tot bată cu un împărat 
ce au luat şi au cuprins atâtea ţări şi are mulțime de oameni». 
Că aveau dreptate în acest raţionament, o va dovedi, un an nu- 
mai după aceea, lupta dela Mohâăcs (29 August 1526). Ungurii 
de altfel nu fuseseră în stare să păstreze nici cetatea Severinului, 
care în 1524 cade în mâna Turcilor. lar dacă ocupaseră, în schimbul 
posesiunilor ardelene Vințul de Jos şi Vurpărul, donate lui Radu, 
cetatea dela Poenari, unde, în 1524 şi 1526, constatăm un pâr- 
călab de al lor, făcuseră aceasta nu pentru a apăra Țara Româ- 

nească, ci pentru a se apăra pe ei înşişi, pentru a priveghia mai 
bine drumurile care duceau peste munţi. Așa dar, Radu trebui 
să se supuie fatalităţii: primi dela Sultan steagul de domnie. In 
felul acesta însă, ţara scăpă de primejdia de a fi transformată în 
paşalâc, aşa cum se va întâmpla, ceva mai târziu, cu mult mai 
puternica Ungarie. 

Cu toată întărirea turcească, anul 1525 nu fu însă un an lini- 
ştit pentru Radu. Vladislav izbuti să reocupe tronul timp de 
câteva luni: avem hrisoave interne dela el, din Mai şi Iunie; acel 
din 10 Iunie este dat din București. Apoi un raport ardelean, 
din 1 Septemvrie, vorbește de un domnișor care a venit din Mol- 
dova cu vreo 2.000 de oameni, dar care a fost bătut la Brăila, 
pierind înnecat. Nu ştim din ce an este scrisoarea, datată 7 De- 
chemvrie, prin care Radu comunică Braşovenilor că s'a ridicat 
asupra lui un vrăjmașş în Mehedinţi, vrăjmaş bătut însă şi ucis 
de către banul Pârvu Craiovescu. S'ar putea să îie tot din 1525. 
In anii următori, nu se mai constată alte încercări de ale domni- 
şorilor. După atâtea frământări, Radu are parte —sub acest ra- 
port —şi de un răstimp mai liniștit. Se produce însă, în curând, 
un conflict de altă natură. Murindu-i, spre finele anului 1535, 
soţia, fiica vornicului Vlaicul, el se căsătoreşte a doua oară, la 
sfârșitul lunii Ianuarie 1526, cu Ruzandra, fiica cea mai mică a 
lui Neagoe Basarab (vezi fig. 44). Devine astfel rudă cu puternica 
familie a Craioveştilor care va fi de acum în mod constant alături 
de domn. In acelaşi timp însă, îşi atrage dușmănia lui Ștefăniță, 
domnul Moldovei, care voia şi el de soţie —pe temeiul unei vechi 
făgădueli a lui Neagoe —tot pe Ruxandra. Urmează de aci o 
primă expediţie de răzbunare a lui Ștefăniță, o a doua, răspunsul 
lui Radu, şi o a treia, replica celui dintâi, toate în cursul anului 
1526 (vezi şi mai sus, p. 143). In aceeași vreme, Sultanul Soliman 
Magnificul, sfărâma la Mohâcs nu numai armata, dar însuși statul 
ungar. La această luptă, cu consecinţe hotăritoare pentru istoria 
Europei centrale și răsăritene, domnii noștri n'au participat. 

Recunoscut de Turci şi sprijinit de Craioveşti, Radu ar fi 
putut domni vreme îndelungată, dacă nu cădea victima unui com- 
plot ticălos. Spre sfârșitul anul 1528, o sumă de boieri, în frunte 
cu Neagoe vornicul şi Drăgan postelnicul, nemulţumiţi probabil 
de influenţa puternicei familii de peste Olt, se ridică împotriva 

domnului. Acesta surprins, neavând la îndemână oastea spre 
a li se opune, e nevoit să fugă. Se îndreaptă în spre partea de 








Fig. 44. — Chipul Doamnei Ruxandra, 

fiica lui Neagoe Basarab şi soţia lui Radu 

dela Afumaţi, pe tabloul ctitoricesc dela 

biserica episcopală din Curtea de Argeş. 

Astăzi la Muzeul de Artă religioasă din 
Bucureşti. 


apus a ţării, unde ştia că va găsi 
ajutorul Craioveştilor. Pe drum 
însă, boierii îl ajung la Râmnicul 
Vâlcei şi, nerespectând nici lă- 
cașul dumnezeesc în care Radu 
se refugiase, îl ucid, în bise- 
ricuţa de pe dealul Cetăţuii, sub 
ochii îngroziţi ai preotului. Ace- 
eași soartă are și fiul său Vlad. 
S'a întâmplat această mizerabilă 
crimă — unică prin împrejurările 
ei în istoria noastră —în ziua de 
2 Ianuarie 1529; ea pune în lu- 
mina cea mai urită boierimea 
munteană din acea vreme. Trupul 
lui Radu a fost dus apoi la mă- 
năstirea din Curtea de Argeş; dea- 
supra mormântului său s'a aşezat, 
o lespede frumoasă de marmură 
pe care viteazul voevod e înfă- 
ţişat călare, cu buzduganul în 
mână și cu mantia fluturând. O 
lungă inscripţie pomeneşte toate 
«războaiele » pe care le-a purtat: 
primul fără indicarea localităţii, 
apoi «la Gubavi; la satul Ște- 
feni pe Neajlov; la Clejani; la 
Ciocăneşti ; la cetatea Bucureşti ; 
la cetatea Târgoviștei; la râul 
Argeșel; la satul Plata; la Ali- 
mănești, pe Teleorman; cel mai 
iute și cel mai vârtos din toate 
războaiele, la Grumazi, cu 7 san- 
geacuri; la Nicopoli; la Şiștov; 


la cetatea Poenari, cu ţăranii; la Gherghița; iar la București; 
la oraș, la Slatina; la cetatea București, cu Vladislav Voevod; 

la satul Rucăr; la Didrih ». Nu mai puţin de douăzeci de lupte 
în trei ani şi ceva, dintre care multe victorioase. De aceea, un 
document dela Mihnea, din 4 lunie 1588, îl și numeşte « cel Viteaz ». 

Dintre « copiii lui » —pomeniţi în felul acesta într'un act din 
17 Aprilie 1523 —cunoaştem sigur numai pe Vlad, care a avut. 
acelaşi sfârşit năpraznic, la Râmnicul Vâlcii. S'ar putea ca o scri- 
soare datată numai 17 Dechemvrie, fără an, dela Radu Voevod, 
prin care acesta invită pe judeţul și pârgarii Brașovului la nunta 
«prea iubitei sale fiice », să se refere tot la Radu dela Afumaţi: 
ştim doară din documentul dela Mihnea citat mai sus, că a avut 
şi «două fete» (Abe Amhipepe PAAVAA B06B0A4). Siguranță deplină 
însă n'avem în ce privește datarea scrisorii. Cunoaştem în schimb: 
numele a doi fraţi ai săi, Cârstea, care a ocupat deegătoria de 
vistier și Maican, pe aceea de spătar. 

In timpul lui Radu, a ridicat «jupân Manea marele vornic 
şi jupâniţa Vilae », biserica Sf. Nicolae din Târgoviște, în anul 
7036 (1527—1528). 

Moise Vodă, care urmează la tron, era fiul lui Vladislav, domnul 
din 1523 și 1524, adversarul lui Radu dela Afumaţi. El domneşte 
puţin, un an și jumătate, până în August 1530. Numit de Turci, 
e instalat în a doua jumătate a lui Martie 1529; peste o lună 
murea cel mai puternic dintre boierii munteni —mai puternic 
decât unii dintre domnii pe care-i văzuse schimbându-se — Pârvu 
Craiovescu. Cât de tari se simțeau membrii acestei familii se 
vede şi din faptul că fiul său, Barbu, dând la 25 Septemvrie 1529, 
în calitate de ban al Olteniei, un act mănăstirii Bistriţa, între- 
buinţează, pentru a lega pe urmaşii săi în dregătorie, formula 
domnească: «pe care-l va alege Dumnezeu a fi oblăduitor acestui 
loc, din fraţii noştri ori din rudele noastre sau, pentru păcatele 
noastre, din alt neam străin ». Considerau deci demnitatea de ban 
ereditară în familia lor, întocmai ca și domnia în familia Basa- 
rabilor, numirea unui străin fiind socotită ca o pedeapsă «pen- 
tru păcatele noastre». 

Supus ascultător al Sultanului, Moise Vodă trimite, la porunca 
acestuia, armată în Ardeal spre a da ajutor lui Joan Szapolyay, pe 
care Saşii nu voiau să-l recunoască. Pentru acest serviciu, el pre- 
tindea cele două domenii: Vinţul de Jos şi Vurpărul, pe care prede- 
cesorul său Radu dela Afumaţi, le stăpânise până la sfârșitul domniei. 

In Noemvrie 1529, e asediat Branul, dar nu poate îi luat; 
boierul care îndemnase pe domn la această expediţie și care co- 
mandase personal oastea, e tăiat. In același an, Petru Rareș 
repurta prin, vornicul său Grozav, strălucita biruinţă dela Fel- 
dioara; situaţia politică a Ardealului era determinată deci, de 
fapt, de armatele domnilor noștri. 

Pentru a-și apropia mai mult pe Craioveşti, Moise Vodă dă pe 
soră-sa de soţie lui Barbu, banul. Nunta are loc la 13 Fevruarie 1530 
și, chiar cu acest prilej, sunt tăiaţi unii boieri din partida adversă. 
Ceilalţi pribegesc şi în curând se întorc cu oaste turcească şi cu 
un domn nou, Vlad, fiul lui Vlăduţ,. Au loc câteva ciocniri în Mai, 
favorabile lui Moise; la sfârşitul lunei însă sau în primele zile ale 
lunei următoare, înainte de 4, el e nevoit, să părăsească scaunul și 
să fugă în Ardeal. Căpătând ajutor unguresc, reintră în ţară pe la 
Bran şi, împreună cu Barbu Craiovescu, întâmpină pe Vlad la 
Viişoara, în apropiere de Slatina. Lupta a avut loc în ziua de 29 
August 1530 — Analele Secuieşti dau data de 28 August —și s'a 
sfârșit printr'o înfrângere totală: între cei căzuţi au fost însuşi Moise 
şi cumnatu-său; comandantul corpului de ajutor unguresc, Ștefan 
Mailath, a fost făcut prizonier. Mormântul lui Moise se găseşte 
în mănăstirea Bistriţa, ctitoria Craioveştilor;, anul morţii, 7040 
(= 1532), este însă dat greșit în inscripţia de pe lespedea funerară. 

Soţia lui Moise se numea Anca; fiica lor Zamfira —se pare 
singurul lor copil —s'a căsătorit mai întâi cu un ungur, Ştefan 
Keserii, apoi cu polonul Stanislaw Nisowski. Ea este ctitoră la 
biserica Densuș şi la mănăstirea Prislopului din Ţara Hațegului; 
în această mănăstire a și fost îngropată, în Martie 1580. 

Vlad Inneecatul. Invingătorul dela Viişoara și urmașul lui 
Moise la tron era fiul lui Vlăduţ cel decapitat în 1512. A domnit 
puţin, doi ani de zile, fără vreo faptă mai deosebită. A fost dușman 
al Craioveștilor, cărora le confiscă mai multe moşii — între ele 
însăşi Craiova, moşia de baştină. 

In Septemvrie 1532, mergând să se plimbe la un sat Popești 
«den jos de București », s'a înecat în Dâmboviţa, cu cal cu tot. 
Accidentul se explică prin faptul că domnul era —așa cum ne 
asigură un izvor de peste munţi —după un chef prelungit. A fost 
înmormântat, prin grija mamei sale, doamna Anca, la mănăstirea 
Dealului, alături de tată-său. Vlad Innecatul a avut de soţie pe 

o fiică a lui Petru Rareș și anume, se pare, nu pe Chiajna, cum 
s'a crezut de unii cercetători, ci pe Ana, din prima căsătorie a 
voevodului moldovean. 

Vlad Vintilă dela Slatina a îost ales de boieri ca urmaș al lui 
Vlad Innecatul. Era fiul lui Radu cel Mare; una din cronicile 
Țării Româneşti îl arată, înainte de a ajunge la domnie, ca «judeţ », 
adică primar al orașului Slatina, iar o însemnare contemporană 
îi dă numele de «lo Braga Voevod». Nici stăpânirea lui n'a avut 
vreo însemnătate deosebită. Craioveştii l-au sprijinit; o parte din 
ceilalţi boieri însă erau împotriva lui și au căutat să-l înlăture, 
în vara anul 1534, pârindu-l lui Aloisio Gritti, un favorit al Sul- 
tanului, favorit care trecea tocmai cu o oaste pe la noi înspre 
Ardeal (vezi și mai jos, p. 177). Prinzând de veste, Vlad Vintilă 
se duce în tabăra lui Gritti, la Piteşti, și găsește acolo pe răzvră- 
tiţi, în număr de 75. La cei mai mulţi le taie buzele și nasul; unii, 
se pare, sunt decapitaţi; câţiva fruntași — cinci după o mărturie 
din Sibiu —sunt închiși în cetatea Poenarilor. Dar ceea ce nu 
izbutise acum, se va realiza peste mai puţin de un an. În primele 
zile ale lui Iunie 1535, domnul se afla pe malul Jiului, în apro- 
pierea Craiovei «la vânătoare de cerbi și alte vânaturi mai mari ». 
Avea de gând, cu acest prilej, să se scape și de câţiva dintre boierii 
pe care-i considera dușmani. Aceștia află insă de cele plănuite 
şi-i iau înainte; însuși cumnatul lui Vlad-Vintilă, Momce logo- 
fătul, învaţă două slugi ale sale «unul arvat (croat) şi altul un- 
gurean », cum să procedeze şi într'adevăr aceştia trecând în fuga 
calului pe lângă domn, îl străpung cu sulițele. La 12 Iunie, se 
știa de ispravă la Braşov. 

Vlad-Vintilă este, împreună cu soția sa Rada, fiica vistierului 
Vlaicu, ctitorul mănăstirii dela Menedic, din judeţul Buzău, pe 
apa Slănicului. Lăcașul ridicat în 1532 nu ni s'a păstrat; cel de 
astăzi, numit în amintirea întemeietorului, Vintilă Vodă, se da- 
toreşte de fapt episcopului de Buzău Chesarie şi a fost terminat 
în 1846, Octomvrie 26; el se află ceva mai jos de vechea mănă- 
stire. La Muntele Athos, Vlad-Vintilă a făcut o serie de danii: 
a dat Hilandarului un mertic anual de 10.000 de aspri iar bol- 
niței de acolo, 800 de aspri; tot 10.000 de aspri —plus 1.000 
pentru cheltuiala drumului —au căpătat călugării dela Marea 
Lavră a Sfântului Atanasie , mănăstirile Zograf, Xeropotam, Vatoped 

şi Cuilumuz s'au împărtăşit şi ele din mila acestui voevod. 
Vlad-Vintilă a fost îngropat în ctitoria sa dela Menedic. 

Radu Paisie. După el urmează la tron Radu Paisie, un fiu 
nelegitim al lui Radu cel Mare. Numele lui de botez era Petru; 
făcându-se călugăr —a fost şi egumen la mănăstirea Argeş, — 
i s'a spus Paisie. Încă din toamna anului 1534, el încearcă, spri- 
jinit de boierii nemulțumiți, să puie mâna pe domnie. Incercarea 
reuşeşte: la 1 Septemvrie, Paisie, care în noua ipostază, de domn, 
își schimbă pentru a doua oară numele, zicându-şi Radu, ca și 
tată-său, dă, în Târgovişte, un hrisov. Dar succesul nu ţine mult. 
Pe la sfârşitul lui Noemvrie, Vlad-Vintilă reocupă tronul şi Radu 
Paisie e nevoit să se refugieze în Ardeal, unul din boierii care-l 
susținuseră, logofătul Vâlsan, plăteşte cu capul « vicleșugul » său. 
In lunie 1535, după «vânătoarea» de lângă Craiova, izbutește 
din nou să ia domnia și de data aceasta, în chip temeinic. Turcii îl 
recunosc şi află într'adevăr în Radu Paisie un voevod ascul- 
tător. Așa de ascultător, încât el consimte să le cedeze, drept 
răsplată pentru ajutorul pe care i-l daseră spre a goni pe un pre- 
tendent, orașul Brăila şi regiunea înconjurătoare. 

Prima încercare de a i se lua domnia de către un atare pre- 
tendent are loc între anii 1535—1539, mai probabil în 1536. Un 
boier Drăghici, fiul lui Danciul Gogoaşă, dându-se drept fecior 
de domn, izbutește să obțină sprijinul Porții şi ocupă, se pare, 
chiar tronul. Este însă dovedit ca impostor îndată după aceea și 
piere spânzurat la Constantinopol. Din unele izvoare ar rezulta 
că descoperirea înşelăciunii s'a făcut înainte ca el să fi fost instalat. 
Oricum s'au petrecut faptele, cert este că tentativa lui Drăghici 
a avut loc și că ea s'a produs în primii ani de stăpânire ai lui Radu 
Paisie, înainte de Iunie 1539, când apare un nou turburător, banul 
Șerban, înrudit cu Craioveştii. De data aceasta, ştim sigur că 
domnul părăseşte scaunul, trecând peste Dunăre şi că are nevoie 
de ajutorul turcesc spre a-l putea relua. Șerban fuge în Ardeal; 
un document din 1543 îl arată stând acolo, împreună cu un anume 
Cârlig Orbul. Rezultatul acestei de a doua revolte a fost pier- 
derea Brăilei, pe care Turcii o obţin în schimbul ajutorului dat 
şi o transformă în raia. E un nou punct de observaţie şi de con- 
trol pe malul stâng al Dunării, o nouă ameninţare în caz de ne- 
executare a poruncilor Sultanului. 

Al treilea asalt împotriva domniei lui Radu Paisie are loc în 
anul 1544. Pentru motive care nu ne sunt bine cunoscute, dar 
care se pot uşor bănui: participarea la încercările anterioare de 
răsturnare, «o seamă de boiari » în frunte cu Stroie, Manole şi 
Mihalco, pribegiseră în Ardeal. Aci ei se strâng în jurul preten- 
dentului Laiotă Basarab şi pornesc împotriva lui Radu. In lupta 





Fig. 45. — Biserica mănăstirii Valea, în județul Muscel, ctitoria lui Radu Paisie. 


care are loc, domnul e învins și silit să se retragă la Zurnu, în 
raiaua turcească şi apoi peste Dunăre la Nicopole (Mai 1544). Se 
întoarce însă în curând cu ajutor dela pașa de acolo şi la Fân- 
tâna Ţiganului, în Prahova, bate şi ucide atât pe pretendent 
cât şi pe însoțitorii lui. Răsplătind, după biruinţă, pe unul din 
boierii săi credincioşi, Radu Paisie ne dă el însuşi câteva amă- 
nunte interesante: «... în bătălia dintâi cu Stroe pribeagul... 
ne biruise Stroe şi învinsese oştirile noastre și împrăștiindu-se ai 
noştri, deteră dosul, lăsând visteria domniei mele, de începuseră 

dușmanii a prăda visteria... stricând căruțele; iar vistierul 
Radu nu lăsă atunci visteria domniei mele şi o scăpă prin băr- 


a 


Fig. 46. — Radu Paisie şi fiul său Marco, după 
tabloul ctitoricesc dela Biserica Episcopală din 
Curtea de Argeş. Actualmente, fresca se află la 
Muzeul de Artă religioasă din Bucureşti. 





băţia sa şi drese căruțele: 
şi aduse toată visteria la 
domnia mea, la Turnul 
Nicopolii; atunci domnia 
mea mult m'am bucurat și 
m'am veselit pentru dreapta 
slujbă ce mi-a slujit vistierul 
Radu... 5. — După un izvor 
săsesc, Laiotă Basarab a 
ocupat scaunul numai 
trei zile. 

Sub raportul politicei ex- 
terne, Radu Paisie n'a avut 
până în 1543 nicio iniția- 
tivă, mulţiimindu-se să exe- 
cute dispoziţiile ce primea 
dela Poartă. Astfel în 1541, 
el merge cu armata sa în 
Ardeal asupra lui Mailath 
care se revoltase încă din 
Octomvrie 1539 împotriva 
lui loan Szapolyay şi con- 
tribue la prinderea lui (vezi 
și mai jos, p. 181). In această 
expediţie, Radu avea de 
altfel şi un interes personal: 
el primise dela Szapolyay 
domeniile Vinţul de Jos și 
Vurpărul, care aparținuseră, 
înainte de revoltă, lui Mai- 
lath. Prinzându-l deci pe 
acesta din urmă, el își con- 
solida stăpânirea asupra 


celor două domenii. După ocuparea Budei însă (1544), văzând marea 
mişcare produsă în Germania și poate și sub sugestiile lui Petru 
Rareș, Radu începe să încline în spre Imperiali. La 7 lanuarie 

1543, el făgăduește regelui Ferdinand credinţă şi ajutor cu armele 
împotriva « necredincioșilor Turci » pe care va căuta să-i împiedice 
«cât îi va fi cu putinţă» a trece prin ţara sa. La 3 Aprilie, 
Ferdinand răspunde, făgăduindu.-i, la rândul său, ajutor şi cerându-i 
ştiri despre mișcările « dușmanului comun ». Din aceste relaţii cu 
Imperialii i se trage însă lui Radu Paisie sfârșitul domniei. Turcii, 
simţindu-l, îl chiamă în Martie 1545 la Constantinopol și îl trimit 
în surghiun «la Eghipet », unde a și murit. Mormântul său cred 
să fie, probabil, în Alexandria. 

Radu Paisie a dat un hrisov, la 17 Septemvrie 1544, pentru 
delimitarea teritoriului eparhiei Buzăului ; unii istorici cred chiar 
că el și nu Radu cel Mare este întemeietorul acestei eparhii. Tot 
Radu a zidit mănăstirile Mislea (Prahova), Valea (Muscel) (vezi 
fig. 45), ambele în 1537, apoi Bolniţa Coziei în 1538 şi a isprăvit 
Mitropolia din Târgovişte, acoperind-o cu plumb și zugrăvind-o; 
din vremea lui este de asemenea schitul Verbila din Prahova, 
ctitoria banului Toma care a și fost îngropat acolo, în 1539, şi 
biserica din Stănești (Vâlcea), ridicată în 1536 de Giura logofătul 
şi soţia sa, jupâniţa Vilaia, în locul unui mai vechiu lăcaș al lui 
Mogoș banul și al fiului său Mogoş spătarul. La Muntele Athos, 
a dat ajutoare mănăstirilor Xenofon, Simopetra, Dohiariu, Ivir 
şi Esfigmenu; mănăstirile Caracallu şi Stavronichuta au fost rezi- 
dite, a ajutat deasemenea mănăstirea cu hramul Sf. Gheorghe, 
dela Meteore, în Tesalia. 

Radu Paisie a fost căsătorit de două ori: prima dată cu Stana, 
a doua oară, în 1541, cu Ruzandra. A avut mai mulţi copii: pe 
Marco, Vlad şi Pătraşcu (viitorul domn) şi pe Maria, Voica și 
Cârstina (vezi fig. 46). 

+ ...carele, apucându-se de domnie... 
ca un păstor bun ce străjuiaște turma 
sa, așa în toate părțile străjuia şi 
priveghia şi nevoia să lăjească ce au 
apucat, că nimica după ce s'au aşezal 
la domnie n'au zăbovit, ci de răz- 
boaie s'au apucat, şi la toate-i mer- 
gea cu noroc... s. 

(Letopiseţul Țării Moldovei 
până la Aron Vodă). 


Petru Rareş a fost fiu nelegitim al lui Ştefan cel Mare. Pe 
mamă-sa o chema Maria —cu acest nume o găsim în pomelnicul 
dela Bistriţa —și era de fel din Hârlău. Despre tinereţea lui 
n'avem știri lămurite. Unii istorici cred că ar fi fost trimis chezaș 
la Turci de tată-său, alţii socotesc că ar fi stat în Polonia. lar 
părerea noastră este că mai curând are dreptate tradiţia con- 
semnată de Neculce, în a sa vestită O seamă de cuvinte: înainte 
de domnie, Petru a fost negustor și anume negustor de peşte sau 
măjar, întocmai după cum, înainte de a ajunge la dregătorii, tot 
negustor a fost și Mihai Viteazul. In sprijinul acestei păreri vine 
și mărturia letopiseţului Țării Moldovei care spune că «după 
moartea lui Ştefan Vodă cel Tânăr, strânsu-s'au boierii și ţara, 
de s'au sfătuit pre cine vor alege să puie domn, că pre obiceiul 
ţării nu se cădea să dea altuia domnia, fără carele nu vrea fi să- 
mânţă de domn. Și iscodind unul dela altul » au aflat «pre Petru . . .. 
adeverindu-l că-i din osul lui Ştefan Vodă...». De-ar fi fost 
Rareș bine cunoscut, ca pretendent pribeag prin vecini sau la 
Turci, n'ar mai fi stat boierii să cerceteze și să «iscodească ». In- 
teresant — deși nu concludent —e și faptul că puţin timp după 
suirea sa pe tron, şi anume la î Aprilie 1527, Petru scrie Bistri- 
enilor să facă dreptate lui Toma din Suceava şi tovarăşului său, 

negustori de peşte sărat, care aveau de luat, pentru marfa lăsată 
acolo, 14 îlorini ungurești. Suma e mică, aşa că scrisoarea are 
poate ca explicare și legături mai vechi cu cei din aceeaşi breaslă. 

Petru Rareș și Ardealul. In momentul când a fost ales domn 
al Moldovei (20 Ianuarie 1527), situaţia în Ungaria era din cele 
mai grele. Cu câteva luni mai înainte avusese loc lupta dela Mo- 
hdcs, în care statul vecin îşi pierduse nu numai regele —înnecat: 
într'o mlaștină în timpul retragerii — dar și independenţa şi uni- 
tatea. Moștenirea lui Ludovic o revendicaseră dela început doi 
pretendenți: unul Ferdinand, cumnatul răposatului rege şi îrate 
cu Carol Quintul, împăratul Germaniei, celălalt Joan Szapolyay, 
voevodul Ardealului. Primul era sprijinit de îrate-său, împăratul, 
şi de Sași, cel de al doilea de marea majoritate a Ungurilor și 
de Turci. Szapolyay îusese ales rege la 10 Noemvrie, Ferdinand 
la 17 Dechemvrie 1526. Rămânea acum ca armele să decidă cine 
e mai puternic. 

Petru Rareş a văzut numaidecât câştigul pe care-l putea avea, 
amestecându-se în luptele de peste munţi: ajutorul dat uneia din 
părţi, însemna sporirea posesiunilor sale ardelene. Dinspre Po- 
loni era asigurat, deoarece încheiase cu ei, în Octomvrie 1527, 
un tratat de alianţă şi prietenie, asemenea celui încheiat de Ște- 
făniţă. Toată greutatea era deci să aleagă partea care va birui. 
La început, orientându-se după succesele militare și îndemnat și 
de gândul său ascuns de a scăpa de suzeranitatea turcească, Petru 
înclină pentru Ferdinand. Când însă îşi dădu seama că Sultanul 
sprijină efectiv pe Szapolyay — și aceasta însemna enorm —când 
văzu în aceeași tabără și pe regele Poloniei, își schimbă atitudinea. 
In Mai 1529, trimisul domnului Moldovei încheia cu Szapolyay o 
învoială prin care Rareș se obliga să-i aducă la ascultare pe Sași, 
primind în schimb Bistriţa şi Rodna, cu toate veniturile și tot 
ţinutul înconjurător şi, bine înţeles, confirmarea stăpânirii asupra 
Ciceiului şi Cetăţii de Baltă. Secuii fuseseră supuși cu câteva luni 
mai înainte, tot de Rareş, printr'o expediţie care durase două 
săptămâni (dela 29 Ianuarie la 15 Fevruarie). De data aceasta, 
se întocmiră două armate: una, sub comanda vornicului Grozav, 
avea să treacă munţii pe la Oituz şi să se îndrepte spre Braşov; 
cealaltă, cu Parbovski, portarul Sucevii și cu Danciul, pârcălabul 
de Roman, trebuia să pătrundă în Ardeal pe la Bistriţa și să 

cuprindă cetatea Ciceiului. Rareş nu participă personal, poate și 
din cauză că soţia îi era greu bolnavă (a şi murit la 28 Iunie 1529). 
Sașii şi Ungurii partizani ai lui Ferdinand, se pregătiră și ei, 
formând un corp puternic de oaste, prevăzut cu artilerie nume- 
roasă. La 20 Iunie, vornicul Grozav ajunse lângă Brașov, la 22 
avu loc lupta, la Feldioara, pe apa Bârsei (vezi fig. 47). Inver- 
șunarea și de o parte şi de alta era mare; în cele din urmă, însă, 
biruinţa rămase Moldovenilor. Saşii și Ungurii avură pierderi 
foarte grele. « În acea luptă nenorocită, ca să nu zicem ruşinoasă,— 
— recunosc înşişi Braşovenii —am pierdut toate tunurile noa- 
stre... Niciodată Țara Bârsei n'a suferit un dezastru atât de 
mare ». In acest timp, armata cea de a doua, sub comanda lui 
Barbovski şi Danciul, şi-a atins și ea obiectivul, cetatea Ciceiului, 
pe care a ocupat-o. loan Szapolyay, ca să-şi arate mulțumirea 
pentru serviciile aduse de Rareș, i-a mai dăruit și cetatea Ungu- 
raşul; la 15 Iulie 1529, domnul Moldovei comunica această veste 
Bistriţenilor. Indată însă ce oștile trecură îndărăt munţii, Sașii 
se arătară din nou ostili. Bistriţa refuza să accepte pe pârcălabii 
moldoveni, cu toate somaţiile pe care le primise. Sibiul, Braşovul 
și Sighișoara persistau în a nu recunoaște stăpânirea lui Szapolyay. 
Fu nevoie, prin urmare de o nouă expediţie a lui Rareş. De data 
aceasta veni domnul în persoană. La 25 Octomvrie, el se găsea 
la Prejmer, la 27 satul era ars, la 29 începea asediul Braşovului. 
Un turn fu cucerit iar garnizoana lui făcută prizonieră. Sașii, 
văzând că nu vor putea rezista până la urmă, se rugară de pace, 
care se şi încheie la 3 Noemvrie. Rareş primi 5.600 de florini, iar 
Braşovenii recunoscură pe Szapolyay ca rege. Sighişoara nici nu 
aşteptă să fie asediată, ci trimise înainte o sumă însemnată de 
bani şi făgădui de asemenea supunere lui Szapolyay. Bisiriţenii, 
mai recalcitranţi, sfârşiră şi ei totuşi, în vara anului 1530, prin 
a recunoaşte autoritatea lui Rareș, plătindu-i un cens sau tribut 
anual și furnizându-i proviantul de care avea nevoie. In acest 
moment, o mare parte a Ardealului asculta de domnul Moldovei. 
Ciceiul, Cetatea de Baltă, Bistriţa, Rodna și Ungurașul erau po- 
sesiunile sale; Secuii îi erau supuși, Saşii trebuiseră să i se închine. 
«Am cucerit Ardealul cu sabia —scria Rareș Brașovenilor — 
și n'am de gând să-l dau nimănui, nici regelui Ferdinand, nici 
altuia, ci numai regelui Ion (Szapolyay!) care îmi este bun 

Fig. 47, — Ruinele cetății dela Feldioara, în vecinătaţea căreia s'a dat lupta intre Moldoveni și Imperiali, la 22 Iunie 1529. 

prieten şi frate». În realitate, ar fi vrut grozav să-l păstreze 
pentru el, să nu-l mai dea nici lui Szapolyay; contemporanii o 
vedeau bine și Rareş însuşi o lăsa adesea să se înţeleagă. Adre- 
sându-se Sașilor din Sibiu, el le spune: « V'am cucerit cu sabia 
şi vam făcut supuşi mie. Am crezut că îmi veţi fi supușii mei cre- 
dincioși. Cunoașteţi ori cumva alt stăpân? ». Un partizan al lui 
Ferdinand scrie: « Trădătorul de moldovean afirmă că ţara este 
a lui», iar Sibienii comunică o știre asemănătoare: «EI (Rareş!) 
spune peste tot că Ardealul este al lui, căci l-a cucerit cu sabia». 
Dar cu toată dorința lui, cu toate succesele militare, Rareş a tre- 
buit în cele din urmă să respecte convenţia pe care o făcuse cu 
Szapolyay şi să lase acestuia stăpânirea asupra Ardealului. Nu 
e mai puţin adevărat că de pe urma intervențiilor sale, el a realizat 
un câștig apreciabil: teritorial, prin sporirea posesiunilor, și moral, 
prin autoritatea pe care a dobândit-o în faţa tuturor locuitorilor 
de peste munţi. 

Relaţiile cu Polonii și cu Tureii. Odată încheiată putinţa de 
expansiune în Ardeal, Rareș își îndreptă privirile în altă parte, 
anume spre Pocuția. Stăpânirea acestei provincii nu căpătase, 
din punct de vedere legal, o soluţiune definitivă. Bogdan murise 
fără ca ea să se fi produs, iar sub Ștefăniță lucrurile rămăseseră 
în aceeași stare. Se putea deci redeschide problema. E ceea ce 
face Rareș, la începutul lunii Dechemvrie 1530, intrând cu oastea 
şi ocupând cetăţile şi târgurile mai însemnate. Un număr apre- 
ciabil de nobili ruteni, ortodocși, trec de partea lui: ne-o spune 
diploma în limba latină din 3 Ianuarie 1531, prin care se confiscă 
bunurile tuturor acestor «trădători ». « Pocuția ne este nouă in- 
dispensabilă —scrie domnul după ocupare regelui Poloniei —am 
pus stăpânire pe ea pentru că este ţara noastră adevărată şi pro- 
prietatea noastră legală ». In acest moment, Rareş atinge punctul 
culminant al domniei sale. Suprafața Moldovei era maximă; în 
Muntenia stăpânea ginerele său Vlad, căsătorit cu domnița Ana 
(vezi mai sus, p. 164—4165); în Ardeal, cuvântul domnului era lege 
în cele cinci posesiuni și inspira teamă restului țării. Păreau că 
reînvie vremurile lui Ştefan cel Mare. Dar strălucirea n'a durat 
decât vreo jumătate de an. 

La începutul lui August 1531, Polonii, sub conducerea unui 
vestit general, Jan Tarnowski, intră în Pocuția și silesc micile 

garnizoane moldovenești —în totul 1.400 de oameni —să se re- 
tragă. Rareș, furios, îşi strânge armata şi porneşte împotriva lor, 
hotărît să-i nimicească. Era aşa de sigur de izbândă, încât luase 
cu el şi un car de funii ca să lege pe viitorii prizonieri. Soarta 
armelor a voit însă altfel. Deși Polonii erau cam de trei ori mai 
puţini, totuși, prin superioritatea tacticei comandantului lor şi 
— trebue să adăogăm — prin slăbiciunea boierilor moldoveni, slă- 
biciune care pare să fi mers —la Obertyn —chiar până la tră- 
dare, ei au învins totuși. S'au dat două bătălii: una de proporţii, 
mai reduse, în ziua de 19 August, la Gwozdziec, unde avangarda 
lui Rareş, comandată de Toma Barnowski, pârcălabul de Cer- 
năuți şi de Vlad, pârcălabul de Hotin, a fost respinsă, deşi a dat 
trei atacuri consecutive; a doua, hotăritoare, în ziua de 22 August, 
la Obertyn, unde învinsul a fost chiar Rareş. Polonii erau încon- 
juraţi şi într'o situaţie critică; printr'un atac însă viguros de 
cavalerie, dat în locul unde frontul moldovenesc se subţiase, ei 
izbutesc să facă o spărtură şi să provoace panică în rândurile 
ostașilor noştri; artileria, care intenţionat rău dirijată de coman- 
dantul ei, un popă catolic, nu fusese de mare ajutor în luptă, 
cade toată în mâinile Polonilor. Carele cu bagaje —între ele şi 
cel cu funii —sunt părăsite; steagul cel mare e pierdut. Rareș 
rănit în două locuri și neizbutind să oprească pe ai săi, trebue 
să se retragă, lăsând pe câmpul de luptă peste 2.700 de morţi. 
Alţi două mii de soldaţi au pierit în cursul retragerii. A fost o 
înfrângere dureroasă, cu atât mai dureroasă cu cât, la început, 
sorții victoriei erau de partea noastră. Polonii inşiși recunosc prin 
cronicarul lor Bielski, care a luat parte la războiu, că au biruit 
«ca prin minune ». 

Curând după aceasta, oastea fiind refăcută, Rareș trimise să 
ocupe din nou Pocuția şi să prade ţinuturile învecinate. Răs- 
punsul fu o năvală a Polonilor, în timpul iernii, arzând 105 sate 
moldovenești, un târg şi răpind un mare număr de vite. Dar la 
Tărăsăuţi, pe Prut, oastea domnului le ieși înainte în ziua de 4 
Fevruarie 1532 şi îi bătu, provocându-le pierderi simţitoare. In- 
tervenţiile lui Szapolyay pentru curmarea conflictului duseră 
acum la un armistițiu; el îu însă rupt tot de Poloni cari atacară 
din nou ţinuturile dela margine. In cursul prădăciunilor și năvăli- 
rilor care au urmat câţiva ani şi dintr'o parte şi din alta, 

Moldovenii !mai câștigară o biruinţă, «la apa Siretului», unde 
pierderile dușmanului trecură de 2.000 «fără robiţi şi răniţi» (1 
Fevruarie 1538). Chestia Pocuţiei rămase însă tot nesoluţionată. 

Polonii, în urma atacurilor lui Rareș, făcuseră o plângere la 
Constantinopol împotriva lui. Sultanul trimise pe un favorit, 
Aloisio Gritti, venețian de origine, să cerceteze pricina. Acesta 
veni în Țara Românească, unde fu bine primit, pătrunse și în 
Moldova, cale de două zile, dar apoi, fiindcă cei din jur îi spu- 
meau că i se va întinde o cursă, renunţă la cercetare şi trecu în 
Ardeal; aci el obţinu titlul de locotenent general al regelui ungar. 
Se spunea că acest Gritti ar fi având planuri mari, 6ă ar umbla 
să înlăture pe Szapolyay, spre a-i lua locul, că în Ţara Româ- 
nească vrea să aşeze pe un fiu al său, iar în Moldova, pe un prieten, 
anume pe Șiefan, căruia i se va zice mai târziu, şi Lăcustă. Zvo- 
nurile căpătară şi mai multă consistenţă atunci când în vara 
anului 1534, favoritul Sultanului veni din nou cu o mică oaste 
pentru a trece în Ardeal. La 4 August, el se afla în Țara Bârsei 
şi cerea nobililor să vie la dânsul. Vicevoevodul, Emeric Czibdk, 
refuzând, Gritti puse să-l omoare. Aceasta însă provoacă o răs- 
coală generală în Ardeal; neavând trupe numeroase, Gritti fu 
silit să se închidă în cetatea Mediaş, unde răsculații, sub condu- 
cerea lui Ștefan Mailath, român de origină, îl asediară. Petru 
expediase chiar dela început o oaste, cu logofătul Țoader, chi- 
purile pentru a da concurs celui trimis de Sultan, în realitate 
însă pentru a-l împiedica să-şi aducă la îndeplinire planurile. 
Când sosi și a doua oaste moldovenească, în frunte cu vornicul 
Huru, Ardelenii atacară cetatea şi Gritti îu nevoit să se predea. 
Nu ştim dacă scrisoarea prin care i se garanta vieața este sau 
nu autentică; un fapt e sigur însă că ambițiosul favorit ajunse 
în mâna Ungurilor care îl decapitară (28 Septemvrie 1534), cei 
doi copii ai lui, trimişi lui Petru Rareș, fură ucişi și ei, plătind 
astfel cu vieaţa intrigile părintelui. 

In urma acestui fapt, domnul Moldovei se putea aștepta, pe 
drept cuvânt, la o răzbunare din partea Sultanului. Pe lângă 
plângerile Polonilor, se adăogise acum şi isprava dela Mediaș. 
Trebuiau deci luate măsuri. In consecinţă, Rareș se apropie din 
nou de Ferdinand — Szapolyay era omul Turcilor —și încheie 
chiar cu dânsul, la 4 Aprilie 1535, în laşi, un tratat de alianţă, 

prin care se obliga, între altele, să nu permită Sultanului trecerea 
prin Moldova. «Dacă bunul Dumnezeu ne va scăpa de domi- 
naţia tiranică a Turcilor —adăoga Rareș —atunci vom aduce... - 
prin trimișii noştri omagiile cuvenite Majestății Sale ». La rândul 
său, Ferdinand se obliga «să ajute în persoană și cu toate pute- 
rile >» pe Moldoveni, la nevoie, și să-i dea suma de 6.000 de ducați 
anual pentru serviciile pe care i le va presta în Ardeal. [i asi- 
gura de asemenea, adăpostul, în ţările sale, în caz că ar fi tre- 
buit să părăsească Moldova. 

Campania din 1538. Ştefan Lăcustă. Alexandru Cornea. Dar 
cu tot tratatul încheiat, ba foarte probabil, şi de aceea, Rareş nu 
mai putu evita reacţiunea Sultanului. E adevărat că ea nu se 
produse imediat, deoarece Soliman nu isprăvise încă războiul 
— greu și relativ lung —cu Perşii, iar pe de altă parte tributul 
se trimetea la Poartă cu regularitate. Când însă Rareș, bizuin- 
du-se pe legăturile cu Ferdinand care se oferise, în 1537, să-i 
cedeze chiar feudele Munkdcs şi Hust, refuză să trimită contin- 
gentul de 1.000 de călăreţi cerut de Sultan și când Polonii pro- 
puseră la Constantinopol scoaterea domnului Moldovei din scaun, 
expediţia fu hotărită. 

In August 1538, Sultanul Soliman intra cu o armată uriaşă 
în Moldova; în același timp, Tătarii atacau dinspre răsărit, iar 
Polonii, sub conducerea lui Tarnowski, asediau Hotinul. Situaţia 
lui Rareș era într'adevăr tragică. Și cel puţin dacă s'ar fi putut, 
bizui, ca Ștefan cel Mare, în 1476, la Războieni, pe credinţa boie- 
rilor! Dar aceștia, nemulţumiţi cu firea autoritară şi aprigă a 
domnului, abia așteptau prilejul potrivit să-l trădeze. La început, 
norocul păru a surâde lui Rareș; la Ştefăneşti, Tătarii fură bătuţi 
şi siliţi să ia drumul îndărăt, iar cu Polonii se ajunse la o înţele- 
gere, cedându-li-se Pocuția şi înapoindu-se prizonierii. Soliman 
însă nu putu fi oprit. La 9 Septemvrie, el intra în Iași, la 15 în 
Suceava, însoţit de pretendentul Ştefan, fiul lui Ștefan cel Mare. 
Boierii refuzară să lupte şi părăsiră pe Rareș. Acesta încercă mai 
întâi să se adăpostească la Hotin; nefiind primit, apucă spre 
munţi ca să treacă în Ardeal. In drum se opri, în ziua de 18 Sep- 
temvrie, la mănăstirea Bistriţa, să se odihnească puţin. Urmări- 
torii nu-i dădură răgaz însă, așa încât trebui să fugă, «Şi intrând 
în munte într'adânc... — povesteşte cronica —au dat la strâm- 

tori ca acelea de nu era nici de cal nici de pedestru, ci i-au căutat 
a lăsa calul. Și aşa șase zile învăluindu-se —adică rătăcind — 
prin munte, flămând şi trudit, au nemerit la un pârâu ce cura 
spre Săcui, şi mergând pre pârâu în jos, au dat peste niște păscari 
carii, dacă i-au luat seama, cu dragoste l-au priimit. lară Petru 
Vodă înfricoşându-se de dânșii, s'au speriat, iar ei cu jurământ 
s'au jurat înaintea lui, cumu-i vor fi cu dreptate şi nimica să nu 
se teamă; iară el le-au dat lor 70 de galbeni. Și dacă au văzut 
ei galbenii, cu bucurie l-au primit, şi l-au dus la otacul lor, de 
l-au ospătat cu pâine și cu peşte fript, ospăț pescăresc, de ce-au 
avut şi ei, și dacă au înserat, l-au îmbrăcat cu haine proaste de 
a lor și cu comănac în cap, şi de aci l-au scos la Ardeal. Și fiind 
oastea ungurească tocmită de strajă la margine, i-au întrebat pe 
dânșii: ce oameni sânteţi? Ei au zis: 
sântem păscari, și așa au trecut prin 
straja ungurească şi nimenea nu l-au 
cunoscut ». La 28 Septemvrie, dimi- 
neața «în răsărita soarelui», Rareş 
ajungea în cetatea Ciceiului; soţia și Fig. 48. — Monetă de argint 
copiii îl precedaseră, încă dela înce- i rar rari al 
putul ostilităţilor. 

In acest timp, Soliman primea închinarea boierilor şi așeza ca 
domn în Moldova pe Ștefan (vezi fig. 48). Tighina deveni raia 
turcească și întreg Bugeacul fu anexat: pierderea teritorială era 
considerabilă. Noul domn ajunse însă în foarte scurtă vreme an- 
tipatic: înconjurat de o gardă de 500 de Ieniceri, având nenorocul 
ca în timpul scurtei lui stăpâniri, lăcustele să pustiască ţara (de 
aceea i s'a zis şi Lăcustă), el nemulţumi pe boieri cari se hotăriră 
să-l suprime. In Dechemvrie 1540, ceata conjuraţilor, în fruntea 
cărora era hatmanul Mihu și logofătul Trotuşanu, pătrunse într'o 
noapte în foişorul unde dormea Ștefan şi-l ucise. In locul lui, îu 
ridicat domn un fiu nelegitim al lui Bogdan al III-lea, anume 
Cornea, portarul de Suceava; el luă numele de Alezandru 
Voevod. Polonii îl recunoscură îndată și-l îndemnară să por- 
nească împotriva cetăților turcești dela graniţă. Chilia, Cetatea 
Albă, Tighina —căreia acum noii stăpâni îi spuneau Bender, 
adică port —şi Oceacovul fură atacate, nu putură însă fi 
luate. 

Nici după ce ajunse în Ciceiu, Petru Rareş nu avu linişte. 
Trebui să dejoace mai întâi complotul urzit chiar de pârcălabul 
său și de episcopul de Vad Anastasie, care puseseră gând rău 
asupră-i, apoi să predea cetatea Ungurilor trimişi de loan Sza- 
polyay; situaţia lui era de fapt aceea a unui prizonier politic. 
După un an şi şase luni, Rareş se gândi să încerce a redobândi 
grația Sultanului; trimise deci, printr'o slugă credincioasă, o scri- 
soare la Constantinopol, cerând lui Soliman iertare şi voie de a 
veni să i se înfăţișeze. Cum în 1538 nu avusese loc o luptă şi cum 
pe de altă parte, treburile în Moldova nu mergeau așa cum tre- 
buia, i se îngădui pribeagului să vie spre a se închina. Szapolyay 
însă nu voia să-l libereze; trebuiră ordine repeţite din partea 
lui Soliman, pentru, ca în sfârşit, să i se dea drumul. In lunie 
1540, era în Constantinopol, unde ştiu în scurtă vreme, mul- 
ţumită însușirilor sale personale dar și darurilor răspândite cu 
mare profuziune, să-şi câştige susţinători. Chiar fiica Sultanului 
îl sprijinea: primise două mărgăritare enorme, în formă de pară, 
spre a-și face din ele cercei. Când sosi vestea atacului cetăților 
turcești de către Alexandru, Soliman dădu din nou domnia lui 
Rareș. Insoţit de 3.000 de spabhii şi ieniceri, acesta ajunse la 
23 Ianuarie 1541 la Dunăre. La Brăila, îi ieșiră înainte mulţi 
dintre boieri, cerându-i iertare. « Fiţi în pace şi iertați de greșalele 
voastre câte mi-aţi făcut oarecând », ar îi răspuns atunci Rareş. 
lar boierii «cu toţii strigară: In mulţi ani să domneşti cu pace! 
Și iarăși ziseră: Bine ai venit la scaunul tău, domnul nostru cel 
dintâi! ». Se bucurau boierii, dar mai mult se bucurau țăranii, 
cari fuseseră ocrotiţi în timpul primei domnii de împilările celor 
puternici. Alexandru Cornea voia să se împotrivească; la Galaţi, 
el fu însă părăsit de mai toţi ai lui așa încât căzu în mâinile lui 
Rareș care porunci să i se taie capul (Fevruarie 1541). Aceeași 
soartă avură și câțiva dintre marii dregători care trădaseră în 
1538 şi apoi uciseseră pe Ștefan Lăcustă. 

A doua domnie a lui Petru Rareș. Inconjurat de o gardă de 
500 de spahii, mărind tributul la 12.000 de ducați anual și fiind 
obligat să-și trimită unul din fii —pe Iliaș —la Constantinopol, 
astfel începu Rareş cea de a doua domnie. Se spune că Soliman 
i-ar îi îngăduit să răscumpere Tighina, dar că noul domn n'ar fi 
găsit nicăieri sumele trebuitoare. Pierduse și posesiunile din 

Ardeal; cuvântul pe care îl rostise, înainte de a ocupa pentru a 
doua oară tronul, că «voi fi ce am fost, ba încă şi mai mult decât 
atâta », nu se adeverea deci. Cu toate că n'a părăsit gândul de a 
scutura, cu ajutorul creştinilor, suzeranitatea turcească, totuși el 
a fost nevoit să execute întocmai dispoziţiile ce primea dela 
Poartă. Astfel, în vara anului 1544, făcu o expediţie în Ardeal 
împotriva lui Ștefan Mailath care trecuse de partea lui Ferdinand 
şi stăpânea cea mai mare parte din ţară. Din Muntenia sosea în 
acelaşi scop Radu Paisie și un corp de oaste turcească. Asediat în 
cetatea Făgăraşului, Mailath fu ademenit printr'un şiretlic să vie 
în persoană spre a discuta condiţiile păcii, căzu astfel în mâna 
Turcilor care îl închiseră —pentru tot restul vieţii —în închi- 
soarea celor Şapte Turnuri din Constantinopol. Indată după 
aceea, în Septemvrie 1541, Soliman intra în Buda, care devenea 
reşedinţa unui pașă, regina Isabella, văduva răposatului Ioan 
Szapolyay, trebuind să se mute, cu nevârstnicul ei fiu, în Ardeal. 
In faţa pericolului tot mai ameninţător, principii germani hotăriră 
să întreprindă o expediţie; ea trebuia mai întâi să elibereze Buda. 

Petru Rareș crezu că a sosit acum momentul pentru a încerca 
să scape de Turci; încheie deci, la 1 Martie 1542, un act secret 
cu conducătorul expediției, Prinţul Ioachim al II-lea, Electorul 
de Brandenburg, îndatorindu-se să sprijine cauza creştină, să dea 
informaţii despre puterea și mișcările dușmanului și, în momentul 
hotăriîtor, să se întoarcă chiar, cu întreaga sa armată, împotriva 
acestuia, încercând a prinde pe însuși Sultanul. Pe deasupra, 
imprumută pe Ioachim cu 200.000 de florini ungurești, dintre 
eare jumătate în numerar, iar restul în cirezi de vite. Din nefe- 
ricire însă, expediţia nu corespunse de loc așteptărilor; Buda nu 
putu fi cucerită și la 9 Octomvrie 1542, armata creştinilor începu 
retragerea, aceasta însemna şi definitiva renunțare, din partea 
lui Rareș, la visul său de independenţă. El se gândi atunci să se 
folosească de ordinul de a pătrunde din nou în Ardeal pe care 
i-l trimisese tocmai Sultanul spre a încerca totdeaodată să-şi reia 
cetăţile. La 21 Octomvrie, Rareş intra în Secuime, la 26 era în 
Țara Bârsei. Brașovenii îi plătiră 1.500 de florini «ca să nu facă 
pagubă ». Cetatea de Baltă fu bombardată, ca și Bistriţa. Incărcat 
de prăzi și fără să fi fost atacat, Rareş se reîntoarse la Suceava. 
O nouă încercare de a lua Ciceiul avu loc în 1543; în anul 

următor, în vară, regina Isabella, pentru a pune capăt conflictului, 
dădu poruncă să fie dărâmată cetatea şi după aceea restitui do- 
meniul înconjurător domnului Moldovei. Acesta avea, încă din 
Septemvrie 1543, şi Rodna, unde ţinea o garnizoană; cerea de 
asemenea Bistriţenilor să-i plătească lui censul. 

Urmară doi ani de linişte. La Pocuția trebuise să renunţe, 
în Ardeal recăpătase numai o parte din ceea ce stăpânise odi- 
nioară; era însă prea obosit şi decepţionat pentru a se gândi la 
noi încercări războinice. In 1546, la sfârșitul verii, Rareș zăcea 
greu bolnav; la 3 Septemvrie, închise ochii. A fost îngropat în 
mănăstirea Pobrata, ctitoria sa, «cu multă jale şi plângere ca 
după un părinte ». Acolo i se vede și astăzi piatra de mormânt, 
pe care urmașii însă, întocmai ca şi la aceea a lui Ștefan, la Putna, 
n'au mai săpat data morţii. 

Ctitoriile. In afară de Pobrata, isprăvită în Octomvrie 1530, 
Rareş a mai zidit şi o biserică la Baia, în 1532. Tot în acest an, 
a reclădit biserica mănăstirii Moldoviţa (vezi fig. 49 și 50). Cealaltă 
ctitorie a lui Alexandru cel Bun, Bistriţa, a fost refăcută în 1542, 
ca urmare a făgăduelii date atunci când, alungat de duşmani, 
se oprise o clipă în acest lăcaș. Intrând atunci «în sfânta biserică 
— spune Rareş într'un hrisov din 1546 —am căzut la pământ 
înaintea sfintelor icoane și mult am plâns, aşişderea și egumenul 
şi tot soborul plângea împreună cu mine cu fierbinţi lacrămi și 
am dat făgăduinţă lui Dumnezeu şi prea curatei Maicei lui că 
de mă voi întoarce iarăși la scaonul meu cu bine şi biruitor, atunce 
din temelie voi înoi sfânta mănăstire ... lar părinţii încă au în- 
mulţit ruga către Dumnezeu... făcând denie pentru mine. Și 
dându-le sărutare, am zis: părinţi sfinţi, rugaţi pe Dumnezeu și 
mă iertaţi. Şi m'am despărţit de dânşii și m'am dus prin locuri 
pustii şi... biruind, am luat iarăși scaonul meu și mi-am adus 
aminte de făgăduinţa mea...». Rareș e ctitor și la mănăstirea 
Dobrovăț; tot el a început să refacă în 1542, biserica episcopiei 
din Roman (vezi fig. 51), ale cărei picturi sunt printre cele mai 
frumoase ale epocei. Mănăstirea Râșca s'a început în ziua de 10 
Mai 1542 şi s'a isprăvit în cursul aceluiaşi an, cheltuiala făcân- 
du-se «prin mâna smeritului episcop Macarie al Romanului şi 
prin mâna lui loan şi a lui Teodor Balşe, logoteţii lui Petru Voe- 
vod >». Biserica Sf. Dumitru din Suceava a fost ridicată în inter- 


www.dacoromanica.ro 


Q 
3 
o 
i 
=! 
= 
bi 


Fig. 49. — Biserica mănăstirii Moldoviței (Vatra Moldoviței), ctitoria lui Petru Rareş, terminată de zidit în 1532 şi zugrăvită în 1537. 

Fig. 50. — Biserica mănăstirii Vatra Moldoviței; vedere dinspre altar, 

Fig. 51. — Biserica episcopală din Roman, incepută de Petru Rareş. 

valul 10 August 1534—30 August 1535 (vezi fig. 52); ea cuprinde 
piatra de mormânt a unuia din fiii lui; Rareş, anume Bogdan, 








Fig. 52. — Pisania bisericii Sf. Dumitru din Suceava, ctitoria lui Petru Rareş; in rândul 
penultim, se vede data când s'a inceput construcția: 7042 (1534) gi data când s'a isprăvit 
ea: 7043 (1535). 


mort în 4540. La biserica Sf. Dumitru din Hârlău nu s'a păstrat 
pisania; ea este însă tot din această epocă; letopiseţul Țării 

Moldovei ştie că Rareș a ridicat « biserici de piatră în Hirlău şi în 
Bae ». Lipseşte pisania și la biserica domnească din Târgul Frumos ; 
în fruntea pomelnicului este pomenit însă «lo Petru Voevod și 
Doamna lui Elena şi fiii lui Iliaș Voevod şi fratele lui Ștefan... ». 
Tot lui Rareş i se datorește, după toate probabilitățile, și restau- 
rarea, mărirea şi zugrăvirea paraclisului din cetatea Hotinului, 
astăzi în ruine. 





Fig. 53. — Biserica Homorului, ctitoria lui Teodor logofătul (1530). 


O deosebită însemnătate prezintă dania pe care o face el la 
13 Martie 1533 mănăstirii Hilandar dela Muntele Athos. Acor- 
dându-i un mertic anual de 3.000 de aspri, plus 300 de aspri chel- 
tuiala drumului pentru călugărul care va veni să-i ridice, Rareș 
spune: «ar dacă va binevoi Domnul Dumnezeul nostru în Troiță 
slăvit şi prea cinstita Maica Domnului să-și facă milă cu noi şi 
să ne mântuiască din mâinile celor de alt neam, nu numai acestea 
mai sus scrise vom da, ci şi mai multe ». Se vede bine gândul pe 
care-l avea Rareş de a scăpa de sub suzeranitatea turcească. O a 

doua danie la Muntele Athos este 
către mănăstirea Castamonilu: ea 
capătă suma de 5.000 de aspri. 

La multele lăcașuri şi milostenii 
ale acestui vrednic urmaș al lui 
Ştefan cel Mare, trebue să adăogăm 
şi pe acelea ale învăţatei şi evla- 
vioasei sale soţii doamna Elena. Ea 
a ridicat două biserici «în târgul 
Botoşanilor »: Sf. Gheorghe, isprăvită 
în Octomvrie 1551 şi Uspenia, adică 
Adormirea Maicii Domnului, ispră- 
vită în August 1552. In Suceava, 
a ridicat de asemenea biserica Văs- 
crisenia sau Invierea Domnului; 
pisania arată că lucrările s'au sfârşit 
la 15 Ianuarie 1551. 

Și unii dintre boieri au urmat 
pilda voevodului. Astfel Teodor 
logofătul și cu soţia sa Anastasia 
ridică actuala biserică a mănăstirii 
Homorului (vezi fig. 53); pisania 
poartă data 15 August 1530. Vis- 
tiernicul Mateiaş e ctitorul a două 
biserici: una la Coşula «la mănăstirea 
sa pe Miletin», în 1535; alta la 
Horodniceni, isprăvită la 8 Noemvrie 
1539, pe când domnea Ștefan Lă- 
custă. Pârcălabul de Hotin Nicoară 
Hârovici —fiul lui Hâra chelarul, 
unul din puţinii boieri rămași cre- 
dincioşi lui Rareș în anul războ- 
iului cu Soliman —a făcut biserica 
dela Zăhăreşii, lângă Suceava, în 
1542 sau puţin mai înainte. In 
sfârşit, la Iași, se păstra până în 





Fig. 54. — Piatra de mormânt a Ma- : : EP: 
UE efia lut Petru Rareş, la mănăs. 1903, biserica Dancu, numită astfel 


Mirea Fuina, „Se dă dată decesului: fiindcă fusese ridicată «în zilele 

bine cinstitorului lo Petru Voevod, în anul 7049 (1541), luna 
Iulie 30 de zile », de către doi credincioşi, « Iurie şi Danco». 

Rareș a fost căsătorit în două rânduri. Prima dată cu Maria, 
a cărei familie n'o cunoaștem; cu ea a avut un fiu, pe Bogdan, 
mort. de tânăr, în 1540, Septemvrie 3, și o fiică Ana, măritată 
cu Vlad zis cel Innecat, voevodul Ţării Româneşti (1530—1532). 
Maria a murit la 28 Iunie 1529 şi a fost înmormântată la mănă- 
stirea Putna (vezi fig. 54). A doua soţie a lui Rareş a fost Cate- 
rina- Elena, fiica lui Iovan Brancovici, despotul sârb, o femeie în- 
văţată, dar, după cât se pare, aprigă (vezi fig. 55). Ea s'a ame- 
stecat în treburile domniei sub fiul ei Iliaș și a isprăvit în 1552, 
sugrumată din ordinul lui Lăpușneanu. Mormântul ei seaflă, 
împreună cu al soţului, la mănăstirea Pobrata. Din a doua căsă- 
torie, Rareș a avut mai mulţi copii: trei băieţi, Iliaș, Ștefan şi 
Constantin, dintre care primii doi au domnit, iar ultimul a murit 
tânăr la Constantinopol, și două fete: Chiajna, căsătorită cu 
Mircea Ciobanul, domnul Țării Românești, și Ruzandra, soţia lui 
Lăpușneanu. Nelegitim a fost Jancu Sasul, avut cu o Săsoaică, 
Ecaterina din Brașov, pe timpul expedițiilor în Ardeal. Cunoaștem 
şi un frate după mamă al lui Rareş, pe Theodor, care a ocupat 
dregătoria de pârcălab al Hotinului, precum și o soră din care 
se trage Dumitru Wiszniewiecki, pretendent la tronul Moldovei 
în 1563. 

Iliaș Voevod, fiul şi urmașul la domnie al lui Rareș, n'a se- 
mănat de loc părintelui său; mai mult chiar, prin lepădarea de 
credința strămoșşească —fapt unic în analele stăpânitorilor Mol- 
dovei —i-a pângărit numele şi a lăsat o amintire blestemată. 
Indată după suirea sa pe tron, el încheie cu Polonii un tratat, 
făgăduindu-le ajutor împotriva dușmanilor și renunțând la orice 
drept asupra Pocuţiei. Un 1550, spre sfârşitul anului, trimite apoi, 
potrivit ordinului Sultanului, oastea sa în Ardeal, pentru ca, 
împreună cu domnul muntean Mircea Ciobanul, să combată pe 
regentul Martinuzzi, care trecuse de partea lui Ferdinand, și să 
ajute pe regina Isabella, văduva lui Ion Szapolyay. Expediția 
n'avu succes şi nici nu putea să aibă deoarece domnii, înţeleși, 
se pare, cu Martinuzzi, n'au luptat în mod sincer. Slăbiciunea sa 
politică nu l-ar fi împiedicat însă pe Iliaș să- domnească mai de- 
parte, dacă n'ar îi făcut gestul, extraodinar, al trecerii la moha- 

Fig. 55. — Petru Rareş, Doamna Elena şi fiii lor Iliaş şi Ştefan, după tabloul ctitoricesc 
dela Moldoviţa; Rareş închină Mântuitorului ctitoria sa. Doamna poartă, sub coroană, 
un văl alb. Pictura esţe dintre cele maijde seamă. 

medanism. Trăit la Constantinopol, ca zălog al tatălui său, câș- 
tigat de luxul și strălucirea de acolo, înconjurat și ca domn al 
Moldovei de prieteni şi ţiitoare turceşti, având în sfârșit, exem- 
plul unei rude după mamă, rudă care, turcindu-se, ajunsese la o 
situaţie strălucită în Constantinopol, nenorocitul își închipui că 
va însemna și el mai mult, părăsind credința părinţilor și îmbră- 
ţişând-o pe aceea a suzeranilor săi. Plecă deci la ( Mai 1551 din 
ţară, după ce, în cursul lunei precedente, pusese un impozit extra- 
ordinar pe mănăstiri, obligându-le să dea, unele câte 100 zloți 
ungurești, altele numai 40. Boierilor le spuse că se duce la Poartă 
«să uşureze şi să micșoreze haraciul ţării şi al săracilor » —bine 
i-a zis mai târziu cronicarul că «din afară se vedea pom înflorit, 
iară dinlăuntru lac împuţit » —dar nu se mai întoarse. Imbră- 
ţișând legea lui Allah și schimbându-și numele —îi spuneau 
acuma Mohamet —el căpătă paşalâcul Silistrei; aci stătu doi 
ani. Apoi, pârit de dușmani, fu mazilit la Brusa, în Asia Mică 
şi de aci la Alep, unde muri la începutul lui Ianuarie 1562, «de 
inimă rea », zic ai noştri, poate însă și «otrăvit », dacă e să credem 
un raport francez din Constantinopol. Numele lui a fost ras în 
inscripția dela proscomidie a Bisericii Domneşti din Târgul- 
Frumos, ctitoria părintelui său, precum şi în Evangheliarul dela 
Voroneţ, scris în această vreme. 

Ştefan. După lIliaş, veni la tron Ștefan, îrate-său (11 lunie 
1551). Domnia acestuia —confirmată de Sultan după o sporire 
a haraciului cu 5.000 de galbeni, a fost scurtă și a avut un sfârșit 
sângeros. In chestiile ardelene, el încercă manevra pe care o fă- 
cuse şi tată-său ; la început păru a se apropia de Ferdinand, cerând 
acestuia un subsidiu pentru plata oastei de mercenari și stăpâ- 
nirea Ciceiului şi Cetăţii de Baltă. Neobţinând ceea ce dorea, 
intră alături de Turci, în Ardeal, prădă în Săcuime și mai departe, 
spre apus; nu ajunse însă la luptă cu trupele, de altfel foarte 
puțin numeroase, trimise împotriva lui de generalii lui Ferdinand 
italianul Castaldo şi ungurul Bâthory. Inainte de 20 lulie 1552, 
el se intorsese îndărăt, în Moldova. 

In ce priveşte activitatea internă, Ştefan vrând să facă să se 
uite fapta fratelui său, căzu în extrema cealaltă: a persecuției 
religioase. Prigoni pe cei cari erau de altă confesiune, în special 
pe Armeni, din care cauză, mulţi părăsiră ţara. E singura 

persecuție religioasă pe care o înregistrează istoria noastră. Din fire, 
Românul e tolerant, având chiar, în ce priveşte credinţa în Dum- 
nezeu, o vorbă caracteristică: «să trăiască fiecare în legea lui». 
Dar în afară, de această trăsătură, neobișnuită la noi, a intole- 
ranţei religioase, Ștefan mai avea şi un alt cusur: desfrânarea. 
Familiile boiereşti, continuu lovite şi amenințate în onoarea lor, 
se hotăriră să reacționeze. Se formă deci cu ştirea și, mai mult, 
cu sprijinul lui Castaldo, un complot. În noaptea de 1 Septem- 
vrie 1552, pe când domnul se odihnea într'un cort, pe malul Pru- 
tului, la "Țuţora, conjuraţii —printre cari se găseau și oamenii 
generalului împărătesc, —năvăliră asupra lui și-l uciseră. Trupul 
acestui de al doilea fiu nevrednic al lui Rareş, îu dus şi înmor- 
mântat în mănăstirea Pobrata, unde se vede şi astăzi piatra îu- 
nerară așezată de doamna Ruxandra, sora celui ucis. 

Alexandru Lăpușneanu «au adunat 
pe vrăjmaşii cari puseseră la cale 
înșelăciunile de mai nainte şi pe boierii 
necredincioşi și pe toți i-au dat morţii 
nemiloase ». 

(Letopiseţul lui Azarie). 


Felul în care au înfățișat cei mai mulţi dintre istorici pe Ale- 
xandru Lăpuşneanu este inexact: exagerat, în unele privinţi, 
incomplet în altele. Atmosfera creată de povestirea cronicei lui 
Grigore Ureche și Simion Dascălul pe de o parte, de nuvela lui 
Negruzzi, pe de altă parte, i-a fost cu totul defavorabilă: acest 
domn ajunsese prototipul stăpânitorului crud, tăind cu o plăcere 
sadică boierii, aproape egalul lui Vlad "Țepeș, celălalt nedreptăţit 
al istoriei. Câţi nu repetă şi astăzi: «capul lui Moţoc cerem», 
fără să știe, că în ce privește acest episod, povestirea talenta- 
tului Negruzzi e inventată pe de-a'ntregul și că, în realitate, cele- 
brul vornic a pierit la Liov de mâna călăului polon, iar nu sfâșiat. 
de mulţimea înfuriată a târgoveţilor din lași. Cercetarea obiec- 
tivă a mărturiilor contemporane ne arată că Lăpușneanu, dacă a 
tăiat un număr de boieri —ceva mai mulţi decât Rareş —n'a 
făcut-o fără motiv; ea ne mai arată însă și deosebita atenţie pe 
care a dat-o vieţii economice a ţării și numărul însemnat de lă- 
cașuri bisericești pe care le-a ridicat, fiind în privința aceasta 
demnul urmaş al lui Petru Rareș și Ştefan cel Mare. 

Raporturile cu Polonii, cu Turcii și cu Ardealul. Fiu nelegitim 
al lui Bogdan al III-lea —cu «doamna» Anastasia (din ţinutul 
Lăpușnei, se pare), moartă în 1558, Mai 2 și îngropată la mănă- 
stirea Râșca — Alexandru Lăpușneanu se numea, înainte de 
domnie, Petrea Stolnicul. Pribeag în Polonia împreună cu alţi 
boieri, el a fost ales de aceştia domn, după moartea lui Ştefan 

Rareş. Venind în ţară cu ajutor polon, a găsit însă aci pe un alt 
candidat, pe Joldea, susţinut de Elena, văduva lui Petru Rareș, 
care voia să-l facă ginere, precum și de câţiva dintre ucigașii lui 
Ştefan. La satul Șipoie, pe Jijia, ostașii lui Alexandru, prind pe 
Joldea care e însemnat la nas și trimis la mănăstire (Septemvrie 
1552); apriga Elena plăteşte cu viața amestecul ei în această 
chestie; în schimb însă, în anul următor, Ruzandra, fiica lui 
Rareş, devine soţia noului domn. 

Venit pe tron cu ajutorul Polonilor, era normal ca Lăpușneanu 
să le fie recunoscător și să aibă cu ei raporturi prietenești. Indată 
după proclamarea sa de către pribegi, pe când se găsea încă în 
Galiţia, în orașul Trembowla, el jurase credinţă regelui Sigismund 
şi se îndatorise să-i vie în ajutor, în caz de războiu, cu 7.000 de 
călăreţi. Instalat la Suceava, Lăpușneanu reînoieşte jurământul. 
Ca o urmare a acestui act, dă el ajutor Polonilor în Ianuarie 1553, 
împotriva Tătarilor, trimiţându-le o oaste de câteva mii de oameni. 

Cu Turcii, raporturile au fost cele normale. Le-a plătit tri- 
butul regulat şi n'a încercat să se ridice împotriva lor. Le-a ajutat, 
în primăvara anului 1553, să reinstaleze în Țara Românească pe 
Mircea Ciobanul care fusese alungat de pretendentul Radu Ilie; 
a contribuit de asemenea, prin corpul de oaste trimis sub comanda 
vornicului Nădăbaico, la înlocuirea aceluiaşi Mircea Ciobanul, căzut 
acum în disgraţia Porții, prin Pătrașcu cel Bun (Fevruarie 1554). 

Fiind în bune raporturi cu Polonii şi cu Turcii, Lăpușneanu 
nu putea să aibă faţă de problema ardeleană decât o singură 
atitudine: aceea favorabilă dinastiei Szapolyay. Intr'adevăr, Ioan- 
Sigismund, fiul nevârstnic al lui loan Szapolyay, era nepotul re- 
gelui Poloniei și avea şi sprijinul Sultanului Soliman. Dar domnul 
Moldovei, ajutându-i lui şi mamei sale, Isabella, să-şi recapete 
stăpânirea asupra Ardealului, urmărea și un scop personal: redo- 
bândirea Ciceiului şi a Cetăţii de Baltă. Campania pentru insta- 
larea lui Ioan-Sigismund a avut loc abia în 1556, fiind împiedi- 
cată până atunci de diferite pricini. Lăpușneanu trece cu două 
armate —ca odinioară Rareş —peste munţi şi nu întâmpină 
rezistenţă ; de altfel, încă la începutul anului, dieta din Sebeșul- 
Săsesc proclamase ca principe pe fiul lui loan Szapolyay. Se 
adevereau deci cuvintele semnificative pe care domnul le adre- 
sase în 1554 delegaţiei din Ardeal, venite să-i transmită unele 

propuneri din partea lui Ferdinand: Va trece munţii —spunea 
atunci Lăpuşneanu — «nu noaptea, ci ziua, în sunetul trâmbi- 
elor şi al tunurilor » și le «va dovedi că nu sunt în stare să i se 
opună ». Cu tot serviciul important pe care li-l adusese, Isabella 
şi fiul ei nu se grăbiră însă să dea domnului Moldovei cele două 
posesiuni. Fu nevoie de o incursiune a lui Lăpușneanu (sfârşitul 
lui Mai 1558) în care Țara Bârsei avu serios de suferit precum 
şi de un ordin formal al Sultanului Soliman (lunie 1558), pentru 
ca dieta din Alba-lulia, închisă la 4 Octomvrie același an, să 
hotărască restituirea Ciceiului și a Cetăţii de Baltă. Pârcălabul 
moldovean al acesteia din urmă duce Bistriţenilor o scrisoare la 
7 Fevruarie 1559; tot Bistriţenilor li se adresează, la 27 Aprilie, 
şi dregătorul pus de Lăpușneanu peste domeniul «cetăţii pustii » 
(«castri deserti ») dela Ciceiu. 

Despot Vodă. Răscoala lui Tomşa. Cam în aceeași vreme în 
care se retrocedau posesiunile de peste munţi, apărea la curtea 
din Suceava un personaj extrem de interesant: Jacob Heraclid 
Despotul. Era un om de vreo treizeci și cinci de ani, nu prea înalt 
de statură, cu părul negru, cu privirea ageră, remarcabil cuvân- 
tător, cunoscând bine limba greacă, latină, italiană, spaniolă și 
franceză. Se dădea drept scoboritor din legendarul Hercules, din 
Heracle, împăratul bizantin, din cneazul Lazăr al Serbiei; rudă 
aşa dar prin acesta din urmă cu Ruxandra, soţia lui Lăpușneanu. 
Arăta tuturor o diplomă eliberată de Carol Quintul la 22 Octom- 
vrie 1555, prin care, recunoscându-i-se titlul de Despot și acela 
de comite palatin, i se dădea dreptul de a numi notari imperiali, 
doctori, licenţiaţi, magistrați și poeţi laureați. Avusese o viaţă 
foarte amestecată și aventuroasă; născut în Samos, zăbovind 
câtăva vreme prin Chios și Creta, ajunsese student în Franţa, la 
Facultatea de Medicină dela Montpellier, trecuse la Saint-Ger- 
main, lângă Paris, de unde trebuise să fugă în urma unui omor, 
luptase apoi în armata împăratului Germaniei, luând parte la 
bătălia dela Renty (1554) și la asediul cetăților Therouanne și 
Hesdin, fapte pe care le-a deschis, în latinește, într'o lucrare tra- 
dusă și în limba franceză. Trecând la luteranism, își făcuse relaţii 
printre adepţii acestei confesiuni; cunoștea pe vestitul Melan- 
chion, pe învățatul Sommer, pe o sumă dintre principii prote- 
stanţi. Colindase prin întreaga Germanie, prin Danemarca, Suedia, 

Prusia și ajunsese în cele din urmă în Polonia, unde devenise 
prieten bun cu nobilul Albert Laski, protestant şi el, şi cu NIi- 
culae Radziwill, cancelarul Lituaniei. Din Polonia trecuse apoi 
în Moldova, cu gândul ascuns de a pune mâna pe scaunul dom- 
nesc, la care îi da dreptul să aspire pretinsa înrudire cu doamna 
Ruxandra. Ambiţios peste măsură, fără scrupule, îndrăzneţ, 
lăudându-se cu o ascendență imaginară, iubind pompa, decorul 
şi făcând planuri extraordinare, irealizabile, Iacob Heraclid Des- 
potul era tipul aventurierului, al aventurierului însă de o clasă 
înaltă, dispunând de cunoştinţe numeroase şi variate, de farmec 
personal, de relaţii întinse. Intrând în legături cu boierii moldo- 
veni, îi fu uşor să-şi facă prieteni, mai ales că Lăpușneanu, în 
urma stăruinţelor doamnei Ruxandra, îl primi la început bine. 
Când încercă însă, prin medicul Blandrata, să suprime, printr'o 
otravă lentă, pe domn, acesta, bănuind ceva, îl făcu să fugă din 
Moldova. Despot se duse la Kesmark, în Ungaria de Sus, proprie- 
tatea lui Albert Laski, unde începu să strângă oaste (Martie 1560). 
Era sprijinit de Imperiali; Ferdinand, care duşmănea pe Lăpuș- 
neanu din pricină că ajutase pe Isabella să reia Ardealul, îi dădu 
8.000 de florini pentru plata mercenarilor şi un salveonduct. Dar 
prima încercare pe care o făcu acest aventurier de a câștiga cu 
puterea armelor tronul Moldovei dădu greş; armata lui Despot, 
în care esenţialul era contingentul lui Albert Laski, fu împră- 
ştiată, din ordinul regelui polon, de palatinul Podoliei, Dimitrie 
Wiszniewiecki, descendent după mamă, din Ştefan cel Mare. 
Lăpușneanu, prevenit, își strânsese de altfel oastea și era gata 
să întâmpine pe pretendent, dacă acesta ar fi trecut hotarul. Silit 
să reînceapă experienţa, Despot recurse acum la o stratagemă. 
Făcu anume să se răspândească svonul că a murit şi pe ascuns 
recrută o nouă armată. Lăpuşneanu, indus în eroare, fu surprins 
când i se anunţă, în Noemvrie 1561, că duşmanul său, împreună 
cu Laski, au intrat în ţară. Strângându-și în grabă oastea, el 
întâmpină totuşi pe Despot la satul Verbia, pe apa Jijiei. Lupta 
ținu două zile (17—18 Noemvrie) şi se termină prin înfrângerea 
lui Lăpuşneanu care îu silit să se retragă spre Huşi; învins 
pentru a doua oară aci, el fugi la Chilia, unde îl precedase 
doamna Ruxandra, aducând cu ea şi visteria; dela Chilia porni 
spre Constantinopol. Intre timp, biruitorul intrase în Suceava, 

iusese uns domn, sub numele de «loan Voevod» şi —cu toate 
planurile sale de răscoală împotriva Turcilor —trimisese la Poartă 
să capete confirmarea. Aceasta-i sosi, iar Lăpușneanu fu exilat 
în insula Rhodos (Martie 1562). 





Fig. 56, — Moneta cea mare de argint a lui Despot Vodă, 
bătută in 1563 


Planurile noului domn erau măreţe: el visa recucerirea Chiliei 
şi Cetăţii-Albe, mutarea din nou a hotarului la Dunăre şi război 
«zi şi noapte... cu necredinoioșii şi blestemaţii de Turci ». Voia 
apoi să reia posesiunile din Ardeal şi Săcuimea, ba chiar să ocupe 
şi Țara Românească, pentru ca, după aceea, având o asemenea 





Fig. 571 — Moneta de aur a lui Despot Fig. 58. — Monetă mică de argint dela 
Vodă, bătută in 1563. Despot Vodă, bătută în 1562, 


bază, să pornească la cucerirea Constantinopolului şi să se înco- 
roneze împărat. Boierilor le vorbea de originea lor, din «vitejii 
Romani cari făceau să tremure lumea întreagă », el însuşi se inti- 
tula, pe monete: « Heraclid Despotul, părintele patriei, răzbună- 
torul şi apărătorul libertăţii patriei », precum și « loan Voevodul, 
patronul Moldovei » (vezi fig. 56, 57, 58). Sub raportul religios, voia 

să introducă protestantismul; chemă chiar un preot, pe polonul 
Joan Lusinski, şi-l făcu episcop, spre marele scandal al drept cre- 
dincioșilor Moldoveni cari nu mai văzuseră episcop însurat. Faţă 
de religia ţării, n'avea consideraţie; altfel n'ar fi îndrăznit să to- 
pească odoarele de aur şi de argint ale mănăstirile spre a face din 
ele bani. Realiză şi un lucru bun: o şcoală superioară la Cotnari — 
aci erau mulţi Sași trecuţi de puţină vreme la protestantism, — 
sub conducerea învățatului loan Sommer; avea de gând să aducă 
şi o tipografie. Din toate planurile lui Despot însă nu se alese 
nimic, cum se întâmplă de obiceiu cu aceia cari nu ştiu să-și mă- 
soare puterile, n'au simţul realităţilor. In foarte scurtă vreme, 
aventurierul izbuti să ridice împotriva sa pe toată lumea: pe boieri 
cari vedeau batjocorite datinele străvechi, pe ţărani, iritaţi de 
noul bir de un galben de casă, pe care-l pusese pentru oaste, pe 
Laski, căruia nu-i plătise datoria făcută cu strângerea mercena- 
rilor în 1560 și 1561 și îi reluase cetatea Hotinului, dată drept gaj. 
Se formă deci un complot, în frunte cu hatmanul Tomșa. 
Pentru a nu deștepta bănuielile, acesta pretextă o expediţie 
împotriva Tătarilor cari ar fi năvălit din nou în ţară —năvăli- 
seră, de fapt cu un an mai înainte —și convinse pe Despot să-i 
dea o parte din mercenarii unguri şi nemți, de cari era încon- 
jurat. Pe drum, la satul Săpoteni, dincolo de Prut, aceștia fură 
ucişi și Tomșa se întoarse împotriva domnului său. Inchis în 
cetatea Sucevei cu vreo 700 de soldaţi, dintre cari 400 de Unguri 
iar ceilalți amestecați, Despot ar fi putut rezista multă vreme, 
mai ales că izbutise să se împace cu Laski și aştepta să-i vie acesta 
în ajutor. Fu însă trădat de proprii săi ostaşi, înfuriaţi de asasi- 
narea căpitanului lor —o nouă greșeală a lui Despot care aco- 
perise pe ucigaş — și silit să se predea. Călare și îmbrăcat în haine 
domneşti, se înfățişă el lui Tomșa, crezând că această apariţie 
teatrală va avea darul să impresioneze pe hatman şi să-l facă 
să-i dăruiască vieaţa. Se înșelă însă, deoarece chiar buzduganul 
lui Tomşa îl lovi cel dintâi, drept pedeapsă pentru «multele 
lucruri fără de lege» ce făcuse (6 Noemvrie 1563). «Şi așa au 
fost sfârșitul lui Despot Vodă», încheie cronica. Laski, auzind 
de cele întâmplate se întoarse din drum, cu mare teamă să nu 
fie atacat de țărani, și avu norocul să ajungă cu armata neatinsă, 
îndărăt în Polonia. Mult mai rău păţise un alt nobil polon, pala- 

tinul Dimitrie Wiszniewiecki, cel care răspândise în 1560 prima 
oaste de mercenari a lui Despot. Crezând, în calitatea sa de des- 
cendent al lui Ștefan cel Mare, că ar putea ocupa tronul Mol- 
dovei, trecuse Nistrul în timpul când Despot era asediat în Su- 
ceava. Boierii, prefăcându-se, îi trimiseră vorbă că îl așteaptă 
cu mare bucurie; la satul Vercicani însă, pe apa Siretului, îl loviră 
pe neașteptate şi îl luară prizonier împreună cu o sumă dintre 
ai săi. Expediat la Constantinopol, Wiszniewiecki a avut acolo 
o moarte năpraznică, fiind agăţat «în cârlige, despre Galata», 
şi chinuindu-se trei zile, înainte de a-şi da sufletul. 

A doua domnie a lui Lăpușneanu. Tomșa fusese proclamat 
domn încă din 8 sau 10 August 1563 de către boierii răsculați. 
Odată înlăturat Despot, el trimite la Constantinopol să fie în- 
tărit. Dar Turcii, văzând frământările din Moldova, numiseră 
deja, la sfârşitul lui Octomvrie, din nou pe Alexandru Lăpuşneanu. 
Peste o lună acesta se afla la Brăila, iar la 11 Dechemvrie, încerca, 
ajutat de Munteni, să intre în ţară. Tomșa însă îl respinge. In 
același timp, trimite două delegaţii, una la Lăpușneanu, să-i spuie 
că ţara nu-l voiește, alta la Poartă să încerce o revenire asupra 
numirii făcute. Sforţările lui sunt însă zadarnice. Povestește cro- 
nicarul că Lăpușneanu ar fi răspuns: «de nu mă va (vrea!) ţara, 
eu îi voiu pre dânșii şi de nu mă iubesc, eu îi iubesc pre dânșii și 
tot voiu merge, ori cu voe, ori fără voe ». Pe de altă parte, sosi- 
seră ordine dela Constantinopol către beglerbegul Rumeliei și 
către Tătari să ajute la înlăturarea lui Tomşa. Acesta, ne mai 
putându-se opune, se retrase în Polonia, însoţit de vornicul Moţoc, 
de Veveriţă postelnicul și de Spanciog spătarul (Martie 1564); aci 
însă, i se ceru socoteală de moartea lui Dimitrie Wiszniewiecki. 
Inchis împreună cu însoțitorii săi în Liov, el fu condamnat la 
moarte ; în primele zile ale lui Mai, călăul îi reteză capul; aceiași 
soartă avură şi cei trei boieri. Ni s'a păstrat testamentul făcut 
de Tomşa, de Moţoc și de Spanciog, în închisoare, având data 
5 Mai 1564. 

De unde prima domnie a lui Lăpușneanu incepuse, față de 
boieri, printr'o amnistie generală —știrea o luăm din letopiseţul 
lui Eftimie —cea de a doua începe printr'un act sângeros de 
represiune. După o informaţie polonă, din Noemvrie 1564, domnul 
ar fi tăiat la Suceava doisprezece boieri. Cronica moldo-polonă 

ridică numărul acestora la şaizeci, iar letopiseţul lui Grigore Ureche 
şi Simion Dascălul la patruzeci şi şapte. Câţi anume au fost ucişi, 
e greu de precizat; mai verosimilă pare prima ciiră, de doispre- 
zece. In ce priveşte motivul, el e identic, credem, aceluia care 
a determinat pe Rareș la un act similar, în împrejurări similare: 
trădarea sau «viclenia » boierilor cari, doritori de schimbare, 
părăsiseră pe Lăpuşneanu şi se alăturaseră lui Despot. După cât 
“se pare, la lupta dela Verbia a fost trădare; fapt este că mulţi 
dintre dregătorii lui Lăpuşneanu ocupă slujbe şi sub « loan Vodă». 
De altfel Azarie, în letopiseţul său, o spune explicit: « Au adunat 
pe vrăjmaşii cari puseseră la cale înşelăciunile de mai nainte şi pe 
boierii necredincioşi şi pe toţi i-au dat morţii nemiloase». 

Nici raporturile cu Ardealul n'au fost ca în prima domnie. 
In timpul asediului Sucevei, Tomşa fusese ajutat de Ioan-Sigis- 
mund care îi trimisese un detaşament de câteva sute de soldaţi. 
Pe de altă parte, posesiunile ardelene, pierdute odată cu alun- 
garea lui Lăpușneanu, nu mai fuseseră date îndărăt, la restabilirea 
acestuia în scaun. Erau deci motive serioase de nemulțumire. S'a 
adăogat la acestea şi adăpostul pe care îl găseau diferiţi preten- 
denţi dincolo de munţi. Unul dintre ei, Sava Mâzgă, fusese chiar 
proclamat la Bârgău, în 1566, domn al Moldovei, sub numele de 
Ştefan şi cu o oaste de strânsură, «păstori şi altă adunătură», 
intrase în lunie, în ţară. A fost însă bătut, mai sus de Cetatea 
Neamţului şi abia a scăpat cu fuga. Și Laski avea pretenţii asupra 
tronului, ca urmare a unei făgăduieli a lui Despot; n'a îndrăznit 
totuşi să facă o încercare cu armele. Pe un alt pretendent, Bogdan, 
îl opriseră cu forța Imperialii de a porni spre Moldova, ba îi și 
răniseră chiar, într'o ciocnire, mai mulţi oameni (1565). 

Faţă de Turci se pare că Alexandru Lăpușneanu se obligase, 
la restabilirea lui în scaun, să «risipească » adică să dărâme cetăţile 
ţării; letopiseţul lui Grigore Ureche şi Simion Dascălul susţine 
că, în acest scop, ele au fost umplute cu lemne și arse, «numai 
Hotinul l-au lăsat să fie apărătură despre Leşi». O ştire polonă 
contemporană, ne arată însă dimpotrivă că tocmai Hotinul a fost 
ars; pe de altă parte, constatăm că celelalte cetăţi servesc şi ulte- 
rior sub raportul militar. Deci sau ştirea letopiseţului e inexactă, 
aşa zisa «risipire » a cetăților fiind numai un simulacru, sau ea 
a privit numai pe cele mai puţin importante cum erau Crăciuna, 

Romanul, Orheiul. De altfel, cronica lui Neculce și aceea a lui 





Fig. 59. — Biserica mănăstirii Slatina, ctitoria lui Alexandru Lăpuşneanu. 


Neculae Costin spun că Dumitrașco Vodă Cantacuzino e cel care 
a stricat cetăţile; faptul ar fi avut deci loc în 1674—1675, 

Alexandru Lăpușneanu poate fi pus printre marii ctitori de 
lăcașuri dumnezeești. A făcut mănăstirea Slatina, a cărei bise- 
rică, terminată în 1558 şi sfinţită la 27 Septemvrie 1559, e una 
din cele mai impunătoare ale Moldovei (vezi fig. 59). A zidit bi- 
serica, tot de mari proporţii, a mănăstirii Bistriţa; pisania poartă 
data 26 Mai 1554 (vezi fig. 60 și 61). E primul ctitor al mănăstirii 





Fig. 60. — Biserica mănăstirii Bistriţa, în judeţul Neamţ, ctitoria lui Alexandru 
Lăpuşneanu; construcția s'a isprăvit la 26 Mai 1554. 


Pângăraţi, biserica de astăzi datorindu-se lui Vasile Lupu. A făcut 
pridvorul vechei biserici din Rădăuţi (30 lunie 1559), apoi turnul- 
clopotniţă dela biserica Sf. Dumitru din Suceava (1560 sau 1561), 
precum şi un adaos la mănăstirea Putna (Mai 1559). Peste hotare, 
Lăpuşneanu a refăcut în piatră biserica ortodoxă din Liov, cu 
hramul Adormirea Maicei Domnului şi a inzestrat-o bogat cu 
vase, odăjdii, icoane şi clopote. Pisania, amintind numele său, 
al Doamnei și a patru dintre copiii lor, poartă data 7067 adică 

1559. La Muntele Athos, a împodobit, în 1553, iconostasul mănă- 
stirii Dionisiu, iar în 1564 a ferecat o icoană a sfântului Ioan 





Fig. 61. — Pisania bisericii mănăstirii Bistriţa, zidite de Alexandru 
Lăpușneanu. in rândul ultim se citeşte data; 7062 (1554), Mai 26. 


înainte mergătorul. In sfârşit, la mănăstirea Mileșevo din Serbia, 

a dăruit un aer lucrat cu fir, având data 6 August 1567. 
Lăpuşneanu a dat o deosebită atenţie şi vieţii economice. EI 

însuşi mare negustor, trimițând peste graniţă, mai ales în Ardeal, 

porci şi boi îngrășați, apoi vase de vin, a căutat să favorizeze 
desvoltarea negoţului. A făcut un han în munţii Câmpulungului 
pentru cei cari se duceau sau veneau dela Bistriţa, a stabilit iar- 
maroace la anumite sărbători ale anului, s'a interesat de schim- 
burile de bani (vezi fig. 62). Avea spălători de aur în râurile dela 
munte; comanda tot felul de articole şi mărfuri —între altele 
şi pergament —în oraşele ardelene și la Liov; îşi aducea meşteri 
zidari, pietrari, ţiglari, fierari dela Bistriţa ; până și marmură din 
Haţeg a adus, cu care special comandate, spre a-și înfrumuseţa 
ctitoriile. In lași, reședința sa preferată în a doua domnie, a 
construit o baie, în 1564. Pentru îngrijirea sănătăţii sale —era 
bolnav de ochi —a făcut adeseori apel la medicul Andrei din 
Bistriţa ; tot de acolo își procura şi vată și apă distilată. 

Alexandru Lăpușneanu a fost 
căsătorit cu Ruzandra, fiica lui Petru 
Rareș şi a avut o mulțime de copii. 
Pe aerul dela mănăstirea Mileşevo 
sunt pomenite numele voevodului şi 
soela al doamnei ale, apoi ale eprea Re 64, Mont de art an 
iubiţilor feciori Bogdan şi Petru şi 1558, Legenda e în latineşte, 
Constantin şi fiicele lor Anghelina 
și Tudora şi Cneajna şi Teofana şi Martina şi Trofana şi Nas- 
tasia ». Un alt fiu a fost Ștefan, care s'a stabilit în Rusia, având 
proprietăţi în ţinutul Moscovei şi al Rostovului. Intr'un docu- 
ment din Aprilie 1559 apar şi alți doi fii: /onașco și Mihail. 
Cunoaştem de asemenea doi fii nelegitimi: Aron «cel Cumplit » 
şi Petru Cazacul; ambii au domnit în Moldova, la sfârșitul seco- 
lului al XVI-lea. 

Doamna Ruxandra a zidit biserica Precista din Roman; 
construcția a durat dela 23 Mai 1568 până la 15 Septemvrie 
1569. Tot ea a reînoit ferecătura unui evangheliar al mănăstirii 
Putna, întrebuinţând, așa cum aflăm din inscripție «argintul 
cel vechiu dela bătrânul Ştefan Voevod». A dăruit şi 52.000 de 
aspri mănăstirii Zograf din Sfântul Munte, în 1568, spre a se 
răscumpăra metohul pe care-l avea zisa mănăstire pe râul Struma. 
O altă donaţie a făcut mănăstirii Dobkiariu, tot din Stântul-Munte. 

Chinuit de boala lui de ochi, Lăpuşneanu cere Bistriţenilor, 
pentru ultima dată, la 5 Martie 1568, pe medicul Andrei. Acesta 

sosește însă după ce voevodul încetase din viaţă, aşa că se în- 
toarce îndărăt, ducând cu el o scrisoare a noului domn, Bogdan, 
din 16 Martie. Tradiţia consemnată în letopiseţul lui Grigore 
Ureche și Simion Dascălul, cum că Lăpușneanu ar îi murit otrăvit 
şi anume chiar de doamna Ruxandra, ni se pare lipsită de temei. 
E foarte puțin probabil să fi ucis evlavioasa doamnă pe soţul ei, 
cu care trăise mai bine de cincisprezece ani și avusese atâţia copii. 
Adevărat e numai faptul că simţindu-şi sfârșitul aproape, Lăpuş- 
neanu a cerut să fie călugărit şi că dorinţa i s'a împlinit, dându-i-se 
numele de monahul Pahomie. Trupul său odihneşte în mănăstirea 
Slatina. 

« Aşa Ion Vodă umplând pre toţi cu 
nădejde, cu glas mare strigară că lângă 
dânsul vor peri toţi, cum s'au şi tâm= 
plat». 

(Letopiseţul Tării Moldovei 
până la Aron Vodă). 


Bogdan Lăpușneanu. După moartea lui Alexandru Lăpuș» 
neanu, ocupă tronul fiul său Bogdan. Era un tânăr de 15 ani, 
« învăţat la carte, viteaz, cu cugetul îndrăzneţ, meșter în a mișca 
sulița şi a întinde coarda arcului ». La început, guvernă sub epi- 
tropia mamei sale Ruxandra și a doi boieri mari, Gavril logofătul 
şi Dumitru portarul de Suceava. După sfatul acestora, se încheie, 
la 2 Octomvrie 1569, un tratat cu Polonii prin care Bogdan fă- 
gădui, sub jurământ, credinţă regelui şi ajutor, în toate împreju- 
rările, chiar când va fi chemat de hatmanii regali; se obligă de 
asemenea să nu întreprindă nimic fără aprobarea suzeranului său. 
Era o infeodare completă, așa cum nu se mai întâmplase până 
acum. Se adăogară şi relaţiile de rudenie: pe una din surorile 
sale o căsători după nobilul Gaspar Paniewski, pe o a doua o 
făgădui lui Cristofor Zborovski; el însuși voia să ia de soţie o 
poloneză: la început pe fiica lui loan Tarlo, stegarul orașului 
Liov, apoi pe o fiică a lui Constantin de Ostrog, în cele din 
urmă pe o fiică a cancelarului Dembinski. După moartea mamei 
sale, întâmplate la 12 Noemvrie 1570, Bogdan se înconjură de 
tineri poloni, tovarăşi de petreceri; îi plăcea în special jocul la 
halca: acesta consta în a arunca, din fuga calului, o suliță prin- 
tun cerc de fier. In același timp, începu să nu mai ţie seamă de 
părerile sfetnicilor în vârstă. Treptat, treptat, boierii se îndepăr- 
tară de tânărul domn și începură a se gândi la o schimbare. Ii 

supăra și risipa şi luxul nechibzuit a lui Bogdan care asvârlea 
banii vistieriei, punând, de pildă, să se facă şine de argint aurit 
la roţile rădvanului său. Aşa se explică de ce mai mulţi dregători, 
şi între ei şi fostul epitrop Gavril logofătul, trimiseră o pâră la 
Constantinopol și de ce Turcii, bucuroşi că-şi pot umple din nou 
buzunarele, o ascultară. Fiul lui Lăpuşneanu fu mazilit iar domnia 
dată lui loan Vodă care stătuse câtăva vreme în surghiun la 
Rhodos şi care izbutise a-și face puternice legături la Poartă. Lui 
Bogdan i se întâmplase tocmai în acest timp un lucru neplăcut: 
pe când trecuse în vizită peste hotar, să-şi vază logodnica, fusese 
atacat, rănit și prins de Cristofor Zborovski, nobilul polon căruia 
îi făgăduise la început pe sora sa de soţie dar pe care apoi îl în- 
depărtase. Numai după ce se obligă să plătească drept răscumpă- 
rare 6.000 de galbeni, garantaţi şi de cumnatu-său Paniewski, îşi 
recăpătă libertatea. Intre timp însă, Ioan Vodă — căruia istoricii 
noştri — influenţaţi de povestirea părtinitoare a cronicii, îi spun 
«cel Cumplit », dar căruia noi îi zicem, pentru faptele sale, cel 
Viteaz —întrase în ţară şi ocupase atât Iașii cât şi Suceava. 
Bogdan, ajutat de o oaste polonă de vreo 2.000 de oameni, încercă 
în zadar să-și recapete tronul. El înaintă de-a-lungul Prutului 
până aproape de lași; faţă de superioritatea numerică a adver- 
sarului însă, fu obligat să se întoarcă şi trecu Nistrul îndărăt, 
pe la Hotin. Nereușind cu Polonii, Bogdan se duse la Moscova 
ca să ceară ajutor de acolo. Nu-l putu obţine şi rămase, bolnav 
de ochi ca și tată-său, în acele locuri depărtate unde şi muri. 
Soţia lui Bogdan a fost o principesă rusă. 

loan Vodă Viteazul era fiu nelegitim al lui Ștefăniță, deci 
strănepot lui Ştefan cel Mare. Fiindcă mamă-sa fusese armeancă, 
i se mai spunea și Armeanul, după cum lui Petru i se spusese 
Rareş, iar lui Alexandru, Lăpuşneanu. De o statură uriașă, 
foarte puternic —în bătălia dela Cahul a tras singur un tun 
după el — având darul vorbirii convingătoare, era iubit nu 
numai de soldaţi care-i admirau îndrăzneala și vitejia, dar și de 
popor care vedea în el un apărător. Boierii însă şi clerul nu l-au 
înţeles şi nu l-au sprijinit; de aceea și portretul pe care i-l fac 
în cronica ţării, unde e înfățișat, în chip vădit exagerat, ca un 
«călcător de lege » şi un tiran, de aceea şi scuzarea celor cari 
l-au trădat în chip mârșav. În tinereţe, loan Vodă stătuse câtăva 

vreme prin Polonia, apoi în Crimeia, la hanul tătăresc, după 
aceea trecuse pe la curtea împăratului german şi, în cele din urmă, 
ajunsese acolo unde se putea obţine tronul ţărilor noastre, adică 
la Constantinopol. In timpul celei de a doua domnii a lui Lăpuş- 
neanu, fusese exilat în insula Rhodos. Făcând negoţ cu pietre 
scumpe, izbuti să strângă o avere considerabilă și să-și facă și 
legături printre puternicii Porţi și în haremuri: Cu ajutorul ba- 
nilor —a cheltuit 220.000 de galbeni —și prin susţinătorii pe 
care-i avea, reuși Ioan Vodă să fie numit domn al Moldovei, după 
mazilirea lui Bogdan. Când acesta din urmă, neîndrăznind să se 
măsoare cu oștile adversarului său, trecu Nistrul îndărăt, Hotinul 
rămase în stăpânirea Polonilor. O pradă în Pocuția, pe care Ioan 
Vodă o revendica împreună cu averile lui Tomşa, cel tăiat la 
Liov, socotind-o drept «ocina» sa, făcu pe nobilii șleahtici să 
vadă că în Moldova era acum un altfel de stăpânitor. Urmă deci 
o înţelegere şi Hotinul fu restituit (1572, înainte de 14 August). 

S'a făcut mult caz de faptul că boierului Ionașco Zbierea, 
mare vornic al ţării de jos, i s'a tăiat capul, din porunca dom- 
nului, chiar în ziua de Paști. Dar cronica a omis să spună că Io- 
nașco era «hiclean », că ţinea cu fostul domn, în timp ce armata 
polonă a acestuia intrase în ţară. Se putea tăia capul, după nomo- 
canoane, chiar în această zi de mare sărbătoare, celor cari pro- 
fanau mormintele sau răpeau fetele; de ce ar fi constituit un fapt 
extraordinar, aceeași pedeapsă, într'o asemenea zi, pentru crima 
de înaltă trădare? Şi celelalte execuţii ordonate de loan Vodă 
trebue să aibă o justificare, din sadism nu erau făcute și domnul 
nu avea interes să-şi ridice boierimea și clerul împotrivă. Foarte 
probabil că unii din cei uciși fuseseră tovarășii lui lonaşco Zbieea; 
restul se vor fi făcut vinovaţi de alte crime. Despre Veveriţă, 
de pildă, știm precis, dintr'o scrisoare adresată Bistriţenilor la 
30 Iulie 1527, că fiind «copil de casă», fugise dela curte, îm- 
preună cu mai mulţi tovarăşi, făcând domnului «o mare pagubă». 
Nu-i de mirare că, odată prins, a trebuit să plătească cu vieaţa 
— cum plăteau obișnuit furii sau hiclenii în vremea aceea —vina 
sa. Despre Tofan, fostul mitropolit, știm dintr'o scrisoare datată 
24 Mai — anul lipsește —că el fugise, împreună cu trei călugări, 
luând cu sine «multă avuţie, ughi de aur și alţi bani mulţi». 
In genere, s'a exagerat «cruzimea » domnilor noştri din veacul 

al XVI-lea, atât în Moldova cât şi în Țara Românească. De multe 
ori, nu se putea altfel: boierimea, bogată, numeroasă şi puter- 
nică ajunsese, de fapt, neguvernabilă; veşnic intrigând sau chiar 
ridicându-se cu armele împotriva stăpânului legiuit, erau ne- 
cesare actele de represiune. Şi chiar așa, tot nu se învăţa minte. 
Nu-i de mirare deci că atâţia domni au fost obligaţi să taie boieri. 
Dar dacă a îost aspru cu pătura de sus, loan Vodă a arătat 
în schimb o deosebită atenţie celei de jos, mulțimii necăjite. Pen- 
tru ea, pentru negoţul ei mărunt, a bătut în 1573 moneta de aramă 
care poartă pe avers chipul voevodului, iar pe revers stema ţării 
(vezi fig. 63). Poporul simţea că are în domn un apărător; de 
aceea, în lupta hotăritoare cu Turcii, «lângă iezerul Cahulului », 
el îi rămase credincios, în 
timp ce boierii trădară. 
Luptele cu Turcii. In Fe- 
vruarie 1574, Turcii trimit 
lui loan Vodă ordin să du- 
bleze cifra haraciului, dacă 
vrea să-şi păstreze tronul. 
Fig. 63. — Banul de aramă bătut de Ioan Se ivise la Constantinopol 
Vodă Viteazul la 1573. un pretendent, Petru, fiu 
al lui Mircea pretendentul 
din 1511, şi îrate cu domnul din Țara Românească, Alexandru: 
el oferea 80.000 de galbeni în loc de 40.000 cât fusese până atunci 
și Sultanul găsea că e logic să-i ceară şi lui loan tot atâta. 
Acesta însă refuză. Scriitorul polon Gorecki povesteşte că înainte 
de a lua o hotărire, domnul convocase pe toţi membrii divanului 
i le arătase situaţia. Le spusese să aleagă intre plata haraciului 
«ndoit —după care ar îi urmat cu siguranţă alte cereri —şi 
lupta împotriva păgânului; adăogase că, personal, n'are interes, 
deoarece el nu plăteşte suma cerută, dar că îl doare inima 
de ţară. Le făgăduise apoi să lupte, cu preţul vieţii şi-i asi- 
gurase că —impreună fiind — vor izbândi. «Aşa Ion Vodă 
umplând pre toţi cu nădejde, cu glas mare strigară că lângă 
dânsul vor peri toţi» şi jurară credință pe Sfânta Evanghelie. 
In acest ceas greu, domnul Moldovei nu se putea bizui pe vreun 
ajutor nici din partea Polonilor, nici din partea Ardelenilor, deoa- 
rece și unii şi ceilalți erau în bune raporturi cu Turcii. Numai la 

Cazacii Zaporojeni —la acea populaţie amestecată, de dincolo de 
«pragurile » sau cataractele Niprului (za porojie), dornică de 
pradă, — găsi chemarea lui Ioan Vodă răsunet. O ceată de 1.200 
de Cazaci, sub comanda hatmanului Sviercevski, se înfăţişă la 
Iași; sosirea lor fu sărbătorită printr'un mare ospăț, în ziua de 










Legenda 


BN puneri și Turci 
O —> Miscarea Molooven! - 

Ii /or si Cazacilor 
Jilisrea 





Fig. 64. — Lupta dela Jilişte (1574). 


21 Martie. Leafa li se plătea nu lunar, ci la intervale mai mici, 
uneori zilnic. Războiul începu îndată după aceea; pretendentul 
Petru, împreună cu frate-său Alexandru şi cu o oaste turcească 
şi muntenească, se îndreptă spre Moldova (Aprilie 1574). Aproape 
- de satul Jiliște — cătunul Ziliște de astăzi, dependent de comuna 
Slobozia-Ciorăști — pe Râmna, la Sud-Est de Focşani, fură sur- 

prinşi însă de un atac fulgerător al lui loan Vodă care izbutise prin 
avantgarda sa, comandată de vornicul Dumbravă, să ucidă sau să 
prindă întreaga strajă a adversarului (vezi fig. 64). Lupta, începută 
în zorii zilei, se sfârşi printr'o cumplită înfrângere a celor doi fraţi: 
Petru abia scăpă cu fuga la Brăila, iar Alexandru la orașul de 
Floci, la gura Ialomiţei. Ultimul a fost chiar în primejdie de moarte. 
Și de nu l-ar fi apărat cu sulițele fraţii Golești, dintre cari unul, 
clucerul Albu, își dădu vieaţa pe câmpul de luptă cu acest prilej, 
iar celălalt, vornicul Ivaşcu, fu rănit, «apoi capul domniei mele— 
cum recunoaşte însuşi Alexandru —ar fi căzut ». După biruinţă, 
loan Vodă trimise pe un pretendent, pe Vintilă fiul lui Pătraşcu 
cel Bun, să ocupe Bucureştii şi să se facă domn. Încercarea reuși, 
dar numai pentru foarte scurt timp. Căci patru zile după aceea, 
o sumă dintre boierii Jui Alexandru se intoarseră cu oaste și sur- 
prinzând, la rândul lor, pe noul domn, îl uciseră. Capul lui îu 
țintuit de poarta curţii domneşti. Intre timp, loan pornise îm- 
potriva Brăilei şi o asediase. Oraşul căzu şi fu dat pradă solda- 
ţilor ; cetatea putu însă rezista. Și aci Turcii avură mari pierderi; 
un izvor contemporan ne spune că se făcu «măcel înfricoşat » 
şi că sângele «curgea pârâu... în Dunăre din grămezile de 
morţi ». Dela Brăila, o parte din armata moldovenească şi Ca- 
zacii pornesc împotriva Turcilor dela Chilia și Cetatea-Albă; 
are loc o luptă în Bugeac în care păgânii sunt iarăși învinşi, scă- 
pând cu vieaţă, se pare, numai vreo, mie dintre dânșii. Urmează, 
împreună cu loan Vodă, atacul Tighinei. Orașul e cucerit şi ars, 
cetatea însă nu poate fi luată. O nouă luptă cu o armată turco- 
tătară care venea să ajute pe asediați se isprăvi de asemenea 
prin victoria alor noştri. Însuși comandantul duşman căzu pri- 
zonier. În acelaşi timp, un nou corp de 600 de Cazaci, care se 
adăogaseră la cei 1.200 dela început, scoboriră în şăicile lor iuți 
Nistrul şi atacară Cetatea Albă. Ca şi la Tighina, orașul fu ars 
şi prădat, citadela însă rezistă. 

Victoriile lui loan Vodă Viteazul avură un mare răsunet la 
Constantinopol. Sultanul Selim, înspăimântat la gândul că ar 
putea să piardă nu numai Ţările Româneşti dar şi ţinuturile din 
dreapta Dunării, dădu poruncă să se trimită împotriva îndrăz- 
neţului ghiaur o mare armată. La corpurile sangeacilâr dunăreni 
se adăogiră ostaşii domnului muntean şi Tătarii lui Adel-Ghirai. 

L] 

Cât însumau toate aceste forțe la un loc nu se poate prtciza; în 
orice caz, ele erau mult superioare celor moldovenești care nu 
depășeau 30.000 de oameni, «fără prostime şi adunătură », cum 
spune cronica. După luptele din Bugeac și dela Tighina, loan 
Vodă își aşezase tabăra la Huși, de unde putea ușor să se îndrepte 
fie împotriva Tătarilor, la Nistru, fie împotriva Turcilor, la 
cetăţile din miazăzi sau la vadul dela Obluciţa. Răzeșii își cerură 
şi căpătară voie să-şi vază gospodăriile, pe care le părăsiseră de 
două luni de zile. Tot așa se întâmplase, cu aproape o sută de 
ani mai înainte, pe vremea lui Ştefan cel Mare. 

Pentru a împiedica pe Turci să treacă Dunărea, loan Vodă 
trimise înainte pe Ieremia, pârcălabul și portarul de Suceava; 
acesta însă, cumpărat —se pare —cu 30.000 de galbeni, nu-și 
îndeplini misiunea și se întoarse, spunând domnului că ar îi ajuns 
prea târziu. Mai mult chiar, dădu şi informaţii false, evaluând ar- 
mata dușmană la numai 30.000 de oameni și aceștia ostași proști. 
loan porni, în sunet de trâmbiţe şi tobe, în întâmpinarea lor. 
«Lângă iezerul Cahulului », aproape de Obluciţa, avu loc lupta, . 
în ziua de 10 lunie 1574. O încercare pe care o făcuse domnul 
în prealabil de a se informa exact asupra numărului şi dispoziției 
armatei turcești nu reușise; deși avangarda acesteia fu învinsă, 
nu se putu însă «prinde limbă » adică nu se putură lua prizonieri 
spre a fi interogaţi. Când Moldovenii, îngrijaţi de svonurile ce 
umblau, întrebară câţi sunt de mulți duşmanii, loan Vodă le răs- 
punse printr'un cuvânt care merită să rămână în istoria militară 
a lumii, alături de alte cuvinte celebre ale marilor căpitani: «îi 
vom socoti în luptă». Și cu toată inferioritatea numerică a ar- 
matei sale, eroul poate tot ar fi biruit, dacă nu se producea oa 
doua trădare, mult mai gravă decât cea dintâi. In ajunul luptei, o 
parte dintre boieri, în frunte cu cei doi vornici mari, Murgul și 
Bilăi, trecură în tabăra turcească şi se închinară lui Petru, cel care 
cu puţin mai înainte abia scăpase cu fuga la Brăila. Acești tică- 
loşi nu erau însă decât avangarda trădătorilor. A doua zi, în 
momentul când se dete semnalul atacului, boierimea moldove- 
nească în frunte cu Eremia pârcălabul, plecă steagurile și punând 
cușmele în vârful suliţelor și săbiilor, trecu şi ea de partea 
dușmanului. Turcii o puseră însă în prima linie de bătaie, așa încât 
ea primi în plin încărcătura numeroaselor tunuri ale lui loan 

Vodă (erau 140 de toate!) şi suferi pierderi însemnate. Primul 
atac al dușmanului nu reuși. Un al doilea avu.acelaşi rezultat. 
« Și multă moarte s'au făcut între âmbe părţile, că nu era a călca 
pre pământ, ci pre trupuri de om. Şi așa mai apoi de aproape se 
bătea, că şi mânule le obosise, și armele-și scăpa...». Urmă un 
scurt răgaz, în care și Moldovenii şi Turcii se traseră «dinapoia 
puşcilor » adică a tunurilor «să se odihnească puţintel ». Atunci 
însă se porni o ploaie mare care fu nenorocirea alor noştri, căci le 
udă praful de pușcă. Lipsiţi de sprijinul atât de eficace până în acel 
moment al artileriei, atacați pentru a treia oară de Turci, loviți în 
coastă de oastea odihnită a Tătarilor, Moldovenii se putură totuși 
retrage în ordine, după ce, în frunte cu loan Vodă însuși, dădură 
mai întâi un contra-atac fulgerător, în care prinseră —pentru a 
le face îndată inutilizabile —60 de tunuri ale dușmanului. La 
satul Roșcani, pe vârful unui deal, își aşeză voevodul tabăra, 
întărind-o bine din toate părţile cu şanţuri și cu care. Fu însă 
înconjurat de marea mulţime a Turcilor care căutară la început 
să ia poziţia cu asalt. Toate încercările dădură greș; un alt duşman 
însă —mult mai grozav: setea —nu putu fi învins. Doar roua, 
culeasă pe bucăţi de pânză, umezea buzele soldaţilor. Văzând 
sfârșitul care-i“aştepta, loan Vodă se hotări să se predea. Ahmed- 
Pașa, comandantul turc, jură de șapte ori pe Coran iar Petru de 
şapte ori pe Evanghelie că vor lăsa pe cei asediați — Moldoveni 
și Cazaci —să plece liberi la casele lor și că vor duce pe loan, 
viu nevătămat, în faţa Sultanului. După ce dărui Cazacilor lucru- 
rile de preţ ce avea şi-şi luă rămas bun dela ai săi, voevodul se 
duse în cortul căpeteniei turcești; aci însă, cu toată garanţia 
jurămintelor, fu străpuns cu sabia în mod mişelesc de capigiul — 
sau marele uşer — împărătesc Cigalazade, un italian renegat; i se 
tăie apoi capul, iar trupul, legat de cozile a două cămile, fu rupt 
în bucăţi. Veni după aceea rândul ostașilor săi; Cazacii pieriră 
până la unul, nu însă fără să-și fi vândut scump vieaţa. Pe dea- 
supra, se îngădui Tătarilor să prade «de n'au fost niciodată mai 
mare pustietate în ţară decât atuncea», după șapte decenii, erau 
încă multe sate pustii între Prut și Nistru. Aşa își isprăvi loan 
Vodă cel Viteaz scurta sa domnie; el a căzut victimă trădării 
a lor săi, așa cum vor cădea mai târziu Horia, Cloşca și Crişan. 
Frumosul său cap a fost țintuit de poarta Curţii domnești din 

București, alături de acela al lui Vintilă; bucăţile trupului său nu 
ştim unde au îost îngropate. 

Lui loan Vodă i se datoreşte prima secularizare a averilor 
mănăstireşti; un document din 1599, Martie 30, ne spune lim- 
pede: «când a luat Ioan voevod toate satele mănăstirilor ». Alte 
detalii nu cunoaștem până acum asupra acestei măsuri cu 
adevărat revoluţionare și care i-a adus nu puţină dușmănie din 
partea clerului. 

Căsătorit că Mărica, fiica pârcălabului Lupea Hurul, eroul a 
avut un fiu cu numele Petru, care apare în câteva documente, 
la începutul listei de martori. O scrisoare din 13 Iunie 1574 a 
+rimisului venețian Girolamo Lippomano, ne dă ştirea că soţia 
lui Ion Vodă era «rudă de aproape» («stretto parente ») cu Țarul 
din Moscova; nu ştim însă ce temei se poate pune pe această 
informaţie. Un alt fiu, nelegitim —cu o Săsoaică —va ajunge, în 
1591 —1592, domn al Ţării Româneşti: e Șiefan Vodă Surdul. 

« Azi suntem şi mâine nu suntem 
după voia lui Dumnezeu și ne aflăm 
în mâna Turcului şi nici noi nu ştim 
unde vom fi până la capăt». 

(Scrisoarea din 24 Fevruarie 1578 
a doamnei Ecaterina, mama lui 
Mihnea al II-lea, către sora ci 
Marioara Vallarga). 


Răstimpul de aproape cincizeci de ani care desparte suirea 
pe tron a lui Mircea Ciobanul de aceea a lui Mihai Viteazul, con- 
stitue —sub raportul politic —una din epocele întunecate ale 
istoriei "Țării Româneşti. In relaţiile cu străinătatea, domnii nu 
mai au nicio iniţiativă, mulțumindu-se să execute ordinele ce 
primesc dela Poartă. In cea internă, ambițiile şi patimile boie- 
rești determină o stare de turburare aproape permanentă. In- 
trigile şi comploturile nu mai încetează; de aceea și pribegiile și 
execuțiile se ţin lanţ. Fiscalitatea se accentuiază; biruri noi se 
pun asupra ţării provocând sărăcirea păturii de mici proprietari; 
tot mai mulţi dintre aceștia își vând pământul, sporind astfel 
numărul rumânilor. E o vreme de progresivă scădere, în Mol- 
dova întâlnim măcar episodul glorios al lui Ioan Vodă Viteazul; 
dincoace în Țara Românească, nimic. O singură domnie liniștită: 
a lui Pătraşcu cel Bun; un scurt răgaz, de patru ani, într'o jumă- 
tate de secol de frământări. 

Mircea Ciobanul, fiu al lui Radu cel Mare, se numea astfel 
fiindcă, înainte de a ajunge la domnie, fusese negustor de oi (ge- 
lep) și avea el însuşi turme. Numit în Ianuarie 1545, el intră în 
București abia la 17 Martie, în timp ce predecesorul său ia drumul 
fără de întors al surghiunului. O bună parte dintre boieri privesc 

însă cu ochi răi pe noul domn. Chiar dela început —cronica ne 
spune două săptămâni după ce se instalase — Mircea loveşte greu 
pe intriganţi: cinci boieri mari și alţii mai mici sunt decapitaţi, 
iar averile lor confiscate. O seamă fug la Braşov, ceea ce face 
pe domn să năvălească, în lulie, în Țara Bârsei. In Noemvrie 
1547, o.altă răzmeriţă provocată de Vintilă, marele vornic; nici 
aceasta nu izbuteşte. Ginerele lui Mircea, Barbu vornicul, care 
fusese, se vede, amestecat şi el în complot, fuge peste munţi. 
În urma reclamaţiei făcute la Poartă de către domn, e însă ex- 
trădat şi plăteşte şi el cu capul marea vină a «hicleniei » (Aprilie 
1548). Peste câteva luni numai, în August, pribegii din Ardeal, la 
care se adăogaseră și ceva Secui și Sași, năvălesc «pre gura Pra- 
ovei » (Prahova!), aducând cu ei un domnişor, un «novus erectus 
Wayvoda ». Lupta are loc la Periș şi se termină prin biruinţa lui 
Mircea. In urma acestei infrângeri, piere Teodosie, marele ban, și 
Udrişte, marele vistier. O nouă încercare cu un nou pretendent, 
« Radu Vodă, ce i-au zis Ilie », se face de pribegi în 1552; de data 
aceasta ei sunt învingători. Bătut la Mănești (16 Noemvrie), 
Mircea trebue să se retragă; în ajunul luptei, el tăiase pe boierii 
cari aveau legături cu năvălitorii. Tronul rămâne lui Radu care-l 
păstrează până în primăvara anului următor. La 11 Mai 1553, 
acest efemer voevod era din nou în Ţara Bârsei; deşi repurtase 
o biruință impotriva armatei turco-tătare care aducea pe Mircea 
spre a-l reinstala, nu putuse totuși să se menţie și trecuse indărăt 
munţii. 

In ce privește relaţiile cu vecinii, trebue să insemnăm expe- 
diţia din 1550, făcută în urma unui ordin al Sultanului, în Ardeal, 
impotriva lui George Martinuzzi, care deși ministru al reginii 
Isabella, urmărea totuşi îndepărtarea dinastiei Szapolyay şi su- 
punerea ţării față de Austriaci. Se pare că trupele lui Mircea ca 
şi acelea ale domnului Moldovei, care fusese şi el obligat să-și 
trimită oştile peste munţi, n'au -luptat cum trebue; unii spun că 
ar îi fost chiar o înţelegere cu Martinuzzi; acesta din urmă se 
laudă că a luat Muntenilor cinci mii de cai şi trei steaguri. 

Probabil că Turcii n'au fost mulţumiţi de această expediţie; 
se adăogau apoi continuele turburări provocate de pretendenți 
și de boieri, Radu Ilie mai făcuse o incercare, neizbutită, în August 
1553; vor mai îi fost şi alte pricini, destul că, la 28 Fevruarie 

1554, Sultanul semna ordinul de mazilire al lui Mircea ; în Martie 
acesta e scos din scaun, trimis la Constantinopol şi de acolo sur- 
ghiunit «tocmai în Etiopia», averea fiindu-i, în prealabil, con- 
fiscată. 

Pătrașcu cel Bun. In locul lui, vine domn un fiu al lui Radu 
Paisie, anume Pătraşcu. Era o fire blândă, îngăduitoare. «Au 
domnit bine ţara —spune cronica —și boierii fără vrăjbi, fără 
morți, fără prăzi, precum tuturor place; pentru aceaia și Bun 
l-au numit, pentru bunătăţile lui ce avea ». 

EI face în 1556, tot în urma unui ordin turcesc, o expediţie 
în Ardeal pentru a restabili în scaun pe loan-Sigismund care 
trebuise să se retragă, împreună cu mama sa, regina Isabella, 
în Polonia. Trupele muntene, în număr de 14.000 trec munţii, în 
două rânduri: o parte în Mai, alta în Iulie, iar vornicul Socol, 
omul de încredere al voevodului, merge la Liov și aduce pe regină. 
La 28 Octomvrie, Pătraşcu însuși era în Cluj, bucuros că înde- 
plinise însărcinarea primită. La această expediţie a cooperat şi 
domnul Moldovei, Alexandru Lăpușneanu. 

In anul următor, cum treburile în Ardeal nu se liniștiseră încă, 
îu nevoie de o nouă expediţie. De data aceasta, Pătrașcu nu mai 
putu însoţi osatea: el era bolnav —se dusese încă din Mai la 
Râmnic, pentru aer —și se căuta cu un medic trimis de Sibieni. 
La 26 Dechemvrie 1557, se produse decesul. Spun unii că moartea 
lui Pătraşcu n'ar îi fost naturală și că voevodul ar îi pierit otrăvit 
de către vornicul Socol care avea el însuși gânduri de domnie. 
Lucrul nu e dovedit; cert este numai că Socol, văzând că nu se 
poate împotrivi lui Mircea Ciobanul, căruia Turcii îi dăduseră din 
nou domnia, trece în Ardeal luând cu el visteria defunctului: 
400.000 de ducați. 

Pătraşcu a fost căsătorit cu Voica, din neamul boierilor dela 
Slătioare. A avut o fiică Maria, căsătorită în Fevruarie 1555, 
şi trei fii: Petru, căruia i s'a zis mai târziu Cercel, viitorul domn, 
Vintilă, care a ocupat, numai pentru patru zile, tronul, în 1574, 
şi Petraşcu zis din Cipru, care n'a domnit. După moartea soţului 
ei, Voica trece în Ardeal; în 1558 o găsim la Sebeș. In ce pri- 
veşte ascendenţa lui Mihai Viteazul, vezi mai departe, p. 259. 

Pătrașcu a fost îngropat la mănăstirea Dealul. Pe piatra sa 
de mormânt se citeşte următoarea inscripţie: «A răposat întru 

Christos Dumnezeu, credinciosul loan Petrașcu, Voevod şi Domn 
a toată Țara Ungrovlahiei, fiul lui lo Radul Voevod, și a murit 
în luna lui Dechemvrie a 26-a zi, în anul 7066 (1557) ». E ctitorul 
bisericii Sf. Paraschiva din Râmnicul Vâlcei, pe care a zidit-o 
«din temelie ». 

Mircea Ciobanul a doua oară. Cea de a doua domnie a lui Mircea 
Ciobanul începe printr'un act sângeros. O sumă dintre boieri, 
auzind de venirea lui, pribegiseră la Brașov; alţii însă îl recunos- 
cuseră. Domnul convocă la curte, în Fevruarie 1558, o adunare 
la care luară parte, în afară de boieri, şi înalții ierarhi și mai mulţi 
dintre egumenii mănăstirilor. La un semnal al lui Mircea, garda 
turcească intră cu săbiile în adunare și ucise pe toţi participanţii, 
vreo 200. Motivul acestei execuţii în masă nu ne e cunoscut. 
Că ea s'ar datori exclusiv cruzimii domnului pentru care — așa 
cum s'a afirmat — «tăierea inutilă a capetelor era... o distracţie 
de o ordine superioară », ni se pare greu de admis. Bănuim mai 
de grabă că este în legătură cu împrejurările în care Mircea fusese 
mazilit, cu vreo «viclenie» a boierilor sau cu vreo plângere a 
lor la Poartă. Neputând să-i pedepsească atunci, domnul se răz- 
buna acum, fiind sigur că Turcii cari tocmai îi reînoiseră încre- 
derea, n'au să i-o ia în nume de rău. Și pe unii dintre pribegii 
din Ardeal îi ajunse răsbunarea lui Mircea. Socol, fostul vornic 
al lui Pătrașcu, împreună cu Radu Vodă Ilie, cel care domnise 
câteva luni, în iarna 1552—1553, se duseseră la Constantinopol. 
Aci însă, nu numai că nu izbutiră nimic dar, în urma străruin- 
elor venite dela București, fură exilați la Rhodos, unde însă nu 
mai ajunseră, pierind înecaţi, pe drum (lulie 1558). 

In anul următor, pribegii din Ardeal, în legătură cu unii boieri 
din ţară, voiră să năvălească pentru a înlătura pe Mircea; încer- 
carea însă fu înăbușită dela început, nici nu se ajunse la trecerea 
munţilor. 

Indată după aceea, pe la sfârșitul lui Septemvrie, sosi la Braşov 
vestea neașteptată că domnul a murit; faptul era exact: decesul 
se produsese la 21 ale lunii, iar înmormântarea se făcuse la «bi- 
serica domnească » dela Curtea Veche, actuala biserică studen- 
vească, ctitoria sa (vezi fig. 65). 

Mircea Ciobanul a fost căsătorit cu doamna Chiajna, fiica lui 
Petru Rareş; la 23 Iunie 1546, Sibienii trimiteau daruri de nuntă. 

Fig. 65. — Biserica domnească dela Curtea Veche având hramul Sf. Anton 
(azi biserica studenţească), ctitoria lui Mircea Ciobanul. E cea mai veche 
biserică din Bucureşti. 

Au avut mai mulţi copii; cunoaştem pe Petru, zis cel Tânăr, 
care a urmat tatălui său în domnie, pe Radu şi pe Mircea; apoi 
pe Maria sau Marina, a cărei căsătorie cu fratele lui Mihail Can- 
tacuzino Şeitanoglu a alimentat bogat cronica scandaloasă a tim- 
pului, pe Stana, pe Anca şi pe Dobra. Una din aceste trei din 
urmă s'a măritat pe la 1552 cu Radu Socol, fiul vornicului Socol, 
alta a luat pe Stamatie, nepotul patriarhului Ioasaf din Constân- 
tinopol, a treia pe un boier, Barbu. O altă fiică era în 1574 în 
haremul sangeacului de Magnezia, Murad, viitorul Sultan. 

In afară de zidirea bisericii dela Curtea Veche, mai însemnăm 
şi darul pe care Mircea îl face, la 30 Aprilie 1551, mănăstirii Argeș. 
Impreună cu doamna Chiajna, el dăruiește de asemenea mănă- 
stirii Dionisiu dela Sf. Munte un frumos tetraevanghel, ferecat 
în argint și aur, având pe una din scoarţe chipul său, al soţiei şi 
a doi dintre copii. Petru şi Stana. In timpul său, sunt amintite 
în documente mănăstirile Zisău şi Cârnu, prin părţile Buzăului. 

Petru Vodă cel Tânăr avea, la moartea tatălui său, numai 
doisprezece ani. A domnit deci sub tutela mamei sale Chiajna, 
căreia contemporanii îi mai spuneau și « Mirceoaia », adică soţia 
lui Mircea (Ciobanul). Era o femeie energică, de mare voinţă, 
aprigă faţă de duşmani, cultă, dar fără scrupule și lipsită com- 
plet de moralitate şi de pudoare. Un fel de Caterină a noastră. 
Ştia turceşte; în exil la Alep a învăţat şi limba arabă. Auzind 
de moartea soţului ei, boierii pribegi în Ardeal trecură munţii 
«cu puţină oaste», la inceputul lui Octomvrie 1559. Ciocnirea 
avu loc la satul Româneşti: Mirceoaia împreună cu Petru fură ne- 
voiţi să se retragă peste Dunăre. Boierii tânărului domn, rămași 
în Giurgiu, se întoarseră însă îndată după aceea, cu ajutor tur- 
cesc, și izbutiră să înfrângă pe pribegi la Șerpiteşti. Inainte de 
5 Noemvrie, situaţia era restabilită. Un nou atac —peste o săp- 
tămână numai —al altor nemulţumiţi, veniţi, de data aceasta, 
din Oltenia, este şi el respins: în luptă, la satul Boian, cade, printre 
alţii, banul Matei din Caracal. 

Sub cârmuirea etectivă a mamei sale, Petru s'a putut men- 
ține aproape nouă ani de zile, până în lunie 1568. Pribegii, cari 
în urma înfrângerii dela Șerpăteşti, trecuseră îndărăt în Ardeal, 
n'au mai îndrăznit să facă o nouă încercare. Din pricina lor însă, 
în Aprilie 1564, drumurile spre Braşov erau închise ; în Septemvrie 

același an, constatăm că raporturile se restabilesc și negus- 
torii pot veni iarăși cu măriurile lor în Țara Românească. In 
1566, întâlnim pe un pretendent care-şi zicea Nicolae Basarab, 
fiul lui Barbu « Nagorae » (Neagoe?). Era poate vreun fiu al lui 
Barbu al treilea Craiovescu; deci nepot lui Neagoe Basarab; poate 
să fi fost însă și vreun simplu aventurier, cu o filiaţie plăsmuită. 
Oricum ar îi, planurile lui nu reuşesc: Petru își continuă domnia. 
Mirceoaia avea legături foarte puternice la Constantinopol, atât. 
printre dregători sau « meghistani » cât și în haremul împărătesc, 
fiind susţinută de mama şi de favoritele Sultanului. Bine înţeles, 
toate aceste relaţii costau bani grei; de aceea —ne spune cronica 
— «adaus-au Petru Vodă cu mumă-sa la bir cinci aspri», aşa 
dar o nouă sporire a fiscalităţii, destul de apăsătoare și fără acest. 
supliment. Tot pentru a-şi întări situaţia la Constantinopol, 
hotări Mirceoaia să intre în legături de rudenie cu puternica fa- 
milie a Cantacuzinilor. Conducătorul acestei familii era pe atunci 
Mihail Cantacuzino, un om de o bogăţie fabuloasă —izbutise 
să-și asigure monopolul desfacerii sării —și de o dibăcie care, 
stârnind admiraţia Turcilor, îi făcuse pe aceştia să-l poreclească 
«Șeitanoglu », adică «fiul dracului ». Fratele lui Mihail ceruse 
pe una din fiicele Chiajnei în căsătorie și răspunsul fusese fa- 
vorabil. Nunta avu loc la Bucureşti; după aceea perechea porni, 
urmată de multe care, cuprinzând zestrea și darurile primite, 
spre Anhial, pe ţărmul Mării Negre, unde &ra un palat al lui Şeita- 
noglu. Pe drum, izbucni însă un conflict între soţ, care trecuse 
de cincizeci de ani, și soţie care avea numai cincisprezece. Rezul- 
tatul fu că Mirceoaia își aduse fata îndărăt acasă, împreună cu 
toată zestrea, ba şi cu o parte din lucrurile mirelui. De aci urmă 
scandal, reclamaţie la Sultan care obligă pe doamnă să restitue 
lucrurile ce nu-i aparţineau și o dușmănie pe vieaţă şi pe moarte 
cu Cantacuzinii. Se adeverea odată mai mult dreptatea prover- 
bului care spune că «mai binele e dușmanul binelui». Vrând să 
câștige de partea ei 'pe Şeitanoglu, Chiajna şi-l făcuse acum cel 
mai aprig adversar. Intrigile au durat vreo doi ani de zile; în 
cele din urmă, Petru fu chemat la Poartă să aducă tributul. O 
asemenea chemare era intotdeauna cu primejdie, fiind urmată 
adeseori de exil şi chiar de pierderea vieţii. Tânărul domn plecă 
însoțit de 1.000 de boieri şi slujitori; lua la el și 100.000 de 

galbeni. La 31 Mai 1568 își făcu intrarea în. Constantinopol; la 1 
lunie tributul era predat, a doua zi, la 2 Iunie, Petru era arestat 
şi se trimeteau ceauşi să fie adusă şi Mirceoaia. Banii nu-i putură 
scăpa: domnul mazil, împreună cu mama sa, trebuiră să ia lungul 
drum al surghiunului, tocmai la Alep, în Siria, apoi la Koniek, 
în Asia Mică. In acest din urmă oraș surprinse moartea, la 19 
August 1569, pe tânărul și bolnăviciosul Petru; nu e exclus să 
fi fost otrăvit. Piatra sa de mormânt se păstrează şi astăzi în 
biserica grecească, cu hramul Schimbării la Faţă, din Konieh. 
Mirceoaia rămase încă mulţi ani în depărtatul Alep; un călător 
german povestește că a văzut-o acolo în 1579, împreună cu copiii 
ei. Şeitanoglu triumfase ; dar peste câţiva ani, numeroșii dușmani 
pe cari şi-i făcuse, prin intrigile și mai ales prin exacţiunile sale, 
îl învinseră la rândul lor. La începutul lui Martie 1578, Sultanul 
iritat de continuile reclamaţii —între ele erau și acelea ale ha- 
nului tătăresc, —dădu poruncă să fie spânzurat; și într'adevăr, 
Mihail Cantacuzino pieri de această moarte ruşinoasă, iar averea 
i se vându la mezat. Chiajna era răzbunată; tronul Ţării Româ- 
nești rămase însă pierdut pentru totdeauna. 

Petru cel Tânăr s'a căsătorit la 22 August 1563 cu Elena Che- 
repovici, fiica dregătorului și căpitanului Nicolae Cherepovici din 
Ardeal, sârb de origine. Căsnicia nu dură însă, probabil şi din 
cauza aprigei soacre care era Chiajna. La 22 Ianuarie 1564, așadar 
numai după cinci luni, tânăra doamnă se întorcea îndărăt, tre- 
când prin Braşov; în Mai 1566, ea părăsea definitiv Țara Româ- 
nească; avea la această dată și o fiică, pe Tudoriţa. 

Petru cel Tânăr a făcut mănăstirea «dela podul Colentinei » 
lângă București, numită mai târziu Plumbuita, a zugrăvit biserica 
dela Curtea Veche, unde era îngropat tatăl său și biserica cea 
mare a mănăstirii Snagovul. S'ă interesat și de mănăstirea Argeș, 
dăruindu-i satul Flămânzeștii. In timpul lui, în 1563, e amintită 
în documente mănăstirea Poduri (poate Podeni, în judeţul Prahova). 

Alexandru al II-lea, numit de Turci domn, după mazilirea lui 
Petru, era fiul lui Mircea, pretendentul din 1511, deci nepot lui 
Mihnea cel Rău (1508—1510) şi frate cu Petru Șchiopul. Cu pri- 
vire la felul cum și-a petrecut timpul înainte de a ajunge în scaun, 
aflăm date interesante din inscripţia unei fântâni ridicate în 
1571. «lo Alexandru Voevod —spune el în acea inscripţie — 

care am fost din tinereţe în pribegie în Țara Arăpească 20 de ani 
și în Halep 14 ani în surgun, cu multe lacrimi și suspine, până 
ce mi-a dat Domnul Dumnezeu scaunul Domniei Mele». Primit 
în audienţă de Sultan la 14 Iunie 1568, el intră în București în 
ziua de 3 Iulie. La vreo două luni după aceea, se formează o con- 
spiraţie a boierilor, puşi la cale probabil de emisarii Chiajnei; 
Alexandru prinde de veste însă și dă pe o seamă dintre ei pe mâna 
călăului. Au pierit atunci «Radul logofătul den Drăgoeşti şi 
Mihnia din Bădeni, feciorul lui Udrişte vistier și Tudor dela Bucov 
și Vladul Caplii şi Pătrașco şi Calotă și Stan fecior Drăguleţului 
şi Radul stolnic den Boldești și Radul lui Socol Vornicul și... 
alţii >. A urmat un răstimp de liniște, pâriă în 1574 când Ioan 
Vodă cel Viteaz din Moldova, răsculându-se împotriva Turcilor, 
Sultanul numește domn în locul lui pe Petru Șchiopul, fratele 
lui Alexandru, acesta din urmă primind ordin să-l înscăuneze. 
Cei doi fraţi sunt însă bătuţi magistral la Jiliște, lângă Focșani 
şi abia pot scăpa cu fuga (vezi mai sus, p. 212). Domnul Ţării 
Românești era să-și piardă chiar vieaţa dacă n'ar îi fost apărat 
de fraţii Golești, dintre care unul, Albu clucerul, este ucis în 
luptă, iar celălalt, Ivașcu vornicul, e rănit. Invingătorul trimite 
pe Vintilă, unul din fiii lui Pătraşcu cel Bun, șă ocupe Bucu- 
reștii şi să fie domn în locul lui Alexandru. Incercarea izbutește, 
dar patru zile numai după aceea, boierii lui Alexandru se întorc 
pe neaşteptate şi ucid pe noul voevod. In afară de războiul din 
1574, domnia lui Alexandru a mai înregistrat şi o altă încercare, 
de altă natură, a unui pretendent numit Oprea Găină Voevod. 
Fiind la Constantinopol, acesta făcuse pe Turci, prin ce mijloace 
ŞI în ce împrejurări nu știm, să-l numească domn al Ţării Româ- 
nești. Alexandru, informat la timp, izbutește însă să obţină anu- 
larea numirii şi confiscă toate bunurile îndrăzneţului pretendent. 
Dacă acest curios Oprea Găină Voevod a plătit şi cu capul încer- 
carea sa, nu știm, după cum nu știm nici anul când ea a avut 
loc. S'ar putea însă ca să fie în legătură cu reclamaţiile sau pârile 
făcute de boieri la Poartă împotriva lui Alexandru, în două rân- 
duri. Prima. dată, în Iulie 1576, vin la Constantinopol 70—80 
de boieri, dar nu li se dă crezare, dimpotrivă, sunt «bastonaţi»; 
a doua oară, în Septemvrie, n'au mai mult succes; ba încă, în 
urma intervențţei și darurilor trimise de domn, unii dintre ei sunt 

trimiși la galere, o pedeapsă din cele mai grele. Ancheta, făcută 
de formă, dădu dreptate lui Alexandru. 

Sub raportul intern se constată o nouă sporire a fiscalităţii. 
După războiul din 1574, după ce Vintilă e ucis, Alexandru intro- 
duce un nou impozit «ce i-au zis oae seacă». EI se lua — potrivit 
numelui —pentru oile sterpe, celelalte fiind supuse oieritului. 





Fig. 66. — Pecete de aur («hrisovul») dela «Ic» Petru Voevod», atârnată 
de un document dat mânăstirii cu hramul Schimbării la Faţă de la Muntele 
Sinai. Se pare că Voevodul e Petru cel Tânăr. 


O deosebită atenţie a acordat acest voevod vieţii bisericești. 
A zidit mănăstirea cu hramul Sf. 7roiţă «din jos de București », 
pe care mai târziu nepotul său Radu Mihnea a refăcut-o din te- 
melie și care astăzi, aflându-se în însuși cuprinsul orașului, se nu- 
mește după acest al doilea ctitor: mănăstirea Radu-Vodă. A 
ajutat lăcașurile dela Siântul Munte: mănăstirii Simopetra i-a 

dăruit două moșii, Scurteştii și Dragomireştii; mănăstirii Xenofon 
i-a dat ajutoare în bani, în două rânduri; mănăstirii Dohiariu, i-a 
răscumpărat mai multe lucruri ce fiseseră înstrăinate; în sfârşit, 
mănăstirii Xeropotam, i-a închinat ca metoh mănăstirea dela podul 
Colentinei, cu toate averile ei. A ajutat de asemenea mănăstirea 
cu hramul Schimbării la Faţă dela Muntele Sinai (vezi fig. 66 





Fig. 67. — Verso peceţii de aur a lui Petru Voevod. 


şi 67). Alexandru avea o reputaţie bine stabilită de stăpânitor 
evlavios; purta întotdeauna —ne spune jesuitul Antonio Pos- 
sevino —un veșmânt călugăresc; cu el a şi murit. In timpul lui 
sunt pomenite în documente mănăstirile Aluniș (c. 1570) şi Cio- 
lanu (1577), în părţile Buzăului. 

Alexandru s'a căsătorit, înainte de a ajunge la domnie, cu o 
levantină, o greco-italiană, anume Ecaterina Salvaresso din Pera. 

Era o femeie cultă: ni s'a păstrat corespondenţa ei cu soru-sa 
Marioara Vallarga care locuia în Veneţia. Au avut un băiat, Mih- 
nea, care a urmat la domnie și două fete Elena şi Despina. In 
1590, Ecaterina murise; fiul ei Mihnea, întărind mănăstirii cu 
hramul Sf. Dimitrie din Bucureștii de sus, niștre prăvălii, spune 
că ele «au fost cumpărate de răposata maica domniei mele doamna 
Ecaterina ». E ctitora bisericii din Slătioara (Vâlcea), refăcută 
apoi de doamna Elina a lui Matei Basarab. 

Alexandru a murit la 25 Iulie 1577, de boală, şi a fost îngropat, 
în ctitoria sa de «din jos de Bucureşti». Cu câteva luni mai 
înainte, anume la 20 Fevruarie, încetase din vieaţă la Constanti- 
nopol și frate-său Miloș Vodă. O fiică a acestuia din urmă, Frina, 
a fost soţia viteazului clucer Albu Golescu; astfel înţelegem şi 
mai bine devotamentul acestei familii boierești faţă de Alexandru. 
Mormântul Erinei se află la mănăstirea Vieroş (aproape de Pi- 
tești, dar în judeţul Mușcel), lângă acela al soţului ei. Mănăstirea 
e ctitoria, din 1573, a lui Ivașcu Golescu. Un an numai după ce 
fusese ridicată, ea primea rămășițele pământești ale lui Albu; pe 
piatra de mormânt, acest viteaz boier e înfățișat călare, cu mantia 
fluturând în vânt şi cu buzduganul în mână, întocmai ca Radu 
dela Afumaţi. lar inscripţia spune: « Răposat-a jupân Albul vel 
clucer, să se știe, când a venit Ion Voevod cu oștirea... asupra 
capului domnului nostru lo Alexandru Voevod, când a vrut îra- 
tele domniei sale lo Petru Voevod (Petru Șchiopul!) să intre 
domn al "Țării Moldovei cu sceptrul împăratului; atunci toţi cre- 
dincioşii boieri ai domniei sale l-au lăsat pre el a pierde capul lui. 
Altfel n'a fost, precum singur Dumnezeu este martor, dar eu n'am 
uitat pâinea domniei sale, ci mam întors faţă la vrăjmaşii domniei 
sale şi m'am făcut pavăză capului domniei sale şi astfel m'um să- 
vârşit, în luna Aprilie a 24-a zi, în sfânta Miercuri și în cursul 
anului 7082 (1574) şi am avut atunci 23 de ani». În timpul lui Ale- 
xandru al II-lea, s'a ridicat de către Badea, marele stolnic, mănă- 
stirea Cobia, în judeţul Dâmboviţa (lunie — Septemvrie 1571). 

Mihnea al II-lea Turcitul. La moartea tatălui său, Mihnea avea 
vreo 13 ani, așa încât a domnit sub tutela mamei sale Ecaterina. 
Din punct de vedere politic, e de însemnat o răsmiriță a boierilor 
din Mehedinţi care se ridică având în fruntea lor pe un preten- 
dent, «ce i-au zis Radu Popa». Lupta are loc la Craiova şi izbânda 


15* 


www.dacoromanica.ro 


298 DECĂDEREA POLITICĂ A ȚĂRII ROMÂNEŞTI 


rămâne de partea lui Mihnea. Cronica lui Stoica Ludescu spune 
că s'a întâmplat aceasta în «al patrulea an» al domniei, deci 
în 1580—81. Pe de altă parte, un raport din Constantinopol, din 
19 Fevruarie 1579, vorbeşte de o conspirație a boierilor în fa- 
voarea unui fiu de domn, aflător atunci la Rhodos. Se pare deci 
că au fost două mișcări, nu una singură așa cum s'a crezut până 
acum. 

Sub raportul fiscal, o nouă greutate: «au adaus în ţară gă- 
leata », spune cronica amintită mai sus. Sub cel bisericesc, re- 
facerea bisericii mănăstirii dela Podul Colentinei. Intr'un hrisov 
din 21 Octomvrie 1585, dela începutul domniei de a doua, Mihnea 
Vodă arată că «după moartea răposatului părintelui domniei 
mele Alexandru Voevod, domnia mea și maica domniei mele, 
doamna Ecaterina. . am întocmit și am întărit acest... metoh 
dela podul Colentinei. Și am zidit... biserica mare, prea îru- 
moasă și am dat şi am întărit-o domniea mea și maica domniei 
mele ... cu toate moșiile și podoabele din biserică, cu feloane şi 
cu multe scule ca la o mănăstire lavră, cu vii şi baie nouă și cu 
prăvălii în oraşul domniei mele Bucureştii şi cu moșii şi mori». 

Incepând din 1579, doamna Ecaterina şi Mihnea avură de 
luptat —nu cu armele, ci pe teren diplomatic —cu Petru Cercel, 
fiul lui Pătrașcu cel Bun, care voia să dobândească tronul pe 
care stătuse părintele său. Tânăr, frumos, cult, talentat, cunos- 
când şi scriind mai multe limbi, —a făcut și versuri în italieneşte 
— Petru ajunse în 1579 în Franţa unde domnea Henric al III-lea 
și ceru acestuia sprijin pentru realizarea planului său. Câştigat 
de însușirile fermecătorului pribeag, regele Franţei dădu într'a- 
devăr ordin ambasadorului său dela Constantinopol, ca să-i spri- 
jine cauza pe lângă Sultan. Rezultatul fu chemarea lui Petru 
la Poartă. Acesta se grăbi să se prezinte: trecu prin Veneţia unde, 
foarte bine primit și dus să viziteze Arsenalul, i se făcu un dar 
de o mie de ducați; scobori pe ţărmul celălalt al Adriaticei la 
Raguza și ajunse la 8 Mai 1581 la Stambul. Dar puternicul sprijin 
diplomatic pe care-l avea și darurile pe care le împărțea erau com- 
bătute de repetatele argumente sunătoare ale doamnei Ecate- 
rina şi de darurile ei și mai numeroase. Așa încât, Petru trebui 
să aştepte mai bine de doi ani până să-și vază visul îndeplinit. 
In Iunie 1583, soseau carele cu tributul Ţării Românești; îndată 

după aceea ieşi numirea protejatului lui Henric. In același timp, 
porneau ceaușii să aducă pe Mihnea și pe mama sa la Poartă, de 
unde aveau să plece apoi în surghiun —pentru puţină vreme, e 
adevărat —în « Barbaria », la Tripoli, pe coasta Africei. 





Fig. 68. — Pecete de aur dela Alexandru voevod al Tării Româneşti (1568—1577), 
atârnată de un document dat, după toate probabilitățile. mănăstirii cu hramul 
Schimbării la Faţă dela Muntele Sinai. 


Petru Cercel își făcu intrarea în Bucureşti în ziua de 29 Au- 
gust stil vechiu, după ce stătuse mai multe zile la Adrianopol. 
Prima impresie fu excelentă: boierii, cărora noul domn le dădu 
ospeţe, îl primiră cu simpatie; sărăcimea, ocrotită, era pentru 
el. Petru avea planuri mari, din care nu se realiză decât o mică 

parte. Isprăvi Mitropolia din Târgoviște, ridică un frumos palat 
domnesc, aduse apă în oraș pe olane dela depărtare, puse în 
sfârşit să se toarne tunuri de bronz, aşa cum văzuse probabil, 
în Arsenalul din Veneţia. Unul din aceste tunuri, deteriorat, a 





Fig. 69. — Verso peceţii de aur a lui Alexandru Voevod 


ajuns până la noi și se păstrează în Muzeul Militar din Bucu- 
rești ; are pe el stema ţării, vulturul 'cu crucea în cioc și, de jur- 
împrejur, următoarea inscripție: «* A făcut (sub înțeles: acest 
tun) Io Petru voevod, fiul lui Petrașco voevod, nepotul lui Radul 
voevod » (î curopu Iw Ilerpoy BorgoA, cuih ÎlETpAUIKO BOELOA, EHOVEh 
Paavan Borkoa,.'.) (Vezi fig. 70). Petru Cercel era un spirit larg, 

voia să introducă o sumă de inovaţii; avea în jurul lui Fran- 
cezi şi Italieni, cum era de pildă secretarul Berthier, care îl în- 
soţise chiar din ordinul regelui Henric al III-lea. Boierii noștri 
însă, spirite tradiţionaliste, începură să murmure; nu voiau 
să fie atinse vechile obiceiuri. Se ajunse astfel la un conilict cu 
domnul, în urma căruia trei mari dregători, Mihăilă vornicul, 
Dobromir Banul și Gonţea paharnicul, pieriră de mâna călăului 


ere 





Fig. 70. — "Ţeava unuia din tunurile turnate de Petru Cercel. Se distinge bine marca 
țării cu inscripţia slavă de jur imprejur ; deasupra mărcii, un soldat cu un picior de lemn. 
(Muzeul Militar, Bucureşti). 


Se adăugară apoi greutăţile financiare: Petru Cercel făcuse mari 
împrumuturi la Constantinopol şi luase asupra sa şi datoria pre- 
decesorului Mihnea, din care i se iertase numai 140.000 de scuzi; 
creditorii, veniţi în ţară, îşi cereau acum banii cu insistenţă. 
El trebui deci să sporească impozitele: «şi au pus birul curţii 
foarte mare —ne spune cronica —și au scos în ţară goștină 
de oi ». Toate acestea îi făcură o atmosferă defavorabilă la Poartă; 
Mihnea, din partea lui, nu înceta cu intrigile şi cu dururile masive 
către cei mari spre a putea obţine mazilirea rivalului. In cele 

din urmă, acest rezultat fu atins: Petru primi ordinul să se pre- 
zinte în faţa Sultanului. Știind ce însemna un asemenea ordin, 
el își strânse bogăţiile, patruzeci şi trei de care pline, şi însoţit 
de o mică oaste, porni, în ziua de 16 Aprilie 1585, spre Ardeal. 
Dar de abia trecuse munţii, în Ţara Bârsei, când ostașii cari mai 
rămăseseră pe lângă el —celorlalţi le dăduse drumul —îi pră- 
dară averile, restul — peste 125.000 de galbeni — fiind confiscat 
de guvernatorul Ardealului. Cercel însuşi este arestat lângă Me- 
diaș şi închis în cetatea dela Hust, în Maramureș. Aci a rămas 
nenorocosul voevod până în 1587, când izbuti să evadeze, sco- 
borîndu-se pe o funie, și să se ducă la Roma, unde căpătă sprijinul 
Papei. Zăbovi apoi câtăva vreme în Nordul Italiei, la Veneţia, 
la Mantova şi Ferrara, și recâștigând bunăvoința regelui Franţei, 
se hotărî să-și încerce din nou norocul acolo unde se puteau că- 
păta tronurile ţărilor noastre, adică la Stambul. Sosi aici la 25 
Iulie 1589, într'un moment în care domnia Munteniei era pusă 
tocmai În discuţie. 

Mihnea al II-lea a doua oară. Intr'adevăr, după mazilirea lui 
Petru, Turcii restabiliră în scaun pe Mihnea care izbutise prin 
uriaşele sale daruri să-și câștige bunăvoința Sultanului şi a be- 
glerbegului Greciei, demnitar cu mare influență. Spre a-și putea 
plăti datoriile însă, Mihnea fusese nevoit să sporească și el pre- 
siunea fiscală: «Și au adaus în ţară —povesteşte cronica —un 
bir ce i-au zis năpaste (numele însuşi e elocvent!) și pe megieși 
găleata de pâine şi dijmă din cinci stupi un stup ». Acest fapt, 
apoi, probabil, executarea unui mare boier, Stanciul logofătul, şi 
cu siguranță, necontenitele intrigi constantinopolitane ca şi ne- 
sfârșita lăcomie a meghistanilor, provoacă, în lulie 1589, mazi- 
lirea lui Mihnea. În locul lui, e numit un nepot de al său, Vlad, 
fiul lui Miloș, în vârstă de douăzeci de ani, care însă n'avu parte 
să se bucure de norocul ce căzuse asupră-i, deoarece câteva zile 
numai după numire îmbolnăvindu-se, sau —zice-se —otrăvit 
muri (6 August 1589). Mihnea sosi îndată după aceea la Poartă, 
se găsi în prezenţa lui Petru Cercel care căuta şi el să obţină tronul. 
Dar argumentele, adică, în primul rând, sumele de bani ale ace- 
stuia din urmă, fură mai mici decât ale rivalului său. Birui 
prin urmare tot Mihnea şi de unde venise ca mazil, porni îndărăt 
spre ţară iarăși ca domn. Petru, pe care norocul nu-l mai ajuta, 

fu închis la FEdicule, adică la închisoarea celor şapte turnuri. 
Câteva luni după aceea, în Martie 1590, plătind Mihnea o nouă 
sumă de 60.000 de scuzi, urmă un ordin de executare. Imbarcat 
pe o corabie, sub pretextul că e surghiunit în insula Rhodos, 
frumosul și tânărul încă fiu al lui Pătraşcu fu sugrumat —un 
alt izvor spune decapitat —şi zvârlit în mare. In urma lui ră- 
mâneau patru copii: Dimitrie, cel mai mare, Marcu, Ioan şi 
Pătrașcu. Acesta din urmă, aflător în ţară după 1620, se călugări 
sub numele de Parthenie și scrise un manual de gramatică gre- 
cească, păstrat la Dresda. 

Lui Petru Cercel i se datorește biserica de zid numită Căprești 
cu hramul Intrarea în Biserică, din Curtea de Argeş. 

Mihnea își continuă domnia până în 1591. In acest an, în luna 
Fevruarie, el e mazilit fiindcă —zic unii —ar fi refuzat să plă- 
tească suma de 1.000.000 de aspri «din datoriile vechi ». Dus la 
Constantinopol și anunţat că va fi surghiunit la Alep, mazilul 
de frică să nu i se aplice și lui pe drum procedeul care fusese 
aplicat lui Petru Cercel, spuse Sultanului că e gata să treacă la 
mohamedanism. Ceremonia convertirii avu loc în seara zilei de 
9 Aprilie; Mihnea căpătă numele de Mehemet-bei și sangiacatul 
de Nicopole. 

Incă din prima domnie, în lunie 1582, el se căsătorise cu 
doamna Neaga, fiica lui Vlaicu clucerul din Cislău. Avusese cu 
aceasta trei băieţi: pe Radu, născut în 1584, pe Alexandru cel 
Tânăr, răposat înainte de 8 Fevruarie 1589, pe Vlad, amintit 
în documentul din 5 Mai 1591 și o fată, pe Erina. Dar puţină 
vreme după căsătorie, constatăm că Mihnea are legături și cu o 
altă femeie, cu Vișa, sora comisului Bratu. Şi dela aceasta a avut 
mai mulţi copii, între alţii, pe Radu, viitorul domn Radu Mihnea. 

Când se produce trecerea la mohamedanism, Neaga părăseşte 
pe soțul său și își caută în cele bisericeşti alinarea pentru nenoro- 
cirea ce căzuse asupră-i. Incă în cursul anului 1588, ea ridicase, 
împreună cu Mihnea, o biserică de piatră la mănăstirea Aninoasa 
(astăzi' Buda, în judeţul Buzău), în locul celei de lemn făcute de 
înaintașii ei. Probabil, tot după îndemnul ei, dăruise Mihnea la 
15 Fevruarie 1587 mănăstirii Vlatadon dela Salonic, 2.500 de 
aspri, iar la 8 Fevruarie 1589 mănăstirii Hilandar din Sfântul 
Munte, un mertic anual de 15.000 de aspri, plus 400 de aspri 

pentru cheltueli de drum (vezi fig. 71). Mănăstirea Tutana din 
judeţul Argeş a fost tăcută în 1583; construcţia a durat dela 9 
lulie până la 10 Septemvrie. In 1600, doamna pune să se lucreze 
la Sf. Munte o cruce de lemn frumos sculptată, împodobită cu aur, 
cu argint și cu pietre scumpe şi o dăruește mitropolitului Teofan, 
viitorul patriarh al Ierusalimului. Ni s'a păstrat testamentul 
Neagăi, din 12 Septemvrie 1614, prin care închină ctitoriei dela 
Aninoasa toate moșiile sale. In 1622 e arătată ca răposată; a fost 
îngropată în biserica dela Aninoasa; săpături făcute acolo în 
vremea voastră de către d-l Virgil Drăghiceanu, au dat la iveală 
podoabe (cercei, inele, broşe, ace de cap), de o deosebită frumu- 
sețe (vezi cap. despre Artă). 

Vișa a stat, împreună cu copiii ei, multă vreme în Veneţia. Aci 
a învăţat viitorul 
Radu Mihnea carte: 
o ştim dintr'o sori- 
soare pe care i-o 
trimite, la 4 August 
1595, tată-său și în 
care îi spune: «am 
primit scrisoarea ta, 


Fig. 71. — Cele două fețe ale peceţii de aur aplicate de scrisă cu mâna ta, 
Mihnea Voevod pe un document acordat mănăstirii Hi- A » i 
landar de la Muntele Athos, în ziva de 8 Fevruarie 1569. Și MUlL IM'am Du 





curat de sănătatea 
Domniei Tale şi de sârguința cu care înveţi literile ». 

Mihnea Turcitul a murit în Octomvrie 1601. 

Urmașii lui Mihnea până la Mihai Viteazul. Din Fevruarie 
1591, când a fost mazilit Mihnea şi până în Septemvrie 1593 
când a fost numit Mihai Viteazul, așa dar în interval de doi ani 
şi jumătate, Țara Românească a avut patru domni. Primul Iliaș, 
fiu al lui Alexandru Lăpușneanu, nici n'a apucat să vie în Bucu- 
rești ; învestit în Martie 1591, şi-a văzut locul luat, în cursul ace- 
leiaşi luni, de Radu, fiul lui Mircea Ciobanul. Nici acesta însă 
n'a ocupat efectiv scaunul, deoarece a fost înlocuit de Ștefan 
Surdul, fiul lui loan Vodă cel Viteaz, care domnește din Mai 
1591 până în lunie 1592. Pe cât fusese însă de puternică perso- 
nalitatea lui tată-său, pe atât e de ștearsă aceea a lui. N'avem 
de relevat nici un fapt deosebit. Turcii înşişi, văzându-i slăbi- 

ciunea, îl înlocuiesc cu Alezandru zis cel Rău, fiul lui Bogdan 
Lăpușneanu, fostul voevod al Moldovei. Acesta obţine domnia, 
îndatorindu-se cu sume mari de bani, sume pe care creditorii vin 
să și le scoată apoi din ţară. Cronica oficială a lui Mihai Viteazul 
descrie spoliaţiunile şi fărădelegile la care se dădeau aceşti cre- 
difori și ele au fost, măcar în parte, reale. Intr'adevăr, chiar dacă 
am admite o oarecare exagerare, —să nu se uite dușmănia dintre 
Mihai şi Alexandru —avem însă un alt izvor, o cronică de a 
Sașilor, care spune că acest voevod a tăiat pe boieri «ca pe vite 
și a domnit ca un tiran și un păgân». Singurul fapt pozitiv din 
timpul stăpânirii lui este zidirea mănăstirii Prodromul la Muntele 
Sinai şi înzestrarea ei cu «averi şi venituri ». 

„„„€ Boierilor le era părinte, pre 
carii la cinste mare îi ținea şi din 
sfatul lor nu eșia ». 

(Letopiseţul "Țării Moldovei 
până la Aron Vodă). 


Dacă ar fi să ne luăm după mărturia interesată a letopiseţului 
“Țării Moldovei al lui Grigore Ureche și Simeon Dascălul, atunci 
Petru Șchiopul a fost domnul ideal. « Blând, ca o matcă fără ac, 
la giudeţ dirept, nebeţiv, necurvar, nelacom, nerăsipitoriu ...., 
spre săraci milostiv, ţării... apărătoriu...», într'un cuvânt «cu 
de toate podoabele câte trebue unui domn de cinste... ». În rea- 
litate, n'a avut de loc «toate podoabele », ci numai unele din ele 
şi nu pe cele esenţiale. Laudele hiperbolice aduse de cronicar se 
explică însă atunci când citim, în același loc, că «boierilor le era 
părinte, pre carii la cinste mare îi ţinea și din sfatul lor 
nu eşia...5. 

Pe cât au fost de aprigi înaintașii săi, Mihnea cel Rău şi Vlad 
“Ţepeş, pe atât de slab şi de temător s'a arătat Petru Șchiopul. 
Fire bolnăvicioasă, având şi infirmitatea ce i-a pricinuit porecla 
sub care e cunoscut în istorie, acest voevod a domnit mai mult 
decât predecesorii săi, însă fără strălucire şi mereu turburat de 
diferiţi pretendenți la tron. O primă întrerupere a fost la sfârşitul 
anului 1577 când nevoiașul domn a trebuit să se retragă în faţa 
lui Wicoară zis Potcoavă; a doua întrerupere a avut loc la înce- 
putul anului următor; a treia și cea mai lungă —aproape trei 
ani (1579-4582) —s'a datorit 'Turcilor cari l-au mazilit, punând 
în locul lui pe Iancu Sasul. De aceea se şi vorbeşte, în mod obiş- 
nuit, de două domnii ale lui Petru Șchiopul, una între 1574—79, 
iar cealaltă de la 1528 la 1591. 

Luptele cu pretendenţii la tron. A ocupat tronul în condiţii 
foarte grele. Adus de armatele străine, trebuind să îngăduie jefuirea 
țării —până la Roman au ars şi au prădat detașamentele sau, 
cum se spunea atunci, ciambulurile tătăreşti —el şi-a început. 
domnia şi într'un an de foamete. Lipsa era așa de mare, încât 
Ştefan Băthory, ales rege al Poloniei, trecând pe atunci prin 
Moldova, Petru Șchiopul abia i-a putut trimite în dar o pâine 
de secară. Poporul regreta pe Ioan Vodă Viteazul; boierii erau 
însă foarte mulţumiţi de acest succesor atât de docil care nu le 
ieşea din cuvânt. Faţă de Turci, a fost întotdeauna ascultător, 
trimiţându-le regulat haraciul și procurându-le salahori pentru 
repararea cetăților dela Nistru și chiar de dincolo de Nistru. Cu 
Polonii şi cu Ungurii a păstrat raporturi de bună vecinătate, 
pașnice. Domnia lui Petru Șchiopul s'ar fi putut scurge deci lini- 
ştită, dacă n'ar fi intervenit atacurile pretendenţilor sau «dom- 
nişorilor », sprijiniți de Cazacii cari învăţaseră drumul spre Mol- 
dova. Cel dintâi dintre acești domnișori a fost un anume « Creţul »; 
încercarea lui —cu tot ajutorul dat de logofătul Bălţatul, cum- 
natul lui Bogdan Lăpuşneanu —nu izbutește însă. Vine apoi un 
Nicoară; cronica îl cunoaște sub numele de «can, fratele Cre- 
țului »; i se mai spunea şi Potcoavă din pricină că putea frânge 
o potcoavă în mâni. Nici această încercare nu reușește: o ştim 
dintr'un document cu data 7 Aprilie 1575. O altă tentativă a lui 
Potcoavă, în toamna lui 1577, e încununată însă de succes. Ajutat 
de un detașament nu prea numeros de Cazaci, el izbutește să 
bată pe Petru Șchiopul care e nevoit să fugă în Țara Românească. 
O a doua ciocnire, la Docolina, se termină tot în favoarea lui Pot- 
coavă. Acesta însă, deşi se înfăţișase în Iaşi ca domn (23 Noem- 
vrie 1577) şi luase și numele — evocând vremuri recente de vitejie 
—de Ioan Vodă, își dă seama că nu se putea menține multă 
vreme și de aceea părăseşte de bună voie tronul, trecând peste 
Nistru, în Polonia. Aci, greșit sfătuit, el ajunge prizonierul re- 
gelui Ştefan Băthory și, după câteva luni de închisoare, este deca- 
pitat, în piaţa publică a orașului Liov, în fața unei mari mulţimi 
revoltate de o asemenea rușinoasă călcare a dreptului de azil. 
« Oameni buni, știți voi de ce mi se taie mie capul? —s'a adresat 
Potcoavă celor cari veniseră să asiste la execuţie. — Fiindcă 
mi-am adăpat sabia cu sânge turcesc şi mi-am pus de atâtea ori 

vieaţa în primejdie, luptându-mă cu dușmanii voștri și ai tuturor 
creștinilor >» (16 Aprilie 1578). Frumuseţea bărbătească, statura 
impunătoare și curajul admirabil arătat în fața morţii de acest 
nou loan Vodă, au impresionat adânc pe cei de față şi puţin a 
lipsit să nu izbucnească o răsmiriță. Trupul a fost îngropat în 
biserica moldovenească —ctitoria lui Lăpușneanu —iar amintirea 
acestui viteaz fără noroc s'a păstrat nu numai în cronici, dar și 
în cântecele Cazacilor. 

Petru Șchiopul revenise în lași la 1 Ianuarie 1578; peste o 
lună și ceva, trebuia să plece însă din nou în faţa unui alt « dom- 
nișor > Alezandru, frate cu Potcoavă, care trecuse Nistrul iarăși 
cu o ceată de Cazaci. Plecarea a fost chiar așa de precipitată, 
încât doamna Maria n'avu timp să-și urmeze soţul și căzu pri- 
zonieră. Nici Alexandru nu izbutește însă să se menţie, asediat 
în lași de Petru care se întorsese cu ajutor dela Munteni, dela 
Turci și dela Ardeleni, el face o ieşire în noaptea de (1—12 Martie 
şi cade rănit, în mâinile adversarilor săi, «la iazerul Ciurbeștilor », 
lângă satul Miroslava. Trimis la Constantinopol. Alexandru moare 
pe drum din pricina rănilor primite. In cursul aceluiași an, 1578, 
au mai avut loc încă trei încercări de ale domnișorilor. Una, la 
sfârșitul lui Iulie, a lui Petru, fiul lui Lăpușneanu; domnul care 
prinsese de veste, aştepta însă, pregătit, la Soroca, aşa încât 
turburătorii «și-au pus capetele » cu toţii. A doua încercare a 
fost făcută de un Constantin, fiul lui loan Potcoavă ; nu se ajunge 
la luptă, deoarece acest pretendent se predă begului de Bender, 
socotind că va putea obţine mai uşor domnia prin Constantinopol 
decât cu armele. In sfârșit, la 12 Octomvrie, are loc ciocnirea cu 
al treilea « domnişor >, tot Constantin, fiul lui Ştefan Lăcustă, 
el e înfrânt, iar tovarășii săi, Cazacii, «s'au topit toţi în Nistru ». 

Aceste continue turburări făcuseră impresie rea la Poartă. 
Petru Șchiopul se dovedea un stăpânitor slab și atrăgând, tocmai 
prin slăbiciunea sa, năvălirile pretendenţilor. Turcii se hotăriră 
deci să-l înlocuiască. La 21 Noemvrie 1579, ordinul de mazilire 
era dat; la 2 Dechemvrie, slăbănogul domn pornea din lași spre 
Constantinopol. 

Iancu Sasul. In locul lui era numit /Zancu Sasul, o figură ase- 
mănătoare, în unele privinţe, cu Despot Vodă. Protestant, ca și 
acesta din urmă, deci pentru băștinași, «eretic», e a obţinut. 

tronul, dând —se spune —o sumă consuderabilă: 120.000 de gal- 
beni. Unul dintre creditorii principali, albanezul Bartolomeu Brutii, 
vine chiar în ţară și e făcut mare postelnic, dregătorie însemnată. 
Iancu Vodă avea gusturi ciudate; cronica înseamnă că umbla 
vara «cu sanie de os». Mai grave erau însă alte cusururi: desfrâ- 
narea şi lăcomia de bani. Un nou impozit pe care-l pune: zeciuiala 
din boi provoacă o răscoală a Lăpuşnenilor; aceştia își aleg ca 
domn pe un anume Lungul, punându-i numele de lon Vodă, şi 
pornesc asupra Iaşilor. Lupta a avut loc la Boloza și s'a sfârșit 
prin înfrângerea rebelilor, căpetenia lor, noul Ion Vodă, înnecân- 
du-se în Prut (1581). Dar ceea ce n'au izbutit să facă răzeşii lă- 
puşneni, le-a reuşit, pe altă cale, boierilor. Loviţi, din cauza des- 
frânării domnești, în onoarea, iar din cauza lăcomiei, în averea 
lor, ei se hotărăsc să pribegească şi să reclame la Poartă pe Iancu, 
cerând mazilirea. Puternica familie a Movileştilor trece în Po- 
lonia, alţii se duc la Munteni, unii de-a-dreptul la Constantinopol. 
Rezultatul e că Turcii îi iau domnia și o dau iarăși lui Petru 
Șchiopul. Iancu, dându-și seama că nu se poate împotrivi — 
țara îl ura — îşi ia avuţiile și încearcă să ajungă, prin Polonia, 
în Ungaria Superioară, la Kesmark, unde își cumpărase un ca- 
stel. Pe drum e oprit însă din ordin, de starostele Nicolae Iazlo- 
wiecki, pus la închisoare şi la 28 Septemvrie 1582, decapitat, 
întocmai ca și Potcoavă, în piaţa publică a orașului Liov. Pentru 
a treia oară, un rege polon călca legile ospitalităţii. 

Iancu a fost căsătorit cu Maria, o greacă din insule, care mai 
fusese odată măritată şi avea dela primul ei soţ trei copii, anume: 
un băiat, Filip şi două fete: Emiliana şi Chrisafina. Cu cel de al 
doilea soţ a avut pe Alexandru, care a trăit la Constantinopol, 
pe Bogdan şi patru fete: Elena, Chiajna, Voica şi Despina. 

Rămășițele lui lancu Sasul au fost îngropate în marea biserică 
a călugărilor bernardini din Liov: în ajunul execuţiei, domnul 
trecuse dela protestantism la catolicism. In 1817, ele au fost stră- 
mutate însă într'unul din cimitirile dela marginea orașului. 

A doua domnie a lui Petru Șchiopul. La 17/27 Octomvrie 
1582, Petru Șchiopul intra în laşi, primit cu bucurie, se înţelege, 
de boieri. Pribegii se întoarseră acasă și căpătară iar dregătorii. 
Brutti, fostul sprijinitor al lui Iancu, este păstrat şi el de noul 
domn și ajunge să aibă, de pe urma slujbelor sale, un venit de 

12.000 de galbeni anual. Nici de data aceasta, Petru n'are linişte. 
Abia apucase să se instaleze și la 27 Octomvrie năvălesc din nou 
Cazacii. Ei sunt întâmpinați însă la satul Bogdănești, pe Prut, 
în judeţul Fălciu şi siliți să se predea. In loc să-i pedepsească, 
domnul milostiv şi vrând să evite poate și noi incursiuni, opreşte 
pe o parte din cei prinşi, «carii i-au părut oameni de treabă», 
ca să-i slujească, iar celorlalţi le dă drumul, sub jurământ. Şi în 
anii următori, Petru e mereu cu grijă, deoarece Cazacii continuă 
turburările pe linia Nistrului, la Bender și la Cetatea Albă. La 
începutul lui Ianuarie 1587, ei năvălesc 'pe la Soroca, sunt însă 
cumplit bătuţi de Pârvul pârcălabul cetăţii. Un alt atac are loc 
în toamna aceluiași an, de data aceasta venind şi un «domnişor » 
cu numele Ivan. Lupta are loc «din sus de Ţuţora » și se termină 
la 26 Noemvrie, prin biruinţa lui Petru Șchiopul. Pretendentului 
i se taie nasul şi e trimis la călugărie; Cazacii «mai toţi răniţi 
şi pedestri » de abia izbutesc să ge retragă prin păduri, cu un mare 
ocol şi să treacă, tocmai pe la Ceremuş, hotarul. 

Tot în cursul anului 1587 tronul Poloniei devine vacant, prin 
moartea regelui Ștefan Băthory. Probabil după îndemnul lui 
Brutti, Petru face demersuri ca să-l ocupe el. Făgăduește la Con- 
stantinopol 100 de poveri de bani şi tribut, nu izbutește însă, 
după cum era de așteptat. Influenţa lui Brutti se manifestă şi 
în alt domeniu, anume cel religios. El caută să atragă pe domn 
spre catolicism şi obţine dela acesta o serie de măsuri și ordine 
în favoarea propagandei catolice. Papa trimite un număr de le- 
zuiţi în Moldova; într'o scrisoare anterioară el felicitase pe Petru 
Șchiopul pentru sprijinul acordat. Nici de data aceasta însă 
nu se ajunse la un rezultat apreciabil; convertiri nu se făcură, 
atât poporul cât şi boierii și domnul rămânând tot la vechea 
«lege » pravoslavnică. La 24 lunie 1577, în al treilea an al stă- 
pâniirii sale, Petru ceru Bistriţenilor să-i trimită mai mulţi me- 
şteri, 15 sau 16 sau câţi vor putea, pentru construirea unei mănă- 
stiri. E vorba de mănăstirea Galata, care a fost făcută mai întâi 
în vale şi, dărâmându-se aci, nu se ştie din ce pricină: probabil 
cutremur, s'a zidit din nou pe deal, unde se află şi astăzi. Această 
ctitorie îu bogat inzestrată cu odoare și moșii de Petru; între 
altele primi satul Văcăreştui, confirmat la 9 Fevruarie 1591. 
Unele adaose și reparaţii a făcut voevodul și la biserica Sf. Gheorghe 

Fig. 12. — Mănăstirea Suceviţa, vedere de ansamblu. In timp de război, cu zidurile ei puternice, mănăstirea 

din Suceava: o inscripție ne spune că «în anul 7097 (1589), 
Iunie 24, a acoperit biserica Mitropoliei și a făcut clopotniţa -şi a 
adus pe Sfântul loan în Mitropolie ». Tot în timpul domniei lui, 
mitropolitul Teofan adăogă aceleiaşi biserici un pridvor sau, cel 
puţin, picturile interioare. In 1582, începu bogata și puternica 
familie a Movileștilor să clădească biserica mănăstirii Suceviţa, 
una din cele mai elegante şi mai bine proporţionate biserici din 
câte există pe întreg pământul românesc (vezi fig. 72—74) ; înainte 
de 1584, construcţia era gata. Pictura s'a făcut ceva mai târziu, 
tabloul votiv datează din anii 1595—96 (vezi fig. 148). 

Continuând tradiţia, Petru Șchiopul dădu ajutoare bogate și 
la Muntele Athos: mănăstirea Zografu căpătă un mertic anual 
de 100 de galbeni ungurești, în afară de 500 de aspri pentru bol- 
niță ; mănăstirea Dionisiu, un mertic de 6.000 de aspri și un metoh 
lângă lași, la Hlincea, zidit şi înzestrat de fiica lui Petru Șchiopul, 
Maria şi de soţul ei; mănăstirea Lavra, tot 6.000 de aspri, iar 
mănăstirea Hilandar, 3.000 de aspri. Patriarhia din Constantinopol 
primi de asemenea daruri, constând în diferite obiecte, vase şi 
tipsii, având gravat pe ele numele voevodului și stema Moldovei. 
In sfârşit, mănăstirii Sf. loan Teologul din insula Patmos îi 
întări vechiul ajutor de 5.000 de aspri, plus 1000 de aspri cheltueli 
de drum. 

Lui Petru Schiopul i se datorește şi prima fabrică de hârtie 
din Moldova; ea exista în 1583, deoarece un document din acest 
an, August 4, e scris pe o hârtie produsă de fabrica amintită: 
filigranul reprezintă un cap de bour. 

Toamna anului 1589 aduse lui Petru Șchiopul o veste neplă- 
cută: era mazilit și chemat la Poartă. Nu avea nicio vină, nu 
făcuse niciun gest dușmănos faţă de Turci, dar se schimbase —la 
3 Aprilie — Vizirul şi cel nou numit, Sinan, avea nevoie de pa- 
rale. Domnul Moldovei înţelese; stărui deci cu argumente con- 
vingătoare: 200.000 de galbeni Sultanului şi 60.000 Vizirului, ca 
să fie scutit a face drumul la Constantinopol și într'adevăr izbuti. 
Se făcu totuşi o schimbare: domnia fu dată nevârstnicului său 
fiu —lui Ștefan —care avea numai 5 ani. La 18 Dechemvrie, 
trimisul împărătesc, Emir-Alem, pornea cu steagul de domnie; 
la 2 Ianuarie 1590, Ștefan era uns de către Mitropolitul Gheorghe 
în Suceava ca stăpânitor al Moldovei. De fapt continuă să dom- 

nească tot Petru, fiul său văzându-și mai departe de joacă şi figu- 

Fig. 74. — Detaliu de interior la biserica mănăstirii Suceviţa 


rând numai, potrivit tradiţiei, ca primul în lista de martori a 
documentelor. 

Pribezia lui Petru Șchiopul. Familia sa. Lăcomia turcească 
găsi, puţin timp după aceea, un nou mijloc de a stoarce bani: 
în 1591, domnul fu încunoştiinţat să sporească tributul. De data 
aceasta însă, Petru nu mai cedă. Dar fiindcă nu era o fire război- 
nică, spre a alege calea împotrivirii cu armele, el se hotări să 
părăsească domnia. Strânse deci pe boieri, le arătă că dacă ar fi 
consimțit la noua cerere a 
Porții, ar fi urmat cu sigu- 
ranţă alta, mai grea, și, cu 
toate stăruinţele dregăto- 
rilor care îl îndemnau să 
plătească şi să rămână mai 
departe în scaun, le făcu 
cunoscută hotărirea sa de a 
pleca. Anul financiar se în- 
cheia pe atunci la 15 August. 
Cum era tocmai în această 
vreme a anului, Petru regulă 
toate socotelile (vezi fig. 75) 
şi luându-și familia şi ave- 
rile, porni însoţit de câţiva 
mari boieri, pe drumul pri- 
begiei (19 August 1591). 
Trecu mai întâi prin Pocuția, 
apoi străbătând Maramu- 
reșul și Nordul Ungariei 

ajunse prin Cașovia la Viena. 

Fig. 75. — Ordin de plată, in limba română, dela Impăratul Austriei îi îngădui 
Petru Șchiopul, având data 7098 (1590), i N A 

Mai 45, să se așeze într'una din pro- 

vincii și anume în Tirol; 

Petru care, la un moment dat, se gândise să se ducă la Roma 

şi care, în timpul călătoriei, vizită, la Miinchen și pe ducele Ba- 

variei, ajunse, în lulie 1592, la capătul călătoriei sale. 1 se fixă 

ca reședință oraşul Bolzano; aci își petrecu domnul pribeag mai 

tot restul zilelor, cuprins adeseori de nostalgia îndepărtatei Mol- 

dove şi încercând chiar, la un moment dat, prin oameni de ai săi, 

să pregătească o reintoarcere. Supraveghiat de aproape de Im- 

periali, bietul bătrân, bolnav de podagră, muri la 1 lulie 1594, 

Fig. 76. — Zotu Tzigara, ginerele lui Petru Șchiopul, după o gravură 


contemporană a lui Antonio Bosio. 

în castelul Zimmerlehen, unde venise să stea, pe timpul verii. 
Mormântul i se vede și astăzi într'o capelă de lângă biserica Fran- 
ciscanilor din Bolzano ; inscripţia funerară, în latineşte, numeşte 
pe domn «bărbat prea strălucit, în vremuri potrivnice ca și în 
vremuri prospere, în războiu ca şi în pace». 

Petru Șchiopul s'a căsătorit, înainte de a lua domnia, cu Maria 
Amirali din Rhodos. A avut un fiu, Vlad, care moare tânăr —e 
îngropat la mănăstirea Galata —și o fiică Maria. Aceasta s'a 
căsătorit cu Zotu Tzigara din Ianina (vezi fig. 76), care a ocupat 
mai întâi dregătoria de pârcălab de Hotin și apoi aceea de spătar; 
devenind văduvă în 1599, se căsători a doua oară cu un italian, 
Polo Mini. Incă înainte de moartea doamnei Maria, ale cărei 
rămăşiţe odihnesc tot în mănăstirea Galata, Petru a avut o cu 
roabă, Jrina Botezata, un fiu nelegitim, pe Ștejan, cel care a fost 
uns domn al Moldovei la vârsta de 5 ani. Cu câteva luni înainte 
de a pleca în pribegie, la 17/27 Ianuarie 1591, se încheie, în pre- 
zenţa Mitropolitului şi a câtorva boieri de frunte, un act secret 
de căsătorie, prin care roaba Irina deveni soţie legiuită. Actul nu 
trebuia să devie public însă decât după ce domnul «a ieși <în> 
altă ţară », ceea ce înseamnă că de pe atunci Petru Șchiopul se 
gândea la o asemenea eventualitate, Doamna Irina a mers îm- 
preună cu soţul ei în pribegie și a murit la Bolzano, la 3 Noem- 
vrie 1592; mormântul ei se află acolo. Ştefan a rămas, după moartea 
tatălui său, mai departe în Austria, mai întâi la Bolzano, apoi 
la Innsbruck. La un moment dat, în 1600, fu vorba să ia de soţie 
pe Florica, fiica lui Mihai Viteazul și să fie numit domn al Mol- 
dovei. Proiectul însă nu avu nicio urmare — între timp se dăduse 
lupta dela Mirăslău —și bolnăviciosul Ștefan care suferea de 
piept —muri, în vârstă de 18 ani, la 21 Martie 1602. Sora sa 
Despina, născută în 1588 —al doilea copil al lui Petru Șchiopul 
cu Irina — murise la o vârstă și mai fragedă şi fusese îngropată 
în mănăstirea Galata: strănepoţii rmarelui Ștefan nu mai aveau 
nimic din vlaga vechii familii domneşti. 

«... Țara e a Polonilor, cetăţile 
ale păgânilor şi trebue să dăm bir 
Turcilor ca mai înainte». 

(Scrisoarea din 28 Octomvrie 
1595, a lui Nicolae Kirschner 
din Baia către birăul Bistriţei). 


Aron Vodă «cel Cumplit». Ştefan Răzvan. Aflând de plecarea 
lui Petru Șchiopul, Turcii dădură domnia Moldovei lui Aron Vodă, 
un fiu nelegitim al lui Alexandru Lăpușneanu. Numirea costase 
o sumă enormă, nemai atinsă până acum: un milion de galbeni, 
socotind şi dobânzile. Pentru a o putea plăti cămătarilor constan- 
tinopolitani dela care se împrumutase, noul domn puse dări grele 
peste ţară; încasarea se făcea în prezenţa Turcilor care întovă- 
răşeau pe slujitorii vistieriei. Nefiind de ajuns, se fixă un impozit 
extraordinar: fiecare birnic trebuia să dea câte un bou; aşadar, 
o anticipare a văcăritului. Rezultatul fu o răscoală a Orhesenilor 
şi a Sorocenilor care proclamară pe unul dintre ei Jonașcu, domn, 
sub numele de Bogdan Vodă. Aron, după ce mai întâi tăie trei 
boieri mari, acuzaţi de complicitate, porni împotriva răzvrăti- 
ţilor. Lupta a avut loc la râul Răut. Ionașcu fu învins, însemnat 
la nas și călugărit; partizanii lui cunoscură urgia domnească. Dar 
execuțiile şi confiscările de averi ce urmară — între cei uciși era 
şi influentul Bartolomeu Brutti —făcură lui Aron o atmosferă 
defavorabilă la Constantinopol și determinară mazilirea lui. 
Ca urmaș, Poarta hotărise pe Alexandru Vodă; acesta însă nu 
ajunse să se înscăuneze, deoarece creditorii fostului domn — 
între ei şi mulţi Turci cu vază — obţinură numirea din nou a ma- 
zilitului (18 Iulie 1592); altfel pierdeau banii. Lui Alexandru i se 
dădu în schimb Țara Românească. In timpul însă când se făceau 
la Constantinopol aceste aranjamente, tronul Moldovei fu ocupat 

de « Petru Cazacul », un alt fiu nelegitim al lui Lăpușneanu; el 
veni de pe Nistru cu un corp de Cazaci și se putu menţine mai 
bine de două luni de zile. Era un bărbat « foarte frumos, înalt şi 
vânjos, cu părul negru; ştia multe limbi». Avusese o tinereţe 
aventuroasă ; fusese prin Spania, prin Austria şi își încerca şi el 
acuma, ca atâţi alţi «domnişori » norocul. La începutul lui Oc- 
tomvrie 1592, o armată ardelenească pătrundea, din ordinul Sul- 
tanului în Moldova, în timp ce Aron însuşi, însoţit de ajutoare 
turcești, înainta spre laşi. Petru Cazacul fu prins şi trimis la 
Poartă unde pieri, atârnat în cârlige. 

Incă din prima domnie, o sumă de boieri pribegiseră în Po- 
lonia. Afând de revenirea «tiranului » —așa i-au spus istoricii 
vremurilor noastre, cronicarii însă, Ureche şi Miron Costin, îi 
spun «cel Cumplit » — fugi și logofătul Nestor Ureche, cel dintâi 
dintre dregători, tot într'acolo. Aron reîncepu cu apăsarea sa 
fiscală, izbutind să-şi strângă o avere donsiderabilă. Dându-și 
seamă însă de situaţia sa șubredă, de imposibilitatea de a sătura 
lăcomia tot mai mare a Turcilor, din pricina cărora fusese silit 
să puie dări mari, el luă hotărirea îndrăzneață de a se ridica împo- 
triva stăpânilor săi de până atunci şi de a se alipi coaliţiei creştine 
care tocmai se punea la cale. Trimise deci un sol la împăratul 
Rudolf al Austriei, intră în legături cu Sigismund Bdthory, prin- 
cipele Ardealului și în cele din urmă, ajunse, la 16 August 1594, 
la un tratat formal cu Imperialii. Aceștia primeau Moldova în 
coniederaţia germană, se îndatorau s'o apere contra Turcilor și 
asigurau domnului ei adăpost în cazul când ar fi fost gonit din 
țară. In schimb, Aron se obliga să ajute pe împărat în lupta 
contra păgânilor și să-l informeze de mişcările lor. Cu Sigismund 
Băthory se încheie de asemenea un tratat: fălosul principe al 
Ardealului îu recunoscut ca suzeran și ambele părţi se obligară 
să se sprijine în războiul care avea să înceapă. De comun acord 
cu Mihai Viteazul care se alăturase și el coaliţiei creștine, se fixă 
ziua de 13 Noemvrie 1594 pentru începerea revoltei. La această 
dată, creditorii —câteva mii —fură chemaţi atât în Bucureşti 
<ât şi în Iaşi, la Curte, chipurile spre a îi plătiţi, și ucişi cu toţii. 
Urmă apoi atacul cetăților turcești: Tighina și Chilia fură ase- 
diate fără să poată îi luate; în Martie 1595 căzu, în schimb, 
Ismailul, cu mare măcel. Trupele lui Aron Tiranul, cuprinzând 

şi Cazaci cu plată, pătrunseseră chiar în timpul iernii peste Du- 
năre, în Dobrogea, luaseră Măcinul şi pustiiseră grozav întreaga 
regiune. O armată turcească, venind să instaleze în Moldova, în 
locul hainului, pe Ștefan Surdul, fostul domn al Ţării Românești, 
e bătută lângă Silistra de către banul Mihalcea al lui Mihai Vi- 
teazul. Dar ceea ce nu putuse face dușmanul, făcu «prietenul » 
şi suzeranul: bănuind —fără temeiu, socotim noi —pe Aron de 
necredință, Sigismund Bâthory puse pe Răzvan, căpitanul gărzii 
ungurești ce se afla pe lângă domn, să-l prindă şi să-l aducă în 
Ardeal. Aci «vasalul » fu mai întâi închis în castelul dela Vinţ 
(19 Mai 1595) și apoi otrăvit (sfârşitul lui Iunie 1597). Mormântul 
să se află nu în ctitoria ce-și înălțase, 
în frumoasa biserică din «țarina Ia- 
şilor », ci în Alba-lulia. 

Aron a fost căsătorit cu doamna 
Stanca; au avut mai mulţi copii, dintre 

care cunoaștem pe Bogdan, pomenit 
ie. 17 Ban ățut de Ștelh 41 hrisovul de ctitorie al mănăstirii de 
zvan, în 1595. Legenda e în 
latineşte. lângă lași, și pe Marcu, amintit la 23 
Octomvrie 1619. La această din urmă 
dată, Stanca era încă în viaţă, o găsim în Ardeal, unde stăpânea 
o moșioară în comitatul Albei. 

Pe tronul rămas vacant, principele Ardealului își îngădui să 
numească el pe un boier, hatmanul Răzvan, care luă numele de 
Ştefan Vodă (vezi fig. 77). Acesta servise la început în armata 
polonă, câștigându-și gradele mulțumită vitejiei sale deosebite. 
Intrând în serviciul lui Aron, fu numit hatman şi comandant al 
gărzii domneşti, alcătuite din Unguri. Nu cunoaştem numele 
tatălui său; cât despre mamă, contemporanii, între cari însuși 
Mihai Viteazul, spuneau —și aveau, se pare, dreptate —că era 
Țigancă și anume din Țara Românească. Indată ce ocupă tronul, 
Răzvan încheie —la 3 lunie 1595 —un tratat cu protectorul 
său, Sigismund Băthory, recunoscându-l de suzeran și admițând 
—sub raportul politie — condiţii mult mai grele decât ceruseră 
Turcii vreodată. Acest fapt cât şi numirea însăși a domnului de 
către principele Ardealului provoacă o reacţie din partea Pdlonilor 
cari nu puteau admite, după toate legăturile ce existaseră până 
atunci, ca Moldova să iasă complet din siera lor de influenţă. 

Ieremia Movilă. Intre boierii cari pribegiseră peste Nistru se 
afla și Ieremia Movilă (Moshilă), reprezentant al unei puternice 
familii, cu multe legături. Tradiţia, consemnată de Neculce. dă 
ca strămoș al Movileștilor pe aprodul Purice, acela care în lupta 
cu Hroet a dat calul său lui Ștefan cel Mare și, făcându-se «mo- 
viliţă » la pământ, i-a ajutat să încalece. Cronica în limba ger- 
mană, descoperită de curând la Miinchen (vezi cap. despre Cul- 
tură), arată într'adevăr rolul foarte important pe care l-a jucat 
boierul Purice în zisa luptă, e probabil deci ca și tradiţia schim- 
bării numelui să corespundă realităţii. Bun prieten al Polonilor, 
agreat şi de ceilalţi boieri pribegi, Ieremia Movilă este ales domn 
şi intră în laşi, la adăpostul oștirii regale, comandate de cance- 
larul Zamoyski. Răzvan, în timpul acesta, se alla în drum spre 
Țara Românească, urmând să dea ajutor, împreună cu Sigismund 
Bâthory, lui Mihai Viteazul în războiul cu Sinan Pașa. După res- 
pingerea Turcilor peste Dunăre, el se întoarse în Moldova și încercă 
să-şi reia cu armele tronul. Lupta avu loc la satul Areni, lângă Su- 
ceava, în ziua de Duminică, 13 Dechemvrie stil nou 1595 şi se isprăvi 
în chip dezastruos pentru Răzvan. Infrânt şi prins, acesta e tras 
în țeapă, în timp ce fratelui său i se taie capul. Unii dintre boierii 
care-l susțineau pieriră, alţii fugiră în Ardeal; dintre ostași ar 
Îi căzut —spune o scrisoare contemporană — vreo 2.500. Ieremia 
Movilă rămase domn, sprijinit de Polon; şi plătind regulat tribut 
Turcilor. Celor dintâi le dăduse un act, la 27 August 1595, în lași, 
prin care Moldova era considerată ca tunită pe vecie» cu Po- 
lonia, fiind un « membru credincios și inseparabil al Coroanei, ca 
şi toate celelalte țări și palatinate ale ei ». Faţă de Sultan, pe de 
altă parte, își îndeplini obligaţiile atât de scrupulos, incât acesta 
îl ajută —lucru extraordinar —chiar și cu bani, trimițându-i, 
în primăvara anului 1597, o sumă importantă: două poveri, iar 
în 1600, patruzeci de mii de galbeni! Situaţia politică a Moldovei 
în vremea aceasta e caracterizată foarte exact într'o scrisoare a 
lui Nicolae Kirschner din Baia, adresată birăului Bistriţei: «ţara 
e a Polonilor, cetăţile ale păgânilor și trebue să dăm bir Turcilor 
ca mai înainte ». 

Astiel stând lucrurile, era firesc ca Mihai Viteazul să vadă în 
leremia Movilă un adversar. De aceea are loc campania din 1600, 
în care oștile muntene ajung aproape fără împotrivire până la 

Fig, 78. — Mormintele lui Ieremia şi Simeon Movilă la Suceviţa 


www.dacoromanica.ro 


IEREMIA MOVILĂ 255 





porțile Hotinului (vezi mai jos, p. 286). Reinstalat în scaun de 
Zamoyski, leremia ajunge în şi mai mare dependenţă faţă de 
Poloni; se obligă chiar să le plătească o sumă anuală. In 1601, 
această sumă se ridica la 28.000 de zloți; domnul scrie la 30 Iunie 
regelui să-l ierte că a întârziat s'o trimeată, deoarece a trebuit 
să plătească din acești bani lefile în restanţă ale mercenarilor. Se 
adăogau apoi prădăciunile și violențele pe care le făceau ostașii 
poloni lăsaţi în ţară spre a apăra pe domn. În 1601, nemulţumirea 
era aşa de mare şi așa de generală, încât însuşi leremia —se 
vede silit să trimită o scrisoare regelui. « Ţara întreapă —spune 
el —e atât de turburată şi de întărâtată prin toate aceste suferințe, 
încât acei cari până deunăzi de abia murmurau, având în vedere 
porunca mea, sub pedeapsă de moarte, de a sta liniștiți şi de a 
nu unelti nimic contra armatei polone, au început acum a striga 
în gura mare, înfruntând ordinele noastre și declarând că nici 
într'un chip nu mai pot răbda şi suferi o nevoie atât de mare». 
De aceea, la un moment dat, boierii se adresează chiar lui Basta 
ca să-i ia sub protecţia lui; generalul însă nu dă curs cererii. În 
genere, raporturile lui Ieremia cu Imperialii au fost pașnice; în 
1605, când Turcii îi dăduseră ordin ca să pătrundă în Ardeal, 
el încunoștiințează de acest fapt pe comisarii lui Rudolf. 

După cum se vede, sub raportul politic și militar, epoca aceasta 
e o epocă de scădere în istoria Moldovei; leremia nu e niciun con- 
ducător de oaste, niciun spirit dârz, iubitor de independenţă. 
Supus celor puternici, el poate să-și prelungească domnia până 
în 1606, Iunie în 30 de zile, murind în scaun, de moarte bună, iar 
nu în pribegie, mazilit, sau și mai rău, decapitat în piaţa publică. 
Sub raportul religios și artistic, stăpânirea sa are însă însem- 
nătate. Ieremia întemeiază, înainte de 1599, episcopia Hușilor 
Şi-i dărueşte spre sfârşitul domniei (1604—1606) mai multe sate. 
Pe de altă parte, ctitoria Movileştilor, Suceviţa, este una din cele 
mai reuşite ale Moldovei; picturile ei, terminate în timpul lui 
Ieremia, fac și astăzi admiraţia tuturora (vezi fig. 72—74 și 
145—148). Tot Ieremia Movilă este, se pare, și ctitorul mănăstirii 
Vizantea, din judeţul Putna: împreună cu doamna Elisaveta, el 
figurează în fruntea pomelnicului. Şi în domeniul împodobirii 
manuscriselor, al miniaturilor, anii aceștia au o deosebită însem- 
nătate. Acum migălește vestitul Anastasie Crimca desenurile sale 

Fig. 79. — Acoperământul de „mormânt al lui Ieremia Movilă la 
mănăstirea Suceviţa. 

care pot fi socotite va formând o şcoală sau o direcţie nouă în 
acestă veche şi strălucită artă. 

Ieremia Movilă, scoboritor prin mamă-sa Maria din neamul 
Lăpuşnenilor, a fost căsătorit cu o Ardeleancă Elisaveta Csomor- 
idny, una din femeile cele mai aprige ale trecutului nostru. Au 
avut mai mulţi copii: trei băieţi, Constantin, Alezandru şi Bogdan 
şi cinci fete, Chiajna (Regina), Ecaterina, Maria, Ana şi Samfira. 
Primele patru s'au căsătorit după nobili poloni; ultima a murit 
de tânără, la 7 Martie 1596 şi a fost înmormântată la mănăstirea 
Suceviţa. Tot acolo se află şi mormântul, frumos lucrat, al lui 
Ieremia, purtând următoarea inscripție: « Această piatră de mor- 
mânt a făcut-o şi a împodobit-o pan Gavril, fost stolnic, mai 
înainte răposatului, binecinstitorului şi de Hristos iubitorului 
domnului nostru lo Eremia Moghila voevod, cu mila lui Dum- 
nezeu, domn al ţării moldovenești. Veșnica lui pomenire, odihnă 
fericită. In anul 7114 (1606), luna Iunie 30» (vezi fig. 78 şi 79). 

« In ţara mea ași fi putut să rămân 
liniștit şi sigur, fără nicio teamă, dacă 
nu m'ar fi chemat credința mea faţă 
de creștinătate ». 

«Io Mihail Voevod al Ungrovlahiei, 
al Ardealului, al Țării Moldovei». 

(Memoriul lui Mihai Viteazul 
către împărat, din anul 1601 
şi legenda peceţii lui ca stă- 
pânitor al celor trei ţări ro- 
mâneşti). 


Tot mai puternic străluceşte chipul lui Mihai Viteazul, tot mai 
vie şi mai luminoasă este amintirea faptei lui. Cu cât se adaogă 
informaţia documentară, cu cât cunoaştem mai bine lupta, bi- 
ruinţa şi căderea acestui mare căpitan, neînfricat luptător pentru 
credinţă şi ctitor veșnic al ţării de astăzi, cu atât sporeşte în su- 
fletul nostru admiraţia. Alături de Ştefan cel Mare, Mihai Vi- 
teazul este întruchiparea eroismului, este izvor de putere, de în- 
credere şi de mândrie pentru poporul românesc. 

Vieaţa lui e una din cele mai impresionante din câte s'au des- 
fășurat pe pământul strămoşilor. Mihai Viteazul a cunoscut din 
plin şi durerile şi bucuriile vieţii; a cunoscut dulceaţa biruinţei 
şi amărăciunea înfrângerii ; a stăpânit cât niciunul dintre voevozii 
noștri, pentru ca într'o clipă să piardă totul; a văzut pe cei tru- 
faşi închinându-i-se şi a căzut prin trădarea lor. Nimic din ce e 
omenesc nu i-a fost străin şi faptul acesta ni-l face şi mai apro- 
piat, îl aduce la înţelegerea tuturora. Contemporanii, prieteni sau 
duşmani, au simţit că au în faţă o personalitate excepţională; 
unii l-au ridicat în slăvi, alţii l-au urit cu patimă, cu toţii însă 
au rămas inipresionaţi de această apariţie unică. 

Originea lui Mihai. Cariera sa ca boier. Originea lui Mihai 
Viteazul e o problemă nedeslegată încă, e un semn de întrebare 
al istoriografiei româneșşti.: Unii dintre cercetători l-au considerat 
drept fiu legitim al lui Pătraşcu cel Bun, ceea ce s'a dovedit greşit, 
alții au spus că e fiul nelegitim al acestuia, iar acum în urmă s'a 
afirmat că el n'are nicio legătură cu acest voevod. Sigur este numai 
că pe mamă-sa —femeie frumoasă —o chema Tudora şi că a 
locuit multă vreme în târgul dela gura lalomiţii. Ea era soră cu 
Iane Epirotul, care a ajuns, graţie însușirilor lui, la cea mai înaltă 
dregătorie din Ţara Românească, la bănia Olteniei, fiind în ace- 
laşi timp şi capuchihbaia sau reprezentant al domnului la Constan- 
tinopol. Ştim că Mihai s'a născut în 1558, deoarece în 1601 avea, 
aşa cum ne spune pictorul Sadeler care i-a făcut portretul, 43 
de ani. Pătrașcu cel bun a murit însă în Dechemvrie 1557, în urma 
unei lungi boli, pentru care se dusese, încă din luna Mai, la aer, 
la Râmnicul-Vâlcei. Așadar, sau Mihai este fiu postum al lui Pă- 
traşcu, sau —e opinia ultimului cercetător, d-l P. P. Panaitescu — 
Mihai a avut un alt tată, pe care nu-l cunoaştem. Mai sunt o serie 
de argumente cari vin în sprijinul acestei ultime păreri, așa de 
pildă, povestirea cronicei lui Radu Popescu din care aflăm că 
« Mihai-Vodă, după ce au luat domnia, s'au numit că iaste fecior 
lui Pătrașco-Vodă, iar cu adevărat nu să știe; că niciun istoric de 
ai noştrii (sau striin) nu adeverează cine iaste... fără cât den 
auz unul dela altul așa dovedim că mumă-sa au fost dela oraș, 
dela Floci... văduvă şi frumoasă». In cazul când paternitatea 
lui Pătraşcu se dovedeşte a fi o iluzie, Mihai Viteazul nu-și pierde 
din însemnătate pentru aceasta. In definitiv, valoarea lui nu stă 
în faptul că a fost feciorul nelegitim al unui voevod, ci în activi- 
tatea pe care a desfășurat-o, în realizările lui, în personalitatea 
lui care —s'o recunoaștem — nu seamănă cu aceea a lui Pătraşcu. 
Mihai e în primul rând fiul faptelor sale. Şi alţi mari stăpânitori 
ai lumii — de ieri şi de azi —nu au fost și nu sunt de viță dom- 
nească ; aceasta nu i-a împiedicat totuși să se ridice peste cei care 
se bizuie pe noblețea din hrisoave. 

In tinereţe, Mihai s'a îndeletnicit cu negustoria: ne-o spun 
mai multe mărturii contemporane, între altele un document intern 
descoperit în ultimul timp. O mărturie polonă îl arată ca negu- 
stor de vite; o alta, spaniolă, afirmă că ar fi fost negustor de 

giuvaericale. Ştia turcește şi greceşte; avea un scris frumos, 
energic ; iscălitura lui se recunoaște dintr'o mie. 

Cariera boierească și-a început-o pe lângă unchi-său Iane. 
Când acesta ajunge mare ban al Olteniei, Mihai e numit ban mic 
sau bănişor în judeţul Mehedinţi. Il găsim în această dregătorie 
în anul 1588; ni s'a păstrat și un ordin al lui Mihnea voevod adre- 
sat «slugei domniei mele lui Mihai banul din judeţul Mehedinţi », 
In 1590, este mare stolnic; în 1591 —92, sub Ștefan Surdul, devine 
mare postelnic şi, după câteva luni, mare agă. lar fiindcă în tot 
acest timp, lane, banul Olteniei, locuia de fapt la Constantinopol, 
se pare că Mihai a fost și ispravnic în locul său, la Craiova. Cu 
această ultimă dregătorie îl cunoaște cronica lui Radu Popescu. 
In timpul domniei lui Alexandru cel Rău (1592—1593), a ajuns 
chiar ban al Olteniei. Intr'un document din 27 Septemvrie 1597, 
dăruind mamei sale, doamnei Teodora, satele Studina Mesteacăi, 
Studinița Barbului, Cruşovul, Frăsinetul din câmp şi Studiniţa 
lui Hamei, cu toate hotarele lor, Mihai spune că «aceste sate 
le-am cumpărat domnia mea când am fost ban al Craiovei » 
(cie cea nokSnny reAto AM KmAa Ch BHA BAH KpăaetckH). Tot din 
timpul carierei sale, «din trudă, din slujba ce am slujit» cum 
o declară însuşi în hrisovul din 6 Septemvrie 1598, avea el 23 
de sate numai în judeţul Romanați, cumpărate dela megieşi adică 
dela moşneni. Un altul, Crăişanii, îl cumpărase pe când era 
bănișor în Mehedinţi. Se adăogau apoi satele pe care i le adu- 
sese ca zestre soţia sa, Stanca, nepoata lui Dobromir, banul 
Olteniei. Mihai era deci, în 1593, nu numai cel dintâi dintre 
dregători, dar și unul dintre cei mai bogaţi. 

Birurile grele puse de Alexandru cel Rău provoacă un com- 
plot boieresc. Domnul e pâriît la Poartă, în Iunie 1593, dar fără 
succes pentru moment. Unii dintre complotiști sunt prinşi și 
tăiaţi; Mihai, amestecat și el, află că i s'a hotărit pieirea și fuge 
în Ardeal. Tradiţia, consemnată în cronica lui Radu Popescu, ne 
prezintă însă lucrurile altfel, anume că Alexandru ar fi vrut să-l 
omoare, deoarece îi ieşise nume «cum că iaste fecior de domn». 
Deci «au trimis cu urgie și l-au adus la București. Și trecând 
pe lângă Biserica Albă pe vremea liturghiei, s'au rugat arma- 
şilor să-l lase să asculte svânta liturghie şi, lăsându-l, au intrat 
în biserică şi, rugându-să, s'au făgăduit lui Sfeti Nicolae, fiind 

hramul, că, de-l va mântui, să-i facă mănăstire în numele lui, 
precum au și făcut. Că, ducându-l la domn, și tăgăduind de nă- 
paste, au jurat cu 12 boiari că nu iaste fecior de domn şi au scăpat. 
Pentru care nevoe scăpând și speriindu-să, au fugit la Poartă... >. 
O mărturie contemporană ungurească — însemnările lui Sza- 
moskâzy — afirmă că s'ar îi ajuns chiar la condamnârea la moarte 
şi că Mihai a fost salvat numai graţie faptului că ţiganul călău 
s'a înspăimântat şi a zvârlit spada. Câtă valoare prezintă aceste 
ştiri, nu se poate spune în mod precis. Impresia noastră este, aşa 
cum am afirmat şi mai sus, că Mihai, aflând de soarta ce i se pre- 
gătește, a fugit din Oltenia în Ardeal. Intr'un hrisov din 1594, el 
spune de altfel limpede: « Când s'au întâmplat domniei mele pri- 
begie dela Craiova, am trimis domnia mea de am chemat călugării 
dela acea mănăstire —e vorba de Coşuna (azi Bucovăţ) — de am 
adăogat aceste vii... ca să stăpânească aceste vii până voi veni 
domnia mea din pribegie ...». In Ardeal, Mihai a stat două săp- 
tămâni, apoi s'a dus la Constantinopol unde, ajutat de unchiul 
său Iane și de Andronic Cantacuzino, fiul lui Şeitanoglu, pe de o 
parte, de Sigismund Bâthory şi de agentul englez Barton pe de 
altă parte, a izbutit să ia domnia. Au contribuit la acest succes și 
sumele mari de bani și bogatele daruri pe care, potrivit obiceiului, 
le făcuse la toate mărimile din Constantinopol. Datoriile noii 
domnii se urcau la o cifră fabuloasă; creditorii însoțeau acum pe 
Mihai în ţară, ca să-şi scoată banii și dobânzile respective. 
Inceputul domniei. Răscoala împotriva Tureilor. Numirea se 
făcuse în Septemvrie 1593; la 11 Octomvrie, în drum spre ţară, 
Mihai trecuse de Adrianopol; în cursul aceleiaşi luni, el intra în 
București. Aci găsi pe creditorii mai vechi, ai predecesorului său, 
care-și reclamau şi ei banii. Inţelegem prin urmare cum în primul 
an de domnie a trebuit ca nenorociţii de contribuabili, în afară 
de birul obişnuit, să plătească și birul pentru «poclon şi curama » 
(3a nokaonn H Sa Kopama) — cuvântul ultim înseamnă cotizaţie, 
contribuție — precum şi un impozit extraordinar « cornăritul oilor 
şi al boilor». Se adăoga apoi un bir «pentru câble şi chile» 
(3a Khan n sa knas) adică pentru proviziile de grâu şi orz ce tre- 
buiau trimise armatei turceşti, în campania împotriva Imperia- 
lilor. In afară de acestea, se mai cerea, pentru aceeași armată, 
cantităţi însemnate de miere, unt și sare. Apăsarea fiscală devenise 

insuportabilă: unele sate se «risipeau », multe își vindeau moșia, 
sporind numărul rumânilor sau vecinilor. Dar nu era numai 
atât: Turcii prinseră a se așeza în Ţara Românească, a-și face 
«lăcașuri şi meceturi și începură a ţipa creştinii de nevoia Tur- 
cilor » cari le călcau «ţara şi legea». Mihai, văzând primejdia, 
făcu sfat cu boierii «mari şi mici» şi toţi spuseră că «într'alt 
chip nu se vor putea izbăvi... numai cu bărbăţia să ridice sabie 
asupra vrăjmaşilor ». Momentul era prielnic: se forma tocmai 
atunci în Europa o ligă sfântă pentru a duce războiul cu Turcii. 
Papa Clement al VIII-lea (1592—1605) îndemna stăruitor pe toţi 
monarhii creştini să-şi unească forţele împotriva necredincioșilor. 
Concentrarea urma să se facă în jurul împăratului Rudolf al 71-lea 
(1576—1612), la a cărui curte Jezuiţii comandau. Apelul găsi 
răsunet în Spania, unde domnea bătrânul Filip al II-lea, în câteva 
ducate italiene (Toscana, Mantova, Ferrara) ; statele germane făgă- 
duiră şi ele să dea ajutor în oaste şi bani. O deosebită importanță 
prezentau cele trei țări românești, deoarece ele erau în vecinătatea 
nemijlocită a dușmanului și formau o bază de operaţiuni indicată. 
De aceea, se depuseră sforţări pentru a fi atrase în ligă. Sigismund 
Băthory, principele Ardealului, după tratative laborioase, prin 
care căuta să-și asigure maximum de avantaje, ajunse în sfârșit, 
în Fevruarie 1594, la o înţelegere cu Rudolf; Aron Vodă al Mol- 
dovei încheie şi el, la 16 August 1594, un tratat cu Imperialii, 
declarându-se aliatul lor, obligându-se să colaboreze sub raportul 
militar şi obţinând dreptul de azil în cazul când ar trebui să-și 
părăsească ţara. In ce privește pe Mihai, el abia fusese numit 
ca domn, așa încât emisarul Papei, călugărul croat Alexandru 
Cumulovici, neştiindu-i gândurile și bănuind că are legături prea 
strânse cu Turcii, nu-i vorbise încă. În ţară, exista totuşi un pu- 
ternic curent pentru cauza creştină. Atât boierii, cât și domnul, 
aflând de pregătirile ce se făceau în vecini, se simțeau atrași să 
participe şi ei la lupta împotriva necredincioșilor. Mihai nu aşteptă 
deci să i se facă propuneri, ci, fapt esențial care-l caracterizează 
dela început, o luă el înainte. Trimise soli atât la Sigismund Bă- 
thory cât și la Aron Vodă: la cel dintâi pe Radu clucerul Bu- 
zescu, la cel de al doilea pe fratele acestuia, pe Preda stolnicul. 
- Rezultatul fu o înţelegere deplină. Cei trei stăpânitori hotăriră 
«ca să fie nedespărţiţi unii cu alţii». Cu drept cuvânt așadar, 

avea să scrie mai târziu Mihai împăratului Rudolf: «In ţara 
mea aşi fi putut să rămân liniştit și sigur, fără nicio teamă, dacă 
nu m'ar fi. chemat credinţa mea faţă de creştinătate ». Această 
credință pe de o parte, presiunea fiscală pe de altă parte, explică 
răscoala voevodului. Ca” urmare a înţelegerii cu Sigismund Bâ- 
thory, sosiră la București vreo două mii de ostași-ardeleni, sub 
comanda căpitanului de Făgăraș. În oraș, era însă şi un corp 
turcesc, tot de vreo două mii de oameni, sub comanda unui emir, 
care supraveghea pe domn. Mai era şi mulţimea de creditori; 
aceştia merseseră cu îndrăzneala până acolo încât atacaseră în- 
suși palatul domnesc. 

Mihai, care-şi avea acum strânse trupele — sosiseră și Buzeştii 
din Oltenia —chemă pe creditori la vistierie, în ziua de 13 Noem- 
vrie 1594, pentru a-i socoti. Când toată lumea fu adunată, începu 
întradevăr socoteala, dar o socoteală sângeroasă. Tunurile izbiră 
în mulțime, casa luă foc, ostașii domneşti desăvârşiră prăpădul. 
După creditori, veni rândul celor două mii de Turci ai Emirului; 
apoi fu atacată cetatea Giurgiului. Mihai neavând însă mijloace 
suficiente de asediu, ea putu rezista, mai ales că-i soseau ajutoare 
dela Rusciuk. In același timp, erau măcelăriți Turcii din laşi de 
către Aron Vodă. Răscoala devenea așadar generală. Și alte ce- 
tăți dela Dunăre fură izbite; o luptă avu loc lângă Cetatea de 
Floci, la vărsarea Ialomiţei, o a doua la Hârşova, la 1 Ianuarie 
1595; o a treia la Silistra, la 8 Ianuarie; pretutindeni Turcii fură 
învinşi. Intre timp, la Constantinopol se hotărise înlocuirea hai- 
nilor; în Țara Românească urma să fie instalat Bogdan, fiul lui 
Iancu Sasul, iar în Moldova, Ștefan Surdul, fostul domn muntean. 
Două armate turceşti porniră în acest scop la Dunăre: una co- 
mandată de Hasan Paşa și Mustafa Paşa, se îndreptă spre Rus- 
ciuk, cealaltă spre Silistra. Mihai porni împotriva celei dintâi. 
Pe când îi supraveghea mișcările, din tabăra dela satul Pietrile, îi 
veni însă știrea că va fi atacat din coastă, din spre apus, de o 
oaste tătărească. Erau Tătarii cari luptaseră până atunci în Banat 
şi care, primind ordinul Sultanului, veneau acuma asupra hai- 
nului. Mihai îşi retrase atunci trupele puţin spre miazănoapte, la 
satul Hulubești, la confluenţa Câlniştei cu Neajlovul, lângă Călu- 
găreni, și trimise pe fraţii Buzești ca să împiedice unirea corpurilor 
dușmane. Tătarii sunt într'adevăr bătuţi, întâi la satul Putineiu, 

în ziua de 14 Januarie 1595, a doua oară la Stănești, în ziua de 16 
Lanuarie; unirea însă nu poate fi împiedicată. Adversarul înain- 
tează până la satul Șerpătești;, aci el e atacat într'o noapte de 
paharnicul Manta care pune pe fugă pe Tătari. In retragere, 
oastea turcească se opreşte la Rusciuk. Mihai care sosise între 
timp «cu gloatele » trece Dunărea pe ghiaţă, pe la Marotin, şi o 
bate cumplit; amândoi paşii sunt ucişi, oraşul e ars şi prădat, 
iar bietul Bogdan abia își scapă vieaţa prin fugă (25 Ianuarie). 
Cealaltă armată turcească, însoțind pe Ștefan Surdul, se afla 
lângă Silistra; ea e atacată de Banul Mihalcea şi împrăștiată. 
Oraşul are aceeași soartă ca şi Rusciukul, pretendentul cade în 
luptă sau îuge; de aici încolo i se pierde urma. Armatele victo- 
rioase ale lui Mihai fac incursiuni pe tot ţărmul drept al Dunării; 
ele ajung până la muntele Haemus (Balcan); băștinașii, încura- 
jaţi de aceste succese, se răscoală și ei, astfel vreo « 2000 de haiduci 
şi câţiva sârbi » atacă Sofia. Turtucaia e arsă; Babadagul jefuit 
cumplit de oştile lui Aron al Moldovei. Brăila întărită cu ziduri 
şi apărată de o mie de Turci, cade în Martie 1595, după un atac 
repetat, condus de paharnicul Manta şi de Albert Kirăly, noul 
comandant al corpului de ajutor unguresc. 

Campania din 1595. Lupta dela Călugăreni. Era evident că 
Turcii nu puteau tolera o asemenea situaţie; răscoala ţărilor ro- 
mâneșşti însemna o întreită lovitură: de ordin politic, militar şi 
economic. Ba constituia mai întâi un exemplu şi un îndemn pen- 
tru toţi creştinii din Balcani, apoi o importantă extindere a fron- 
tului de luptă, în sfârşit o perturbare serioasă în aprovizionarea 
cu materii prime a imperiului în general şi a Constantinopolului 
în special. Prada, mai ales în vite, luată de răsculați, era așa de 
mare încât un orăşean din Braşov a putut cumpăra «50 de boi, 
47 de vaci şi 44 de viței de un an » numai cu 100 de lei! Sultanul 
hotări așadar o mare expediţie de represiune, de nimicire a hai- 
nului care produsese o tulburare atât de adâncă. Se strânse o 
armată însemnată, sub comanda lui Ferhat pașa, marele vizir; 
înainte insă de a trece Dunărea, pe când se afla încă la Rusciuk, 
acesta se văzu înlocuit prin adversarul său, Sinan-Pașa (vezi fig. 
79). Asupra numărului armatei turceşti, nu există potrivire între: 
indicaţiile diferitelor izvoare. Unele vorbesc de 40.000 de oameni, 
altele de 80.000 şi de 100.000, ba chiar o mărturie dă cifra enormă 

de 300.000 din cari ar fi rămas apoi numai jumătate, adică 150.000. 


Fig. 80. — Portret contemporan al lui Sinan Pașa, de George Wickgram din Spira. 


Mai probabilă pare cifra dintâi sau una apropiată ei; nu cred ca 
armata lui Sinan să fi trecut de 40.000—50.000 de oameni și 

încă din aceştia nu toţi erau adevăraţi luptători. In orice caz, 
forţele sale depășeau cu mult pe acelea ale lui Mihai Viteazul, care 
n'ar fi avut —după mărturisirea cronicei oficiale muntene — 
decât vreo 8.000 de oameni, la care se adăogau cei 2.000 de Un- 
guri ai lui Kirâly. Chiar dacă admitem că intenţionat s'a trecut 
un număr mai mic de ostași, pentru a se scoate şi mai mult în re- 
lief meritele domnului —e o cronică oficială! —totuşi, în cel 
mai bun caz, socotind oastea de ţară, lefegii, cetele de haiduci 
şi ajutorul unguresc, încă n'au putut fi mai mult de 20.000 de 
ostași. Prin urmare raportul era de unu la doi, Turcii erau de 
două ori mai mulți decât Românii. 

Mihai își dădea perfect seamă, încă din primăvară, că Sultanul 
îl va ataca. De aceea căutase să-și asigure un sprijin puternic 
din partea lui Sigismund; acesta însă nu era un cap politic rea- 
list ; înfumurat și nestatornic, ușor influențabil, el se gândea în 
primul rând să-și satisfacă vanitatea; în rândul al doilea, veneau 
interesele Statului şi lupta împotriva Turcilor; de aceea își va şi 
pierde, mai târziu, domnia. Delegaţia de mari boieri şi de înalţi 
ierarhi, trimisă de Mihai să ceară sprijinul lui Sigismund, ajunse 
în Alba-lulia la 2 Mai 1595. In cursul tratativelor ce urmară, ea 
nu apără însă așa cum trebuia drepturile Ţării Româneşti și ale 
voevodului ei. Recunoaştem că împrejurările erau grele și pri- 
mejdia iminentă ; dacă boierii însă ar fi fost solidari şi nu ar fi 
avut atâta în vedere interesul lor propriu, de sigur că s'ar fi obţinut 
alte condiţii. Așa se ajunse, la 20 Mai 1595, la un act care însemna 
în realitate desfiinţarea Statului muntean. Intr'adevăr se prevedea 
că domnul e numai locţiitorul principelui Ardealului, acesta din 
urmă având să controleze veniturile ţării, că dările se vor fixa de 
către dietă, la care vor participa şi 12 boieri munteni, că actele 
vor fi date de domn în numele principelui, sigiliul acestuia din 
urmă fiind sigiliul Statului. Sigismund va îi numit: « Prea lumi- 
natul domn Sigismund din mila lui Dumnezeu, principele Tran- 
silvaniei, Moldovei şi Valahiei transalpine şi al sacrului imperiu 
roman, domnul părţilor regatului unguresc şi comitele Săcuilor, 
domnul nostru prea milostiv », în timp ce lui Mihai i se va spune 
numai: « Respectabilul și magnificul domn Mihai, voevodul ţării 
noastre transalpine, credinciosul nostru iubit ». Nu se va putea 
încheia niciun tratat fără învoirea lui Sigismund, nu se va putea 

pronunța nicio pedeapsă capitală împotriva boierilor fără ştirea 
aceluiași. Tot în folosul boierilor se prevede și clauza că domnul 
nu-i va putea demite din dregătorii, că, în schimb, Grecii nu vor 
avea acces la ele, apoi că străinii nu vor putea dobândi proprie- 
tăţi în ţară, în sfârșit —ceea ce fusese şi până atunci —că ru- 
mânii sau vecinii care ar fugi pe ascuns de pe moșiile proprietarilor, 
vor fi aduşi înapoi. Pentru toate acestea, un singur câștig anume: 
«toate bisericile din stăpânirile seninătăţii sale (Sigismund Bâ- 
thory|) vor fi sub jurisdicția mitropolitului dela Târgoviște » și 
două asigurări: că se va da ajutor în lupta împotriva Turcilor 
şi că se vor restabili vechile hotare ale Țării Românești, atât în 
spre Moldova cât şi la Dunăre, urmându-se «mijlocul» albiei 
acesteia, « dela Brăila până la Ruşava (Orșova). Putem lesne bănui 
ce a fost în sufletul lui Mihai, când a luat cunoștință de condiţiile 
la care consimţiseră «lealii » şi « desinteresaţii » săi boieri, con- 
diții pe care Turcii nu îndrăzniseră să le ceară niciodată. N'avea 
încotro însă; cu împăratul Rudolf, la care trimisese un sol de 
mare taină, în Aprilie, nu încheiase încă legături puternice; Aron 
Vodă din Moldova fusese înlocuit tocmai atunci de Sigismund 
prin Ştefan Răzvan; trebuia deci să accepte umilința, pentru 
moment, spre a putea face faţă primejdiei. Apoi se vor lămuri 
ele lucrurile. Cu o sută și zece ani mai înainte, marele Ștefan 
cunoscuse de asemenea o adâncă jignire, la Kolomea; răspunsul 
a fost Codrul Cosminului. Tot așa şi acum, răspunsul va fi Şe- 
limbăr şi, a doua oară, Gorăslău. 

In acest timp, armata turcească își termina preparativele la 
Rusciuk și se pregătea să treacă Dunărea. Mihai a izbutit să ţie 
vadul câtva timp, în cele din urmă însă, fiindcă era amenințat 
cu învăluirea, pe la Olteniţa, a trebuit să se tragă îndărăt. Tre- 
cerea 'Turcilor a început în ziua de 4/14 August 1595, pe un pod 
de vase şi a durat trei zile. Cu ei era şi renegatul Mihnea, fostul 
domn al ării Româneşti. Faţă de superioritatea numerică a 
armatei lui Sinan, Mihai nu avea interes să dea lupta în câmp 
deschis ; de aceea, întocmai ca și Ştefan cel Mare la Vaslui, a ales 
o poziţie care să nu permită o desfăşurare largă de trupe și în 
acelaşi timp să-l ferească de o eventuală înconjurare. Experienţa 
luptelor din iarnă îi arătase că o asemenea poziţie era tocmai pe 
drumul care duce dela Giurgiu la București şi anume la satul 

Călugăreni. Aci s'a oprit Mihai. In spate erau dealuri acoperite 
de păduri, formând un adăpost natural, în faţă valea mlăștinoasă 
a Neajlovului și a Câlniştei. Drumul ducea peste râu, pe un pod 
de lemn, și continua apoi între dealuri, pe valea Țânţăroasa, așa 
încât armata turcească nu putea înainta decât sub formă de 
coloană, cu un îront redus. 

Lupta avu loc în ziua de 13/23 August. Incă înainte de revăr- 
satul zorilor, avangarda lui Mihai atacă, ajungând până la cor- 
turile dușmanilor. Peste câteva ceasuri, pe la 11 dimineaţa, are 
loc un atac puternic al lenicerilor; aceştia izbutesc să respingă 
pe ai noștri, trec peste Neajlov şi capturează unsprezece tunuri. 
Mihai se retrage puţin, în perfectă ordine, cu armata dispusă în 
formă de unghiu, cu vâriul spre dușman ; apoi, în momentul când 
ajunge în dreptul unde se afla detașamentul lui Kirâly care până 
atunci nu intervenise în luptă —se pare că nu voise să intervină 
— dă un contra atac fulgerător care determină soarta bătăliei. 
Pentru a încuraja pe ai săi, voevodul însuși, invocând numele 
lui Isus, se asvârle cu securea în mână asupra duşmanului. Unul 
dintre paşii turcești, ieșindusi înainte, are capul despicat dintr'o 
lovitură, un altul e izbit în piept. Boierii, văzând pilda domnului, 
se asvârlă și ei «pre capete asupra Turcilor », îi taie și-i înneacă 
în mlaștină. Pe de altă parte, tunurile lui Kirâly îi izbesc din 
flanc, iar un detaşament de două sute de Cazaci, sub comanda 
căpitanului Cocea, şi două sute de Ardeleni, din spate. Turcii sunt 
cuprinși de panică şi încep o retragere desordonată. La podul de 
peste Neajlov, îmbulzeala era aşa de mare, încât însuși Sinan 
este asvârlit în mlaștină şi cu siguranţă ar fi pierit acolo, dacă 
un veteran din Rumelia, recunoscându-l, nu l-ar fi luat în spate 
şi l-ar fi scăpat. Sunt uciși patru pași, șapte sangeaci şi trei mii 
de ostaşi. «Şi am câştigat — povesteşte însuși Mihai —cinci tu- 
nuri şi un steag verde al Proorocului lui Mohamed, foarte prețuit. 
de dânşii şi foarte respectat ». Bine înţeles, cele 11 tunuri fuseseră 
reluate. i 

Noaptea care se lăsa aduse încetarea bătăliei. Biruinţa rămă- 
sese de partea noastră. Dar pentru ca să se bucure de toate roa- 
dele ei, ar fi trebuit ca Mihai să poată continua urmărirea, ca odi- 
nioară Ștefan după lupta dela Vaslui, să poată svârli pe duşman 
în Dunăre. Din nefericire, aceasta nu era cu putinţă. Turcii fuseseră 

bătuţi, dar nu distruși, superioritatea lor numerică era încă 
sdrobitoare. Pe de altă parte, armata însăşi a lui Mihai era obosită, 
după o luptă care durase mai bine de 16 ceasuri. lar unii dintre 
boieri —izvoarele vorbesc de Dan vistierul şi de Mirăslău logo- 
fătul —erau nemulțumiți şi, după un păcătos obiceiu, gata să 
trădeze. Ţinând seamă de toate aceste elemente, hotări domnul 
retragerea la munte, spre a aştepta acolo ajutorul zăbavnicului 
Sigismund. Se repetă deci povestea dela Rovine a lui Mircea cel 
Bătrân care, deşi biruitor, trebuise să se tragă spre Argeș. In 
cursul nopţii de 13 spre 14 August, porniră ostașii lui Mihai spre 
Bucureşti. După un scurt popas la Copăceni, pe Argeș, şi un al 
doilea la Văcăreşti, în timpul căruia Ungurii lui Kirâly şi alţi 
ostași jefuiră orașul, retragerea continuă spre Târgovişte; de aci 
se merse pe Dâmboviţa în sus, până la Stoeneşti, în munte, unde 
fu așezată tabăra. In acest timp, Turcii intrau în Bucureşti, unde 
construiau o fortificaţie de pământ, o «palancă», în jurul mănă- 
stirii numite astăzi « Radu-Vodă », a cărei biserică fu transformată 
în moscheie. După aceea, ajungeau la Târgoviște (26 August) și 
construiau şi acolo o fortificaţie, în care așezau 40 de tunuri şi o 
garnizoană de trei mii cinci sute de oameni, sub comanda lui Ali 
Pașa. Zidurile Brăilei erau refăcute și ele: prin sate se așezau 
subași, adică primari; se părea că Țara Românească va fi pre- 
făcută în provincie turcească. Țăranii fugeau care încotro; mulţi 
fură luaţi robi; alţii atacau de capul lor cetele răsleţe ale duş- 
manului; aşa au făcut ţăranii din Buzău, cari nimiciră cu coasele 
un detașament de 400 de Turci, trimis după provizii. 

La începutul lui Octomvrie, scobora munţii, pe la Bran, și 
Sigismund Bâăthory, care până atunci fusese foarte ocupat cu 
nunta sa, și a cărui armată se strângea pe încetul. Aducea cu el 
22.000 de Secui şi 15.200 de ostaşi daţi de oraşele şi de nobilimea 
ardeleană cu 63 de tunuri. In același timp, sosea și Ștefan Răzvan 
din Moldova cu 3.000 de oameni şi cu 22 de tunuri. La 6 Octom- 
vrie, Târgoviştea e asediată ; la 8 Octomvrie, după masă, cetăţuia 
construită de Sinan cade în mâinile creștinilor ; Turcii sunt tăiaţi, 
iar comandantul lor făcut prizonier ; cu proviziile pe care le strân- 
sese, garnizoana ar fi putut rezista mai bine de trei ani (vezi 
fig. 81). Urmărind grosul armatei turcești care se retrăgea cre- 
ştinii coboară spre București; oraşul fu ocupat la 12 Octomvrie 

Fig. 81. — Stampă contemporană înfățișând asediul Târgoviștei în Octomvrie 1595. In partea de sus e intățişată înfrângerea şi fuga 
Turcilor ; se vede şi podul de peste Dunăre, rupt de ghiulelele creştinilor, 

de către Ștefan Răzvan cu un detașament, în timp ce Mihai 
şi Sigismund grăbeau spre Giurgiu. Când ajunseră aci, Sinan şi 
cu o mare parte din oastea sa trecuse deja peste Dunăre; mai 
rămânea numai ariergarda, robii şi o parte din pradă. Atacul se 
deslănţui imediat: podul, bombardat puternic de tunuri, se rupse 
şi o sumă dintre Turci pieriră înnecaţi sau de sabie (vezi fig. 82). 
Mai bine de 8.000 de robi fură eliberaţi. Urmă după aceea asediul 

Fig. 82. — Inceputul luptei dela Giurgiu şi retragerea Turcilor pe malul drept al 
Dunării. Creştinii n'au rupt incă podul. Gravură contemporană. 


cetăţii. In oastea creştină se afla și un corp de 300 de Italieni, 
cu artilerie, trimiși de ducele de Toscana; aceștia se pricepeau 
în deosebi la astfel de operaţiuni. După un bombardament vio- 
lent care dărâmă o parte a zidului, cetatea fu cucerită în ziua de 
20 Octomvrie. Prada luată de creştini era enormă: ea se evalua 
la mai bine de 2 milioane aur; o mărturie contemporană spune: 
«nu numai comandanții oștirii ardelene au devenit bogaţi, dar 
şi ostașul cel mai mic avea măcar patru cai, afară de alte spolii». 
Expediția de pedepsire ordonată de Sultan se isprăvise aşadar 
în chip ruşinos; Sinan Paşa fu destituit din funcţia de mare vizir; 

cronicarul ture Naima, povestind evenimentele, sfârșește prin 
următoarele elocvente cuvinte: «O asemenea retragere deza- 
stroasă și înfrângere n'a mai fost pomenită în istorie ». 

Indată după biruinţă, Sigismund se întoarse în Ardeal; dân- 
du-și, în sfârșit, seama de realităţi, el renunţă la clauza prin care 
controla veniturile Țării Românești, lăsându-le în întregime la 
dispoziţia lui Mihai. Răzvan se întoarse în Moldova unde intra- 
seră Polonii și instalaseră pe Ieremia Movilă; Mihai începu să 
repare stricăciunile neobișnuit de mari pe care le provocase expe- 
diţia lui Sinan: Bucureștii erau o ruină —de aceea domnul își 
mută reședința la Târgoviște — multe sate se risipiseră, rumânii 
fugiseră care încotro. Incetul cu încetul însă, ţara începu să se 
așeze iarăși, lumea să revie la îndeletnicirile obișnuite. A ajutat 
şi împrejurarea că, în anul 1596, Turcii și-au trimis armatele în 
altă direcţie și anume împotriva Imperialilor cari, uniţi cu Sigis- 
mund, au şi suferit o înfrângere gravă la Kerestes, în ziua de 26 
Octomvrie. 

Luptele din 1596. Dar cu toată preocuparea de a tămădui relele 
războiului, Mihai nu rămase inactiv nici în acest an: cetele sale 
trecură pe ţărmul drept al Dunării şi prădară în diferite locuri: 
la Babadag, în apropierea căruia a pierit însă îndrăzneţul Velişco, 
pentru care lucru, spune cronica, « Mihai Vodă foarte se întristă », 
la Vidin sau cum ziceau ai noștri, «la Diiu », detașamentul fiind 
sub comanda lui Farcaș Aga; un alt căpitan, foarte îndrăzneţ, 
Baba Novac, sârb de origine, arse Plevna şi pătrunse până la 
Sofia, prinzând în trecătorile Balcanilor convoaiele de merinde 
ale lui Hasan Pașa. Brăila fusese reluată încă de a doua zi după 
retragerea lui Sinan. 

In toamna anului 1596, în Octomvrie, se produse pe neaștep- 
tate un atac al Tătarilor. Buzăul, Gherghița și Bucureştii fură 
arse. Când însă Mihai, care-și strânsese între timp oastea, porni 
împotriva năvălitorilor, aceștia nu îndrăzniră să dea lupta și se 
retraseră în grabă. Dacă n'ar îi fost întorși din cale, ei treceau 
în Banat şi dat fiind că armatele creștine fuseseră sfărâmate la 
Kerestes, ar fi putut prăda toată Austria. După plecarea Tăta- 
rilor, Mihai își îndreptă oastea împotriva Turnului și a cetăţii 
din faţă, de pe malul drept, Wicopolea, repurtând și aci o bi- 
ruință ; comandantul turc se rugă de pace prin daruri strălucite 


www.dacoromanica.ro 


LUPTELE DIN 1596 2713 





şi prin făgăduiala de a mijloci pe lângă Sultan o împăcare. Mihai 
„ar fi preferat să continue lupta împotriva necredincioșşilor ; așa îl 
îndemna sufletul, așa îl rugau și creştinii din Balcani; situaţia 
însă era foarte grea. Armatele creștine fuseseră înfrânte la Kere- 
stes; Sigismund era un om nehotărit, schimbăcios, care, aşa cum 
s'a exprimat Mihai însuşi, «nu știa nici ce face, nici ce vrea ». Vi- 
stieria secase și fără bani nu se putea ţine armata de mercenari 
neapărat necesară pe atunci unui războiu de lungă durată. Im- 
păratul Rudolf era departe şi nu exista încă un tratat formal, 
care să garanteze subsidiile şi ajutorul armat de care avea nevoie 
“Țara Românească. Inţelegerea cu Turcii era așadar o fatală ne- 
cesitate. Mihai n'o concepea însă decât ca un mijloc de a-și pregăti 
mai bine acţiunea viitoare, ca un răgaz pentru a-și întări legăturile 
cu Imperiul şi pentru a îngădui nenorociţilor săi supuși să se 
refacă. Totuşi, înainte ca pacea cu Turcii să fie fapt îndeplinit, 
Mihai a ţinut să aibă o ultimă convorbire directă cu Sigismund 
spre a vedea dacă nu mai există şi vreun alt mijloc de încercat. 
De aceea, însoţit de Banul Mihalcea, de Radu Buzescu şi alți 
câţiva boieri, el vine în Ardeal; la 9/19 Dechemvrie 1596, are 
loc întâlnirea în Alba Iulia. Un izvor unguresc, cronica aşa de 
duşmănoasă nouă, a lui Szamoskâzy, spune lămurit că Mihai 
a pus limpede alternativa: sau e războiu, dar atunci «să adune 
împăratul într'adevăr toate puterile sale şi împreună cu căpe- 
teniile creștinătății să înceapă a lucra serios, nu ca până acum», 
deoarece « Turcul e foarte uşor de învins», numai să fie o pregă- 
tire temeinică, sau dacă nu, atunci să se facă pace. Sigismund, 
care, veşnic nehotărit, se gândea acum să-și părăsească ţara, 
predând-o Imperialilor şi care îndată după aceea —la începutul 
anului 1597 —va scrie Turcilor spunând că nu el e vinovat de 
luptele anterioare, ci... Sinan Pașa care necontenit îl prigo- 
nise, dădu un răspuns echivoc: «va încerca să ridice creştină- 
tatea, dar dacă nu va putea, va încheia pace», neuitând, în niciun 
caz, Țara Românească. Mihai înţelese. Un rezultat pozitiv avu 
totuşi această vizită la Alba-lulia, dar nu în ordinea politică, 
ci în aceea religioasă: se îngădui ridicarea, în marginea orașului, 
pe o colină situată la circa 100 de stânjeni (= 188 metri) de colţul 
sud-vestic al cetăţii, a unei biserici pentru vlădica ortodox Joan, 
care avea sub ascultarea sa — potrivit unui act al lui Sigismund, 

din 1595 — «toate bisericile românești din Ardeal și părţile ungu- 
rești, afară de acele biserici peste care, cu învoirea noastră, pă- 
storeşte Vlădica Spiridon, care e şi dânsul Român». 

La 7 Ianuarie 1597, Hasan Paşa din Belgrad dădea de ştire 
că Sultanul a trimes steag de domnie lui Mihai Viteazul «aşa 
că atât acesta cât și întreaga Țara Românească se găseşte în pace 
bună ». In Mai, domnul însuși scria cancelarului Poloniei, lui Joan 
Zamoyski, în legătură cu un negustor de blănuri din Liov: «pen- 
trucă trebue să plătesc tributul şi să trimet câteva zibeline împă- 
ratului Turciei ». 

Mihai Viteazul şi Imperialii. Că înţelegerea cu Turcii nu era 
decât un răgaz pentru a se pregăti mai bine, ne-o arată tratati- 
vele ce au loc între timp cu Imperialii. Incă din Aprilie 1597, în- 
cercase Mihai, printr'un sol de taină, o apropiere de Rudolf al 
Il-lea; după lupta dela Călugăreni, el îi trimisese, în semn de 
deosebită atenţie, unul din steagurile cucerite dela dușman şi 
anume, pe cel mai însemnat, steagul verde 'al profetului. Cu pri- 
lejul vizitei la Alba Iulia, în Dechemvrie 1596, dându-și seamă 
de slăbiciunea lui Sigismund Băthory, hotări Mihai să strângă 
mai mult legăturile şi, în consecinţă, expedie o solie alcătuită 
din Banul Mihalcea și Sasul Marcu Schonkebonk. Audienţa avu 
loc la Praga, la 12 Februarie 1597. Schonkebonk ceru ca împă- 
ratul să ia sub protecţia sa Țara Românească şi să-i asigure mij- 
loacele materiale pentru întreţinerea unei armate. 

Rudoli, dându-și seamă de folosul pe care i-l aducea o ase- 
menea propunere, acceptă și hotări să acorde subsidiile necesare 
pentru 4000 de ostaşi. In Iulie 1597, banii soseau într'adevăr la 
Târgoviște. Urmară încă două solii —una din partea lui Mihai, 
în Octomvrie, alta din partea împăratului în Ianuarie următor, 
până când, în afârşit, se ajunse la un tratat formal, încheiat la 
9 Iunie 1598, la mănăstirea Dealului. Rudolt se obliga să-i dea 
lui Mihai plata pentru 5000 de soldaţi, și eventual, încă pentru 
atâţia, precum și armament: «tunuri, praf, gloanţe și alte unelte 
de războiu ». Domnul Țării Românești, recunoscând suzeranitatea 
împăratului, însă «fără plata vreunui tribut sau a vreunei dări», 
se obligă în schimb să lupte «pentru depărtarea Turcilor şi a 
altor dușmani dela Transilvania, Țara Românească şi părțile Un- 
gariei 3. Fugarii şi dezertorii vor îi urmăriţi și extrădaţi, libertatea 

credinţei e asigurată, aceea a comerţului de asemenea. Mihai va 
primi un castel în Ungaria sau în Transilvania, cu venituri sufi- 
ciente pentru a trăi, potrivit rangului, în cazul când ar trebui 
să-şi părăsească ţara. După cum se vede, e o mare deosebire între 
acest tratat şi acela din 1595, încheiat cu înfumuratul și nestator- 
nicul Sigismund Bâthory. La curtea împărătească se preţuiau 
acum în mod deosebit meritele lui Mihai; arhiducele Maximilian, 
fratele lui Rudolf, îi aduce laude, spunând că el «a fost zidul şi 
apărarea acestor ţări ». 

Scurtă vreme după încheierea tratatului, reîncepu războiul cu 
Turcii. Aceștia aflaseră de sigur cele petrecute și deschiseră ei 
ostilitățile. Pașa de Silistra, după sfatul și îndemnul Paşei de 
Vidin, intră cu oști în ţară «să apuce scaunul lui Mihai Vodă»; 
este însă bătut de către Dumitru Vornicul, care-i ia și două stea- 
guri. Mihai însuși trece Dunărea, asediază Nicopole (10 Septem- 
vrie 1598), pradă până în Balcani, arzând «peste 2000 de sate» 
şi bate în două rânduri pe Turcii din Vidin. În cea de a doua luptă, 
domnul era cât pe aci să fie ucis. Iată ce povestește cronica ţării: 
« Gonind Turcii și risipindu-i în toate părţile, ear Turcii, însă o 
ceată, dacă văzură peirea, ei se întoarseră cu mare hărborie asu- 
pra lui Mihai Vodă. Și atuncea se alese unul den Turci cu sulița 
şi o împoncișă asupra pântecelui lui Mihai Vodă şi o înfipse în 
pântece, iar Mihai Vodă dacă văzu că piere, el apucă sulița cu 
amândouă mâinile de fier și căuta în toate părțile, ca să-i vie 
cineva den boiari ajutoriu să-l izbăvească den peire. Și alţii mai 
aproape nu se aflară făr 2 boiari anume Preda Buzescul și cu 
frate-său Stroe Stolnicul, ci grăbiră și tăiară capul Turcului și pre 
celelalte soţii ale lui și izbăviră pe Mihai Vodă din mâinile Turcilor 
şi multă bărbăţie arătară Buzeștii...». Dela Vidin, înaintară 
oștile muntene, prădând, până la Cladova unde câștigară o nouă 
biruință ; abia la 5/45 Noemvrie se trecu Dunărea îndărăt. O 
sumă de ţărani sârbi şi bulgari, fură strămutați cu acest prilej 
în ţară; cronica lui Szamoskăzy dă cifra de 12.000; Mihai însuși 
spune că au fost 16.000. 

In aceeași vreme, avea loc o mare luptă în jurul cetăţii Oradea 
Mare. In Ardeal se petrecuseră în ultimele luni evenimente în- 
semnate. Sigismund Băthory, ne mai putând suporta, se vede, 
permanenta încordare pe care o impuneau împrejurările, se 

hotărise, la începutul lui Aprilie 1598, să părăsească ţara, cedând-o 
Imperialilor şi retrăgându-se în ducatele de Oppeln şi Ratibor 
din Silezia pe care aceştia i le oferiseră în schimb. După câteva 
luni numai, dându-și seamă de marea greşeală pe care o făcuse, 
—ce se comparau sărăcăcioasele ducate sileziene cu frumosul şi 
bogatul Ardeal — Sigismund se întoarse însă, pe furiș. La 20 August 
era în Cluj; dieta îl proclamă din nou principe, comisarii cari 
guvernau țara în numele lui Rudolf fură arestaţi. Această veste 
neașteptată provocă turburare la Praga; imperialii credeau că au 
Ardealul asigurat şi acum totul se punea din nou în discuţie; 
se exprimă chiar fățiș părerea ca Mihai, ajutat de Sași și de Secui, 
să izgonească pe Sigismund. Scăparea pentru moment a acestuia 
din urmă se datoră faptului că Turcii împreună cu Tătarii ata- 
cară Oradia Mare (vezi fig. 83). Mihai, deşi avea de luptat la 
el în ţară cu pașa de Silistra, și deși fusese umilit de Sigismund, 
nu pregetă să trimeată un ajutor de 1500 de oameni sub comanda 
agăi Leca. Mai presus de resentimentele personale, marele domn 
punea datoria de a apăra cauza creștinătății; aceasta îl face ca, 
inainte de a îi atacată Oradea, să-l amenințe pe Sigismund că 
dacă se împacă cumva cu Turcii —dela un asemenea creier te 
puteai aștepta la orice —atunci îi va fi el «în loc păgân şi Ture 
destul ». Tot această conștiință a datoriei sale îl face pe Mihai 
după ce se produsese atacul Orăzii, să intervină la împărat ca să 
nu-l izgonească pe Sigismund, deoarece n'ar fi spre folosul cre- 
ştinătăţii. 

Sfârşitul anului 1598 găsi prin urmare pe Mihai din nou în 
luptă cu Turcii. Replica acestora nu întârzie de altfel; îndată 
ce se desprimăvără, în Martie 1599, ei făcură o expediţie de pradă 
pe ţărmul stâng al Dunării; un document intern din acea vreme 
e datat: 17 Iunie, «după prada Agarenilor, când au prădat şi 
robit Țara Românească ». După toate probabilitățile, a fost o 
expediţie rapidă, ca aceea a Tătarilor din toamna lui 1596; cetele 
prădalnice nu stătură să dea faţă cu domnul. Drept răzbunare, 
acesta își trimise din nou oștii peste Dunăre. Obluciţa, unde era 
vechiul vad de trecere al negustorilor şi al oștilor, fu arsă şi pră- 
dată, locuitorii căzură în robie; o mare caravană de negustori 
moldoveni, poloni, spanioli, ba unul și din Anglia, îşi pierdu toate 
mărfurile. 

Fig. 83, — Asediul Orăzii Mari de către Turci, în 1598. Stampă contemporană, 

Pe când se petreceau aceste lucruri, în Ardeal avea loc o nouă 
schimbare. Sigismund Bâthory, dând încă o dovadă de seriozitate 
şi consecvență, părăsi pentru a doua oară cârmuirea și făcu să 
fie ales ca principe vărul său, cardinalul Andre: Bâthory, pe care 
până atunci îl dușmănise (29 Martie 1599). Acest fapt modifică 
însă în chip esenţial situaţia politică. Intr'adevăr, noul principe 
era prietenul devotat și protejatul Polonilor, în a căror ţară trăise 
mult timp pe lângă cancelarul Zamoyski şi care îl ajutaseră cu 
bani; era, prin urmare, și prietenul lui Ieremia Movilă, care ob- 
ţinuse scaunul Moldovei tot mulțumită cancelarului Zamoyski. 
Cum însă atât Polonia cât și Moldova erau în bune raporturi cu 
Turcii, chiar în legături strânse, rezulta cu necesitate și pentru 
Andrei Băthory aceeași atitudine. Nu-i de mirare deci că el tri- 
mite agentului său la Poartă instrucţiuni precise în vederea în- 
cheierii păcii, instrucţiuni în al căror preambul se spune lămurit: 
« voim să ne întoarcem la buna pace de mai înainte și să recurgem 
la puternicul Impărat (Sultanul!) și să ne punem sub fidelitatea 
Puterniciei sale ». Mihai se vedea prin urmare înconjurat din 
toate părţile de dușmani, risca, la un moment dat, să fie atacat 
de pretutindeni. E adevărat că, la început, Andrei Băthory lăsa 
să se creadă că nu dușmăneşte pe domnul muntean; în instruc- 
țiunile pentru încheierea păcii, trimise la Constantinopol, specifica, 
privitor la Țara Românească, menţinerea lui Mihai « dimpreună 
cu fiul său și urmașii săi». De aceea, el se și crede în drept de 
a cere acestuia reînoirea tratatului încheiat cu Sigismund Bă- 
thory în 1595. Neavând încotro, simțind de jur împrejur numai 
dușmani, Mihai consimţi și la acest dureros sacrificiu; în actul 
pe care-l dă, la Târgovişte, la 26 Iunie 1599, nu se mai înșiră 
însă, condiţiile una câte una, ci se pune numai o formulă gene- 
rală, prevăzând «credinţă, dreptate şi ascultare ». Realitatea era 
însă alta. 

Andrei Bâthory ar îi fost bucuros să-l vadă pe Mihai scos 
din domnie. Încă înainte de a se încheia actul din 26 Iunie, el 
trimisese la Târgovişte un sol anume Tamaș Ciomortan spre a 
spune voevodului că trebue să părăsească ţara. Socofeala era ca 
în locul său să fie pus fratele lui Ieremia Movilă, anume Simeon 
pe care-l sprijineau şi Turcii şi Polonii. Faţă de protestul indignat 
al lui Mihai, care aminti toate sacrificiile pe care le făcuse în lupta 

împotriva necredincioşilor, precum și «jurămintele ce le-am jurat 
între noi să nu ne părăsim unul pe altul până la moarte », lucrul 
nu avu nicio urmare imediată, dimpotrivă se ajunsese la recon- 
firmarea dela 26 Iunie. Mihai era însă acum prevenit. Văzân- 
du-se ameninţat să fie scos din propria sa ţară, se hotărăşte s'o 
ia înainte și să atace el pe adversar. Boierii erau de acord; îm- 
păratul Rudolf, sezisat în Iulie 1599 printr'o solie alcătuită din 
Stoichiţă vistierul şi Petre Grigorovici, îşi dăduse asentimentul. 
Când îi sosi, în August, răspunsul dela Praga, Mihai era în tabără, 
la Ploiești. Expediția întârzie totuşi mai bine de o lună, din 
cauza ezitărilor lui George Basta, generalul imperial, care tre- 
buia să atace la rândul lui Ardealul din spre apus. Văzând că 
lucrul se lungeşte și că Rudolf nu trimite lui Basta un nou ordin 
expres, temându-se, pe de altă parte, ca între timp să nu se 
producă vreo altă complicaţie, Mihai se hotări să acţioneze 
singur. După cum ideea cuceririi Ardealului fusese a lui, iar nu 
sugerată de Imperiali, tot aşa și înfăptuirea acestei ideijii apar- 
ţinu exclusiv. Ea formează unul din marile titluri de glorie ale 
eroului, putând servi ca model de acţiune militară şi politică. 
Mișcările de trupe fură calculate dinainte și se efectuară cu atâta 
precizie încât, în ziua și ceasul hotărit, ele îngăduiră lupta în con- 
diţiile pe care le dorise Mihai. Un prim corp de oaste, mai mare, 
comandat de domnul însuși trecu munţii prin pasul Buzăului, 
la 5 Octomvrie 1599. Planul era ca, în drum, să ridice și pe Secui, 
duşmanii Bâthoreştilor —aceștia le răpiseră vechile lor privi- 
legii —şi într'adevăr el izbuti: Secuii alergară în mare număr 
sub steagurile muntene. Sașii din Brașov trimiseră daruri și asi- 
gurară pe domn de neutralitatea lor. Câteva sate din ţinutul 
Bârsei fură aprinse de lefegii, apoi oastea, sporită acum cu con- 
tingentul secuiesc, își continuă drumul prin Făgăraș spre Sibiu. 
In acest timp, venea pe Olt, pe la Turnu-Roșu, cea de a doua 
armată munteană, comandată de îraţii Buzești, de Udrea şi de 
Baba Novac. Joncţiunea se făcu la satul Tălmaciu, în ziua de 
16/26 Octomvrie; a doua zi, oastea se găsea în faţa Sibiului, 
ocupând satul Șelimbăr şi înălţimea « movila Turcilor » (Turken- 
hiigel); vezi fig. 84). Fălosul Andrei Bâthory, care la începutul 
campaniei se lăudase că «va distruge» pe Mihai, dându-și acum 
seamă de realitate, încercă an demers «in extremis »: trimise pe 

nunțiul papal Malaspina în tabăra voevodului spre a-l îndupleca 
să renunţe la luptă şi să se retragă. Răspunsul acestuia e categoric: 
n'a venit din dorinţa lui, ci obligat de atitudinea lui Băthory care 
s'a aliat cu Turcul şi a vrut să-l scoată din propria sa ţară. Nu e 
vina lui deci, dacă în loc de sânge turcesc, va curge sânge de al 
creștinilor. Malaspina n'are de altfel cum să mai comunice acest: 
răspuns, deoarece e oprit în tabără şi lupta începe de îndată (18/28. 
Octomvrie 1599). Izvoarele nu 
concordă în ce priveşte numărul 
ostașilor lui Mihai; după toate 
probabilitățile însă, ei nu depă- 
şeau cu mult ciîra de 20.000. 
Andrei Băthory avea o oaste: 
aproape egală; nunțiul Malas- 
pina spune: 15—16.000 de 
PY oameni, Mihai afirmă că erau 
Sg poe//m0erI N] 25.000. Primul atac îu dat la 
(CD orele 9 dimineața de către 
€ Baba Novac; urmă un contra- 
atac unguresc, după aceea un 
nou atac al alor noștri şi iarăși 
unul din partea lui Bâthory, 
După acesta din urmă, se părea 





Fig. 84. — Lupta dela Șelimbăr (Şelimberg). ial i 
1 Tabăra lui Andrei Bâthory. 2 Locul de Căbiruinţa va rămâne de partea 


unde a asistat Andrei Bathory la desfăşurarea car inal lui - a i a noastră. 
luptei. 3-7 Corpurile de trupă ale lui Andrei di şi i xp .. 
Bâthory (4 Moise Szeleky). 8-44 Corpurile de 8tângă se retrăgea ; ostașii înce- 


trupă ale lui Mihai Viteazul (8 Baba Novac, puseră să se risipească. Atunci 


10 Aga Leca, 11 Mihai Viteazul). 4 A , Ș 
interveni, întocmai ca la Călu- 


găreni, Mihai însuși ; îimbărbătându-și trupele, cerându-le să-şi iacă 
datoria, el se aruncă la atac «cu cea mai mare vitejie şi îndrăz- 
neală » (con grandissimo valore e temerită), izbutind astfel nu 
numai să respingă pe Unguri, dar să facă prizonier pe însuși co- 
mandantul armatei adverse, pe generalul Gaspar Kornis. Lăudă- 
rosul Bâthory care, prudent, urmărea de pe o înălțime, mersul 
bătăliei, nu mai aşteptă sfârșitul și, făcând tocmai invers de cum. 
făcuse Mihai, fugi însoţit numai de câţiva nemeşi, spre munţii 
din răsăritul Ardealului, cu gând să treacă în Moldova. Biruitorul. 
ar fi putut distruge întreaga armată ungurească ; după intervenţia. 

lui Malaspina, el o cruță totuşi. Căzuseră pe câmpul de luptă 
2027 de ostaşi, 1000 fuseseră luaţi prizonieri, de asemenea 45 de 
tunuri şi mai multe steaguri. Sibiul se supuse numai decât; 
pestre trei zile, la 21 Octomvrie (1 Nov. stil nou), Mihai intră în 
Alba-lulia. Descrierea alaiului, strălucit, e făcută de un contem- 
poran: Voevodul călare, pe un cal roib, purta o tunică albă și pe 
deasupra o manta de aceeași coloare, având brodaţi cu fir, mai 
mulţi şoimi. Pe cap avea bine cunoscuta cușmă, al cărei surguciu, 
cu pene de cocor, era prins printr'o copcă de aur; sabia, bătută 
în rubine și împodobită cu aur, atârna în stânga ; ciorapii erau de 
mătase albă, cismele de săftian galben. Opt slujitori, frumos 
îmbrăcaţi, duceau de frâu opt cai minunaţi, cu șeile bogat împo- 





Fig. 85. — Medalia de aur bătută de Mihai Viteazul în anul 1600, 
ca stăpânitor al Ardealului și al Țării Româneşti. 


dobite, veneau apoi trâmbițașii şi după aceștia lăutarii zicând 
din vioare. Urmau boierii și căpitanii, îmbrăcaţi şi ei somptuos, 
apoi lungile şiruri de ostași. De o parte şi de alta a voevodului, 
plecate spre pământ, erau purtate steagurile luate dela Andrei 
Băthory. La porţile orașului, Mihai primi cheile trimise de epis- 
copul Naprăgy; curând după aceea i se aduse, în 22 de care, vi- 
stieria cardinalului, preţuind peste 200.000 de florini. S'au găsit, 
între altele, vase de argint masiv, aşa de grele, că unul nu putea 
fi ridicat de doi oameni. Nobilii unguri i se închinară; orașele şi 
cetăţile, afară de câteva la granița de nord-vest a Ardealului, în. 
care apucaseră a intra ostaşii lui Basta, făcură la fel: ţara era la 
picioarele învingătorului (vezi şi fig. 85). 

Intre timp, Andrei Bâthory pierea de o moarte năpraznică. 
Urmărit de aproape de cete de Secui, rămas în cele din urmă 
numai cu 2 însoțitori, el fu ucis cu lovituri de topor în coliba 
unui păstor din munţi. Capul său, purtând două răni, una la 
frunte, alta la ceafă, fu adus la Alba-lulia și înfățișat lui Mihai; 
doamna Stanca, plângând, ar fi spus atunci: «săracul popă, 
săracul popă ». Domnul porunci să i se aducă și trupul și-i făcu 
o înmormântare frumoasă, mergând el însuși, cu lumânarea 
aprinsă în mână, după coșciug. 

Ardealul sub Mihai Viteazul. Cârmuirea Ardealului a pus lui 
Mihai Viteazul o serie de probleme noi şi grele, deoarece ţara 
cucerită prin lupta dela Șelimbăr avea altă structură politică, 
socială și administrativă decât Muntenia. Trebuia o vastă operă 
de adaptare, de transformare treptată; o schimbare bruscă, o 
rupere completă cu trecutul era cu neputinţă. In scurtul răstimp 
— aproape (11 luni —cât a durat stăpânirea lui Mihai peste munţi, 
găsim începutul acestei transformări. 

Trebuia mai întâi precizată latura juridică, de legitimitate, 
a stăpânirii. Faţă de ai săi, în hrisoavele slave, biruitorul dela 
Șelimbăr își zicea, e adevărat, «Domn din mila lui Dumnezeu 
al Țării Româneşti şi al Ardealului »; pe de altă parte, dieta îl 
numeşte «principele nostru milostiv» sau «milostivul nostru 
domn». Rămânea însă recunoașterea faptului de către cei doi 
suverani cari aveau un cuvânt de spus în această privință: Im- 
păratul dela Praga și Sultanul. Acesta din urmă, faţă de asigu- 
rările lui Mihai, nu formulă obiecţiuni și-i trimise steag de domnie 
atât pentru el, ca stăpânitor al Ardealului, cât şi pentru fiul său 
Nicolae-Pătrașcu pe care Mihai îl lăsase în locul său, în Mun- 
tenia. Rudolf se arătă însă mult mai greoi, mai bănuitor. Necon- 
tenit avură loc schimburi de solii şi tratative, se urmă o întreagă 
corespondenţă, se făcură rapoarte peste rapoarte, până când 
bolnăviciosul împărat să se decidă în sfârșit a recunoaşte pe 
Mihai nu ca principe cum voia acesta, ci ca guvernator al Ardea- 
lului; şi încă, hotărirea se luă prea târziu (22 Septemvrie 1600), 
între timp având loc lupta dela Mirăslău (18 Septemvrie 1600). 

In sfatul princiar — corespunzând divanului dela noi — Mihai 
nuni pe episcopul Naprăgyi, pe Gaspar Kornis, pe Ștefan Csăki 
şi pe Moise Szekely, Unguri cu toţii. Primul era cancelar, ultimul 

comandantul armatei. Dintre boierii munteni, i se dădu lui Stoica 
din Strâmba dregătoria de postelnic, iar lui Bârcan, aceea de 
vistiernic. Mai târziu, după cucerirea Moldovei, găsim în sfat şi 
pe banul Mihalcea, pe logofătul Teodosie şi pe comisul Leca. 
In ce priveşte cârmuirea comitatelor şi districtelor — corespun- 
zând judeţelor sau ținuturilor noastre —se lăsară mai peste tot 
vechii şpani; în cetăţi fură așezați însă căpitani de ai lui Mihai 
şi anume: la Făgăraș, căpitanul Farcaș, la Gherla şi la Chioarul, 
aga Leca, la Gurghiu, Constantin stolnicul. Se dădură şi însăr- 
cinări speciale, de caracter adniinistrativ, fiscal şi polițienesc: 
cunoaştem în privinţa aceasta numele lui Sava armașul, al lui 
Damian postelnicul și al lui Todor spătarul. 

O instituţie proprie Ardealului —fără ceva corespunzător în 
“Țara Românească și în Moldova —era dieta. Ea se alcătuia din 
reprezentanţii celor trei «naţiuni» adică a nobililor, Sașilor şi 
Secuilor și se convoca de câte ori trebuiau luate hotăriri însem- 
nate fie de ordin politic (alegerea principelui), fie de ordin fiscal, 
administrativ sau social. Mihai Viteazul a convocat în patru rân- 
duri dieta «prima oară la Alba-lulia între 20 și 28 Noemvrie 
1599, a doua oară la Braşov între 12 şi 15 Martie 1600, a treia 
oară tot la Alba-lulia, între 20 şi 27 Iulie 1600». Cea de a patra 
dietă, convocată pe ziua de îi Septemvrie 1600 la Sebeş, nu s'a 
mai putut ţine, nemeșii răsculați, întrunindu-se la Turda. In 
tustrele dietele ţinute s'au votat impozitele de care avea nevoie 
neapărată domnul; s'au confirmat —în prima dietă —vechile 
privilegii ale Secuilor; s'au luat —în cea de a treia —după do- 
rința expresă a lui Mihai măsuri pentru îmbunătăţirea stării ioba- 
gilor şi a preoţilor români din Ardeal. Membrii dietei, față de 
această dorinţă, consemnată astfel: «pofteşti Măria Ta stăpânul 
nostru milostiv ca satele lăzuite, satele ungurești și săsești, să 
îngăduie pășunat liber în locurile și în hotarul necultivat, satelor 
româneşti ce sânt hotarnice cu ele » hotărăsc «din respect faţă 
de Măria Ta... ca toate satele lăzuite, atât cele ungurești cât şi 
cele săsești, să dea satelor româneşti precum și satele românești 
altor sate românești pășunat liber pentru cai, boi, porci şi junci, 
afară de oi ». De asemenea, faţă de «a doua dorinţă a Măriei Tale 
ca persoanele preoţilor români să nu poată fi silite de nimeni la 
robotă hotărăște «ca preoţii români să fie scutiţi pretutindeni, 

în persoana lor, de astfel de slujbe». Aşa dar —spun membrii 
dietei — « am respectat şi în această privinţă dorința Măziei Tale ». 

Intervenţia repetată a lui Mihai Viteazul e un fapt de cea mai 
mare însemnătate: el ne arată că marele domn a avut conștiința 
solidarităţii de rasă cu nenorotiţii iobagi ai Ardealului şi că a 
căutat, atât cât îi îngăduiau împrejurările şi mijloacele, să le 
ușureze soarta. Cu siguranţă, dacă n'ar fi fost răpus mișelește: 
pe câmpia Turzii, el ar fi luat şi alte măsuri în favoarea lor. 

Grija pe care a purtat-o Mihai elementului românesc din Ar- 
deal se vede şi din solicitudinea pe care a arătat-o bisericei orto- 
doxe de acolo. Incă după vizita pe care o făcuse în Dechemvrie 
1596 (vezi mai sus p. 273), el ridică o mănăstire în însăși Alba- 
Iulia, lângă zidul cetăţii. Lăcaşul era gata în cursul anului 1597; 
aci a fost înmormântat Aron Vodă, domnul Moldovei. După ce 
birue pe Andrei Bâthdry, Mihai face din această mănăstire re- 
şedinţa mitropolitului român din Ardeal; cel dintâi ierarh al 
nostru instalat în Alba-lulia a fost « loan vlădica ot Belgrad»; 
mai înainte, stătuse în mănăstirea Prislopului, din Țara Haţe- 
gului (v. şi mai jos p. 322). In părţile de miază-noapte, ale Mara- 
mureșului, era încă mai de mult, o episcopie ortodoxă, cu reşe- 
dinţa în oraşul Munkăcs. In ultimul timp, păstoriseră aci Ru- 
tenii ; în 1597 însă, Mihai trimite, cu voia lui Sigismund Bâthory, 
pe un Român anume, pe Serghie, egumenul Tismenii. Și în alte 
părți au fost aduși clerici români; izvoarele ne vorbesc astfel de 
călugării munteni şi moldoveni aşezaţi în mănăstirea din Alba- 
lulia, de preotul Neagoslav, originar din Târgul de Floci, locul 
copilăriei şi tinereţii lui Mihai — trimis ca ajutor al protopopului 
Brașovului, la biserica Sf. Nicolae din Șchei, în sfârşit de preoţii 
pe care domnul i-a răspândit «în toate satele », la marginile Ar- 
dealului, ceea ce da de bănuit, în Ianuarie 1600, lui Gheorghe 
Basta. Sunt tot atâtea dovezi de interesul pe care l-a purtat Mihai, 
prin biserică, Românilor din Ardeal. 

Că n'a putut face mai mult, e explicabil nu numai prin timpul 
scurt cât a durat stăpânirea lui, dar și prin puterea pe care o: 
reprezentau corpurile constituite pe care le-a găsit el în Ardeal, 
adică nobilii, cu întinsele lor proprietăţi, Secuii care de altfel l-au 
ajutat şi Sașii, cu numeroasele și bogatele lor orașe. Faţă de 
aceştia, iobagii români aveau numai superioritatea numărului; 

altiel, sub raportul economic, militar şi politic, erau în inferio- 
ritate. A se sprijini pe cei dintâi şi a-şi ridica împotrivă pe toţi 
ceilalţi, ar fi fost o încercare extrem de riscată; Mihai nu sa 
simţit destul de tare ca s'o facă. Iobagii din sate s'au mişcat, e 
adevărat, îndată ce sa răspândit vestea biruinţei dela Șelimbăr 
și au început să atace pe nobili. Cronicarul ungur Szamoskăzy 
ne spune chiar că ei făceau aceasta «întemeiaţi pe încrederea 
ce le-o da un principe din neamul lor...». Totuși mișcarea a 
fost înăbușită, iar prima dietă, adunată la Alba-lulia, obţine 
dela Mihai întărirea vechilor privilegii; îl roagă în același timp 
«să vestească ca toţi iobagii să asculte şi de acum înainte de 
domnii lor... şi să le fie supuşi, așa încât darea Măriei Tale şi 
„aprovizionarea oștirii s'o putem aduna». Nici îndemnul marei 
majorităţi a boierilor munteni cari ar fi vrut să pună mâna pe 
moşiile nemeşilor din Ardeal, n'a putut determina pe Mihai la 
-o măsură radicală; el s'a mulţumit să dea doar câtorva dregători 
unele proprietăţi: astfel banul Mihalcea a primit Uioara, armașul 
Sava, domeniul Jeciu, Stoica postelnicul o parte din fostele pro- 
prietăți ale arhiducesei Maria-Christerna, soţia, pentru scurt 
timp, a lui Sigismund Bâthory. Incolo, nobilii ardeleni şi-au 
văzut moşiile întărite, ba mulți dintre ei au primit chiar şi altele 
noi; tot așa orașelor li s'au confirmat vechile privilegii. Ceea ce 
n'a împiedicat însă pe aceiași nobili ca, la câteva luni doar, să 
se ridice împotriva celui care le lăsase nu numai vieaţa, dar şi 
averile şi, la mulţi, chiar dregătoriile. 

Cucerirea Moldovei. Faţă de atitudinea ostilă pe care o adoptase 
Ieremia Movilă, Mihai se gândise, încă din 1597, să ocupe Mol- 
dova şi scrisese în acest sens lui Sigismund Bâthory. Primind 
însă sfatul să mai aștepte, expediţia fusese atunci amânată. După 
-cucerirea Ardealului însă, el revine la vechiul său plan. Pe lângă, 
motivele anterioare —foarte serioase —de dușmănie, se adăo- 
gase acum și faptul că Ieremia care adăpostea la curtea sa pe 
fostul principe al Ardealului, încercase să omoare pe Mihai «cu 
otravă sau prin trădare ». Indepărtarea acestui înverşunat adversar 
se impunea; o cerea nu numai siguranța personală a biruitorului 
dela Șelimbăr, nu numai liniștea Țării Româneşti la al cărei tron 
râvnea Simion Movilă, îratele lui Ieremia, dar și raţiunea însăşi a 
luptei duse de coaliția creştină. Prin izgonirea domnului Moldovei, 

se slăbeau forţele turceşti, se împiedica un atac al Ardealului din 
spre răsărit, se revenea la situaţia din 1594—1595, când tus- 
trele ţările româneşti luptau solidare împotriva aceluiaş dușman. 

Era însă și o dificultate însemnată: opoziţia Poloniei care 
voia să-şi păstreze Moldova în zona ei de influenţă. De aceea, 
curtea dela Praga ezita să autorize o expediţie de cucerire: se 
temea de conflictul ce ar fi urmat cu suzeranii creştini ai lui le- 
remia. Se poate afirma prin urmare că meritul ocupării Moldovei 
revine exclusiv lui Mihai Viteazul care, după cum am arătat, 
urmărea de altfel încă din 1597 acest plan. 

Armata care a trecut munţii, pela Oituz, în primăvara anului 
1600, număra 17.600 de oameni; pe lângă lefegiii lui, unguri, ca- 
zaci şi din Balcani, Mihai mai avea şi un corp de 2000 de Mol- 
doveni. La 4/14 Mai, ostașii coborau valea Trotușului, în timp: 
ce un detașament pătrundea prin Nord, pe la Câmpulung, iar un 
al doilea trecea Milcovul, venind din Țara Românească. La 10 
Mai, se atinsese Bacăul, la 11 Romanul; Polonii, trimişi înainte 
să întâmpine pe năvălitor, fură bătuţi; leremia se retrase la Hotin. 
Cetatea Neamţului şi Suceava ar îi putut rezista; ele căzură însă 
numai decât, mai mult de spaimă decât de luptă, apărătorii în- 
îricoşându-se că au de înfruntat pe Mihai. O a doua bătălie, chiar 
în faţa cetăţii Hotinului, se isprăvi iarăşi defavorabil lui Ieremia. 
Acesta se închise în cetate și, puţin după aceea, fugi peste Nistru, 
la Camenița. Campania durase mai puţin de trei săptămâni: 
învingătorul dela Șelimbăr stăpânea acum şi cea de a treia ţară 
românească. 

Dela Hotin, care nu putuse fi luat, căci pentru aceasta ar fi 
trebuit un asediu îndelungat, Mihai veni la laşi. Aci, el convocă 
pe boieri care-i prestară jurământ de credinţă —cronica mun- 
jeană spune că aceştia i-ar fi cerut chiar pe fiul său, pe Nicolae- 
Pătraşcu, ca domn — și scuti de dări timp de şase ani pe locuitorii 
oraşelor şi satelor distruse în timpul războiului. In acelaşi timp, 
deoarece ţara rămăsese fără cârmuitori bisericești — mitropolitul 
şi episcopii însoţiseră în exil pe Ieremia Movilă — Mihai con- 
vocă la lași şi un sinod, sub conducerea mitropolitului Dio- 
nisie Rally, care caterisi pe ierarhii fugiţi şi numi pe alţii noi 
în locul lor. Preşedintele sinodului, Rally, deveni mitropolit al 
Moldovei, Anastasie fu uns ca episcop al Rădăuţilor, iar Filotei 

ca episcop al Romanului. Totdeodată domnul întări mănăstirilor 
moşiile lor; ni s'au păstrat hrisoavele date Agapiei, Pângăraţilor, 
Bistriţei, Neamţului și mănăstirei Sf. Sava. 

Vara anului 1600 înseamnă momentul culminant al puterii 
lui Mihai; el stăpânește acum câte și trele ţările româneşti; cuvântul 
lui e ascultat dela Nistru până în Banat și din Maramureş până 
la Dunăre. In hrisoavele sale, el se intitulează « Jo Mihail Voevod, 
din mila lui Dumnezeu, domn al Țării Românești, al Ardealului 
şi a toată ţara Moldovei» («Iw nana EoegcAa noi MHACCTII 
POCNCAAph BAAUIKOE H ApARACKOE H BhCOE SEMAN MOAAGECKOU)); 
noua sa pecete are o legendă aproape identică. Niciodată un 
Voevod român nu stăpânise atâta întindere de pământ, iar în: 
ce priveşte faima, numai pe vremea lui Ştefan cel Mare, se mai 
rostiseră aprecieri atât de măgulitoare. După cucerirea Mol- 
dovei, vestitul rege al Franţei, Henric al IV-lea, scria: « Se zice 
că Românul e foarte tare și că planurile lui cresc potrivit cu iz- 
bânzile ». Iar o publicaţie din Roma avea următoarele entusiaste 
cuvinte: «Dacă a fost vreodată un principe în lume demn de 
glorie pentru acţiuni eroice, acesta e signor Mihai principele Va- 
lahiei ». Viteazul nostru domn atrăsese atenţia întregei Europe: 
se tipăresc o sumă de publicaţii ocazionale cuprinzând ştiri de- 
spre luptele lui; biruinţa lui dela Călugăreni îşi găsește ecoul 
până și într'o piesă de teatru italiană contemporană; creştinii 
din Balcani se uitau la el ca la un adevărat mântuitor, care avea 
să-i scape din robia turcească, Polonii se temeau ca nu cumva să 
cuprindă și ţara lor. Temerea era cu atât mai îndreptăţită, cu cât 
Mihai se bucura de numeroase şi puternice simpatii între ortodocşii 
din Polonia, în fruntea cărora sta cneazul Constantin Vasile de 
Ostrog. El era, pe de altă parte, în legături şi cu Țarul dela Mos- 
cova, cu Boris Gudunov; dela predecesorul acestuia, dela Fedor, 
fiul lui Ivan cel Groaznic, primise chiar, în 1597, o însemnată 
sumă de bani, atât ca danie pentru bisericile din ţară cât şi ca 
ajutor pentru plata lefegiilor. Temerile Polonilor însă nu se ade- 
veriră; Mihai, preocupat de problema Ardealului, pentru a cărui 
recunoaștere ducea necontenit tratative cu împăratul Rudolf, se 
întoarse îndărăt, la Alba-lulia, și părăsi planul unei năvăliri peste 
Nistru. In locul lui, rămase la Iași un consiliu alcătuit din patru 
boieri, toţi munteni, anume Udrea banul, Andronie vistierul, 

Sava armașul şi Negrea spătarul. Aceştia trebuiau să administreze 
țara până ce Mihai va trimete un domn care să stăpânească în 
numele său și după indicaţiile sale. La început, era vorba să vie 
Ștefan, îiul lui Petru Șchiopul; apoi boierii moldoveni cerură, fără 
rezultat însă, pe Nicolae- Pătraşcu, în cele din urmă fu trimis 
Marcu Vodă, fiul lui Petru Cercel, având ca prim sfetnic pe Preda 
Buzescu. Dar de abia sosit, acesta trebui să părăsească domnia 
din cauza evenimentelor care se precipitară și care avură drept 
rezultat, final prăbușirea întregei construcţii a lui Mihai. 

Infrângerea. In istoria Românilor nu cunoaştem un alt caz 
în care prăbuşirea să fi urmat atât de repede momentului de 
glorie culminantă. In istoria universală, păstrând proporţiile, e 
un singur caz asemănător, acela al lui Napoleon ÎI. La amândouă 
aceste mari figuri ale istoriei găsim o acţiune militară, purtând 
pecetea geniului, întinse cuceriri teritoriale, o înfrângere hotări- 
toare (Mirăslău — Leipzig), apoi o reluare a acţiunii şi, în cele 
din urmă, un sfârşit impresionant. Asemănarea merge și mai 
departe, în ce privește temperamentul: aceeaşi voinţă, aceleaşi 
izbucniri violente, aceeaşi repeziciune în hotăriri. 

Cauzele căderii lui Mihai au fost pe de o parte răscoala nobi- 
lilor ardeleni şi înţelegerea lor cu generalul imperial Basta, pe 
de altă parte dușmănia Polonilor. Cea dintâi se explică la rândul 
ei prin mai multe fapte, atât de ordin material cât şi sufletesc. 
Nemeşii unguri se împăcau greu cu gândul să aibă drept stăpâ- 
nitor pe un « Valah », din neamul iobagilor lor. Li se părea aceasta 
o umilinţă ; ar îi admis-o totuşi, dacă nu s'ar fi adăugat presiunea 
fiscală şi mai ales prădăciunile repetate, abuzurile și uciderile 
făcute de lefegii neplătiţi ai lui Mihai. Acesta avea cele mai mari 
dificultăţi ca să achite solda ostașilor săi. Dela împăratul Rudolf 
nu mai primise în ultimul timp subsidiile convenite; Ţara Româ- 
nească era secătuită de necontenitele războaie şi năvăliri, așa 
încât întreaga întreţinere a armatei — aproape 100.000 de taleri 
pe lună — căzuse asupra Ardealului. Sumele votate de diete nu 
ajungeau totuși; de aceea, soldaţii recurgeau la prădăciuni. In 
cursul acestor prădăciuni, a fost distrus în întregime târgul 
Huedin care se făcuse însă vinovat, deoarece locuitorii lui ucise- 
seră mai înainte 50 de soldaţi de ai domnului. In a doua jumă- 
ate a lui August 1600, se știa de conspirația unora dintre nemeșşii 

unguri; Mihai însuși o anunţa la 23 ale lunii arhiducelui Maxi- 
milian, fratele lui Rudolf. La 1 Septemvrie, trebuia să se strângă 
dieta la Sebeșul-Săsesc spre a hotări sumele necesare unei noi 
expediții militare, împotriva Timișoarei; în loc să vie la locul 
fixat, nemeșii se strâng însă la Turda, proclamă răscoala şi aleg 
drept conducător pe Ștefan Csăki, unul din cei cari se bucuraseră 
totuşi de favoarea lui Mihai. Moise Szekely, un alt favorit, fugise 
mai dinainte şi trecuse la Poloni. Clujul, Bistriţa, Sibiul și în 
cele din urmă şi Brașovul, se ridicară și ele. Ostașii înşişi ai dom- 
nului erau nesiguri, deoarece nu fuseseră plătiţi; unii din ei — 
vreo trei sute de Unguri —au trecut chiar de partea răsculaților; 
o parte din armată se afla în Moldova, alta în Ţara Românească: 
situaţia lui Mihai era grea. Totuși, el ar fi putut încă să sfărâme 
și să împrăștie pe nemeşi, dacă acestora nu li s'ar îi adăogat şi 
generalul imperial Basta cu întreaga sa armată. 

Pricina care a determinat pe Basta să acorde ajutorul său 
răsculaților a fost atitudinea curţii imperiale față de domn. După 
înfrângerea dela Șelimbăr, s'a pus problema stăpânirii de drept 
a Ardealului. Rudoli voia să facă din această ţară o provincie 
austriacă, iar gândul lui Mihai era să păstreze cucerirea pentru 
sine. Pe dosul actului cuprinzând cererile înfăţişate comisarilor 
imperiali, voevodul scrie cu mâna sa: «Și hotaru Ardealului. 
Pohia ce-am pohiit, Moldova, Țara Rumânească». Au trebuit 
zece luni de tratative, cu propuneri şi contrapropuneri, într'o 
atmosferă de bănuieli și de intrigi, pentru ca, în cele din urmă, 
să se ajungă la o soluție intermediară: Ardealul va rămâne în 
stăpânirea lui Mihai, acesta purtând însă titlul de guvernator, ca 
reprezentant al împăratului și fără recunoaşterea dreptului de 
succesiune. Din nefericire însă, soluţia s'a dat prea târziu, la 22 
Septemvrie 1600; cu câteva zile mai înainte, la 18 Septemvrie, 
avusese loc lupta hotăritoare dela Mirăslău. Basta, văzând ezită- 
rile şi bănuielile curţii imperiale, asistând apoi la prădăciunile 
şi neorânduielile făcute de mercenari în Ardeal, fiind în sfârșit, 
socilitat insistent de către nemeşii răsculați, trecu de partea aces- 
tora. Era o eroare politică, care s'a întors apoi împotriva lui 
Rudolf, aşa cum au atătat-o evenimentele ulterioare. 

Raportul de forțe în lupta dela Mirăslău a fost defavorabil 
lui Mihai. Acesta avea 10—12.000 de oameni, în bună parte oaste 

de strânsură, în timp ce Basta dispunea de 18.000 de oameni, 
dintre care 6000 soldaţi aleși, călăreţi germani și flamanzi pur- 
tând cuirase, precum și mușchetari valoni și francezi. Tocmai 
din cauza acestei inferiorităţi, domnul îşi alesese, întocmai ca 
la Călugăreni, o poziţie strategică, bine apărată și care nu per- 
mitea o învăluire. Poziţia se afla între Turda și Alba-lulia, în faţa 
satului Mirăslău, pe un loc îngust, cuprins între Mureş și dea- 
luri, având în faţă pârâul Lapad, iar la flancul drept o pădure 
întărită cu şanţuri. Basta ocupase satul însuși şi îşi dădea seama 
de tăria poziţiei adversarului. A o ataca însemna să meargă la 
înfrângere ; de aceea, în dimineaţa zilei de 18 Septemvrie, el dădu 
ordin trupelor sale să se retragă până acolo unde locul cuprins 
între Mureş și dealuri se lărgea mult, îngăduind o desfășurare 
completă a forţelor. Mihai, crezând că într'adevăr dușmanul se 
retrage, neobservând că era o simplă mișcare strategică, făcu 
greşeala să-şi părăsească poziția așa de bine întărită şi urmărind 
pe Basta, să iasă la loc larg («in campagna libera »). Aici, oastea 
lui nu putu suporta puternicul asalt frontal al cuirasierilor ger- 
mani; cavaleria se risipi, tunurile fură pierdute în urma unei 
mișcări de învăluire prin flancul stâng, o parte din lefegii cazaci 
trădară chiar, trecând la dușman. Mihai, al cărui moral era sdrun- 
cinat —în tabăra dușmanului se aflau nu numai nemeșii răs- 
culaţi, dar chiar și oamenii împăratului Rudolf, comisarii pe 
care acesta îi trimisese în Ardeal —nu mai putu restabili, ca odi- 
nioară la Călugăreni și la Șelimbăr, situația. Văzând lupta pier- 
dută și oastea în risipă, el trecu Mureșul, cu calul, înnot, însoţit 
de trei Cazaci şi purtând asupra lui steagul cel mare al oștirii. 
Patru mii de soldaţi pieriră în această bătălie, unii de glonţ şi 
de sabie, alții înnecaţi. 

La 20 Septemvrie, învingătorii intrau în Alba-lulia, ucideau 
pe toţi Italienii, Grecii, Sârbii şi Românii din oraș, dărămau 
biserica românească zidită cu trei ani mai înainte şi părându-li-se 
că atâta nu era, se vede, de ajuns, desgropau oasele lui Aron 
Vodă, înmormântat acolo, și le aruncau afară. «O aşa neomenie 
— spune Mihai în memoriul trimis peste câteva luni Ducelui de 
Toscana — n'a fost făcută nici de păgâni». 

Pe când se petreceau aceste fapte în Ardeal, Moldova era 
ocupată de Poloni. La 4 'Septemvrie, cancelarul Zamoyski trecea 

Nistrul cu o armată de 24.000 de oameni, dintre care 9000 de 
Cazaci, la 6 Septemvrie erau la Cernăuţi, la 15 în faţa Sucevii. 
Oastea lăsată de Mihai nu putu opri înaintarea, de altfel o parte 
însemnată a ei pornise spre Ardeal să vie în ajutorul domnului. 
Ieremia Movilă fu restabilit în scaun; se încercă acelaşi lucru, 
fără succes însă, și cu Sigismund Bâthory; un corp de 7000 de 
oameni trecuse munţii spre Bistriţa dar trebui în cele din urmă 
să se întoarcă înapoi. La 6 Octomvrie, trupele polone erau la 
Focșani, gata să intre în Ţara Românească. 

Mihai, după ce își ridicase tezaurul din Alba Iulia, se retrăsese 
spre miază-zi; lângă Sibiiu găsi oști sosite din Muntenia, trecu 
apoi la Făgăraş unde se afla familia sa şi de aci în Ţara Bârsei. 
Avură loc mai multe ciocniri cu Braşovenii cari fură respinşi 
şi domnul putu, cu ajutoarele venite din Moldova şi cu trupele 
aduse de fiul său Nicolae Pătraşcu, să-și constitue o nouă armată, 
de vreo 16.000 de oameni. 

Cu această armată trecu Mihai munţii îndărăt, tot pe valea 
Buzăului pe unde venise cu un an mai înainte: acuma nu mai 
era însă vorba de o cucerire, ci de apărarea propriei sale ţări, în- 
călcate de Poloni. Tabăra fu așezată la Bucov, pe Teleajen, într'o 
poziţie bună; Mihai spera să-i vie ajutoare din Ardeal, dela Basta. 
care în fața primejdiei înfăţişate de oastea lui Zamoyski, reluase 
relaţiile cu fostul său adversar. Dar cu toate asigurările pe care 
le dete domnul — își trimise zălog pe lângă 4 boieri însemnați, chiar 
și familia —cu toată declaraţia că renunţă la Ardeal, mulțumin- 
du-se numai cu trei cetăţi — Gurghiu, Jeciu şi Făgăraş — ajutoarele 
nu sosiră. Luptele de avangardă, la Năeni (12 Octomvrie), la Ceptura 
(14 Octomvrie), nu putură împiedica înaintarea Polonilor: la 19 Oc- 
tomvrie aceștia erau în faţa taberii lui Mihai. Lupta avu loc a doua 
zi şi se termină prin retragerea a lor noştri. Ploeștii fură ocupați de 
Zamoyski şi Simion Movilă proclamat domn, după ce mai întâi 
depusese jurământ de credinţă, făgăduise un tribut anual de 40.000 
de galbeni şi se obligase să ţie o armată de 3000 de lefegii poloni. 
Cetățile ţării urmau de asemenea să primească garnizoane polone.. 
Inaintând cu greu pe drumuri desfundate, se ajunse la Târgo- 
vişte, unde Simion primi și din partea Turcilor steagul de domnie. 

In acest timp, Mihai se retrăsese dincolo de Olt, la Craiova; tot. 
aștepta să-i vie ajutor dela imperiali. In asemenea împrejurări 

grele, avu el o ultimă luptă cu Turcii. Aceștia încă în Septemvrie, 
făcuseră o primă incursiune pe malul stâng, fortificând cetatea 
dărâmată a Giurgiului și înaintând până la București și Târ- 
govişte. Acuma, ei trecură din nou Dunărea, sub comanda beilor 
dela Vidin şi Nicopol, cu gândul să ocupe Craiova. Nu izbutiră 
însă, deoarece Mihai îi sfărâmă prin Preda Buzescu, luându-le 
şi trei steaguri. Această biruinţă nu modifica fotuşi situaţia grea 
a domnului. Inconjurat din toate părţile de duşmani, era evident 
că nu se va putea menţine multă vreme. De aceea, el se hotări 
să facă o ultimă încercare. Ocolind pe la miază-noapte, trecu în- 
dărăt Oltul la Râmnicul Vâlcei şi cobori asupra Curţii de Argeş. 
Lupta avu loc chiar lângă acest oraș, la 25 Noemvrie, se isprăvi 
însă tot în defavoarea lui Mihai. Boierul Udrea trimis înainte, 
fu atacat în tabără de către Poloni şi trebui să se retragă în cele 
din urmă. Buzeştii trecură de partea lui Simion; exemplul lor 
fu urmat şi de alţii. Părăsit de boieri, părăsit de noroc, cu fa- 
milia zălog în Ardeal, viteazul domn luă calea pribegiei. Trecu, 
împreună cu puțina oştire care-i mai rămăsese, prin Deva — 
unde din cetate se trase cu tunul asupră-i —apoi prin Beiuș, 
prin Oradea (12 Dechemvrie), prin Debrețin, Tokay, Caşovia — 
unde dădu drumul ultimilor ostaşi —prin Bratislava (7—1 
Ianuarie) şi ajunse în sfârşit la Viena, în ziua de 12 Ianuarie 1601. 
Fu primit aci în chip onorabil de arhiducele Matei, un alt frate 
al lui Rudolf; i se dădu locuinţă la hanul «Cerbul de Aur» și se 
interveni la curte, la Praga, pentru audienţă. Până a sosi răspunsul, 
Mihai redactă un memoriu către împărat, în care expuse toată 
activitatea sa ca domn şi serviciile pe care le-a adus creştinătăţii; 
un al doilea memoriu, foarte important, tot de caracter autobio- 
grafic, fu trimis ducelui Cosimo de Toscana, ai cărui soldaţi con- 
tribuiseră la cucerirea Giurgiului în 1595. Sosind ordinul dela 
Rudolf, Mihai porni spre Praga; la 23 Fevruarie intra în acest 
oraş, la 1 Martie după amiază avea loc prima audienţă în pa- 
latul Hrad&any, iar peste câteva zile, la 5 Martie, cea de a doua, 
care dură două ceasuri. Ceea ce grăbise lucrurile nu era atât me- 
moriul trimis împăratului, cât precipitarea evenimentelor din 
Ardeal. După ce, prin înfrângerea dela Mirăslău, îndepărtaseră 
pe Mihai, nemeșii unguri se ridicaseră acum și împotriva Impe- 
rialilor. Basta fusese arestat prin surprindere la Cluj, într'o noapte, 

Fig. 86. — Mihai Viteazul, gravură In aramă de Aegidiu Sadeler, 

la începutul lui Fevruarie şi închis. In cele din urmă, i se dăduse 
drumul, dar el trebui — neavând forţe suficiente —să părăsească 
Ardealul, care ajunse iarăși în stăpânirea neisprăvitului Sigismund 
Bâthory. Aceasta însemna însă anularea tuturor sforţărilor pe 
care le făcuseră până atunci Imperialii. Singurul om care putea 
restabili situaţia era Mihai. Așa se explică atenţia pe care i-o 
dădu Rudolf, făcându-i daruri şi confirmându-i domeniul Koe- 
nigsberg în Silesia, ce-i fusese donat încă din 1599. Așa se explică 
și hotărîrea care se luă de a se face o nouă oaste de lefegii, sub 
comanda domnului, dânduji-se în acest scop 100.000 de taleri. 

Mihai era la curte obiectul interesului și curiozităţii generale. 
Figura energică, bărbătească, a domnului-oștean împresionă atât 
de mult, încât trei artişti îi făcură portretul. Cel mai reușit este 
acela, gravat în aramă, al lui Aegidiu Sadeler, o adevărată capo- 
d'operă (vezi fig. 86). Urmează apoi portretul pictorul Franz 
Franken, în binecunoscutul tablou «Cresus arătându-şi como- 
rile lui Solon», unde Mihai e înfățișat în centru sub chipul unui 
curtean. Al treilea portret, de un pictor al cărui nume nu-l cu- 
noaștem, a fost reprodus de către Domenicus Custos îri opera sa 
« Atrii Heroici », partea III, apărută în 1601, între lunile Martie- 
August (vezi fig. 87). După aceste trei portrete s'au făcut apoi 
o sumă de reproduceri și copii, în întreaga Europă, așa încât 
chipul lui Mihai Viteazul a fost cel mai cunoscut chip de domn 
român. 

Gorăslău. Moartea lui Mihai. La 3 Aprilie, Mihai pleca din 
Praga spre Viena unde stătea până al 29 ale lunei; la 11 Mai, 
intra în Caşovia primit cu toate onorurile de către comandantul 
trupelor de acolo. In acest oraș, avu loc şi întrevederea cu Basta, 
care, potrivit instrucţiilor primite, trebuia să colaboreze cu armata 
sa la recucerirea Ardealului. Mihai, înghiţindu-și necazul, îi spuse 
că a uitat cele trecute; Basta se arătă mieros, deși în fond ura pe 
« Valah ». Armatele se închegară în două locuri deosebite: aceea a 
domnului la Debrețin, cealaltă la Satu-Mare; joncţiunea se făcu 
la satul Moftin, la începutul lunii Iulie. Sigismund, având și ceva 
ajutoare dela Ieremia Movilă și dela Turci, își aşezase tabăra la 
satul Girot. Avură loc mai întâi câteva mici ciocniri, de avan- 
gardă, în cursul cărora se luară două steaguri moldovenești şi 
patru ungurești; urmă apoi în după amiaza zilei de 3 August 

Fig. 87. — Un alt portret contemporan a lui Mihai Viteazul. Gravură pe aramă, 
reprodusă de Domenicus Custos?in opera sa « Atrii Heroici >. 

(st. n.) 1601 atacul principal. El se dete la satul Gorăslău, pe valea 
Someșului, între Satu-Mare şi Cluj (vezi fig. 88). 

Sigismund ocupa o poziţie avantajoasă, pe un deal înalt; el 
nu putu însă rezista asaltului impetuos, în care aripa dreaptă, 
comandată de Mihai, avu rolul principal. Pierzându-şi întreaga 
artilerie —45 de tunuri —care de altfel nu-i fusese de mare 
folos, deoarece bătea greșit, el trebui deci să se retragă, iar re- 





Fig. 88. — Gravură contemporană infățișând, în partea superioară, lupta dela Gorăslău 
iar in partea inferioară, aducerea la Praga, cu solemnitate, a steagurilor cucerite în 
această luptă. In legendă, numele lui Mihai e pus înaintea aceluia al lui Basta. 


tragerea se transformă în fugă, până la hotarul Moldovei. O sută 
zece steaguri, mulţi prizonieri și câteva care de muniții rămaseră 
în mâinile învingătorilor. Impăratul Rudolt felicită pe Mihai 
şi-i mulţumi pentru această strălucită victorie; îndată se tipări 
la Niirnberg şi apoi la Praga o descriere a luptei în care numele 
voevodului nostru e trecut sistematic —cum era de altfel na- 
tural —înaintea aceluia al lui Basta. Pe verso foii de titlu al 
acestei descrieri e reprodus și un portret al lui, în xilografie. 

Soarta surâdea din nou lui Mihai. Biruise pe Sigismund, iar 
din Ţara Românească îi sosise vestea bună a izgonirii lui Simion 
Movilă. Fratele lui Ieremia nu ştiuse să-și apropie pe boieri, aşa 
încât dela început chiar, aceştia se gândeau la răscoală. O miș- 
care se produse în Mai 1601, dar conducătorii, banul Udrea şi 
Negrea spătarul, fiind prinşi, plătiră cu vieaţa încercarea lor. 
Mai mult noroc avură fraţii Buzeşti. Auzind că Mihai vine cu 
armată asupra Ardealului, ei strânseseră la Craiova pe credin- 
cioşii lor din Oltenia — «toate oștile Mehedinţilor » spune cro- 
nica —și porniră asupra lui Simion. Acesta, surprins și lipsit, 
de ajutor dela protectorii săi, fugi spre Focșani unde izbuti să-și 
închege o oaste de Moldoveni, Poloni şi Tătari. Buzeştii atacară 
însă pe neașteptate — veniseră pe un drum ocolit, prin munţi— 
şi biruința rămase a lor; Simion abia putu să-și scape viaţa, 
trecând prin vad Milcovul (3 Iulie). 

Solia trimisă de boierii munteni la Mihai spre a-l chema, ca 
stăpânitor, în ţară, întâlni pe domn la intrarea în Cluj (11 August). 
După biruinţa dela Gorăslău, oștile se îndreptaseră spre acest 
oraş unde atât Mihai cât şi Basta aveau fiecare ceva de răzbunat: 
cel dintâiu uciderea groaznică a credinciosului său căpitan Baba 
Novac pe care nemeşii unguri, în ura lor cumplită, îl torturaseră 
mai întâiu, jupuindu-l de piele, îl arseseră apoi de viu, şi-i puse- 
seră în sfârşit cadavrul în ţeapă (5 Fevruarie 1601), cel de al 
doilea umilinţa arestării. Pe locul unde trupul credinciosului său 
fusese tras în ţeapă, Mihai porunci să se ridice un steag: acest 
gest se repetă astăzi în fiecare an, la ziua eroilor. Orăşenii din 
Cluj trebuiră să plătească o sumă însemnată —circa 100.000 de 
florini —apoi armatele coboriră la Turda. Se punea acum din 
nou problema stăpânirii de drept a Ardealului. Mihai înţelegea 
să-şi păstreze vechea situaţie, de aceea și luă măsuri în consecinţă. 
El trimise astfel înainte la Alba-lulia pe un căpitan al său ca 
să-i pregătească palatul domnesc. 

Basta ar îi vrut însă ca puterea supremă să-i rămâie lui; el 
se socotea ca adevăratul reprezentant al împăratului; era evi- 
dent că un conflict trebuia deci să izbucnească. La Turda, Mihai 
hotări să-și despartă armata sa de aceea a lui Basta; voia să plece 
mai de grabă la Făgăraș spre a-și revedea soţia şi copiii. Această 
despărţire însemna însă pentru domnul nostru libertatea de 

iniţiativă. Basta care știa că imperialilor le convenea mai mult o 
stăpânire directă asupra Ardealului, iar nu prin intermediul unei 
personalităţi atât de puternice, deci greu de maniat, cum era aceia 
a lui Mihai, se hotări să împiedice —prin orice mijloace —o 
asemenea libertate. In zorii zilei când voevodul trebuia să plece 
spre Făgăraș, la 9/19 August 1601, el trimise un detaşament 
de trei sute de Germani şi de Valoni, aceștia din urmă comandaţi 
de ofiţerii Jacques Beauri şi Mortagne. Aveau ordin să-l are- 
steze pe Mihai, iar dacă se opune, să-l ucidă. Aşa se şi întâmplă. 
Intrând în cortul domnului, Beauri îi spuse: «eşti prins». Mihai 
rosti un singur cuvânt «ba» şi dădu să puie mâna pe sabie. In 
aceeași clipă însă, un valon îl împușcă, un al doilea îi străpunse 
pieptul, alţii îl loviră cu halebardele. « Și căzu trupul lui cel fru- 
mos ca un copaciu —spune cronica "Ţării Românești —pentru 
că nu știuse, nici se prilejise sabia lui cea iute în mâna lui cea 
vitează ». Bestiile îi tăiară capul, apoi îi batjocoriră trupul şi-l 
aruncară în tabără. «Şi-i rămase trupul gol în pulbere aruncat. 
Că așa au lucrat pisma încă din începutul lumii —adaugă cro- 
nica —. ..pisma au pierdut pe mulţi bărbaţi fără de vină, ca 
și acesta. Căci era ajutor creștinilor şi sta tare ca un viteaz bun 
pentru ei, cât făcuse pre Turci de tremura de frica lui; iar diavolul 
cel ce nu va binele neamului creştinesc, nu l-au lăsat, ci eată că 
cu meşteșugurile lui au intrat prin inima celor răi, hicleani, până-l 
deteră şi morţii. Şi rămaseră creştinii şi mai vârtos Țara Româ- 
nească săraci de dânsul...». După trei zile, câţiva Sârbi îngro- 
pară pe furiş trupul Viteazului; comisul Radu Florescu luă cu 
sine capul de a cărui privire tremuraseră atâţia şi-l aduse la mă- 
năstirea Dealului; aci, el fu înmormântat sub o lespede de piatră 
pe care credinciosul Radu Buzescu și cu soţia sa puseră să se sape 
următoarea inscripție: « Aice zace cinstitul şi răposatul capul 
creștinului Mihail, Marele Voevod, ce-au fost domn Țărei Rumâ- 
nești și Ardealului și Moldovei; cinstitul trup zace în câmpii 
Tordei şi când l-au ucis Neamţi, ani au fost 7109 (1601), în luna 
Avg. 8 zile. Această piatră o-u pus jupan Radu Buzescul i jupâ- 
neasa Preda ». 

După unele mărturii posterioare, trupul Vovodului ar fi fost 
reînhumat mai târziu în ctitoria sa din marginea orașului Alba- 
Iulia, în biserica ridicată pentru Vlădica Ioan (vezi mai sus, p. 284). 

Cum însă această biserică, împreună cu întreg complexul clă- 
dirilor alcătuind reședința Vlădicăi şi mănăstirea de acolo, au 
fost rase în 1714—1715, cu prilejul reconstruirii şi măririi cetăţii, 
nu putem ști întru cât sunt adevărate mărturiile amintite. 

Familia lui Mihai. Boierii. Ctitoriile. La vârsta de 26 de ani, 
în 1584, Mihai s'a căsătorit cu Stanca, văduva lui Dumitru postel- 
nicul din Vâlcănești și nepoata lui Dobromir, marele ban al Olte- 
niei. Stanca avea doi fraţi, pe Dragomir, fost mare postelnic în 
timpul lui Alexandru Vodă şi pe Joan Monahul care în 1613, 
dând o mărturie pentru nişte moșii ale surorii sale, îşi spune 
«cumnat al răposatului Mihail Voevod ». 

Cu Stanca, Mihai a avut doi copii: pe Nicolae, numit uneori 
în documentele vremii şi Nicolae-Pătraşcu, și pe Florica. Nicolae, 
care a ţinut scaunul Ţării Româneşti, pe când tatăl său era în 
Ardeal, s'a căsătorit cu Ancuţa, fata lui Radu Șerban, și a avut 
la rândul lui o fiică, pe Jlinca, soţia lui Istratie Leurdeanu. Flo- 
rica s'a măritat în 1603 cu Preda postelnicul, a cărui mamă era 
din neamul Calomfireştilor. După numele soţiei sale, i s'a zis lui 
Preda şi « Floricoiul ». 

Dintr'o legătură nelegitimă, cu Tudora din Târgșor, a mai avut 
Mihai încă o fiică, pe Marula, căsătorită cu Socol din Cornăţeni. 

Doamna Stanca a murit în 1603, de ciumă, şi a fost îngropată 
în biserica episcopiei din Râmnicul Vâlcei. 

Mama lui Mihai Viteazul, Tudora sau « Theodora» cum i se 
spune întrun hrisov din 1597, s'a retras spre sfârşitul domniei 
fiului ei la mănăstirea Cozia unde s'a și călugărit, primind numele 
de Theofana. Împresionant este actul din 8 Noemvrie 1602 prin 
care ea dărueşte mănăstirii Cozia două sate Frăsinetul și Stude- 
nița: «Eu roaba domnului Isus Hristos călugărița Teofana, 
muma răposatului Mihail Voevoda din Țeara Rumânească, vie- 
țuit-am viiaţa ceștii lumi deșartă ... și înșelătoare... și am pe- 
trecut lumeaşte destul în tot chipul în viiaţa mea, până ajunșu 
(forma veche, în loc de ajunsei!) și la neputinţa bătrâneaţelor 
meale și la slăbiciunea mea, în sfânta mănăstire în Cozia, la lă- 
cuita sfintei Troiţe, și la răpausul roposatului Mircei! Voevoda. 
Şi trăiiu de ajunşu de luaiu și sfântul cin călugăresc, derept plân- 
gerea păcatelor meale. Aciiş mă ajunse și vestea de săvârșirea zi- 
lelor drag fiiului mieu Mihail Voevod şi de sărăcia doamnă-sa şi a 

coconilor domniei lui prin ţărâle streine. Fuiu de plângere și de 
suspine zua şi noaptea. Dup'aceia, cu vrearea şi cu ajutoriul 
Domnului din ceriu şi cu rugăciunea cinstiţilor părinţi în zi și în 
noapte şi plângerea mea și suspinele sărăciei lor de ţărâle streine, 
doară svenţia lui din naltul ceriului au auzit şi s'au milostivit 
de i-au scos din ţărâle streine în ţeara de moştenie. Și mai vârtos 
au cugetat la svânta mănăstire în Cozia pentru bătrâna și jal- 
nica lor maică. Şi deaca să adunar(ă) unii cu alalţi, mare plân- 
gere şi suspini Îu întru ei de jalea fiiu său Mihail Voevod și pentru 
patima lor ce-au pătimit prin ţărâle striine, doamna Stanca și 
fiiu său lon Nicola Voevod şi fiiesa doamna Floriica. Fu după 
aceaia întrebare întru iale, cine cum au petrecut. Grăi doamna 
Stanca: cum am păţit noi, maică, să nu paţă nime de ruda noa- 
stră. Dară molitva ta, maică, cum ai petrecut? Maica zise: cu 
mult foc de moartea fiiu mieu și de jalea domniilor voastre, iar 
de cătră svânta mănăstire, am har dragului domn din cer, şi 
mulțemesc părinţilor din svânta mănăstire, c'am avut pace, 
răpaus şi căutare de molitvele lor la nevo(ija mea. Ziseră dom- 
nia lor: mulţemim şi noi molitvelor lor pentru molitva ta, căci 
ai avut căutare de ei. Zise maica Teofana: pentru aceia, featele 
meale, am făgăduit sventei mănăstiri doao sate din Romanați: 
Frăsinetul şi Studeniţa, pentru sufletul roposatului Mihail Voevod 
şi pentru sănătatea fiiusău Nicolei Voevod, și pentru pomeana 
noastră şi a tot neamului nostru, să fim pomeaniţi la toate sven- 
tele pomeani, ci și la dumnezeiasca liturgie, în vecie. Domnia 
lor ziseră: Noi bucuroase, cum ţi le-au dat roposatul Mihail Voe- 
vod, volnică ești, fie date şi de noi şi de Nicola Voevod și de tot 
neamul nostru, în vecie, pentru pomeana, ca să aibi molitva ta 
şi de icea înnainte milă și căutare până la moarte de molitvele lor ». 

Nu mult după această danie, călugărița Teofana închidea 
ochii şi era înmormântată în biserica mănăstirii Cozia. Piatra de 
mormânt, pusă de nepoţii ei, doamna Florica şi Nicolae-Pătrașcu, 
poartă dată 7114 adică 1606 sau, în cazul când luna, nemenţio- 
nată, a fost Septemvrie-Dechemvrie, 1605. 

Un merit deosebit al lui Mihai Viteazul a fost faptul că a știut, 
pentru realizarea marilor lui planuri, să se înconjoare de un mă- 
nunchiu de dregători și căpitani destoinici. La început, găsim în 
divan, întocmai ca şi la Ștefan al Moldovei, o serie de boieri 

bătrâni cari slujiseră multă vreme sub predecesorii lui şi care, obiş- 
nuiţi cu starea de apăsare și umilinţă a ţării, nu se mai gândeau 
la o reacțiune. Dar în Octomvrie 1594, în ajunul răscoalei, con- 
statăm o mare prefacere: dregătoriile și posturile de comandă 
ale armatei sunt, aproape toate, în mâna unui grup de boieri ti- 
neri, îndrăzneţi și viteji; e falanga cu ajutorul căreia Mihai reali- 
zează minunata epopee care este domnia lui. În fruntea acestui 
grup stau frații Buzești: Stroe stolnicul, Preda postelnicul şi Radu 
clucerul. Erau fiii marelui armaş Radu Buzea și prin averea lor 
—pe care şi-au sporit-o în proporţii uriaşe în acest timp —şi 
prin legăturile lor de familie, conducătorii necontestaţi ai boie- 
vimii oltene. Lor le încredințează Mihai soliile de seamă; ei 
deschid seria luptelor cu Turcii; tot ei vor goni, în 1604, pe Si- 
mion Movilă. Căpitani viteji au fost și Radu Calomfirescu şi Udrea 
banul Băleanu. Acesta din urmă, boier de viţă veche, a făcut 
parte din locotenența domnească lăsată în Moldova și a plătit 
cu vieaţa încercarea sa de răscoală împotriva apăsătoarei stăpâ- 
niri a lui Simion Movilă. Cunoaștem testamentul său, alcătuit la 
21 August 1598, în care arată — « de voiu peri eu la războiu » — 
cum să se împartă averea. Alţi doi viteji au fost banul Mihalcea 
Caragea, de origină greacă, din insula Chios, şi spătarul, apoi 
banul, Calotă Bozianu. Cel dintâi era rudă prin alianţă cu Buzeştii 
şi într'un grad îndepărtat, chiar cu Mihai Viteazul, alături de care 
a şi pierit, fiind spânzurat de Unguri. Cel de al doilea a căzut 
vitejeşte în lupta dela Târgoviște cu Turcii, din toamna lui 1600. 
Unul singur dintre căpitanii lui Mihai n'a corespuns până la sfârșit 
așteptărilor voevodului: e aga Leca, albanez de origină, care, în 
Septemvrie 1600, impresionat de somaţiile Imperialilor, le-a predat 
cetatea Chioarului, —mai târziu și Uioara —înlesnind astfel 
înaintarea lui Basta şi —implicit — biruinţa acestuia la Mirăslău. 
A murit ca pribeag, în ţară străină, în sărăcie. 

Dintre dregătorii de curte trebue pomenit în primul rând 
Teodosie Rudeanul care a fost mai întâi vistiernic, apoi mare 
logofăt. El a scris cronica oficială a domniei lui Mihai, cronica 
păstrată astăzi numai în traducerea latină a lui Baltazar Walter. 
Sora lui Teodosie, Sima, era soţia lui Stroe Buzescu. Stoica sau 
Stoichiţă din Strâmba (Gorj) şi-a început cariera ca vtori logofăt, 
a ajuns apoi postelnic şi la urmă, vel vistiernic. A fost trimis ca 

s0l şi, într'un document, domnul pomeneşte chiar «credincioasa 
şi dreapta » lui «slujbă ce a slujit domniei mele în ţară streină ». 
In sfârșit, amintim pe Ivan, marele vornic care s'a bătut vitejeşte în 
lupta dela Şerpătești, unde a și fost rănit. Una din fetele lui, Velica, 
a inspirat un puternic sentiment lui Mihai; o găsim alături de 
domn, în Alba-lulia, dăruind împreună cu sora ei Zamfira, un sat. 
din moștenirea părintească mănăstirii Golgota de lângă Târgoviște. 

Am arătat mai înainte atenţia deosebită pe care a dat-o Mihai 
Viteazul bisericii, măsurile pe care le-a luat, atât în Ardeal cât 
și în Moldova. Chiar în cel dintâi an de domnie, în August 1594, 
el își trimite ierarhii —pe mitropolitul Mihail, pe episcopul Par- 
tenie de Râmnic şi pe episcopul Luca de Buzău —să ia parte 
la sinodul ce s'a ţinut la Iaşi, sub președinția lui Nichifor dascălul, 
reprezentantul Patriarhiei din Constantinopol, spre a combate 
trecerea Rutenilor ortodocşi la catolicism. Curând după aceasta 
mitropolitul Mihail moare şi în locul lui este ales Fftimie, care 
păstorește Ţara Românească tot timpul domniei lui Mihai. In 
1596, are loc un alt sinod, la Târgoviște; de data aceasta, se dis- 
cută măsurile ce trebuesc luate pentru o mai bună organizare a 
gospodăriei mănăstirilor şi a vieţii călugărilor. Hotăririle se iau 
în ziua de 13 Aprilie: ele prevăd că boierii n'au dreptul să pri- 
mească daruri, decât cu voia soborului; egumenii trebue să pă- 
streze, cu mare grijă, averea comunităţii; călugării nu pot părăsi 
mănăstirea decât pentru a se duce la Sfântul Munte, la vreun schit 
sau «la pustie»; abaterile și greșelile ver fi judecate de arhiereu. 
In acest domeniu al jurisdicției înalţilor ierarhi, ni s'a păstrat un 
așezământ și mai vechiu, din vremea lui Petru Cercel, dat de epis- 
copul Luca, pentru eparhia Buzăului. Se prevăd anume o sumă de 
cazuri care «după pravila sfintei biserici » au a fi judecate de către 
episcop, neamestecându-se « nici banii, nici pârcălabii,nici dvornicii». 

In afară de această lature de organizare, Mihai Viteazul și-a 
arătat interesul ce purta biseșicii prin donațiile și întăririle de 
moșii pe care le-a făcut atât mitropoliei şi episcopiilor cât şi di- 
feritelor mănăstiri din ţară și de peste hotare. Cea mai bogat 
înzestrată a fost ctitoria sa, mănăstirea cu hramul Sf. Nicolae 
«ce e din susul oraşului Bucureştilor», numită astăzi «Mihai 
Vodă », la Arhivele Statului (vezi fig. 89). In locul vechiului lăcaș 
care exista aci, și care fusese stricat pe vremea lui Petru Cercel, 

Fig. 89. — Biserica Mihai Vodă din București, în cursul restaurării. Astăzi, pridvorul cu stâlpi, din față, nu mai există; 
g'au adăogat în schimb două turle mici în spatele turlei centrale; e o întrebare însă dacă aceste turle mici 
au existat într'adevăr la biserica ridicată de Mihai Viteazul, 

Domnul a ridicat o nouă construcţie, înconjurată de ziduri puter- 
nice, servind şi ca loc de apărare; i-a dăruit apoi nu mai puţin de 
patrusprezece sate dintre care treisprezece cumpărate de el însuşi 
dela moșneni cu suma de 472.000 de aspri şi unul dăruit de soţia 
sa, doamna Stanca. La 21 August 1599, această bogată ctitorie 
este închinată de Mihai Viteazul mănăstirii Simopetra dela 'Mun- 
tele Athos, căreia îi fusese închinat şi vechiul lăcaș. O altă ctitorie 
a voevodului —din 1594 —a fost mănăstirea Clococioc sau Clo- 
cociov, în judeţul Olt, lângă Slatina, «zidită și ridicată din te- 
melie » de el, după cum ne spune hrisovul ulterior dela Matei 
Basarab, din 2 Aprilie 1646, şi înzestrată cu două sate. Intăriri şi 
danii au mai primit şi mănăstirile Golgota, Bistriţa, Coşuna, 
apoi biserica domnească dela Curtea Veche (Sf. Anton) şi bise- 
rica catolică din Târgovişte. Un hrisov a primit în 1594—1595 
şi mănăstirea Xenofon dela Muntele Athos. În Ardeal, în afară de 
lăcașul dela Alba Iulia (vezi mai sus, p. 284), el a ridicat, în timpul 
scurtei sale stăpâniri, încă trei biserici, una la Ocna Sibiului, alta 
în satul Lușărdea, în judeţul Someşului, cea de a treia în mar- 
ginea de miazăzi a cetăţii Făgărașului; a făcut de asemenea repa- 
raţii la biserica din Șcheii Braşovului unde a locuit și unde era zu- 
grăvit chipul lui, şi la mănăstirea din Râmeţi. 

Din toate aceste manifestări, se vede că Mihai Viteazul n'a 
fost numai un mare conducător de oști, dar și un domn drept cre- 
dincios, punându-și sabia în slujba credinţei, apărând biserica 
şi pe slujitorii ei şi înzestrând lăcașurile Domnului. Alături de 
Mircea cel Bătrân, de lancu de Huniedoara și de Ștefan, el este 
al patrulea mare luptător pentru creştinătate pe care l-a dat 
neamul nostru. «Ceea ce am făcut —scrie Mihai în lulie 1595 
Polonilor —toate le-am făcut pentru credinţa creștinească, vă- 
zând eu ce se întâmplă în fiecare zi cu bieţii creștini. M'am apucat 
să ridic această mare greutate cu această ţară săracă a noastră, 
ca să fac un scut al întregii lumi creştine ». Sunt cuvinte simbolice, 
pornite din inimă şi luminând puternic întreaga acţiune a eroului. 

Legătura lui Mihai Viteazul. Documentele urmaşilor lui Mihai 
Viteazul vorbesc de o măsură pe care a luat-o marele domn în 
ce privește pe rumâni, adică locuitorii neliberi ai satelor boiereşti, 
mănăstireşti sau domneşti. Această măsură e numită când « așe- 
zământ » când «legătură », o singură dată i se spune «așezământ 

şi legătură ». Prima menţiune și cea mai importantă se găsește 
întrun hrisov din 24 Aprilie 1613 dela Radu Mihnea prin care se 
întăreşte fraţilor Pârvu și Radu, boieri din Slăviteşti, doi rumâni 
din Bălteni, ce le fuseseră contestaţi de un alt proprietar. Hotă- 
rîrea e motivată de faptul «că aceşti rumâni mai sus zişi i-au fost 
apucat așezământul lui Mihai voevod (rurmneHie ANHXAIA BOEROAA) 
la aceşti boieri... Deci Mihail voevod, domnia sa așa au fost 
făcut aşezământ atunci, cum care pe unde va fi, acela să fie 
rumân veșnic unde se va afla». Acest pasagiu a făcut pe Ni- 
colae Bălcescu să atribue lui Mihai Viteazul introducerea rumâ- 
niei sau șerbiei în Țara Românească, iar pe Xenopol să susție 
că e vorba nu de introducere rumâniei ci de «consfinţirea » sau 
«întărirea » ei printr'un «aşezământ formal ». O cercetare amă- 
nunţită însă, întreprinsă în 1915 de părintele meu, a dovedit că 
măsura luată de Mihai n'a însemnat niciuna, nici cealaltă, deoa- 
rece rumânia exista din cele mai vechi timpuri şi nu ca o stare 
neobişnuită, ilegală, care să trebuiască a fi «consfinţită» sau 
«întărită », ci ca o instituţie bine cunoscută, legală, necontestată 
de nimeni. Rostul măsurii a fost cu totul altul și anume a des- 
fiinţat dreptul pe care-l aveau vechii proprietari de a urmări 
şi a readuce pe moșiile lor pe rumânii fugiţi. Expediția lui Sinan 
Pașa a provocat o mare perturbare în întreaga ţară; mulţi ru- 
mâni au fost robiţi, alţii au fugit, ascunzându-se prin locuri mai 
ferite; după retragerea Turcilor, o sumă de sate au rămas pustii, 
în timp ce altele și-au văzut sporită populaţia prin fugarii sta- 
biliţi în ele. Incasarea impozitelor pe temeiul vechiului recen- 
sământ nu se mai putea face; pe de altă parte proprietarii ai 
căror rumâni fugiseră, urmau să înceapă o serie întreagă de cer- 
cetări și procese spre a-şi recăpăta fugarii. Dar aceasta ar îi în- 
semnat o mare întârziere în încasarea impozitelor respective şi 
Mihai Viteazul avca o nevoie extraordinară de bani spre a-și 
putea plăti numeroșii lefegii. De aceea, —la sfârşitul anului 1595 
sau începutul celui următor, în iarnă, când oamenii se strânseseră 
la casele lor --a făcut un nou recensământ fiscal, o nouă «samă», 
cum se spunea atunci și, în acelaşi timp, a hotărît ca fiecare rumân 
să rămâie acolo unde l-a găsit recensământul, cu alte cuvinte, 
vechii proprietari, dela care fugiseră, să nu-i mai poată aduce 
înapoi aşa cum, până atunci, avuseseră dreptul. Măsura lui Mihai 

a îost deci o măsură de ordin administrativ-fiscal. In ultimul 
timp, d-l |. C. Filitti a susţinut totuși că, pe temeiul acestei mă- 
suri, au devenit rumâni o serie de locuitori cari mai înainte fu- 
seseră liberi. Documentele aduse în sprijinul acestei păreri nu 
sunt însă convingătoare. 

Dar dacă Mihai Viteazul nici n'a introdus, nici n'a consfințit 
sau întărit rumânia, nu e mai puţin adevărat că situaţia ţărănimii 
şi în special aceea a micilor proprietari de pământ, a moșnenilor, 
a fost din cele mai grele în timpul domniei lui. Și mai înainte, în 
întreg veacul al XVI-lea, acești moșneni au dus-o rău. Birurile 
erau din ce în ce mai mari şi mai numeroase, în urma lăcomiei 
celor dela Constantinopol. Din cauza acestor biruri, mulţi dintre 
moșneni îşi vând moşia și, odată cu ea, și libertatea, devenind 
vecini sau rumâni. In timpul lui Mihai Viteazul, procesul de ru- 
mânizare se accentuează: o sumedenie de sate ajung proprietatea 
boierilor, un mare număr sunt luate domneşti, pe seama vistieriei, 
din cauza «dăjdiilor» neplătite. Acum se formează imensele 
latifundii ale fraţilor Buzești; Radu clucerul, de pildă, cumpără 
satele Curăteştii, Făureii, Dărăpănaţii, Cioroiul, Otieștii, Gotca, 
Costeştii, Urluianii şi Răbeștii. Mihalcea banul devine proprie- 
tarul satelor Vărăştii, Periaţii, Călugărenii lui Manea și Călugă- 
renii lui Stoica; Teodosie logofătul Rudeanu cumpără Slătioara, 
Foleștii, Popeșştii, Fumoteșştii și Negrenii. Toţi boierii își sporesc 
averea; Mihai însuşi cumpără un număr foarte mare de sate. 
De multe ori se făceau și abuzuri, luându-se moșia cu sila; ni 
s'au păstrat o serie de documente în care sătenii spun că au fost 
rumâniţi «fără voia lor » sau pe nedrept. 

Din cauza presiunii fiscale, a necontenitelor biruri, uneori 
şi a «năpăștilor », s'au produs, în timpul domniei lui Mihai, chiar 
unele mişcări ţărăneşti. O asemenea mişcare a avut loc în ju- 
deţul Dolj, la începutul anului 1596. Ţăranii n'au putut plăti 
« dajdea grea » care se pusese de curând şi atunci când au aflat 
că, împreună cu agenţii executori, sosește şi un detașament de 
300 de Cazaci, au hotărit să se opună. Au chemat deci opt sute 
de Turci dela Vidin; împreună cu aceștia, au surprins noaptea 
pe Cazaci şi, luându-i prizonieri, i-au trecut peste Dunăre. Intr'a- 
devăr grea trebue să îi fost dajdea pentru ca ţăranii să recurgă 
la astfel de soluţii! 

O a doua mișcare, de alt caracter însă, a avut loc pe când 
Mihai se afla la Alba-lulia, după cucerirea Ardealului. Foarte 
multe sate am văzut că fuseseră obligate să se vândă boierilor 
sau fuseseră luate domnești.: Îndată ce s'a aflat în ţară de bi- 
ruinţa dela Șelimbăr, s'a produs o mare frământare printre acești 
nenorociţi cari, odată cu pământul, își pierduseră şi libertatea. 
Au crezut, se vede, că sosise momentul să se răscumpere, să se 
« giudecească » adică să devină «judeci », oameni liberi. Au pornit 
deci, în miezul iernii, peste munţi, la Alba-Iulia. Știm acest fapt 
dintr'un hrisov al lui Radu Şerban privitor la satul Loloieşti din 
Romanați, sat care fusese cumpărat de Stoichiţă, vistiernicul 
din Strâmba. «lar după aceea —spune Radu Şerban —când 
a fost Mihai Vodă domn în Ardeal și când s'a fost ridicat toate sa- 
tele din ţară să se giudecească, iar satul Loloiești ei încă s'au sculat 
și s'au dus la Beligrad, la Mihai Vodă, și s'au plâns la picioarele 
lui, cum că le-a făcut sluga domniei mele Stoica logofătul silă ». 
Din alte documente ştim că s'au mai dus la Alba-lulia și sătenii 
din Corcova, Cordun, Sularul şi Radovanul. Aceștia din urmă, 
neputând obţine dreptate acolo, au mers după Mihai Viteazul 
până la Iași, când a fost cucerită Moldova, dar tot în zadar. In 
Ianuarie 1600, Alba-lulia era plină de sătenii din Țara Româ- 
nească, veniţi să se răscumpere. Dacă n'au obţinut ceea ce do- 
reau, pricina este că Mihai nu putea într'adevăr s'o facă: ar fi 
însemnat să-și ridice împotrivă-i întreaga boierime care, puter- 
nică, numeroasă și bogată, reprezenta atunci un element hotă- 
rîtor în vieața politică, militară și economică a ţării. 

DIN ARDEAL ÎN VEACURILE XV ŞI XVI 


Românii din Ardeal au dat sta- 
tului ungar pe cel mai mare general 
al lui, Iancu de Huniedoara, pe unul 
din cei mai străluciți regi, Mateiag 
Corvinul şi pe ilustrul arhiepiscop și 
diplomat Nicolae Olahul. 


La începutul veacului al XV-lea, Românii din Ardeal erau 
împărțiți în trei mari categorii sociale: șerbii, constituind cate- 
goria cea mai numeroasă şi trăind pe moșiile regelui, bisericii şi 
nobililor cărora erau obligaţi să le plătească dijme, dări și să le 
muncească ; apoi cnezii și voevozii, având o situaţie mai bună, 
în calitatea lor de administratori şi de reprezentanţi ai şerbilor 
față de proprietarii respectivi; în sfârșit, nobilii, bucurându-se 
de toate drepturile şi privilegiile rezervate prin legi, decrete şi 
obiceiuri. Evoluţia, în linii mari, a acestor trei categorii, în vea- 
curile XV și XVI, a fost următoarea: 

Şerbii —li se mai spunea și iobagi, cuvânt care la început, 
a avut totuşi un înţeles de superioritate socială, însemnând «cei 
de frunte, cei distinși » —trăiesc în condiţii din ce în ce mai grele. 
Ei formează elementul impozabil prin excelenţă; asupra lor cad, 
în primul rând, sarcinile fiscale. Ei plătesc censul sau darea pe 
pământ, dau dijme din produse — decretul din 1351 stabilește 
quantumul: a noua parte («nona»), în timp ce în Muntenia și în 
Moldova se dădea a zecea parte —fac apoi diferite servicii sau 
munci. Deşi au, în principiu, dreptul la liberă strămutare — con- 
stituția din 1298 îl prevede în articolul 70 —totuși prin faptul 
că se cere nu numai plătirea în prealabil a dării, dar și voia pro- 
prietarului, acest drept devine, în fapt, adeseori iluzoriu. De 

aceea, iobagii, în revendicările lor, insistă întotdeauna asupra 
acestui punct. Dar, obligaţiile sporind, iar drepturile micșorân- 
du-se, era firesc să se ajungă la mișcări populare. 

Mişearea din 1437. Unio trium nationum. In decursul veacu- 
rilor XV și XVI, au avut loc mai multe asemenea mișcări: două 
au fost însă mai însemnate: una în 1437, alta în 1514. Mişcarea 
din 1437 a izbucnit din cauza unui abuz al episcopului Gheorghe 
Lepeş. Acesta nu strânsese timp de trei ani dijmele care i se cu- 
veneau ; la urmă, le ceru în bloc pe toate și anume, nu în moneta 
obişnuită până atunci, ci în moneta cea nouă care valora mai 
mult decât cea anterioară. Abuzul era deci îndoit. Țăranii unguri 
şi români din nordul Ardealului, sătui de continuile vexaţiuni 
suferite, se ridicară cu toţii şi cerură să li se facă dreptate. Avu 
loc o consfătuire a răsculaților pe dealul Bobâlna —teritoriul 
comunei Olpret —și se formă o delegaţie care ceru nobililor să 
revină la vechile libertăţi. Aceștia însă, având de partea lor şi pe 
voevodul Transilvaniei, pe Ladislau Csâky, în loc să dea ascul- 
tare plângerilor, schingiuiră și uciseră pe trimișii ţăranilor. Izbucni 
atunci o răscoală înfricoșată; mulți căzură de o parte și de alta 
până când nobilii, dându-și seama de gravitatea situaţiei, con- 
veniră, la 6 Iulie 1437, să încheie următoarea convenţie: plata 
dijmelor bisericii să se facă după cursul 1 florin de aur egal cu 100 
de dinari; să nu se mai plătească nobililor «none» adică dijme, 
din grâne și din vin; să se respecte dreptul de liberă strămutare, 
după ce însă în prealabil se va fi plătit «teragiul » adică darea 
pe pământ și datoriile personale; nobilii care vor încerca să-i 
oprească pe nedrept să fie condamnaţi de către comitele ținutului 
la o amendă de trei mărci. Văduva va avea dreptul la moștenirea 
soţului, plătind numai o oaie la trei ani; în cazul când n'au niciun 
fel de urmași, se prevede dreptul de testament. In ce privește 
censul și « darurile » ce trebuiau date anual, se va plăti zece di- 
nari la sărbătoarea Sf. Ștefan, apoi o câblă de ovăz, șase turte 
şi un pui de găină; se va face o zi de lucru, la coasă sau la secere 
Și se vor drege morile. Nu se va mai plăti dijma din porci şi din 
albine, nici darea sau censul numit popular ako. In fiecare an, 
înainte de sărbătoarea Inălțării, se vor strânge pe dealul Bo- 
bâlnei reprezentanţii ţărănimei —câte doi bătrâni de fiecare sat 
— împreună cu căpitanii lor şi vor cerceta dacă nobilii n'au adus 

vreo atingere acestei convenţii; cel care va fi aflat că n'a respec- 
tat-o, să fie proscris. 

Pentru moment, neavând încotro, nobilii consimţiră la aceste 
condițiuni; îndată însă după aceea, făcură o legătură cu Sașii, 
cari avuseseră și ei de suferit de pe urma mișcării, și cu Secuii; 
actul încheiat la Căpâlnea, în ziua de 16 Septemvrie 1437, pre- 
vedea o «uniune frăţească », fiecare parte obligându-se să ajute 
fără întârziere pe celelalte, împotriva tuturor duşmanilor, de 
orice fel. Cine erau dușmanii, în împrejurările de atunci, se poate 
lesne bănui. 

Rezultatele uniunii nu întârziară să se producă. Țăranii, în- 
frânţi în luptele care avură loc, fură siliţi să încheie la 6 Octom- 
vrie, o nouă înţelegere, în condiţii mai grele decât cele anterioare. 
Se prevedea acum că iobagii trebue să plătească stăpânilor lor, 
în fiecare an, o sumă proporţională cu averea respectivă; un 
florin de aur cei mai avuţi, cari aveau un plug cu opt boi, deci 
suprafața arabilă corespunzătoare (pământ era deajuns, iar popu- 
laţia rară !); o jumătate de florin cei cu un plug cu patru boi; 
douăzeci şi cinci de dinari cei cu doi boi sau doi cai. In cazul când 
n'aveau pământ, darea se socotea după numărul oilor, caprelor, 
vacilor sau după cantitatea de vin; cine n'avea vite de loc, și 
muncea cu palmele, plătea 12 dinari. « Daruri» se dădeau de 
trei ori pe an. Stăpânul avea drept să-și judece iobagii şi să exe- 
cute pedepsele; se păstrează însă dreptul de apel la oraş. Se va 
face o zi de muncă pe an, la orice ar vrea stăpânul; se vor repara 
şi întreţine morile. lobagii cari au părăsit moşia în aceste timpuri 
de tulburare fără să-şi plătească «teragiul » şi datoriile și fără 
să obțină voia stăpânului respectiv —şi această ultimă condiţie 
însemna de fapt anularea dreptului de strămutare —vor fi aduși 
îndărăt. Aceeaşi «voie» («habita licentia ») se cere şi pentru 
cei care ar voi să se strămute în viitor. Când vor fi chemaţi la 
oaste de voevodul Transilvaniei sau de vice-voevod, vor trebui 
să se prezinte. Cine va călca aceste dispoziţii, va fi judecat şi 
condamnat ca sperjur. 

Mișcarea a continuat totuși, în unele locuri, și în 1438. Ciocniri 
au avut loc și lângă Cluj. Aci a fost prins conducătorul ţăranilor, 
ungurul Nagy Antal (« quidam Antal Magnus videlicet Hungarus ») 
şi tăiat de către nobili în bucățele; nouă tovarăşi de ai lui au fost 

trași în ţeapă pe dealul din faţa oraşului Turda. Dintre conducă- 
torii Românilor trebue menţionat Mihai din satul Vireag, cari 
în documentul din 6 Octomwvrie 1437 poartă titlul de «capita- 
neus » (« Michael Volachus de Virâgosberek, Capitaneus »). 

Rezultatul mișcării a fost o înrăutățire a stării iobagilor, o în- 
greunare a condiţiilor lor de vieaţă. Ei ajung aproape cu totul 
în puterea stăpânilor lor; zilele de lucru se înmulţesc; dreptul de 
strămutare este, în fapt, suprimat. In 1463, în «constituţiunile 
militare ale celor trei naţiuni transilvănene, adică ale nobililor, 
Secuilor şi Saşilor » aprobate de regele Mateiaș, se introduce o 
nouă măsură care ne arată că pe lângă apăsarea socială, se adaugă 
acum și una de caracter național: se prevede anume, că în caz 
de războiu, pentru paza cetăților să fie întrebuinţaţi «iobagi 
de sânge unguresc» («jobbagiones hungarici sangvinis »). Chiar 
între iobagi așadar, începe să se facă deosebire, după cum erau 
români sau unguri: aceștia din urmă trebuiesc cruţaţi, în timp 
ce primii sunt obligaţi să meargă la războiu. 

Mișcarea din 1514. Legiuirea lui Verboczy. A doua mare miș- 
care, la care au participat Românii din Ardeal a fost răscoala 
din 1514. Ea a izbucnit în următoarele împrejurări: Papa Leon 
al X-lea proclamase cruciata împotriva Turcilor care-şi continuau 
cuceririle în apusul Peninsulei Balcanice. La apelul său răspun- 
seră o mulţime de ţărani, unguri şi români, care, părăsind ogoa- 
rele, se adunară în centrele de mobilizare, la Buda, la Oradea, 
la Alba, etc. Acasă rămăseseră bătrânii, femeile, copiii. Nobilii, 
văzând pierderile la care îi expunea această plecare în masă, 
începură să oprească pe iobagi și să pedepsească pe rudele celor 
plecaţi. De aci, fierbere în taberile de concentrare. Ţăranii înar- 
maţi, în loc să pornească împotriva Turcilor, cum fusese vorba 
la început, se întoarseră împotriva stăpânilor lor. Conducătorul 
cruciatei, săcuiul Gheorghe Dosza, trecu de partea răsculaților; 
focul se întinse repede în întreaga câmpie a Tisei. Sute de nobili 
fură măcelăriți, casele lor distruse. Nădlacul e ars, Cenadul, Șiria, 
Șoimuşul, Lipova sunt ocupate; armata condusă de Ștefan Bâ- 
thory şi de episcopul de Cenad Nicolae Csâky, e sfărâmată. In 
același timp, o altă ceată de ţărani, având în frunte pe popa Lau- 
renţiu, cuprinde Oradea și pustiește comitatele Bihorului și Să- 
lajului. In Maramureș se pare că înșiși nobilii au ţinut cu 

răsculații și «au luat parte la toate faptele lor rele », pentru care 
lucru se va ordona mai târziu o anchetă. Nici partea de Nord- 
Est a Ardealului, regiunea Rodnii şi a Bistriţei, nu e cruţată, 
deși aci pagubele au fost mai mici. Un grup de răsculați pătrunde, 
cu voia orăşenilor însă, şi în Cluj, prădând averile câtorva no- 
bili de acolo. In cele din urmă, Dosza asediază Timişoara. Bă- 
tbory, văzând că regele nu-i poate trimite ajutor, se adresă atunci 
voevodului Transilvaniei, lui loan Szapolyay, rugându-l să in- 
tervie cu armata sa pentru a înăbuși răscoala. Intr'adevăr, acesta 
sosește în faţa Timişoarei şi, în lupta pe care o dă cu ţăranii, 
izbutește să-i învingă şi să facă prizonieri pe Dosza însuși, pe 
fratele acestuia Grigore şi pe o sumă dintre căpetenii. Pedeapsa 
aplicată conducătorului a fost cumplită, impresionând prin feroci- 
tatea ei, şi pe cei mai cruzi: Dosza a fost aşezat gol, pe un tron 
de fier încins, i s'a pus apoi pe cap o coroană tot de fier, incan- 
descentă, şi i s'a smuls cu cleştele înroşit în foc, carnea, bucată 
cu bucată, tovarășii săi, ţinuţi flămânzi timp de 15 zile, fiind 
siliți s'o mănânce. Popa Laurenţiu a fost tras în ţeapă la Cluj, 
„şi apoi ars. Urmă executarea tuturor acelora cari comandaseră 
cetele de răsculați: căpitani, sutaşi sau fruntași precum și a ace- 
lora cari ațâţaseră la omor sau la violuri. Țăranii fură constrânşi 
să plătească toate pagubele suferite de nobili şi, în urma unui 
decret al regelui Vladislav, dat la Buda, în același an, nu mai 
avură dreptul de a se strămuta de pe o moșie pe alta, deveniră, 
cu alte cuvinte legaţi de glie sau «lipiţi pământului». Ei fură 
obligaţi apoi, prin același decret, să lucreze o zi pe săptămână 
stăpânilor lor, să le dea, în fiecare an, un florin de aur sau o sută 
de dinari, a noua parte din toate produsele pământului —în 
afară de a zecea parte cuvenită Bisericii —apoi doisprezece 
pui, două gâște şi, la zece case, câte un râmător îngrăşat. Căsă- 
toriile erau reglementate; numirea vreunui cleric de origine ţă- 
rănească, în demnitatea de episcop, interzisă și, în cazul când 
regele ar face-o totuşi, unui asemenea ierarh nu i se vor plăti 
dijme. Decretul din Buda, având 71 de articole, este o reglemen- 
tare draconică a obligaţiilor iobagilor; aceştia, drept pedeapsă 
pentrucă îndrăzniseră să ceară o vieață mai omenească, ajung- 
acuma «şerbi perpetui», din tată în fiu («perpetua rusticitate. 
sint subjecti »). 

O nenorocită coincidenţă a făcut ca în acelaşi an, 1514, să-şi 
isprăvească și juristul Verbâczi culegerea sa de legi şi obiceiuri 
juridice, cu strângerea cărora fusese însărcinat în mod oficial cu 
şapte ani mai înainte. Sub impresia gravelor desordini provo- 
cate de mișcarea ţărănească, Verbâczi a redactat partea referi- 
toare la iobagi pornind dela dispoziţiile decretului din Buda, a 
dat prin urmare un temeiu juridic apăsării exercitate de nobili. 
Fiindcă era împărţită în trei părţi, această lucrare juridică, ti- 
părită la Viena în 1517, s'a numit și « Tripartitum »: ea e consi- 
derată, pe drept cuvânt, ca un tip al legiuirii de clasă. Mai târziu, 
în 1556, s'a revenit asupra dispoziţiei care oprea libera strămutare ; 
condiţiile care se cereau însă iobagului spre a putea părăsi moșia 
erau de așa natură, încât, de fapt, a rămas tot situaţia creată 
prin decretul din 1514. 

O mişcare țărănească, de proporţii mai mici, a avut loc și în 
1526, în Banat. Aci iobagii s'au ridicat sub conducerea lui Iovan 
Țarul, fiu de Român; turburările s'au întins până la Orăștie. In 
același an, statul ungar era izbit de moarte, la Mohâcs, de arma- 
tele sultanului Soliman Magnificul. 

Ultima mişcare a ţăranilor români din Ardeal în veacul al 
XVI-lea a fost în toamna anului 1599, după bătălia dela Șelimbăr. 
Aflând că ţara are acuma un principe din neamul lor, ei puseră 
mâna pe arme şi începură să atace pe nobili şi să le prade curţile; 
pe unii îi şi uciseră chiar. Mișcarea fu însă înăbușită, deoarece 
Mihai avea nevoie de pătura conducătoare, de cei cari repre- 
zentau statul şi puteau asigura sumele și proviziile necesare între- 
ținerii armatei sale. Dacă stăpânirea asupra Ardealului s'ar fi 
prelungit, cu siguranţă că Mihai ar fi luat măsuri pentru uşurarea 
stării iobagilor români; începutul îl şi făcuse, prin crearea de. 
islazuri și prin scutirile acordate preoţilor (vezi mai sus, p. 283); 
din nefericire, desfășurarea evenimentelor opri brusc acest început. 

Cnezii au continuat, în veacul al XV-lea şi al XVI-lea să ad- 
ministreze satele de iobagi, să facă legătura între aceştia și stă- 
pânii moșiilor (vezi vol. I, p. 270—2). S'a păstrat și deosebirea 
între cnezii obişnuiţi (« communis kenezus ») şi cnezii confirmaţi 
de rege, cari aveau dreptul cnezial ereditar (4 knezus per nostras 
litteras regales in suo kenezatu roboratus »). In timpul luptelor 
necontenite cu Turcii, din veacul al XV-lea, in special din prima 

jumătate, mulţi dintre ei au avut prilejul să se distingă prin acte 
de vitejie şi să fie confirmaţi și 'chiar înnobilaţi. In Banat, în Hu- 
niedoara, în Țara Hațegului, găsim o serie întreagă de asemenea 
cazuri. In 1406, Sigismund confirmă lui Dionisie Ciuca cnezatul 
comunei Mihălenţ din Banat pentru serviciile aduse în diverse 
expediţii militare şi mai ales în aceea din Bosnia, împotriva «infi- 
delului notoriu » Hervoie. In 1420, castelanul cetăților Severin 
Orşova, Mehadia, și Jidova dă un act similar, confirmând lui 
Bogdan, fiul lui Nicolae, cnezatul comunelor Măgoaia, Rechita 
şi Strâmtura, din districtul Comiatului, pentru meritele sale mi- 
litare, mai ales pentru vitejia arătată sub Cetatea Severinului 
în lupta cu Turcii. In anul următor, Nicolae Csâky, voevodul 
Transilvaniei, dăruiește lui Costea, fiul lui Iaroslav, satul Bă- 
rişor din Țara Hațegului, ca răsplată pentru felul cum s'a purtat 
în lupta cu Turcii sub cetatea Hațegului, luptă în care au căzut 
toţi fraţii săi. In timpul regelui Sigismund (1386—1437), a urma- 
şului său Albert (1438—1440), a lui Vladislav 1 (1440—1444) și a 
lui lancu de Huniedoara, ca guvernator (1446—1452), confirmarea 
şi înnobilarea cnezilor din părțile Banatului şi ale Huniedoarei 
se face pe o scară întinsă. O carieră deosebită a făcut Pavel 
Chinezul, învingătorul dela Câmpul Pâinii asupra Turcilor (1479); 
el a ajuns comite de Severin şi ban de Timişoara. 

In loc să întărească însă elementul românesc din aceste părţi, 
înnobilarea duce la un rezultat contrar: el răpește neamului no- 
stru elementele lui cele mai distinse. Intr'adevăr, acești nobili se. 
desnaționalizează: deprind limba maghiară, intră în legături de 
rudenie cu nobilii unguri şi, fapt important, într'o vreme când in- 
îluenţa bisericii era aşa de puternică, trec la catolicism. Mulţi 
au făcut-o de nevoie, deoarece regii unguri, Ludovic mai întâi, 
Sigismund după aceea, dăduseră ordine categorice în privinţa. 
aceasta. Astfel, de pildă, în 1428, Sigismund hotărăşte ca notabilii 
și cnejii din comitatele Severinului și Huniedoarei să nu mai 
ţie preoţi schimatici, adică ortodocşi, pe moșiile lor și să-şi boteze 
copiii în confesiunea catolică. 

Din această nobilime românească s'au ridicat multe figuri 
însemnate. Am amintit mai înainte pe lancu de Huniedoara și 
pe fiii lui, Ladislau şi Mateiaș. Din aceeaşi familie a făcut parte și 
Nicolae Olahul, vestitul arhiepiscop de Strigoniu și cancelar al. 

Ungariei. El era fiul lui Ştefan Olahul a cărui mamă, Marina, 
era sora lui lancu; prin urmare, Nicolae venea nepot de văr 
regelui Mateiaș. S'a născut la Sibiiu în 1493, Ianuarie 10; a făcut. 
studii umanistice strălucite și se pregătea la început să îmbrăţi- 
şeze cariera militară. Constatând apoi că nu are chemare în această 
direcţie, a intrat în vieaţa religioasă, ajungând în 1553 arhiepiscop 
de Strigoniu, cea mai înaltă treaptă a ierarhiei bisericeşti ungare- 
In 1558, a fost făcut baron al imperiului german de către Fer- 
dinand 1; în 1562, tot Ferdinand îl numește regent, adică locţiitor 
al său la conducerea părţii din Ungaria care nu fusese ocupată 
de Turci. A murit la 14 Ianuarie 1568, la Bratislava; osemintele 
i-au fost transportate apoi la Tirnavia, în biserica Sf. Nicolae. 
Nicolae Olahul a scris mai multe lucrări de caracter istoric, geo- 
grafic și religios. In « Hungaria sive de originibus gentis, regionis 
situ, divisione, habitu atque opportunitatibus » el descrie, între 
altele, Transilvania, Banatul, ba chiar și Muntenia și Moldova. 
Se ocupă de originea noastră romană, de asemănarea dintre limba 
noastră și aceea a Romanilor, arată identitatea de limbă, de obi- 
ceiuri, de religie, dintre Moldoveni și Munteni și afirmă că cei 
dintâi «se consideră mai generoși şi mai viteji» decât aceștia 
din urmă. A mai scris o lucrare despre Attila și o Cronică înce- 
pând cu încoronarea regelui Mateiaș și terminând cu încoronarea 
împăratului Ferdinand. 

O altă figură însemnată de origine românească, a fost Mi- 
hail Csdki, numit uneori și Mihail Valahul. S'a născut pe la 1490; 
înaintaşii săi, din părţile Bihorului, primiseră, la 1268, pentru 
meritele lor militare, titlul de cavaleri. A făcut studii la Cracovia 
şi a ajuns în 1543 protopop de Crasna şi canonic de Alba-lulia. 
Era bine înţeles, catolic, după cum catolic fusese şi Nicolae Ola- 
hul şi lancu de Huniedoara. In 1550, Mihail Csâki e numit se- 
cretar al reginei Isabella, văduva lui loan Szapolyay, şi educator 
al fiului acestuia, loan-Sigismund. Impărtășind, şi la bine şi la 
rău, soarta familiei Szapolyay, adânc devotat ei, Csâki ajunge 
după moartea Isabellei (20 Septemvrie 1559) și suirea pe tron 
a lui loan-Sigismund, la o mare influență. In 1564 este numit 
chiar locțiitor («locumtenens ») al Principelui Transilvaniei, după 
cum Nicolae Olahul ajunsese regent al Ungariei. Moare, sărac, 
în 1572, lăsând în urma lui numai o casă în oraşul Huszt 

4 Maramureșul ungar) și a treia parte din domeniul cetăţii acestui 
oraș. Deși catolic, a avut simpatie totuși pentru luteranism; a 
intervenit în favoarea propovăduitorilor noii confesiuni și a ajutat 
cu bani pe Gaspar Heltai, cunoscutul tipograf, ca să tipărească 
biblia în limba maghiară. 

Dintre ceilalţi oameni mai de seamă pe care i-a dat neamul 
nostru în Ardeal, în veacurile XV-lea și XVI-lea, însemnăm pe 
Ştefan Mailath -și pe Gaspar Bekes. Cel dintâi era de fel din 
Ţara Făgăraşului, din satul Ținţari care-i aparţinea. In 1531 i se 
confiscă satul de către principele Ioan Szapolyay, deoarece tre- 
cuse de partea Imperialilor. Cu trei ani mai înainte însă, el ocupase 
cetatea Făgărașului. A asediat pe trimisul Sultanului, pe Aloisio 
Gritti, în cetatea Mediaşului și după ce l-a silit să se predea, a 
poruncit să fie decapitat. O soartă asemănătoare va avea el în- 
suși mai târziu: fiind partizanul lui Ferdinand, ajunge în conflict 
cu Turcii şi este asediat, din ordinul acestora, de armatele dom- 
nilor români, în cetatea Făgărașului (1541). Ademenit, printr'un 
şiretlic, să vie în persoană spre a discuta condiţiile păcei, cade 
prizonier și e închis, pentru tot restul vieţii, în închisoarea celor 
Şapte Turnuri din Constantinopol (vezi şi mai înainte, p. 178). 

« Gaspar Bekes era —sunt cuvintele istoricului ungur A. Ve- 
ress — «român neaoș din ţinutul Caraș-Severinului ». Designat în 
1567 împreună cu Mihail Csâki și cu alţi 2 nemeşi ca executor 
testamentar de către bolnăviciosul Ioan-Sigismund, trimis apoi 
în solie, în primăvara anului 1570, la împăratul Maximilian al 
II-lea, el încearcă să devină principe al Transilvaniei după moartea 
fiului lui Ioan Szapolyay (14 Martie 1571). Este însă învins în 
«două lupte de către Ștefan Bâthory; mai târziu ajunge colabo- 
rator statornic şi devotat al acestuia, ajutându-l în războaiele 
cu Muscalii. 

Biserici, mănăstiri şi episcopi. Vieaţa religioasă a poporului 
românesc din Ardeal s'a desvoltat în condiţii vitrege. Nu numai 
că n'a avut sprijinul statului, toată puterea acestuia fiind în 
slujba catolicismului, și dela o vreme, a diferitelor confesiuni 
protestante, dar n'a beneficiat nici măcar de neutralitatea lui. 
“Spre deosebire de domnii noştri a căror atitudine, în ce priveşte 
toleranța religioasă, a fost exemplară, regii ungurii şi-au făcut 
un punct de program din combaterea «schismaticilor » adică a 

ortodocșilor. In special Ludovic şi, după el, Sigismund au luat 
o serie de măsuri în acest sens (vezi și mai sus, p. 315). In 
asemenea condițiuni, nu e de mirare că n'am putut avea biserici 
mari, strălucite ca acelea ale Saşilor sau mănăstiri vechi, bogate 
cum întâlnim dincoace de Carpaţi. lobagii cei săraci și asupriţi 
au trebuit să se mulțumească, foarte adeseori, cu biserici modeste 
de lemn ; cnejii și voevozii lor, precum și unii dintre nemeși, adică 
dintre boieri, au ridicat, e adevărat, şi clădiri de zid, dar ele sunţ 
de proporții mici faţă de acelea ale orașelor săsești. In special 
împotriva mănăstirilor. s'a îndreptat prigoana oficialităţii cato- 
lice, de aceea nu întâlnim asemenea lăcașuri decât în locuri mai 
ferite, spre margini sau în legătură cu sprijinul acordat de domnii 
şi boierii de dincoace de Carpaţi. Dacă numărul bisericilor din 
Ardeal e însemnat, în schimb acela al mănăstirilor e redus, mai 
ales când facem comparaţie cu Moldova şi cu Țara Românească. 
Vechi, fără a putea preciza data întemeierii, sunt bisericile 
din Sireiu, (vezi fig. 90), din Sântă- Măria Orlea, din Densuș, toate 
în județul Huniedoarei. Pictura celei dintâi ar fi —după cât 
afirmă specialiştii — din anii 1200—1233 ; pictura celei de a doua 
indică sfârşitul secolului al XIII-lea —începutul celui de al 
XIV-lea; cât despre biserica din Densuş — în zidurile căreia se 
află şi blocuri mari de piatră cu inscripţii latine (vezi fig. 91) — 
epoca întemeierii ei constitue o problemă nedeslegată încă a isto- 
riografiei naţionale. Vechi sunt şi bisericile din Râul Bărbat, 
Râul de Mori, Leşnic, Cinciş, Ostrovul Mare şi Gura-Sada (jud. 
Huniedoara); ultimele trei par a data din secolul al XV-lea. 
Cele dintâi menţiuni documentare precise despre bisericile 
româneşti din Ardeal sunt din veacul al XIV-lea. E amintită 
astiel în 1364 biserica /eud, în Maramureș; biserica din Răşi- 
nari, lângă Sibiiu, se crede a îi fost zidită de Radu, tatăl lui Mir- 
cea cel Bătrân, în 1383. Tot cu bani dăruiţi din Ţara Românească 
s'a ridicat în 1384 biserica din Râşnov: așa ne spune cel puţin 
pomelnicul şi o inscripţie de pe zidul din faţă. In 1398 e amin- 
tită în documente biserica românească din satul Rediu (comitatul 
Cojocna). In Ţara Heţegului şi în Huniedoara în genere sunt o 
serie de biserici vechi. Astfel în Sângeorz-Streiu, biserica are o 
inscripţie în limba slavă care cuprinde data 20 Octomvrie 6917 
(1408) şi numele ctitorilor: jupan Chendereş și jupâniţa lui 

Fig. 90. — Biserica din Streiu (Huniedoara), probabil cea mai veche biserică 
din Transilvania 

Nistora şi fiii lui. Biserica din Almașul Mare e pomenită în 1418. 
In târgul Huniedoarei știm că exista în prima jumătate a secolului 
al XV-lea o biserică ortodoxă, sau cel puţin ruinele ei; în- 
tr'adevăr Ladislau, fiul lui Iancu, dă un privilegiu în ziua de 
30 Noemvrie 1456, îngăduind ca pe locul celei dinainte să se ri- 
dice «o capelă » de către Sârbii şi Românii locuitori în acel târg 
(«in loco pristino unam capellam edificare »). La Deva a fost 
de asemenea, până acum câteva decenii, o veche biserică, clădită 
pe cât se pare, între 1370—1444. Lângă Deva, se află biserica 
din Bârsău, refăcută după toate probabilitățile, de către Margareta 
Cherepovici și de către fiica ei, Elena, soţia lui Petru cel Tânăr; 
ambele au fost înmormântate aici. Mai spre miază-noapte, în ţi- 
nutul Zarandului, găsim două biserici vechi: una în Criscior, 
ctitoria voevodului Bâlea, la sfârşitul veacului al XIV-lea (c. 
1385—1390), cealaltă în Ribiţa, ctitoria jupanilor Vladislav și 
Miclăuș, isprăvită de zugrăvit la 15 lulie 1417. In Maramureș e 
amintită, în afară de biserica din Jeud, aceea din Apşa de mijloc, 
la 1428 şi aceea din Sârbi, la 1532. In sfârșit menţionăm cele trei 
biserici ridicate de Mihai Viteazul în timpul scurtei sale stăpâniri 
asupra Ardealului: una în Ocna-Sibiului, ispravnic fiimd vistierul 
Vasile, cealaltă în satul Lușărdea, în judeţul Someșului, a treia în 
marginea cetăţii Făgărașului. 

In ce priveşte mănăstirile, cea mai veche constatată docu- 
mentar e mănăstirea din Peri, în Maramureş. In August 1391, 
Antonie Patriarhul de Constantinopol dă un act din care aflăm 
o sumă de detalii asupra acestui lăcaș. Ni se spune anume că 
mănăstirea are hramul Sfântului Mihail, că e proprietatea voe- 
vozilor Baliţă și Drag, care o aveau «dela părinţii lor », deci dela 
Sas, fiul descălecătorului Moldovei şi că Drag a venit la Constan- 
“tinopol spre a o pune sub « supravegherea şi apărarea patriarhală ». 
De aceea, Antonie numește această mănăstire «stavropighie » și 
întăreşte pe egumenul ei Pahomie ca exarh «peste ţările supuse 
mănăstirii adică Sălagiul, Ardudul, Ugocea, Beregul, Ciceiul, Ungu- 
rașul și Bistriţa (eic răc broxetu&vac T& Hova0TMplo XOp 6 dfowv 7» 
Zeaxrtiov 70 "Aprovvriv 78 "Oyyorta d 'loum:pexiwv 75 Tlrtofiwwv 
80 IloAfavertiv xai iv Iliorpav). E] va trebui să supravegheze 
pe preoţii din aceste ţări», să-i sfătuiască şi să-i înveţe, «să 
judece și să cerceteze judecăţile bisericești » și să sfinţească biserici. 

Fig. 91. — Biserica din Densuș. Blocurile de piatră din care e alcătuit zidul provin dela. 
0 veche construcţie romană. Să se observe în special blocul culcat de deasupra uşei. 

Nu e amintit însă şi dreptul de a hirotonisi preoţi, deoarece 
aceasta ar fi făcut din egumenul dela Peri un adevărat episcop. 
Astăzi mănăstirea nu mai există, iar locul unde ea se înălța 
odinioară aparține Ungariei. 

In același an în care Antonie făcea din mănăstirea maramu- 
reşană stavropighie patriarhicească, Domnul Ţării Românești, 
Mircea cel Bătrân, dăruia egumenului Stanciul şi fratelui său 
Călin satul Scoreiu din "Țara Făgărașului. In acest sat se afla 
mănăstirea al cărei egumen era Stanciul: avem o dovadă docu- 
mentară sigură în acest sens, din 1748. Mănăstirea Prislopului, 
din satul Silvaşul de sus, în Ţara Hațegului, este ctitoria lui Ni- 
codim, deci a fost ridicată în intervalul 1370—4407. In veacul 
al XVI-lea, mănăstirea a fost bogat înzestrată de fiica lui Moise 
Vodă, Doamna Zamfira, care s'a şi înmormântat aci. 

In ţinutul Alba, exista în veacul al XV-lea o mănăstire în 
satul Râmeţ. Inscripţia, posterioară, de deasupra ușii de intrare, 
ne spune că «dintii au fost zugrăvită această sfântă biserică în 
zilele lui Mateiaș Crai, vă leatu 6895» (1487); la proscomidie 
sunt pomeniţi ctitorii: « Erămonah Gherasim, ermonah Petronie, 
er(monah) Mihail, lanu, Avraami, Savul, Maria, Zugrea, Lantea »; 
aci a fost ctitor şi Mihai Viteazul. In judeţul Huniedoarei era de 
asemenea o mănăstire, la Geoagiul de sus. Nu se poate preciza 
data întemeierii, se pare însă că ea cade la sfârșitul veacului al 
XV-lea sau începutul celui de al XVI-lea; în orice caz, este 
anterioară anului 1557 din care avem un document vorbind de 
« dependenţele, veniturile şi foloasele pe care le-a avut din vechime » 
(ab antiquo) episcopatul din acest loc. Vechi sunt şi mănăstirile 
din fostul comitat al Aradului: Găvoșdia, menţionată în 1426 şi 
Hodoş- Bodrog, de asemenea din veacul al XV-lea. 

In părţile de miază noapte ale Ardealului au existat trei mă- 
năstiri. Două din ele erau în regiunea Dejului și anume la Vad 
unde Ştefan cel Mare a zidit o frumoasă biserică de zid şi a în- 
temeiat o episcopie și la « Strâmba » Fizeșului (circa 1470). Cea de 
a treia mănăstire se afla în regiunea Năsăudului. In 1523, fiind 
ruinată, călugării Matei, Șandor şi Petru împreună cu toţi cnejii 
din Valea Rodnei cer voie, la 29 Septemvrie, judeţului şi pârga- 
rilor Bistriţei să zidească în acelaşi loc una nouă. Cererea li se 
aprobă; aflăm că locul era situat între satele Hârdău şi Telciu, 

în partea stângă a drumului, pe o colină, aproape de apa «Byr- 
ckes ». La 14 Fevruarie 1533, când episcopul Ilarion obţine o 
nouă întărire dinpartea sfatului orăşenesc, mănăstirea avea ceva 
avere: o moară, făcută chiar de Ilarion, câteva curături, cumpărate 
de acelaşi, o față de pădure, donată de Bistriţeni şi niște pășune. 

Oricât ar îi fost de modeste bisericile, oricât de rare şi sărace 
mănăstirile, ele implicau totuși, în mod necesar, prezenţa unor 
ierarhi. A trebuit să existe în Ardeal, din cele mai vechi tim- 
puri, feţe bisericești mai înalte, arhierei şi episcopi care să sfin- 
țească lăcașurile şi să hirotonisească pe acei ce aveau să slujească 
în ele. Nu s'au putut compara evident, sub raportul material 
al organizării administrative, al averii, al veniturilor, cu impo- 
zanţii episcopi catolici, sprijiniți de oficialitate și îmbogăţiţi 
prin dijmele iobagilor. Sub raportul spiritual însă, al harului, 
n'au stat întru nimic mai pre jos; putem spune chiar că modestia 
condiţiilor lor de traiu, simplicitatea vieţii lor între plugarii şi 
păstorii băștinași ai Ardealului, îi apropia mai mult decât pe 
ceilalți de esenţa însăşi a învăţăturii lui Isus. In 1234, papa Gri- 
gore al IX-lea scrie lui Bela, principele de coroană al Ungariei, 
despre «oarecari pseudo-episcopi ce ţin ritul Grecilor» și cari 
se află în episcopatul Cumanilor, adică în ţinuturile dela răsărit 
şi miază-zi de Carpaţi. Astfel de «pseudo-episcopi» —în rea- 
litate, pentru noi, episcopi adevărați —trebue să se fi aflat şi 
în Ardeal. Nu le știm numele, nu știm unde au stat, dar că au 
existat, este în afară de orice îndoială. 

Cea dintâi știre despre un ierarh ortodox, în ţinuturile de peste 
munţi, datează abia din 1456. La începutul acestui an, constatăm 
că trăia în târgul Huniedoarei un episcop Joan, venit tocmai 
din Caffa, înfloritorul oraș al Crimeii. El sfinţea pe preoţii din 
împrejurimi, din regiunea Devei, a Șoimușului și poate ar fi pă- 
storit mult timp, dacă nu intervenea prigoana bisericii catolice. 
În urma îndemnului călugărului loan de Capistrano, care scria 
la 6 Ianuarie 1456 nobililor ardeleni, asmuţindu-i asupra preo- 
ţilor ortodocşi, episcopul Ion fu prins în împrejurimile Lipovei, 
dus la Timișoara și apoi la Buda. Aci el trecu, de voie, de nevoie, 
la catolicism, şi porni după aceea la Roma. În urma îndepărtării 
lui, lancu de Huniedoara dădu un ordin, la 7 Fevruarie 1456, 
ca toţi preoţii pe care-i sfinţise loan să devie catolici sau să plece 

de pe domeniile sale. Nu ştim exact ce succes a avut acest ordin; 
ştim însă din scrisoarea cu data 10 Fevruarie 1456 a călugărului 
minorit Mihail Szekely că Românii ţineau cu tărie la vechea lor 
«lege », încurajați și de predicile unui protopop Petru, și că — 
redăm expresia însăşi a călugărului — mai bucuroşi erau să sară 
în foc decât să fie botezați catolici. 

După loan din Caffa, întâlnim pe un alt ierarh, /oanichie 
din Belgradul sârbesc. Acesta avea sub păstorirea sa pe Românii 
din Maramureş; în 1479, el obţinu dela regele Mateiaş ca preoţii 
ortodocşi din acel ţinut să nu mai plătească vistieriei, niciun fel 
de dare, ordinară sau extraordinară. Ioanichie păstorea și asupra 
Sârbilor cari se așezaseră în Ungaria, fugind din faţa Turcilor; 
foarte probabil tot de el ascultau şi Românii din «părţile ungu- 
reşti » adică din regiunea Crișanei care se întinde spre vest de 
Munţii Apuseni. 

Al treilea episcop ortodox, pe care-l cunoaştem, până acum, 
în Ardeal, este Marcu. El se așezase în satul Feleacului, lângă 
Cluj, îşi cumpărase aci casă și moșie dela preotul satului Vasile 
şi luase pe lângă sine pe unul din copiii acestuia, pe Danciu. In 
1488, constatăm că Danciu — devenit în călugărie Daniil — păsto- 
reşte în locul lui Marcu, fie că acesta murise, fie că plecase în altă 
parte. In 1498, Isac vistiernicul moldovean dărueşte o frumoasă 
evanghelie, ferecată în argint, «mitropoliei » —de fapt episco- 
piei — din Feleac. Nu ştim când a murit Daniil, în orice caz înainte 
de 1534. După el găsim în 1538 pe Petru; cu acesta se încheie 
şirul episcopilor de Feleac pe care-i cunoaștem astăzi. 

Obţinând dela regele Mateiaş cetatea Ciceiului, de care de- 
pindeau zeci de sate, precum şi Cetatea de Baltă, Ştefan cel 
Mare se gândi să dea acestor noi supuși ai săi nu numai condu- 
cători militari și administrativi, adică pârcălabi, dar şi un con- 
ducător bisericesc. Intemeie deci mănăstirea dela Vad și făcu pe 
egumenul ei episcop peste ţinutul pe care-l stăpânea în Ardeal. 
Nu ştim cum s'a numit acest prim episcop de Vad, nici cât a pă- 
storit el; cunoaştem însă pe Varlaam, în 1527, apoi pe Anastasie, 
din 1529 înainte. Pe vremea lui Rareş, Anastasie păstorea nu 
numai cele 60 de sate ale Ciceiului, administrate de șapte voevozi, 
şi acelea, mult mai puţine, ale Cetăţii de Baltă, dar încă și 24 
de sate care depindeau de cetatea Ungurașului, precum și 50 de 

sate din comitatul Bistriţei: un teritoriu deci considerabil. In 
1546, e numit un nou episcop de Vad, Tarasie; ni s'a păstrat 
scrisoarea din 19 Iulie, prin care domnul anunţă faptul Bistri- 
ţenilor. După el vine Gheorghe; la 5 Ianuarie 1550, Iliaș fiul lui 
Rareș, cere pentru el, tot dela Bistriţeni, scrisori «către ţăranii 
din ţinutul Bistriţei care se ţin de credinţa grecească, spre a-i da 
acestui episcop venitul, a-l asculta şi a-i fi credincioşi cu cinste ». 

Toţi episcopii de Vad erau hirotonisiţi la Suceava ; ei ascultau 
de Domnul și de mitropolitul Moldovei. Aveau venituri din sa- 
tele peste care păstoreau; în afară de aceasta, episcopia mai stă- 
pânea, cu titiul de proprietate, şase sate: Vad, Slatina, Bogata 
românească, Bogata ungurească, Soareş, Lunca și o moară în 
satul Căţcău. 

După Gheorghe, Ciceiul şi Cetatea de Baltă fiind pierdute 
de către domnii moldoveni, şirul episcopilor de Vad se întrerupse; 
el va fi reluat în 1574 cu Eftimie care, mai înainte episcop al Ar- 
dealului și apoi episcop de Roman, chemat de loan Vodă Viteazul, 
fusese nevoit să se întoarcă îndărăt peste munţi, după moartea 
cumplită a protectorului său. Lui Eftimie, care a păstorit până 
în 1576, când moare, îi urmează Spiridon; acesta păstrează 
scaunul episcopal până în 1599, când găsim în locul lui pe Joan 
Cernea. In Septemvrie 1605 vlădică e din nou Spiridon. 

In partea de miază-zi a Ardealului, mănăstirile dela Geoa- 
giul de sus şi dela Silvaș, au fost şi ele câtăva vreme reședința 
unor episcopi. În cea dintâi constatăm la 1557 pe un Cristofor, 
numit de Isabella, văduva lui loan Szapolyay, «după rugă- 
ciunea unor credincioşi ai noștri și pentru meritele, virtuțile și 
cunoștințele speciale de limbă şi literatură grecească, cu care am 
înțeles că este înzestrat ». Cu acest prilej, aflăm și de « dependen- 
ţele, veniturile și foloasele pe care le-a avut din vechime» epi- 
scopatul de aici. După Cristofor, vine Sava —iîl constatăm în 
primăvara anului 1559 — după acesta Gheorghe din Ocna Sibiului 
și în curând, la 10 Aprilie 1562, din nou Sava. De episcopul 
din Geoagiul de sus depindeau preoţii din districtele Haţeg şi 
Caransebeş. 

Mai puţin bine informaţi suntem asupra episcopilor dela 
Silvaș. Dintre călugării de aici vine Joan care ajunge, sub Mihai 
Viteazul, mitropolit la Alba-lulia. Nu cunoaștem, e adevărat, 

numele vreunui episcop de Silvaş; existența unei reședințe epi- 
scopale în această mănăstire se poate deduce însă cu siguranţă 
din titlul pe care-l poartă, în veacul al XVII-lea, mitropoliţii 
de Alba-Iulia: după «al Vadului » aceştia își spun «al Silvaşului ». 

Şi la Ineu, pe Crișul Alb, spre nord-est de Arad, găsim la sfâr- 
şitul veacului al XVI-lea, dela 1595 înainte, un episcop român. 
Se numea Teodor și avea sub autoritatea sa, după toate proba- 
bilităţile, pe credincioșii din «părţile ungurești ». Amintirea ace- 
stui scaun episcopal, al Ineului sau «al lenopolei» s'a păstrat 
în titulatura actualilor episcopi de Arad. 

Nu se poate vorbi în genere, în veacul al X V-lea şi al XVI-lea, 
în Ardeal, de o stabilitate și de o continuitate riguroasă a scaunelor 
episcopale, nici de o împărţire precisă a teritoriului supus juris- 
dicţiei fiecăruia, așa cum constatăm dincoace de Carpaţi, în Ţara 
Românească și în Moldova. Uneori simpli egumeni împlinesc 
atribuţii episcopale: e cazul egumenului din Perii Maramure- 
reșului, care, după cum am arătat, avea dreptul să sfințească 
biserici. Alteori, acest rol revine unor protopopi: astfel sunt pro- 
topopii de Şeghişte, ai Crișurilor, un Dan (1503), un loan (1538), 
un Petru (1554) sau protopopii de Huniedoara și de Haţeg, un 
Petru (1506—1526) și un Moise Peștişel (1582). Nu există, până 
în a doua jumătate a veacului al XVI-lea, niciun arhiepiscop 
sau un mitropolit oficial recunosrut, de care să asculte diferiţii 
episcopi. Eftimie, sfinţit de patriarhul Macarie din Pec-ul sârbesc, 
este cel dintâi ierarh căruia i se recunoaşte, în Septemvrie 1572, 
într'un ordin iscălit de Christofor Bâthory, fratele principelui 
Ştefan Bâthory, dreptul de a păstori pe Românii din întreaga 
ţară a Transilvaniei și din părţile ungurești («ubique in regno 
Transilvaniae ac partibus regni Hungariae »). Plecând în 1574 
în Moldova, unde fusese chemat de Ioan Vodă Viteazul, în locul 
lui e ales Christofor —altul decât cel numit de Isabella —care 
păstorește până în toamna anului 1579, când închide ochii. Dieta 
din Turda hotărăşte atunci, în ziua de 21 Octomvrie, ca «preoţii 
români să-și aleagă episcop român pe cine vor voi, de oarece 
episcopul lor de până acum a murit, şi principele să întărească 
pe acela, pe care-l vor alege dintre ei». Potrivit acestei hotăriri, 
este ales Ghenauie care-şi ia titlul de «prea sfinţitul mitropolit 
chir Ghenadie al Ardealului »; Braşovenii îi spuneau: «luminatul 


www.dacoromanica.ro 


BISERICI, MĂNĂSTIRI ŞI EPISCOPI 327 


mitropolit marele Ghenadie, de în tot ţinutul Ardealului şi al 
Orăziei ». Hirotonisirea lui se face la Târgoviște, reședința îi este 
la Alba-Iulia, unde âvea, în deplină proprietate, o casă, în afara 
zidurilor cetăţii. Ghenadie păstorește până la sfârșitul lui Fe- 
vruarie 1585, când, decedând, îi urmează Joan dela Prislop «om 
erudit, cumpătat, modest, cu vieaţă curată», cum îl descrie un 
act contemporan. În actul de numire, din 20 Martie, principele 
Sigismund Bâthory spune că loan va avea în seama sa «toate 
bisericile românești din Ardeal şi părţile ungurești, afară de acele 
biserici peste care, după învoirea noastră, păstorește Vlădica 
Spiridon ... şi el Român», şi care se aflau în comitatele Cluj, 
Turda, Crasna, Dobâca, Solnocul de mijloc şi Solnocul dinăuntru. 
Aşa dar, nici loan nu păstorea la început întreg Ardealul; aceasta 
se va întâmpla numai în timpul lui Mihai Viteazul. Prin tratatul 
din 20 Mai 1595 încheiat la Alba-lulia se prevede că «toate bi- 
sericile din stăpânirile seninătăţii sale (Sigismund Bâthory !) vor 
îi sub jurisdicţia mitropolitului din Târgovişte». După aceea, 
cu prilejul vizitei pe care o face Mihai peste munţi, în Dechemvrie 
1596, el ridică un frumos lăcaş, o mănăstire, chiar în Alba-lulia, 
în afara zidului cetăţii, In sfârșit, după biruinţa dela Șelimbăr, 
Mihai numește pe loan păstor al tuturor Românilor din Ardeal 
şi-i hotărăşte drept reşedinţă mănăstirea pe care o ridicase cu 
mai puţin de trei ani în urmă. Acuma pentru întâia oară, există 
un conducător spiritual al intregului Ardeal; loan se intitulează, 
într'o scrisoare autografă, « maci sexi (Cu mila lui Dumnezeu) 
loan vlădica ot Belgrad (Alba-Iulia) »; mitropolia va fi, în actele 
urmaşilor săi, « Arbiepiscopia şi Mitropolia Bălgradului, Vadului, 
Silvașului, Făgărașului, Maramureșului şi Ţerii Ungureșşti iproci » 
(iproci = şi celelalte). 

Actul lui Mihai Viteazul era nu numai începutul unei noi ere 
în organizarea ierarhică a Românilor din Ardeal, dar și dovada 
categorică a insuccesului încercărilor anterioare de a abate pe 
îraţii noştri de peste munţi din drumul dreptei credinţe. Saşii 
voiseră să-i câștige pentru luteranism, tipărind cărţi bisericeşti 
în limba noastră, cum este acel «catechism luteran» apărut la 
Sibiiu, în 1544. Principii Transilvaniei încercaseră să-i câștige 
pentru calvinism ; numiseră chiar şi trei «superintendenţi », adică 
episcopi calvini, anume pe Gheorghe de Sângeorz (Dechemvrie 

1566—1569, înainte de 8 Fevruarie), apoi pe Pavel de Turdaș 
(1569—1577, înainte de 241 Aprilie) şi, în sfârșit, pe o rudăa 
acestuia din urmă, poate fiul său, Mihail de Turdaș. Cu toate sior- 
ţările oficiale, cu toată osteneala pe care şi-o dădură aceşti epi- 
scopi calvini, cari convocară şi mai multe sinoade (unul la Aiud, 
la 16 Octomvwrie 1569, altul la Cluj, la 1 lanuarie 1574), rezul- 
tatele fură, sub raportul convertirei, ca şi nule. Rămase însă 
un câștig însemnat, în altă direcţie, şi anume traducerea, tipă- 
rirea și răspândirea cărţilor bisericeşti în limba română. O bună 
parte din activitatea ardelenească a lui Coresi şi Paliia dela Oră- 
ştie sunt consecinţa încercărilor de convertire făcute de Sașii 
luterani și Ungurii calvini. 

Înființarea Principatului Tran- 
silvaniei, în secolul al XV-lea, se 
explică, în parte, prin situația deo- 
sebilă pe care a avut-o întotdeauna 
țara de peste munţi în cuprinsul sta- 
tului maghiar. 


Transilvania sau Ardealul, adică ţinutul mărginit de Carpaţi 
şi de Munţii Apuseni a avut intotdeauna o situaţie deosebită în 
cuprinsul statului unguresc, a fost o individualitate aparte, cu 
caractere proprii, cu un conducător special. 

Vor unii învăţaţi unguri, ca de pildă juristul şi istoricul Akos 
de Timon, să prezinte Transilvania numai ca «un concept geo- 
grafic » ca ţinutul «de dincoace de păduri sau de Munţii Apu- 
seni », fără ca să-i recunoască —până la lupta de la Mohâcs —o 
individualitate proprie, juridică şi administrativă. Este incon- 
testabil o greșeală. Transilvania şi-a avut o vieaţă a ei deosebită 
și înainte de 1526, aceasta explică în parte, de ce s'a putut ajunge 
în veacurile XVI şi XVII chiar la o formaţie politică deosebită, 
la principatul Transilvaniei, în luptă adeseori cu partea cealaltă, 
rămasă sub dominaţia habsburgică. E caracteristic faptul că 
ținuturile dela vest de munţii Apuseni, alipite la principatul Tran- 
silvaniei, se numeau « părţile ungurești » (partes regni Hungariae) 
nu numai pentru noi, dar chiar pentru oficialitatea ardeleană. 

Conducătorul administrativ şi militar al Transilvaniei poartă 
numele caracteristic de «voevod»: e o moștenire dela voevozu 
româno-slavi supuşi de Unguri. Dacă n'ar fi avut loc cucerirea 
străină, atunci în câte şi trele ţările româneşti, în Muntenia, în 
Moldova, în Ardeal, cârmuitorul statului ar fi purtat acest titlu 

comun, de «voevod». Aşa, voevodul ardelean a fost scăzut la 
rolul de reprezentant al regelui ungar; numele cel vechiu s'a 
păstrat totuşi, ca unul ce era intrat adânc în conştiinţa băștina- 
şilor ţării. Situaţia înaltă, deosebită, a voevodului Transilva- 
niei se vede chiar din cele dintâi menţiuni pe care le cunoaștem 
despre acest dregător, anume din trei diplome ale regelui Co- 
loman, date în 1103, 1111 și 1113: în ele apare un Mercurius 
princeps Ulirasylvanus. In actele următoare denumirea obișnuită 
este aceea de «wayvoda»; traducându-se acest termen în lati- 
nește, i se mai spune —rareori însă —şi «duz». Prin așezarea 
în mijlocul masei băștinașe, românești, a Secuilor, cu organizarea 
lor administrativă şi juridică pe «scaune» (sedes, în ungurește 
sz6k) diferită de aceea ungurească, pe comitate, apoi prin coloni- 
zarea Saşilor, se sporeşte aspectul deosebit al Transilvaniei, se 
adaugă notele care fac din ea o individualiatate distinctă. Nici 
impozitele pe care le plătesc Românii şi Secuii nu sunt la fel cu 
impozitele din restul Ungariei; mai mult încă, documentele amin- 
tesc chiar de un impozit special al voevodului, tot o urmă—credem 
noi —a vechii situaţii când acest conducător era independent. 

Armata Transilvaniei are locul ei deosebit: ea formează aripa 
stângă a armatei ungurești, precum și drapelul ei deosebit, cu 
semnul: un vultur. Secuii adaugă, ca semne speciale ale armatei 
lor, soarele și luna. E semnificativ că aceste trei elemente se re- 
găsesc și în stemele ţărilor de dincoace de Carpaţi: vulturul — 
cu crucea în cioc —în Ţara Românească, soarele şi luna, atât în 
Moldova cât şi în Țara Românească. 

La lupta dela Mohâcs, armata Transilvaniei n'a participat; 
în drum spre font, ea se afla la Szegedin, când i-a sosit vestea 
dezastrului. Comandantul, voevodul Joan Szapolyay, a dat atunci 
ordin de retragere spre miază-noapte. La Tokay a avut loc o con- 
stătuire, în urma căreia partizanii săi îl designează ca rege al 
Ungariei. Pretendent la tron era însă şi Ferdinand de Austria, 
fratele lui Carol Quintul și îndoitul cumnat al fostului rege: re- 
gina văduvă, Maria, era sora sa, iar el ţinea în căsătorie pe sora 
lui Ludovic. Pe Ferdinand îl susţinea şi palatinul Ştefan Bâthory; 
avea împotriva sa însă o hotărire care se luase în 1505 ca tronul 
să nu se mai încredinţeze unui principe străin. Deocamdată, 
amândoi candidaţii sunt proclamaţi regi: Szapolyay la 11 Noemvrie 

1526, în istorica localitate Szekesiehervăr, Ferdinand la 17 
Dechemvrie la Bratislava (Pozsony). Croaţia recumoaște pe acesta 
din urmă, Slavonia pe cel dintâi. Conflictul armat izbucneşte 
în vara anului 1527. Szapolyay e învins în două rânduri şi silit 
să se retragă în Polonia. După prima înfrângere, dându-și seama 
că singur nu va putea rezista lui Ferdinand, văzând şi opoziţia 
pe care o întâmpina chiar în Transilvania, unde Sașşii ţineau cu 
regele din neamul lor, trimise un sol, pe Hieronim Laszko, la 
Sultanul Soliman spre a-i cere sprijin. Aceasta însemna însă, 
implicit, recunoaşterea suzeranității turcești. Soliman, foarte bu- 
curos, îi făgădui ajutor. In toamna lui 1528, Szapolyay se întoarse 
din Polonia şi izbuti să câştige o biruință asupra adversarului 
său. In anul următor, avu loc o nouă campanie a Sultanului; 
în fruntea unei armate uriaşe —se zice 200.000 de oameni — 
porni acesta împotriva lui Ferdinand. Szapolyay trebui să i se 
înfăţişeze tocmai la Mohâăcs unde, cu trei veri mai înainte, Un- 
gurii suferiseră cea mai mare înfrângere din istoria lor. Soliman 
îi făgădui din nou tot sprijinul și porni mai departe (20 Iulie 
1529). Cu o lună mai înainte, Petru Rareș sdrobise la Feldioara 
pe partizanii ardeleni ai lui Ferdinand (vezi mai sus, p. 173). 
La 3 Septemvrie, începu asediul Budei; într'a șasea zi, mercenarii 
cari apărau cetatea, deschiseră, în urma unei răsmeriţe, porţile. 
La 27 Septemvrie începu asediul Vienei; fiind însă cu vitejie 
apărată, ea nu putu fi luată. Soliman se întoarse atunci îndărăt, 
lăsând Buda în stăpânirea vasalului său loan Szapolyay. Cu aceasta 
însă războiul cu Ferdinand nu încetă. Ungaria se împărţise în 
două tabere, una zisă «turcească », cealaltă «germană », ele vor 
continua ostilitățile până în 1538 când, la 24 Fevruarie, se în- 
cheie, în sfârșit, după unsprezece ani de lupte interne, o pace 
la Oradea Mare. Lui Szapolyay i se recunoscu titlul de rege 
și stăpânirea asupra Transilvaniei, nu însă asupra Croaţiei şi 
Slavoniei; în ce priveşte Ungaria propriu zisă, fiecare rămase 
cu partea pe care o ocupase. Se consfinţi, prin urmare, starea 
de fapt. 

Un an după încheierea păcii, în Fevruarie 1539, avu loc nunta 
lui Szapolyay cu /sabella, fiica regelui Poloniei Sigismund. In 
1540 i se năştea un fiu, loan-Sigismund; îndată după aceea, la 
22 Iulie, Szapolyay muri, de urmările unui atac de apoplexie; 

înainte de a închide ochii, trimise însă la Soliman, rugându-l 
să aibă grije de fiul său. 

Conducerea treburilor în Transilvania rămase acum pe mâna 
«fratelui » George Utieszevycs-Martinuzzi, un călugăr născut în 
Croaţia, dar legat de multă vreme, încă din 1504, de Szapolyay 
care făcuse din el omul său de încredere. Martinuzzi hotări să 
păstreze ţara pentru nevârstnicul loan-Sigismund; acesta fu de 
altfel proclamat rege pe câmpul dela Râkos. Ferdinand care cre- 
zuse că prin moartea fostului său rival, va deveni stăpân și al 
Transilvaniei, asedie, drept răspuns Buda, în Mai 1541. Atacurile 
sale sunt însă respinse de Martinuzzi; între timp soseşte avan- 
garda turcească; aceasta atacă, la rândul ei, pe asediatori şi-i 
bate cumplit, făcându-i să piardă 16.000 de oameni. Cetatea 
scăpase de a fi cucerită de Ferdinand, căzu însă în mâinile lui 
Soliman. Intr'adevăr, Sultanul ceru la 29 August să i se înfăţişeze 
copilul lui Szapolyay ; cererea îi fu satisfăcută, dar pe când micul 
loan-Sigismund, însoţit de Martinuzzi și de comandanţi unguri 
era în lagărul turcesc, lenicerii intrară în grupuri răzlețe în oraș 
şi ocupară cetatea, fără să tragă un singur foc măcar. Ironic, 
Soliman spuse că dăruiește fiului lui Szapolyay Transilvania 
şi părţile de lângă Tisa, dar că oprește Buda, pe care i-o va re- 
stitui când va fi major.. Comandant al cetăţii fu numit, cu titlul 
de beglerbeg, un renegat ungur, Mohamed; partea din Ungaria 
ocupată de Turci deveni pașalâc: se introduseră instituţiile tur- 
ceşti ; teritoriul fu împărţit în 15 sangeacuri, corespunzând jude- 
elor noastre, se dădură proprietăţi spahiilor. Steagul verde avea 
să fluture deasupra Budei nu până la majoratul lui loan Sigismund, 
ci timp de o sută patruzeci și cinci de ani, până în ziua de 2 Sep- 
temvrie 1686. 

Reîntors în Ardeal, Martinuzzi convocă în 1544 dieta de Turda 
care luă o serie de hotăriri importante: « Părţile ungurești » fură 
alipite Transilvaniei; loan-Sigismund fu recunoscut ca rege al 
țări astfel mărite; în timpul minorităţii se hotări ca treburile 
publice să fie conduse de Martinuzzi care avea şi dregătoriile de 
vistiernic și judecător suprem. Acesta va fi ajutat însă în câr- 
muire de un sfat de 22 de nemeși. Dieta urma să se întrunească 
anual pentru a fixa impozitele și a rezolva chestiunile referitoare 
la armată și la apărarea ţării. Cu un an mai înainte, în 1543, se 

stabilise principiul libertăţii religioase. Pe aceste baze, ţara în- 
cepu să progreseze, finanţele se îmbunătăţiră. Din punct de ve- 
dere politic însă, Transilvania rămase sub suzeranitatea turcească, 
întocmai ca și Moldova şi Ţara Românească. Tributul trimis 
la Constantinopol fu, la început (1541) de 10.000 de florini de 
aur; dela 1575 însă și până la 1601, el spori la 15.000. 

In anul 1551, situația Imperialilor devenind bună, Carol al 
V-lea fiind biruitor asupra tuturor vrăjmașilor săi, se păru că a 
sosit momentul pentru o acţiune împotriva Turcilor, pentru o 
încercare de a se reface vechea Ungarie. Spre a facilita acest plan, 
Martinuzzi convinse pe Isabella ca să renunţe, în numele fiului 
ei, la tron, primind în schimb dela Ferdinand suma de 100.000 
de florini și ducatele de Oppeln și Ratibor, iar loan-Sigismund 
ducatul Zips și făgăduiala căsătoriei cu o principesă. Transil- 
vania fu încredințată comisarilor imperiali, lui Toma Nâdasdy 
și generalului Ioan Castaldo (21 Iulie 1551), iar Martinuzzi de- 
veni arhiepiscop de Gran (Esztergom) şi cardinal. Sultanul, văzând 
întorsătura pe care o iau lucrurile, trimisese în 1550 o armată 
în Ardeal; comandantul ei însă fu cumpărat; cu Domnii din Mol- 
dova —llie Rareș —şi din Țara Românească — Mircea Cio- 
banul —se ajunse, se pare, la o înţelegere, așa încât Turcii se 
retraseră, cu atât mai mult cu cât Martinuzzi, în faţa primejdiei, 
se grăbi să trimită Sultanului tributul şi să se desvinovăţească, 
aruncând răspunderea celor întâmplate pe alţii. Acest exces de 
abilitate însă îi aduse pieirea: Ferdinand, ne mai având încredere 
în el, îngădui generalului Castaldo să-l suprime: « Fratele George » 
fu ucis la 17 Dechemvrie 1551 la Vinţul de jos. In anul următor, 
Turcii cuceriră Timișoara (26 Iulie 1552) şi înființară aci un nou 
pașalâc, cu zece sangeacuri. 

Stăpânirea Austriacilor în Ardeal se arătă însă foarte aspră. 
Soldaţii lui Castaldo făceau tot felul de neorândueli; abuzurile 
se ţineau lanţ, fiscalitatea era din ce în ce mai mare. Așa încât 
dieta din Sebeșul Săsesc, la începutul anului 1556, fu foare mul- 
țumită să recheme pe Isabella și pe loan-Sigismund. Aceștia se 
întoarseră cu ajutorul domnilor noştri, al lui Pătraşcu cel Bun 
și al lui Lăpuşneanu Alexandru (vezi mai sus, p. 192). In 1559, 
după moartea mamei sale, loan-Sigismund, deși n'avea decât 
nouăsprezece ani, luă singur conducerea statului, domnia lui a 

ținut până în 1571. Nici Ferdinand, nici urmașul acestuia, Ma- 
ximilian (1564—1576), nu voiră să-i recunoască titlul de rege. 
In timpul lui, avu loc, în 1566, o nouă expediţie a bătrânului 
Sultan Soliman, când îu cucerită cetatea Szigetvăr, la nord de 
râul Drava; tot în acest timp, se ţinură dietele prin care fu recu- 
noscut şi organizat în Ardeal calvinismul (1564 şi 1567) şi unita- 
rismul (1571). Ultima confesiune, având ca principiu esenţial ne- 
garea treimei, era susținută cu nulă căldură de medicul curţii, 
George Blandrata. 

După moartea lui loan Sigismund (14 Martie 15741), îu ales 
principe al Transilvaniei Ştefan Bâthory. Impotriva acestuia se 
ridică însă Gaspar Bekes, român de origine și stăpân al cetăţii 
Făgăraşului: trebui să se facă o expediţie pentru ca Bekes să fie 
obligat a părăsi ţara, lăsându-și cetatea în mâinile adversarului. 
Nici a doua încercare nu avu mai mult succes: biruit la Iernut pe 
Mureş, Bekes își dădu seamă că nu va putea lua locul lui Bâthory 
şi de aceea preferă să se împace cu fostul său dușman, devenindu-i, 
apoi chiar un statornic și preţios sfetnic și comandant militar. 
La 14 Dechemvrie 1575, Ştefan Bâthory fu ales și rege “al Po- 
loniei; plecă deci în noua sa ţară, lăsând în locu-i în Ardeal, pe 
fratele său, Christofor. Acesta domni din 1576 până în 1581 când, 
murind, îi urmă fiul nevârstnic Sigismund, sub regența mamei 
sale. Dacă Ștefan Bâthory, întemeietorul dinastiei, a fost un 
cârmuitor priceput, cu însuşiri deosebite, fapt care a şi îndemnat 
pe Poloni să-l aleagă ca rege, în schimb însă nepotu-său n'a avut 
nici pe departe darurile care se cer unui cârmuitor de noroade. 
Nehotărit, lăsându-se condus de alţii, urmărind planuri dispro- 
porţionate faţă de mijloacele pe care le avea, îngâmiat şi lău- 
dăros, Sigismund a fost o pricină de continuă tulburare şi şi-a 
isprăvit în chip lamentabil domnia. A vrut să-şi impună auto- 
ritatea asupra Ţării Româneşti şi a Moldovei şi, la un moment 
dat, a izbutit chiar s'o facă; desvoltarea ulterioară a evenimen- 
telor i-a arătat însă că nu era în stare să joace un asemenea rol. 
Pentru relaţiile lui cu Mihai Viteazul şi cu Domnii contemporani 
din Moldova, vezi mai sus, p. 262—296). 

ÎN VEACURILE XV ȘI XVI 


«... Au venit în fața noastră cin- 
stijii şi bunii bărbaţi... toți Vlahi 
buni... rugându-se și cerând dela noi 
bunele şi cinstilele lor legi... (de) cari 
s'au servil ei şi bătrânii lor». 

(Hrisovul din 1435 prin care se 
confirmă vechile privilegii ale 
Vlahilor din valea Cetinei, în 
Dalmația). 


Românii din Peninsula Balcanică neizbutind să-și formeze 
„un stat propriu —acela mixt al Asaneștilor, întemeiat în 1185, 
a devenit în foarte scurtă vreme exclusiv bulgar —nu poate fi 
vorba de o istorie politică a lor, așa cum e cazul cu Românii din 
Muntenia şi din Moldova. Neexistând însă cadrul politic, au lipsit 
şi o sumă dintre manifestările, instituţiile şi realizările care au 
îmbogăţit ființa neamului nostru la nord de Dunăre. Odată mai 
mult, se vede importanţa hotăritoare pe care o are în vieața unui 
popor statul, adică mijlocul cel mai perfect din câte cunoaștem 
astăzi care să-i asigure desvoltarea liberă și multilaterală. Ro- 
mânii din Balcani, împrăștiați sub formă de insule etnice pe o 
suprafaţă considerabilă, din Eubeea până la Niş și din valea Ma- 
riţei până în Istria, n'au putut intra, din cauza aceasta, în câmpul 
de lumină al istoriei europene, decât în mod incidental, într'o 
foarte mică măsură. Știrile asupra lor sunt extrem de reduse, 
dacă le comparăm cu acelea privind pe Românii din Carpaţi; ele 
ne permit totuşi a înfățișa, în linii mari, tabloul vieţii duse de 
această ramură, mai puţin fericită, a neamului nostru. 
Indeletniciri şi organizare. Și în veacurile XV și XVI, şi în 
cele anterioare, ocupaţia principală a Românilor din Balcani a 

fost păstoritul. Ei au continuat, cu turmele lor, străvechile miş- 
cări de transhumanță, suind primăvara la munte și coborind 
toamna la şes, în lunci şi în locuri mai ferite. Cei din Pindco- 
borau fie spre Marea Egee, in Tesalia, fie spre Adriatică, în părţile 
Artei sau pe coastele Epirului; cei din Alpii Dinarici aveau la 
îndemână coastele Dalmației. Orașele de pe ţărmul Adriaticei 
se plângeau adeseori de pagubele pe care li le făceau acești păstori 
cu turmele lor. Astfel, în 1406, Raguzanii scriau regelui Bosniei 
că nu au mai permis Vlahilor să ierneze pe teritoriul lor, deoarece 
au avut de suferit mult din cauza aceasta, ba chiar li s'a omorit 
şi un om. În statutele orașului Segna se prevedea, la finele se- 
colului al XIV-lea, timpul cât pot să stea păstorii români în miș- 
cările lor de transhumanță, pe păşunile oraşului: « De asemenea 
când Morovlabhii coboară din munte şi se duc spre Gaccha, trebue 
să stea două zile și două nopţi pe păşunile din Segna şi tot atâta 
timp când suie la munte ». Impozitele se plăteau în oi şi în brânză; 
numai cei săraci de tot n'aveau turme. Din cauza specializării 
la care ajunseseră Românii în păstorit şi din cauza caracterului 
general al acestei îndeletniciri, termenul Vlah a căpătat chiar, 
dela o vreme, un înţeles tehnic, acela de păstor. Putem spune, 
fără exagerare, că în acest domeniu de activitate, noi am fost 
specialiștii întreg sud-estului european, dovadă terminologia pa- 
storală pe care am dat-o diferitelor neamuri cu care am venit în 
contact. 

In afară de păstorit, Românii din Balcani, se mai ocupau şi 
cu cărăușia. Transportau în carele sau chervanele lor —alteori 
numai pe cai — diferite mărfuri, lână, ceară, brânzeturi, plumb, 
foarte adeseori sare şi cunoşteau ca nimeni alţii drumurile Penin- 
sulei. Negustorii raguzani când se duceau în Serbia aveau drept 
călăuze pe Vlahi. In 1406, doi ambasadori ai oraşului roagă pe 
voievodul Sandalj din Bosnia să revie asupra ordinului pe care-l 
dăduse și care prevedea tocmai, pentru aceste călăuze un drum 
special. Făceau, bine înţeles, şi agricultură; în 1332, dominicanul 
Brocard vorbeşte de grâul din Vlahia Mare care se putea exporta 
prin portul Bodoniţa («le port de Roudonice par ou nous aurons 
largement les blez de toutes manitres de Walaquie». Această 
îndeletnicire n'a avut însă însemnătatea pe care o găsim la Nord 
de Dunăre, în mănoasele câmpii ale Țării Româneşti şi ale Moldovei 

şi pe podișşurile ardelene. In schimb, Românii din Balcani 
au arătat mai multă înţelegere pentru vieaţa orășenească, pentru 
comerţ şi pentru unele meşteşuguri, cum a fost, de pildă, lucrul 
metalelor. Argintarii aromâni s'au bucurat și se bucură încă de 
o binemeritată faimă. 

Lipsa unui stat propriu n'a împiedicat diferitele grupuri de 
Români dela sudul Dunării să-și aibă forme de organizare spe- 
cifice şi obiceiuri sau «legi » ale lor străvechi pe care în genere 
stăpânitorii politici le-au respectat și le-au confirmat. Cunoaștem 
hrisovul pe care Han Frankapan, banul Dalmației şi al Croaților, 
îl dă în 1435 Vlahilor de pe valea Cetinei (hinterlandul oraşului 
Split sau Spalato), întărindu-le « obişnuitele lor legi cinstite și 
bune și drepte... (de) care s'au servit și ei şi bătrânii lor». lată 
câteva din dispoziţiunile mai însemnate ale acestor legi: 1. « Mai 
întâi să nu fie peste ei vreun cneaz cu forța. Dacă vreun cneaz 
le-ar fi urit, au să se sfătuiască cu noi, să aibă voie a-l schimba». 
2. « Vlahul care are sat, va sluji cu uncia, cel care n'are, va sluji 
călare, cu scut și cu sabie ori cu săgeți şi cu sabie». 3. «Cine, 
poruncindu-i-se (?) nu merge la războiu, are să plătească şase 
libre, din care a zecea parte se cuvine voevodului vlah ». 4. « Calul 
ostășesc să nu i se ia ca zălog pentru nicio vină». 5. «Sănu se 
bată în răstimpul dela Sân-Ștefan până la Sân-Martin». 6. «Şi 
să nu fie peste ei voevod niciun Croat, ci unul dintre ei să le fie 
voevod, care le va porunci și se va sfătui cu cneazul nostru». 
7. «Şi judecata să le fie sub Sinj (o localitate pe un afluent al 
Cetinei !) și la judecata lor să nu şadă niciun Croat, ci cneazul și 
juzii lor». 8. «Iar dacă ar cădea asupra cuiva gloabă, să i se ia 
o oaie pentru o libră şi o vacă pentru șase libre. Şi să i se dea 
termin până în ziua a douăzecea, iar dacă n'o răscumpără până 
atunci să o piardă ». 9. «Fiecare casă are să dea la Sî. Gheorghe 
un berbec sau o oaie și un ţap și un caș, iar cine-i așa de sărac 
că nu are caş, o să dea un veronez » (monetă întrebuințată în oraşul 
Verona în Italia !). 10. « Toamna, de ziua Sf. Mărtin să aibă a 
da, după legea lor, câte un dinar de fiecare cal, în afară de că- 
tunari și dvornici ». 1Î. «Şi să nu fie spânzurat nimeni dintre ei, 
pentru nicio vină ». 12. «Şi să nu dea ierbărit la munte, nici în 
iernatice, nici aiurea, unde n'au dat nici pe vremea banului Iva- 
niş ». 13. «Şi Croaţii să nu ţină Vlahi în afară de un păstor». 

Asimilarea de către populațiile înconjurătoare. Organizarea 
lor proprie, obiceiurile sau « legile » pe care le aveau din vechime 
n'au putut împiedica totuşi, acolo unde Românii erau în număr 
mai mic sau mai răzleţiţi, să fie asimilați de populaţia înconju- 
rătoare. Chiar în actul din 1435 de care a fost vorba mai sus, 
mai toţi Vlahii poartă nume croate sau sârbești precum Milic, 
Ostojic, Hrela Golesevic, Vulat Vojnovic, Bilosav Drazevic, etc. 
Incetul cu încetul, Românii din Croaţia, Slovenia, Dalmația își 
pierd caracterele etnice specifice, își schimbă numele, apoi limba. 
Acelaşi fenomen începe să se producă în Serbia veche, în părţile 
Nişului, apoi în munţii Haemus (Balcani), în valea Mariţei, în 
Eubeea. Mulţi dintre ai noştri s'au amestecat cu Sârbii, alţii cu 
Bulgarii, alţii cu Grecii. S'a întâmplat adică același proces care 
a avut loc şi are încă sub ochii noștri cu Bulgarii colonizați în de- 
cursul veacurilor de domnii munteni în câmpia Țării Româneşti. 
Numai în regiunile unde elementul românesc a fost numeros, 
unde a format mase etnice importante, el s'a putut menţine. 
E cazul Românilor din Pind, din Moglena şi a celor din Istria. 
In acest din urmă loc, se constată o puternică imigrare și o ade- 
vărată colonizare, în cursul veacului al XVI-lea. Retrăgându-se 
din faţa 'Turcilor, o sumă dintre Vlahii din Bosnia, Croaţia şi Dal- 
maţia —li se mai spunea și Maurovlahi sau Morlaci, iar Austriacii 
le ziceau Cici —sunt așezați în Istria. Pe litoralul acestei penin- 
sule şi în regiunea Carstului, împăratul Ferdinand 1 distribuie 
Cicilor în 1539 întinse teritorii. În același an, cer voie să se stabi- 
lească în Istria două mii de familii de Morlaci. În împrejurimile 
oraşului Pola au loc numeroase colonizări, în 1556, 1580—81, 
1585—87. Se întemeiază sate noi, se reimpopulează cele părăsite. 
Graţie acestui aflux de noi elemente, Românii din Istria s'au 
putut păstra până în zilele noastre, spre deosebire de aceia din 
Croaţia, Slavonia, Dalmația care au fost asimilați cu desăvârşire. 
Procesul de asimilare a fost ajutat, în multe părţi ale Peninsulei 
Balcanice, şi de faptul identităţii religiei. Ortodocși erau şi Vlahii, 
ortodocşi şi Grecii, Sârbii și Bulgarii. Intr'o vreme când naţio- 
nalitatea cuiva avea mult mai puţină însemnătate decât religia lui 
şi când prezenţa stăpânitorului turc, de altă credinţă, apropia și 
mai mult pe supușii drept credincioși, asimilarea era mai ușoară 
ca astăzi. 

Cucerirea turcească, în afară de exodul unei părţi a Morlacilor 
spre Istria, n'a produs perturbări între Românii din Balcani. 
N'au avut loc nici persecuţiuni religioase —e bine cunoscută 
doar toleranța turcească —nici vreo atingere a vechilor drepturi 
şi obiceiuri. Dimpotrivă, se poate spune că ei s'au bucurat de mai 
multă linişte şi libertate de mișcare ca înainte. Se organizară 
în Macedonia de sud, în Tesalia şi în Epir, în vremea lui Soliman 
Magnificul (1519—1566), 15 căpitănate. In fruntea fiecăruia stătea 
un căpitan, care împreună cu soldaţii săi, numiţi armatoli, asigura 
liniştea ținutului. Pentru acest serviciu, ei erau scuţiti de im- 
pozite; demnitatea de căpitan se putea lăsa moştenire fiului. 
Familia Buia a dat dela 1495 până la sfârșitul veacului al XVI-lea 
nu mai puţin de 8 căpitani, dintre cari Mercuriu Buia (1495— 
1562) a avut o deosebită însemnătate. Ca reprezentant al autori- 
tăţilor turceşti era un cadiu; instanța supremă de judecată era 
episcopul. In dieceza Ohridei a existat chiar pe la începutul vea- 
cului al XIII-lea și apoi în 1335 un episcopat al Vlahilor. Reşe- 
dinţa lui a fost se pare, la început, în Vranje, după aceea la Lerin 
sau Prilep. 

Mai mult decât Românii dela nord de Dunăre, cei din Penin- 
sula Balcanică au avut înclinare pentru vieaţa orășenească. Ne- 
gustori şi meseriași, cărăuși şi călăuze, ei s'au așezat în vechile 
orașe și târguri şi au întemeiat altele noi. Bitolia, Ohrida, pe 
malul lacului cu acelaşi nume, apoi Janina în Epir, Arta în apro- 
pierea mării lonice, Kastoria, la sud-est de lacul Prespa, Verria 
spre apus de Salonic şi Salonicul însuşi —Sărună cum îi spu-. 
neau ai noștri —au avut întotdeauna un important contingent 
de populaţie vlahă, aromânească. Ea forma imensa majoritate 
în târgurile Moscopole, Călăreţi, Siracu, Gramostea, Clisura şi 
Meizova sau Aminciu, toate existente la finele veacului al XVI-lea. 
Cel dintâi din aceste târguri va avea, după 1600, o desvoltare ex- 
traordinară, ajungând, pe la jumătatea veacului al XVIII-lea «o 
adevărată metropolă a Peninsulei, cu cartiere numeroase şi îru- 
moase, cu pieţe și bazaruri bogate, în care un furnicar de oameni 
şi caravane, de costume şi colori impresionau plăcut ochiul călă- 
torului ». 

Maurovlah sau Morlac de neam a fost Gaspar Gratiani; el 
a ocupat dregătoria de dragoman al Porții; era duce de Paros şi 

Naxos, a ajuns în cele din urmă chiar domn al Moldovei (1619— 
20); o frumoasă carieră, amintind în unele privinţe pe aceea a lui 
Despot și având un sfârşit asemănător. Din Epir a venit fru- 
mosul ginere al lui Petru Șchiopul, spătarul Zotu Tzigara; e o 
întrebare dacă n'a avut sânge vlah în vine; ea se pune şi pentru 
Jane Epirotul, unchiul lui Mihai Viteazul. 

« Terra Blacorum s. 
(Documentul din 1222 al Papei: 
Honoriu al III-lea către Cava- 
lerii Teutoni). 


Tot atât de însemnată ca istoria politică, sub unele raporturi 
chiar mai însemnată, este istoria «instituţiunilor » noastre. Inţe- 
legem prin instituţii totalitatea formelor de organizare în care 
a trăit neamul nostru, începând din cele mai vechi timpuri. In 
paginile următoare vom încerca să înfăţișăm aceste forme, urmă- 
rind pe fiecare din ele pe întreg pământul românesc, adică şi în 
Țara Românească şi în Moldova și în Ardeal. Această tratare 
sincronică este cu putință, deoarece instituţiile noastre n'au de- 
ferit prea mult în ce priveşte Țara Românească şi Moldova. Cât 
despre Ardeal, unele dintre ele au putut să se desvolte mai de- 
parte sub stăpânirea străină, în timp ce altele au fost diformate 
sau înlocuite. 

Numele poporului. Numele nostru generic şi străvechiu, acela 
pe care-l întrebuinţează poporul, este numele de Rumân. Forma 
Român pare a fi mai nouă —o găsim în veacul al XVI-lea în Palia 
dela Orăştie — și se datoreşte influenţei literare. Rumân este însă 
vechiul nume al Romanilor, modificat după legile desvoltării 
limbii noastre. Suntem singurul popor romanic care am păstrat 
numele vechilor stăpânitori; fragmentul etnic al « Rumanșilor » 
sau Retoromanilor din Alpi (sudul Elveţiei și nordul Italiei) e 
prea puţin numeros —câteva zeci de mii —spre a fi pus alături. 
Pe lângă acest nume generic şi străvechiu, noi am mai avut și 
alte nume locale, după formaţiile politice sau individualităţile 
geografice în care locuiam. Ni s'a spus și ne-am spus astfel Olten:, 
Munteni, Moldoveni, Ardeleni, Bănăţeni şi Maramureşeni. Chiar 

în cuprinsul regiunilor care au determinat aceste numiri, s'au 
format apoi alte denumiri, corespunzând unor împărțiri şi mai 
mici, unor ţinuturi caracteristice. Astfel s'au deosebit în Ardeal 
Bârsanii, Mărginenii (în regiunea Sibiului) şi Moţii; în Moldova, 
Vrâncenii. O diferenţiere a avut loc și în legătură cu opoziția 
dintre munte și câmpie. Locuitorii celui dintâi, specializaţi în 
păstorie, s'au numit și mocani, în timp ce aceia cari stăteau la 
şes, îndeletnicindu-se mai mult cu agricultura, au purtat numele 
de cojani. Şi astăzi încă se poate constata diferenţierea aceasta 
şi superioritatea pe care şi-o arogă cei dintâi faţă de ultimii. 

Numele țării. Ca şi pentru popor, noi am avut şi pentru ţară, 
un nume străvechiu și generic: acela de Țara Rumânească. Este 
numele care s'a păstrat și după întemeierea statului, pentru ţi- 
nutul dintre Carpaţi și Dunăre —aci e Vlașca Slavilor năvălitori 
— cât şi pentru o regiune întreagă din Ardeal, pomenită în veacul 
al XIII-lea în două documente latine sub numele de «Terra 
Blacorum » (« Valachorum »). Năvălirea Ungurilor și întemeierea 
celor două state românești, a dus la crearea unor noi numiri. Fie- 
care din cele trei formaţii politice Muntenia, Moldova, Ardealul, 
a căpătat câte un nume oficial; pe lângă acestea, s'au întrebuințat 
însă și alte nume în legătură fie cu așezarea geografică, fie cu 
întemeietorul statului și a dinastiei. 

Numele oficial al Țării Româneşti, acela întrebuințat de can- 
celaria domnească, este, în documentele slave și greceşti, Ungro- 
vlahia (&rrponaakia, ObyypoBidyia), în cele latinești Zransalpina. 
Şi unul şi celălalt au înţeles geografic: Ungrovlahia, termen de 
origine greacă, întrebuințat pentru prima dată în 1359 în cores- 
pondenţa Patriarhiei din Constantinopol cu Nicolae Alexandru 
(denumirea de « Ungrovlahi » apare şi la cronicarul loan Canta- 
cuzino, în legătură cu un eveniment din 1323!) înseamnă « Vla- 
hia de lângă Ungaria», pentru a o deosebi de cealaltă Vlahie, 
din Peninsula Balcanică sau de Rusovlahia afică Moldova; Trans- 
alpina e «ţara de dincolo de munți» (Alpi e luat aci în înțelesul 
generic de munte !). Uneori, chiar de către cancelaria domnească, 
i se mai spune țării și Basarabia, adică ţara lui Basarabă, înte- 
meietorul dinastiei, sau a Basarabilor. Acesta e numele care i 
se dă, de pildă, în documentul din 1396, dela Vlad; domnul se 
intitulează « Woyewoda Bessarabie necnon comes de Severinio ». 

In alte acte din secolele XIV şi XV găsim formele « Bozorabie, 
Basarath, Recapasm, Hacapacm, Bacăpaă ». Dela o vreme, numirea 
de Basarabia nu s'a mai întrebuințat pentru Țara Românească, 
ci a rămas legată numai de o parte, fostă odată a ei, anume 
de fâșia de teritoriu dela nord de Dunăre, între Prut şi Nistru, 
unde stăpâniseră mai înainte Basarabii (fâșie care poartă în 





Fig. 99. — Hartă din 1584, înfățișând ' Țara Românească şi Moldova. Intre altele, citim 
numele localităţilor: Piteşti, (e Pitesd »), Poenari (« Poniar»), Slatina, Floci, Mangalia 
(e Pangala »), Caliacra (Academia Română). 


titlul lui Mircea numirea de «părțile tătărești »). Abia în 1812, 
numele de Basarabia a fost extins în mod arbitrar de către Ruși 
care căutau în felul acesta să provoace o confuzie, vrând să dea 
impresia că e vorba numai de teritoriul restrâns dela nord de 
Dunăre, asupra întregului ţinut dintre Prut și Nistru, până la 
Noua Suliţă şi Hotin. In actele latinești, Munteniei i se mai spune 
și Vlachia, Valachia şi Valachia magna sau maior, rareori și 

Ultralpina (vezi fig. 92). Corespunzând penultimului termen, 
găsim în textele franceze Valachie la grande, iar în cele germane 
die grosse Walachey. Adjectivul de « mare » se explică prin faptul 
că mai era încă o Vlahie, Moldova, faţă de care Țara Românească 
era și mai veche (teritoriu de baştină al Românilor !) şi mai în- 
tinsă. Ungurii o numesc în monumentele lor literare din secolul 
al XVI-lea, scrise în limba naţională, Havas Alfăld care se traduce 
prin Muntenia de jos, iar Polonii îi zic în aceeași vreme Multany, 
care vine totuși dela Moldovan (* Muldan); Turcii şi Tătarii au 
întrebuințat denumirea de Qara-Iflag, adică Vlahia neagră, ad- 
jectivul de negru având aci înţelesul de supus. 

Poporul a zis întotdeauna ținutului dintre Carpaţi şi Dunăre 
Țara Rumânească. Obișnuia el oare, în epoca veche, și denu- 
mirea de Muntenia? In actele interne, n'am întâlnit-o niciodată. 
Apare însă în tratatul comercial acordat de Alexandru cel Bun 
în 1408 negustorilor din Liov: aci se vorbeşte de «ceară mun- 
teană » (mwyn'rahhckiiu tockm). E probabil ca acest termen să 
fi fost întrebuințat şi de popor, dar nu așa de des ca celălalt, 
obișnuit, de Țara Rumânească. 

In ce privește numirile regiunilor mari, naturale, ale ţării 
dintre Carpaţi şi Dunăre, însemnăm pe aceea a Olteniei, ţara Ol- 
tului şi a Bărăganului (iîntr'un document din 1579 forma Băragan, 
B-nparan) nume, se pare, de origine turcă veche. In limba giagatai 
şi în mongolă «buragan » înseamnă «vârtej, furtună »; un topic 
baragan se întâlneşte în Crimeia, un al doilea în Pamir. De aceeași 
origine e și numele celuilalt ţinut de stepă muntean, Burnas-ul 
(în sudul județului Vlașca). 

Moldovei i s'a spus în documentele slave ale cancelariei dom- 
nești din veacurile XIV şi XV în două feluri: « Moldova » în imensa 
majoritate a cazurilor şi foarte rareori « Moldovlahia ». În actul 
din 18 Noemvrie 1393, Roman se intitulează «domn al ţării 
Moldovei » (roenoanum ... Seman MoAAdkcko:); tot aşa îşi spune şi 
Ştefan cel Mare în hrisoavele sale. Numele ţării (vezi fig. 93), vine 
dela acela al râului, iar numele râului e de origine slavă şi ar 
deriva, — zic filologii, — dela molid (molifi). In actele interne sau 
externe, scrise în limba greacă, întâlnim numirile Moldovlahia 
(Moă5ofAayia), Rusovlahia (“Pucofay!x) şi Maurovlahia (Mavpo- 
Băaxiz). Ultimele două apar în corespondenţa şi actele Patriarhiei 


www.dacoromanica.ro 


NUMELE ŢĂRII 


a ————————— 


din Constantinop ol. Rusovlahia înseamnă « Vlahia de lângă Rusia », 

spre a se deosebi de cealaltă de lângă Ungaria, adică Ungro- 
vlahia, iar Maurovlahia înseamnă « Vlahia neagră ». Acest ultim 

termen se găseşte odată şi într'un act slav, scris însă întrun 
mediu cultural grec şi anume în răspunsul pe care-l trimite 
Mohamed al II-lea lui Petru Aron, în 1455, anunţându-l că aşteaptă 
tributul făgăduit de 2000 de ducați de aur. In actele latine, 
Moldova e numită uneori Valachia, alteori, mai des, Valachia 
minor. În unele texte franceze cum e relaţia cavalerului Guille- 
bert de Lannoy, din 1421, găsim « Vallachie la petite». Polonii 
o numeau de obiceiu « Wolochy»; Turcii îi spuneau Bogdan-ili 
sau Qara-Bogdan, după numele întemeietorului. 

Ca nume de regiuni, însemnăm pe acela al Vrancei. El apare 
documentar pentru întâia oară în 1431; e de origine slavă și în- 
seamnă sau «ţara corbilor » (dela vechiul slav &panm negru, corb) 
sau «ţara neagră» poate din cauza pădurilor de brad. Un sat 
Vrancea găsim şi în Oltenia, pe malul Dunării; nume topice având 
aceeași rădăcină sunt foarte numeroase în întreaga Peninsulă 
Balcanică. Bucovina, ca nume propriu al ținutului de miază- 
noapte al Moldovei, este o creaţie a Austriacilor, cu prilejul răpirii 
acestui ţinut, în 1775; mai înainte, nu a existat decât numele 
comun bucovină, de origine slavă, având înţelesul de «pădure 
de fag ». Cu acest înţeles îl întâlnim în tratatul dela Lublin din 
1412, care menţionează «pădurea cea mare numită bucovina ». 

Ardeal este un nume de origine maghiară. Vine din cuvântul 
erdă care înseamnă pădure, plus sufixul -ely, aşadar «ţara pădurii, 
țară de pădure» (Waldland). Istoricii unguri au căutat să facă 
din acest cuvânt un argument în sprijinul teoriei că noi n'am fi 
fost în Ardeal în momentul venirii lor. Dacă sunteţi cei mai vechi 
în această ţară — spun ei — atunci cum se face că întrebuințaţi, 
spre a o numi, un cuvânt unguresc şi nu unul anterior, roman? 
Răspunsul e foarte ușor de dat. S'a întâmplat și la noi în Ardeal, 
același lucru care s'a întâmplat şi în Franţa, în Lombardia, în 
Bulgaria. Câte şi trele aceste ţări au luat numele năvălitorilor 
cari au pus stăpânire pe ele, adică a Francilor, a Longobarzilor, 
a Bulgarilor. Poate totuși susţine cineva, în chip serios, că la ve- 
nirea acelor năvălitori nu era în Galia și în câmpia Padului o 
populaţie mai veche, romanică, sau în Moesia una slavică? Prin 
urmare, întrebuinţarea cuvântului Ardeal de către populaţia ro- 
mânească pe care au găsit-o Ungurii la venirea lor în Transilvania, 
nu are nimic surprinzător, ea se explică prin faptul că acesta a 

îost numele dat de elementul cuceritor și nu poate constitui, în 
niciun caz, un argument în sprijinul teoriei care ne contestă con- 
tinuitatea. 

Denumirea cealaltă Zransilvania (mai rar Ulirasilvania) este 
de origine cultă și se datorește cancelariei latine a regilor unguri 





Fig. 94. — Hartă din 1559, infățişând Ardealul. în colțul de nord-vest, lângă 
Someş, sunt menționate, în mod special, « Satele Românilor» (« Ville Valacho- 
rum 2) (Academia Română). 


(vezi fig. 94). Cuvântul înseamnă «ţara de dincolo de păduri». 
din cauză că pentru Ungurii cari veneau din pustă, adică din 
câmpia Dunării şi a Tisei, Transilvania era într'adevăr, « dincolo » 
de întinsele păduri ale Munţilor Apuseni. 

Numele ţării Pârse. a fost mult discutat; se pare că e de ori- 
gine slavă. Interesant de relevat e faptul că locuitorii de aici 
nu se consideră ca făcând parte din Ardeal, acesta începe numai 
la miază-noapte de Olt. Nunele Făgărașului se crede că vine 
din cuvântul românesc fag, făgar, prin adăugirea sufixului -aş, 
Amlaşul după care s'a numit un întreg ţinut, spre sud-vest de 
Sibiiu, ţinut stăpânit o bucată de vreme de domnii munteni, este 
însă de origine ungurească. 


BIBLIOGRAFIE 


Numele poporului şi al ţării: 1. N. DRĂGAN, Din vechea noastră toponi- 
mie... Bârsa, în Dacorom., 1 (1920—1921), p. 135—145, 2. P. CANCEL, 
Despre « Rumân 9 şi unele probleme lexicale slavo-române vechi, București, 
1921, 97 p. in 8; 3. V. BOGREA, Ungrovlahia, în Anuar. Isi. Cluj, Il (1923), 
p. 356—358,; &. N. DRĂGAN, Toponimie şi istorie, |. Ardeal, în Anuar. Isi. 
Cluj, III (1923), p. 233—246; 5. V. BOGREA, Originea pol. multan, în Dacorom., 
III (1923), p. 814—815; 6. V. BOGREA, Note și observaţii istorico-țilologice 
411. « Bogdan-ili » şi altele, în Anuar. Ist. Cluj, III (1924—1925), p. 508—509; 
7. P. P. PANAITESCU, Călători poloni în Țările Române, Bucureşti, 1930, 
273 p. in 80 (Acad. Rom. Studii și Cercetări, XVII); 8. N. DRĂGANU, Ro- 
mânii în veacurile IX—XIV pe baza toponimiei şi a onomasticei, București 
1933, 682 p. in 8%; 9. CoNsT. C. GIURESCU, Miscellanea. 1. Despre Vrancea, 
București, 1935, 8 p. in 8 (Extras din Rev. Ist. Rom., LV 1934); 10. L. RÂ- 
SONYI, Contributions ă Vhistoire des premieres cristallisations d'etai des Rou- 
mains. L'origine des Basarabas, în Archivum, | (1935), p. 221—253. 


www.dacoromanica.ro 


DOMNUL 


« Eu cel întru Hristos Dumnezeu binecredin- 
ciosul şi binecinstitorul și de Hristos iubitorul 
și singur stăpânitorul Ion Mircea, mare voevod 
și domn, cu mila lui Dumnezeu şi cu darul lui 
Dumnezeu stăpânind şi domnind toată ţara 
Ungrovlahiei şi părţile de peste munţi, încă 
şi spre părțile tătăreşti, şi Amlagului şi Făgă- 
rașului herţeg şi Banatului de Severin domn 
și de amândouă părţile de peste toată Dunărea 
până la Marea cea mare şi cetăţii Dârstorului 
stăpânitor ». 

(Titlul lui Mircea cel Bătrân). 


Conducătorul ţării, în Muntenia ca şi în Moldova, este domnul. 
El e capul statului, el cârmuiește, el împarte, în ultimă instanţă, 
dreptatea, el e comandantul suprem al armatei. Nu are însă, aşa 
cum s'a crezut, multă vreme, o putere «absolută », nu se poate 
vorbi prin urmare nici de « despotism asiatic » (Xenopol). Pentru 
a ne da seama de caracterul domniei în ţările noastre, să cercetăm 
pe rând titlul domnului, atribuţiunile lui, insistând asupra situa- 
ţiei faţă de boierime şi față de proprietatea pământului, apoi ve- 
niturile lui, insemnele, costumul, felul cum se făcea succesiunea 
la domnie şi reședințele domnești. 

Titlul domnilor noștri a variat, după epocă și după natura 
actelor în care apare. In Ţara Românească, primul titlu constatat 
documentar este acela care i se dă lui Basarab Intemeietorul în 
grafitul de pe zidul Bisericii Domnești din Curtea de Argeș. El 
e numit acolo numai «marele Basarab voevod», fără să existe 
şi titlul de «domn». In corespondenţa urmată cu Patriarhia din 
Constantinopol, fiului său Niculae Alexandru i se spune însă, în 
Mai 1359: «cel de foarte bun neam, marele voevod și domn a 
toată Ungrovlahia » (“O ebyevtoraroc MEyas BoiB63x6 xx Ai0ev- 
mp6 măone ObyypoBixxlas) adăugându-se într'o altă scrisoare 

28 

şi calificativele de «prea nobil, prea înţelept şi prea vrednic». 
Numai titlul de «mare voevod (M&yas Bosf68ac) apare în două 
acte din 1370, în legătură tot cu Patriarhia. Pe piatra de mormânt 
a lui Niculae Alexandru, din biserica mănăstirii zise a lui Negru 
Vodă din Câmpulung, cetim pentru întâia oară un titlu oficial, 
cuprinzând ideea de independenţă: « marele și singur stăpânitorul 
domn lo Nicolae Alexandru voevod, fiul marelui Basarab voevod ». 
(teankare n camoaepăatiin raph Îw Hnkoaa SIarBanApn BOmOAA, ch 
&sANKaro Bacapaiă 80804). lar în documentul Vodiţei, dat de 
Vlaicu-Vodă, găsim iarăşi pentru întâia oară ideea că domnul 
stăpâneşte prin graţia divină, «cu mila lui Dumnezeu». Titlul 
sună astfel: «Eu cel întru Hristos Dumnezeu binecredinciosul 
voevod Vladislav, cu mila lui Dumnezeu, domn a toată Ungro- 
vlahia ». Impresionant, de o factură quasi-imperială, este titlul 
lui Mircea cel Bătrân, înșirând toate posesiunile sale: «Eu cel 
întru Hristos Dumnezeu binecredinciosul şi binecinstitorul și de 
Hristos iubitorul și singur stăpânitorul lon Mircea, mare voevod 
şi domn, cu mila lui Dumnezeu şi cu darul lui Dumnezeu, stă- 
pânind și domnind toată ţara Ungrovlahiei şi părţile de peste 
munţi, încă și spre părţile tătărești, şi Amlașului şi Făgărașului 
herţeg, și Banatului de Severin domn şi de amândouă părţile de 
peste toată Dunărea până la Marea cea mare și cetăţii Dârsto- 
rului stăpânitor ». Adjectivele dela început arătând adânca evlavie 
ca şi titlul de «singur stăpânitor » (în slavonește camoapnătat Hi) 
traducând pe a5roxpărop-ul grec) dovedesc influenţa cancela- 
riei bizantine, ajunsă la noi, însă nu direct, ci prin intermediul 
curților slave dela sud de Dunăre, ale «țarilor» bulgari şi sârbi. 
In ce privește particula aceea Îw care apare necontenit în titlul 
domnilor munteni, de unde a trecut, încă în veacul al XIV-lea, 
şi în Moldova, părerile sunt împărţite: unii văd în ea o influenţă 
a cancelariei bulgare, lo fiind prescurtarea numelui de loan, 
purtat de vestitul ţar din familia Asaneştilor. Pentru marile me- 
rite ale acestui stăpânitor, numele lui, scris paleografic aşa Îi a 
devenit titlu — întocmai cum s'a întâmplat cu numele lui Caesar 
sau al lui Carol cel Mare (din care Slavii au făcut ăral, craiu), — și 
s'a adaos la numele tuturor stăpânitorilor bulgari ce au urmat 
după Ioniţă. Din cancelaria bulgară a trecut apoi la noi. Alţi 
cercetători sunt, însă de părere că Îw este o influenţă a cancelariei 

bizantine însemnând crucea care se punea la începutul actelor 
imperiale și o invocaţie. Titlurile domnilor următori, în docu- 
mentele interne, nu sunt decât variante ale celor arătate până aci. 

In ce privește actele externe, atât cele în limba slavă cât şi 
„cele în limba latină, ele cuprind, in genere, aceeași noţiune de 
stăpânire «din mila lui Dumnezeu » (« Dei gracia »). Mircea cel 
Bătrân, încheind în 1391 un tratat de alianţă și ajutor reciproc 
cu regele Vladislav lagello al Poloniei, se intitulează: « Mircius 
Dei gracia woyuoda transalpinus, Fiogoras et Omlas dux, Se- 
verini comes, terrarum Dobrodicij despotus et Tristri dominus ». 
Numai în două cazuri, în timpul lui Vlaicu Vodă, întâlnim recu- 
noaşterea în titlu a vasalităţii faţă de regele Ungariei. E vorba 
de documentul din 20 Ianuarie 1368 (tratatul comercial cu Bra- 
şovenii) şi de acela din 1369, privitor la catolicii din Ţara Româ- 
nească, în care titlul domnului are forma următoare: « Ladislaus, 
Dei et Regie Maiesţatis gracia Woyuoda Transalpinus et Banus 
de Zeurino ». Explicaţia stă în faptul că Vlaicu primise ca feude 
dela regele Ludovic Severinul, Amlaşul şi Făgăraşul: pentru 
aceste posesiuni recunoaşte el suzeranitatea regelui ungar. 

In Moldova, primul document intern cunoscut, din 1 Mai 
1384, dă lui Petru al Mușatei următorul titlu: « Nos Petrus wai- 
voda, Dei gratia dux terre Moldavie ». Așadar, găsim din capul 
locului, ideea că stăpânirea e «din mila lui Dumnezeu ». In loc 
de «dominus», redat în slavonește prin gospodar sau gospodin, 
întâlnim însă pe duz, care de fapt e tot una cu waivoda. Dar dacă 
titlul lui Petru e mai simplu, în schimb acela al lui Roman, îra- 
tele său, nu lasă nimic de dorit, amintind întru câtva titlul con- 
temporanului său din Țara Românească, Mircea cel Bătrân. 
Intr'adevăr, în hrisovul slav din 30 Martie 1392, Roman se inti- 
tulează: « Marele singur stăpânitor, cu mila lui Dumnezeu, lo 
Roman Voevod, stăpânind Ţara Moldovei dela munţi până la 
mare » (în actul următor din 18 Noemvrie 1393 găsim varianta: 
«... până la malul mării »). Alexandru cel Bun poartă, în mod 
obișnuit, în hrisoavele sale, titlul următor: « Cu mila lui Dumnezeu, 
noi Alexandru voevod, domnul ării Moldovei» (Macri ext 
Mii FAEKCANAph BOEGOAA TOCNOAAph SEMH MOaAatekou). In câteva 
acte (29 Iunie 1400, 1 Septemvrie 1429, 23 Dechemvrie 1430, 6 
Fevruarie 1431), găsim înainte de noi (mw) şi particula Iw. Câte 

odată, şi anume în hrisoavele acordate mănăstirilor, scrise pro- 
babil de călugări și nu de diacii obișnuiți ai cancelariei dom- 
neşti, titlul ia forme mai pompoase, mai încărcate. Se adaugă 
adjectivul « credincios » şi expresia «robul stăpânului meu lisus 
Hristos »; ţara e numită « Moldovlabhia », iar nu simplu Moldova 
ca în celelalte documente. In timpul lui Iliaş şi Ștefan, fiii lui 
Alexandru cel Bun, care-și împărţiseră ţara ca pe o moșie părin- 
tească, stăpânind fiecare câte o jumătate, titlul nu diferă de 
acela obișnuit. Așa de pildă, în actul din 13 Iunie 1436, găsim: 
«Cu mila lui Dumnezeu, noi Ilie voevod și fratele domniei mele 
Ștefan voevod, domnii Țării Moldovei ». Ștefan cel Mare între- 
buinţează în mod obișnuit titlul cel simplu al lui Alexandru. 
EI îşi zice: «Cu mila lui Dumnezeu noi, Ștefan voevod, domnul 
Ţării Moldovei ». Şi în timpul lui, apare în câteva acte particula 
Iw, dar ca o excepţie. 

In actele externe, nu se găseşte niciodată în titlu vreo men- 
ţiune care să arate recunoaşterea suzeranității cuiva, așa cum 
a fost cazul cu Vlaicu în Ţara Românească. In actul din 6 Mai 
1387, prin care făgăduiește credinţă lui Vladislav Iagello, regele 
Poloniei, Petru își spune «woyeuoda muldauiensis», Roman, 
în actul similar din 5 Ianuarie 1393, se intitulează pompos, aproape 
ca în hrisoavele interne, lipsind însă, cum era de așteptat, men- 
ţiunea «cu mila lui Dumnezeu». Chiar urmașul său, Ştefan, 
care e cel mai supus Polonilor și are față de ei obligaţiile cele 
mai mari, se intitulează: « Noi Ștefan voevod al Țării Moldovei ». 
Cu atât mai mult, titlurile lui Alexandru cel Bun și Ștefan cel 
Mare nu vor cuprinde vreun termen specificând recunoașterea 
suzeranității. Alexandru, în două din actele pe care le dă lui Vla- 
dislav Iagello, pune și expresia «din mila lui Dumnezeu». Ea 
revine şi în două acte similare ale lui Iliaș, din 9 Aprilie şi 3 Iunie 
1433. Lipsa ei e singurul element din care se poate deduce, jude- 
când numai după titlu, recunoașterea suzeranității unui monarh 
vecin. Și încă această regulă nu e consecvent aplicată, deoarece 
Ștefan cel Mare în cele două acte din 2 Martie 1462 prin care fă- 
gădueşte credință regelui Cazimir al Poloniei, are, într'unul din 
ele, în titlu, expresia amintită, și nu o are în celălalt. 

In Ardeal n'a existat un domn, ca în ţările de dincoace de 
Carpaţi, deoarece el făcea parte din regatul Ungariei. A existat 

însă un «voevod al Transilvaniei», reprezentant al regelui și 
conducător al provinciei. Trebue subliniat faptul că titlul pe 
care-l poartă acest conducător este o moștenire dela vechii voevozi 
româno-slavi din Ardeal, foştii stăpâni ai ţării, iar nu o creaţie 
mai nouă, așa cum susțin o parte dintre istoricii unguri. Primul 
voevod al Transilvaniei, constatat documentar, este Mercurius; 
el apare în trei diplome din timpul regelui Coloman Cărturarul 
(anii 1103, 1141, 1113). 

Atribuţiile Domnului. Separarea puterilor în stat este o idee 
modernă. Epoca de care ne ocupăm noi n'a cunoscut-o. Nu se 
făcea pe atunci o distincţie hotărită între atribuţiile judecătorești 
şi cele executive. Una şi aceeaşi persoană hotăra şi executa. De 
aici, abuzuri. Nu trebue să ne închipuim însă că nu existau şi în 
privinţa aceasta anumite limite şi îngrădiri. Dacă nu erau scrise, 
ele erau orale, transmise din generaţie în generaţie, formând, cum 
se spunea la noi, «obiceiul pământului ». lar peste acest obiceiu 
nu se putea trece fără primejdie. 

Atribuţiile domnului erau numeroase şi variate. El era mai 
întâi șeful întregei administrații; el numea pe funcţionarii cei 
înalți —marii dregători, pentru a întrebuința termenul con- 
sacrat —care corespundeau miniştrilor de azi. Tot el numea 
şi pe cârmuitoriii judeţelor sau ținuturilor, adică pe pârcălabi. 
De obiceiu, funcţionarii inferiori erau numiţi de superiorii lor, 
cari răspundeau de ei; Domnul putea însă s'o facă și singur; 
acesta era cazul, de obiceiu, cu subalternii imediaţi ai marilor 
dregători, în special cu aceia dela curte. Chiar din cel dintâi act 
muntean cunoscut, tratatul comercial cu Braşovenii din 20 Ia- 
nuarie 1368, se vede cum domnul comandă tuturor slujbașilor 
țării, începând cu cei mai înalţi, aceia din preajma sa —comiţii, 
pe latinește — și isprăvind cu cei mai mărunți. Vladislav se adre- 
sează «tuturor credincioşilor noștri, marilor dregători, pârcă- 
labilor, judecătorilor, vameşilor, slujbașilor și oamenilor de orice 
stare » din ţară, poruncindu-le să nu împiedice cumva pe Brașo- 
veni la exercitarea negoţului lor sau să le ia vamă mai mare. 
Mai târziu, Dan I, dăruind mănăstirii Tismana câte 400 de găleți 
de grâu pe an din judeţul Jaleșului, spune dregătorilor respec- 
tivi: «iar cine va fi găletar, să nu mai întrebe despre aceasta 
pe domnia mea, ci să-l trimită (grâul!) de-a-dreptul la sfânta 

mănăstire ». Tot așa poruncește Mircea cel Bătrân tuturor dregă- 
torilor săi — inclusiv comandanții cetății Dârstorului —să nu se 
atingă cumva de balta mănăstirii Cozia, din care ea n'are să dea 
nimic, niciun fel de dijmă. 

Aceeași situaţie găsim și în Moldova. Şi aci, domnul este șeful 
întregei administraţiuni. In 1444, întâiu August, Ştefan Voevod, 
fiul lui Alexandru cel Bun, scutind satul Balasinouţii al mănă- 
stirii Horodnic de toate dările și slujbele și de oaste, dă urmă- 
toarea poruncă: «Pentru aceasta niciun boier, nici vornic, nici 
osluhar, nici joldunar, nici posadnic, nici globnic, nici ilișar și 
nici altcineva din dregătorii noştri să nu aibă nici a se opri măcar 
la acest sat ». O serie de porunci similare avem dela Ștefan cel Mare; 
vom cita numai pe aceea din 13 Martie 1466 prin care oprește 
«pe pârcălabii de Neamţ sau pe staroșştii acelui ţinut, pe globnici, 
pe pripășari, pe osluhari și pe gonitorii de urmă » să intre în satul 
Negoeșştii, proprietatea Episcopiei de Roman, locuitorii acelui sat 
fiind scutiţi de orice dări şi slujbe către domnie și având dreptul 
să fie judecaţi numai de episcop sau de împuterniciţii acestuia. 

In Ardeal, situaţia e alta. Voevodul comandă, e adevărat, 
dregătorilor din acest ţinut, dar şi el depinde, la rândul lui, de 
rege, care îl numește. 

Domnul era şi comandantul suprem al armatei. Chiar titlul 
său de «voevod» indică aceasta. El conducea oastea în luptă: 
în veacul al XIV-lea și al XV-lea, am văzut că mai toate bătăliile 
s'au dat în prezența domnilor cari luau parte efectivă la acţiune. 
Rareori, cum a fost cazul în Ţara Românească în 1369, când 
armata care a bătut pe voevodul Ardealului era comandată de 
pârcălabul Dragomir — și atunci domnul lupta în altă parte, spre 
Severin —sau ca la Lenţeşti, unde victoria se datorește vorni- 
cului Boldur, oastea era încredințată unei alte persoane. In lipsa 
voevodului, comanda revenea, de drept, în Țara Românească, 
banului, în Moldova, marelui vornic. Domnul însă era liber s'0 
încredinţeze şi altui dregător, dacă găsea cu cale. 

In Ardeal, voevodul avea comanda armatei: constatăm deci 
aceeași situaţie ca dincoace de munţi. Când Ludovic atacă în 
1369, din două părţi pe Vlaicu, cea de a doua armată, aceea care 
a trecut Carpaţii, se afla sub comanda lui « Nicolae, voevodul 
Transilvaniei >; tot așa, ajutorul trimes lui Ștefan cel Mare în 

1497 împotriva Polonilor era comandat de voevodul de atunci, 
Bartolomeu Drăgify de Belthewk. 

Domnul are inițiativa actelor politice: el declară războiu şi 
încheie pace; el încheie de asemenea tratate de alianță precum şi 
acte prin care recunoaşte autoritatea unui monarh puternic vecin, 
făgăduindu-i credinţă. Toate aceste acte politice se fac însă cu 
sfatul sau cu asentimentul boierilor, lucru care se menţionează 
în documentele respective: uneori aceşti boieri dau și ei un act 
deosebit, în același sens. Când Mircea încheie în 1395 tratatul său 
de alianţă cu regele Sigismund al Ungariei, el declară că face 
aceasta «pe credinţa și jurământul nostru şi al marilor noștri dre- 
gători ». Tot aşa, despre tratatul cu Vladislav Iagello, Mircea 
afirmă că a fost încheiat «cu sfatul unanim al marilor noştri 
dregători ». Pe lângă actul din 6 Mai 1387 prin care Petru al Mu- 
șşatei făgădueşte credinţă regelui polon, există și unul similar, 
dat în aceeaşi zi, al marilor săi dregători — «consilierii supremi 9— 
care atestă că Domnul Moldovei a făcut aceasta «cu sfatul, cu 
consimţământul și cu voinţa lor». In sfârşit, chiar în timpul lui 
Ștefan cel Mare, actul acestuia, purtând data 2 Martie 1462, 
Suceava, şi cuprinzând făgăduinţa de credință faţă de regele Ca- 
zimir, este dublat de un altul, cu aceeaşi dată, și cu acelaşi cuprins 
din partea mitropolitului Teoctist şi a tuturor demnitarilor bise- 
ricești și civili ai Moldovei. Se vede ușor, prin urmare, importanța 
pe care o aveau boierii în vieața politică a statului. Faptul nu 
trebue să mire, deoarece acești boieri, mari şi mici, sunt garanția 
puterii și stabilităţii domniei. 

Tot domnul încheie și tratatele comerciale. Chiar și la această 
categorie de acte, încă se menţionează uneori —vezi de pildă 
confirmarea tratatului cu Liovul, dată de Ștefan cel Mare la 3 
Iulie 1460 — «sfatul boierilor ». 

In Ardeal, constatăm că voevodul poate confirma tratatele 
comerciale; e cazul lui Ştibor care, la 21 Iulie 1412, confirmă 
Bistriţenilor vechile lor vămi pentru mărfurile importate şi ex- 
portate în Moldova. Cât despre actele celelalte politice, ele consti- 
tue un drept al regelui Ungariei; voevodul nu le poate îndeplini 
decât în urma unui mandat special. 

Sub raportul judecătoresc, Domnul, atât în Muntenia cât și 
în Moldova, este ultima instanţă. Cei nemulţumiţi cu judecata 

vreunui dregător sau a unui judecător special, pot face apel la 
Domn. Acesta judecă pricina în divan, în prezenţa dregătorilor 
și a feţelor bisericeşti şi, după ce îi consultă, dă hotărirea. Ea 
este fără apel şi fără recurs. Cel ce a pierdut poate redeschide 
însă procesul sub altă domnie. Cunoaștem cazuri care, din domnie 
în domnie, s'au judecat timp de un secol, chiar un secol și jumătate. 

In cercetarea pricinilor, domnul trebue să ţie seamă întot- 
deauna de «obiceiul pământului », adică de complexul de reguli, 
transmise oral, prin tradiţie, din tată în fiu, şi privind proprie- 
tatea, raporturile dintre stăpâni și supuși şi celelalte aspecte ale 
vieţii sociale. Potrivit acestui obiceiu care, de drept și de fapt, 
avea putere de lege —pentru o dispoziţie a lui, anume proba cu 
jurători se întrebuinţează chiar termenii de «legea ţării » și «lege 
peste lege » iar o încălcare a obiceiului era o «fără de lege» —se 
dădeau hotăririle. E necesar, în legătură cu dreptul de judecată 
al domnului, să relevăm două dispoziţii caracteristice din «obi- 
ceiul pământului » care dovedesc cum nu se poate mai clar cât 
de limitată era în unele privinţe puterea domnească. Prima dispo- 
ziţie este aceea a «jurătorilor ». Ea privește dreptul pe care-l avea 
un impricinat de a se sustrage judecății domnești, cerând să fie 
judecat de megiașii săi. lată care era procedura: partea care 
dorea să fie judecată de jurători, venea la domnie sau la dregă- 
torul înaintea căruia ajunsese pricina și cerea să i se dea «lege» 
sau «legea ţării ». 1 se făcea atunci un «răvaş» care cuprindea 
numele megiaşilor jurători —li se mai spunea și toemelnici, 
adeveritori sau judecători —pricina pe care trebuiau s'o cerce- 
teze, ziua şi locul de adunare, precum și numele dregătorului 
însărcinat cu supravegherea întregei operaţiuni. lată unul din 
cele mai vechi « răvaşe » de acest fel, scris în limba română (avem 
şi din veacul al XVI-lea, din 1581 și 1594, scrise însă în limba 
slavă): « Zde (aici) meghiașii tocmelnici ai lui Stoian şi ai Borcii 
ot Săbiceu, poim (anume): ot (din) Chiojd Stroe i Dragomir Ser- 
sea; ot Săbiceu Dobrotă Hrănitul, i ot Pătârlage Stan Brădi- 
ţeanul i Pătru postelnic i ot Bășceni Vlasie, ca să caute pentru 
niște ocină den Sibiceu, are Stoian parte, au n'are, și să le cate 
şi cărţile, de vor adevăra că are, să ţie; iar de nu va avea, să rabde. 
Insă cum vor afla cu sufletele lor. Zioa în Rusalii. ] ispravnic... 
(alb) portar. Pis. (a scris) Dumitru logofăt. Mai 4 dni (zile). U 

(în) Târgoviște. Văleat (în anul) 7149 (1641). lo Matei Voevod 
milostiiu bojiiu gospodar (cu mila lui Dumnezeu, domn). La 
ziua și la locul hotărit, megiașii se întruneau —erau și cazuri 
însă când, de teama consecinţelor, refuzau această însărcinare — 
depuneau mai întâi jurământul că vor judeca drept, luau apoi 
în cercetare pricina şi dacă se convingeau, pe temeiul actelor și 
a celorlalte dovezi prezentate, că partea care-i ceruse avea drep- 
tate, îi dădeau o carte de judecată în acest sens. Cu această carte, 
împricinatul se înfățișa la domnie care, văzând că «legea a fost 
împlinită », îi elibera hotărîrea. Intotdeauna această hotărire 
consfinţeşte judecata megiașilor jurători. N'am întâlnit niciouată 
vreun caz în care domnul să fi hotărît altfel, mai mult chiar, 
nu cunosc niciun caz în care domnul să fi suspendat măcar apli- 
carea hotăririi jurătorilor. El trebuia s'o confirme. De unde re- 
zultă că atunci când se lua «legea ţării » cei cari judecau de fapt 
erau jurătorii iar nu domnul. Puterea acestuia din urmă în ase- 
menea cazuri, e departe, după cum se vede, de aceea a unui «mo- 
narh absolut », sau a unui «despot asiatic». 

Partea care pierduse, putea, la rândul ei, să ceară dela domn 
«lege peste lege » adică un număr dublu de megieşi, 12 de pildă 
dacă întâi fuseseră 6, și să dovedească prin aceștia, tot sub ju- 
rământ şi cu cercetare la faţa locului, că dreptatea era în adevăr 
a ei. Dacă cei 12 jurau, atunci se dădea o nouă carte domnească 
în acest sens, anulându-se cealaltă, iar cei 6 megiași cari Jura- 
seră întâi erau «prădaţi » adică amendaţi aspru de tot. Dintr'un 
document dela Alexandru Vodă Iliaș, cu data 16 Mai 1628, aflăm, 
de pildă, că după «obiceiul şi legea ţării», cei 12 megiași cari 
juraseră strâmb într'un proces al rumânilor din Bălteni cu Hrizea, 
marele logofăt, au fost «prădaţi», luându-se dela fiecare câte 
3 boi «pentru căci au jurat strâmb». Tot aşa, cei 12 boieri ai 
satului Groșani din Muscel, a căror mărturie fusese anulată de 
mărturia celor 24 de boieri ai mănăstirii din Câmpulung, sunt 
globiţi, luându-se dela fiecare câte «6 boi, precum este legea 
(Kako ser saxon) pentrucă au jurat strâmb ». 

Uneori, procesul nu se oprea nici la 24 de megieși jurători, 
ci ajungea până la 48. Ultima cifră se întâlnește rareori, deoarece 
ea implica o cheltuială foarte mare; adusul și întreţinerea, timp 
de săptămâni câteodată, a atâtor megieşi adică boieri, putea să 

depăşească însuși valoarea bunului în litigiu. La începutul vea- 
cului al XVII-lea, sub domnia lui Alexandru Iliaș, se hotărăște 
chiar să nu se mai ajungă până la 48 de megiașşi «pentru căci 
acea lege și acel obiceiu au fost călcat şi părăsit, şi au rămas jos 
de muliă vreme, încă din zilele Mihnei Voevod ». Hotărirea însă 
nu Sa respectat; am întâlnit în prima jumătate a veacului al 
XVIII-lea un caz de acesta, cu 48 de megiaşi, prezentând pe 
deasupra şi particularitatea că mărturia a trei dintre dânşii, feţe 
înalte, preţuia cât mărturia a 18 megiași obișnuiți. 

A doua dispoziţie din «obiceiul pământului » care arată în- 
grădirea la care era supus domnul în ce privește judecata este 
aceea a dreptului de preempţiune numit mai târziu, printr'un 
termen grecesc, drept de «protimisis ». Dreptul acesta însemna 
că o moşie sau un alt bun imobiliar nu putea fi vândut oricui; 
aveau dreptul să cumpere mai întâi rudele, apoi megiașii, adică 
vecinii de moșie și numai dacă toţi aceștia refuzau, abia atunci 
putea să cumpere un străin. Măsura avea de scop să nu lase pă- 
mântul, moșia, din stăpânirea neamului; satul se alcătuia de 
obiceiu din descendenţii aceluiaşi strămoș, așa încât prin această 
măsură se păstra solidaritatea şi puritatea celulei perfect înche- 
gate care era vechiul sat românesc. Domnul nu putea obliga prin 
urmare pe un proprietar să vânză moşia, trecând peste dreptul 
de protimisis. Şi chiar dacă, prin intimidare sau alte mijloace, 
vânzarea se făcea, totuşi cei îndreptăţiţi se puteau ridica după 
mulţi ani să anuleze prima vânzare; n'aveau decât să întoarcă 
cumpărătorului dintâi banii plătiţi și luau ei moșia. 

Una din problemele cele mai interesante ale trecutului nostru 
şi care ne ajută să ne dăm seama şi mai bine de caracterul dom- 
niei, este aceea a raporturilor dintre această instituţie și proprie- 
tate. Având domnul vreun drept asupra pământului ţării şi, în 
caz afirmativ, cât era de întins acest drept? Putea el dispune de 
proprietatea particulară? Putea el lua moşiile dela unii proprie- 
tari spre a le da altora? Xenopol, în opera sa de sinteză, a răspuns 
în sens afirmativ: Domnul era « proprietarul suprem al persoanei 
și averii tuturor»; el avea «proprietatea efectivă asupra părţilor 
celor mai întinse a ţărilor descălecate, mai ales asupra câmpului » 
şi «un îel de proprietate superioară chiar asupra satelor ră- 
zășeşti ». Cercetările mai nouă au arătat însă că o asemenea 

concepţie este exagerată și au redus la adevăratele sale proporţii 
drepturile domnului asupra pământului ţării. Documentele vea- 
curilor XIV —XVI ne arată că Domnul nu se putea atinge de 
proprietatea boierească, nu şi-o putea însuşi, decât în urmă- 
toarele trei cazuri: Î) în caz de înaltă trădare sau de « hiclenie » 
cum se spunea atunci, când boierul se ridica adică împotriva 
Domnului său; 2) în caz de desherenţă, adică dacă proprietarul 
murea fără să aibă vreo rudă care să-l moștenească. Aceasta se 
întâmpla mai ales cu cei veniți din alte ţări; 3) pentru neplata 
dărilor; atunci moşia era luată ori de rudele sau megieşii cari 
acopereau ei datoria, ori de domnie. In afară de aceste trei cazuri, 
Domnul nu se putea atinge de proprietatea cuiva. In privinţa 
aceasta, există un act caracteristic dela Mihnea voevod, cu data 
13 Iunie 1588. Domnul întăreşte lui Nica, fost armaș mare și 
soţiei sale Maria, satul Fântânelele pentru care se judecaseră 
timp îndelungat cu Ivan portarul, care pretindea că-l cumpă- 
rase dela Mircea voevod cu 3000 'de aspri, şi apoi cu, fiul lui Ivan, 
cu Stoica. Motivarea hotăririi domneşti e extrem de interesantă: 
satul nu poate fi al lui Stoica, al cărui părinte susţinea că a dat 
cei 3000 de aspri, deoarece «nu e lege ca domnii să vândă sate 
boiereşti ... așa ceva nu se cade» (HHăte ECT S4KOH NPOAATH renApi 
CEAOBE BOApCKH, spe TAKO He naAataeree). In afară de satele care-i re- 
veneau prin cele trei căi arătate mai sus, Domnul mai avea și toate 
locurile «pustii » adică neocupate de alţi proprietari. In Țara 
Românească asemenea locuri sunt foarte puţine; dăruiri din «pu- 
stiu » se întâlnesc arareori în documentele muntene. In Moldova, 
ele sunt mult mai numeroase, în special între Prut şi Nistru. 
Alexandru cel Bun, Ştefan cel Mare, Petru Rareș și chiar Domnii 
următori fac danii «din pustiu». In 1587, Petru Șchiopul dă- 
ruiește unui diac al său, pentru serviciile ce-i adusese când au 
năvălit Cazacii, un loc pustiu domnesc, chiar în ocolul Sucevii, 
ca să-şi facă sat. 

Braniştile constituiau o categorie deosebită de proprietăţi 
domnești. Prin acest termen se înțelegeau terenurile rezervate 
pentru pășunat, pentru facerea fânului, pentru vânat și pescuit. 
O branişte domnească a fost la Bohotin, spre sud-est de laşi; ea 
se constată documentar în secolul al XV-lea. O a doua se găsea 
în partea de miazăzi a ţării, în regiunea «Oitenilor », Covurluiul 

de astăzi, lângă satul Ţăpeştii. Un hrisov dela Petru Rareș, din 
15 Mai 1546, vorbeşte de o danie pe care o face Domnul episcopiei 
de Roman, anume «un loc de oi... Lozoviţa, lângă hotarul Ţă- 
peştilor, ce a fost braniștea noastră din veac». Şi astăzi, un sat din 
vecinătate se numeşte Braniștea. Un « Dragomir brăniștearul » 
apare în documentul din 4 August 1400, dela Alexandru cel Bun. 
In "Țara Românească era braniştea dela Slatina, pe care Vlad 
Călugărul o dăruește mănăstirei Glavacioc, prin hrisovul din 
4 Septemvrie 1495. Nimeni nu avea voie să intre în acea bra- 
nişte, fără știrea egumenului, cei ce intră —adaugă Domnul — 
vor plăti mănăstirii «ce va fi legea ». Neagoe Basarab confirmă, 
la 30 Iulie 1512, această donaţie. O altă braniște domnească era 
în vecinătatea Orașului de Floci, la 15 Ianuarie 1467, Radu cel 
Frumos, confirmând mănăstirii Tismana bălțile ei dela Dunăre, 
hotărăște ca nimeni să nu se amestece în venitul acestor 
bălți «nici pârcălabii Flocilor, nici brăniștari ...». Dacă cineva 
era prins tăind, fără voie, un copac măcar dintr'o braniște dom- 
nească sau mănăstirească, atunci i se luau «boii cu car cu tot » cum 
ne arată un document din 18 Fevruarie 1612 dela Radu Mihnea 
care întărește mănăstirii Argeșului braniştea ei «ce iaste mai sus 
de mănăstire ». A treia branişte domnească era, se pare, în apro- 
pierea oraşului Buzău, poate pe dealul Istriței unde e şi astăzi 
pădure mare. Prin documentul din 8 Septemvrie 1525, Radu 
dela Afumaţi dăruiește bisericii Episcopiei din Buzău câte patru 
care de lemne pe lună «din braniştea domnească ». O a patra se 
poate să fi fost în regiunea marilor păduri dela Comana (Vlașca) 
unde găsim, la 1700, în harta stolnicului Constantin Cantacuzino 
—este și astăzi de altfel —satul Brăniștari. 

Tot domnești erau și hotarele târgurilor și orașelor. Târgo- 
veţii propriu ziși, negustorii şi meseriaşii, erau socotiți nu ca pro- 
prietari deplini ci ca uzufructuari; de aceea Domnii pot dispune 
de aceste hotare. Neagoe Basarab dărueşte mănăstirii dela Curtea 
de Argeș o parte din moșia acestui oraş; Miron Vodă Barnovschi 
dăruește boierului său Buhuș moşie în hotarul Târgul Frumos; 
Constantin Șerban Basarab face acelaşi lucru în 1655 cu o parte 
din moșia orașului Târgul-Jiu, pe care o dă boierilor Buzești. 
Este dela sine înţeles însă, că domnii nu aveau totuşi interes să 
facă prea multe danii din hotarele târgurilor, de oarece aceasta 

însemna să-și reducă propriile lor venituri. Căci, spre deosebire 
de locurile pustii, care, evident, nu produceau nimic şi pe care 
Domnii doreau să le vadă locuite spre a lua dijmă şi munci din 
noile sate, târgurile și orașele, cu prăvăliile, cârciumile, scaunele lor 
de carne, etc. erau unul din izvoarele esențiale de venit ale vistieriei. 

Pe lângă acestea, Domnul mai avea, bine înţeles, ca orișice 
boier, proprietăţile sale personale, moștenite dela părinţi sau 
cumpărate. Astfel Ștefan cel Mare poseda, cu acest titlu, satul 
Cosminul din ţinutul Cernăuţilor, despre care spune, în docu- 
mentul din 3 Aprilie 1488, că este «al nostru de baștină »; de ase- 
menea morile din târgul Siretului, care erau tot «de baștină». 
Numeroase sunt apoi satele pe care le cumpără Ştefan dela dife- 
riţi proprietari fie pentru a le dărui apoi Putnei sau altor mănă- 
stiri, fie pentru a-și spori patrimoniul său, constituindu-și-le, ca 
în cazul satelor alipite de târgul Vaslui, «uric cu tot venitul». 

Acestea sunt și numai acestea diferitele categorii de proprie- 
tăţi care aparţin domniei. Asupra celorlalte, domnul nu are drept 
de stăpânire. Dacă proprietarii lor își îndeplinesc obligaţiile fis- 
cale şi dacă nu încearcă vreun act de «hiclenie», ei nu au a se 
teme de vreun amestec din partea domnului. Acesta nu le poate 
lua moşiile spre a le da altora, nu poate dispune prin urmare, așa 
cum s'a crezut, de averea lor. 

Veniturile domnului. Țările noastre de altfel ca mai toate 
ţările Europei, n'au cunoscut, la început, deosebirea între veni- 
turile staţului şi veniturile suveranului. Principiul sistemului 
roman, transmis apoi Bizantinilor, potrivit căruia se făcea o se- 
paraţie hotărită între fisc şi res privata, nu s'a aplicat la noi decât 
târziu. Așadar, în primele secole, tot ce se încasa, toate venitu- 
rile aveau o singură destinaţie: vistieria domnească. 

Aceste venituri se pot împărţi în mai multe categorii. Erau 
în primul rând dările. Sub acest nume se înțelegeau dijmele, adică 
o parte din produsele pământului, plătite la început, în natură 
(de aici «găleţile» de grâu, «berbânţele» adică butoiaşele de 
miere, «pietrele » de ceară, «botele» sau boloboacele de vin, 
«coșurile de poame », «cașurile şi cașcavalurile», etc.) și birul, 
adică impozitul personal, plătit în bani. Urmau apoi «muncile » 
sau «slujbele » prin care nume se înţeleg diferitele servicii pe 
care locuitorii satelor erau obligaţi să le facă domniei. In această 

categorie intrau cărăturile sau transporturile (de buţi de vin, 
de lemne, de fân, etc.), păscutul cailor, cositul fânului, paza la 
cetăţi, tăiatul lemnelor în pădure, precum şi anumite obligaţii 
speciale pentru unele sate, precum era aceea a satelor dela Dunăre 
« de a pescui moruni trei zile pe an». A treia categorie de venituri 
o constituiau amenzile sau gloabele, a căror frecvenţă pe atunci 
era mai mare ca astăzi, deoarece ele înlocuiau, în foarte multe 
cazuri, închisoarea. Urmau apoi vămile, un izvor însemnat de 
venit ; trebuie avut în vedere faptul că aceste vămi se plăteau nu 
numai la intrarea și la ieșirea din ţară, dar și în oraşele și târ- 
gurile mai însemnate. Ele se luau în bani; pentru unele produse, 
cum era peștele, și în natură. In sfârșit, ultima categorie de veni- 
turi o formau ocnele, a căror exploatare a fost și atunci un mo- 
nopol al statului. Și ele produceau venit bun, sarea trimițându-se 
şi peste hotare, mai ales în Peninsula Balcanică. 

Veniturile Domnului erau prin urmare considerabile ; și obli- 
găţiile lui însă erau numeroase şi grele. Trebuia plătit mai întâi 
tributul către Turci. Petru Aron se obligase să le dea 2000 de 
ducați de aur (zloți ungurești); la sfârșitul domniei lui Ştefan 
această îndatorire crescuse la 4000; "Ţara Românească plătea, 
în același timp, 8000. O parte din venituri (dijme, amenzi) re- 
venea apoi marilor dregători și subalternilor acestora, însărci- 
naţi cu strângerea lor. Clădirea și întreţinerea cetăților și a podu- 
rilor, precum și procurarea armamentului era de asemenea una 
din sarcinile domnului. Se adăuga apoi capitolul așa de impor- 
tant al întreţinerii curţii, unde se concentra vieaţa politică a 
statului și unde luxul nu era de loc disprețuit. Dacă adăugăm 
și cheltuelile necesitate de înălțarea și înzestrarea bisericilor şi 
mănăstirilor, precum și darurile pe care Domnul le făcea boerilor 
și ostașilor de seamă, vom avea, în linii mari, tabloul obligaţiilor. 
După cum se vede, ele erau în proporţie cu veniturile. 

Voevodul Transilvaniei avea ca venituri a treia parte din su- 
mele ce se cuveneau regelui, apoi veniturile mai multor cetăţi și 
domenii. In epoca arpadiană (adică până la 1301) a existat și un 
impozit special, pe care-l percepea voevodul, un rest, credem noi, 
al suveranităţii de odinioară, de dinainte de cucerirea ungurească. 

Insemnele domniei, adică obiectele caracteristice sau parti- 
culare, pe care nu avea voie să le poarte altoineva, au fost: 

coroana şi buzduganul, poate sceptrul. Coroana are, atât în Mol- 
dova cât și în Țara Românească, cinci vâriuri, uneori trilobate, 
cum este coroana lui Ștefan cel Mare din miniatura evanghelia- 
rului dela Homor, alteori simple, ca la coroana lui Mircea cel 
Bătrân, în tabloul ctitoricesc dela Cozia. Pietre preţioase împo- 
dobesc coroana pe care o poartă Ștefan în portretele dela bise- 
ricile Pătrăuți și Sf. Ilie şi dela mănăstirile Voroneţ și Dobrovăț. 
Forma coroanei noastre arată o: influenţă apuseană, în timp ce 
diadema țarilor bulgari îndreaptă spre Bizanţ. 

Buzduganul era purtat în mod obişnuit de marele spătar care 
stătea la ceremonii în spatele Domnului; tot acest dregător purta 
şi spata domnească atârnată de umărul stâng. Cu buzduganul 
bătea însuși Domnul şi această pedeapsă nu avea un caracter in- 
famant. Buzduganul se făcea de obiceiu din metal şi semăna cu. 
o ghioagă scurtă; asemenea acesteia, avea uneori protuberanţe 
care sporeau efectul loviturilor. 

Sceptrul este pomenit pentru Țara Românească. Letopiseţul 
zis dela Bistriţa, povestind lupta dela Soci, spune că Ştefan a 
luat toate steagurile lui Radu cel Frumos, « chiar și marele schiptru 
al lui Radu voevod a fost luat». In cazul când termenul e între- 
buinţat în înţelesul lui obișnuit, atunci avem dovedită existenţa 
acestui insemn la domnii munteni. In cazul însă când el înseamnă 
«steag » aşa cum a fost tradus de unii cercetători, atunci e o 
întrebare dacă într'adevăr sceptrul a existat la noi. 

Pe unele din monetele lui Mircea cel Bătrân, este înfățișat 
Domnul, ţinând într'o mână spada, iar în cealaltă globul cruciger, 
care se știe, constituia un insemn al împăraţilor bizantini şi ger- 
mani. A avut într'adevăr şi Mircea acest insemn sau suntem, pur 
şi simplu, în fața unei imitații monetare? Mai probabilă ni se 
pare a doua ipoteză. 

In ce priveşte costumul, e greu a preciza, în lipsă de studii 
speciale asupra acestui domeniu, dacă au existat anumite ele- 
mente rezervate exclusiv Domnului, așa cum se constată, de 
pildă, cu încălțămintea de purpură a împăraţilor bizantini sau cu 
hlamida numită bagrenica a țarilor bulgari. Poate să îi fost în 
această categorie hlamida pe care o poartă Domnii noștri: o găsim 
şi pe unele din monetele lui Mircea și în câteva din tablourile 
ctitoricești înfăţişând pe Ştetan cel Mare. 

Altfel, costumul a variat în raport cu moda. In secolul al 
XIV-lea, constatăm o puternică influenţă apuseană. Costumul 
obişnuit al Domnului şi al marilor boieri din această vreme nu 
se deosebeşte de costumul purtat de nobilii din Ungaria și Po- 
lonia. Descoperirile dela Curtea de Argeș au arătat că domnii no- 
ştri preţuiau luxul, că sub raportul vestmintelor şi giuvaerurilor 
n'aveau nimic de invidiat monarhilor apusului feudal. Paftaua de 
aur care împodobea centura lui Radu 1 este printre cele mai îru- 
moase opere de artă ale vremii. lar tunica Domnului, de mătase 
purpurie, brodată bogat cu fir și mărgăritare, și având nasturi 
de aur, dovedește rafinamentul la care ajunsese, la finele vea- 
cului al XIV-lea, curtea voevodului dela Argeş. Bine înţeles, 
costumul militar, de războiu, se deosebea de costumul obișnuit, 
din vreme de pace. Am cunoscut şi noi armura medievală, de 
metal, cămaşa de zale, coiful. La Biserica Domnească din Curtea 
de Argeş este zugrăvit un cavaler purtând tunica de zale, iar 
pe monetele lui Radu I apare un luptător medieval —se pare 
însuși Domnul —în armură completă, cu coiful pe cap, ţinând 
în mâna dreaptă lancea, iar în stânga scutul. 

Succesiunea la tron. Una din cauzele care au contribuit la 
slăbirea Ţărilor noastre și au favorizat lipsa de conţinuitate și de 
disciplină a fost sistemul nenorocit de succesiune la tron. La noi, 
n'a existat principiul de succesiune în linie descendentă și cu 
dreptul de primogenitură, așa cum a fost în alte state, din apusul 
Europei. Ci oricare dintre fiii voevodului, şi legitimi şi neletigimi, 
putea pretinde moştenirea tronului. Mai mult încă, şi fraţii voe- 
vodului și copiii acestora se socoteau egal îndreptăţiţi să-l ocupe. 
S'a respectat, în primele secole ale vieţii noastre de stat, numai 
o singură normă: ca pretendentul la tron să aparțină familiei 
domnitoare, să fie, cum se spunea atunci, «din os domnesc». O 
a doua normă «să nu fie însemnat» adică infirm, s'a respectat 
cu mai puţină stricteţe: dovadă luga Ologul și Petru Șchiopul. 
Insuși fiul lui Ștefan cel Mare poartă numele de cel Orb (în rea- 
litate pierduse numai un ochiu); unele manuscrise adaugă «și 
cel grozav » adică urit. Poate însă că infirmitatea o dobândise 
pe câmpul de luptă. Această de a doua normă are o origine bi-, 
zantină ; ea explică pedeapsa care se aplica la noi pretendenţilor 
nenorocoşi, anume «tăierea nasului» (de fapt a cartilagiului; 

dintre nări, vezi cazul lui Niculae Milescu !). Prin această pedeapsă, 
respectivul pretendent era «însemnat » deci inapt pentru domnie. 
Modul de succesiune atât în Muntenia cât şi în Moldova a fost 
așadar cel ereditar-electiv. Urmașul era ales dintre membrii familiei 
domnitoare. In teorie, acest principiu permitea să fie ales cel mai 
vrednic, în practică însă, el a dus la cele mai mari nenorociri. 
Cumplita tragedie a dinastiei moldoveneşti, după moartea lui 
Alexandru cel Bun, ca şi luptele din Țara Românească, după 
Mircea cel Bătrân, sunt consecinţa tocmai a principiului de mai sus. 

In veacul al XIV-lea, în Ţara Românească, succesiunea s'a 
făcut şi în linie directă şi în linie colaterală. La început, în linie 
directă: Basarab Intemeietorul este fiul lui Tihomir; Nicolae 
Alexandru este fiul lui Basarab; Vlaicu este fiul lui Nicolae Ale- 
xandru. După aceea urmează însă Radu, fratele lui Vlaicu. Se 
reia linia descendentă cu Dan; Mircea este însă iarăși fratele 
acestuia din urmă. Despre Vlad cel care a domnit în 1396 nu ştim 
în ce legătură de rudenie era cu familia Basarabilor. După Mircea 
urmează fiul său Mihail, apoi Dan al II-lea, fiul lui Dan I, prin 
urmare vărul lui Mihail, așadar succesiune în ordine colaterală; 
domnia acestuia e întreruptă de Radu Prasnaglava, vărul său. 
După Dan urmează un fiu al lui Mircea, anume Alexandru-Aldea, 
iar după acesta un alt fiu anume Vlad Dracul. Succesiunea e 
edificatoare. 

In Moldova același lucru. După Bogdan, urmează Laţco, fiul 
său. Cu acesta stingându-se în linie bărbătească dinastia, sunt 
chemați la tron Mușatinii; în privinţa lui Costea, nu avem date 
sigure; el pare a fi fost căsătorit cu Mușata, mama lui Petru, vii- 
torul domn. După Petru urmează însă Roman, fratele său, iar 
după acesta Ştefan 1, care după unii istorici era frate cu domnii 
precedenţi, după alţii, le era nepot. Şi într'un caz şi în celălalt, 
succesiunea se face în ordine colaterală, nu descendentă. Urmașul + 
lui Ștefan I este luga asupra filiației căruia există de asemenea 
discuţie. Ori de va fi fost însă fiu al lui Roman, cum vor unii, ori 
nepot acestuia, cum vor alţii, succesiunea urmează iarăși ordinea 
colaterală, nu pe cea descendentă. După luga vine Alexandru, 
fiul lui Roman, iar după acesta cei doi fii ai săi, Iliaș și Ștefan 
întâi succesiv, apoi simultan, împărțindu-şi ţara în două. Așadar, 
acelaşi sistem nenorocit ca dincoace de Milcov. Pagubele pe care 

ni le-a adus acest sistem, atât în ordinea materială cât și în or- 
dinea morală, favorizând desbinarea, intriga, lipsa de continui- 
tate și de credință, surpând caracterele și încurajând trădarea, 
au arătat generaţiilor trecute, după secole de suferință, nece- 
sitatea de a avea o dinastie din afara hotarelor şi un singur sistem 
de succesiune la tron, anume acela în linie directă, descendentă, 
cu dreptul de primogenitură. După multe lupte și învingând mari 
dificultăţi, acest ideal al înaintaşilor noștri s'a realizat. El ne-a 
dat și ne dă putinţa unei desvoltări normale, liniștite, terindu-ne 
de luptele interne. Simpla trecere în revistă a realizărilor, în or- 
dinea politică, economică, socială şi culturală, din cele şapte de- 
cenii de când am asigurat stabilitatea şi continuitatea instituţiunii 
supreme a statului, e suficientă pentru a arăta și celor mai în- 
dărătnici avantajele incontestabile ale noului sistem. Şi e uşor de 
înţeles prin urmare, de ce orice încercare de a modifica sau de a 
înlătura acest sistem trebue considerată de toţi aceia care, cunos- 
când trecutul, au grija viitorului ţării, ca un act de înaltă trădare. 

Reşedinţele domnești. Şi în Țara Românească și în Moldova, 
capitala n'a rămas mereu aceeași. Ea s'a schimbat, în legătură 
cu desvoltarea teritorială a ţărilor și cu interesele politice ale Dom- 
nilor. Cea dintâi reședință a Țării Românești pare a îi fost la 
Câmpulung. Este orașul despre care avem cele mai vechi docu- 
mente și pe care-l indică drept primă reședință a descălecăto- 
rului ambele cronici muntene. «lar când au fost cursul anilor 
6798 (1290) — povesteşte Istoria Țării Româneşti scrisă de Stoica 
Ludescu —... Radu Negru voevod... pogorându-se pe apa 
Dâmboviţei, început-au a face ţară nouă. Intâi au făcut orașul ce-i 
zic Câmpulung: acolo au făcut și o biserică mare, frumoasă şi 
înaltă ». «Ci dar Radu-Vodă s'au așăzat în câtăva vreame în 
Câmpulung, unde şi mănăstire frumoasă și mare au făcut » rela- 
tează de asemenea cronica lui Radu Popescu. Trebue relevat şi 
faptul că tradiţia, consemnată în cronica acestuia din urmă, arată 
pe Nicolae Alexandru, fiul lui Basarab «să fie fost de feliul lui 
Câmpulungean ». El şi este îngropat aici, în biserica mănăstirii 
zise a lui Negru Vodă. Tot în acest lăcaş cred că a fost îngropat 
şi tatăl său, întemeietorul statului şi a dinastiei. Gratitul desco- 
perit pe zidul bisericii din Curtea de Argeş ne spune lămurit că 
«la Câmpulung a murit marele Basarab voevod», în anul 1352; 

e puţin probabil ca trupul să-i fi fost transportat la Curtea de 
Argeş spre a fi înmormântat acolo. 

Câmpulungul era însă prea în calea dușmanilor din spre miază- 
noapte. Dela Bran, în căteva ceasuri, un corp de cavalerie putea 
să ajungă până în capitală. Faptul acesta a determinat probabil 
mutarea reședinței la Curtea de Argeș. In 1330, cu prilejul răz- 
boiului cu Ungurii, ştim că exista un «castru » adică o cetate nu- 
mită Argeș; până aci a înaintat oastea lui Carol Robert. Este însă 
o întrebare dacă prin acest castru trebue să înţelegem chiar orașul 
unde se constată apoi curtea domnească, sau el se referă la ce- 
tatea dela Căpăţineni, zisă a lui Negru Vodă, de pe cursul 
superior al Argeșului. Oricum va fi fost, un lucru e sigur: în timpul 
lui Vlaicu Vodă, Curtea de Argeș era reședință (vezi fig. 95)- 
Documentul din 1369 privitor la catolicii din Ţara Românească 
este «dat în Argeș». lar despre documentul celălalt din 1372, 
prin care Vladislav face o donaţie rudei sale magistrul Ladislau 
de Dobica, se spune și mai lămurit că este «dat în Argeș, în re- 
şedinţa noastră ». Aceeași expresie găsim și în actul din 1391 al 
lui Mircea cel Bătrân: diacul adaogă la urmă: «scriptum in sede 
nostra Argiesiensi ». 

Insăşi numele de « Curtea de Argeș», arată însă că mai puteau 
fi și alte «curţi », în alte locuri. Intr'adevăr, constatăm că Domnul 
nu rămânea în permanenţă în aceeași reședință, ci avea și alte 
aşezări, în diferite oraşe din ţară. Mircea cel Bătrân stătea ade- 
seori în Giurgiu unde a şi zidit o cetate puternică de piatră. Din 
acest loc, dă el scrisoarea bine cunoscută adresată regelui Vla- 
dislav Iagello prin care-l asigură de lealitatea sa. 

Și Curtea de Argeş se dovedi însă a nu fi reşedinţa cea mai 
potrivită. Era mai întâi prea depărtată de regiunile răsăritene 
ale ţării, care se întinsese, după cum am văzut, şi peste Dunăre, 
atât în Dobrogea cât şi în spre Chilia. Era apoi prea departe şi 
de linia Dunării, de unde venea primejdia cea mare. De aceea 
constatăm, încă dela începutul veacului al XV-lea, o deplasare 
a reședinței domneşti spre miazăzi şi răsărit. Domnii stau mai 
mult acum în Târgovişte (vezi fig. 96). La 21 Noemvrie (1421, 
Radu Praznaglava dă din acest oraș hrisovul prin care întăreşte 
Braşovenilor așezământul lor de negoţ cu Țara Românească. Tot: 
în Târgoviște sunt scrise multe din actele lui Dan al II-lea; 

Fig. 96. — Biserica şi ruinele Curţii Domnești din Târgoviște, 

într'unul din ele, purtând data 30 Ianuarie 1431, se află chiar men- 
țiunea expresă: «în orașul de scaun Târgovişte » (m HăcTOAnEM 
wpaui$ Tpurognin). Tot așa se spune şi în actul din 8 Aprilie 1437, 
dela Vlad Dracul. Domnii următori dau și ei unele din hrisoavele 
lor în Târgoviște; mai ales Vlad Călugărul şi Radu cel Mare au 
arătat preferinţă acestei reşedinţe. Vlad Ţepeş stătea când la 
Târgovişte, când la Bucureşti, care poartă, în unele din scrisorile 
sale, denumirea de «cetatea râului Dâmboviţa» (cex castro 
fluvii Dombovicha »). Tot la Bucureşti obişnuia să şadă și Radu 
cel Frumos, a cărui familie a fost surprinsă aci de Ștefan cel Mare 
în 1473, şi Basarab cel Tânăr. Basarab cel Bătrân a arătat dim- 
potrivă o preferință accentuată Târgşorului, o nouă reşedinţă; 
acestui «târg mic» i se spunea încă din vremea lui Mircea cel 
Bătrân «târgul cel nou» («novum forum»), iar Vlad Ţepeş zi- 
dise aci o biserică. Alături de Târgșor era Gherghița unde de ase- 
menea zăbovea câteodată Basarab cel Bătrân; şi Vlad Țepeș 
dă o scrisoare din acest oraş. 

Se constată prin urmare că reședințele domnești au scoborit 
dela munte în spre șes; pe lângă aceste reşedinţe în care-și pe- 
treceau o mare parte a timpului, voevozii aveau însă popasuri 
şi prin alte orașe şi sate ale ţării, în legătură cu cercetările sau 
expedițiile pe care le făceau. Găsim acte datate Giurgiu, în timpul 
lui Mircea cel Bătrân; Buzău, în timpul lui Alexandru Aldea și 
Radu cel Frumos, Rucăr, în timpul lui Vlad Ţepeş, Poiana Jiului, 
în timpul lui Basarab cel Tânăr, Florești, în timpul lui Basarab 
cel Bătrân; Dâlga, pe vremea lui Radu cel Mare, etc. 

In Moldova, prima reşedinţă se pare că a fost la Baia. Orașul 
a cărui pecete din veacul al XV-lea —unii susțin din al XIII-lea 
— ni s'a păstrat, se datorește coloniștilor saşi veniţi de peste 
munţi, din părţile Bistriţei și Rodnei. Foarte curând însă, capi- 
tala .s'a mutat la Suceava. De aici dă Petru actul său omagial 
către regele Vladislav Iagello, la 10 Fevruarie 1388; tot de aci 
sunt şi actele similare ale lui Roman şi Ștefan, din 5 Ianuarie 
1393 şi 6 Ianuarie 1395. Suceava rămâne capitala Moldovei în 
tot cursul veacului al XV-lea şi o bună parte din al XVI-lea. Cele 
mai multe din actele lui Alexandru cel Bun, ale fiilor săi şi ale 
lui Ştefan cel Mare sunt date din acest oraş. Ca și în Ţara Româ- 
nească însă, şi în Moldova, în afară de curtea din «cetatea de 

scaun » mai erau şi alte «curţi» domnești, în diferite părţi ale 
ţării unde Domnii obișnuiau să poposească în drumurile lor de 
cercetare. Astfel ştim că Mușata, mama viitorilor domni, își avea 
curtea ei la Hârlău. Aci dă Petru documentul din 1 Mai 1384, 
— primul document intern moldovean care se cunoaşte —prin 
care dărueşte bisericii Sfântului loan Botezătorul din târgul 
Siretului venitul cântarului de acolo. Tot la Hârlău obișnuia să 
stea adeseaori Ștefan cel Mare; o serie întreagă din documentele 
sale, în a doua jumătate a domniei, începând cu anul 1477, sunt 
date din acest târg. Roman | a întemeiat orașul care-i poartă 
numele ; era natural deci ca să zăbovească în noua aşezare, în 
« Cetatea Nouă » (Novograd) cum i se va spune în mod obișnuit 
pe vremea lui Ştefan, care și el a stat deseori, mai ales în prima 
jumătate a domniei, până în 1482, aici. Când Iliaş și Ștefan, fe- 
ciorii lui Alexandru cel Bun, își împart ţara, fiecare stăpânind 
câte o jumătate, Vasluiul devine reşedinţa celui de al doilea; o 
sumă de acte din anii 1436—42 sunt scrise în acest oraş. Nici 
domnii următori n'au ocolit Vasluiul; Ștefan își clădeşte aci case 
de piatră; tot el înnalţă și o biserică, în 1490, de sigur în amintirea 
strălucitei biruinţe asupra Turcilor. O atenţie deosebită a arătat 
Ştefan şi Zaşilor, unde zăboveşte adeseori, mai ales spre sfâr- 
şitul domniei. Cunoaștem șaptesprezece documente scrise la curtea 
din acest oraş numai între anii 1495—41502. Important, în ce 
priveşte laşul ca reşedinţă domnească, este actul din 8 Octomvrie 
1434, dela Ştefan, fiul lui Alexandru cel Bun, prin care dăruiește 
lui Giurgiu Atoc un sat la obârșia Săratei, adăugând că acest sat 
«alt judecător să nu aibă, ci să ție numai de curtea noastră din 
Iaşi » (07 Nauitrh ABOpă WT Acmn). 

O altă curte domnească a fost la Bucău; aci era reşedinţa lui 
Alexandru, fiul lui Ștefan cel Mare. O însemnare de pe o evan- 
ghelie ne arată că şi la « Bistriţa» —subinţeles mănăstirea — 
şi-a avut gloriosul voevod «curţile sale». De aci dă el actul din 
8 Septemvrie 1457. Şi Alexandru cel Bun obişnuia să zăbovească 
în acest loc, în preajma ctitoriei care avea să-i primească apoi spre 
veșnică odihnă trupul. Documentele din 8 Iulie 1428 şi 31 Iulie 
1431 poartă menţiunea că au fost scrise «la Bistriţa ». « Veamţul » 
este încă unul din locurile de popas obișnuite ale domnilor, în 
veacul al XV-lea, ca și Bârladul. Rareori e amintit Hotinul; 

Siretul, Huşii şi Dorohoiul apar și mai rar ca loc de oprire: pentru 
tot veacul al XV-lea avem numai câte două documente date în 
fiecare din aceste târguri; din Cotnari şi Cernăuţi numai câte unul. 

Mulțimea « curților domnești » atât în Moldova cât și în Țara 
Românească e explicabilă: Voevozii făceau călătorii lungi și dese; 
câteodată lipseau cu lunile din capitală; trebuiau să aibă deci 
locuri de popas pretutindeni. 

In Ardeal, Alba-Iulia pare a fi fost oraşul preferit de reşedinţă 
al voevodului, în epoca arpadiană. Tot aci va sta și «regele» 
loan Szapolyay și va fi și curtea principilor dela sfârşitul vea- 
cului al XVI-lea. Dar și celelalte orașe ale Transilvaniei se bu- 
curau, din timp în timp, de prezenţa cârmuitorilor. Găsim astfel 
acte emise de voevozi la Deva (1385; în veacul al XVI-lea cetatea 
era un apanaj al lor), la Turda (1393), la Sibiu (1399), la Haţeg 
(1409 şi 1435), la Bistriţa (1412), etc. loan Szapolyay emite acte 
la Oradea (1531 şi 1536), la Deva (1532), la Lipova (1532, 1534), 
la Turda (1531), etc. Adeseori, judecăţile prezidate de voevod 
se ţineau la Sântimbru (jud. Alba), iar dietele la Turda. 

« Iar pentru aceasta este credința 
domniei noastre. ..,şi credința tuturor 
boierilor noştri moldoveni, şi mari şi. 
mici s. 

(Formula obișnuită a  hrisoa= 
velor lui Ştefan cel Mare). 


Numele și vechimea dregătorilor. In administraţia ţării, domnul 
era ajutat de dregători. Sub acest nume generic se înțelegeau 
funcţionarii sau slujbaşii de toate gradele începând cu cei mari, 
dela curtea domnească, și isprăvind cu cei mici, din sate. Cuvântul 
dregător, —se mai întâlnesc şi formele deregător şi dirigător, — 
vine din latineşte (dirigo, derigo) și înseamnă cel care conduce, 
care cârmuieşte. Este tot una, prin urmare, cu «directorul» de 
astăzi care are de altiel exact aceiași etimologie. In documentele 
scrise în limba. slavă, dregător e redat prin termenii pravitel 
(hpatnTream), vlastel sau vlastelin (aacream, KaacTeAnHmh), acesta 
mai mult în Țara Românească, şi ureadnic (oyptkAHukm), între- 
buinţat de abiceiu în Moldova. In documentele latine, marilor 
dregători li se spune barones şi comites. In limba română, se mai 
întrebuinţau, pentru a designa pe dregători, şi numirile de boierz, 
acest termen privind în special pe cei mari, şi slugi domnești, dat 
de preferinţă micilor dregători. 

Dregătorii sunt tot aşa de vechi ca și statul. Nu se poate con- 
cepe o formaţie politică fără un aparat administrativ, pentru 
încasarea dărilor şi executarea horăririlor luate, judecătoresc 
pentru împărţirea dreptăţii și un aparat militar pentru asigurarea 
ordinei interne şi exterme. Așadar Basarab Intemeietorul, dacă 
nu încă tatăl său Tihomir, iar în Moldova Bogdan, dacă nu încă 
Dragoș au trebuit să aibă pe lângă ei un număr de dregători. Era 

necesar un logofăt şi câţiva diaci pentru redactarea actelor; un 
vornic cu mai mulţi subalterni pentru supravegherea curţii și 
împărţirea dreptăţii; un vistiernic şi câteva ajutoare pentru ţi- 
nerea socotelilor. Erau de asemenea necesari dregătorii personali, 
care aveau grijă de persoana voevodului, de masa lui, de odihna 
lui, de caii lui. In această categorie intrau stolnicul care supraveghea 
mâncarea ; paharnicul care dădea de băut, după ce mai întâi luase 
« credința » adică gustase el, spre a nu îi vinul otrăvit; postelnicul, 
însărcinat cu paza camerei de culcare a domnului și comisul ce 
purta grija cailor. Cel puţin aceste mari dregătorii au trebuit să 
existe dela început. Ele corespundeau nevoilor elementare ale 
organizaţiei de stat și ale Domnului, personificarea acestui stat. 
Sunt dregătoriile sau funcţiile care se întâlnesc şi în apus, la ori- 
ginea statelor germanice, precum și în Ungaria. E posibil însă ca 
pe lângă aceste dregătorii să mai fi existat și altele pe care le 
constatăm documentar mai târziu, în secolul al XVolea. Un spătar 
menţionat pentru întâia dată la 1394, sub Mircea cel Bătrân, 
a putut exista încă din prima jumătate a secolului al XVI-lea. 
Un cămăraş pentru baterea banilor, de asemenea, pe vremea 
lui Vlaicu. 

Cu timpul, numărul acestor dregători a sporit; atribuţiile lor 
au fost delimitate din ce în ce mai precis; s'a fixat şi ierarhia; 
s'au stabilit costumele, insemnele, veniturile. Informaţii bogate 
Şi precise în privința aceasta avem, pentru ambele ţări, abia în 
veacul al XVII-lea; documentele din secolele XIV și XV ne 
permit totuși a înfățișa, în linii mari, corpul dregătorilor 
noștri. 

Din capul locului, trebue relevată marea asemănare în ce pri- 
vește organizarea administrativă, dintre Ţara Românească și 
Moldova. Aproape aceiași dregători, aceleași nume, aceleași atri- 
buţii. Faptul e normal: nu a fost numai substratul comun al 
poporului, al limbii, al credinţei care, în chip fatal, trebuia să 
ducă la rezultate similare, dar s'a adăugat și împrejurarea că 
Moldova întemeiată ceva mai târziu, s'a putut inspira din orga- 
nizarea în fiinţă a statului muntean. De aceea, expunerea noastră 
nu va privi fiecare ţară în parte; ea se va face o singură dată, 
arătând numai acolo unde e cazul, deosebirile între dregătorul de 
dincoace şi de dincolo de Milcov. 

Un alt fapt care trebue relevat este cumulul de atribuţiuni al 
marilor dregători. Aceștia aveau nu numai atribuţiuni admini- 
strative, dar şi judecătoreşti şi militare. Puterea lor era prin 
urmare considerabilă ; ea ducea însă de multe ori la abuzuri. 

La finele veacului al XV-lea, existau următorii dregători: 

Banul care era reprezentantul Domnului în Oltenia, admi- 
nistrând-o în numele acestuia. El avea şi atribuţiuni judecătoreşti 
— întrun document din veacul al XVII-lea i se spune chiar: 
«judecător al întregei ţări a Severinului » — putând, după cât 
se pare, pedepsi și cu moartea pe cei vinovaţi. Era şi coman- 
dantul armatei ce se strângea din judeţele oltene, iar în lipsa 
Domnului, comandant al întregii armate. Steagul său, deosebit, 
purta numele de grapă. Dregătoria de ban a fost îniiinţată de 
Domnii munteni atunci când au cuprins banatul de Severin; ea: 
a înlocuit aşa dar dregătoria similară ungurească, al cărei nume 
de altfel l-a şi luat. Prima reşedinţă a banului nostru a fost la Se- 
verin; după pierderea acestei cetăţi, ea s'a mutat, se pare, la 
Sirehaia sau mai probabil la Tismana, şi numai târziu, la sfâr- 
şitul secolului al XV-lea, la Craiova, proprietatea vestiţilor îraţi 
Craioveşti. Ca subalterni ai marelui ban găsim pe bănişori sau 
banii de judeţ. Aceştia executau poruncile pe care le da șeful lor 
sau, câteodată, chiar direct Domnul — cunoaștem astfel un ordin 
trimis viitorului domn Mihai Viteazul, pe când acesta era simplu 
bănişor în judeţul Mehedinţi — şi aveau şi drept de judecată în 
pricini mărunte. La reşedinţa sa, banul avea chiar o mică curte, 
o serie de dregători asemenea dregătorilor domnești cum era, 
de pildă, «stolnicul », «armașii », apoi un logofăt pentru redac- 
tarea hotăririlor şi scrisorilor şi alţii. Veniturile banului erau con- 
siderabile: lui îi reveneau, în afară de amenzile sau gloabele plă- 
tite de cei judecaţi și condamnaţi de el şi de darurile subalternilor, 
și o parte —se pare —din veniturile ce se strângeau în întreaga 
Oltenie. Ca ordine ierarhică, banul este, dela sfârşitul secolului 
al XV-lea înainte, cel dintâi dintre dregătorii munteni. In epoca 
lui Mircea cel Bătrân, el pare a fi egalat în importanță de 
vornic. 

In Moldova n'a existat la început dregătoria de ban. Ea se 
introduce abia în veacul al XVII-lea şi nu are nici pe departe 
însemnătatea celei muntene. 

Vornicul sau vornicul este numit în redacţia latină a trata- 
tului de comerţ acordat de Mircea Brașovenilor, «judex et pala- 
tinus curie nostre» iar întrun document din 17 August 1511 
găsim echivalenţa « dvornic transalpiniensi sive iudice ». Aceste 
titluri ne arată care erau atribuţiile vornicului: el supraveghea 
curtea domnească —cuvântul însuşi dvornic vine din slavul 
dvor (Akopn) care înseamnă curte —având drept de judecată 
asupra întregului personal al ei. Nu numai atât însă: jurisdicţia 
sa se întindea asupra întregii ţări, cu excepţia Olteniei, unde 
judeca banul. Considerând că domnul avea drepturile Curţii de 
Casaţie de astăzi, vornicul poate îi asemănat prin urmare Curţii 
de Apel din Bucureşti. El elibera cărţi de judecată, cum este 
aceea a vornicului Neagul din timpul lui Radu cel Frumos. Avea 
dreptul să pronunţe și sentinţe capitale. In exercitarea atribu- 
ţiilor sale, vornicul era ajutat de o serie de subalterni. Un do- 
cument din 23 Martie 1482 aminteşte pe « vornicul al doilea », iar 
un altul din 16 Martie 1494 citează, la sfârşitul listei de martori, 
trei vornici «mici »). In afară de aceştia, mai erau «vorniceii » 
din judeţe, cuprinși în unele acte sub denumirea generică de 
«slugile vornicului ». Un document dintr'o epocă mai târzie, a 
lui Constantin Brâncoveanu (1 Ianuarie 1695), dar care credem 
că se poate aplica și veacurilor anterioare, ne arată limpede 
atribuţiile acestor subalterni. E vorba de unul pe care «Vel 
Dvornic l-au pus vornicel în sud —» (judeţul —) «să umble 
să caute slujba vornicii dintr'acest judeţ, pre unde s'ar face 
hoţii şi curvii, au sfăzi şi capete sparte şi alte gâlcevi, să 
aibă a-i judecarea şi a îndrepta pe toţi şi să-i globească... 
după cum iaste vechiu obiceaiu al Vornicii...». O parte din 
aceste gloabe sau amenzi constituiau venitul vornicului şi al 
subalternilor lui. In actul din 23 Martie 1482 prin care Basarab 
cel Tânăr acordă mănăstirii Snagovul, între altele, dreptul de 
judecată asupra satelor ei, se prevede ca perceperea gloabelor să 
se facă de subalternii marelui vornic care le vor da mănăstirii. 
«lar egumenul —adaogă Domnul —să dea vornicilor ce va fi 
cu dreptul dintr'aceale şugubini şi gloabe». Se adăugau apoi 
darurile subalternilor. Vornicul nostru seamănă cu demnitarul 
dela curtea ungară numit palatinus şi se pare că a fost creat 
după modelul lui. 

In Moldova, vornicul are aceleași atribuţiuni ca şi în Țara 
Românească. Pe deasupra, și o atribuţie militară: în lipsa Dom= 
nului, el comandă armata. E cazul lui Boldur la Lenţești, a lui 
Carabăţ în lupta cu Tătarii, pe timpul lui Ștefăniță, a lui Grozav 
în campania din Ardeal în vremea lui Petru Rareş, a lui Nădă- 
baico, sub Lăpuşneanu. În ce priveşte rangul ierarhic, se pare 
că la început, în secolele XIV şi XV, vornicul a fost cel dintâi 
dintre dregători. După aceea, logofătul îl întrece. Ca subalterni 
are pe vornicul de gloată sau de poartă, constatat documentar 
încă din timpurile lui Iliaş și al lui Ștefan, fiii lui Alexandru cel 
Bun. In secolul al XVII-lea, pe vremea lui Miron Costin, exi- 
stau doisprezece subalterni cu acest nume. Mai erau apoi, ca şi 
în "Ţara Românească, dvorniceii. 

„Logofătul poartă în unele documente muntene, scrise lati- 
neşte, titlul de « summus cancellarius et secretarius » sau numai 
«€ summus secretarius ». El era aşadar șeful cancelariei domneşti, 
avea grija redactării actelor şi a scrisorilor şi purta, la început, 
probabil amândouă peceţile —și cea mare pentru actele şi hri- 
soavele solemne sau definitive (vezi fig. 97 şi 98), şi cea mică 
pentru hrisoavele privizorii sau de puţină importanţă —mai 
pe urmă însă, numai pecetea cea mare. In legătură de sigur cu 
faptul că primii diaci sau pisari au fost recrutaţi dintre clerici, 
sta şi atribuţia, atestată însă numai într'o epocă mai târzie, de 
a reprezenta pe Domn în chestiile bisericești. Ca rang ierarhic, 
logofătul venea după ban și vornic. Avea sub ascultarea lui 
pe logofătul al doilea sau vtori logofăt -— în latineşte: «vice can- 
cellarius noster » —pe logofătul, al treilea sau treti logofăt, poate 
încă pe vremea lui Mircea, şi mai mulți grămătici, numiţi uneori 
ŞI logofeți, diaci sau pisari. Unul din aceşti grămătici redacta 
actele latinești, altul pe cele greceşti, mai târziu era şi unul 
pentru cele ungurești, ceilalți scriau hrisoavele, cărţile și po- 
runcile în limba slavă. Se constată la începutul veacului al 
XVI-lea — existau deci și în al XV-lea —o serie de logofețţi prin 
sate; ei nu au atribuţii ca vorniceii sau bănișorii, alcătuesc însă 
o breaslă boierească, cu o situaţie specială față de fisc și servind 
în caz de războiu sub ordinele marelui logofăt. Veniturile acestuia 
constau; în primul rând, din taxele ce se luau pentru alcătuirea 
hrisoavelor, cărţilor sau poruncilor domnești cerute de interesaţi. 

Taxele variau în raport cu natura actului şi cu felul peceţii apli- 
eate. Un document din 11 Septemvrie 1570 ne arată că la acea 
dată se plătea pentru un hrisov de moşie 50 de aspri. Se adăugau 
apoi, ca la toţi marii dregători, darurile sau plocoanele subalter- 
nilor. Cuvântul logofăt este de origină greacă (Aoyo987n6); el ne-a 
venit împreună cu dregătoria, prin intermediul Sârbilor sau al 

Fig. 97. — Pecetea lui Ştefan cel Mare. Legenda e în limba slavă. 


Bulgarilor — mai probabil a celor dintăi — dela Bizanţ unde « ma- 
rele logofăt » (6 utyag Aoyo9Ernc) era șeful cancelariei imperiale. 

In Moldova logotătul are aceleași atribuţii ca şi în Țara Ro- 
mânească ; de el depind, în plus, hotărnicirile de moşii. In secolul 
al XVIl-lea, avea şi comanda asupra «curtenilor», o breaslă 
boierească alcătuită din proprietari de moşii, cu un regim fiscal' 
deosebit. Ca rang ierarhic, pe vremea lui Ştefan cel Mare, logo- 
fătul pare a fi inferior vornicului; în a doua jumătate a secolului 
al XVI-lea şi în secolul al XVII-lea însă, el este cel dintâi dintre 
dregători, corespunzând prin urmare prim-ministrului de astăzi. 
Dintre dieci, unul era pentru limba polonă, altul pentru cea turcă. 

Vistierul, numit câteodată și protovistier, în actele latinești 
« thesaurarius », era administratorul financiar al ţării. El avea 
grijă să se încaseze dările, făcea plăţile necesare, ţinea socotelile, 
repartiza impozitele. 'Tot în seama lui era şi aprovizionarea curţii 
domnești cu vestminte, stofe, blănuri scumpe, această de a doua 
atribuție apropiindu-se de înţelesul etimologic al titlului de vistier 





Fig. 98. — Pecete de aur dela Petru $Şchiopul. 


(din latinul vestis, haină, prin forma intermediară greacă 6 feoriă- 
piov). Ca rang ierarhic, venea In locul al patrulea, după ban, 
vornic și logofăt. Avea ca subalterni pe vistierul al doilea —un 
Caraci, vtori vistier, pomenit în 1539 în pisania schitului Ver- 
bila, —pe al treilea și, corespunzând grămăticilor sau diacilor 
din cancelaria domnească, pe logofeţii de vistierie. Prin sate erau 
vistiernicei, grupaţi pe cete, alcătuind toţi împreună o breaslă, 

întocmai ca și logofeţii, postelniceii, spătăreii. Nu ştim dacă aveau 
şi atribuţii, în legătură, de pildă, cu strângerea impozitelor. Ca 
venit, marele vistier trebue să îi luat o cotă din sumele încasate: 
documentele nu ne dau detalii în privinţa aceasta. Numele ace- 
stui dregător, ca și acela al logofătului, ne îndreaptă spre Bizanţ. 
La curtea imperială de acolo găsim, în secolul al IX-lea, un dem- 
nitar numit protovistierul (6 xpuwrofeoruupios) care avea grijă de 
« vestiarul » particular al împăratului, ceea ce însemna garderoba 
şi probabil şi tezaurul acestuia. Dela Bizantini, titlul a fost îm- 
prumutat atât de Bulgari cât și de Sârbi, iar dela aceștia, mai 
probabil dela cei din urmă, l-am luat noi. 

In Moldova, vistierul are aceleași atribuţii ca și în Ţara Ro- 
mânească. Ca rang ierarhic însă, pe vremea lui Ștefan cel Mare, 
vine în urma spătarului nu înaintea lui, cum e dincoace de Milcov. 
Logofeţii de vistierie poartă aci numele de diaci de vistierie. Mai 
exista şi un «cămăraş de vistierie », menţionat pentru prima oară 

„în documente în 1519, asupra atribuţiilor căruia n'avem detalii. 
Pe vremea lui Ștefan cel Mare, a lui Bogdan cel Chior şi a lui 
Petru Rareș găsim pe vistiernic având şi dregătoria de mare vameș. 

Spătarul numit uneori în documentele slave şi meuonowwn adică 
purtător de sabie (gladifer) era dregătorul care ţinea spata dom- 
nească. Mai târziu, în veacul al XVII-lea, el comandă şi oastea 
călare ; pe câmpul de războiu, vine îndată după Domn, cu excepţia 
banului și vornicului. Ca subalterni are pe vtori spătar și pe treti 
spătar; în sate erau spătăreii, breaslă boierească, având, ca şi 
vistierniceii, o organizare militară, pe cete, cu vătaji în frunte. 
Venituri are dela călăraşii de sub comanda sa, care se împart 
în «cruci», fiecare cruce cuprinzând dela | până la 4 oameni, 
după starea fiecăruia. Dela fiecare cruce, spătarul primea anual, 
pe vremea lui Șerban Cantacuzino, câte «un leu, o baniță (mo- 
dium) de grâu și una de orz, un car de fân și un car de lemne». 
Cât va fi primit mai înainte, nu ştim. Numele spătarului poate să 
vie și din bizantinul xp.roomx9ăpros, dregătorul care comanda 
cele trei corpuri de «spătari », «candidaţi » și « mandatori » impe- 
riali, dar poate fi și un cuvânt format în românește din spată, 
așa cum s'au format şi termenii similari —tot de dregători — 
portar, şetrar, ploscar, pivnicer, etc. In cazul când am avea de 
a face cu un împrumut dela Bizanţ, atunci trebue să admitem 

o filieră sud-slavă; izvoarele cunoscute până acum nu ne arată 
însă un asemenea dregător la curtea bulgară sau sârbă. 

In Moldova, spătarul are aceleași atribuţii ca şi în Ţara Româ- 
nească, minus comanda asupra cavaleriei. La ceremonii și în zi- 
lele de sărbătoare, imbrăcat în haină aurită, el pășește îndată 
după Domn, purtând sabia atârnată de umărul stâng și buzdu- 
ganul în mână: așa îl descrie Miron Costin. 

Paharnicul numit în actele slave, în mod obișnuit, peharnic 
(nekapnnkm) iar în cele latinești pincerna sau magister pincer- 
narum, era dregătorul care avea grijă de băutura Domnului. Co- 
respunde așadar demnitarului numit paharnic în Bosnia, pohârnok 
mester în Ungaria, miyxEovns la Bizanţ, Mundschenk în Ger- 
mania, 6chanson în Franţa, etc. Inainte de a oferi paharul Dom- 
nului, el trebuia să ia «credinţa», adică să guste cu un pahar 
mai mic spre a vedea dacă vinul n'a fost cumva otrăvit. Pahar- 
nicul cel mare dela o vreme n'a mai servit el personal decât la 
sărbători şi în împrejurări deosebite , pentru mesele obișnuite era 
vtori paharnic şi treti paharnic. Prin sate erau păhărniceii, în 
seama cărora cădea strângerea dării numite «bani de păhărnicie » 
care se lua pentru vinul vândut. Ei aveau o organizare militară, 
pe cete, cu vătafi în frunte, şi mergeau la războiu călări, sub co- 
manda marelui paharnic. Asupra veniturilor paharnicului mun- 
tean, nu suntem informaţi pentru epoca veche; ele stăteau însă 
în legătură, probabil, cu darea pe vinul vândut. Subalternii îi 
dădeau de asemenea daruri. Ca rang ierarhic, paharnicul vine în 
locul al şaselea, împărțind însă uneori acest loc cu stolnicul. Alter- 
nanţa e uşor explicabilă: ambii au atribuţii de acelaşi caracter. 
Cu timpul însă, se produce o diferenţiere, paharnicul ajunge 
superior stolnicului: e situația pe care o constatăm în secolul al 
XVII-lea. Numele acestui dregător ne îndreaptă spre sud de 
Dunăre. In Bosnia, dregătorul, similar se numea, la mijlocul se- 
colului al XIII-lea, exact ca la noi: peharnik. 

In Moldova, se întrebuințează mai mult, în documente, tiilul 
de ceașnic; în epoca lui Ştefan cel Mare întâlnim însă și termenul 
de paharnic. Ca rang ierarhic aceeaşi alternanță, la început, cu 
stolnicul, apoi, pe vremea lui Ştefan, aceeaşi superioritate. Ceaş- 
nicul cel mare sau vel ceașnicul se pare că avea în special grijă 
de viile dela Cotnari; viori ceașnicul de cele dela Huși. La 

cristovul viilor, la 44 Septemvrie, nimenea nu putea începe culesul 
până ce nu dădea marelui paharnic o anumită sumă, ca dar; 
ţinând seamă că erau mulţi podgoreni, totalul se ridica la cifre 
însemnate. Cuvântul ceașnic l-am împrumutat dela Slavii de nord; 
în marele ducat al Lituaniei dregătorul similar poartă exact 
același nume. 

Stolnicul, în latinește « magister mensarum », are grijă de mân- 
carea Domnului; el este şeful bucătăriei; el aşează bucatele pe 
masă, el le servește, după ce mai întâi s'a încredinţat, asemenea 
paharnicului, că nu sunt otrăvite sau coclite. La mesele obișnuite, 
serviciul e făcut de vtori și de treti stolnic. Erau apoi stolniceii: 
unii la curte, alţii prin sate: aceștia din urmă strângeau dijma 
din peştele prins în Dunăre și în bălțile de lângă Dunăre. Consti- 
tuiau, ca şi păhărniceii, spătăreii, etc., o breaslă, fiind organizaţi 
pe cete. Venitul stolnicului era în legătură cu atribuţiile lui; 
astfel, de pildă, pe vremea Fanarioţilor, pescuitul în balta Grecii 
(Greaca) îi era rezervat exclusiv. 

Cuvântul stolnic e de origine slavă: dela stol (cream) care 
înseamnă masă. Noi lam împrumutat delă Bulgari unde se con- 
stată, la curtea Asaneștilor, un «stolnic al ţarului ». 

In Moldova, acest dregător e în totul asemănător celui din 
Ţara Românească. Are aceleaşi atribuţiuni —i se spune într'un 
document latin dapifer, deci, cel ce servește mâncarea — aceiași 
subalterni. Vtori stolnicul apare pe vremea lui Iliaș, feciorul lui 
Alexandru cel Bun; stolniceii sunt pomeniţi într'o serie de do- 
cumente din veacul al XVI-lea. De marele stolnic depind pescarii 
și toate lacurile de lângă Prut și Nistru. 

Comisul e numit, în documentele scrise latineşte, « magister 
agazonum »; el avea grijă prin urmare de caii Domnului; tot în 
seama lor era și aprovizionarea cu fân a grajdurilor curţii. Era 
ajutat de un vtori şi un treti comis şi de mai mulţi comişei. In 
afară de cei dela curte, găsim, în veacul al XVII-lea, comișei şi 
prin sate organizaţi sub formă de breaslă boierească. Veniturile 
comisului erau, ca şi la stolnic, în legătură cu atribuţiile lui; se 
adăugau apoi darurile subalternilor. Numele acestui dregător 
ne îndreaptă spre Bizanţ: se constată acolo, începând din veacul 
al VI-lea, un «comis al grajdurilor imperiale » (6 x6ums r&v Baat- 
Av oravâuwv). Dela Bizantini l-au luat Bulgarii unde găsim. 

dregătorul numit « komis s konmi» deci «comisul cu caii»; dela 
Bulgari l-am luat noi. | 

Aceleași atribuţii le are și comisul moldovean, care a fost, 
instituit, foarte probabil, după modelul celui din Țara Româ- 
nească. El îngrijește de «povodnici » adică de caii de călărie și 
de «toţi caii domnești ». « E mai mare peste Branişte —ne spune 
Dimitrie Cantemir — şi are grijă să se cosească acolo fânul pentru 
nevoile curţii 5. Comișeii sunt constataţi documentar pe vremea 
lui Ştefan cel Mare. 

Stratornicul sau postelnicul. Acest dregător, căruia în docu- 
mentele latinești, i se spune «magister lectorum » sau «cubicu- 
larius », poartă două nume, întocmai după cum paharnicului 
moldovean i se mai zice şi ceașnic. El avea grijă de patul și de 
odaia de culcare a Domnului; introducea de asemenea la Domn 
pe cei cari doreau să-i vorbească. Din această atribuţie a rezultat 
apoi şi aceea de tâlmaciu de limbi străine. Până pe la 1530, găsim 
de obiceiu, în lista de martori dela sfârșitul documentelor, câte 
doi postelnici sau stratornici: avem de a face prin urmare cu o 
dregătorie dublă, aşa după cum în Moldova vor îi, dela Despot 
Vodă înainte, câte doi vornici. Dublarea dregătoriei s'ar putea 
explica prin natura atribuţiei principale: aceea de a face de pază, 
noaptea, lângă odaia Domnului. Când această îndatorire a trecut 
asupra subalternilor imediaţi, unul din cei doi mari postelnici a 
fost suprimat. Ca rang ierarhic, în secolul al XV-lea, postelnicul 
ocupă ultimul loc. Mai târziu însă, importanţa lui va creşte. Sub 
ordinele marelui postelnic stăteau un vtori postelnic, un treti 
postelnic şi mai mulţi postelnicei. Aceștia din urmă se întâlnesc 
şi prin sate, constituind o breaslă boierească şi având o organi- 
zare pe cete, cu vătaii în frunte, ca și celelalte bresle amintite. 
Cuvântul postelnic este de origine slavă: din postelia (noc'reata) 
care înseamnă pat; el se întâlneşte atât la Sârbi cât şi la Bul- 
gari, cu același înţeles ca și la noi. Stratornic a fost derivat de unii 
cercetători din bizantinul strator (orpărwp; constatat şi la Bul- 
gari), căruia Slavii i-au adăugat apoi sufixul -nic. Alţii îl derivă 
însă din cuvântul românesc strat care în vechea noastră limbă 
avea și înţelesul de pat. 

In Moldova, acest dregătar poartă numai titlul de postelnic. 
Atribuţiile sunt la început aceleași; cronicarul Macarie îl defi- 

neşte ca «păzitorul patului domnesc 2. Mai târziu însă elajunge 
un fel de « mareșal al curţii » având drept să judece pe toţi sluj- 
bașii ei, atribuţie care mai înainte fusese a vornicului. Şi ca rang 
ierarhic, constatăm o ascensiune rapidă: de unde în documentele 
lui Alexandru cel Bun, postelnicul apare, în marea majoritate 
a cazurilor, ultimul din lista de dregători martori, pe vremea lui 
Ştefan cel Mare, el e mai întotdeauna înaintea paharnicului, stol- 
nicului și comisului, venind îndată după vistier. Subalternii sunt 
aceiaşi ; în secolul al XVII-lea, postelnicul al doilea făcea de pază 
în iatacul domnului. E probabil ca postelnicul moldovean să fi 
fost instituit după modelul celui muntean. 

Veniturile marilor dregători. Dregătorii arătaţi mai sus erau 
cei mai însemnați, și într'o ţară și în cealaltă. Ei alcătuiau îm- 
preună cu înalții ierarhi sfatul sau divanul, corespunzând con- 
siliului de miniştri de astăzi. Cu dânşii se consulta Domnul în mod 
obișnuit atât în chestiunile interne, de gospodărie, cât şi în acelea 
de politică externă. Atribuţiunile tuturor acestor mari dregă- 
tori erau și administrative şi judecătorești și militare. Nu exista 
o separaţiune de puteri. Ei puteau judeca nu numai în divan, 
dar și în cuprinsul țării; cele mai mari drepturi în privinţa aceasta 
le avea în Muntenia banul şi vornicul, în Moldova vornicul. La 
războiu participau cu cetele lor de subalterni, dela curte și din sa- 
tele ţării. Nu primeau leafă, ca astăzi, ci beneficiau de anumite 
venituri legate, după cum am văzut, de atribuţiunile lor. Primeau 
Şi daruri: mai întâi dela subalterni, atât când îi numeau în slujbă 
cât şi în cursul anului, la anumite epoci; după aceea, dela dife- 
riții particulari cari apelau la ei, fie pentru a-i susține în judecăţi 
sau a-i scăpa de pedeapsă, fie pentru a le obţine o dregătorie, o 
scutire de dări sau o altă favoare domnească. «In zilele lui Bar- 
novschi —înseamnă Niculaki stolnicul în izvodul său de chel- 
tuieli —când m'am pârit cu spătariul Dumitru, cheltuit-am (12 
zloți și lui Gavrilaş vornicul un unel de aur de zeaci galbeni ». lar 
mai departe, tot în acelaşi izvod, adaugă: «1 sabie ferecată cu 
argint dat-am lui Aslan vornicul cându am scos Corlăteştii şi 
Stejăreani, preţ 12 ughi». Dintr'un document, cu data 24 Mai 
1603, aflăm că Danciul din Brâncoveni, fost mare vornic, dăduse 
lui Iane, banul Craiovei, satul Băileşti, «ca să aibă milă și cinste 
şi căutare și să-i scoață lui dregătorie dela Ștefan voevod» 

(1591—1592). Cu tot darul însemnat, Danciul n'a căpătat «nici 
milă, nici cinste, nici căutare nici dă cum, nici dregătorie dela 
Ștefan voevod», n'a avut prin urmare «nicio dobândă». Din 
cauza aceasta, moștenitorii lui Danciu încep un proces îndelungat, 
pe care-l câștigă, reluând satul, deoarece condiţia sub care iusese 
- dăruit, nu se îndeplinise. In sfârşit, cităm cazul unui anume Ştefan 
care dăruiește, printr'un document din 9 Mai 1637, partea sa de 
ocină din Pomârla lui Dumitrașco postelnicul. Fiind prins că furase 
patru boi şi-i trecuse în Țara Leșească, Ştefan ajunsese «la în- 
chisoare la Dorohoiu, pre mâna postelnicului Dumitrașco », şi 
trebuia să fie spânzurat. «Eu văzând că-mi vine vremea de peire, 
— mărturisește vinovatul —am căzut după dumnealui postel- 
nicul Dumitrașco să-mi scoată capul din această nevoie ». Acesta 
îl scapă și Ștefan, drept mulțumită, îi dărueşte ocina. «lar dum- 
nealui postelnicul şi de gloabă m'au iertat și mi-au ras şi doi po- 
tronici de dajdie din visterie ce au fost parte me în sat în Pomârla ». 

Dar pe lângă toate acestea, marii dregători mai beneficiau și 
de favoarea Domnului, care se putea manifesta în două feluri: 
prin dăruiri de sate, părţi de sate sau alte proprietăţi, ca răsplată 
pentru «slujba dreaptă şi credincioasă»; prin scutire de dări. 
Sunt numeroase cazurile în veacul al XV-lea, atât în Muntenia 
cât și în Moldova, de mari dregători răsplătiți astfel. Nu-i de 
mirare deci că aceştia ajung să strângă averi considerabile. Mi- 
hail dela Dorohoiu, după ce slujise «cu dreaptă și credincioasă 
slujbă » lui Alexandru cel Bun și fiilor acestuia, avea în 1437 cinci- 
zeci și două de sate; logofătul Cupcici avea în 1431 peste două- 
zeci de sate și proprietăţi, şi ele fuseseră câștigate tot prin «slujbă » 
(BmicaSătenie). Același voevod întăreşte lui Oană vornicul la 25 
Aprilie 1420, zece sate pentru slujba sa dreaptă și credincioasă. 
In Țara Românească, cităm cazul lui Radul comisul şi Petre spă- 
tarul cărora li se confirmă la 9 Martie 1502 stăpânirea peste trei- 
zeci şi două de sate şi părţi de sate, peste unsprezece munţi şi peste 
patruzeci și cinci de familii de ţigani. 

Ceilalți dregători de curte. In afară însă de acești mari dregă- 
tori cari apar în mod obișnuit în listele de martori, mai erau la 
curtea domnească o serie încă de alţi slujbași pe care documen- 
tele nu-i pomenesc decât în mod incidental. Ei sunt înglobaţi, 
de regulă, în formula generică din cuprinsul sau dela sfârşitul 

hrisoavelor care atestă «credinţa tuturor boierilor... mari şi 
mici ». Până la sfârşitul domniei lui Radu cel Mare în Țara Ro- 
mânească (1508) şi a lui Ștefan cel Mare în Moldova (1504), se 
constată documentar —îi dau în ordinea cronologică a primelor 
menţiuni — următorii dregători de acest fel: 

Pivnicerul apare pentru întâia dată într'un hrisov al lui Mircea 
cel Bătrân, din 8 Ianuarie 1394; în Moldova îl întâlnim sub Iliaș 
şi Ștefan, la 16 Aprilie 1441. După cum îl arată numele, era dre- 
gătorul însărcinat cu ţinerea pivniţei domnești, cu păstrarea 
băuturilor. 

Cămăraşul e menţionat pentru prima oară într'o scrisoare a 
«lui Vlad Dracul, din 1431; în Moldova, sub Ștefan, fiul lui Ale- 
xandru cel Bun, la 6 Martie 1443. EI avea în grija sa cămara dom- 
nească, adică, ţinând seamă de înţelesul pe care-l are acest termen 
în evul mediu, monetăria. Dan al II-lea, în privilegiul de comerţ 
pe care-lsacordă Braşovenilor, amintește de dreptul pe care-l ob- 
ţinuse de a bate dinari mici «în cămara noastră » («in kamera 
nostra »). Putem prin urmare admite că acest dregător a existat 
în Țara Românească încă din vremea lui Vlaicu Vodă, iar în 
Moldova din vremea lui Petru a Muşatei, primii Domni despre 
cari știm că au bătut monetă. Prin cămărașş, mai de grabă decât 
prin bănar, trebue tradus și acel Laurenţiu «fusor monetarum 
nostrarum » pentru care intervine la 15 Martie 1433 Iliaș Vodă 
al Moldovei către Braşoveni. Cămăraşul bătea banii și-i păstra 
în cămară; tot el făcea uneori şi plăţi, cum e Gheorghe Lascăr, 
cămărașul lui Vlad Dracul, care achită odată o sumă de 11.000 
de florini, iar altă dată 7500. Pentru această atribuţie de păstrare 
a banilor, cităm şi un pasagiu caracteristic din Letopiseţul Țării 
Moldovei (1661—1705) în care se arată cum a lăsat Grigore Ghica 
scaunul Țării Românești, trecând în Moldova şi de aci peste Ni- 
stru, la Movilău. «lar când au eșit din Botoșani — povesteşte 
cronica —s'au răsleţii un cămăraş a lui cu o părechi de dăsagi 
de galbeni dimineaţa pe negură și căzând pe mâna Jorei, ce era 
vornic în Botoşani, i-au luat banii și i-au trimes la Dabija Vodă ». 
Cămărașul avea mai mulți subalterni: un logofăt de cămară, con- 
statat documentar însă abia în secolul al XVII-lea, și cămărășei. 
Aceștia din urmă erau şi prin sate, alcătuind o breaslă ca a spă- 
tăreilor, vistierniceilor, ete. 

De unde la început toate veniturile erau ale Domnului, dela 
o vreme —fără a putea preciza epoca —s'a făcut o separație 
între veniturile acestuia, și acelea ale ţării. Pe timpul lui Brân- 
coveanu, veniturile Domnului, provenind din ocne, vămi, oierit, 
dijmărit, vinăriciu, se strâng deosebit la cămară; toate celelalte 
venituri merg la vistierie. 

Clucerul constatat documentar în Moldova la 16 Noenwvrie 
1433, iar în Țara Românească la 2 Octomvrie 1468, era dregătorul 
care ţinea cheile (în limba slavă: kliut KAiumn) magaziei și că- 
mărilor unde se păstrau proviziile. La început având un rang 
ierarhic modest, clucerul ajunge, pe vremea lui Matei Basarab, 
să fie pus în mod obișnuit în lista de martori ai hrisoavelor dom- 
nești, trecând chiar înaintea paharnicului, stolnicului, comisului 
și postelnicului. Avea ca subalterni pe un viori clucer, constatat 
documentar la 8 Ianuarie 1579, probabil și un treti clucer şi mai 
mulţi clucerei; în veacul al XVIl-lea găsim și pe «clucerii de 
pimniţă ». Clucereii de prin sate formau în secolul al XVII-lea, 
o breaslă boierească, asemenea cămărășeilor. In Moldova, aceștia 
aveau și unele atribuţiuni, strângând dijma din varză sau cu- 
rechiu, şi «alte mărunţișuri » printre care intra şi «sămânţa de 
cânepă ». 

Portarul apare pentru întâia dată în Moldova, la 20 August 
1436, iar în Țara Românească la 1474. După cum îl arată nu- 
mele, el era păzitorul porţei domnești. Avea sub el pe un vtori 
portar, mai târziu și un treti şi mai mulți portărei. Unul din aceşti 
subalterni, de obiceiu vtori portar, era trimis în mod obişnuit 
la hotărniciri; tot un portar supraveghia, de cele mai multe ori, 
cercetarea jurătorilor (vezi mai sus, p. 360). Portăreii din sate alcă- 
tuiau o breaslă boierească. 

In Moldova, creându-se în timpul lui Ștefan cel Mare dregătoria 
de rang înalt a Portarului de Suceava, numele portarului de până 
atunci a fost schimbat în ușar (într'un document latin « ostiarius ») 
spre a nu se produce confuzii. Prima menţiune în documente a 
portarului de Suceava este la 7 Mai 1479, iar a ușarului puţin 
după aceea la 15 Aprilie 1482; portarul în schimb nu mai apare. 

Aprodul e menţionat pentru întâia dată în Moldova, în actul 
din 17 Mai 1438 prin care Iliaş și Ștefan, fiii lui Alexandru cel 
Bun, întăresc lui Miclea Tavă și fiului său Stan aprodul satul lor 

pe Crasna, din sus de Dodeșşti şi un loc «din pustie» cât va fi 
de ajuns pentru un sat. Cuvântul aprod e de origine ungurească 
(aprod); el înseamnă: paj, satelit. Atribuţia aprodului era execu- 
tarea sentinţelor domnești, afară de acelea care comportau pe- 
depse corporale precum şi de execuțiile capitale: acestea cădeau 
în sarcina armașului. Tot aprodul duce celor în drept cărțile 
domnești ; în divan, el aşează pe fiecare la locul ce-i este hotărit. 
In exercitarea acestor atribuţiuni, aprodul este ajutat de subal- 
ternii săi; găsim în sate aprozi cari «scornesc » la lucru pe me- 
şteri sau pe cei ce au de îndeplinit o slujbă pentru domnie. 

Din Moldova, dregătoria a trecut și în "Țara Românească 
păstrând acelaşi nume. 

Șătrarul apare pentru întâia oară în Moldova, într'un hrisov 
din 14 Mai 1443 prin care Ștefan Voevod întăreşte lui Mihul pisar 
şi lui Luca şetrarul (em ASkor merpapem) jumătate din satul Co- 
posești pe Şomuz. Cuvântul e de formaţie românească, dela șatră, 
întocmai ca și portar, morar, etc. Acest dregător avea atribuția 
de a îngriji de corturile și de tot ce trebuia pentru campament. 
Mai târziu șetrarul a ajuns să fie mai mare și peste tunuri. 

In Țara Românească, el apare mai târziu, în secolul al XVII-lea; 
se poate să fi existat insă mai dinainte. 

Ploscarul se constată documentar în Moldova la 6 Martie 
1443; numele, dela ploscă, îi arată atribuţia ; în secolul al XVI-lea, 
se pare că ploscarul a fost desfiinţat, locul lui fiind luat 
de cupar. 

Sulgerul (mai târziu numit și sluger; existau şi formele suljer, 
slujer), era dregătorul care avea grijă de aprovizionarea curții 
domnești cu carne. Numele lui vine din sulgiu, cuvânt, probabil, 
tătăresc, însemnând darea care se plătea pentru vitele tăiate; 
la început se lua în natură; apoi s'a luat în bani. Prima men- 
țiune a sulgerului o găsesc în Moldova, în documentul din 13 
lunie 1456, dela Petru Aron, pentru mănăstirea Moldoviţa. In 
Țara Românească, el e amintit în scrisoarea, fără dată, a lui Radu 
cel Mare, prin care acesta comunică « Bulgarilor din Braşov» 
că a intervenit pentru ei «jupan Semca sulgerul ». Avea subal- 
terni: pe viori sulger (unul, Andrei, pomenit la 13 Mai 1634, sub 
Matei Basarab), pe treti sulger (existent în Moldova, în aceeași 
vreme) și sulgerei. In Moldova, găsesc la începutul veacului al 

XVII-lea (1608—1617) şi pe un «cămăraș de sulgius (KiMnpan 
34 cSAx8). 

Armașul e pomenit pentru întâia dată într'o scrisoare din 
anii 1456—1459, prin care Vlad Ţepeş comunică Brașovenilor 
că trimite la ei pe «jupân Stoica armaşul» să le spuie ceva. In 
Moldova, găsim pe vremea lui Ştefan cel Mare pe «Lupe ar- 
mașul », obţinând, la 13 Martie 1489, confirmare domnească 
pentru niște cumpărături. Atribuţia armaşului era de a aduce 
la îndeplinire execuțiile capitale și celelalte pedepse corporale 
hotărite de Domn. Tot el punea la tortură pe acuzaţii cari nu voiau 
să mărturisească vina lor. Armașul Dincă Sârbul este cel care 
execută pe Preda Brâncoveanul «la Târgovişte... în casele 
domnești ». In timpul lui Duca, Stroe vornicul şi Radu Dudescul 
au fost pâriţi de dușmanii lor Cantacuzinii sau Postelniceștii că 
ar fi «vicleni ». De aceea, domnul «au închis pe acei boieri nă- 
păstuiți și scoțându-i la divan și ieşind mărturia mincinoasă, s'au 
mâniat Domnul și multe pedepse le-au făcut boierilor acestora, 
mai vârtos că pe Dudescul l-au muncit cu hiară arsă pe pieptu, 
până lângă moarte... Ci la aceste cazne și altele era Nica dela 
Grădiște armaş mare ». Bine înţeles, armașul avea mai mulţi sub- 
alterni: pe vtori armaș (unul Stamate, sub Radu Vodă Şerban), 
poate și un treti armuș şi un număr de armaşi mici. In secolul 
al XVI, găsim în Țara Românească, prin sate, breasla boierească 
a armașilor, având o organizaţie militară, pe cete, şi una fiscală. 
Dovadă e documentul din Octomvrie 1569 prin care Alexandru 
Voevod întărește lui Dumitru logofătul moșie în Balaci, cumpă- 
rată dela mai mulţi moșneni, între care «feciorii Deagului », « fe- 
ciorii lui Dobrin » şi «Ignat». « Insă feciorii Deagului — continuă 
documentul — și feciorii lui Dobrin ce sunt mai sus ziși... şi 
Ignat, ei au fost slugi domniei mele la ceata armașilor şi au rămas 
a da domniei mele bir de curte, unul câte 250 aspri turcești, ci 
n'au avut de unde să dea dela dânşii să-şi plătească birul lor nici 
cum, de sărăcie și lipsă, ci şi-au vândut toate ale lor moșii lui 
Dragomir logofătul și s'au închinat ei singuri... să fie rumâni 
lui Dragomir logofătul ... şi acei bani de birurile de Curte i-au 
dat Dragomir logofătul în mâna lui Ivașco vel stolnic i Tăuraș: 
logofătul, care au fost birari de Curte, de au plătit pe mai sus 
numiții oameni de ale lor biruri de Curte». Venitul principal al 

armașului îl forma taxa numită în Moldova «ciubote», în Mun- 
tenia «treapăd » pe care o plăteau aceia cari, refuzând să execute 
dela început o sentință domnească, erau obligaţi s'o facă ulte- 
Trior, în prezența armașului venit la faţa locului. Așadar era o 
taxă de deplasare pentru ruperea «ciubotelor » similară aceleia 
care exista în țările din Apus. 

Medelnicerul apare în Moldova pe vremea lui Ştefan cel Mare. 
Intâia dată, într'un act din 1463, ca luând parte la o hotărnicie; 
a doua oară, la 20 Martie 1497, când Domnul confirmă « boierului 
nostru credincios Mihul medeniciarul » (mcAHHuapk) un sat de cum- 
părătoare. In Țara Românească, îl găsesc ca penultimul dintre 
martori în actul din 12 Septemvrie 1523: Stan medinciar (mr- 
AHnuăp). Numele dregătoriei vine din vechiul cuvânt medeniță 
sau medelniţă, de origine, după unii slavă, după alţii maghiară, 
care înseamnă lighean, vas. In inventarul mănăstirii Galata din 
Noemvrie 1588, e trecută, printre altele, și o « medelniţă de aramă ». 
Medenicerul, numit mai târziu şi medelnicerul, era prin urmare 
dregătorul care turna Domnului să se spele. Se pare că din Mol- 
dova, dregătoria aceasta a trecut, încă în veacul al XV-lea, și 
în Țara Românească. 

Clucerul de arie apare în documente pentru întâia dată tot 
în Moldova şi tot pe vremea lui Ştefan cel Mare. In hrisovul din 
5 Iunie 1469, utlimul din lista de martori e « Jurj gumenic», 
(rSaenuk) adică «clucerul de arie», deoarece slavul roymHno 
(ruseşte rymenuKkm) înseamnă arie. El avea grijă de magaziile 
cu grâne dela curtea domnească. 

In Țara Românească apare, cu acest nume, târziu în acte: în a 
doua jumătate a veacului al XVII-lea; mai înainte, i se spunea, 
se pare, jignicer. 

Pitarul era dregătorul însărcinat cu pregătirea şi distribuirea 
pitei adică a pâinei la curtea domnească. Cuvântul pită e de ori- 
gină slavă: pitati, în bulgăreşte și în sârbește, înseamnă a hrăni. 
Numele dregătorului s'a format însă la noi, ca și acela al porta- 
rului, al şetrarului, al pivnicerului. Pitarul e menţionat în Mol- 
dova pentru prima oară într'un act de vânzare din 22 Mai 1476; 
în Țara Românească, el apare sub Radu cel Mare, în 1503: Domnul 
trimite pe Albul vistierul și pe Ștefan pitarul într'o misiune la 
Sibiiu. Mai târziu, în secolul al XVIII-lea, atribuţia pitarului 

muntean se schimbă cu totul, el ajungând «mai mare peste ca- 
rele şi caleștile curţii ». Are ca subalterni pe vtori și pe treti pitar 
şi mai mulţi pitărei. Unui «Costea pitărelul » îi întărește Ștefan 
cel Mare, prin actul din 17 Martie 1492. satul Tomiceșştii, pe Crasna, 
cumpărătoare. Mai erau pitărei şi prin sate, alcătuind o breaslă 
boierească , îi găsim pomeniţi într'o sumă de acte din veacurile 
XVI şi XVII. 

Dregătorii Doamnei. Soţia Domnului își avea dregătorii ei 
speciali. Pe vremea lui Alexandru cel Bun, găsim în documentul 
din 17 Fevruarie 1423, pe « Bilău ceaşnic al Doamnei», ocupând 
ultimul loc în lista de martori. Mai târziu, într'un act din 6 Martie 
1443, apare un «vistiernic al Doamnei ». Constatăm de asemenea 
un «diac al Doamnei»: el scrie hrisovul din 20 Dechemvrie 1431. 
Prin urmare, exista o curte deosebită, cu dregători deosebiți, 
pentru soția Domnului. Ei nu erau, evident, așa de numeroși 
ca aceia cari serveau pe Domn: în afară de cei trei, menţionaţi 
mai sus, n'am găsit în secolul al XV-lea şi al XVI-lea, pe alţii. 
Dimitrie Cantemir ne spune că, pe timpul lui, curtea Doamnei 
era alcătuită din doi vornici, cari aveau totodată administrarea 
ținutului Vaslui, dintr'un comis și din doi cluceri. In Ţara Româ- 
nească n'am întâlnit pomeniţi în documente astfel de dregători 
de ai Doamnei; cred însă că au existat şi aci. 


In a doua jumătate a veacului al XVI-lea, constatăm în Ţara 
Românească un dregător militar numit aga; astfel, într'un do- 
cument din 1567, dela Petru cel Tânăr, găsim pe Oxotie vel agă. 
Atribuţiunile acestui dregător sunt întru câtva asemănătoare cu 
acelea ale Portarului de Suceava: în seama lui e paza orașului de 
reşedinţă și a curţii domnești. Comandă de asemenea oastea de 
mercenari adică pe Seimeni, precum și pe Dărăbani, cari îi fac cu 
toţii « danii » anuale. Cuvântul aga este împrumutat dela Turci 
(caga ») şi înseamnă, în limba acestora, între altele, «ofiţer, co- 
mandant ». 

Din Ţara Românească, dregătoria a trecut și în Moldova 
unde, potrivit unui text din anii 1660—1667, aga era «ispravnic 
pre Dărăbani şi pre târg pre laşi giudeţ». 

Pentru Portarul, de Suceava şi Hatmanul moldovenesc, vezi 
mai departe, p. 422. 

Studiul vechilor județe ne ajulă să 
înțelegem mai bine viața poporului 
nostru în epoca întunecoasă a năvăli- 
rilor barbare. 


Numele și vechimea judeţelor. Câte și trele ţările noastre, 
Țara Românească, Moldova, Ardealul, apar, din cele mai vechi 
timpuri, dela primele mărturii documentare, împărţite în ju- 
deţe. Numele acesta de județ este propriu Ţării Româneşti; în 
documentele slave de aici, în secolele XIV —XVI, el e redat 
prin sudstvo (exAcTEO, cSAcTto) având exact același înţeles (din 
cAAuTuH, mai târziu cSauru, a judeca). În Moldova sa întrebuințat 
termenul ţinut, redat în actele slave prin Apnxakmn (dela ApnkaTu 
a ţine) și mai târziu şi prin koaceru. In Ardeal, administraţia 
regilor unguri a impus termenii comitat şi district; pentru regiunea 
secuiască şi săsească s'a păstrat numirea de scaune (sedes, în un- 
gureşte sz6k). i 

Judeţele, ca subimpărţiri administrative, sunt contemporane 
cu întemeierea statului. Primii domni au trebuit să-și aibă re- 
prezentanțţii lor în diferitele regiuni ale ţării; altfel n'ar îi putut 
stăpâni efectiv teritoriul supus autorităţii lor. Este complet lip- 
sită de temeiu prin urmare afirmaţia pe care o face autorul Cro- 
nologiei Tabelare, alcătuite în veacul al XVIII-lea, când susţine, 
rezumând un document din 6950, Martie 23, dela « Băsărabă 
voevod sin Băsărabă voevod », că «acest domn au început a deo- 
sebi judeţe ». E de observat de altfel că nu numai faptul dar și 
indicaţia domnului căruia el i se atribuie e greșită: la data amin- 
tită, 1442, nu domnea Băsărabă voevod, ci Vlad Dracul. 

In genere, în Țara Românească, judeţele sau format de-a- 
lungul râurilor, care le-au dat și numele. Doljul (care înseamnă 

Jiul de jos), Gorjul (Jiul de sus), Oltul, Argeșul, Dâmboviţa, Pra- 
hova, Buzăul, Râmnicul-Sărat, Ialomiţa intră în această cate- 
gorie. In Moldova şi în Ardeal, fără ca să lipsească modul de îfor- 
maţie din Țara Românească (aşa de exemplu, judeţele Putna, 
Trotuş, Covurlui, Suceava, Crasna, Târnava), cele mai multe însă 
dintre judeţe s'au alcătuit în jurul unor centre, oraşe sau cetăţi, 
luând numele acestora. Astfel sunt judeţele Bacău, Roman, 
Neamţ, Cernăuţi, Dorohoi, Botoşani, Iași, Fălciu, Hotin, Soroca, 
Chilia, Cetatea-Albă iar în Ardeal, Alba, Clujul, Turda, Făgărașul, 
Aradul, etc. 

Ca și celelalte instituţiuni, şi judeţele n'au rămas neschimbate, 
ci au avut o întreagă evoluţie. Unele au dispărut, creându-se 
în locul lor altele, cu alte nume; hotarele s'au modificat, mărin- 
du-se sau micșorându-se; în ce privește pe administratorii sau 
conducătorii judeţelor, şi aceștia au primit, dela o vreme, alte 
nume, iar atribuţiile lor au variat. O sumă dintre judeţele care 
se constată în veacul al XV-lea în câte și trele ţările, azi nu mai 
există; numele unora s'a modificat; pentru multe altele, el nu 
mai are, în limba de astăzi, niciun înţeles. Este așadar necesar, 
ca înainte de a ne ocupa de cârmuitorii vechilor judeţe, să vedem 
mai întâi ce anume judeţe au existat în primele veacuri ale vieţii 
de stat, de o parte şi de alta a Carpaţilor, și ce înseamnă numele 
lor. Această analiză va prilejui şi unele constatări semnificative 
asupra vieții strămoșilor noștri în cursul întunecosului ev 
mediu. 

Judeţele Olteniei. In Oltenia constatăm, pe vremea lui Dan 
I, judeţul Jaleșului. Prin documentul din 1385, acest voevod dă- 
ruiește mănăstirii Tismana, între altele, un mertic anual de 400 de 
găleți de grâu «din judeţul Jaleşului » (mr 2Kaaeuukaro caAcTBa). 
Il găsim amintit şi în diploma acordată aceleiaşi mănăstiri la 28 
Octomvrie 1429 de regele Sigismund al Ungariei. Ultima men- 
iune cunoscută mie este în actul similar, din 20 Octomvrie 1444, 
dela lancu de Huniedoara. Judeţul Jaleş și-a luat numele dela 
pârâul Jaleş care se varsă în Sohodol, care la rândul său se varsă 
în Bistriţa, iar aceasta în Tismana. Era situat prin urmare în 
regiunea muntoasă a actualului judeţ Gorj, fără a-i putea însă 
determina precis hotarele. In cuprinsul lui erau satele Ploștina, 
Cereş, 'Turcineștii, Leurda, Arcanii, Tamaşeștii, Baleştii și Rasova. 

Un alt judeţ oltean dispărut este acela al Motrului. Cunosc o 
singură menţiune despre el, în actul din 10 Iunie 1415, prin care 
Mircea cel Bătrân întărește mai multor boernași satul Beala « în 
judeţul Motrului » (na căacrao Morpneko). Numele şi l-a luat 
dela apa Motrului, în jurul căreia se întindea. 

Al treilea judeţ oltean dispărut este judeţul de Baltă. Şi pentru 
acesta, avem tot numai o singură menţiune, în documentul amintit. 
al lui Iancu de Huniedoara din 1444: se pomenesc «în judeţul 
de Baltă, (oy BHaarnnuko coyanerto) pe Dunăre, satul Vadul 
Cumanilor și la Blatniţa Saghievăţul și celălalt Saghievăţ şi 
Pesticevo și Toporna şi Sogoino și în faţa Țibrei balta numită 
Bistreţul ». Acest judeţ se întindea în partea de miazăzi a jude- 
elor Dolj şi Mehedinţi de astăzi, numele îi venea dela bălțile 
întinse dela Dunăre care se aflau în cuprinsul lui. 

La sfârșitul secolului al XV-lea și la începutul celui de al 
XVI-lea, găsim, în locul acestor trei judeţe, alte trei și anume: 
judeţul Mehedinţi şi judeţele Jiului de sus şi Jiului de jos. 
Intr'o scrisoare din 1482 a lui Vlad Călugărul-se spune că 
Basarab cel Tânăr a fost ucis de « Mehedinţi » (MekeAunuu) adică 
de locuitorii din acea regiuue; prima menţiune sigură despre 
judeţ e din 1483. La 29 Iulie 1497, Radu cel Mare dă mănăstirii 
Mismana un mertic anual de 300 de vedre de vin «din judeţul 
Tehedinţi sau din judeţul Jiului de sus» (wr caAcro dllexeA unu 
HAN WT CĂACTEO ropHEMS 2Knak). Iar într'un act din 12 Septem- 
vrie 1534, aflăm că pe vremea lui Vlad cel Tânăr (1510—15412), 
un boier anume Radul «a fost... strângător de bir în ju- 
deţul Jiului de jos» (3 esacrao Acann na). Numele judeţului 
Mehedinţi pare a însemna «cei dela Mehadia, Mehedia», -inţi 
fiind un sufix care arată locul: compară cu Dunărinţi, locuitori 
de la Dunăre şi cu numele satelor /risomuinţii dăruit de Radu 1 
mănăstirii Tismana, Bahninţi, pe râul Vodița, pomenit în actul 
amintit din 1444, Binţinţi, din Ardeal, satul lui Vlaicu, Leurinţi 
pe Bârlad, sat pomenit în hrisovul din 13 Iunie 1436 dela Iliaș 
şi Ştefan, Brainţi şi Vaculinţi, sate moldoveneşti menţionate 
într'un act din 29 Noemvrie 1443. Din numirile administrative 
Gor-Jiiu (Jiul de sus) şi Dol-Jiiu (Jiul de jos) s'a făcut cu vremea 
numele judeţelor de azi Gorj și Dolj. E unul din puţinele cazuri 
când o numire slavă dată de administraţie a intrat în limba 

vorbită, fiind însușită de popor. (Același e cazul cu numele 
actual al comunei Star-Chiojd, star însemnând în limba slavă 
bătrân). 

Tot la începutul secolului al XVI-lea, constatăm judeţul 
Gilortului; numele îi vine dela apa Gilortului în jurul căreia se 
întindea. Prin documentul din 3 Mai 1502, Radu cel Mare dă 
mănăstirii Govora un mertic anual de 4 burdufe de brânză și 6 
de urdă «din judeţul Gilortului» («ot sud Gilort»). Printr'un 
alt document, se dă mănăstirii Bistriţa câte 500 de găleți de grâu, 
pe fiecare an, tot «din judeţul Gilortului ». lar la 3 Noemvwrie 
1516, Neagoe Basarab, întărind o danie făcută mănăstirii dela 
Cornet, aminteşte și satul Poia «din Gilort ». 

Numele judeţului Vâlcea este, după unii cercetători, o veche 
moștenire din vremea conlocuirii cu Slavii. In limba acestora, 
Vâlcea ar fi un adjectiv alcătuit din vălk (tamtm) lup, şi ar în- 
semna deci, «ţinutul sau ţara lupilor». După alţi cercetători, 
însă, judeţul ar purta numele vreunui vechi conducător, a vreunui 
cneaz, cum a fost de pildă acel Farcaș (care în ungurește înseamnă 
la îel: lup) pomenit în doploma Ioaniților din 1247. Ca analogie, 
se poate cita numele, de origină sârbă, a judeţului Romanați, 
(compară cu Kraguevac: se citește Kraguevaţ, Alexinac, Poja- 
revac) care, însemnând « urmașii lui Roman », trimite la un vechiu 
stăpânitor —cneaz sau voevod —cu acest nume. Prima men- 
ţiune despre judeţul Vâlcea o găsesc în hrisovul din 8 lanuarie 
1394 prin care Mircea cel Bătrân dăruieşte mănăstirii Cozia, 
între altele, dijma din miere şi ceară a acestui judeţ. 

Judeţele Ţării Româneşti. In Țara Românească, vechiul judeţ 
al Argeșului își ia numele dela apa care-l străbate în lung. lar 
numele apei pare a fi o veche moștenire dacică, dacă emendaţia 
lui Vasile Pârvan: Argessos pentru Ordessos al lui Herodot, e 
exactă. Spre răsărit de Argeș, exista la sfârşitul veacului al XV-lea 
un judeţ, dispărut apoi, care purta numele de Pădureţ. La 19 
Iulie 1498, Radu cel Mare confirmă mănăstirii Râncăciovul, 
între altele « găleţile ohabnice din venitul domnesc dela grâu 
şi dela orz din judeţul Pădureţ». Mai târziu, Vladislav Voevod 
dăruieşte prin hrisovul din 24 Iulie 1524, bolniţei —adică spi- 
talului — dela mănăstirea Sâmidreni și azilului de săraci dela 
Argeș — instituţii despre care puţini bănuesc că au existat în 

vremea aceea în ţara noastră — «toate brânzeturile care se vor 
alege din judeţul Pădureţ, orice sar alege venit, ca brânzeturi, 
sau brânză de burduf, sau caş sau orice alt venit». Judeţul a 
continuat să existe în secolul al XVI-lea; la începutul celui de al 
XVII-lea, în timpul domniei lui Radu Mihnea, el era însă alipit 
la judeţul Mușcel. In cursul acestui secol s'a scris o bucată de 
vreme în actele cancelariei: «judeţul Mușcel și Pădureţ» (sud. 
Muș. i Pad.). Intinderea judeţului, cu nume aşa de caracteristic, 
se pare că a fost foarte mică: «dela dealurile ce despart afluenții 
Râului Târgului de ai Râului Doamnei până în judeţul Argeş». 
In orice caz, existența a încă unui judeţ în această parte a ţării 
e un indiciu de desimea de populaţie de aici. Există și azi satul 
Pădureţu în judeţul Mușcel; un alt sat Pădureţi e în judeţul Argeș. 

Numele Muscelului a fost pus în legătură de unii cercetători cu 
« muncelele » sau colinele care acoperă o parte a acestui judeţ, de 
alții cu vechiul cuvânt românesc «mușat » adică frumos, care prin 
adăogirea sufixului -elu, ar fi dat muşăţel > mușeţel > muşcel. Și 
într'o ipoteză şi în cealaltă, numele judeţului este românesc, spre 
deosebire de acela al judeţului vecin care are o origine slavă. 
Intr'adevăr, Dâmboviţa vine din vechiul slav dămb (Ax&m) care 
înseamnă copac şi stejar. In limba bulgară dâmbovo este locul 
unde cresc stejari. Dâmboviţa înseamnă deci apă ce curge prin 
păduri de stejar. Şi într'adevăr, acest nume corespunde situației 
de fapt, şi mai ales corespundea în vremea când o mare parte 
din câmpia și din dealurile Țării Românești erau acoperite de 
codrii uriași de stejar. Dela apă şi-a luat numele judeţul. Din 
aceeași rădăcină veche slavă derivă și numele Dâmbovnicului, un 
afluent al Neajlovului, al Dâmbului, un pârâu din Prahova, pre- 
cum și cuvântul dumbravă. Judeţul Prahova are de asemenea un 
nume de origină slavă. Prah (apakn) a dat în românește praf; 
Prahova, în bulgară înseamnă loc prăfos, sau râu al cărui maluri 
au praf, au nisip fin. Şi în latinește găsim expresia echivalentă: 
pulverulentus amnis. Cursul de apă a dat apoi judeţului numele 
său. Intre judeţele Prahova și Buzău, a existat, din cele mai 
vechi timpuri şi până la 1 Ianuarie 1845 când a fost desființat, 
judeţul Săcuieni; cancelaria domnească îl mai numea, prescurtat, 
şi judeţul Saac. Numele i se trage dela populaţia venită aci din 
ținutul secuiesc, din Ardeal, populație amestecată, Români şi 

Fig. 99. — Fostul judeţ al Săcuienilor sau Saacului. 


explică profuziunea de numiri de acest îel care se întâlneşte și 
astăzi pe teritoriul fostului judeţ al Săcuienilor (Tohăneanca- 

Ungureni, Popești-Ungureni, Homorici-Ungureni, Posești-Ungu- 
reni, Ungurelu, Ungurenii din Poiana Mierlii, Mâneci-Ungureni, 
Valea-Anii-Ungureni, Valea-Vii-Ungureni, etc.) (vezi fig. 99). 
Colonizarea a început, se pare pe vremea Cavalerilor Teutoni 
(1211—1225) cari şi-au întins stăpânirea şi asupra acestor părţi; ea 
a urmat apoi, cu intensitate variabilă, până în veacul al XIX-lea. 
Judeţul Săcuieni a avut o suprafață mai mare și decât Prahova 
şi decât Buzăul; el cuprindea târgurile Săcueni, amintit în ordinul 
circular dat de Dan al II-lea în 1431, «tuturor târgurilor şi vă- 
milor domniei mele», apoi târgul Teleajen, pomenit în 1503, 
poate tot una cu Bucovul, Vălenii de Munte, mai înainte reşe- 
dința judeţului, Mizilul — dela menzil, poştă: aci era o staţie de 
poştă —şi Urlaţii. La sfârşitul secolului al XVIII-lea, odată cu 
mutarea drumului de comerţ spre Braşov, de pe valea Teleaje- 
nului pe aceea a Prahovei, scade și însemnătatea târgurilor de pe 
vechiul drum, până când judeţul însuşi e desfiinţat. 

Buzăul îşi trage numele dela apa care-l străbate de-a-lungul. 
In anul 372, predicatorul creștin Sava goticul a fost înnecat, din 
ordinul lui Atanarich, regele Goţilor, în apa râului Movotos- 
Dacă admitem că scriitorul grec a însemnat greşit numele acesta, 
omiţând litera 7 și că deci în realitate râul se numea Mrovwotos 
(Mz se pronunţă 8!), atunci numele lui este străvechiu, poate 
dacic. Judeţul e pomenit şi în scrisoarea din 1481 a lui Ștefan 
cel Mare adresată «tuturor boierilor și mari şi mici şi tuturor 
judecilor şi tuturor judecătorilor şi tuturor săracilor ... din tot 
ținutul Buzăului şi al Râmnicului » (wr Bee Aphate wWT D835 
u wT Pnenuk), prin care le face cunoscut că a luat sub ocrotirea 
sa pe pretendentul Mircea. 

Judeţul 'vecin al Râmnicului îşi trage numele tot dela apa 
care-l străbate. Râmnic e cuvânt slav: vine dela râba (phiBa) 
care înseamnă peşte; deci râbnic şi apoi râmnic, râu cu pește, 
iaz, eleşteu. In scrisoarea amintită a lui Ștefan, judeţul e numit 
simplu Râmnic (Phiknnk); în actele cancelariei muntene găsim 
însă denumirea Slam- Râmnic adică Râmnicul-Sărat. Acest adaos 
— determinat de apa într'adevăr sărată a râului —a fost necesar 
pentru a deosebi orașul de aci de celălalt Râmnic, din Vâlcea. 
Dela oraș apoi a trecut și asupra judeţului; faptul s'a petrecut. 
credem, în veacul al XV-lea, dacă nu chiar în al XIV-lea. 

Spre deosebire de Prahova, Buzău, Râmnic şi celalalte judeţe 
numite după cursurile respective de apă, Brăila își trage numele 
dela oraşul Brăilei. Așezarea aceasta de pe malul Dunărei datează 
dinainte de întemeierea Țării Româneşti ; ea se datorește vreunui 
Brăilă (din Braie) după cum Chitila vine dela un Chitilă (cel 
care chitește adică ocheşte). La 1481, Ştefan cel Mare trimite o 
scrisoare și tuturor boierilor, judecilor, judecătorilor şi săracilor 
«din tot ţinutul Brăilei» (wr kmcen Apart Bpnnak). 

Judeţul Ialomiţa a fost numit astfel după râul respectiv, pe ma- 
lurile căruia se constată așezări omenești incă din epoca pre- 
istorică. Jalov (raaotm) în slavonește înseamnă « neroditor, ne- 
lucrat »; de aci s'a format numele Jalovnița, adică «apă ce stră- 
bate prin locuri neroditoare, nelucrate » (Bărăganul !). Sub această 
formă, găsim numele râului in hrisovul din 1387 al lui Mircea 
cel Bătrân pentru mănăstirea Nucetul (Cozia !) prin care-i întă- 
reşte bălțile dela Dunăre, dela Săpatul «până la gura Ialovniţei », 
în acela din 17 Noemvrie 1431 dela Alexandru Aldea care dăruește 
mănăstirii Dealul satele « Alexeni pe lalovniţa » (flarâann na Idaca- 
Huuu) şi Răzvadul, în sfârșit în acela din 1473, dela Ștefan cel Mare, 
în care se vorbește de arderea orașului Floci și a ținutului Ialomiţei 
(faoun n fdactnnuoy). Mai târziu, numele s'a prefăcut în Ialomiţa. 

Ilfovul poartă tot un nume slav. În actele slave ale cance- 
lariei muntene și chiar în unele din cele scrise româneşte, i se 
spune Elhovul şi aceasta ne arată etimologia. Elha (IGamnya) în 
vechea slavă inseamnă arin; Elhov este deci «ţinut cu arini» 
(ariniș). Din Elhov s'a ajuns la forma Ilhov —astfel e scris, de 
exemplu, numele judeţului în actul din 20 Septemvrie 1602 prin 
care Nicolae Pătraşcu, doamna Stanca și domniţa Florica, așadar 
soţia şi copiii lui Mihai Viteazul, dau bisericii din Șcheii Bra- 
şovului «satul Micşuneștii de in judeţul Ilhovului » (Haxok8asu) 
— iar din llhov s'a făcut forma de astăzi Ilfov. (Comuna actuală 
Iloviţa din Mehedinţi se numea în secolul al XVI-lea /lhoviţa). 
Cea dintâi menţiune despre judeţul Ilfov o găsesc în documentul 
din 23 Martie 1482 în care e vorba «de satele pe care le are mă- 
năstirea Snagovul in judeţul Elhov» (Koanka cea HAMAT cTu 
MOHACTHp 9 CRACTKO Earo9). 

Viaşca poartă un nume extrem de interesant și de cea mai 
mare importanță pentru istoria neamului nostru în evul mediu. 

Intr'adevăr Vlașca înseamnă în limba slavă «ara Vlahilor» 
adică a Românilor şi ea ne arată că la venirea năvălitorilor slavi, 
acest ţinut de șes, acoperit de păduri întinse și străbătut de cursuri 
de apă, era așa de bine locuit de strămoşii noștri încât acest fapt 
i-a determinat şi numele. Pentru acei cari ne contestă continui- 
tatea în stânga Dunării cât şi pentru acei cari consideră șesul 
ca un loc ocupat mai târziu de Români, numele de Vlașca este 
cel mai bun răspuns. După întemeierea statului, judeţul a păstrat 
vechiul nume al regiunii. Ca menţiune documentară, citez actul 
din 19 Iulie 1498 prin care Radu cel Mare confirmă mănăstirii 
Râncăciovul dania pe care i-o făcuse tatăl său Vlad Vodă, anume, 
între altele, «găleţile ohabnice din venitul domnesc dela grâu și 
dela orz» al satelor Băneşti, Dobrinești, Vaideeşti, Găeşti şi 
Străoști «din judeţul Vlașca ». 

Teleormanul este un judeţ cu nume vechiu turc, poate cuman 
sau peceneg. Pe teritoriul lui se găsesc într'adevăr o serie de nu- 
miri topice, terminate în -ui (balta Bercelui, râurile Călmățui, 
Urlui şi Vaslui) despre care se crede că au fost date de acești 
predecesori ai Tătarilor. Numele însuşi de Teleorman înseamnă 
în vechea turcă «pădure mare» sau «pădure nebună» (teli + 
orman; compară cu Deliormanul din Dobrogea !), o dovadă de 
codrii cei întinși cari acopereau odinioară ţinutul Teleormanului 
şi cari astăzi au fost tăiaţi aproape în întregime. Judeţul Ok, 
şi-a luat numele dela râul de-a-lungul căruia se întinde. 

Nu avem informaţii mai bogate asupra stăpânirii lui Mircea 
în dreapta Dunării, în Dobrogea, așa încât nu putem preciza 
nimic cu privire la împărțirea administrativă a acestui ţinut. 
E probabil însă că va fi fost un judeţ al Dârstorului, cetatea unde 
vegheau pârcălabii lui, numiţi cu un termen grecesc, « chefalia ». 
In partea de miazănoapte, e iarăși probabil să fi existat un alt 
judeţ, având ca centre mai importante Vicina, Isaccea, Hârşova 
şi Enisala, iar la mare Sulina şi Sfântul Gheorghe. 

Judeţele sau ținuturile Moldovei. Trecând în Moldova, con- 
statăm că judeţul Putna poartă nume slav. Put (n$rh) înseamnă 
în vechea slavă «drum»; putna, ca adjectiv, are deci înţelesul 
de «cu drum», «unde este drum» şi se referă —în cazul acesta 
—la apa Putnei de-a-lungul căreia —adeseori și prin vad —a 
mers sute de ani —şi merge și astăzi —drumul spre munte, în 

Vrancea. Judeţul și-a luat numele după râul care-l străbate dela 
apus spre răsărit. Prima menţiune o găsim într'un document 
Jatin din 2 Iulie 1431 în care se spune că marele vornic moldovean 
vine cu armată «spre Putna» («versus Puttnam »). 

Mai spre miazănoapte, vecin cu Putna, era în veacul al XV-lea 
şi al XVI-lea, judeţul sau ţinutul Agiudului, numit astfel după 
târgul Agiud —nu cel de azi, ci Agiudul vechiu —situat spre 
nord de vărsarea Trotușului în Siret. Il găsim pomenit într'un 
document dela Ștefăniță (1517—1527), într'altul din timpul lui 
Petru Rareş şi în lista de judeţe din 1566 a cronicii moldo-po- 
lone; în 1591, judecând după două însemnări fiscale din acest 
an, ar părea că el se contopise cu Putna. Intr'adevăr, în cea 
dintâi —un catastih de contribuabili pe categorii şi pe ţinuturi 
purtând data 20 Fevruarie 1591 — Agiudul nu mai figurează; 
în cea de a doua, posterioară cu câteva luni: 12 Mai 1591, şi cu- 
prinzând numărul de oi cumpărate de «casapii și gelepii din 
țară », iarăşi pe ţinuturi, găsim: «ţinutul Putna şi Agiudul» 
la un loc (rîivovr Ilovrva xa! 'Atoyro). Ceea ce ar putea fi in- 
terpretat în sensul că se făcuse contopirea lui cu ţinutul mai 
mare dela miazăzi (de aceea nu figurează în prima însemnare !) 
dar numai de puţină vreme, din moment ce el e amintit totuși 
împreună cu Putna. Documente din prima jumătate a veacului 
al XVIl-lea ne arată însă că ţinutul Agiudului a continuat să 
fiinţeze ; îl găsim şi în 1647, pe vremea lui Vasile Lupu. 

Asemănător e cazul celorlalte două ţinuturi din spre miază- 
noapte, Trotușul și Bacăul. In secolele XV şi XVI, ele sunt men- 
ționate separat. Așa apar, de pildă, în lista de ţinuturi din 1566. 
In prima însemnare fiscală din 1591, catastihul de contribuabili, 
le găsim tot separate; în cea de a doua însă ele sunt trecute la un 
loc: «ţinutul Trotuș și Bacău » (rEnvovros Terpovyrv xai Ilaxofmv). 
Asemenea şi într'un manuscris autograf al lui Petru Movilă 
din 1619. Să însemne aceasta că se începuse a se considera aceste 
două ţinuturi ca formând unul singur? ÎIntr'un document româ- 
nesc din 7 Martie 1621, se vorbeşte totuşi de satul Blidereni «ot 
vlos Toutruş » și de o moşie pe «Căiuţul cel Mare, ce este în ţâ- 
nutul Tăutrușului ». O menţiune similară găsim la 5 August 1670 
când e pomenit «locul ce să chiamă Săcătura, la ţinutul 
Trotușului », unde făcuse vel logofătul Solomon Bârlădeanul o 

mănăstire. Cum pe de altă parte, în lista lui Miron Costin, Tro- 
tuşul nu mai apare, rezultă că desfiinţarea acestui vechiu ţinut 
moldovean ar îi avut loc între 1670 și 1684. Numele ar fi —cred 
unii filologi —de origine ungară: el a fost dat după acela al 
râului respectiv. Astăzi, râul se numește Trotuș: asemenea mo- 
dificări de pronunție am mai constatat și la alte nume de râuri 
şi judeţe. 

Spre răsărit de ţinutul Putnei, este ţinutul Tecuci; numele ar 
fi, după unii cercetători, de origine slavă şi anume ar veni dela 
verbul tești, tekon ('TeurrH, 'Tekx) care înseamnă «a curge ». Forma 
«tecuci » (TrekSun) ar îndrepta spre Slavii de nord; pentru o 
influență sud-slavă, bulgară, ar fi trebuit să avem tekușt. În 
cazul când această explicaţie e justă, atunci dela numele pârâului 
Tecuci s'a dat numele ținutului. După alţi cercetători, am fi însă 
în faţa unei denumiri pecenege sau cumane, tehek -+ uciu, care 
ar însemna «capătul sau marginea ţării». Mai probabilă pare 
prima explicaţie; în sprijinul ei vine și existenţa altor numiri 
topice identice sau asemănătoare, din alte regiuni: există un 
sat Tecuciu, în judeţul Teleorman, un altul Tekucza în Carpaţii 
Păduroși, spre sud-vest de Kolomea și un al treilea Tekuciţa, 
în Bosnia, spre sud-est de orașul Doboj, de pe râul Bosna. Prima 
menţiune pe care o cunosc despre acest judeţ este în documentul 
din 20 Dechemvrie 1437, prin care Ilie și Ștefan Voevozi dăruiesc 
boierului Ion Urecle păhărnicel, pentru a lui dreaptă şi credin- 
cioasă slujbă, satele Bârgâiani pe Bârlad «și Stănigeanii și Sârbii 
la Tecuci » (H Gr:nnuxkanu n Gpmăn Ha TekSu). 

Judeţul Covurlui poartă un nume peceneg sau cuman: așa 
susțin specialiștii cari atribue aceeași origine numirilor topice 
terminate în -ui (Dăsnăţui, Vaslui, Geamartalui, Bahlui, Su- 
hului, Călmățui, etc.). El ar proveni anume, după unii din acești 
specialiști, din cuvântul kuvar-ul-uj care înseamnă « vale seacă », 
după alţii din kurgu + lu (prin metateză kugurlu), având înţe- 
lesul de ţinut cu iarbă uscată, ţinut secetos. E de observat că 
același nume (forma Cohurlui este dialectală, cu schimbarea lui 
v în h: compară cu hulpe, hultan pentru vulpe, vultan !) poartă 
şi pârâul Covurlui care străbate ţinutul. La 15 Iulie 1448, Petru 
Voevod întărește lui Cernat ploscarul şi îratelui său Șteful vreo 
patruzeci de sate, seliști, locuri, iezere, între care și «jumătate 

din morile noastre dela Covurlui, de pe Prut»: e prima menţiune 
sigură a ținutului. 

In partea de miazăzi a ținuturilor Tecuci şi Covurlui și în 
extremitatea răsăriteană a ținutului Putna era în secolul al XV-lea 
o regiune, poate chiar un ţinut — documentele nu precizează — 
numită Oltenii. O găsesc pentru prima oară în scrisoarea din ( 
Septemvrie 1435 prin care Iliaș Voevod comunică regelui Vla- 
dislav al Poloniei că s'a împăcat cu frate-său Ştefan, şi că i-a 
dat acestuia din urmă să stăpânească «cetatea Chilia (ropea, 
Keaik) şi cu vama şi cu ezerele ce ascultă de acea cetate, și orașul 
Vaslui şi ocolul ce ascultă de acest oraș și ţinutul dela Tutova și 
târgul Bârladului, cu tot ocolul, și morile Covurluiului şi orașul 
Tecuciu, cu tot ocolul, şi Oltenii» (n Oar'knni). Numele revine 
în actul din 14 Noemvrie 1499, prin care Ştefan cel Mare întă- 
rește boierului său Duma Brudur jumătatea din jos a satului 
Ţăpeşti, pe Bârlad «la Olteni » (am Oaraneyk). Il întâlnim apoi în 
patru documente dela Petru Rareş. Regiunea Oltenilor își trage 
numele dela localitatea Olteni, înfăţişată ca târg sau oraş în 
cele mai vechi hărţi ale Moldovei, cum e, de pildă, harta lui G. 
Reichersdorf (1550). Pe vremea lui Bogdan, fiul lui Ștefan, târgul 
Oltenilor nu mai exista însă: el se pustiise, devenise siliște, și își 
schimbase și numele în Lungociul: faptul îl aflăm din docu- 
mentul cu data 17 Dechemvrie 1514. Astăzi și Lungociul şi 
satele Călieni şi Mănești între care —aşa cum ne spune hrisovul 
din 17 Martie 1529 —era situată siliştea fostului târg, se 
găsesc pe malul drept al Siretului; în secolul al XV-lea însă, 
ele erau pe malul drept al Bârladului care curgea, vărsându-se 
direct în Dunăre, prin actuala albie a Siretului, iar acesta din 
urmă avea cursul său mai spre miazăzi. Așa dar, în această regiune, 
în sudul judeţelor Tecuci şi Covurlui şi trecând și la miazăzi de 
actualul curs al Siretului, cum trece şi până astăzi hotarul jude- 
țului Putna, erau târgul şi regiunea Oltenii. Numele se explică prin 
vechii locuitori ai acestei regiuni, veniţi sau aduși de cei dintâi 
Basarabi, din Oltenia sau de pe malurile Oltului. Mai sunt şi 
alte sate în judeţul Covurluiului şi Tecuciului care arată aceeaşi 
origine — din Ţara Românească —a locuitorilor lor. Astfel satul 
Puţenii, care în veacul al XV-lea se numea Muntenii-Puţeni, 
pe valea Gerului şi Muntenii de lângă Țigănești, pe Bârlad. 

Spre miazănoapte de ţinutul Covurluiului, exista, în secolele 
XV şi XVI, un ţinut al Horincei. El apare într'un hrisov din 
8 Aprilie 1528 prin care Petru Rareș dă lui Fătul, pârcălab de 
Ciubărciu, şi surorilor lui «un sat în ţinutul Horincei, anume Sto- 
boreani, ce a pierdut acest sat Săcuianul ceaşnic, ginerele Tău- 
tului logofăt, în viclenie, când, cu alţi necredincioşi, a rădicat 
pe un lotru, ca Domn, în contra nepotului domniei mele, Ștefan 
voevod şi în contra ţării noastre » (£AHO crao o Boaceru XopuHucu 
na umk Grogoptkun). Acest ţinut apare și în lista din 1566, amin- 
tită mai sus, sub forma de « Horinczowski» (al Horincei). Nu- 
mele îi vine dela apa Horincei şi este, după toate probabilitățile, 
de origine slavă. Reşedinţa acestui ţinut pare să fi fost la Oancea, 
astăzi târguşor pe Prut în nordul judeţului Covurlui, unde există 
încă plasa Horincea; așa s'ar explica menţiunea într'un docu- 
ment din 26 Fevruarie 1588, a lui « Gâlţ staroste de Oancea»; 
acesta fusese mai înainte «staroste de Tecuci». În cele două 
liste din 1591, ţinutul Horincea nu mai apare: el se contopise 
probabil cu Covurluiul. 

Un alt judeţ dispărut a fost acela al Bârladului; el era situat. 
în partea de miazăzi a actualului judeţ Tutova și avea ca reşe- 
dință oraşul Bârlad. Il găsim trecut atât în lista din 1566, cât şi 
în cele din 1591; el exista încă pe vremea lui Vasile Lupu, de 
oarece e amintit într'un document din 1642. După aceea însă 
dispare, contopindu-se cu ţinutul vecin al Tutovei. Miron Costin 
nu-l mai menţionează în 1684. Numele de Bârlad — întâlnit nu 
numai în toponimie, dar şi în onomastică —ar îi, după unii cer- 
cetători, de origine slavă, din rădăcina berlo care înseamnă băț, 
nuia, creangă, de unde colectivul berlad, după alţii, de origine 
pecenegă sau cumană, din bilâd «târg sau oraș prin excelenţă ». 
Mai probabilă pare prima explicaţie. 

Tutova poartă un nume slav: tut (r8rm) în limba rusă în- 
seamnă mură; tutova, prin urmare, e «ţinutul murelor». Așa 
cum fuseseră impresionați de mulțimea arinilor în Ilfov, a ste- 
Jarilor în Dâmboviţa, au îost impresionați năvălitorii slavi în 
acest ţinut de mulţimea rugilor de mure. Dela Slavi am luat 
noi numele; astăzi el nu mai are niciun înţeles în limba noastră, 
după cum nu mai au atâtea din numirile topice de pe întreaga 
faţă a pământului românesc. Prima menţiune despre acest ţinut. 

o găsesc în documentul din 1 Septemvrie 1435 prin care Iliaș 
Voevod anunţă că s'a împăcat cu fratele său Ștefan căruia i-a dat 
între altele «ţinutul dela Tutova şi târgul Bârladului cu ocolul 
tot» (ArpăaS w(7) Tsrotm n Tphrh BpamaA nek H ch Yeri 
BOAOCTHIW). 

Asupra numelui ținutului Fălciu există discuţie: în timp ce 
unii îl derivă din falce, unitatea de măsură a suprafeţelor egală 
cu trei pogoane, aducând ca argument chiar analogia cu numirea 
Pogoanele dată unui sat din Buzău, alții consideră acest nume 
ca peceneg-cuman, derivându-l dintr'un fîlik&i care înseamnă 
barcagiu. Ni se pare puţin probabilă ultima explicaţie. 

Ținutul Bacău a îost numit așa după oraşul de reşedinţă, iar 
acesta se pare că redă cuvântul unguresc bak6 care înseamnă 
«călău ». Se poate ca întemeietorul așezării sau vreunul din stă- 
pânitorii ei să se fi numit aşa. E de observat că în această regiune 
întâlnim şi alte nume de origine ungurească. Prima menţiune a 
judeţului se află în documentul din 3 Ianuarie 1435 prin care 
Ştefan Voevod dăruiește lui Micul Neagoe și lui Raspop Opriș 
jumătate din satul « Suhodolu, ce iaste la ţinutul Bacăului». 
Tot dela orașul de reședință, întemeiat de Roman Voevod (1391— 
1394), şi-a luat numele și ţinutul Romanului. Acelaşi pare a fi 
şi cazul Vasluiului, cu nume caracteristic, pecenego-cuman. 
Explicația pe care o dau unii dintre filologi acestui nume este 
«ţinut înalt, parte înaltă » ceea ce s'ar potrivi cu înfățișarea ţinu- 
tului care cuprinde tocmai dealurile înalte ce culminează la 
Bârnova. 

Ținutul Neamţului a fost numit așa după târgul sau cetatea 
Neamţului. Numele e de origine slavă (Hikmeu, ) şi înseamnă mut: 
așa numeau Slavii pe Germani, a căror limbă n'o înțelegeau, 
după cum Grecii spuneau barbari adică «cei ce bolborosesc» 
acelora cari vorbeau altă limbă, necunoscută. Dela Slavi, cuvântul 
a fost luat de noi. De aceea, când coloniștii germani, probabil 
dintre cei dela Bistriţa, au trecut peste munţi și au întemeiat 
0 așezare sau un târg în aceste părţi, poate şi cetatea, noi le-am 
numit Târgul şi Cetatea Neamţului. Chiar spre sfârșitul secolului 
al XVII-lea, se mai întâlnesc încă nume germane printre locuitorii 
de aici; «besearica &a săsească» e pomenită şi ea într'un act 
din 6 August 1672. Ţinutul se constată documentar pentru 

prima oară pe vremea lui Alexandru cel Bun, în hrisovul din 
1  Septemvrie 1429, prin care Domnul dărueşte mănăstirii 
Neamţului un mertic anual de «(42 poloboace de vin din desetina 
Neamţului ». 

Spre miazănoapte de ţinutul Neamţului, se întindea ţinutul 
Sucevei care ocupa o suprafaţă mult mai mare decât cea de azi. 
Numele este de origine slavă: sutava înseamnă «sinuos, cu coti- 
turi, încovoiat ». Așa s'a spus râului, iar dela râu şi-a luat apoi 
numele atât orașul cât și ţinutul Sucevei. La 8 Septemvrie 1442, 
voevozii Iliaș şi Ştefan întăresc boierului Bade Hârje satul Ba- 
lomirești «la ţânutul Sucevii ». 

Tot dela o apă şi-a luat numele și ţinutul Cârligăturei, cuprins 
între ţinuturile Roman, Hârlău, Vaslui şi lași. N'avea o supra- 
faţă prea mare, era în schimb însă bine populat: aproape o sută 
de sate sunt pomenite încă din vremea lui Alexandru cel Bun. 
Reședința îi era la Târgul-Frumos. In locul ținutului Botoșani 
exista în secolele XV şi XVI și a existat până târziu ţinutul Hâr- 
lăului. Sutixul -ău arată o influenţă ungurească; uneori însă el 
se adaogă la rădăcini de origine cu totul diferite, cum e de pildă, 
cazul Chişinăului. Numele ținutului vine dela acela al târgului 
Hârlău, reședința lui. Ținutul Botoșani a fost înființat abia pe 
la mijlocul secolului al XVIII-lea; el nu există în lista lui Di- 
mitrie Cantemir (1716). Apare însă în aceea a lui Dionisie Fotino, 
din 1819, alături de ţinutul Hârlăului. 

Ținutul Iaşi poartă un nume străvechiu: acela al Alanilor, 
cărora Rușii le-au zis Asi sau lași. Alanii au fost un popor de ori- 
gine iraniană, ca Sciţii și Sarmaţii, şi au locuit la nordul Mării 
Negre şi în Moldova; îi găsim în aceste regiuni la sfârşitul vea- 
cului al XIII-lea și începutul celui de al XIV-lea: Prutul poartă 
chiar, în unele hărţi din vremea aceea, numele de Alanus fluvius. 
Lor li se datorește așezarea din care, pe urmă, s'a desvoltat orașul 
şi reședința domnească a Iașilor. 

Ținutul Dorohoiului se numeşte așa după târgul Dorohoiului, 
constatat documentar de la începutul domniei lui Alexandru cel 
Bun. Numele e de origine slavă și reprezintă forma ucraineană 
a adjectivului drag. Probabil că pe întemeietorul aşezării să-l fi 
chemat aşa. Tot de origine nord-slavă e și numele ținutului Cer- 
năuţi, format după acela al târgului, întemeiat de vreun Cerno 

sau Cernea (ar însemna «Negrul» pe românește; compară cu 
Cerna-Voda: apă neagră). Prima menţiune sigură a ținutului este 
în documentul din 1 lunie 1476, prin care luga, marele vistiernic 
al lui Ștefan, dăruește mănăstirii Putna, între altele, «satul Și- 
răuţi din ţinutul Cernăuţilor » (oy YlepnHosekon Aphiatn). 

Tot în această regiune apare, în prima jumătate a veacului 
al XV-lea, ţinutul Țeţinei, numit astfel după cetatea Țeţinei, 
care se afla la câţiva kilometri depărtare de Cernăuţi. La 18 
Octomvrie 1435, Iliaș Voevod dăruieşte boierului Stan Babici 
între altele «satul Sobraneţi în ţinutul Țeţinei » (oy Il'kunnnekou 
AtpătatH). Cu doi ani mai înainte, în 1433, sunt menţionate « aceste 
cetăţi Țeţina și Hmielovul cu aceste ţinuturi (sau ocoale: în sla- 
voneşte este co [T]nimu soacermu !) și sate care ascultă de ele». 
Au existat oare în acelaşi timp două ţinuturi deosebite, al Ţeţinei 
şi al Cernăuţilor, sau numai unul singur, numit mai întâi al Țe- 
ţinei şi apoi, pe vremea lui Ştefan cel Mare, al Cernăuţilor? Un 
răspuns sigur nu se poate da, pe baza documentelor cunoscute 
astăzi. 

Ținutul Hotinului s'a numit astfel după cetatea și târgul Ho- 
tinului care sunt anterioare descălecatului. Etimologia e, după 
toate probabilitățile, slavă ; chotă în vechea slavă înseamnă «iubit, 
drag »; de aci s'a format numele întemeietorului; am avea prin 
urmare o analogie cu numele Dorobhoiului, care înseamnă același 
lucru. Tot slav este şi numele ținutului, atât de caracteristic 
totuși românesc, Soroca, format iarăşi după acela al târgului. 
Soroca (copoka) în rusește înseamnă «coţofană », explicaţia cea- 
laltă care derivă numele din soroc (eopokm) adică, pe rusește 
« patruzeci » e neverosimilă. Orheiul apare ca ţinut pentru prima 
dată în documentul din 26 Noemvrie 1470, păstrat însă numai 
într'o traducere târzie; el şi-a luat numele după târgul respectiv; 
cea mai mare parte a ținuturilor moldovene, mai ales între Prut 
şi Nistru, urmează de altfel, după cum am amintit și mai înainte, 
această regulă. Originea numelui Orhei (cf. Orheiul Bistriţei, în 
judeţul Năsăud) nu e încă lămurită: unii îl derivă din slavicul 
opkimn = nuc, nucă. 

In ce priveşte numele ținutului Lăpuşna, el poate să vie sau 
dela acela al târgului respectiv constatat documentar la 1454 
— ipoteză mai probabilă (o apă și o aşezare Lăpușna, în Ardeal, 

în judeţul Mureş; o altă așezare Lăpuşna, în Bucovina) —sau 
dela acela al apei. In limba bulgară, lopuă, înseamnă «scaiu, 
scaete, brustur»; Lopuşna — şi observăm că în documentele 
veacului al XV-lea această formă alternează cu Lăpușna —e 
deci «ţinut cu brusturi, cu scaieţi» sau dacă e vorbă de apa 
cu acest nume, atunci apa care trece printr'un asemenea ţinut. 
(Cf. Lopușnia, localitate în Jugoslavia). Și acest ţinut se con- 
stată a fi bine populat încă din vremea lui Alexandru cel Bun. 
Ținutul 7ighinei s'a numit astfel după târgul Tighinei care 
pare a fi şi el anterior descălecatului. Nu-mi pot explica bine 
originea numelui, mai ales în forma în care apare în câteva docu- 
mente ale veacului al XV-lea: Tegheneacheciu, Tighineacheciu 
sau 'Tegheneachiciu (Taranakaur, Terenkkeu, Turnn'kkauoy, 
Teren akHu); am impresia însă a unei moșteniri din vremea stă- 
pânirii pecenege sau tătărești (un sat Tighina e în județul Vâlcea). 
In jurul Cetăţii Albe a fost un ţinut cu același nume. El n'a stat 
decât puţină vreme sub stăpânirea Moldovei, deoarece în 1484, 
Turcii, cucerind cetatea, îi anexează și teritoriul înconjurător, 
formând aci o raia. Aceeași a fost şi soarta ținutului Chilia, 
din jurul vestitei cetăţi. El a constituit raiaua acestei cetăţi, 
după cucerirea turcească (1484). Numele Chiliei pare a îi grecesc, 
fără însă ca să-l putem identifica, așa cum s'a propus, cu acela 
al localităţii Hili (XnAq) amintită în izvoarele bizantine și situată, 
în realitate, în Bitinia, la intrarea în Bosfor. In scrisoarea din 
1 Septemvrie 1435 prin care Iliaș anunţă pe regele Poloniei Vla- 
dislav Iagello că s'a împăcat cu frate-său Ștefan, se spune că 
acesta din urmă va stăpâni, pe lângă altele, și «ținutul (Aepata) 
cetăţii Chilia cu vama şi cu ezerele ce ţin de acea cetate». 
Ținutul Ciubărciului, numit astfel dela localitatea Ciubărciu, 
era situat spre miazăzi de ţinutul Tighina şi avea ca hotar răsă- 
ritean Nistrul. Intemeiat, probabil, după ocuparea Cetăţii Albe 
de către Turci (1484), el cuprindea partea de miazănoapte a 
fostului ţinut dela Mare; aci erau situate și cele «șapte sate 
de ţară » care devin în 1595 proprietatea Hanului tătăresc. Prima 
menţiune cunoscută mie despre ţinutul Ciubărciu este din 8 
Aprilie 1528 când apare un Fătul pârcălab de Ciubăreiu. In 1592, 
Ianuarie 3, sub Aron Vodă, sunt pomeniţi « pârcălabi şi hotnoghi 
de Ciubărciu », ceeace înseamnă, pe de o parte, că existau și aci, 

ca şi în alte ţinuturi de margine, câte doi pârcălabi, iar pe de 
alta că era și o pază armată, hotnogul fiind un comandant 
militar (înseamnă, în ungureşte, locotenent). 

Ținutul Chigheciului sau Tigheciului îşi trage numele dela 
pârâul Chigheciu, un afluent al Prutului, care curge prin acest 
ţinut. Prima menţiune a numelui o găsesc în actul din 13 lunie 
1436, prin care Iliaș şi Ștefan dăruiesc boierului Mihail Stân- 
gaciu între altele, două sate «la Chegheaciu (na Berauw), la pârâul 
Fântânilor, unde a fost Oană Albul şi mai în sus Maneşti »; apoi, 
tot «la Cheigheaci (na Kenraua), locurile din pustie mai jos de 
Prun, la fântâna peducelului şi mai în jos fântâna cea mare»- 
Inţelesul numelui nu-l știu; pentru comparaţie, citez însă nu- 
mele satelor Mâneciu, din judeţul Prahova și Berheciu din Te- 
cuci, adaog că sufixul -eciu e de origine slavă. In acest ţinut a 
fost vestitul «codru al Chigheciului » care oferea cel mai bun. 
adăpost locuitorilor împotriva năvălirilor tătăreşti. Ținutul Ti- 
gheciului e amintit atât în lista din 1566 cât şi în cele două în- 
semnări din 1591, pomenite mai sus (vezi p. 406). 

Comitatele, districtele și scaunele din Ardeal. In Ardeal, înainte 
de cucerirea ungurească, Românii au fost organizaţi în cnezate 
şi voevodate, întocmai ca și cei de dincoace de Carpaţi. «Du- 
catele » de care vorbeşte notarul anonim al regelui Bela aşa tre- 
buesc înţelese. După ce însă Ungurii au luat în stăpânire ţara, 
ei i-au dat o altă împărțire, în comitate și districte. Au rămas. 
însă urme şi din organizarea anterioară. E mai întâi numele de 
voevod pe care-l va purta conducătorul Ardealului; este apoi 
marele număr de «districte românești » (cincizeci şi patru de toate) 
răspândite pe întregul teritoriu dela apus de Carpaţi ; este, în fine, 
împărţirea în «scaune » care se constată atât pe teritoriul ocupat 
de Secui cât și pe acela al Saşilor. Aceste scaune (sedes, Stiihle, 
szek) par a corespunde «judeţelor» noastre, teritoriilor asupra 
cărora judele sau cneazul avea dreptul de judecată. Impărțirea 
administrativă a întregii ţări ocupate de Unguri are loc în timpul 
dinastiei arpadiene; în a doua jumătate a secolului al XII-lea 
se constată în întreaga Ungarie 72 de comitate. In Ardealul pro- 
priu zis au fost în epoca arpadiană şapte comitate şi anume: 
Alba, Clujul, Dobâca, Solnocul din năuniru, Turda, Târnava şi 
Huniedoara. 

In afară de acestea mai erau apoi două districte: Făgărașul 
şi Chioarul (Kâvâr) şi «scaunele » săsești și săcuiești. Numărul 
scaunelor săcuiești a variat la început; în 1562 el e stabilit la 
cinci şi anume: Odorheiul (Udvarhely), Trei Scaune, alcătuit după 
cum îl arată şi numele, din reunirea a trei asemenea formaţii 
(Sepsy, Kezdy şi Orba) la care s'a adăugat apoi o a patra: Mi- 
closvâr, Ciucul (Csik) cu Giurgeul şi Cașinul, Mureș-Oșorheiul 
(Maros-Vâsârhely) şi Arieșul (Aranyos). ă 

Scaunele săsești erau, în 1536, după mărturia lui Nicolae 
Olahul, român de origine, ajuns arhiepiscop de Strigoniu și can- 
celar, în număr de şapte: Sibiiul (Hermannstadt), Sebeșul săsesc 
(Mihlbach), Sighişoara (Schăssburg), Orăștia (Broos), Vinţul (Winz), 
Mediaşul (Mediasch) şi Biertanul (Birthâlm). 

La acestea se mai adăogau însă şi două «districte », al Bistriţei 
şi al Coroanei, adică al Brașovului. 

In partea de miazănoapte a Ardealului, era comitatul Mara- 
mureşului menţionat ca atare în secolul al XIV-lea. Spre apus, 
în spre Tisa sau, cum s'a spus mai târziu, în părţile «reaplicate » 
au fost trei comitate: Solnocul de mijloc, Crasna şi Zarandul. 
Vecine cu acestea erau comitatele Bihor şi Satmar. In sfârșit, în 
Banat și în partea de miazăzi a Ţării Crișurilor au fost comitatele 
Arad, Cenad, Caraş, Haran, Cuvin şi Banatul de Severin. 

Și dincolo de Carpaţi ca şi dincoace, constatăm, în decursul 
timpului, o sumă de modificări în împărţirea administrativă a 
țării. Unele comitate sau scaune au dispărut, fiind înlocuite cu 
altele, limitele lor au variat, atribuţiile conducătorilor s'au 
schimbat și ele. Numele au fost date în genere după reședințele 
respective; uneori însă şi după râurile care le străbat. 

Maramureşul pomenit în documente la sfârșitul veacului al 
XII-lea (1199), a avut în primele secole ale stăpânirii ungurești, 
un regim deosebit, aproape autonom, sub conducerea voevo- 
zilor români de aici. Abia la începutul secolului al XIV-lea apar 
primii comiţi: un Nicolae fiul lui Mauriciu, având și titlul de 
voevod, pe lângă acela de comite de Maramureș şi de Ugocea, 
la 1303; apoi un Ștefan, fiul precedentului Nicolae, la 1326. Nu- 
mele vine dela apa Maramureş, ce se varsă în Iza și pe care do- 
cumentele veacului al XIV-lea o numesc «fluvium Maramorosii ». 
Pare să fie o străveche moștenire, dacă ne gândim la numele 

Mureșului, dacicul Maris; alţii îl derivă dintr'un nume personal 
Mara; ar îi deci « Mureșul Marei ». 

Comitatul Satmarului cuprinde un ţinut vechiu românesc, 
cu cnezi şi voevozi. Balc, fiul lui Sas, prin urmare nepotul lui 
Dragoș întemeietorul Moldovei, era în 1385 comite de Maramureș 
şi de Satmar. Originea numelui nu e precis stabilită: unii văd în 
el românescul Satu Mare, alţii înclină pentru un nume personal, 
-de origine germană: Satmar; compară cu Dietmar, Reinmar, 
Siegmar, etc. Într'un document din 29 lunie 1604, dela Radu 
Șerban găsim forma Sacmar (Ha cat map) ; aceeași formă o găsim 
şi într'o însemnare a fostului vlădică Dosofteiu din Ardeal (c. 1630): 
«în ţinutul Sacmarului până la Dobriţin». In locul actualului 
judeţ al Sălajului, înfiinţat abia în 1876, au existat în vechime, 
depășindu-i suprafaţa, două comitate: al Solnocului de mijloc şi 
al Crasnei. Primul apare pe la începutul veacului al XV-lea. Mai 
înainte, era un singur comitat, mare, al Solnocului care se în- 
tindea dela Tisa până la Dej. De comitatul Solnocului de mijloc 
a ţinut până la 1566 cetatea Chioarului (Kâvâr), ale cărei sate 
erau grupate în voevodate. Constatăm (fî atari voevodate, unele 
-ca voevodatul lui Dan cuprinzând 13 sate, altele, ca acelea ale lui 
Damian Hossu sau Toma Hossu, numai 2 sate. Comitatul Crasnei, 
menționat documentar încă dela începutul secolului al XIII-lea, 
își trage numele dela râul Crasna, un afluent al Someșului, care 
înseamnă, în limba slavă: «frumoasa». Un alt curs de apă cu 
același nume găsim în Muntenia (jud. Buzău), un al treilea în 
Moldova (judeţele Fălciu şi Vaslui). 

Comitatul Dobâca (Dobuca, Doboca) se întindea pe locul 
actualului judeţ; al Someșului. In cuprinsul lui era cetatea Ciceiului, 
de care depindeau, la 1553, cincizeci și opt de sate, împărţite, 
ca şi la cetatea Chioarului, în voevodate. La data arătată erau 
şapte voevozi, ascultând cu toţii de pârcălabul de Ciceiu, repre- 
zentantul domnului Moldovei. Numele acestui comitat vine dela 
cetatea Dobâca, constatată documentar la 4219, pe locul satului 
de astăzi Dobâca. 

In partea de nord-est a Ardealului, acolo unde se află actualul 
judeţ al Năsăudului, e amintit, în secolul al XIII-lea, un « distnet » 
sau o vale a « Rodnei» (districtus sau vallis rodnensis), numită 
mai târziu și «vallis vallachalis». In 1475, ea este alipită de 

Bistriţa cu condiția, foarte interesantă, ca locuitorii ei să aibă ace- 
leaşi drepturi ca și orășenii din Bistriţa ; cam în același timp (1474), 
districtul Bistriţei fusese încorporat, sub raportul administrativ, 
«Universităţii Saşilor », adică organizaţiei naţionale care cu- 
prindea pe toţi locuitorii de acest neam din Ardeal. Atât nu- 
mele Rodnei cât și al Bistriţei sunt de origine slavă; cel dintâi 
înseamnă «metalic »; cel de al doilea «(râul) repede » (bystrica 
r&ka). 

Comitatul Clujului s'a format în jurul castrului sau cetăţii 
Cluj, al cărei nume e scris în documente la început cu s,nucuj. 
Prima menţiune datează din 1173: «clusiensis »; în 1183 găsim 
« culusiensis », în 1201 « de Culus », iar în veacul al XIII-lea, între 
1213—4291 «castrum Clus ». In acest veac, şi anume în anii 
1263—1272, sunt aduşi în Cluj colonişti germani ; în 1316 urmează 
alţii, toţi având privilegii. Numele comitatului se crede a fi de 
origine slavo-română, dela numele de persoană Cluș, un ipoco- 
ristic, adică o prescurtare familiară, a lui Nicolae: compară cu 
Cloșanii din Mehedinţi. In secolul al XV-lea constatăm în comi- 
tatul Clujului cinci cetăţi şi 285 de sate; era deci bine populat. 

Comitatul Bihorului ocupa în veacul al XV-lea o suprafaţă 
considerabilă: el cuprindea și orașul Debrețin, iar spre miazăzi 
se întindea până la Huedin. Avea, în vremea aceea, 10 cetăţi, 14 
oraşe și târguri și 518 sate; era, prin urmare, foarte populat. Ro- 
mânii îşi aveau și aici voevozii lor, unul Neagul (« Neagul woy- 
woda ») e constatat în 1326; un altul Ivan, cu fraţii săi Bog şi 
Balc, e pomenit ca «voevod de Beiuș» (« Ivan, woyvoda de Bu- 
lenus ») în 1363. Numele Bihorului este româno-slav, anterior ve- 
nirii Ungurilor. Tot anterior Ungurilor este și numele comitatului 
Turda; după unii cercetători, am îi în fața unei vechi moșteniri 
dace sau latine (turu + dava, adică «locul zimbrului » sau turris + 
dava deci Turnul, orașul Turnului); alţii îl derivă din slavă, şi 
anume din rădăcina tvârd ('rBwpAn) însemnând tare, puternic, 
din care sa făcut apoi tvârdina (PtmpAHna) întăritură. Castrul 
Turda, dela care şi-a luat numele comitatul, este foarte vechiu: 
îl găsim pomenit la 1075; comitatul însuși apare în 1282. Ju- 
dețul Mureș a tăcut parte în vechime din ţinutul secuiesc şi purta 
în consecinţă numele de «scaun». Ca atare apare el în docu- 
mente, începând din anul 1409; mai înainte, ţinea de scaunul 

Ciucului. Numele este dacicul Maris (la Strabo Magiwos, la Con- 
stantin Porfirogenetul, în veacul al X-lea, Mopnots), uşor modi- 
ficat prin convieţuirea cu Slavii. Un alt «scaun» a fost Odor- 
heiul, constatat documentar în 1301, când apare într'un act regal 
«villa nostra olachilas in medio Siculorum nostrorum de Udvar- 
hely » adică «satul nostru românesc în mijlocul Secuilor noștri 
dela Odorhei ». Din traducere se vede și originea numelui acestui 
scaun: este ungurescul Udvarhely. Pe locul unde se află astăzi 
judeţul Ciucului erau în vechime trei «scaune» deosebite se- 
cuiești: scaunul Ciucului, scaunul Giurgeului (Giurgiului), con- 
statate amândouă documentar în 1406 şi scaunul Cașinului care 
apare ceva mai târziu, în 1462. Pe urmă, câte şi trele s'au unit 
formând o singură unitate administrativă. 

Acceași a fost situaţia judeţului 7rei-Scaune. Şi el s'a format, 
cum arată și numele, din reunirea a trei scaune: Sepsy, constatat 
documentar pe la mijlocul veacului al XIV-lea, Orba și Kezdy, 
la sfârșitul lui. Şi aici găsim populaţie românească, încă din cele 
mai vechi timpuri, cu cnezi şi «villae olahalae». Judeţul Bra- 
şovului e numit în secolul al XIV-lea și comitat şi scaun și district. 
In 1422, el intră în Universitatea Sașilor, unde constitue ca și 
Bistriţa, un «district», spre deosebire de celelalte șapte uni- 
tăţi administrative numite «scaune». Brașov, ca şi Râșnov, 
sunt vechi nume româno-slave, anterioare venirii Ungurilor. 
Forma Brașău este mai nouă, alcătuită, cum arată sufixul -ău, 
după cea ungurească (Brass6). Judeţul —mai înainte districtul 
— Făgaraş şi-a luat numele dela localitatea Făgăraș, pomenită 
documentar pentru întâia dată în 1291 sub forma: «Fogros». 
Găsim, după aceea, formele « Ffogaras » în 1369 şi « Fugaras » în 
1372. Numirea aceasta mai apare și în alte părţi ale pământului 
românesc, în Botoșani, dată unei păduri, în Vaslui, unui deal, 
în Mehedinţi unui pârâu, şi, în afara hotarelor, în Bereg. Ar putea 
fi un cuvânt românesc, format din făgar (dela fag; compară cu 
tufar, frunzar) și sufixul -aș. «Ţara» Făgărașului a fost multă 
vreme în stăpânirea domnilor munteni, în veacul al XIV-lea 
şi al XV-lea. Şi mai târziu, în secolele XVII și XVIII, domnii 
şi boierii din Ţara Românească au avut moşii în acest ţinut. 

In locul celor două judeţe Târnava-Mare și Târnava-Mică a 
fost în vechime unul singur, al Târnavei, numit în ungureşte 

prin traducere Kiikilld. Numele este de origine slavă: târn (7rpmHmn) 
înseamnă în vechea slavă «spin»; Târnava e prin urmare apa 
care curge printr'un ţinut cu spini. Kiikillă în ungurește e tocmai 
traducerea cuvântului slav târn. Dela apă şi-a luat numele castrul 
sau cetatea pomenită documentar pentru întâia dată în 1197 
(«castrum Cuculiense »), iar dela aceasta comitatul (1217). In 
acest comitat al Târnavei a fost Cetatea de Baltă, dată împreună 
cu 8 sate, lui Ştefan cel Mare de regele Mateiaș. 

Şi numele oraşului şi apoi, dela acesta, al comitatului Alba 
este tot o traducere. In epoca româno-slavă a existat cetatea 
Bălgrad, pomenită, chiar și sub Unguri, cu numele ei vechiu: 
« Bellegrata ». Cancelaria latină a cuceritorilor a tradus pe Băl- 
grad, care înseamnă în limba slavă: « Cetatea Albă » prin Alba — 
găsim această numire într'un document din 1206 — şi mai târziu, 
au adaus şi numele legendarului Gyula (Iuliu) care ar fi stăpânit 
odinioară aci, pe vremea lui Ştefan cel Sfânt. Aşa s'a ajuns la 
forma Alba-lulia, care apare în acte începând dela 1366. In 
ungureşte i s'a spus Fejervâr sau Fehervâr, iar în nemțește Weis- 
senburg. Inainte de colonizarea Sașilor, comitatul Albei a ocupat 
o suprafaţă considerabilă, mult mai mare decât aceea a jude- 
ului cu acelaşi nume de astăzi. Comitatul Huniedoare. — men- 
ționat pentru prima oară în 1276 —şi-a luat numele dela ce- 
tatea Hunyad, pe ungurește « Hunyadvâr», care apare sub 
forma «Hunod» în 1276 şi «Huniad» în 1278. In veacul al 
XIV-lea, Țara Hațegului forma un «district » (districtus Haczag) 
deosebit de comitatul Huniedoarei; şi mai înainte, ea avusese 
o situaţie aparte: știm că în 1247, diploma loaniţilor o arată ca 
făcând parte din cnezatul voevodului Litovoi, ţinând deci de 
Oltenia. In veacul al XIV-lea, comitatul Huniedoarei se constată 
a fi foarte bine populat: el avea șapte cetăţi între care Haţegul, 
Hunedoara şi Geoagiul, 12 orașe şi târguri şi 481 de sate. 

Și comitatul Aradului şi-a luat numele tot dela o cetate și 
anume dela cetatea « Orod », pomenită documentar în 1132. Mai 
târziu, dar tot în secolul al XII-lea, găsim și forma «Arad»: 
poate să fie un nume de persoană. In secolul al XV-lea, comitatul 
Aradului se întindea și pe malul stâng al Mureşului, cuprinzând 
partea de nord a actualului judeţ Severin și o bucată din Timiș- 
“Torontal. Era bine populat: se amintesc, în acelaşi secol, trei sute 

optzeci și cinci de localităţi. Spre vest, se mărginea cu comitatul 
Cenadului, care trecea şi el la sud de Mureș, înglobând o parte din 
judeţul numit mai târziu Torontal şi al cărui nume vine, ca şi 
în cazul Huniedoarei și Aradului, tot dela o cetate sau un castru, 
acela al Cenadului. Și forma numelor e asemănătoare: Huniad, Arad, 
Cenad, având toate sufixul topic unguresc -ad, -od, (Hunod, Orod). 

Spre miazănoapte, comitatul Aradului se învecina cu acela 
al Zarandului, al cărui nume pare a fi iranian, poate sarmatic. 
Intr'adevăr, în limba ossetă, din Caucaz, limbă iraniană, cuvântul 
«zaranya » înseamnă: aur. S'ar potrivi deci, dacă ţinem seamă 
de minele de aur din această regiune; certitudine însă nu există. 
Comitatul Zarandului, pur românesc, și care avea în secolul al 
XV-lea o suprafață considerabilă, a fost micşorat treptat şi în 
cele din urmă desființat, prin legea administrativă ungurească 
din 1876. 

Trecând în Banat, constatăm că acest nume s'a dat mai întâi 
părţii din spre răsărit a lui, care a format « Banatul Severinului », 
cel dintâi ban cunoscut fiind Luca, în 1233. Această formaţie se 
întindea la început și pe versantul de est al Carpaţilor, în Oltenia, 
şi a prilejuit o serie de conflicte între regii unguri şi domnii mun- 
teni, cari ocupaseră partea răsăriteană a lui, inclusiv reședința, 
Severinul. In 1524, această reședință intră în stăpânirea Turcilor; 
aeeeaşi soartă o va avea, curând după aceea, aproape întreg 
Banatul. Numele de Severin vine nu dela împăratul Sever cum 
s'a crezut mai înainte ci, aşa cum au arătat cercetările noi, dela 
cuvântul slav stveri (ctkkepm) care înseamnă « dela miazănoapte »- 
A fost prin urmare un nume dat de Slavii dela sudul Dunării. 
Spre apus de Banatul Severinului, a existat în secolul al XV-lea, 
un comitat al Carașului, de o parte şi de alta a râului Caraș. A 
fost desfiinţat prin cucerirea turcească. Numele pare a îi slav; 
alții înclină mai de grabă pentru o origine turcă veche; certi- 
tudine, nici în cazul acesta, nu putem avea. Vecin cu comitatul 
Carașului era acela al Țimișului, care apare pentru prima oară 
în documente în anul 1212; numele vine de la râul Timiş iar nu- 
mele acestuia este se pare, străvechiu. La Herodot găsim forma 
Tipo, la Ptolomeu Tifioxos şi localitatea Tifoxov, la Prise 
din Panion, care a călătorit la curtea lui Atila, în secolul al V-lea, 
Teyoac. Iordanes ne dă forma Tibisia, iar în inscripţii găsim 

Tibissus. Identic cu cel de azi, apare numele în opera lui Con- 
stantin Porfirogenetul, din secolul al X-lea: Tiumois şi Tiuoms. 
Se poate deci admite o moştenire din epoca dacică; se mai poate 
face însă și o altă ipoteză şi anume o moștenire dela Slavi (Timis). 
Adăogăm că acest nume topic se mai întâlnește și în alte părţi 
ale pământului românesc: în judeţul Brașov, valea Timișului; în 
judeţul Bacău, plaiul Timișului; apoi în formele derivate Ti- 
mișești, în judeţele Neamţ şi Suceava. In orice caz, numele nu 
derivă din ungarul Temes, care e ulterior. Spre apus de comitatul 
Caraș și lângă acela al Timișului, a existat, până în secolul al 
XVI-lea, comitatul Cuvinului sau Keve. Numele vine dela cetatea 
Keve, care a fost ocupată și distrusă de Turci la 1551, iar numele 
cetăţii e unguresc. Kâve sau Kiive în vechea maghiară înseamnă 
pietros, stâncos; din această rădăcină derivă și numirile topice 
românești: Chiojd şi Cuejd. După retragerea Turcilor, la înce- 
putul veacului al XVIII-lea, comitatul n'a mai fost înființat. 
Comitatul Torontal apare ceva nai târziu, pe la începutul 
veacului al XIV-lea, şi a fost, până la cucerirea turcească, cel 
mai mic comitat din Banat. Numele pare a fi unguresc. 

Rezumând constatările făcute asupra vechilor judeţe din 
Ardeal, observăm că dacă multe din ele și-au luat numele dela 
cetăţile în jurul cărora s'au desvoltat, altele s'au numit după 
cursurile de apă care le străbăteau. O sumă dintre vechile 
numiri româno-slave sau chiar anterioare acestora au fost 
păstrate (Maramureș, Bistriţa, Crasna, Timiș, Brașov) sau traduse 
în limba cuceritorilor (Tărnava, Alba). Ele constitue încă un 
argument pentru continuitatea noastră în Ardeal, arătând lipsa 
de temeiu a teoriei potrivit căreia am fi venit în această ţară 
abia la sfârşitul secolului al XII-lea şi începutul celui de 
al XIII-lea. 

Pârcălabii și comiţii. In fruntea judeţelor, ținuturilor sau comi- 
tatelor, au fost pârcălabii în Ţara Românească şi în Moldova şi 
comiţii în Ardeal. Cuvântul pârcălab este de origine ungurească: 
el vine din porkolâb care, la rândul lui, este o diformare a ger- 
manului Burggraf. In unele judeţe de margine ale Moldovei și 
anume în Putna, Tecuci, Hotin, Neamţ, Cernăuţi, Soroca, pâr- 
călabii s'au mai numit și staroşti, după modelul dregătorilor ase- 
mănători din Polonia. In actele latinești, pârcălabilor li se spune 

«castellani » iar staroștilor «capitanei >»; în Ardeal, ei poartă 
titlul de « comites ». 

Incepând din domnia lui Ștefan cel Mare, și anume, după 
cât se pare, din 1479, pârcălabul de Suceava poartă numele de 
Portar de Suceava; el are grijă de apărarea capitalei şi a curţii 
domneşti. Dela 1542 înainte, acestui pârcălab i se adaogă şi titlul 
de Hatman, împrumutat dela Poloni care, la rândul lor, îl lua- 
seră dela Germani (Hauptmann). Hatmanul avea comanda asu- 
pra întregei armate moldoveneşti. 

Prima menţiune despre pârcălabi în Țara Românească este în 
privilegiul comercial acordat Brașovenilor în 1368 de către Vlaicu. 
După ce stabileşte vămile pe care aceştia vor avea să le plătească, 
domnul se adresează «tuturor credincioșilor noștri, mari dre- 
gători, pârcălabi (« castellanis »), judecători, vameși, slugi dom- 
neşti... », poruncindu-le să nu le ia mai mult, nici să nu-i împie- 
dice în exercitarea comerţului lor. Termenul latin « castellani » 
înseamnă « pârcălabi ». Un an după aceea, cu prilejul războiului 
dintre Vlaicu şi Ludovic, regele Ungariei, aflăm din cronica lui 
loan de Kiikiills că una din armatele muntene era sub comanda 
«comitelui Dragomir Valahul, castelanul de Dâmboviţa » (« comes 
Dragmer Olachus, castellanus... de Domloyka »). 

In Moldova prima menţiune se găseşte în actul din 1387 al 
boierilor lui Petru al Muşatei care adeveresc că domnul a prestat 
omagiu regelui Vladislav Iagello după sfatul şi voinţa lor. Cel 
dintâi dintre aceşti boieri cari sunt numiţi şi « consilieri supremi », 
este «Dzula capitaneus» adică starostele. In Ardeal, primul 
conducător de comitat apare la Cluj, în 1173: e Toma castelanul. 
Aceasta nu înseamnă că dregătorii însărcinaţi, în câte şi trele 
țările, cu cârmuirea judeţelor, n'au existat şi mai înainte. In- 
tocmai ca şi unii dintre dregătorii dela curte, și acești dregători 
teritoriali au trebuit să existe dela constituirea statului. Aşa dar 
Basarab Intemeietorul în Țara Românească, Bogdan, dacă nu 
chiar Dragoș în Moldova, şi primul rege arpadian care a stăpânit 
Ardealul au trebuit să aibă un număr de pârcălabi şi castelani. 

Din punct de vedere ierarhic şi al însemnătăţii în stat, în 
frunte vin pârcălabii moldoveni; aceștia sunt citați în mod re- 
gulat ca martori în hrisoavele domnești şi anume înaintea celor 
mai mulţi dintre dregătorii curţii. Pe vremea lui Ştefan cel Mare, 

când normele de cancelarie sunt pe deplin fixate, ordinea înşi- 
rării pârcălabilor este aceasta: In frunte vin pârcălabii sau sta- 
roştii de Hotin; după ei urmează aceia de Cetatea Albă şi cei 
de Chilia, apoi pârcălabul de Neamţ, pârcălabul de Orhei şi cel de 
Roman. Portarul de Suceava apare rareori în lista de martori; 
pârcălabul de Crăciuna nu este citat niciodată. Spre sfârșitul 
domniei lui Ștefan, pârcălabul de Orhei nu mai este citat, iar 
cel de Roman vine îndată după cel de Neamţ. Se vede, prin ur- 
mare, că nu toţi pârcălabii moldoveni apar în lista de martori, 
ci numai aceia din ţinuturile unde erau cetăți însemnate, cari 
aveau, deci, şi importanţă militară. O altă particularitate este 
faptul că în aceste ţinuturi cu cetăţi însemnate sau dela margine 
găsim câte doi pârcălabi: astfel la Hotin, Cetatea Albă, Chilia, 
Neamţ, Orhei. Dedublarea se poate explica sau prin împărţirea 
atribuţiilor —unul dintre pârcălabi având pe cele militare, iar 
al doilea pe cele administrative şi judecătoreşti — sau prin rotaţie, 
funcţionând pe rând în intervale de timp egale. Și în Ţara Ro- 
mânească, în unele cetăţi, erau tot câte doi pârcălabi: când 
Ștefan cel Mare cucereşte, în 1474, cetatea Teleajen, letopiseţul 
zis dela Bistriţa ne spune că au fost tăiate «capetele pârcăla- 
bilor », iar « femeile lor » robite. Şi la Dârstor, sub Mircea, erau doi 
pârcălabi, numiţi, cu un termen grecesc, kefaliia (pe româneşte 
înseamnă: căpetenii). Domnul li se adresează la plural: «căpe- 
teniilor din Dârstor » (Kefaatem Apherepeknm). Dincoace de Milcov, 
pârcălabii n'au însă însemnătatea pe care o constatăm în Mol- 
dova; ei nu sunt trecuţi în lista de martori dela sfârșitul docu- 
mentelor domneşti decît în mod incidental şi atunci există motive 
speciale. Acesta e, de pildă, cazul lui Gherghina, pârcălabul ce- 
tăţii dela Poienari, care apare în tratatul lui Radu cel Mare cu 
Ungurii, din 1507, ca primul dintre martori: era rudă cu domnul, 
unchiul acestuia după mamă. Nici în Ardeal, comiţii nu sunt tre- 
cuţi în lista de martori a documentelor regale. 

Pârcălabii aveau atribuţii administrative, judecătorești şi mi- 
litare. Ei reprezentau pe domn în teritoriul supus autorităţii lor 
şi erau, de fapt, în aceste teritorii, nişte mici domni. Aveau sub 
" ordinele lor mai mulţi subalterni: documentul moldovenesc din 
13 Martie 1466, aminteşte pe «globnicii » staroştilor din ţinutul 
Neamţ, adică pe cei cari încasau amenzile sau gloabele. 'Tot de 

ei credem că depindeau și pererubții, dregătorii mici care « scor- 
neau » sau mânau oamenii din sate la lucrul domnesc. «De ase- 
menea slugile noastre pererubţii —spune Ştefan în documentul 
din 30 August 1479 —să nu mâie pe oamenii din Coţmani nici 
la cetate, nici la mori, nici la curţile noastre, cu alţi ţărani la 
un loc». Vor mai fi fost şi alţi subalterni; asupra lor n'avem însă 
informaţiuni precise. In Ardeal, comitele era ajutat, în primele 
timpuri, de un «judecător al cetăţii » (comes curialis castri) care 
împărțea dreptatea și de un căpitan (maior sau dux exercitus, 
ungureşte hadnagy) care avea atribuţiuni militare. Mai târziu, 
spre sfârşitul epocei arpadiene, în locul acestor doi dregători 
constatăm unul singur, vicecomitele (vicecomes, ungureşte viczis- 
pân). Pe toţi aceşti subalterni îi numea comitele. Tot de el depin- 
deau şi vameșii (tributarii), birarii (exactores), cei ce schimbau 
banii (numularii) pristalzii corespunzând armașilor şi vorniceilor 
noștri, precum și alţi slujbași mărunți. 

Veniturile pârcălabilor constau din gloabele sau amenzile pe 
care aveau dreptul să le pronunţe, din darurile subalternilor, atât 
la numirea în slujbă cât şi în cursul anului, şi, probabil, dintr'o 
cotă a veniturilor care se strângeau pentru domn din ţinutul 
respectiv. Documentele nu ne dau relaţii în privința aceasta; 
ştim însă că în Ardeal comitele beneficia de o treime din toate 
veniturile ce se cuveneau regelui în cuprinsul comitatului său. 

Subimpărţiri administrative ale judeţelor nu se constată 
până la 1500, nici în Ţara Românească, nici în Moldova. Ocoalele, 
despre care s'a crezut că ar reprezenta asemenea subdiviziuni 
“în Moldova, aparţineau, în realitate, târgurilor sau orașelor. Cu- 
vântul plasă a existat, e adevărat, în Țara Românească; el e între- 
buințat însă, în actele veacului al XVII-lea, cu înţelesul de parte 
care se cuvenea unuia sau mai multor proprietari într'o moşie. 
Astfel, de pildă, în 1623, se pomeneşte o moşie care cuprindea 
trei plăşi: «plasa popii lui Sahat», «plasa Firască » și «plasa lui 
Staico ». La 1652 sunt amintiţi niște rumâni pe care i-a apucat 
legătura lui Mihai Vodă în satul Tâmbureşti « în plasa sfintei mă- 
năstiri » Plumbuita. lar în 1692, mai mulţi proprietari dăruiesc 
partea lor de moşie «din Piatra, din plasa lui Mihai Vodă...». 
Abia în secolul al XVIII-lea apar subimpărțirile administrative 
ale judeţelor. 

